
# Text

matsya-purāṇa 1

pracaṇḍatāṇḍavāṭope prakṣiptā yena diggajāḥ
bhavantu vighnabhaṅgāya bhavasya caraṇāmbujāḥ // MatsP_Mang.1

pātālādutpatiṣṇor makaravasatayo yasya pucchābhighātād ūrdhvaṃ brahmāṇḍakhaṇḍavyatikaravihitavyatyayenāpatanti
viṣṇormatsyāvatāre sakalavasumatīmaṇḍalaṃ vyaśnuvānās tasyāsyodīritānāṃ dhvanir apaharatād aśriyaṃ vaḥ śrutīnām // MatsP_1.1

nārāyaṇaṃ namaskṛtya naraṃ caiva narottamam
devīṃ sarasvatīṃ caiva tato jayam udīrayet // MatsP_1.2

ajo 'pi yaḥ kriyāyogān nārāyaṇa iti smṛtaḥ
triguṇāya trivedāya namas tasmai svayambhuve // MatsP_1.3

sūtamekāgramāsīnaṃ naimiṣāraṇyavāsinaḥ
munayo dīrghasattrānte papracchur dīrghasaṃhitām // MatsP_1.4

pravṛttāsu purāṇīṣu dharmyāsu lalitāsu ca
kathāsu śaunakādyās tu abhinandya muhurmuhuḥ // MatsP_1.5

kathitāni purāṇāni yānyasmākaṃ tvayānagha
tānyevāmṛtakalpāni śrotum icchāmahe punaḥ // MatsP_1.6

kathaṃ sasarja bhagavaṃl lokanāthaścarācaram
kasmācca bhagavān viṣṇur matsyarūpatvam āśritaḥ // MatsP_1.7

bhairavatvaṃ bhavasyāpi purāritvaṃ ca kena hi
kasya hetoḥ kapālitvaṃ jagāma vṛṣabhadhvajaḥ // MatsP_1.8

sarvam etat samācakṣva sūta vistaraśaḥ kramāt
tvadvākyenāmṛtasyeva na tṛptiriha jāyate // MatsP_1.9

puṇyaṃ pavitram āyuṣyam idānīṃ śṛṇuta dvijāḥ
mātsyaṃ purāṇamakhilaṃ yajjagāda gadādharaḥ // MatsP_1.10

purā rājā manur nāma cīrṇavān vipulaṃ tapaḥ
putre rājyaṃ samāropya kṣamāvān ravinandanaḥ // MatsP_1.11

malayasyaikadeśe tu sarvātmaguṇasaṃyutaḥ
samaduḥkhasukho vīraḥ prāptavān yogam uttamam // MatsP_1.12

babhūva varadaś cāsya varṣāyutaśate gate
varaṃ vṛṇīṣva provāca prītaḥ sa kamalāsanaḥ // MatsP_1.13

evamukto 'bravīd rājā praṇamya sa pitāmaham
ekam evāham icchāmi tvatto varamanuttamam // MatsP_1.14

bhūtagrāmasya sarvasya sthāvarasya carasya ca
bhaveyaṃ rakṣaṇāyālaṃ pralaye samupasthite // MatsP_1.15

evamastviti viśvātmā tatraivāntaradhīyata
puṣpavṛṣṭiḥ sumahatī khātpapāta surārpitā // MatsP_1.16

kadācidāśrame tasya kurvataḥ pitṛtarpaṇam
papāta pāṇyor upari śapharī jalasaṃyutā // MatsP_1.17

dṛṣṭvā tacchapharīrūpaṃ sa dayālurmahīpatiḥ
rakṣaṇāyākarodyatnaṃ sa tasminkarakodare // MatsP_1.18

ahorātreṇa caikena ṣoḍaśāṅgulavistṛtaḥ
so 'bhavanmatsyarūpeṇa pāhi pāhīti cābravīt // MatsP_1.19

sa tamādāya maṇike prākṣipajjalacāriṇam
tatrāpi caikarātreṇa hastatrayam avardhata // MatsP_1.20

punaḥ prāhārtanādena sahasrakiraṇātmajam
sa matsyaḥ pāhi pāhīti tvāmahaṃ śaraṇaṃ gataḥ // MatsP_1.21

tataḥ sa kūpe taṃ matsyaṃ prāhiṇod ravinandanaḥ
yadā na māti tatrāpi kūpe matsyaḥ sarovare // MatsP_1.22

kṣipto 'sau pṛthutāmāgāt punar yojanasaṃmitām
tatrāpyāha punar dīnaḥ pāhi pāhi nṛpottama // MatsP_1.23

tataḥ sa manunā kṣipto gaṅgāyāmapyavardhata
yadā tadā samudre taṃ prākṣipanmedinīpatiḥ // MatsP_1.24

yadā samudramakhilaṃ vyāpyāsau samupasthitaḥ
tadā prāha manurbhītaḥ ko 'pi tvamasureśvaraḥ // MatsP_1.25

athavā vāsudevastvam anya īdṛkkathaṃ bhavet
yojanāyutaviṃśatyā kasya tulyaṃ bhavedvapuḥ // MatsP_1.26

jñātastvaṃ matsyarūpeṇa māṃ khedayasi keśava
hṛṣīkeśa jagannātha jagaddhāma namo 'stu te // MatsP_1.27

evamuktaḥ sa bhagavān matsyarūpī janārdanaḥ
sādhu sādhviti covāca samyagjñātas tvayānagha // MatsP_1.28

acireṇaiva kālena medinī medinīpate
bhaviṣyati jale magnā saśailavanakānanā // MatsP_1.29

naur iyaṃ sarvadevānāṃ nikāyena vinirmitā
mahājīvanikāyasya rakṣaṇārthaṃ mahīpate // MatsP_1.30

svedāṇḍajodbhido ye vai ye ca jīvā jarāyujāḥ
asyāṃ nidhāya sarvāṃs tān anāthān pāhi suvrata // MatsP_1.31

yugāntavātābhihatā yadā bhavati naur nṛpa
śṛṅge 'sminmama rājendra tademāṃ saṃyamiṣyasi // MatsP_1.32

tato layānte sarvasya sthāvarasya carasya ca
prajāpatistvaṃ bhavitā jagataḥ pṛthivīpate // MatsP_1.33

evaṃ kṛtayugasyādau sarvajño dhṛtimānnṛpaḥ
manvantarādhipaścāpi devapūjyo bhaviṣyasi // MatsP_1.34

matsya-purāṇa 2

evamukto manustena papraccha madhusūdanam
bhagavankiyadbhirvarṣair bhaviṣyatyantarakṣayaḥ // MatsP_2.1

sattvāni ca kathaṃ nātha rakṣiṣye madhusūdana
tvayā saha punaryogaḥ kathaṃ vā bhavitā mama // MatsP_2.2

adyaprabhṛtyanāvṛṣṭir bhaviṣyati mahītale
yāvadvarṣaśataṃ sāgraṃ durbhikṣam aśubhāvaham // MatsP_2.3

tato 'lpasattvakṣayadā raśmayaḥ sapta dāruṇāḥ
saptasapterbhaviṣyanti prataptāṅgāravarṣiṇaḥ // MatsP_2.4

aurvānalo 'pi vikṛtiṃ gamiṣyati yugakṣaye
viṣāgniścāpi pātālāt saṃkarṣaṇamukhacyutaḥ
bhavasyāpi lalāṭotthas tṛtīyanayanānalaḥ // MatsP_2.5

trijagannirdahan kṣobhaṃ sameṣyati mahāmune
evaṃ dagdhā mahī sarvā yadā syādbhasmasaṃnibhā // MatsP_2.6

ākāśamūṣmaṇā taptaṃ bhaviṣyati paraṃtapa
tataḥ sadevanakṣatraṃ jagadyāsyati saṃkṣayam // MatsP_2.7

saṃvarto bhīmanādaśca droṇaścaṇḍo balāhakaḥ
vidyutpatākaḥ śoṇastu saptaite layavāridāḥ // MatsP_2.8

agniprasvedasambhūtāḥ plāvayiṣyanti medinīm
samudrāḥ kṣobhamāgatya caikatvena vyavasthitāḥ // MatsP_2.9

etadekārṇavaṃ sarvaṃ kariṣyanti jagattrayam
vedanāvamimāṃ gṛhya sattvabījāni sarvaśaḥ // MatsP_2.10

āropya rajjuyogena matpradattena suvrata
saṃyamya nāvaṃ macchṛṅge matsyabhāvābhirakṣitaḥ // MatsP_2.11

ekaḥ sthāsyasi deveṣu dagdheṣvapi paraṃtapa
somasūryāvahaṃ brahmā caturlokasamanvitaḥ // MatsP_2.12

narmadā ca nadī puṇyā mārkaṇḍeyo mahānṛṣiḥ
bhavo vedāḥ purāṇāni vidyābhiḥ sarvatovṛtam // MatsP_2.13

tvayā sārdhamidaṃ viśvaṃ sthāsyatyantarasaṃkṣaye
evamekārṇave jāte cākṣuṣāntarasaṃkṣaye // MatsP_2.14

vedānpravartayiṣyāmi tvatsargādau mahīpate
evamuktvā sa bhagavāṃs tatraivāntaradhīyata // MatsP_2.15

manur apyāsthito yogaṃ vāsudevaprasādajam
abhyasan yāvad ābhūtasamplavaṃ pūrvasūcitam // MatsP_2.16

kāle yathokte saṃjāte vāsudevamukhodgate
śṛṅgī prādurbabhūvātha matsyarūpī janārdanaḥ // MatsP_2.17

bhujaṃgo rajjurūpeṇa manoḥ pārśvamupāgamat
bhūtānsarvānsamākṛṣya yogenāropya dharmavit // MatsP_2.18

bhujaṃgarajjvā matsyasya śṛṅge nāvamayojayat
uparyupasthitastasyāḥ praṇipatya janārdanam // MatsP_2.19

ābhūtasamplave tasminn atīte yogaśāyinā
pṛṣṭena manunā proktaṃ purāṇaṃ matsyarūpiṇā
tadidānīṃ pravakṣyāmi śṛṇudhvamṛṣisattamāḥ // MatsP_2.20

yadbhavadbhiḥ purā pṛṣṭaḥ sṛṣṭyādikamahaṃ dvijāḥ
tad evaikārṇave tasmin manuḥ papraccha keśavam // MatsP_2.21

utpattiṃ pralayaṃ caiva vaṃśānmanvantarāṇi ca
vaṃśyānucaritaṃ caiva bhuvanasya ca vistaram // MatsP_2.22

dānadharmavidhiṃ caiva śrāddhakalpaṃ ca śāśvatam
varṇāśramavibhāgaṃ ca tatheṣṭāpūrtasaṃjñitam // MatsP_2.23

devatānāṃ pratiṣṭhādi yaccānyadvidyate bhuvi
tatsarvaṃ vistareṇa tvaṃ dharmaṃ vyākhyātumarhasi // MatsP_2.24

mahāpralayakālānta etadāsīttamomayam
prasuptamiva cātarkyam aprajñātamalakṣaṇam // MatsP_2.25

avijñeyamavijñātaṃ jagat sthāsnu cariṣṇu ca
tataḥ svayambhūr avyaktaḥ prabhavaḥ puṇyakarmaṇām // MatsP_2.26

vyañjayannetadakhilaṃ prādurāsīt tamonudaḥ
yo 'tīndriyaḥ paro vyaktād aṇur jyāyān sanātanaḥ
nārāyaṇa iti khyātaḥ sa ekaḥ svayam udbabhau // MatsP_2.27

yaḥ śarīrād abhidhyāya sisṛkṣurvividhaṃ jagat
apa eva sasarjādau tāsu vīryam avāsṛjat // MatsP_2.28

tadevāṇḍaṃ samabhavad dhemarūpyamayaṃ mahat
saṃvatsarasahasreṇa sūryāyutasamaprabham // MatsP_2.29

praviśyāntarmahātejāḥ svayam evātmasambhavaḥ
prabhāvād api tadvyāptyā viṣṇutvam agamat punaḥ // MatsP_2.30

tadantarbhagavāneṣa sūryaḥ samabhavatpurā
ādityaścādibhūtatvād brahmā brahma paṭhann abhūt // MatsP_2.31

divaṃ bhūmiṃ samakarot tadaṇḍaśakaladvayam
sa cākaroddiśaḥ sarvā madhye vyoma ca śāśvatam // MatsP_2.32

jarāyurmerumukhyāś ca śailās tasyābhavaṃs tadā /
yad aulbaṃ tad abhūn meghas taḍitsaṅghātamaṇḍalam // MatsP_2.33*

nadyo 'ṇḍanāmnaḥ saṃbhūtāḥ pitaro manavas tathā
sapta ye 'mī samudrāś ca te 'pi cāntarjalodbhavāḥ
lavaṇekṣusurādyāś ca nānāratnasamanvitāḥ // MatsP_2.34

sa sisṛkṣur abhūd devaḥ prajāpatir arindama
tattejasaś ca tatraiṣa mārtaṇḍaḥ samajāyata // MatsP_2.35

mṛte 'ṇḍe jāyate yasmān mārtaṇḍas tena saṃsmṛtaḥ
rajoguṇamayaṃ yattad rūpaṃ tasya mahātmanaḥ
caturmukhaḥ sa bhagavān abhūl lokapitāmahaḥ // MatsP_2.36

yena sṛṣṭaṃ jagat sarvaṃ sadevāsuramānuṣam
tamavehi rajorūpaṃ mahat sattvam udāhṛtam // MatsP_2.37

matsya-purāṇa 3

caturmukhatvam agamat kasmāl lokapitāmahaḥ
kathaṃ tu lokān asṛjad brahmā brahmavidāṃ varaḥ // MatsP_3.1

tapaś cacāra prathamam amarāṇāṃ pitāmahaḥ
āvibhūtās tathā vedāḥ sāṅgopāṅgapadakramāḥ // MatsP_3.2

purāṇasarvaśāstrāṇāṃ prathamaṃ brahmaṇā smṛtam
nityaṃ śabdamayaṃ puṇyaṃ śatakoṭipravistaram // MatsP_3.3

anantaraṃ ca vaktrebhyo vedās tasya viniḥsṛtāḥ
mīmāṃsānyāyavidyāś ca pramāṇāṣṭakasaṃyutāḥ // MatsP_3.4

vedābhyāsaratasyāsya prajākāmasya mānasāḥ
manasaḥ pūrvasṛṣṭā vai jātā yat tena mānasāḥ // MatsP_3.5

marīcir abhavat pūrvaṃ tato 'trir bhagavān ṛṣiḥ
aṅgiraś cābhavat paścāt pulastyas tadanantaram // MatsP_3.6

tataḥ pulahanāmā vai tataḥ kratur ajāyata
pracetāś ca tataḥ putro vasiṣṭhaś cābhavat punaḥ // MatsP_3.7

putro bhṛgur abhūt tadvan nārado 'py acirād abhūt
daśemān mānasān brahmā munīn putrān ajijanat // MatsP_3.8

śārīrān atha vakṣyāmi mātṛhīnān prajāpateḥ
aṅguṣṭhād dakṣiṇād dakṣaḥ prajāpatir ajāyata // MatsP_3.9

dharmaḥ stanāntād abhavad dhṛdayāt kusumāyudhaḥ
bhrūmadhyād abhavat krodho lobhaś cādharasaṃbhavaḥ // MatsP_3.10

buddher mohaḥ samabhavad ahaṃkārād abhūn madaḥ
pramodaś cābhavat kaṇṭhān mṛtyur locanato ṇrpa
bharataḥ karamadhyāt tu brahmasūnur abhūt tataḥ // MatsP_3.11

ete nava sutā rājan kanyā ca daśamī punaḥ
aṅgajā iti vikhyātā daśamī brahmaṇaḥ sutā // MatsP_3.12

buddher mohaḥ samabhavad iti yat parikīrtitam
ahaṃkāraḥ smṛtaḥ krodho buddhir nāma kim ucyate // MatsP_3.13

sattvaṃ rajas tamaś caiva guṇatrayam udāhṛtam
sāmyāvasthitir eteṣāṃ prakṛtiḥ parikīrtitā // MatsP_3.14

kecit pradhānam ity āhur avyaktam apare jaguḥ
etad eva prajāsṛṣṭiṃ karoti vikaroti ca // MatsP_3.15

guṇebhyaḥ kṣobhamāṇebhyas trayo devā vijajñire
ekā mūrtis trayo bhāgā brahmaviṣṇumaheśvarāḥ // MatsP_3.16

savikārāt pradhānāt tu mahat tattvaṃ prajāyate
mahān iti yataḥ khyātir lokānāṃ jāyate sadā // MatsP_3.17

ahaṃkāraś ca mahato jāyate mānavardhanaḥ
indriyāṇi tataḥ pañca vakṣye buddhivaśāni tu
prādur bhavanti cānyāni tathā karmavaśāni tu // MatsP_3.18

śrotraṃ tvak cakṣuṣī jihvā nāsikā ca yathākramam
pāyūpasthaṃ hastapādaṃ vākka cendriyasaṃgrahaḥ // MatsP_3.19

śabdaḥ sparśaś ca rūpaṃ ca raso gandhaś ca pañcamaḥ
utsargānandanādānagatyālāpāś ca tatkriyāḥ // MatsP_3.20

mana ekādaśaṃ teṣāṃ karmabuddhiguṇānvitam
indriyāvayavāḥ sūkṣmās tasya mūrtiṃ manīṣiṇaḥ // MatsP_3.21

śrayanti yasmāt tanmātrāḥ śarīraṃ tena saṃsmṛtam
śarīrayogāj jīvo 'pi śarīrī gadyate budhaiḥ // MatsP_3.22

manaḥ sṛṣṭiṃ vikurute codyamānaṃ sisṛkṣayā
ākāśaṃ śabdatanmātrād abhūc chabdaguṇātmakam // MatsP_3.23

ākāśavikṛter vāyuḥ śabdasparśaguṇo 'bhavat
vāyoś ca sparśatanmātrāt tejaś cāvir abhūt tataḥ // MatsP_3.24

triguṇaṃ tadvikāreṇa tacchabdasparśarūpavat
tejovikārād abhavad vāri rājaṃś caturguṇam // MatsP_3.25

rasatanmātrasaṃbhūtaṃ prāyo rasaguṇātmakam
bhūmis tu gandhatanmātrād abhūt pañcaguṇānvitā // MatsP_3.26

prāyo gandhaguṇā sā tu buddhir eṣā garīyasī
ebhiḥ saṃpāditaṃ bhuṅkte puruṣaḥ pañcaviṃśakaḥ // MatsP_3.27

īśvarecchāvaśaḥ so 'pi jīvātmā kathyate budhaiḥ
evaṃ ṣaḍviṃśakaṃ proktaṃ śarīram iha mānave // MatsP_3.28

sāṃkhyaṃ saṃkhyātmakatvāc ca kapilādibhir ucyate
etat tattvātmakaṃ kṛtvā jagad vedhā ajījanat // MatsP_3.29

sāvitrīṃ lokasṛṣṭyarthe hṛdi kṛtvā samāsthitaḥ
tataḥ saṃjapatas tasya bhitvā deham akalmaṣam // MatsP_3.30

strīrūpam ardham akarod ardhaṃ puruṣarūpavat
śatarūpā ca sā khyātā sāvitrī ca nigadyate // MatsP_3.31

sarasvaty atha gāyatrī brahmāṇī ca parantapa
tataḥ svadehasaṃbhūtām ātmajām ity akalpayat // MatsP_3.32

dṛṣṭvā tāṃ vyathitas tāvat kāmabāṇārdito vibhuḥ
aho rūpam aho rūpam iti cāha prajāpatiḥ // MatsP_3.33

tato vāsiṣṭhapramukhā bhaginīm iti cukruśuḥ
brahmā na kiṃcid dadṛśe tanmukhālokanād ṛte // MatsP_3.34

aho rūpam aho rūpam iti prāha punaḥ punaḥ
tataḥ praṇāmanamrāṃ tāṃ punar evābhyalokayat // MatsP_3.35

atha pradakṣiṇaṃ cakre sā pitur varavarṇinī
putrebhyo lajjitasyāsya tadrūpālokanecchayā // MatsP_3.36

āvirbhūtaṃ tatro vaktraṃ dakṣiṇaṃ pāṇḍugaṇḍavat
vismayasphuradoṣṭhaṃ ca pāścātyam udagāt tataḥ // MatsP_3.37

caturtham abhavat paścād vāmaṃ kāmaśarāturam
tato 'nyad abhavat tasya kāmāturatayā tathā // MatsP_3.38

utpatantyās tadākārā ālokanakutūhalāt
sṛṣṭyarthaṃ yat kṛtaṃ tena tapaḥ paramadāruṇam // MatsP_3.39

tat sarvaṃ nāśam agamat svasutopagamecchayā
tenordhvaṃ vaktram abhavat pañcamaṃ tasya dhīmataḥ
āvirbhavajjaṭābhiś ca tad vaktraṃ cāvṛṇot prabhuḥ // MatsP_3.40

tatas tān abravīd brahmā putrān ātmasamudbhavān
prajāḥ sṛjadhvam abhitaḥ sadevāsuramānuṣīḥ // MatsP_3.41

evam uktās tataḥ sarve sasṛjur vividhāḥ prajāḥ
gateṣu teṣu sṛṣṭyarthaṃ praṇāmāvanatām imām // MatsP_3.42

upayeme sa viśvātmā śatarūpām aninditām
saṃbabhūva tayā sārdham atikāmāturo vibhuḥ
salajjāṃ cakame devaḥ kamalodaramandire // MatsP_3.43

yāvad abdaśataṃ divyaṃ yathānyaḥ prākṛto janaḥ
tataḥkālena mahatā tasyāḥ putro 'bhavan manuḥ // MatsP_3.44

svāyaṃbhuvo iti khyātaḥ sa virāḍ iti naḥ śrutam
tadrūpaguṇasāmānyād adhipuruṣa ucyate // MatsP_3.45

vairājā yatra te jātā bahavaḥ śaṃsitavratāḥ
svāyaṃbhuvā mahābhāgāḥ sapta sapta tathāpare // MatsP_3.46

svārociṣādyāḥ sarve te brahmatulyasvarūpiṇaḥ
auttamipramukhās tadvad yesāṃ tvaṃ saptamo 'dhunā // MatsP_3.47

matsya-purāṇa 4

aho kaṣṭataraṃ caitad aṅgajāgamanaṃ vibho
kathaṃ na doṣamagamat karmaṇānena padmabhūḥ // MatsP_4.1

parasparaṃ ca sambandhaḥ sagotrāṇām abhūt katham
vaivāhikastatsutānāṃ chinddhi me saṃśayaṃ vibho // MatsP_4.2

divyeyamādisṛṣṭistu rajoguṇasamudbhavā
atīndriyendriyā tadvad atīndriyaśarīrikā // MatsP_4.3

divyatejomayī bhūpa divyajñānasamudbhavā
na martyairabhitaḥ śakyā vaktuṃ vai māṃsacakṣubhiḥ // MatsP_4.4

yathā bhujaṃgāḥ sarpāṇām ākāśaṃ viśvapakṣiṇām
vidanti mārgaṃ divyānāṃ divyā eva na mānavāḥ // MatsP_4.5

kāryākārye na devānāṃ śubhāśubhaphalaprade
yasmāttasmānna rājendra tadvicāro nṛṇāṃ śubhaḥ // MatsP_4.6

anyacca sarvavedānām adhiṣṭhātā caturmukhaḥ
gāyatrī brahmaṇastadvad aṅgabhūtā nigadyate // MatsP_4.7

amūrtaṃ mūrtimad vāpi mithunaṃ tatpracakṣate
viriñcir yatra bhagavāṃs tatra devī sarasvatī
bhāratī yatra yatraiva tatra tatra prajāpatiḥ // MatsP_4.8

yathātapo na rahitaś chāyayā dṛśyate kvacit
gāyatrī brahmaṇaḥpārśvaṃ tathaiva na vimuñcati // MatsP_4.9

vedarāśiḥ smṛto brahmā sāvitrī tadadhiṣṭhitā
tasmānna kaściddoṣaḥ syāt sāvitrīgamane vibho // MatsP_4.10

tathāpi lajjāvanataḥ prajāpatir abhūtpurā
svasutopagamād brahmā śaśāpa kusumāyudham // MatsP_4.11

yasmānmamābhibhavatā manaḥ saṃkṣobhitaṃ śaraiḥ
tasmāttvaddehamacirād rudro bhasmīkariṣyati // MatsP_4.12

tataḥ prasādayāmāsa kāmadevaścaturmukham
na māmakāraṇe śaptuṃ tvamihārhasi mānada // MatsP_4.13

ahamevaṃvidhaḥ sṛṣṭas tvayaiva caturānana
indriyakṣobhajanakaḥ sarveṣāmeva dehinām // MatsP_4.14

strīpuṃsoravicāreṇa mayā sarvatra sarvadā
kṣobhyaṃ manaḥ prayatnena tvayaivoktaṃ purā vibho // MatsP_4.15

tasmādanaparādho 'haṃ tvayā śaptastathā vibho
kuru prasādaṃ bhagavan svaśarīrāptaye punaḥ // MatsP_4.16

vaivasvate 'ntare prāpte yādavānvayasambhavaḥ
rāmo nāma yadā martyo matsattvabalamāśritaḥ // MatsP_4.17

avatīryāsuradhvaṃsī dvārakām adhivatsyati
tadbhrātustatsamasya tvaṃ tadā putratvameṣyasi // MatsP_4.18

evaṃ śarīramāsādya bhuktvā bhogānaśeṣataḥ
tato bharatavaṃśānte bhūtvā vatsanṛpātmajaḥ // MatsP_4.19

vidyādharādhipatyaṃ ca yāvad ābhūtasaṃplavam
sukhāni dharmataḥ prāpya matsamīpaṃ gamiṣyasi // MatsP_4.20

evaṃ śāpaprasādābhyām upetaḥ kusumāyudhaḥ
śokapramodābhiyuto jagāma sa yathāgatam // MatsP_4.21

ko 'sau yaduriti prokto yadvaṃśe kāmasambhavaḥ
kathaṃ ca dagdho rudreṇa kimatha kusumāyudhaḥ // MatsP_4.22

bharatasyānvaye kasya kā ca sṛṣṭiḥ purābhavat
etatsarvaṃ samācakṣva mūlataḥ saṃśayo hi me // MatsP_4.23

yā sā dehārdhasambhūtā gāyatrī brahmavādinī
jananī yā manordevī śatarūpā śatendriyā // MatsP_4.24

ratirmanastapo buddhir mahān diksambhramas tathā
tataḥ sa śatarūpāyāṃ saptāpatyānyajījanat // MatsP_4.25

ye marīcyādayaḥ putrā mānasāstasya dhīmataḥ
teṣāmayamabhūllokaḥ sarvajñānātmakaḥ purā // MatsP_4.26

tato 'sṛjadvāmadevaṃ triśūlavaradhāriṇam
sanatkumāraṃ ca vibhuṃ pūrveṣāmapi pūrvajam // MatsP_4.27

vāmadevastu bhagavān asṛjanmukhato dvijān
rājanyān asṛjadbāhvor viṭchūdrān ūrupādayoḥ // MatsP_4.28

vidyuto 'śanimeghāṃśca rohitendradhanūṃṣi ca
chandāṃsi ca sasarjādau parjanyaṃ ca tataḥ param // MatsP_4.29

tataḥ sādhyagaṇānīśas trinetrānasṛjatpunaḥ
koṭīśca caturaśītiṃ jarāmaraṇavarjitāḥ // MatsP_4.30

vāmo 'sṛjannamartyāṃs tān brahmaṇā vinivāritaḥ
naivaṃvidhā bhavetsṛṣṭir jarāmaraṇavarjitā // MatsP_4.31

śubhāśubhātmikā yā tu saiva sṛṣṭiḥ praśasyate
evaṃ sthitaḥ sa tenādau sṛṣṭeḥ sthāṇurato 'bhavat // MatsP_4.32

svāyambhuvo manurdhīmāṃs tapastaptvā suduścaram
patnīmevāpa rūpāḍhyām anantā nāma nāmataḥ // MatsP_4.33

priyavratottānapādau manustasyām ajījanat
dharmasya kanyā caturā sūnṛtā nāma bhāminī // MatsP_4.34

uttānapādāttanayān prāpa mantharagāminī
apasyatim apasyantaṃ kīrtimantaṃ dhruvaṃ tathā // MatsP_4.35

uttānapādo 'janayat sūnṛtāyāṃ prajāpatiḥ
dhruvo varṣasahasrāṇi trīṇi kṛtvā tapaḥ purā // MatsP_4.36

divyamāpa tataḥ sthānam acalaṃ brahmaṇo varāt
tameva purataḥ kṛtvā dhruvaṃ saptarṣayaḥ sthitāḥ // MatsP_4.37

dhanyā nāma manoḥ kanyā dhruvācchiṣṭam ajījanat
agnikanyā tu succhāyā śiṣṭātsā suṣuve sutān // MatsP_4.38

kṛpaṃ ripuṃ jayaṃ vṛttaṃ vṛkaṃ ca vṛkatejasam
cakṣuṣaṃ brahmadauhitryāṃ vīriṇyāṃ sa ripuṃjayaḥ // MatsP_4.39

vīraṇasyātmajāyāṃ tu cakṣurmanumajījanat
manur vai rājakanyāyāṃ naḍvalāyāṃ sa cākṣuṣaḥ // MatsP_4.40

janayāmāsa tanayān daśa śūrānakalmaṣān
ūruḥ pūruḥ śatadyumnas tapasvī satyavāgghaviḥ // MatsP_4.41

agniṣṭudatirātraśca sudyumnaścāparājitaḥ
abhimanyustu daśamo naḍvalāyām ajāyata // MatsP_4.42

ūror ajanayat putrān ṣaḍ āgneyī tu suprabhān
agniṃ sumanasaṃ khyātiṃ kratumaṅgirasaṃ gayam // MatsP_4.43

pitṛkanyā sunīthā tu venamaṅgādajījanat
venamanyāyinaṃ viprā mamanthus tatkarād abhūt
pṛthurnāma mahātejāḥ sa putrau dvāv ajījanat // MatsP_4.44

antardhānas tu mārīcaṃ śikhaṇḍinyāmajījanat
havirdhānāt ṣaḍ āgneyī dhiṣaṇājanayat sutān
prācīnabarhiṣaṃ sāṅgaṃ yamaṃ śukraṃ balaṃ śubham // MatsP_4.45

prācīnabarhir bhagavān mahān āsīt prajāpatiḥ
havirdhānāḥ prajās tena bahavaḥ sampravartitāḥ // MatsP_4.46

savarṇāyāṃ tu sāmudryāṃ daśādhatta sutānprabhuḥ
sarve pracetaso nāma dhanurvedasya pāragāḥ // MatsP_4.47

tattaporakṣitā vṛkṣā babhur loke samantataḥ
devādeśācca tānagnir adahadravinandana // MatsP_4.48

somakanyābhavat patnī mārīṣā nāma viśrutā
tebhyastu dakṣamekaṃ sā putram agryam ajījanat // MatsP_4.49

dakṣādanantaraṃ vṛkṣān auṣadhāni ca sarvaśaḥ
ajījanatsomakanyā nadīṃ candravatīṃ tathā // MatsP_4.50

somāṃśasya ca tasyāpi dakṣasyāśītikoṭayaḥ
vakṣye tāsāṃ tu vistāraṃ loke yaḥ supratiṣṭhitaḥ // MatsP_4.51

dvipadaścābhavan kecit kecid bahupadā narāḥ
valīmukhāḥ śaṅkukarṇāḥ karṇaprāvaraṇās tathā // MatsP_4.52

aśvaṛkṣamukhāḥ kecit kecit siṃhānanāstathā
śvasūkaramukhāḥ kecit keciduṣṭramukhās tathā // MatsP_4.53

janayāmāsa dharmātmā mlecchānsarvānanekaśaḥ
sa sṛṣṭvā manasā dakṣaḥ striyaḥ paścādajījanat // MatsP_4.54

dadau sa daśa dharmāya kaśyapāya trayodaśa
saptaviṃśatiṃ somāya dadau nakṣatrasaṃjñitāḥ
devāsuramanuṣyādi tābhyaḥ sarvamabhūjjagat // MatsP_4.55

matsya-purāṇa 5

devānāṃ dānavānāṃ ca gandharvoragarakṣasām
utpattiṃ vistareṇaiva sūta brūhi yathātatham // MatsP_5.1

saṃkalpād darśanātsparśāt pūrveṣāṃ sṛṣṭirucyate
dakṣātprācetasād ūrdhvaṃ sṛṣṭir maithunasambhavā // MatsP_5.2

prajāḥ sṛjeti vyādiṣṭaḥ pūrvaṃ dakṣaḥ svayambhuvā
yathā sasarja caivādau tathaiva śṛṇuta dvijāḥ // MatsP_5.3

yadā tu sṛjatastasya devarṣigaṇapannagān
na vṛddhim agamallokas tadā maithunayogataḥ
dakṣaḥ putrasahasrāṇi pāñcajanyāmajījanat // MatsP_5.4

tāṃs tu dṛṣṭvā mahābhāgaḥ sisṛkṣurvividhāḥ prajāḥ
nāradaḥ prāha haryaśvān dakṣaputrānsamāgatān // MatsP_5.5

bhuvaḥ pramāṇaṃ sarvatra jñātvordhvam adha eva ca
tataḥ sṛṣṭiṃ viśeṣeṇa kurudhvamṛṣisattamāḥ // MatsP_5.6

te tu tadvacanaṃ śrutvā prayātāḥ sarvato diśam
adyāpi na nivartante samudrādiva sindhavaḥ // MatsP_5.7

haryaśveṣu pranaṣṭeṣu punardakṣaḥ prajāpatiḥ
vairiṇyāmeva putrāṇāṃ sahasramasṛjatprabhuḥ // MatsP_5.8

śabalā nāma te viprāḥ sametāḥ sṛṣṭihetavaḥ
nārado 'nugatānprāha punastānpūrvavatsa tān // MatsP_5.9

bhuvaḥ pramāṇaṃ sarvatra jñātvā bhrātṝn atho punaḥ
āgatya cātha sṛṣṭiṃ ca kariṣyatha viśeṣataḥ // MatsP_5.10

te 'pi tenaiva mārgeṇa jagmurbhrātṛpathā tadā
tataḥ prabhṛti na bhrātuḥ kanīyānmārgam icchati
anviṣyanduḥkhamāpnoti tena tatparivarjayet // MatsP_5.11

tatasteṣu vinaṣṭeṣu ṣaṣṭiṃ kanyāḥ prajāpatiḥ
vairiṇyāṃ janayāmāsa dakṣaḥ prācetasastathā // MatsP_5.12

prādātsa daśa dharmāya kaśyapāya trayodaśa
saptaviṃśatiṃ somāya catasro 'riṣṭanemaye // MatsP_5.13

dve caiva bhṛguputrāya dve kṛśāśvāya dhīmate
dve caivāṅgirase tadvat tāsāṃ nāmāni vistarāt // MatsP_5.14

śṛṇudhvaṃ devamātṝṇāṃ prajāvistāram āditaḥ
marutvatī vasur yāmī lambā bhānur arundhatī // MatsP_5.15

saṃkalpā ca muhūrtā ca sādhyā viśvā ca bhāminī
dharmapatnyaḥ samākhyātās tāsāṃ putrān nibodhata // MatsP_5.16

viśve devāstu viśvāyāḥ sādhyā sādhyānajījanat
marutvatyāṃ marutvanto vasos tu vasavastathā // MatsP_5.17

bhānostu bhānavastadvan muhūrtāyāṃ muhūrtakāḥ
lambāyāṃ ghoṣanāmāno nāgavīthī tu yāmijā // MatsP_5.18

pṛthivītalasambhūtam arundhatyām ajāyata
saṃkalpāyāstu saṃkalpo vasusṛṣṭiṃ nibodhata // MatsP_5.19

jyotiṣmantastu ye devā vyāpakāḥ sarvato diśam
vasavaste samākhyātās teṣāṃ sargaṃ nibodhata // MatsP_5.20

āpo dhruvaśca somaśca dharaścaivānilo 'nalaḥ
pratyūṣaśca prabhāsaśca vasavo 'ṣṭau prakīrtitāḥ // MatsP_5.21

āpasya putrāś catvāraḥ śānto vai daṇḍa eva ca
śāmbo 'tha maṇivaktraśca yajñarakṣādhikāriṇaḥ // MatsP_5.22

dhruvasya kālaḥ putrastu varcāḥ somādajāyata
draviṇo havyavāhaśca dharaputrāv ubhau smṛtau // MatsP_5.23

kalyāṇinyāṃ tataḥ prāṇo ramaṇaḥ śiśiro 'pi ca
manoharā dharātputrān avāpātha hareḥ sutā // MatsP_5.24

śivā manojavaṃ putram avijñātagatiṃ tathā
avāpa cānalāt putrāv agniprāyaguṇau punaḥ // MatsP_5.25

agniputraḥ kumārastu śarastambe vyajāyata
tasya śākho viśākhaśca naigameyaś ca pṛṣṭhajāḥ // MatsP_5.26

apatyaṃ kṛttikānāṃ tu kārttikeyas tataḥ smṛtaḥ
pratyūṣasa ṛṣiḥ putro vibhur nāmnātha devalaḥ
viśvakarmā prabhāsasya putraḥ śilpī prajāpatiḥ // MatsP_5.27

prāsādabhavanodyānapratimābhūṣaṇādiṣu
taḍāgārāmakūpeṣu smṛtaḥ so 'maravardhakiḥ // MatsP_5.28

ajaikapādahirbudhnyo virūpākṣo 'tha raivataḥ
haraśca bahurūpaśca tryambakaśca sureśvaraḥ // MatsP_5.29

sāvitraśca jayantaśca pinākī cāparājitaḥ
ete rudrāḥ samākhyātā ekādaśa gaṇeśvarāḥ // MatsP_5.30

eteṣāṃ mānasānāṃ tu triśūlavaradhāriṇām
koṭayaścaturaśītis tatputrāś cākṣayā matāḥ // MatsP_5.31

dikṣu sarvāsu ye rakṣāṃ prakurvanti gaṇeśvarāḥ
putrapautrasutāścaite surabhīgarbhasambhavāḥ // MatsP_5.32

matsya-purāṇa 6

kaśyapasya pravakṣyāmi patnībhyaḥ putrapautrakān
aditirditirdanuścaiva ariṣṭā surasā tathā // MatsP_6.1

surabhir vinatā tadvat tāmrā krodhavaśā irā
kadrūrviśvā munis tadvat tāsāṃ putrān nibodhata // MatsP_6.2

tuṣitā nāma ye devāś cākṣuṣasyāntare manoḥ
vaivasvate 'ntare caite ādityā dvādaśa smṛtāḥ // MatsP_6.3

indro dhātā bhagas tvaṣṭā mitro 'tha varuṇo yamaḥ
vivasvānsavitā pūṣā aṃśumān viṣṇur eva ca // MatsP_6.4

ete sahasrakiraṇā ādityā dvādaśa smṛtāḥ
mārīcātkaśyapādāpa putrānaditiruttamān // MatsP_6.5

bhṛśāśvasya ṛṣeḥ putrā devapraharaṇāḥ smṛtāḥ
ete devagaṇā viprāḥ pratimanvantareṣu ca // MatsP_6.6

utpadyante pralīyante kalpe kalpe tathaiva ca
ditiḥ putradvayaṃ lebhe kaśyapād iti naḥ śrutam // MatsP_6.7

hiraṇyakaśipuṃ caiva hiraṇyākṣaṃ tathaiva ca
hiraṇyakaśipostadvaj jātaṃ putracatuṣṭayam // MatsP_6.8

prahlādaś cānuhlādaśca saṃhlādo hlāda eva ca
prahlādaputra āyuṣmān śibir bāṣkala eva ca // MatsP_6.9

virocanaś caturthaśca sa baliṃ putramāptavān
baleḥ putraśataṃ tv āsīd bāṇajyeṣṭhaṃ tato dvijāḥ // MatsP_6.10

dhṛtarāṣṭras tathā sūryaś candraścandrāṃśutāpanaḥ
nikumbhanābho gurvakṣaḥ kukṣibhīmo vibhīṣaṇaḥ // MatsP_6.11

evamādyās tu bahavo bāṇajyeṣṭhā guṇādhikāḥ
bāṇaḥ sahasrabāhuś ca sarvāstragaṇasaṃyutaḥ // MatsP_6.12

tapasā toṣito yasya pure vasati śūlabhṛt
mahākālatvam agamat sāmyaṃ yaśca pinākinaḥ // MatsP_6.13

hiraṇyākṣasya putro 'bhūd ulūkaḥ śakunistathā
bhūtasaṃtāpanaś caiva mahānābhastathaiva ca // MatsP_6.14

etebhyaḥ putrapautrāṇāṃ koṭayaḥ saptasaptatiḥ
mahābalā mahākāyā nānārūpā mahaujasaḥ // MatsP_6.15

danuḥ putraśataṃ lebhe kaśyapād baladarpitam
vipracittiḥ pradhāno 'bhūd yeṣāṃ madhye mahābalaḥ // MatsP_6.16

dvimūrdhā śakuniścaiva tathā śaṅkuśirodharaḥ
ayomukhaḥ śambaraś ca kapiśo nāmatastathā // MatsP_6.17

mārīcir meghavāṃścaiva irā garbhaśirās tathā
vidrāvaṇaśca ketuśca ketuvīryaḥ śatahradaḥ // MatsP_6.18

indrajit saptajiccaiva vajranābhastathaiva ca
ekacakro mahābāhur vajrākṣas tārakas tathā // MatsP_6.19

asilomā pulomā ca bindurbāṇo mahāsuraḥ
svarbhānurvṛṣaparvā ca evamādyā danoḥ sutāḥ // MatsP_6.20

svarbhānostu prabhā kanyā śacī caiva pulomajā
upadānavī mayasyāsīt tathā mandodarī kuhūḥ // MatsP_6.21

śarmiṣṭhā sundarī caiva candrā ca vṛṣaparvaṇaḥ
pulomā kālakā caiva vaiśvānarasute hi te // MatsP_6.22

bahvapatye mahāsattve mārīcasya parigrahe
tayoḥ ṣaṣṭisahasrāṇi dānavānāmabhūtpurā // MatsP_6.23

paulomānkālakeyāṃśca mārīco 'janayatpurā
avadhyā ye 'marāṇāṃ vai hiraṇyapuravāsinaḥ // MatsP_6.24

caturmukhāllabdhavarās te hatā vijayena tu
vipracittiḥ saiṃhikeyān siṃhikāyām ajījanat // MatsP_6.25

hiraṇyakaśiporye vai bhāgineyās trayodaśa
vyaṃsaḥ kalpaśca rājendra nalo vātāpireva ca // MatsP_6.26

ilvalo namuciścaiva śvasṛpaś cājanas tathā
narakaḥ kālanābhaśca saramāṇas tathaiva ca // MatsP_6.27

kālavīyeś ca vikhyāto danuvaṃśavivardhanāḥ
saṃhrādasya tu daityasya nivātakavacāḥ smṛtāḥ // MatsP_6.28

avadhyāḥ sarvadevānāṃ gandharvoragarakṣasām
ye hatā bhargam āśritya tv arjunena raṇājire // MatsP_6.29

ṣaṭkanyā janayāmāsa tāmrā mārīcabījataḥ
śukī śyenī ca bhāsī ca sugrīvī gṛdhrikā śuciḥ // MatsP_6.30

śukī śukānulūkāṃśca janayāmāsa dharmataḥ
śyenī śyenāṃstathā bhāsī kurarānapyajījanat // MatsP_6.31

gṛdhrī gṛdhrānkapotāṃśca pārāvatavihaṃgamān
haṃsasārasakrauñcāṃś ca plavāñchucirajījanat // MatsP_6.32

ajāśvameṣoṣṭrakharān sugrīvī cāpyajījanat
eṣa tāmrānvayaḥ prokto vinatāyāṃ nibodhata // MatsP_6.33

garuḍaḥ patatāṃ nāthaḥ aruṇaśca patatriṇām
saudāmanī tathā kanyā yeyaṃ nabhasi viśrutā // MatsP_6.34

sampātiś ca jaṭāyuśca aruṇasya sutāv ubhau
sampātiputro babhruśca śīghragaścāpi viśrutaḥ // MatsP_6.35

jaṭāyuṣaḥ karṇikāraḥ śatagāmī ca viśrutau
sāraso rajjuvālaśca bheruṇḍaścāpi tatsutāḥ // MatsP_6.36

teṣāmanantamabhavat pakṣiṇāṃ putrapautrakam
surasāyāḥ sahasraṃ tu sarpāṇām abhavatpurā // MatsP_6.37

sahasraśirasāṃ kadrūḥ sahasraṃ cāpi suvrata
pradhānāsteṣu vikhyātāḥ ṣaḍviṃśatir ariṃdama // MatsP_6.38

śeṣavāsukikarkoṭaśaṅkhairāvatakambalāḥ
dhanaṃjayamahānīlapadmāśvataratakṣakāḥ // MatsP_6.39

elāpattramahāpadmadhṛtarāṣṭrabalāhakāḥ
śaṅkhapālamahāśaṅkhapuṣpadaṃṣṭraśubhānanāḥ // MatsP_6.40

śaṅkuromā ca bahulo vāmanaḥ pāṇinastathā
kapilo durmukhaścāpi patañjaliriti smṛtāḥ // MatsP_6.41

eṣāmanantamabhavat sarveṣāṃ putrapautrakam
prāyaśo yatpurā dagdhaṃ janamejayamandire // MatsP_6.42

rakṣogaṇaṃ krodhavaśā svanāmānam ajījanat
daṃṣṭriṇāṃ niyutaṃ teṣāṃ bhīmasenādagātkṣayam // MatsP_6.43

rudrāṇāṃ ca gaṇaṃ tadvad gomahiṣyo varāṅganāḥ
surabhirjanayāmāsa kaśyapātsaṃyatavratā // MatsP_6.44

munirmunīnāṃ ca gaṇaṃ gaṇamapsarasāṃ tathā
tathā kiṃnaragandharvān ariṣṭājanayad bahūn // MatsP_6.45

tṛṇavṛkṣalatāgulmam irā sarvam ajījanat
viśvā tu yakṣarakṣāṃsi janayāmāsa koṭiśaḥ // MatsP_6.46

tata ekonapañcāśan marutaḥ kaśyapādditiḥ
janayāmāsa dharmajñān sarvānamaravallabhān // MatsP_6.47

matsya-purāṇa 7

diteḥ putrāḥ kathaṃ jātā maruto devavallabhāḥ
devairjagmuśca sāpatnaiḥ kasmātte sakhyamuttamam // MatsP_7.1

purā devāsure yuddhe hṛteṣu hariṇā suraiḥ
putrapautreṣu śokārtā gatvā bhūlokamuttamam // MatsP_7.2

syamantapañcake kṣetre sarasvatyāstaṭe śubhe
bhartur ārādhanaparā tapa ugraṃ cacāra ha // MatsP_7.3

tadā ditir daityamātā ṛṣirūpeṇa suvratā
phalāhārā tapas tepe kṛcchraṃ cāndrāyaṇādikam // MatsP_7.4

yāvadvarṣaśataṃ sāgraṃ jarāśokasamākulā
tataḥ sā tapasā taptā vasiṣṭhādīnapṛcchata // MatsP_7.5

kathayantu bhavanto me putraśokavināśanam
vrataṃ saubhāgyaphaladam ihaloke paratra ca // MatsP_7.6

ūcur vasiṣṭhapramukhā madanadvādaśīvratam
yasyāḥ prabhāvādabhavat sutaśokavivarjitā // MatsP_7.7

śrotumicchāmahe sūta madanadvādaśīvratam
sutānekonapañcāśad yena lebhe ditiḥ punaḥ // MatsP_7.8

yadvasiṣṭhādibhiḥ pūrvaṃ diteḥ kathitamuttamam
vistareṇa tadevedaṃ matsakāśānnibodhata // MatsP_7.9

caitre māsi site pakṣe dvādaśyāṃ niyatavrataḥ
sthāpayedavraṇaṃ kumbhaṃ sitataṇḍulapūritam // MatsP_7.10

nānāphalayutaṃ tadvad ikṣudaṇḍasamanvitam
sitavastrayugacchannaṃ sitacandanacarcitam // MatsP_7.11

nānābhakṣyasamopetaṃ sahiraṇyaṃ tu śaktitaḥ
tāmrapātraṃ guḍopetaṃ tasyopari niveśayet // MatsP_7.12

tasmādupari kāmaṃ tu kadalīdalasaṃsthitam
kuryāccharkarayopetāṃ ratiṃ tasya ca vāmataḥ // MatsP_7.13

gandhaṃ dhūpaṃ tato dadyād gītaṃ vādyaṃ ca kārayet
tadabhāve kathāṃ kuryāt kāmakeśavayornaraḥ // MatsP_7.14

kāmanāmnā harerarcāṃ snāpayedgandhavāriṇā
śuklapuṣpākṣatatilair arcayenmadhusūdanam // MatsP_7.15

kāmāya pādau sampūjya jaṅghe saubhāgyadāya ca
ūrū smarāyeti punar manmathāyeti vai kaṭim // MatsP_7.16

svacchodarāyetyudaram anaṅgāyetyuro hareḥ
mukhaṃ padmamukhāyeti bāhū pañcaśarāya vai // MatsP_7.17

namaḥ sarvātmane maulim arcayediti keśavam
tataḥ prabhāte taṃ kumbhaṃ brāhmaṇāya nivedayet // MatsP_7.18

brāhmaṇānbhojayedbhaktyā svayaṃ ca lavaṇādṛte
bhuktyā tu dakṣiṇāṃ dadyād imaṃ mantramudīrayet // MatsP_7.19

prīyatām atra bhagavān kāmarūpī janārdanaḥ
hṛdaye sarvabhūtānāṃ ya ānando 'bhidhīyate // MatsP_7.20

anena vidhinā sarvaṃ māsi māsi vrataṃ caret
upavāsī trayodaśyām arcayedviṣṇumavyayam // MatsP_7.21

phalamekaṃ ca saṃprāśya dvādaśyāṃ bhūtale svapet
tatastrayodaśe māsi dhṛtadhenusamanvitām // MatsP_7.22

śayyāṃ dadyādanaṅgāya sarvopaskarasaṃyutām
kāñcanaṃ kāmadevaṃ ca śuklāṃ gāṃ ca payasvinīm // MatsP_7.23

vāsobhir dvijadāmpatyaṃ pūjyaṃ śaktyā vibhūṣaṇaiḥ
śayyāgandhādikaṃ dadyāt prīyatām ityudīrayet // MatsP_7.24

homaḥ śuklatilaiḥ kāryaḥ kāmanāmāni kīrtayet
gavyena haviṣā tadvat pāyasena ca dharmavit // MatsP_7.25

viprebhyo bhojanaṃ dadyād vittaśāṭhyaṃ vivarjayet
ikṣudaṇḍānatho dadyāt puṣpamālāś ca śaktitaḥ // MatsP_7.26

yaḥ kuryād vidhinānena madanadvādaśīmimām
sa sarvapāpanirmuktaḥ prāpnoti harisāmyatām // MatsP_7.27

ihaloke varān putrān saubhāgyaphalam aśnute
yaḥ smaraḥ saṃsmṛto viṣṇur ānandātmā maheśvaraḥ // MatsP_7.28

sukhārthī kāmarūpeṇa smaredaṅgajamīśvaram
etacchrutvā cakārāsau ditiḥ sarvamaśeṣataḥ // MatsP_7.29

kaśyapo vratamāhātmyād āgatya parayā mudā
cakāra karkaśāṃ bhūyo rūpayauvanaśālinīm // MatsP_7.30

varair āchandayāmāsa sā tu vavre tato varam
putraṃ śakravadhārthāya samarthamamitaujasam // MatsP_7.31

varayāmi mahātmānaṃ sarvāmaraniṣūdanam
uvāca kaśyapo vākyam indrahantāram ūrjitam // MatsP_7.32

pradāsyāmyahameveha kiṃ tv etat kriyatāṃ śubhe
āpastambaḥ karotviṣṭiṃ putrīyāmadya suvrate // MatsP_7.33

vidhāsyāmi tato garbham indraśatruniṣūdanam
āpastambastataścakre putreṣṭiṃ draviṇādhikām // MatsP_7.34

indraśatrur bhavasveti juhāva ca savistaram
devā mumudire daityā vimukhāḥ syuśca dānavāḥ // MatsP_7.35

dityāṃ garbham athādhatta kaśyapaḥ prāha tāṃ punaḥ
tvayā yatno vidhātavyo hy asmingarbhe varānane // MatsP_7.36

saṃvatsaraśataṃ tv ekam asminn eva tapovane
saṃkhyāyāṃ naiva bhoktavyaṃ garbhiṇyā varavarṇini // MatsP_7.37

na sthātavyaṃ na gantavyaṃ vṛkṣamūleṣu sarvadā
nopaskareṣūpaviśen musalolūkhalādiṣu // MatsP_7.38

jale ca nāvagāheta śūnyāgāraṃ ca varjayet
valmīkāyāṃ na tiṣṭheta na codvignamanā bhavet // MatsP_7.39

vilikhenna nakhairbhūmiṃ nāṅgāreṇa na bhasmanā
na śayāluḥ sadā tiṣṭhed vyāyāmaṃ ca vivarjayet // MatsP_7.40

na tuṣāṅgārabhasmāsthikapāleṣu samāviśet
varjayetkalahaṃ lokair gātrabhaṅgaṃ tathaiva ca // MatsP_7.41

na muktakeśā tiṣṭheta nāśuciḥ syātkadācana
na śayītottaraśirā na cāparaśirāḥ kvacit // MatsP_7.42

na vastrahīnā nodvignā na cārdracaraṇā satī
nāmaṅgalyāṃ vadedvācaṃ na ca hāsyādhikā bhavet // MatsP_7.43

kuryāttu guruśuśrūṣāṃ nityaṃ māṅgalyatatparā
sarvauṣadhībhiḥ koṣṇena vāriṇā snānamācaret // MatsP_7.44

kṛtarakṣā subhūṣā ca vāstupūjanatatparā
tiṣṭhetprasannavadanā bhartuḥ priyahite ratā // MatsP_7.45

dānaśīlā tṛtīyāyāṃ pārvaṇyaṃ naktamācaret
itivṛttā bhavennārī viśeṣeṇa tu garbhiṇī // MatsP_7.46

yastu tasyā bhavetputraḥ śīlāyurvṛddhisaṃyutaḥ
anyathā garbhapatanam avāpnoti na saṃśayaḥ // MatsP_7.47

tasmāttvamanayā vṛttyā garbhe 'sminyatnamācara
svastyastu te gamiṣyāmi tathetyuktastayā punaḥ // MatsP_7.48

paśyatāṃ sarvabhūtānāṃ tatraivāntaradhīyata
tataḥ sā kaśyapoktena vidhinā samatiṣṭhata // MatsP_7.49

atha bhītastathendro 'pi diteḥ pārśvamupāgamat
vihāya devasadanaṃ tacchuśrūṣuravasthitaḥ // MatsP_7.50

diteśchidrāntaraprepsur abhavatpākaśāsanaḥ
vinīto 'bhavad avyagraḥ praśāntavadano bahiḥ // MatsP_7.51

ajānankila tatkāryam ātmanaḥ śubhamācaran
tato varṣaśatānte sā nyūne tu divasais tribhiḥ // MatsP_7.52

mene kṛtārthamātmānaṃ prītyā vismitamānasā
akṛtvā pādayoḥ śaucaṃ prasuptā muktamūrdhajā // MatsP_7.53

nidrābharasamākrāntā divāparaśirāḥ kvacit
tatastadantaraṃ labdhvā praviṣṭastu śacīpatiḥ // MatsP_7.54

vajreṇa saptadhā cakre taṃ garbhaṃ tridaśādhipaḥ
tataḥ saptaiva te jātāḥ kumārāḥ sūryavarcasaḥ // MatsP_7.55

rudantaḥ sapta te bālā niṣiddhā giridāriṇā
bhūyo 'pi rudataścaitān ekaikaṃ saptadhā hariḥ // MatsP_7.56

cicheda vṛtrahantā vai punastadudare sthitaḥ
evamekonapañcāśad bhūtvā te rurudurbhṛśam // MatsP_7.57

indro nivārayāmāsa māṃ rodiṣṭa punaḥ punaḥ
tataḥ sa cintayāmāsa kimetaditi vṛtrahā // MatsP_7.58

dharmasya kasya māhātmyāt punaḥ saṃjīvitāstvamī
viditvā dhyānayogena madanadvādaśīphalam // MatsP_7.59

nūnam etat pariṇatam adhunā kṛṣṇapūjanāt
vajreṇāpi hatāḥ santo na vināśam avāpnuyuḥ // MatsP_7.60

eko 'pyanekatāmāpa yasmādudarago 'pyalam
avadhyā nūnamete vai tasmāddevā bhavantviti // MatsP_7.61

yasmānmā rudatetyuktā rudanto garbhasaṃsthitāḥ
maruto nāma te nāmnā bhavantu makhabhāginaḥ // MatsP_7.62

tataḥ prasādya deveśaḥ kṣamasveti ditiṃ punaḥ
arthaśāstraṃ samāsthāya mayaitad duṣkṛtaṃ kṛtam // MatsP_7.63

kṛtvā marudgaṇaṃ devaiḥ samānamamarādhipaḥ
ditiṃ vimānamāropya sasutāmanayaddivam // MatsP_7.64

yajñabhāgabhujo jātā marutaste tato dvijāḥ
na jagmuraikyamasurair ataste suravallabhāḥ // MatsP_7.65

matsya-purāṇa 8

ādisargaśca yaḥ sūta kathito vistareṇa tu
pratisargaśca ye yeṣām adhipās tānvadasva naḥ // MatsP_8.1

yadābhiṣiktaḥ sakalādhirājye pṛthurdharitryāmadhipo babhūva
tadauṣadhīnāmadhipaṃ cakāra yajñavratānāṃ tapasāṃ ca candram // MatsP_8.2

nakṣatratārādvijavṛkṣagulmalatāvitānasya ca rukmagarbhaḥ
apāmadhīśaṃ varuṇaṃ dhanānāṃ rājñāṃ prabhuṃ vaiśravaṇaṃ ca tadvat // MatsP_8.3

viṣṇuṃ ravīṇāmadhipaṃ vasūnām agniṃ ca lokādhipatiścakāra
prajāpatīnāmadhipaṃ ca dakṣaṃ cakāra śakraṃ marutāmadhīśam // MatsP_8.4

daityādhipānāmatha dānavānāṃ prahlādamīśaṃ ca yamaṃ pitṝṇām
piśācarakṣaḥpaśubhūtayakṣavetālarājaṃ tv atha śūlapāṇim // MatsP_8.5

prāleyaśailaṃ ca patiṃ girīṇām īśaṃ samudraṃ sasarinnadānām
gandharvavidyādharakiṃnarāṇām īśaṃ punaścitrarathaṃ cakāra // MatsP_8.6

nāgādhipaṃ vāsukimugravīryaṃ sarpādhipaṃ takṣakamādideśa
diśāṃ gajānāmadhipaṃ cakāra gajendramairāvatanāmadheyam // MatsP_8.7

suparṇamīśaṃ patatāmathāśvarājānamuccaiḥśravasaṃ cakāra
siṃhaṃ mṛgāṇāṃ vṛṣabhaṃ gavāṃ ca plakṣaṃ punaḥ sarvavanaspatīnām // MatsP_8.8

pitāmahaḥ pūrvamathābhyaṣiñcac caitānpunaḥ sarvadiśādhināthān
pūrveṇa dikpālam athābhyaṣiñcan nāmnā sudharmāṇam arātiketum // MatsP_8.9

tato 'dhipaṃ dakṣiṇataścakāra sarveśvaraṃ śaṅkhapadābhidhānam
sa ketumantaṃ ca digīśamīśaś cakāra paścād bhuvanāṇḍagarbhaḥ // MatsP_8.10

hiraṇyaromāṇam udagdigīśaṃ prajāpatir devasutaṃ cakāra
adyāpi kurvanti diśām adhīśāḥ śatrūn dahantastu bhuvo 'bhirakṣām // MatsP_8.11

caturbhir ebhiḥ pṛthunāmadheyo nṛpo 'bhiṣiktaḥ prathamaṃ pṛthivyām
gate 'ntare cākṣuṣanāmadheye vaivasvatākhye ca punaḥ pravṛtte
prajāpatiḥ so 'sya carācarasya babhūva sūryānvayavaṃśacihnaḥ // MatsP_8.12

matsya-purāṇa 9

evaṃ śrutvā manuḥ prāha punareva janārdanam
pūrveṣāṃ caritaṃ brūhi manūnāṃ madhusūdana // MatsP_9.1

manvantarāṇi rājendra manūnāṃ caritaṃ ca yat
pramāṇaṃ caiva kālasya tāṃ sṛṣṭiṃ ca samāsataḥ // MatsP_9.2

ekacittaḥ praśāntātmā śṛṇu mārtaṇḍanandana
yāmā nāma purā devā āsan svāyambhuvāntare // MatsP_9.3

saptaiva ṛṣayaḥ pūrve ye marīcyādayaḥ smṛtāḥ
āgnīdhraścāgnibāhuśca sahaḥ savana eva ca // MatsP_9.4

jyotiṣmān dyutimān havyo medhā medhātithir vasuḥ
svāyambhuvasyāsya manor daśaite vaṃśavardhanāḥ // MatsP_9.5

pratisargamime kṛtvā jagmuryatparamaṃpadam
etat svāyambhuvaṃ proktaṃ svārociṣamataḥ param // MatsP_9.6

svārociṣasya tanayāś catvāro devavarcasaḥ
nabhonabhasyaprasṛtibhānavaḥ kīrtivardhanāḥ // MatsP_9.7

datto niścyavanastambaḥ prāṇaḥ kaśyapa eva ca
aurvo bṛhaspatiścaiva saptaite ṛṣayaḥ smṛtāḥ // MatsP_9.8

devāśca tuṣitā nāma smṛtāḥ svārociṣe 'ntare
hastīndraḥ sukṛto mūrtir āpo jyotirayaḥ smayaḥ // MatsP_9.9

vasiṣṭhasya sutāḥ sapta ye prajāpatayaḥ smṛtāḥ
dvitīyametatkathitaṃ manvantaramataḥ param // MatsP_9.10

auttamīyaṃ pravakṣyāmi tathā manvantaraṃ śubham
manurnāmauttamiryatra daśa putrānajījanat // MatsP_9.11

īṣa ūrjaśca tarjaś ca śuciḥ śukrastathaiva ca
madhuś ca mādhavaścaiva nabhasyo 'tha nabhāstathā // MatsP_9.12

sahaḥ kanīyāneteṣām udāraḥ kīrtivardhanaḥ
bhāvanās tatra devāḥ syur ūrjāḥ saptarṣayaḥ smṛtāḥ // MatsP_9.13

kaukuruṇḍiśca dālbhyaśca śaṅgaḥ pravahaṇaḥ śivaḥ
sitaśca sasmitaścaiva saptaite yogavardhanāḥ // MatsP_9.14

manvantaraṃ caturthaṃ tu tāmasaṃ nāma viśrutam
kaviḥ pṛthus tathaivāgnir akapiḥ kapireva ca // MatsP_9.15

tathaiva jalpadhīmānau munayaḥ sapta tāmase
sādhyā devagaṇā yatra kathitāstāmase 'ntare // MatsP_9.16

akalmaṣas tathā dhanvī tapomūlastapodhanaḥ
taporatistapasyaśca tapodyutiparaṃtapau // MatsP_9.17

tapobhāgī tapoyogī dharmācāraratāḥ sadā
tāmasasya sutāḥ sarve daśa vaṃśavivardhanāḥ // MatsP_9.18

pañcamasya manos tadvad raivatasyāntaraṃ śṛṇu
devabāhuḥ subāhuśca parjanyaḥ somapo muniḥ // MatsP_9.19

hiraṇyaromā saptāśvaḥ saptaite ṛṣayaḥ smṛtāḥ
devāścābhūtarajasas tathā prakṛtayaḥ śubhāḥ // MatsP_9.20

aruṇas tattvadarśī ca vittavānhavyapaḥ kapiḥ
yukto nirutsukaḥ sattvo nirmoho 'tha prakāśakaḥ // MatsP_9.21

dharmavīryabalopetā daśaite raivatātmajāḥ
bhṛguḥ sudhāmā virajāḥ sahiṣṇurnāda eva ca // MatsP_9.22

vivasvānatināmā ca ṣaṣṭhe saptarṣayo 'pare
cākṣuṣasyāntare devā lekhā nāma pariśrutāḥ // MatsP_9.23

ṛbhavo 'tha ṛbhādyāś ca vārimūlā divaukasaḥ
cākṣuṣasyāntare proktā devānāṃ pañca yonayaḥ // MatsP_9.24

ruruprabhṛtayastadvac cākṣuṣasya sutā daśa
proktāḥ svāyambhuve vaṃśe ye mayā pūrvameva tu // MatsP_9.25

antaraṃ cākṣuṣaṃ caitan mayā te parikīrtitam
saptamaṃ tatpravakṣyāmi yadvaivasvatamucyate // MatsP_9.26

atriś caiva vasiṣṭhaśca kaśyapo gautamastathā
bharadvājastathā yogī viśvāmitraḥ pratāpavān // MatsP_9.27

jamadagniśca saptaite sāmprataṃ ye maharṣayaḥ
kṛtvā dharmavyavasthānaṃ prayānti paramaṃ padam // MatsP_9.28

sādhyā viśve ca rudrāśca maruto vasavo 'śvinau
ādityāśca surāstadvat sapta devagaṇāḥ smṛtāḥ // MatsP_9.29

ikṣvākupramukhāścāsya daśa putrāḥ smṛtā bhuvi
manvantareṣu sarveṣu sapta sapta maharṣayaḥ // MatsP_9.30

kṛtvā dharmavyavasthānaṃ prayānti paramaṃ padam
sāvarṇyasya pravakṣyāmi manorbhāvi tathāntaram // MatsP_9.31

aśvatthāmā śaradvāṃśca kauśiko gālavastathā
śatānandaḥ kāśyapaśca rāmaśca ṛṣayaḥ smṛtāḥ // MatsP_9.32

dhṛtir varīyān yavasaḥ suvarṇo vaṣṭireva ca
cariṣṇur īḍyaḥ sumatir vasuḥ śukraśca vīryavān // MatsP_9.33

bhaviṣyā daśa sāvarṇer manoḥ putrāḥ prakīrtitāḥ
raucyādayastathānye 'pi manavaḥ saṃprakīrtitāḥ // MatsP_9.34

ruceḥ prajāpateḥ putro raucyo nāma bhaviṣyati
manur bhūtisutas tadvad bhautyo nāma bhaviṣyati // MatsP_9.35

tatastu merusāvarṇir brahmasūnur manuḥ smṛtaḥ
ṛtaśca ṛtadhāmā ca viṣvakseno manus tathā // MatsP_9.36

atītānāgatāścaite manavaḥ parikīrtitāḥ
ṣaḍūnaṃ yugasāhasram ebhir vyāptaṃ narādhipa // MatsP_9.37

sve sve 'ntare sarvamidam utpādya sacarācaram
kalpakṣaye vinirvṛtte mucyante brahmaṇā sahā // MatsP_9.38

ete yugasahasrānte vinaśyanti punaḥ punaḥ
brahmādyā viṣṇusāyujyaṃ yātā yāsyanti vai dvijāḥ // Mats_9.39

matsya-purāṇa 10

bahubhir dhāriṇī bhuktā bhūpālaiḥ śrūyate purā
pārthivāḥ pṛthivīyogāt pṛthivī kasya yogataḥ // MatsP_10.1

kim arthaṃ ca kṛtā saṃjñā bhūmeḥ kiṃ pāribhāṣikī
gaur itīyaṃ ca vikhyātā sūta kasmādbravīhi naḥ // MatsP_10.2

vaṃśe svāyambhuvasyāsīd aṅgo nāma prajāpatiḥ
mṛtyostu duhitā tena pariṇītā sudurmukhā // MatsP_10.3

sunīthā nāma tasyāstu veno nāma sutaḥ purā
adharmanirataścāsīd balavān vasudhādhipaḥ // MatsP_10.4

loke 'pyadharmakṛjjātaḥ parabhāryāpahārakaḥ
dharmācārasya siddhyarthaṃ jagato 'tha maharṣibhiḥ // MatsP_10.5

anunīto 'pi na dadāv anujñāṃ sa yadā tataḥ
śāpena mārayitvainam arājakamayārditāḥ // MatsP_10.6

mamanthur brāhmaṇāstasya balāddehamakalmaṣāḥ
tatkāyānmathyamānāttu nipeturmlecchajātayaḥ // MatsP_10.7

śarīre māturaṃśena kṛṣṇāñjanasamaprabhāḥ
pituraṃśasya cāṃśena dhārmiko dharmacāriṇaḥ // MatsP_10.8

utpanno dakṣiṇāddhastāt sadhanuḥ saśaro gadī
divyatejomayavapuḥ saratnakavacāṅgadaḥ // MatsP_10.9

pṛthorevābhavadyatnāt tataḥ pṛthurajāyata
sa viprairabhiṣikto 'pi tapaḥ kṛtvā sudāruṇam // MatsP_10.10

viṣṇorvareṇa sarvasya prabhutvam agamat punaḥ
niḥsvādhyāyavaṣaṭkāraṃ nirdharmaṃ vīkṣya bhūtalam // MatsP_10.11

dagdhumevodyataḥ kopāc chareṇāmitavikramaḥ
tato gorūpamāsthāya bhūḥ palāyitum udyatā // MatsP_10.12

pṛṣṭhato 'nugatastasyāḥ pṛthurdīptaśarāsanaḥ
tataḥ sthitvaikadeśe tu kiṃ karomīti cābravīt // MatsP_10.13

pṛthur apyavadad vākyam īpsitaṃ dehi suvrate
sarvasya jagataḥ śīghraṃ sthāvarasya carasya ca // MatsP_10.14

tathaiva sābravīd bhūmir dudoha sa narādhipaḥ
svake pāṇau pṛthurvatsaṃ kṛtvā svāyambhuvaṃ manum // MatsP_10.15

tadannamabhavacchuddhaṃ prajā jīvanti yena vai
tatastu ṛṣibhirdugdhā vatsaḥ somastadābhavat // MatsP_10.16

dogdhā bṛhaspatirabhūt pātraṃ vedastapo rasaḥ
devaiśca vasudhā dugdhā dogdhā mitrastadābhavat // MatsP_10.17

indro vatsaḥ samabhavat kṣīramūrjaskaraṃ balam
devānāṃ kāñcanaṃ pātraṃ pitṝṇāṃ rājataṃ tathā // MatsP_10.18

antakaścābhavaddogdhā yamo vatsaḥ svadhā rasaḥ
alābupātraṃ nāgānāṃ takṣako vatsako 'bhavat // MatsP_10.19

viṣaṃ kṣīraṃ tato dogdhā dhṛtarāṣṭro 'bhavatpunaḥ
asurairapi dugdheyam āyase śakrapīḍinīm // MatsP_10.20

pātre māyām abhūd vatsaḥ prāhlādis tu virocanaḥ
dogdhā dvimūrdhā tatrāsīn māyā yena pravartitā // MatsP_10.21

yakṣaiśca vasudhā dugdhā purāntardhānam īpsubhiḥ
kṛtvā vaiśravaṇaṃ vatsam āmapātre mahīpate // MatsP_10.22

pretarakṣogaṇairdugdhā dharā rudhiramulbaṇam
raupyanābho 'bhavaddogdhā sumālī vatsa eva tu // MatsP_10.23

gandharvaiśca purā dugdhā vasudhā sāpsarogaṇaiḥ
vatsaṃ caitrarathaṃ kṛtvā gandhānpadmadale tathā // MatsP_10.24

dogdhā vararucirnāma nāṭyavedasya pāragaḥ
giribhirvasudhā dugdhā ratnāni vividhāni ca // MatsP_10.25

auṣadhāni ca divyāni dogdhā merurmahācalaḥ
vatso 'bhūddhimavāṃs tatra pātraṃ śailamayaṃ punaḥ // MatsP_10.26

vṛkṣaiśca vasudhā dugdhā kṣīraṃ chinnaprarohaṇam
pālāśapātre dogdhā tu śālaḥ puṣpalatākulaḥ // MatsP_10.27

plakṣo 'bhavattato vatsaḥ sarvavṛkṣo dhanādhipaḥ
evamanyaiśca vasudhā tadā dugdhā yathepsitam // MatsP_10.28

āyur dhanāni saukhyaṃ ca pṛthau rājyaṃ praśāsati
na daridrastadā kaścin na rogī na ca pāpakṛt // MatsP_10.29

nopasargabhayaṃ kiṃcit pṛthau rājani śāsati
nityaṃ pramuditā lokā duḥkhaśokavivarjitāḥ // MatsP_10.30

dhanuṣkoṭyā ca śailendrān utsārya sa mahābalaḥ
bhuvastalaṃ samaṃ cakre lokānāṃ hitakāmyayā // MatsP_10.31

na puragrāmadurgāṇi na cāyudhadharā narāḥ
kṣayātiśayaduḥkhaṃ ca nārthaśāstrasya cādaraḥ // MatsP_10.32

dharmaikavāsanā lokāḥ pṛthau rājyaṃ praśāsati
kathitāni ca pātrāṇi yatkṣīraṃ ca mayā tava // MatsP_10.33

yeṣāṃ yatra rucistattad deyaṃ tebhyo vijānatā
yajñaśrāddheṣu sarveṣu mayā tubhyaṃ niveditam // MatsP_10.34

duhitṛtvaṃ gatā yasmāt pṛthordharmavato mahī
tadānurāgayogācca pṛthivī viśrutā budhaiḥ // MatsP_10.35

matsya-purāṇa 11

ādityavaṃśamakhilaṃ vada sūta yathākramam
somavaṃśaṃ ca tattvajña yathāvadvaktumarhasi // MatsP_11.1

vivasvānkaśyapāt pūrvam adityāmabhavat sutaḥ
tasya patnītrayaṃ tadvat saṃjñā rājñī prabhā tathā // MatsP_11.2

raivatasya sutā rājñī revataṃ suṣuve sutam
prabhā prabhātaṃ suṣuve tvāṣṭrī saṃjñā tathā manum // MatsP_11.3

yamaśca yamunā caiva yamalau tu babhūvatuḥ
tatastejomayaṃ rūpam asahantī vivasvataḥ // MatsP_11.4

nārīmutpādayāmāsa svaśarīrādaninditām
tvāṣṭrī svarūparūpeṇa nāmnā chāyeti bhāminī // MatsP_11.5

purataḥ saṃsthitāṃ dṛṣṭvā saṃjñā tāṃ pratyabhāṣata
chāye taṃ bhaja bhartāram asmadīyaṃ varānane // MatsP_11.6

apatyāni madīyāni mātṛsnehena pālaya
tathetyuktvā tu sā devam agamat kvāpi suvratā // MatsP_11.7

kāmayāmāsa devo 'pi saṃjñeyamiti cādarāt
janayāmāsa tasyāṃ tu putraṃ ca manurūpiṇam // MatsP_11.8

savarṇatvācca sāvarṇir manorvaivasvatasya ca
tataḥ śaniṃ ca tapatīṃ viṣṭiṃ caiva krameṇa tu // MatsP_11.9

chāyāyāṃ janayāmāsa saṃjñeyamiti bhāskaraḥ
chāyā svaputre 'bhyadhikaṃ snehaṃ cakre manau tathā // MatsP_11.10

pūrvo manustu cakṣāma na yamaḥ krodhamūrchitaḥ
saṃtarjayāmāsa tadā pādamudyamya dakṣiṇam // MatsP_11.11

śaśāpa ca yamaṃ chāyā sakṣataḥ kṛmisaṃyutaḥ
pādo 'yameko bhavitā pūyaśoṇitavisravaḥ // MatsP_11.12

nivedayāmāsa pitur yamaḥ śāpādamarṣitaḥ
niṣkāraṇamahaṃ śapto mātrā deva sakopayā // MatsP_11.13

bālabhāvānmayā kiṃcid udyataś caraṇaḥ sakṛt
manunā vāryamāṇāpi mama śāpam adād vibho // MatsP_11.14

prāyo na mātā sāsmākaṃ śāpenāhaṃ yato hataḥ
devo 'pyāha yamaṃ bhūyaḥ kiṃ karomi mahāmate // MatsP_11.15

maurkhyātkasya na duḥkhaṃ syād athavā karmasaṃtatiḥ
anivāryā bhavasyāpi kā kathānyeṣu jantuṣu // MatsP_11.16

kṛkavākurmayā datto yaḥ kṛmīnbhakṣayiṣyati
kledaṃ ca rudhiraṃ caiva vatsāyam apaneṣyati // MatsP_11.17

evamuktastapastepe yamastīvraṃ mahāyaśāḥ
gokarṇatīrthe vairāgyāt phalapattrānilāśanaḥ // MatsP_11.18

ārādhayanmahādevaṃ yāvadvarṣāyutāyutam
varaṃ prādānmahādevaḥ saṃtuṣṭaḥ śūlabhṛttadā // MatsP_11.19

vavre sa lokapālatvaṃ pitṛloke nṛpālayam
dharmādharmātmakasyāpi jagatastu parīkṣaṇam // MatsP_11.20

evaṃ sa lokapālatvam agamacchūlapāṇinaḥ
pitṝṇāṃ cādhipatyaṃ ca dharmādharmasya cānagha // MatsP_11.21

vivasvānatha tajjñātvā saṃjñāyāḥ karmaceṣṭitam
tvaṣṭuḥ samīpamagamad ācacakṣe ca roṣavān // MatsP_11.22

tamuvāca tatastvaṣṭā sāntvapūrvaṃ dvijottamāḥ
tavāsahantī bhagavan mahastīvraṃ tamonudam // MatsP_11.23

vaḍabārūpam āsthāya matsakāśam ihāgatā
nivāritā mayā sā nu tvayā caiva divākara // MatsP_11.24

yasmād avijñātatayā matsakāśam ihāgatā
tasmānmadīyaṃ bhavanaṃ praveṣṭuṃ na tvamarhasi // MatsP_11.25

evamuktā jagāmātha marudeśamaninditā
vaḍabārūpam āsthāya bhūtale sampratiṣṭhitā // MatsP_11.26

tasmātprasādaṃ kuru me yadyanugrahabhāgaham
apaneṣyāmi te tejo yantre kṛtvā divākara // MatsP_11.27

rūpaṃ tava kariṣyāmi lokānandakaraṃ prabho
tathetyuktaḥ sa raviṇā bhramau kṛtvā divākaram // MatsP_11.28

pṛthakcakāra tattejaś cakraṃ viṣṇor akalpayat
triśūlaṃ cāpi rudrasya vajramindrasya cādhikam // MatsP_11.29

daityadānavasaṃhartuḥ sahasrakiraṇātmakam
rūpaṃ cāpratimaṃ cakre tvaṣṭā padbhyāmṛte mahat // MatsP_11.30

na śaśākātha taddraṣṭuṃ pādarūpaṃ raveḥ punaḥ
arcāsvapi tataḥ pādau na kaścitkārayet kvacit // MatsP_11.31

yaḥ karoti sa pāpiṣṭhāṃ gatimāpnoti ninditām
kuṣṭharogamavāpnoti loke 'sminduḥkhasaṃyutaḥ // MatsP_11.32

tasmācca dharmakāmārthī citreṣvāyataneṣu ca
na kvacitkārayetpādau devadevasya dhīmataḥ // MatsP_11.33

tataḥ sa bhagavāngatvā bhūrlokam amarādhipaḥ
kāmayāmāsa kāmārto mukha eva divākaraḥ // MatsP_11.34

aśvarūpeṇa mahatā tejasā ca samāvṛtaḥ
saṃjñā ca manasā kṣobham agamadbhayavihvalā // MatsP_11.35

nāsāpuṭābhyāmutsṛṣṭaṃ paro 'yamiti śaṅkayā
tadretasas tato jātāv aśvināv iti niścitam // MatsP_11.36

dasrau sutatvāt saṃjātau nāsatyau nāsikāgrataḥ
jñātvā cirācca taṃ devaṃ saṃtoṣam agamat param // MatsP_11.37

vimānenāgamatsvargaṃ patyā saha mudānvitā
sāvarṇo 'pi manur merāv adyāpyāste tapodhanaḥ
śanistapobalādāpa grahasāmyaṃ tataḥ punaḥ // MatsP_11.38

yamunā tapatī caiva punarnadyau babhūvatuḥ
viṣṭirghorātmikā tadvat kālatvena vyavasthitā // MatsP_11.39

manor vaivasvatasyāsan daśa putrā mahābalāḥ
ilas tu prathamasteṣāṃ putreṣṭyāṃ samajāyata // MatsP_11.40

ikṣvākuḥ kuśanābhaśca ariṣṭo dhṛṣṭa eva ca
nariṣyantaḥ karūṣaśca śaryātiśca mahābalāḥ
pṛṣadhraścātha nābhāgaḥ sarve te divyamānuṣāḥ // MatsP_11.41

abhiṣicya manuḥ putram ilaṃ jyeṣṭhaṃ sa dhārmikaḥ
jagāma tapase bhūyaḥ sa mahendravanālayam // MatsP_11.42

atha digjayasiddhyartham ilaḥ prāyānmahīm imām
bhramandvīpāni sarvāṇi kṣmābhṛtaḥ sampradharṣayan // MatsP_11.43

jagāmopavanaṃ śambhor aśvākṛṣṭaḥ pratāpavān
kalpadrumalatākīrṇaṃ nāmnā śaravaṇaṃ mahat // MatsP_11.44

ramate yatra deveśaḥ śambhuḥ somārdhaśekharaḥ
umayā samayastatra purā śaravaṇe kṛtaḥ // MatsP_11.45

puṃnāma sattvaṃ yatkiṃcid āgamiṣyati te vane
strītvameṣyati tatsarvaṃ daśayojanamaṇḍale // MatsP_11.46

ajñātasamayo rājā ilaḥ śaravaṇe purā
strītvamāpa viśann eva vaḍabātvaṃ hayastadā // MatsP_11.47

puruṣatvaṃ hṛtaṃ sarvaṃ strīrūpe vismito nṛpaḥ
ileti sābhavannārī pīnonnataghanastanī // MatsP_11.48

unnataśroṇijaghanā padmapattrāyatekṣaṇā
pūrṇenduvadanā tanvī vilāsollāsitekṣaṇā // MatsP_11.49

mūlonnatāyatabhujā nīlakuñcitamūrdhajā
tanulomā sudaśanā mṛdugambhīrabhāṣiṇī // MatsP_11.50

śyāmagaureṇa varṇena haṃsavāraṇagāminī
kārmukabhrūyugopetā tanutāmranakhāṅkurā // MatsP_11.51

bhramantī ca vane tasmiṃś cintayāmāsa bhāminī
ko me pitāthavā bhrātā kā me mātā bhavediha // MatsP_11.52

kasya bharturahaṃ dattā kiyadvatsyāmi bhūtale
cintayantīti dadṛśe somaputreṇa sāṅganā // MatsP_11.53

ilā rūpasamākṣiptamanasā varavarṇinī
budhastadāptaye yatnam akarotkāmapīḍitaḥ // MatsP_11.54

viśiṣṭākāravāndaṇḍī sakamaṇḍalupustakaḥ
veṇudaṇḍakṛtānekapavitrakagaṇatrikaḥ // MatsP_11.55

dvijarūpaḥ śikhī brahmā nigadankarṇakuṇḍalaḥ
baṭubhiścānvito yuktaiḥ samitpuṣpakuśodakaiḥ // MatsP_11.56

kilānviṣan vane tasmin nājuhāva sa tāmilām
bahir vanasyāntaritaḥ kila pādapamaṇḍale // MatsP_11.57

sasaṃbhramamakasmāttāṃ sopālambhamivāvadat
tyaktvāgnihotraśuśrūṣāṃ kva gatā mandirānmama // MatsP_11.58

iyaṃ vihāravelā te hy atikrāmati sāmpratam
ehyehi pṛthusuśroṇi saṃbhrāntā kena hetunā // MatsP_11.59

iyaṃ sāyantanī velā vihārasyeha vartate
kṛtvopalepanaṃ puṣpair alaṃkuru gṛhaṃ mama // MatsP_11.60

sā tv abravīd viramṛtāhaṃ sarvametattapodhana
ātmānaṃ tvāṃ ca bhartāraṃ kulaṃ ca vada me 'nagha // MatsP_11.61

budhaḥ provāca tāṃ tanvīm ilā tvaṃ varavarṇinī
ahaṃ ca kāmuko nāma bahuvidyo budhaḥ smṛtaḥ // MatsP_11.62

tejasvinaḥ kule jātaḥ pitā me brāhmaṇādhipaḥ
iti sā tasya vacanāt praviṣṭā budhamandiram // MatsP_11.63

ratnastambhasamāyuktaṃ divyamāyāvinirmitam
ilā kṛtārthamātmānaṃ mene tadbhavanasthitā // MatsP_11.64

aho vṛttamaho rūpam aho dhanamaho kulam
mama cāsya ca me bhartur aho lāvaṇyam uttamam // MatsP_11.65

reme ca sā tena samam atikālamilā tataḥ
sarvabhogamaye gehe yathendrabhavane tathā // MatsP_11.66

matsya-purāṇa 12

athānviṣanto rājānaṃ bhrātaras tasya mānavāḥ
ikṣvākupramukhā jagmus tadā śaravaṇāntikam // MatsP_12.1

tataste dadṛśuḥ sarve vaḍabām agrataḥ sthitām
ratnaparyāṇakiraṇadīptakāyām anuttamām // MatsP_12.2

paryāṇapratyabhijñānāt sarve vismayam āgatāḥ
ayaṃ candraprabho nāma vājī tasya mahātmanaḥ // MatsP_12.3

agamad vaḍabārūpam uttamaṃ kena hetunā
tatas tu maitrāvaruṇiṃ papracchuste purodhasam // MatsP_12.4

kimityetadabhūccitraṃ vada yogavidāṃ vara
vasiṣṭhaścābravīt sarvaṃ dṛṣṭvā taddhyānacakṣuṣā // MatsP_12.5

samayaḥ śambhudayitākṛtaḥ śaravaṇe purā
yaḥ pumānpraviśed atra sa nārītvamavāpsyati // MatsP_12.6

ayamaśvo 'pi nārītvam agādrājñā sahaiva tu
punaḥ puruṣatāmeti yathāsau dhanadopamaḥ // MatsP_12.7

tathaiva yatnaḥ kartavyaś cārādhyaiva pinākinam
tataste mānavā jagmur yatra devo maheśvaraḥ // MatsP_12.8

tuṣṭuvur vividhaiḥ stotraiḥ pārvatīparameśvarau
tāv ūcatur alaṅghyo 'yaṃ samayaḥ kiṃtu sāmpratam // MatsP_12.9

ikṣvākoraśvamedhena yatphalaṃ syāttadāvayoḥ
dattvā kimpuruṣo vīraḥ sa bhaviṣyatyasaṃśayam // MatsP_12.10

tathetyuktāstataste tu jagmur vaivasvatātmajāḥ
ikṣvākoścāśvamedhena celaḥ kimpuruṣo 'bhavat // MatsP_12.11

māsamekaṃ pumānvīraḥ strī ca māsamabhūtpunaḥ
budhasya bhavane tiṣṭhan nilo garbhadharo 'bhavat // MatsP_12.12

ajījanatputramekam anekaguṇasaṃyutam
budhaścotpādya taṃ putraṃ svarlokam agamattataḥ // MatsP_12.13

ilasya nāmnā tadvarṣam ilāvṛtam abhūttadā
somārkavaṃśayor ādāv ilo 'bhūnmanunandanaḥ // MatsP_12.14

evaṃ purūravāḥ puṃsor abhavad vaṃśavardhanaḥ
ikṣvākur arkavaṃśasya tathaivoktastapodhanāḥ // MatsP_12.15

ilaḥ kimpuruṣatve ca sudyumna iti cocyate
punaḥ putratrayamabhūt sudyumnasyāparājitam // MatsP_12.16

utkalo vai gahas tadvad dharitāśvaś ca vīryavān
utkalasyotkalā nāma gayasya tu gayā matā // MatsP_12.17

haritāśvasya dikpūrvā viśrutā kurubhiḥ saha
pratiṣṭhāne 'bhiṣicyātha sa purūravasaṃ sutam // MatsP_12.18

jagāmelāvṛtaṃ bhoktuṃ varṣaṃ divyaphalāśanam
ikṣvākurjyeṣṭhadāyādo madhyadeśamavāptavān // MatsP_12.19

nariṣyantasya putro 'bhūc chuco nāma mahābalaḥ
nābhāgasyāmbarīṣastu dhṛṣṭasya ca sutatrayam // MatsP_12.20

dhṛtaketuścitranātho raṇadhṛṣṭaśca vīryavān
ānarto nāma śaryāteḥ sukanyā caiva dārikā // MatsP_12.21

ānartasyābhavatputro rocamānaḥ pratāpavān
ānarto nābha deśo 'bhūn nagarī ca kuśasthalī // MatsP_12.22

rocamānasya putro 'bhūd revo raivata eva ca
kakudmī cāparaṃ nāma jyeṣṭhaḥ putraśatasya ca // MatsP_12.23

revatī tasya sā kanyā bhāryā rāmasya viśrutā
karūṣasya tu kārūṣā bahavaḥ prathitā bhuvi // MatsP_12.24

pṛṣadhro govadhācchūdro guruśāpādajāyata
ikṣvākuvaṃśaṃ vakṣyāmi śṛṇudhvamṛṣisattamāḥ // MatsP_12.25

ikṣvākoḥ putratām āpa vikukṣir nāma devarāṭ
jyeṣṭhaḥ putraśatasyāsīd daśa pañca ca tatsutāḥ // MatsP_12.26

meroruttarataste tu jātāḥ pārthivasattamāḥ
caturdaśottaraṃ cānyac chatamasya tathābhavat // MatsP_12.27

merordakṣiṇato ye ye rājānaḥ saṃprakīrtitāḥ
jyeṣṭhaḥ kakutstho nāmnābhūt tatsutastu suyodhanaḥ // MatsP_12.28

tasya putraḥ pṛthurnāma viśvagaścapṛthoḥ sutaḥ
industasya ca putro 'bhūd yuvanāśvastato 'bhavat // MatsP_12.29

śrāvastaśca mahātejā vatsakastatsuto 'bhavat
nirmitā yena śrāvastī gauḍadeśe dvijottamāḥ // MatsP_12.30

śrāvastādbṛhadaśvo 'bhūt kuvalāśvas tato 'bhavat
dhundhumāratvamagamad dhundhunāmnā hataḥ purā // MatsP_12.31

tasya putrās trayo jātā dṛḍhāśvo daṇḍa eva ca
kapilāśvaśca vikhyāto dhaundhumāriḥ pratāpavān // MatsP_12.32

dṛḍhāśvasya pramodaśca haryaśvastasya cātmajaḥ
haryaśvasya nikumbho 'bhūt saṃhatāśvas tato 'bhavat // MatsP_12.33

akṛtāśvo raṇāśvaśca saṃhatāśvasutāv ubhau
yuvanāśvo raṇāśvasya māndhātā ca tato 'bhavat // MatsP_12.34

māndhātuḥ purukutso 'bhūd dharmasenaśca pārthivaḥ
mucukundaśca vikhyātaḥ śatrujicca pratāpavān // MatsP_12.35

purukutsasya putro 'bhūd vasudo narmadāpatiḥ
sambhūtistasya putro 'bhūt tridhanvā ca tato 'bhavat // MatsP_12.36

tridhanvanaḥ suto jātas trayyāruṇa iti smṛtaḥ
tasmātsatyavrato nāma tasmātsatyarathaḥ smṛtaḥ // MatsP_12.37

tasya putro hariścandro hariścandrācca rohitaḥ
rohitācca vṛko jāto vṛkādbāhurajāyata // MatsP_12.38

sagarastasya putro 'bhūd rājā paramadhārmikaḥ
dve bhārye sagarasyāpi prabhā bhānumatī tathā // MatsP_12.39

tābhyāmārādhitaḥ pūrvam aurvo 'gniḥ putrakāmyayā
aurvastuṣṭastayoḥ prādād yatheṣṭaṃ varamuttamam // MatsP_12.40

ekā ṣaṣṭisahasrāṇi sutamekaṃ tathāparā
gṛhṇātu vaṃśakartāraṃ prabhāgṛhṇād bahūṃstadā // MatsP_12.41

ekaṃ bhānumatī putram agṛhṇādasamañjasam
tataḥ ṣaṣṭisahasrāṇi suṣuve yādavī prabhā // MatsP_12.42

khanantaḥ pṛthivīṃ dagdhā viṣṇunā ye 'śvamārgaṇe
asamañjasastu tanayo yo 'ṃśumānnāma viśrutaḥ // MatsP_12.43

tasya putro dilīpas tu dilīpāttu bhagīrathaḥ
yena bhāgīrathī gaṅgā tapaḥ kṛtvāvatāritā // MatsP_12.44

bhagīrathasya tanayo nābhāga iti viśrutaḥ
nābhāgasyāmbarīṣo 'bhūt sindhudvīpas tato 'bhavat // MatsP_12.45

tasyāyutāyuḥ putro 'bhūd ṛtuparṇastato 'bhavat
tasya kalmāṣapādastu sarvakarmā tataḥ smṛtaḥ // MatsP_12.46

tasyānaraṇyaḥ putro 'bhūn nighnastasya suto 'bhavat
nighnaputrāv ubhau jātāv anamitraraghū nṛpau // MatsP_12.47

anāmitro vanamagād bhavitā sa kṛte nṛpaḥ
raghor abhūddilīpastu dilīpādajakastathā // MatsP_12.48

dīrghabāhurajājjātaś cājapālastato nṛpaḥ
tasmāddaśaratho jātas tasya putracatuṣṭayam // MatsP_12.49

nārāyaṇātmakāḥ sarve rāmasteṣvagrajo 'bhavat
rāvaṇāntakarastadvad raghūṇāṃ vaṃśavardhanaḥ // MatsP_12.50

vālmīkistasya caritaṃ cakre bhārgavasattamaḥ
tasya putrau kuśalavāv ikṣvākukulavardhanau // MatsP_12.51

atithistu kuśājjajñe niṣadhastasya cātmajaḥ
nalastu naiṣadhastasmān nabhāstasmādajāyata // MatsP_12.52

nabhasaḥ puṇḍarīko 'bhūt kṣemadhanvā tataḥ smṛtaḥ
tasya putro 'bhavadvīro devānīkaḥ pratāpavān // MatsP_12.53

ahīnagustasya sutaḥ sahasrāśvastataḥ paraḥ
tataścandrāvalokastu tārāpīḍastato 'bhavat // MatsP_12.54

tasyātmajaś candragirir bhānuś candrastato 'bhavat
śrutāyur abhavattasmād bhārate yo nipātitaḥ // MatsP_12.55

nalau dvāv eva vikhyātau vaṃśe kaśyapasambhave
vīrasenasutastadvan naiṣadhaśca narādhipaḥ // MatsP_12.56

ete vaivasvate vaṃśe rājāno bhūridakṣiṇāḥ
ikṣvākuvaṃśaprabhavāḥ prādhānyena prakīrtitāḥ // MatsP_12.57

matsya-purāṇa 13

bhagavañśrotumicchāmi pitṝṇāṃ vaṃśamuttamam
raveśca śrāddhadevatvaṃ somasya ca viśeṣataḥ // MatsP_13.1

hanta te kathayiṣyāmi pitṝṇāṃ vaṃśamuttamam
svarge pitṛgaṇāḥ sapta trayasteṣāmamūrtayaḥ // MatsP_13.2

mūrtimanto 'tha catvāraḥ sarveṣāmamitaujasaḥ
amūrtayaḥ pitṛgaṇā vairājasya prajāpateḥ // MatsP_13.3

jayanti yāndevagaṇā vairājā iti viśrutāḥ
ye caite yogavibhraṣṭāḥ prāpya lokānsanātanān // MatsP_13.4

punarbrahmadinānte tu jāyante brahmavādinaḥ
samprāpya tāṃ smṛtiṃ bhūyo yogaṃ sāṃkhyamanuttamam // MatsP_13.5

siddhiṃ prayānti yogena punarāvṛttidurlabhām
yogināmeva deyāni tasmācchrāddhāni dātṛbhiḥ // MatsP_13.6

eteṣāṃ mānasī kanyā patnī himavato matā
mainākastasya dāyādaḥ krauñcastasyāgrajo 'bhavat
krauñcadvīpaḥ smṛto yena caturtho ghṛtasaṃvṛtaḥ // MatsP_13.7

menā ca suṣuve tisraḥ kanyā yogavatīstataḥ
umaikaparṇāparṇā ca tīvravrataparāyaṇāḥ // MatsP_13.8

rudrasyaikā sitasyaikā jaigīṣavyasya cāparā
dattā himavatā bālāḥ sarvā loke tapo 'dhikāḥ // MatsP_13.9

kasmāddākṣāyaṇī pūrvaṃ dadāhātmānamātmanā
himavadduhitā tadvat kathaṃ jātā mahītale // MatsP_13.10

saṃharantī kimuktāsau sutā vā brahmasūnunā
dakṣeṇa lokajananī sūta vistarato vada // MatsP_13.11

dakṣasya yajñe vitate prabhūtavaradakṣiṇe
samāhūteṣu deveṣu provāca pitaraṃ satī // MatsP_13.12

kimarthaṃ tāta bhartā me yajñe 'sminnābhimantritaḥ
ayogya iti tāmāha dakṣo yajñeṣu śūlabhṛt // MatsP_13.13

upasaṃhārakṛdrudras tenāmaṅgalabhāgayam
cukopātha satī dehaṃ tyakṣyāmīti tvadudbhavam // MatsP_13.14

daśānāṃ tvaṃ ca bhavitā pitṝṇāmekaputrakaḥ
kṣatriyatve 'śvamedhe ca rudrāttvaṃ nāśameṣyasi // MatsP_13.15

ityuktvā yogamāsthāya svadehodbhavatejasā
nirdahantī tadātmānaṃ sadevāsurakiṃnaraiḥ // MatsP_13.16

kiṃ kimetaditi proktā gandharvagaṇaguhyakaiḥ
upagamyābravīddakṣaḥ praṇipatyātha duḥkhitaḥ // MatsP_13.17

tvamasya jagato mātā jagatsaubhāgyadevatā
duhitṛtvaṃ gatā devi mamānugrahakāmyayā // MatsP_13.18

na tvayā rahitaṃ kiṃcid brahmāṇḍe sacarācaram
prasādaṃ kuru dharmajñe na māṃ tyaktumihārhasi // MatsP_13.19

prāha devī yadārabdhaṃ tatkāryaṃ me na saṃśayaḥ
kiṃtvavaśyaṃ tvayā martye hatayajñena śūlinā // MatsP_13.20

prasāde lokasṛṣṭyarthaṃ tapaḥ kāryaṃ mamāntike
prajāpatistvaṃ bhavitā daśānāmaṅgajo 'pyalam // MatsP_13.21

madaṃśenāṅganā ṣaṣṭir bhaviṣyantyaṅgajāstava
matsaṃnidhau tapaḥ kurvan prāpsyase yogamuttamam // MatsP_13.22

evamukto 'bravīddakṣaḥ keṣu keṣu mayānaghe
tīrtheṣu ca tvaṃ draṣṭavyā stotavyā kaiśca nāmabhiḥ // MatsP_13.23

sarvadā sarvabhūteṣu draṣṭavyā sarvato bhuvi
sarvalokeṣu yatkiṃcid rahitaṃ na mayā vinā // MatsP_13.24

tathāpi yeṣu sthāneṣu draṣṭavyā siddhimīpsubhiḥ
smartavyā bhūtikāmair vā tāni vakṣyāmi tattvataḥ // MatsP_13.25

vārāṇasyāṃ viśālākṣī naimiṣe liṅgadhāriṇī
prayāge lalitā devī kāmākṣī gandhamādane
mānase kumudā nāma viśvakāyā tathāmbare // MatsP_13.26

gomante gomatī nāma mandare kāmacāriṇī
madotkaṭā caitrarathe jayantī hastināpure // MatsP_13.27

kānyakubje tathā gaurī rambhā malayaparvate
ekāmbhake kīrtimatī viśvāṃ viśveśvare viduḥ // MatsP_13.28

puṣkare puruhūteti kedāre mārgadāyinī
nandā himavataḥ pṛṣṭhe gokarṇe bhadrakarṇikā // MatsP_13.29

sthāneśvare bhavānī tu bilvale bilvapattrikā
śrīśaile mādhavī nāma bhadrā bhadreśvare tathā // MatsP_13.30

jayā varāhaśaile tu kāmalā kamalālaye
rudrakoṭyāṃ ca rudrāṇī kālī kālañjare girau // MatsP_13.31

mahāliṅge tu kapilā markoṭe mukuṭeśvarī
śālagrāme mahādevī śivaliṅge jalapriyā // MatsP_13.32

māyāpuryāṃ kumārī tu saṃtāne lalitā tathā
utpalākṣī sahasrākṣe kamalākṣe mahotpalā // MatsP_13.33

gaṅgāyāṃ maṅgalā nāma vimilā puruṣottame
vipāśāyām amoghākṣī pāṭalā puṇḍravardhane // MatsP_13.34

nārāyaṇī supārśve tu vikūṭe bhadrasundarī
vipule vipulā nāma kalyāṇī malayācale // MatsP_13.35

koṭavī koṭitīrthe tu sugandhā mādhave vane
godāśrame trisaṃdhyā tu gaṅgādvāre ratipriyā // MatsP_13.36

śivakuṇḍe śivānandā nandinī devikātaṭe
rukmiṇī dvāravatyāṃ tu rādhā vṛndāvane vane // MatsP_13.37

devakī mathurāyāṃ tu pātāle parameśvarī
citrakūṭe tathā sītā vindhye vindhyādhivāsinī // MatsP_13.38

sahyādrāv ekavīrā tu hariścandre tu candrikā
ramaṇā rāmatīrthe tu yamunāyāṃ mṛgāvatī // MatsP_13.39

karavīre mahālakṣmīr umā devī vināyake
arogā vaidyanāthe tu mahākāle maheśvarī // MatsP_13.40

abhayetyuṣṇatīrtheṣu cāmṛtā vindhyakandare
māṇḍavye māṇḍavī nāma svāhā māheśvare pure // MatsP_13.41

chāgalāṇḍe pracaṇḍā tu caṇḍikā makarandake
someśvare varārohā prabhāse puṣkarāvatī // MatsP_13.42

devamātā sarasvatyāṃ pārāvārataṭe matā
mahālaye mahābhāgā payoṣṇyāṃ piṅgaleśvarī // MatsP_13.43

siṃhikā kṛtaśauce tu kārttikeye yaśaskarī
utpalāvartake lolā subhadrā śoṇasaṃgame // MatsP_13.44

mātā siddhapure lakṣmīr aṅganā bharatāśrame
jālaṃdhare viśvamukhī tārā kiṣkindhaparvate // MatsP_13.45

devadāruvane puṣṭir medhā kāśmīramaṇḍale
bhīmā devī himādrau tu puṣṭirviśveśvare tathā // MatsP_13.46

kapālamocane śuddhir mātā kāyāvarohaṇe
śaṅkhoddhāre dhvanirnāma dhṛtiḥ piṇḍārake tathā // MatsP_13.47

kālā tu candrabhāgāyām acchode śivakāriṇī
veṇāyāmamṛtā nāma badaryāmurvaśī tathā // MatsP_13.48

oṣadhī cottarakurau kuśadvīpe kuśodakā
manmathā hemakūṭe tu mukuṭe satyavādinī // MatsP_13.49

aśvatthe vandanīyā tu nidhirvaiśravaṇālaye
gāyatrī vedavadane pārvatī śivasaṃnidhau // MatsP_13.50

devaloke tathendrāṇī brahmāsyeṣu sarasvatī
sūryabimbe prabhā nāma mātṝṇāṃ vaiṣṇavī matā // MatsP_13.51

arundhatī satīnāṃ tu rāmāsu ca tilottamā
citte brahmakalā nāma śaktiḥ sarvaśarīriṇām // MatsP_13.52

etaduddeśataḥ proktaṃ nāmāṣṭaśatamuttamam
aṣṭottaraṃ ca tīrthānāṃ śatametadudāhṛtam // MatsP_13.53

yaḥ smarecchṛṇuyād vāpi sarvapāpaiḥ pramucyate
eṣu tīrtheṣu yaḥ kṛtvā snānaṃ paśyati māṃ naraḥ // MatsP_13.54

sarvapāpavinirmuktaḥ kalpaṃ śivapure vaset
yastu matparamaṃ kālaṃ karotyeteṣu mānavaḥ // MatsP_13.55

sa bhittvā brahmasadanaṃ padamabhyeti śāṃkaram
nāmnāmaṣṭaśataṃ yastu śrāvayecchivasaṃnidhau // MatsP_13.56

tṛtīyāyāmathāṣṭamyāṃ bahuputro bhavennaraḥ
godāne śrāddhadāne vā ahany ahani vā budhaḥ // MatsP_13.57

devārcanavidhau vidvān paṭhan brahmādhigacchati
evaṃ vadantī sā tatra dadāhātmānam ātmanā // MatsP_13.58

svāyambhuvo 'pi kālena dakṣaḥ prācetaso 'bhavat
pārvatī sābhavaddevī śivadehārdhadhāriṇī // MatsP_13.59

menāgarbhasamutpannā bhuktamuktiphalapradā
arundhatī japantyetat prāpa yogamanuttamam // MatsP_13.60

purūravāśca rājarṣiloke vyajeyatām agāt
yayātiḥ putralābhaṃ ca dhanalābhaṃ ca bhārgavaḥ // MatsP_13.61

tathānye devadaityāśca brāhmaṇāḥ kṣatriyāstathā
vaiśyāḥ śūdrāśca bahavaḥ siddhimīyuryathepsitām // MatsP_13.62

yatraitallikhitaṃ tiṣṭhet pūjyate devasaṃnidhau
na tatra śoko daurgatyaṃ kadācidapi jāyate // MatsP_13.63

matsya-purāṇa 14

lokāḥ somapathā nāma yatra mārīcanandanāḥ
vartante deva pitaro devā yānbhāvayantyalam // MatsP_14.1

agniṣvāttā iti khyātā yajvāno yatra saṃsthitāḥ
acchodā nāma teṣāṃ tu mānasī kanyakā nadī // MatsP_14.2

acchodaṃ nāma ca saraḥ pitṛbhirnirmitaṃ purā
acchodā tu tapaścakre divyaṃ varṣasahasrakam // MatsP_14.3

ājagmuḥ pitarastuṣṭāḥ kila dātuṃ ca tāṃ varam
divyarūpadharāḥ sarve divyamālyānulepanāḥ // MatsP_14.4

sarve yuvāno balinaḥ kusumāyudhasaṃnibhāḥ
tanmadhye 'māvasuṃ nāma pitaraṃ vīkṣya sāṅganā // MatsP_14.5

vavre varārthinī saṅgaṃ kusumāyudhapīḍitā
yogādbhraṣṭā tu sā tena vyabhicāreṇa bhāminī // MatsP_14.6

dharāṃ tu nāspṛśatpūrvaṃ papātātha bhuvastale
tithāv amāvasur yasyām icchāṃ cakre na tāṃ prati // MatsP_14.7

dhairyeṇa tasya sā lokair amāvāsyeti viśrutā
pitṝṇāṃ vallabhā tasmāt tasyāmakṣayakārakam // MatsP_14.8

acchodādhomukhī dīnā lajjitā tapasaḥ kṣayāt
sā pitṝn prārthayāmāsa pure cātmaprasiddhaye // MatsP_14.9

vilapyamānā pitṛbhir idamuktā tapasvinī
bhaviṣyamarthamālokya devakāryaṃ ca te tadā // MatsP_14.10

idam ūcur mahābhāgāḥ prasādaśubhayā girā
divi divyaśarīreṇa yat kiṃcit kriyate budhaiḥ // MatsP_14.11

tenaiva tatkarmaphalaṃ bhujyate varavarṇinī
sadyaḥ phalanti karmāṇi devatve pretya mānuṣe // MatsP_14.12

tasmāttvaṃ putri tapasaḥ prāpsyase pretya tatphalam
aṣṭāviṃśe bhavitrī tvaṃ dvāpare matsyayonijā // MatsP_14.13

vyatikramātpitṝṇāṃ tvaṃ kaṣṭaṃ kulamavāpsyasi
tasmādrājño vasoḥ kanyā tvam avaśyaṃ bhaviṣyasi // MatsP_14.14

kanyā bhūtvā ca lokānsvān punarāpsyasi durlabhān
parāśarasya vīryeṇa putramekamavāpsyasi // MatsP_14.15

dvīpe tu badarīprāye bādarāyaṇamacyutam
sa vedamekaṃ bahudhā vibhajiṣyati te sutaḥ // MatsP_14.16

pauravasyātmajau dvau tu samudrāṃśasya śaṃtanoḥ
vicitravīryastanayas tathā citrāṅgado nṛpaḥ // MatsP_14.17

imāv utpādya tanayau kṣetrajāvasya dhīmataḥ
prauṣṭhapadyaṣṭakārūpā pitṛloke bhaviṣyasi // MatsP_14.18

nāmnā satyavatī loke pitṛloke tathāṣṭakā
āyurārogyadā nityaṃ sarvakāmaphalapradā // MatsP_14.19

bhaviṣyasi pare kāle nadītvaṃ ca gamiṣyasi
puṇyatoṣā saricchreṣṭhā loke hy acchodanāmikā // MatsP_14.20

ityuktvā sa gaṇasteṣāṃ tatraivāntaradhīyata
sāpyavāpa ca tatsarvaṃ phalaṃ yaduditaṃ purā // MatsP_14.21

matsya-purāṇa 15

vibhrājā nāma cānye tu divi santi suvarcasaḥ
lokā barhiṣado yatra pitaraḥ santi suvratāḥ // MatsP_15.1

yatra barhiṇayuktāni vimānāni sahasraśaḥ
saṃkalpyā barhiṣo yatra tiṣṭhanti phaladāyinaḥ // MatsP_15.2

yatrābhyudayaśālāsu modante śrāddhadāyinaḥ
yāṃś ca devāsuragaṇā gandharvāpsarasāṃ gaṇāḥ // MatsP_15.3

yakṣarakṣogaṇāścaiva yajanti divi devatāḥ
pulastyaputrāḥ śataśas tapoyogasamanvitāḥ // MatsP_15.4

mahātmāno mahābhāgā bhaktānāmabhayapradāḥ
eteṣāṃ pīvarī kanyā mānasī divi viśrutā // MatsP_15.5

yoginī yogamātā ca tapaścakre sudāruṇam
prasanno bhagavāṃstasyā varaṃ vavre tu sā hareḥ // MatsP_15.6

yogavantaṃ surūpaṃ ca bhartāraṃ vijitendriyam
dehi deva prasannastvaṃ patiṃ me vadatāṃ varam // MatsP_15.7

uvāca devo bhavitā vyāsaputro yadā śukaḥ
bhavitā tasya bhāryā tvaṃ yogācāryasya suvrate // MatsP_15.8

bhaviṣyati ca te kanyā kṛtvī nāma ca yoginī
pāñcālādhipaterdeyā mānuṣasya tvayā tadā // MatsP_15.9

jananī brahmadattasya yogasiddhā ca gauḥ smṛtā
kṛṣṇo gauraḥ prabhuḥ śambhur bhaviṣyanti ca te sutāḥ // MatsP_15.10

mahātmāno mahābhāgā gamiṣyanti paraṃ padam
tānutpādya punar yogāt savarā mokṣameṣyasi // MatsP_15.11

sumūrtimantaḥ pitaro vasiṣṭhasya sutāḥ smṛtāḥ
nāmnā tu mānasāḥ sarve sarve te dharmamūrtayaḥ // MatsP_15.12

jyotirbhāsiṣu lokeṣu ye vasanti divaḥ param
virājamānāḥ krīḍanti yatra te śrāddhadāyinaḥ // MatsP_15.13

sarvakāmasamṛddheṣu vimāneṣvapi pādajāḥ
kiṃ punaḥ śrāddhadā viprā bhaktimantaḥ kriyānvitāḥ // MatsP_15.14

gaur nāma kanyā yeṣāṃ tu mānasī divi rājate
śukrasya dayitā patnī sādhyānāṃ kīrtivardhinī // MatsP_15.15

marīcigarbhā nāmnā tu lokā mārtaṇḍamaṇḍale
pitaro yatra tiṣṭhanti haviṣmanto 'ṅgiraḥsutāḥ // MatsP_15.16

tīrthaśrāddhapradā yānti ye ca kṣatriyasattamāḥ
rājñāṃ tu pitaraste vai svargamokṣaphalapradāḥ // MatsP_15.17

eteṣāṃ mānasī kanyā yaśodā lokaviśrutā
patnī hy aṃśumataḥ śreṣṭhā snuṣā pañcajanasya ca // MatsP_15.18

jananyatha dilīpasya bhagīrathapitāmahī
lokāḥ kāmadughā nāma kāmabhogaphalapradāḥ // MatsP_15.19

susvadhā nāma pitaro yatra tiṣṭhanti suvratāḥ
ājyapā nāma lokeṣu kardamasya prajāpateḥ // MatsP_15.20

pulahāṅgajadāyādā vaiśyāstānbhāvayanti ca
yatra śrāddhakṛtaḥ sarve paśyanti yugapadgatāḥ // MatsP_15.21

mātṛbhrātṛpitṛsvasṛsakhisambandhibāndhavān
api janmāyutairdṛṣṭān anubhūtānsahasraśaḥ // MatsP_15.22

eteṣāṃ mānasī kanyā virajā nāma viśrutā
yā patnī nahuṣasyāsīd yayāterjananī tathā // MatsP_15.23

ekāṣṭakābhavat paścād brahmaloke gatā satī
traya ete gaṇāḥ proktāś caturthaṃ tu vadāmyataḥ // MatsP_15.24

lokāstu mānasā nāma brahmāṇḍopari saṃsthitāḥ
yeṣāṃ tu mānasī kanyā narmadā nāma viśrutā // MatsP_15.25

somapā nāma pitaro yatra tiṣṭhanti śāśvatāḥ
dharmamūrtidharāḥ sarve parato brahmaṇaḥ smṛtāḥ // MatsP_15.26

utpannāḥ svadhayā te tu brahmatvaṃ prāpya yoginaḥ
kṛtvā sṛṣṭyādikaṃ sarvaṃ mānase sāmprataṃ sthitāḥ // MatsP_15.27

narmadā nāma teṣāṃ tu kanyā toyavahā sarit
bhūtāni yā pāvayati dakṣiṇāpathagāminī // MatsP_15.28

tebhyaḥ sarve tu manavaḥ prajāḥ sargeṣu nirmitāḥ
jñātvā śrāddhāni kurvanti dharmābhāve 'pi sarvadā // MatsP_15.29

tebhya eva punaḥ prāptuṃ prasādādyogasaṃtatim
pitṝṇāmādisarge tu śrāddhameva vinirmitam // MatsP_15.30

sarveṣāṃ rājataṃ pātram athavā rajatānvitam
dattaṃ svadhā purodhāya pitṝn prīṇāti sarvadā // MatsP_15.31

agnīṣomayamānāṃ tu kāryamāpyāyanaṃ budhaḥ
agnyabhāve 'pi viprasya prāṇāv api jale 'thavā // MatsP_15.32

ajākarṇe 'śvakarṇe vā goṣṭhe vā salilāntike
pitṝṇām ambaraṃ sthānaṃ dakṣiṇā dikpraśasyate // MatsP_15.33

prācīnāvītamudakaṃ tilāḥ savyāṅgameva ca
darbhā māṃsaṃ ca pāṭhīnaṃ gokṣīraṃ madhurā rasāḥ // MatsP_15.34

khaḍgalohāmiṣamadhukuśaśyāmākaśālayaḥ
yavanīvāramudgekṣuśuklapuṣpaghṛtāni ca // MatsP_15.35

vallabhāni praśastāni pitṝṇāmiha sarvadā
dveṣyāṇi sampravakṣyāmi śrāddhe varjyāni yāni tu // MatsP_15.36

masūraśaṇaniṣpāvarājamāṣakusumbhikāḥ
padmabilvārkadhattūrapāribhadrāṭarūṣakāḥ // MatsP_15.37

na deyāḥ pitṛkāryeṣu payaścājāvikaṃ tathā
kodravodāracaṇakāḥ kapitthaṃ madhukātasī // MatsP_15.38

etānyapi na deyāni pitṛbhyaḥ priyamicchatā
pitṝn prīṇāti yo bhaktyā te punaḥ prīṇayanti tam // MatsP_15.39

yacchanti pitaraḥ puṣṭiṃ svargārogyaṃ prajāphalam
devakāryādapi punaḥ pitṛkāryaṃ viśiṣyate // MatsP_15.40

devatānāṃ ca pitaraḥ pūrvamāpyāyanaṃ smṛtam
śīghraprasādāstvakrodhā niḥśastrāḥ sthirasauhṛdāḥ // MatsP_15.41

śāntātmānaḥ śaucaparāḥ satataṃ priyavādinaḥ
bhaktānuraktāḥ sukhadāḥ pitaraḥ pūrvadevatāḥ // MatsP_15.42

haviṣmatāmādhipatye śrāddhadevaḥ smṛto raviḥ
etadvaḥ sarvamākhyātaṃ pitṛvaṃśānukīrtanam
puṇyaṃ pavitram āyuṣyaṃ kīrtanīyaṃ sadā nṛbhiḥ // MatsP_15.43

śrutvaitat sarvam akhilaṃ manuḥ papraccha keśavam
śrāddhakālaṃ ca vividhaṃ śrāddhabhedaṃ tathaiva ca // MatsP_16.1

śrāddheṣu bhojanīyā ye ye ca varjyā dvijātayaḥ
kasminvāsarabhāge vā pitṛbhyaḥ śrāddhamācaret // MatsP_16.2

kasmindattaṃ kathaṃ yāti śrāddhaṃ tu madhusūdana
vidhinā kena kartavyaṃ kathaṃ prīṇāti tatpitṝn // MatsP_16.3

kuryādaharahaḥ śrāddham annādyenodakena vā
payomūlaphalair vāpi pitṛbhyaḥ prītimāvahan // MatsP_16.4

nityaṃ naimittikaṃ kāmyaṃ trividhaṃ śrāddhamucyate
nityaṃ tāvatpravakṣyāmi arghyāvāhanavarjitam // MatsP_16.5

adaivaṃ tadvijānīyāt pārvaṇaṃ parvasu smṛtam
pārvaṇaṃ trividhaṃ proktaṃ śṛṇu tāvanmahīpate // MatsP_16.6

pārvaṇe ye niyojyāstu tāñśṛṇuṣva narādhipa
pañcāgniḥ snātakaścaiva trisuparṇaḥ ṣaḍaṅgavit // MatsP_16.7

śrotriyaḥ śrotriyasuto vidhivākyaviśāradaḥ
sarvajño vedavinmantrī jñātavaṃśaḥ kulānvitaḥ // MatsP_16.8

purāṇavettā dharmajñaḥ svādhyāyajapatatparaḥ
śivabhaktaḥ pitṛparaḥ sūryabhakto 'tha vaiṣṇavaḥ // MatsP_16.9

brahmaṇyo yogavicchānto vijitātmā ca śīlavān
bhojayeccāpi dauhitraṃ yatnataḥ svasuhṛdgurūn // MatsP_16.10

viṭpītaṃ mātulaṃ bandhum ṛtvigācāryasomapān
yaśca vyākurute vākyaṃ yaśca mīmāṃsate 'dhvaram // MatsP_16.11

sāmasvaravidhijñaśca paṅktipāvanapāvanaḥ
sāmago brahmacārī ca vedayukto 'tha brahmavit // MatsP_16.12

yatraite bhuñjate śrāddhe tadeva paramārthavat
ete bhojyāḥ prayatnena varjanīyānnibodha me // MatsP_16.13

patito 'bhiśastaḥ klībaḥ piśunavyaṅgarogiṇaḥ
kunakhī śyāvadantaśca kuṇḍagolāśvapālakāḥ // MatsP_16.14

parivittirniyuktātmā pramattonmattadāruṇāḥ
baiḍālī bakavṛttiśca dambhī devalakādayaḥ // MatsP_16.15

kṛtaghnānnāstikāṃs tadvan mlecchadeśanivāsinaḥ
triśaṅkur barbaradrāvavītadraviḍakoṅkaṇān // MatsP_16.16

varjayelliṅginaḥ sarvāñ śrāddhakāle viśeṣataḥ
pūrvedyuraparedyurvā vinītātmā nimantrayet // MatsP_16.17

nimantritānhi pitara upatiṣṭhanti tāndvijān
vāyubhūtā nu gacchanti tathāsīnānupāsate // MatsP_16.18

dakṣiṇaṃ jānumālabhya tvaṃ mayā tu nimantritaḥ
evaṃ nimantrya niyamaṃ śrāvayetpitṛbāndhavān // MatsP_16.19

akrodhanaiḥ śaucaparaiḥ satataṃ brahmacāribhiḥ
bhavitavyaṃ bhavadbhiśca mayā ca śrāddhakāriṇā // MatsP_16.20

pitṛyajñaṃ vinirvartya tarpaṇākhyaṃ tu yo 'gnimān
piṇḍānvāhāryakaṃ kuryāc chrāddhamindukṣaye sadā // MatsP_16.21

gomayenopalipte tu dakṣiṇapravaṇe sthale
śrāddhaṃ samācaredbhaktyā goṣṭhe vā jalasaṃnidhau // MatsP_16.22

agnimānnirvapetpitryaṃ caruṃ ca samamuṣṭibhiḥ
pitṛbhyo nirvapāmīti sarvaṃ dakṣiṇato nyaset // MatsP_16.23

abhighāryaṃ tataḥ kuryān nirvāpatrayamagrataḥ
te 'pi tasyāyatāḥ kāryāś caturaṅgulavistṛtāḥ // MatsP_16.24

darvītrayaṃ tu kurvīta khādiraṃ rajatānvitam
ratnimātraṃ pariślakṣṇaṃ hastākārāgramuttamam // MatsP_16.25

udapātraṃ ca kāṃsyaṃ ca mekṣaṇaṃ ca samitkuśān
tilāḥ pātrāṇi sadvāso gandhadhūpānulepanam // MatsP_16.26

āharedapasavyaṃ tu sarvaṃ dakṣiṇataḥ śanaiḥ
evamāsādya tatsarvaṃ bhavanasyāgrato bhuvi // MatsP_16.27

gomayenopaliptāyāṃ gomūtreṇa tu maṇḍalam
akṣatābhiḥ sapuṣpābhis tadabhyarcyāpasavyavat // MatsP_16.28

viprāṇāṃ kṣālayet pādāv abhinandya punaḥ punaḥ
āsaneṣūpakḷpteṣu darbhavatsu vidhānavat // MatsP_16.29

upaspṛṣṭodakānviprān upaveśyānumantrayet
dvau daive pitṛkṛtye trīn ekaikamubhayatra ca // MatsP_16.30

bhojayedīśvaro 'pīha na kuryādvistaraṃ budhaḥ
daivapūrvaṃ niyojyātha viprānarghyādinā budhaḥ // MatsP_16.31

agnau kuryādanujñāto viprair vipro yathāvidhi
svagṛhyoktavidhānena kāṃsye kṛtvā caruṃ tataḥ // MatsP_16.32

agnīṣomayamābhyāṃ tu kuryādāpyāyanaṃ budhaḥ
dakṣiṇāgnau pratīte vā ya ekāgnirdvijottamaḥ // MatsP_16.33

yajñopavītī nirvartya tataḥ paryukṣaṇādikam
prācīnāvītinā kāryam ataḥ sarvaṃ vijānatā // MatsP_16.34

ṣaṭ ca tasmāddhaviḥśeṣāt piṇḍānkṛtvā tatodakam
dadyādudakapātrais tu satilaṃ savyapāṇinā // MatsP_16.35

jānv ācya savyaṃ yatnena darbhayukto vimatsaraḥ
vidhāya lekhā yatnena nirvāpeṣvavanejanam // MatsP_16.36

dakṣiṇābhimukhaḥ kuryāt kare darvīṃ nidhāya vai
nidhāya piṇḍam ekaikaṃ sarvadarbheṣvanukramāt // MatsP_16.37

ninayedatha darbheṣu nāmagotrānukīrtanaiḥ
teṣu darbheṣu taṃ hastaṃ vimṛjyāllepabhāginām // MatsP_16.38

tathaiva ca tataḥ kuryāt punaḥ pratyavanejanam
ṣaḍapyṛtūnnamaskṛtya gandhadhūpārhaṇādibhiḥ // MatsP_16.39

evamāvāhya tatsarvaṃ vedamantrairyathoditaiḥ
ekāgnereka eva syān nirvāpo darvikā tathā // MatsP_16.40

tataḥ kṛtvāntare dadyāt patnībhyo 'nnaṃ kuśeṣu saḥ
tadvatpiṇḍādike kuryād āvāhanavisarjanam // MatsP_16.41

tato gṛhītvā piṇḍebhyo mātrāḥ sarvāḥ krameṇa tu
tāneva viprānprathamaṃ prāśayedyatnato naraḥ // MatsP_16.42

yasmādannāddhṛtā mātrā bhakṣayanti dvijātayaḥ
anvāhāryakam ityuktaṃ tasmāttaccandrasaṃkṣaye // MatsP_16.43

pūrvaṃ dattvā tu taddhaste sapavitraṃ tilodakam
tatpiṇḍāgraṃ prayaccheta svadhaiṣāmastviti bruvan // MatsP_16.44

varṇayanbhojayedannaṃ miṣṭaṃ pūtaṃ ca sarvadā
varjayetkrodhaparatāṃ smarannārāyaṇaṃ harim // MatsP_16.45

tṛptāñjñātvā tataḥ kuryād vikiransārvavarṇikam
sodakaṃ cānnamuddhṛtya salilaṃ prakṣipedbhuvi // MatsP_16.46

ācānteṣu punardadyāj jalapuṣpākṣatodakam
svastivācanakaṃ sarvaṃ piṇḍopari samāharet // MatsP_16.47

devādyantaṃ prakurvīta śrāddhanāśo 'nyathā bhavet
visṛjya brāhmaṇāṃstadvat teṣāṃ kṛtvā pradakṣiṇam // MatsP_16.48

dakṣiṇāṃ diśamākāṅkṣan pitṝn yāceta mānavaḥ
dātāro no 'bhivardhantāṃ vedāḥ saṃtatireva ca // MatsP_16.49

śraddhā ca no mā vyagamad bahu deyaṃ ca no 'stviti
annaṃ ca no bahu bhaved atithīṃśca labhemahi // MatsP_16.50

yācitāraśca naḥ santu mā ca yāciṣma kaṃcana
etadastviti tatproktam anvāhāryaṃ tu pārvaṇam // MatsP_16.51

yathendusaṃkṣaye tadvad anyatrāpi nigadyate
piṇḍāṃstu gojaviprebhyo dadyādagnau jale 'pi vā // MatsP_16.52

viprāgrato vā vikired vayobhir abhivāśayet
patnī tu madhyamaṃ piṇḍaṃ prāśayed vinayānvitā // MatsP_16.53

ādhatta pitaro garbham atra saṃtānavardhanam
tāvaduccheṣaṇaṃ tiṣṭhed yāvadviprā visarjitāḥ // MatsP_16.54

vaiśvadevaṃ tataḥ kuryān nivṛtte pitṛkarmaṇi
iṣṭaiḥ saha tataḥ śānto bhuñjīta pitṛsevitam // MatsP_16.55

punar bhojanamadhvānaṃ yānamāyāsamaithunam
śrāddhakṛcchrāddhabhukcaiva sarvametadvivarjayet // MatsP_16.56

svādhyāyakalahaṃ caiva divāsvapnaṃ ca sarvadā
anena vidhinā śrāddhaṃ nirudvāsyeha nirvapet // MatsP_16.57

kanyākumbhavṛṣasthe 'rke kṛṣṇapakṣeṣu sarvadā
yatra yatra pradātavyaṃ sapiṇḍīkaraṇāt param
tatrānena vidhānena deyam agnimatā sadā // MatsP_16.58

ataḥ paraṃ pravakṣyāmi viṣṇunā yadudīritam
śrāddhaṃ sādhāraṇaṃ nāma bhuktimuktiphalapradam // MatsP_17.1

ayane viṣuve yugme sāmānye cārkasaṃkrame
amāvāsyāṣṭakākṛṣṇapakṣe pañcadaśīṣu ca // MatsP_17.2

ārdrāmaghārohiṇīṣu dravyabrāhmaṇasaṃgame
gajacchāyāvyatīpāte viṣṭivaidhṛtivāsare // MatsP_17.3

vaiśākhasya tṛtīyāyāṃ navamī kārttikasya ca
pañcadaśī ca māghasya nabhasye ca trayodaśī // MatsP_17.4

yugādayaḥ smṛtā hy etā dattasyākṣayyakārikāḥ
tathā manvantarādau ca deyaṃ śrāddhaṃ vijānatā // MatsP_17.5

aśvayukchuklanavamī dvādaśī kārttike tathā
tṛtīyā caitramāsasya tathā bhādrapadasya ca // MatsP_17.6

phālgunasya hy amāvāsyā pauṣasyaikādaśī tathā
āṣāḍhasyāpi daśamī māghamāsasya saptamī // MatsP_17.7

śrāvaṇasyāṣṭamī kṛṣṇā tathāṣāḍhī ca pūrṇimā
kārttikī phālgunī caitrī jyeṣṭhapañcadaśī sitā
manvantarādayaś caitā dattasyākṣayyakārikāḥ // MatsP_17.8

yasyāṃ manvantarasyādau rathamāste divākaraḥ
māghamāsasya saptamyāṃ sā tu syādrathasaptamī // MatsP_17.9

pānīyamapyatra tilairvimiśraṃ dadyātpitṛbhyaḥ prayato manuṣyaḥ
śrāddhaṃ kṛtaṃ tena samāḥ sahasraṃ rahasyametatpitaro vadanti // MatsP_17.10

vaiśākhyāmuparāgeṣu tathotsavamahālaye
tīrthāyatanagoṣṭheṣu dīpodyānagṛheṣu ca // MatsP_17.11

vivikteṣūpalipteṣu śrāddhaṃ deyaṃ vijānatā
viprānpūrve pare cāhni vinītātmā nimantrayet // MatsP_17.12

śīlavṛttaguṇopetān vayorūpasamanvitān
dvau daive trīṃstathā pitrya ekaikamubhayatra vā // MatsP_17.13

bhojayetsusamṛddho 'pi na prasajjate vistare
viśvāndevānyavaiḥ puṣpair abhyarcyāsanapūrvakam // MatsP_17.14

pūrayetpātrayugmaṃ tu sthāpya darbhapavitrakam
śaṃ no devīty apaḥ kuryād yavo 'sīti yavānapi // MatsP_17.15

gandhapuṣpaiśca saṃpūjya vaiśvadevaṃ prati nyaset
viśve devāsa ityābhyām āvāhya vikiredyavān // MatsP_17.16

gandhapuṣpair alaṃkṛtya yā divyetyarghyamutsṛjet
abhyarcya tābhyāmutsṛṣṭaṃ pitṛkāryaṃ samārabhet // MatsP_17.17

darbhāsanaṃ tu dattvādau trīṇi pātrāṇi pūrayet
khapavitrāṇi kṛtvādau śaṃ no devīty apaḥ kṣipet // MatsP_17.18

tilo 'sīti tilānkuryād gandhapuṣpādikaṃ punaḥ
pātraṃ vanaspatimayaṃ tathā parṇamayaṃ punaḥ // MatsP_17.19

jalajaṃ vātha kurvīta tathā sāgarasambhavam
sauvarṇaṃ rājataṃ vāpi pitṝṇāṃ pātramucyate // MatsP_17.20

rajatasya kathā vāpi darśanaṃ dānameva vā
rājatair bhājanaireṣām athavā rajatānvitaiḥ // MatsP_17.21

vāryapi śraddhayā dattam akṣayāyopakalpate
tathārghyapiṇḍabhojyādau pitṝṇāṃ rājataṃ matam // MatsP_17.22

śivanetrodbhavaṃ yasmāt tasmāttatpitṛvallabham
amaṅgalaṃ tadyatnena devakāryeṣu varjayet // MatsP_17.23

evaṃ pātrāṇi saṃkalpya yathālābhaṃ vimatsaraḥ
yā divyeti piturnāma gotrairdarbhakaro nyaset // MatsP_17.24

pitṝn āvāhayiṣyāmi kurvityuktastu taiḥ punaḥ
uśantastvā tathāyantu ṛgbhyām āvāhayetpitṝn // MatsP_17.25

yā divyetyarghyamutsṛjya dadyādgandhādikāṃstataḥ
hastāttadudakaṃ pūrvaṃ dattvā saṃsravamāditaḥ // MatsP_17.26

pitṛpātre nidhāyātha nyubjamuttarato nyaset
pitṛbhyaḥ sthānamasīti nidhāya pariṣecayet // MatsP_17.27

tatrāpi pūrvavatkuryād agnikāryaṃ vimatsaraḥ
ubhābhyāmapi hastābhyām āhṛtya pariveṣayet // MatsP_17.28

praśāntacittaḥ satataṃ darbhapāṇiraśeṣataḥ
guṇāḍhyaiḥ sūpaśākaistu nānābhakṣyairviśeṣataḥ // MatsP_17.29

annaṃ tu sadadhikṣīraṃ goghṛtaṃ śarkarānvitam
māsaṃ prīṇāti vai sarvān pitṝnityāha keśavaḥ // MatsP_17.30

dvau māsau matsyamāṃsena trīnmāsānhāriṇena tu
aurabhreṇātha caturaḥ śākunenātha pañca vai // MatsP_17.31

ṣaṇmāsaṃ chāgamāṃsena tṛpyanti pitarastathā
sapta pārṣatamāṃsena tathāṣṭāv eṇajena tu // MatsP_17.32

daśa māsāṃstu tṛpyanti varāhamahiṣāmiṣaiḥ
śaśakūrmajamāṃsena māsānekādaśaiva tu // MatsP_17.33

saṃvatsaraṃ tu gavyena payasā pāyasena ca
rauraveṇa ca tṛpyanti māsānpañcadaśaiva tu // MatsP_17.34

vārdhrīṇasasya māṃsena tṛptir dvādaśavārṣikī
kālaśākena cānantā khaḍgamāṃsena caiva hi // MatsP_17.35

yatkiṃcinmadhusammiśraṃ gokṣīraṃ ghṛtapāyasam
dattamakṣayamityāhuḥ pitaraḥ pūrvadevatāḥ // MatsP_17.36

svādhyāyaṃ śrāvayetpitryaṃ purāṇānyakhilāni ca
brahmaviṣṇvarkarudrāṇāṃ sūktāni vividhāni ca // MatsP_17.37

indrāgnisomasūktāni pāvanāni svaśaktitaḥ
bṛhadrathaṃtaraṃ tadvaj jyeṣṭhasāma sarauhiṇam // MatsP_17.38

tathaiva śāntikādhyāyaṃ madhubrāhmaṇameva ca
maṇḍalaṃ brāhmaṇaṃ tadvat prītikāri tu yatpunaḥ // MatsP_17.39

viprāṇāmātmanaścaiva tatsarvaṃ samudīrayet
bhuktavatsu tatasteṣu bhojanopāntike nṛpa // MatsP_17.40

sārvavarṇikamannādyaṃ saṃnīyāplāvya vāriṇā
samutsṛjedbhuktavatām agrato vikiredbhuvi // MatsP_17.41

agnidagdhāstu ye jīvā ye 'pyadagdhāḥ kule mama
bhūmau dattena tṛpyantu prayāntu paramāṃ gatim // MatsP_17.42

yeṣāṃ na mātā na pitā na bandhur na gotraśuddhirna tathānnam asti
tattṛptaye 'nnaṃ bhuvi dattametat prayāntu lokeṣu sukhāya tadvat // MatsP_17.43

asaṃskṛtapramītānāṃ tyaktānāṃ kulayoṣitām
ucchiṣṭabhāgadheyaḥ syād darbhe vikirayośca yaḥ // MatsP_17.44

tṛptāñjñātvodakaṃ dadyāt sakṛdviprakare tathā
upalipte mahīpṛṣṭhe gośakṛnmūtravāriṇā // MatsP_17.45

nidhāya darbhānvidhivad dakṣiṇāgrān prayatnataḥ
sarvavarṇena cānnena piṇḍāṃstu pitṛyajñavat // MatsP_17.46

avanejanapūrvaṃ tu nāmagotreṇa mānavaḥ
gandhadhūpādikaṃ dadyāt kṛtvā pratyavanejanam // MatsP_17.47

jānvācya savyaṃ savyena pāṇinātha pradakṣiṇam
pitryamānīya tatkāryaṃ vidhivaddarbhapāṇinā // MatsP_17.48

dīpaprajvālanaṃ tadvat kuryātpuṣpārcanaṃ budhaḥ
athācānteṣu cācamya vāri dadyātsakṛtsakṛt // MatsP_17.49

atha puṣpākṣatān paścād akṣayyodakam eva ca
satilaṃ nāmagotreṇa dadyācchaktyā ca dakṣiṇām // MatsP_17.50

gobhūhiraṇyavāsāṃsi bhavyāni śayanāni ca
dadyādyadiṣṭaṃ viprāṇām ātmanaḥ pitureva ca // MatsP_17.51

vittaśāṭhyena rahitaḥ pitṛbhyaḥ prītimāvahan
tataḥ svadhāvācanakaṃ viśvadeveṣu codakam // MatsP_17.52

dattvāśīḥ pratigṛhṇīyād dvijebhyaḥ prāṅmukho budhaḥ
aghorāḥ pitaraḥ santu santvityuktaḥ punar dvijaiḥ // MatsP_17.53

gotraṃ tathā vardhatāṃ nas tathetyuktaśca taiḥ punaḥ
dātāro no 'bhivardhantām iti caivamudīrayet // MatsP_17.54

etāḥ satyāśiṣaḥ santu santvityuktaśca taiḥ punaḥ
svastivācanakaṃ kuryāt piṇḍānuddhṛtya bhaktitaḥ // MatsP_17.55

uccheṣaṇaṃ tu tattiṣṭhed yāvadviprā visarjitāḥ
tato grahabaliṃ kuryād iti dharmavyavasthitiḥ // MatsP_17.56

uccheṣaṇaṃ bhūmigatam ajihmasyāstikasya ca
dāsavargasya tatpitryaṃ bhāgadheyaṃ pracakṣate // MatsP_17.57

pitṛbhir nirmitaṃ pūrvam etadāpyāyanaṃ sadā
aputrāṇāṃ saputrāṇāṃ strīṇāmapi narādhipa // MatsP_17.58

tatastānagrataḥ sthitvā parigṛhyodapātrakam
vāje vāja iti japan kuśāgreṇa visarjayet // MatsP_17.59

bahiḥ pradakṣiṇāṃ kuryāt padāny aṣṭāv anuvrajan
bandhuvargeṇa sahitaḥ putrabhāryāsamanvitaḥ // MatsP_17.60

nivṛtya praṇipatyātha paryukṣyāgniṃ samantravat
vaiśvadevaṃ prakurvīta naityakaṃ balimeva ca // MatsP_17.61

tatastu vaiśvadevānte sabhṛtyasutabāndhavaḥ
bhuñjītātithisaṃyuktaḥ sarvaṃ pitṛniṣevitam // MatsP_17.62

etaccānupanīto 'pi kuryātsarveṣu parvasu
śrāddhaṃ sādhāraṇaṃ nāma sarvakāmaphalapradam // MatsP_17.63

bhāryāvirahito 'pyetat pravāsastho 'pi bhaktimān
śūdro 'pyamantravatkuryād anena vidhinā budhaḥ // MatsP_17.64

tṛtīyamābhyudayikaṃ vṛddhiśrāddhaṃ taducyate
utsavānandasambhāre yajñodvāhādimaṅgale // MatsP_17.65

mātaraḥ prathamaṃ pūjyāḥ pitarastadanantaram
tato mātāmahā rājan viśve devāstathaiva ca // MatsP_17.66

pradakṣiṇopacāreṇa dadhyakṣataphalodakaiḥ
prāṅmukho nirvapetpiṇḍān dūrvayā ca kuśairyutān // MatsP_17.67

sampannam ityabhyudaye dadyādarghyaṃ dvayor dvayoḥ
yugmā dvijātayaḥ pūjyā vastrakārtasvarādibhiḥ // MatsP_17.68

tilārthastu yavaiḥ kāryo nāndīśabdānupūrvakaḥ
māṅgalyāni ca sarvāṇi vācayeddvijapuṃgavaiḥ // MatsP_17.69

evaṃ śūdro 'pi sāmānyavṛddhiśrāddhe 'pi sarvadā
namaskāreṇa mantreṇa kuryādāmānnataḥ sadā // MatsP_17.70

dānapradhānaḥ śūdraḥ syād ityāha bhagavānprabhuḥ
dānena sarvakāmāptir asya saṃjāyate yataḥ // MatsP_17.71

ekoddiṣṭamato vakṣye yaduktaṃ cakrapāṇinā
mṛte putrairyathā kāryam āśaucaṃ ca pitaryapi // MatsP_18.1

daśāhaṃ śāvamāśaucaṃ brāhmaṇeṣu vidhīyate
kṣatriyeṣu daśa dve ca pakṣaṃ vaiśyeṣu caiva hi // MatsP_18.2

śūdreṣu māsamāśaucaṃ sapiṇḍeṣu vidhīyate
naiśaṃ vākṛtacūḍasya trirātraṃ parataḥ smṛtam // MatsP_18.3

janane 'pyevameva syāt sarvavarṇeṣu sarvadā
tathāsthisaṃcayād ūrdhvam aṅgasparśo vidhīyate // MatsP_18.4

pretāya piṇḍadānaṃ tu dvādaśāhaṃ samācaret
pātheyaṃ tasya tatproktaṃ yataḥ prītikaraṃ mahat // MatsP_18.5

tasmātpretapuraṃ preto dvādaśāhaṃ na nīyate
gṛhaṃ putraṃ kalatraṃ ca dvādaśāhaṃ prapaśyati // MatsP_18.6

tasmānnidheyamākāśe daśarātraṃ payastathā
sarvadāhopaśāntyartham adhvaśramavināśanam // MatsP_18.7

tata ekādaśāhe tu dvijānekādaśaiva tu
kṣatrādiḥ sūtakānte tu bhojayedayujo dvijān // MatsP_18.8

dvitīye 'hni punastadvad ekoddiṣṭaṃ samācaret
āvāhanāgnaukaraṇaṃ daivahīnaṃ vidhānataḥ // MatsP_18.9

ekaṃ pavitrameko 'rgha ekaḥ piṇḍo vidhīyate
upatiṣṭhatāmityetad deyaṃ paścāttilodakam // MatsP_18.10

svaditaṃ vikiredbrūyād visarge cābhiramyatām
śeṣaṃ pūrvavadatrāpi kāryaṃ vedavidā pituḥ // MatsP_18.11

anena vidhinā sarvam anumāsaṃ samācaret
sūtakāntāddvitīye 'hni śayyāṃ dadyādvilakṣaṇām // MatsP_18.12

kāñcanaṃ puruṣaṃ tadvat phalavastrasamanvitām
saṃpūjya dvijadāmpatyaṃ nānābharaṇabhūṣaṇaiḥ // MatsP_18.13

vṛṣotsargaṃ prakurvīta deyā ca kapilā śubhā
udakumbhaśca dātavyo bhakṣyabhojyasamanvitaḥ // MatsP_18.14

yāvadabdaṃ naraśreṣṭha satilodakapūrvakam
tataḥ saṃvatsare pūrṇe sapiṇḍīkaraṇaṃ bhavet // MatsP_18.15

sapiṇḍīkaraṇādūrdhvaṃ pretaḥ pārvaṇabhāgbhavet
vṛddhipūrveṣu yogyaśca gṛhasthaśca bhavettataḥ // MatsP_18.16

sapiṇḍīkaraṇe śrāddhe devapūrvaṃ niyojayet
pitṝn nivāsayettatra pṛthakpretaṃ vinirdiśet // MatsP_18.17

gandhodakatilairyuktaṃ kuryātpātracatuṣṭayam
arghārthaṃ pitṛpātreṣu pretapātraṃ prasecayet // MatsP_18.18

tadvatsaṃkalpya caturaḥ piṇḍānpiṇḍapradastathā
ye samānā iti dvābhyām antyaṃ tu vibhajettridhā // MatsP_18.19

caturthasya punaḥ kāryaṃ na kadācidato bhavet
tataḥ pitṛtvamāpannaḥ sarvatastuṣṭimāgataḥ // MatsP_18.20

agniṣvāttādimadhyatvaṃ prāpnotyamṛtamuttamam
sapiṇḍīkaraṇādūrdhvaṃ tasmai tasmānna dīyate // MatsP_18.21

pitṛṣveva tu dātavyaṃ tatpiṇḍo yeṣu saṃsthitaḥ
tataḥ prabhṛti saṃkrāntāv uparāgādiparvasu // MatsP_18.22

tripiṇḍamācarecchrāddham ekoddiṣṭe mṛte 'hani
ekoddiṣṭaṃ parityajya mṛtāhe yaḥ samācaret // MatsP_18.23

sadaiva pitṛhā sa syān mātṛbhrātṛvināśakaḥ
mṛtāhe pārvaṇaṃ kurvan nadho 'dho yāti mānavaḥ // MatsP_18.24

saṃpṛkteṣvākulībhāvaḥ preteṣu tu gato bhavet
pratisaṃvatsaraṃ tasmād ekoddiṣṭaṃ samācaret // MatsP_18.25

yāvadabdaṃ tu yo dadyād udakumbhaṃ vimatsaraḥ
pretāyānnasamāyuktaṃ so 'śvamedhaphalaṃ labhet // MatsP_18.26

āmaśrāddhaṃ yadā kuryād vidhijñaḥ śrāddhadastadā
tenāgnaukaraṇaṃ kuryāt piṇḍāṃstenaiva nirvapet // MatsP_18.27

tribhiḥ sapiṇḍīkaraṇe aśeṣatritaye pitā
yadā prāpsyati kālena tadā mucyeta bandhanāt // MatsP_18.28

mukto 'pi lepabhāgitvaṃ prāpnoti kuśamārjanāt
lepabhājaścaturthādyāḥ pitrādyāḥ piṇḍabhāginaḥ
piṇḍadaḥ saptamasteṣāṃ sāpiṇḍyaṃ sāptapauruṣam // MatsP_18.29

kathaṃ kavyāni deyāni havyāni ca janairiha
gacchanti pitṛlokasthān prāpakaḥ ko 'tra gadyate // MatsP_19.1

yadi martyo dvijo bhuṅkte hūyate yadi vānale
śubhāśubhātmakaiḥ pretair dattaṃ tadbhujyate katham // MatsP_19.2

vasūnvadanti ca pitṝn rudrāṃścaiva pitāmahān
prapitāmahāṃstathādityān ityevaṃ vaidikī śrutiḥ // MatsP_19.3

nāma gotraṃ pitṝṇāṃ tu prāpakaṃ havyakavyayoḥ
śrāddhasya mantrāḥ śraddhā ca upayojyātibhaktitaḥ // MatsP_19.4

agniṣvāttādayasteṣām ādhipatye vyavasthitāḥ
nāmagotrakāladeśā bhavāntaragatānapi // MatsP_19.5

prāṇinaḥ prīṇayantyete tadāhāratvamāgatān
devo yadi pitā jātaḥ śubhakarmānuyogataḥ // MatsP_19.6

tasyānnamamṛtaṃ bhūtvā divyatve 'pyanugacchati
daityatve bhogarūpeṇa paśutve ca tṛṇaṃ bhavet // MatsP_19.7

śrāddhānnaṃ vāyurūpeṇa sarpatve 'pyupatiṣṭhati
pānaṃ bhavati yakṣatve rākṣasatve tathāmiṣam // MatsP_19.8

danujatve tathā māyā pretatve rudhirodakam
manuṣyatve 'nnapānāni nānābhogarasaṃ bhavet // MatsP_19.9

ratiśaktiḥ striyaḥ kāntā bhojyaṃ bhojanaśaktitā
dānaśaktiḥ savibhavā rūpamārogyameva ca // MatsP_19.10

śraddhā puṣpamidaṃ proktaṃ phalaṃ brahmasamāgamaḥ
āyuḥ putrān dhanaṃ vidyāṃ svargaṃ mokṣaṃ sukhāni ca // MatsP_19.11

rājyaṃ caiva prayacchanti prītāḥ pitṛgaṇā nṛṇām
śrūyate ca purā mokṣaṃ prāptāḥ kauśikasūnavaḥ
pañcabhirjanmasambandhair gatā viṣṇoḥ paraṃ padam // MatsP_19.12

kathaṃ kauśikadāyādāḥ prāptāste yogamuttamam
pañcabhirjanmasambandhaiḥ kathaṃ karmakṣayo bhavet // MatsP_20.1

kauśiko nāma dharmātmā kurukṣetre mahānṛṣiḥ
nāmataḥ karmatastasya sutānsapta nibodhata // MatsP_20.2

śvasṛpaḥ krodhano hiṃsraḥ piśunaḥ kavireva ca
vāgduṣṭaḥ pitṛvartī ca gargaśiṣyāstadābhavan // MatsP_20.3

pitaryuparate teṣām abhūddurbhikṣamulbaṇam
anāvṛṣṭiśca mahatī sarvalokabhayaṃkarī // MatsP_20.4

gargādeśādvane dogdhrīṃ rakṣantaste tapodhanāḥ
khādāmaḥ kapilāmetāṃ vayaṃ kṣutpīḍitā bhṛśam // MatsP_20.5

iti cintayatāṃ pāpaṃ laghuḥ prāha tadānujaḥ
yadyavaśyamiyaṃ vadhyā śrāddharūpeṇa yojyatām // MatsP_20.6

śrāddhe niyojyamāneyaṃ pāpāttrāsyati no dhruvam
eva kurvityanujñātaḥ pitṛvartī tadānujaiḥ // MatsP_20.7

cakre samāhitaḥ śrāddham upayujya ca tāṃ punaḥ
dvau daive bhrātarau kṛtvā pitre trīnapyanukramāt // MatsP_20.8

tathaikamatithiṃ kṛtvā śrāddhadaḥ svayameva tu
cakāra mantravacchrāddhaṃ smaranpitṛparāyaṇaḥ // MatsP_20.9

vinā gavā vatsako 'pi gurave viniveditaḥ
vyāghreṇa nihatā dhenur vatso 'yaṃ pratigṛhyatām // MatsP_20.10

evaṃ sā bhakṣitā dhenuḥ saptabhistaistapodhanaiḥ
vaidikaṃ balamāśritya krūre karmaṇi nirbhayāḥ // MatsP_20.11

tataḥ kālāvakṛṣṭāste vyādhā dāśapure 'bhavan
jātismaratvaṃ prāptāste pitṛbhāvena bhāvitāḥ // MatsP_20.12

yatkṛtaṃ krūrakarmāpi śrāddharūpeṇa taistadā
tena te bhavane jātā vyādhānāṃ krūrakarmiṇām // MatsP_20.13

pitṝṇāṃ caiva māhātmyāj jātā jātismarāstu te
te tu vairāgyayogena āsthāyānaśanaṃ punaḥ // MatsP_20.14

jātismarāḥ sapta jātā mṛgāḥ kālañjare girau
nīlakaṇṭhasya purataḥ pitṛbhāvānubhāvitāḥ // MatsP_20.15

tatrāpi jñānavairāgyāt prāṇānutsṛjya dharmataḥ
lokair avekṣyamāṇāste tīrthānte 'naśanena tu // MatsP_20.16

mānase cakravākāste saṃjātāḥ sapta yoginaḥ
nāmataḥ karmataḥ sarvāñ chṛṇudhvaṃ dvijasattamāḥ // MatsP_20.17

sumanāḥ kumudaḥ śuddhaś chidradarśī sunetrakaḥ
sunetraścāṃśumāṃścaiva saptaite yogapāragāḥ // MatsP_20.18

yogabhraṣṭāstrayasteṣāṃ babhramuś cālpacetanāḥ
dṛṣṭvā vibhrājamānaṃ tam udyāne strībhiranvitam // MatsP_20.19

krīḍantaṃ vividhairbhāvair mahābalaparākramam
pañcālānvayasambhūtaṃ prabhūtabalavāhanam // MatsP_20.20

rājyakāmo 'bhavaccaikas teṣāṃ madhye jalaukasām
pitṛvartī ca yo vipraḥ śrāddhakṛt pitṛvatsalaḥ // MatsP_20.21

aparau mantriṇau dṛṣṭvā prabhūtabalavāhanau
mantritve cakratuścecchām asminmartye dvijottamāḥ // MatsP_20.22

tanmadhye ye tu niṣkāmās te babhūvur dvijottamāḥ
vibhrājaputrastveko 'bhūd brahmadatta iti smṛtaḥ // MatsP_20.23

mantriputrau tathā cobhau kaṇḍarīkasubālakau
brahmadatto 'bhiṣiktaḥ san purohitavipaścitā // MatsP_20.24

pañcālarājo vikrāntaḥ sarvaśāstraviśāradaḥ
yogavitsarvajantūnāṃ rutavettābhavattadā // MatsP_20.25

tasya rājño 'bhavadbhāryā devalasyātmajā śubhā
saṃnatirnāma vikhyātā kapilā yābhavatpurā // MatsP_20.26

pitṛkārye niyuktatvād abhavadbrahmavādinī
tayā cakāra sahitaḥ sa rājyaṃ rājanandanaḥ // MatsP_20.27

kadācidudyānagatas tayā saha sa pārthivaḥ
dadarśa kīṭamithunam anaṅgakalahākulam // MatsP_20.28

pipīlikāmanunayan paritaḥ kīṭakāmukaḥ
pañcabāṇābhitaptāṅgaḥ sagadgadamuvāca ha // MatsP_20.29

na tvayā sadṛśī loke kāminī vidyate kvacit
madhyakṣāmātijaghanā bṛhadvakṣo 'bhigāminī // MatsP_20.30

suvarṇavarṇā suśroṇī mañjūktā cāruhāsinī
sulakṣyanetrarasanā guḍaśarkaravatsalā // MatsP_20.31

bhokṣyase mayi bhukte tvaṃ snāsi snāte tathā mayi
proṣite sati dīnā tvaṃ kruddhe 'pi bhayacañcalā // MatsP_20.32

kimarthaṃ vada kalyāṇi saroṣavadanā sthitā
sā tamāha sakopā tu kim ālapasi māṃ śaṭha // MatsP_20.33

tvayā modakacūrṇaṃ tu māṃ vihāya vineṣyatā
pradattaṃ samatikrānte dine 'nyasyāḥ samanmatha // MatsP_20.34

tvatsādṛśyānmayā dattam anyasyai varavarṇini
tadekamaparādhaṃ me kṣantumarhasi bhāmini // MatsP_20.35

naitadevaṃ kariṣyāmi punaḥ kvāpīha suvrate
spṛśāmi pādau satyena prasīda praṇatasya me // MatsP_20.36

iti tadvacanaṃ śrutvā sā prasannābhavattataḥ
ātmānam arpayāmāsa mohanāya pipīlikā // MatsP_20.37

brahmadatto 'pyaśeṣaṃ taṃ jñātvā vismayam āgamat
sarvasattvarutajñatvāt prasādāc cakrapāṇinaḥ // MatsP_20.38

kathaṃ sattvarutajño 'bhūd brahmadatto dharātale
taccābhavatkasya kule cakravākacatuṣṭayam // MatsP_21.1

kathaṃ sattvarutajño 'bhūd brahmadatto dharātale
taccābhavatkasya kule cakravākacatuṣṭayam // MatsP_21.1

tasminneva pure jātās te ca cakrāhvayāstadā
vṛddhadvijasya dāyādā viprā jātismarāḥ purā // MatsP_21.2

dhṛtimāṃstattvadarśī ca vidyācaṇḍas tapotsukaḥ
nāmataḥ karmataścaite sudaridrasya te sutāḥ // MatsP_21.3

tapase buddhirabhavat tadā teṣāṃ dvijanmanām
yāsyāmaḥ paramāṃ siddhim ity ūcus te dvijottamāḥ // MatsP_21.4

tatastadvacanaṃ śrutvā sudaridro mahātapāḥ
uvāca dīnayā vācā kimetaditi putrakāḥ // MatsP_21.5

adharma eṣa iti vaḥ pitā tān abhyavārayat
vṛddhaṃ pitaramutsṛjya daridraṃ vanavāsinaḥ // MatsP_21.6

ko nu dharmo 'tra bhavitā mattyāgādgatireva vā
ūcuste kalpitā vṛttis tava tāta vadasva tat // MatsP_21.7

vittametatpuro rājñaḥ sa te dāsyati puṣkalam
dhanaṃ grāmasahasrāṇi prabhāte paṭhatastava // MatsP_21.8

ye vipramukhyāḥ kurujāṅgaleṣu dāśāstathā dāśapure mṛgāśca
kālañjare sapta ca cakravākā ye mānase te vayamatra siddhāḥ // MatsP_21.9

ityuktvā pitaraṃ jagmus te vanaṃ tapase punaḥ
vṛddho 'pi rājabhavanaṃ jagāmātmārthasiddhaye // MatsP_21.10

anagho nāma vaibhrājaḥ pāñcālādhipatiḥ purā
putrārthī devadeveśaṃ hariṃ nārāyaṇaṃ prabhum // MatsP_21.11

ārādhayāmāsa vibhuṃ tīvravrataparāyaṇaḥ
tataḥ kālena mahatā tuṣṭastasya janārdanaḥ // MatsP_21.12

varaṃ vṛṇīṣva bhadraṃ te hṛdayenepsitaṃ nṛpa
evamuktastu devena vavre sa varamuttamam // MatsP_21.13

putraṃ me dehi deveśa mahābalaparākramam
pāragaṃ sarvaśāstrāṇāṃ dhārmikaṃ yogināṃ param // MatsP_21.14

sarvasattvarutajñaṃ me dehi yoginamātmajam
evamastviti viśvātmā tamāha parameśvaraḥ // MatsP_21.15

paśyatāṃ sarvadevānāṃ tatraivāntaradhīyata
tataḥ sa tasya putro 'bhūd brahmadattaḥ pratāpavān // MatsP_21.16

sarvasattvānukampī ca sarvasattvabalādhikaḥ
sarvasattvarutajñaśca sarvasattveśvareśvaraḥ // MatsP_21.17

ahasattena yogātmā sa pipīlikarāgataḥ
yatra tatkīṭamithunaṃ ramamāṇamavasthitam // MatsP_21.18

tataḥ sā saṃnatirdṛṣṭvā taṃ hasantaṃ suvismitā
kimapyāśaṅkya manasā tamapṛcchannareśvaram // MatsP_21.19

akasmādatihāsaste kimarthamabhavannṛpa
hāsyahetuṃ na jānāmi yadakāle kṛtaṃ tvayā // MatsP_21.20

avadadrājaputro 'pi sa pipīlikabhāṣitam
rāgavāgbhiḥ samutpannam etaddhāsyaṃ varānane // MatsP_21.21

na cānyatkāraṇaṃ kiṃcid dhāsyahetau śucismite
na sāmanyat tadā devī prāhālīkamidaṃ vacaḥ // MatsP_21.22

ahamevādya hasitā na jīviṣye tvayādhunā
kathaṃ pipīlikālāpaṃ martyo vetti vinā surān // MatsP_21.23

tasmāttvayāham eveha hasitā kimataḥ param
tato niruttaro rājā jijñāsustatpuro hareḥ // MatsP_21.24

āsthāya niyamaṃ tasthau saptarātramakalmaṣaḥ
svapne prāha hṛṣīkeśaḥ prabhāte paryaṭanpuram // MatsP_21.25

vṛddhadvijo yastadvākyāt sarvaṃ jñāsyasyaśeṣataḥ
ityuktvāntardadhe viṣṇuḥ prabhāte 'tha nṛpaḥ purāt // MatsP_21.26

nirgacchanmantrisahitaḥ sabhāryo vṛddhamagrataḥ
gadantaṃ vipram āyāntaṃ taṃ vṛddhaṃ saṃdadarśa ha // MatsP_21.27

ye vipramukhyāḥ kurujāṅgaleṣu dāśāstathā dāśapure mṛgāśca
kālañjare sapta ca cakravākā ye mānase te vayamatra siddhāḥ // MatsP_21.28

ityākarṇya vacastābhyāṃ sa papāta śucā tataḥ
jātismaratvamagamat tau ca mantrivarāv ubhau // MatsP_21.29

kāmaśāstrapraṇetā ca bābhravyastu subālakaḥ
pāñcāla iti lokeṣu viśrutaḥ sarvaśāstravit // MatsP_21.30

kaṇḍarīko 'pi dharmātmā vedaśāstrapravartakaḥ
bhūtvā jātismarau śokāt patitāv agratastadā // MatsP_21.31

hā vayaṃ yogavibhraṣṭāḥ kāmataḥ karmabandhanāḥ
evaṃ vilapya bahuśas trayaste yogapāragāḥ // MatsP_21.32

vismayācchrāddhamāhātmyam abhinandya punaḥ punaḥ
tatastasmai dhanaṃ dattvā prabhūtagrāmasaṃyutam // MatsP_21.33

visṛjya brāhmaṇaṃ taṃ ca vṛddhaṃ dhanamudānvitam
ātmīyaṃ nṛpatiḥ putraṃ nṛpalakṣaṇasaṃyutam // MatsP_21.34

viṣvaksenābhidhānaṃ tu rājā rājye 'bhyaṣecayat
mānase militāḥ sarve tataste yogināṃ varāḥ // MatsP_21.35

brahmadattādayastasmin pitṛsaktā vimatsarāḥ
saṃnatiścābhavadbhraṣṭā mayaitatkila kāritam // MatsP_21.36

rājyatyāgaphalaṃ sarvaṃ yadetad abhilaṣyate
tatheti prāha rājā tu punastāmabhinandayan // MatsP_21.37

tvatprasādādidaṃ sarvaṃ mayaitatprāpyate phalam
tataste yogamāsthāya sarva eva vanaukasaḥ // MatsP_21.38

brahmarandhreṇa paramaṃ padamāpustapobalāt
evamāyurdhanaṃ vidyāṃ svargaṃ mokṣaṃ sukhāni ca // MatsP_21.39

prayacchanti sutānrājyaṃ nṛṇāṃ prītāḥ pitāmahāḥ
ya idaṃ pitṛmāhātmyaṃ brahmadattasya ca dvijāḥ // MatsP_21.40

dvijebhyaḥ śrāvayedyo vā śṛṇotyatha paṭhettu vā
kalpakoṭiśataṃ sāgraṃ brahmaloke mahīyate // MatsP_21.41

kasminkāle ca tacchrāddham anantaphaladaṃ bhavet
kasminvāsarabhāge tu śrāddhakṛcchrāddhamācaret
tīrtheṣu keṣu ca kṛtaṃ śrāddhaṃ bahuphalaṃ bhavet // MatsP_22.1

aparāhṇe tu samprāpte abhijidrauhiṇodaye
yatkiṃciddīyate tatra tadakṣayamudāhṛtam // MatsP_22.2

tīrthāni yāni śastāni pitṝṇāṃ vallabhāni ca
nāmatastāni vakṣyāmi saṃkṣepeṇa dvijottamāḥ // MatsP_22.3

pitṛtīrthaṃ gayā nāma sarvatīrthavaraṃ śubham
yatrāste devadeveśaḥ svayameva pitāmahaḥ // MatsP_22.4

tatraiṣā pitṛbhirgītā gāthā bhāgamabhīpsubhiḥ // MatsP_22.5

eṣṭavyā bahavaḥ putrā yadyeko 'pi gayāṃ vrajet
yajeta vāśvamedhena nīlaṃ vā vṛṣamutsṛjet // MatsP_22.6

tathā vārāṇasī puṇyā pitṝṇāṃ vallabhā sadā
yatrāvimuktasāṃnidhyaṃ bhuktimuktiphalapradam // MatsP_22.7

pitṝṇāṃ vallabhaṃ tadvat puṇyaṃ ca vimaleśvaram
pitṛtīrthaṃ prayāgaṃ tu sarvakāmaphalapradam // MatsP_22.8

vaṭeśvarastu bhagavān mādhavena samanvitaḥ
yoganidrāśayastadvat sadā vasati keśavaḥ // MatsP_22.9

daśāśvamedhikaṃ puṇyaṃ gaṅgādvāraṃ tathaiva ca
nandātha lalitā tadvat tīrthaṃ māyāpurī śubhā // MatsP_22.10

tathā mitrapadaṃ nāma tataḥ kedāramuttamam
gaṅgāsāgaramityāhuḥ sarvatīrthamayaṃ śubham // MatsP_22.11

tīrthaṃ brahmasarastadvac chatadrusalile hrade
tīrthaṃ tu naimiṣaṃ nāma sarvatīrthaphalapradam // MatsP_22.12

gaṅgodbhedastu gomatyāṃ yatrodbhūtaḥ sanātanaḥ
tathā yajñavarāhastu devadevaśca śūlabhṛt // MatsP_22.13

yatra tatkāñcanaṃ dvāram aṣṭādaśabhujo haraḥ
nemistu haricakrasya śīrṇā yatrābhavatpurā // MatsP_22.14

tadetannaimiṣāraṇyaṃ sarvatīrthaniṣevitam
devadevasya tatrāpi vārāhasya tu darśanam // MatsP_22.15

yaḥ prayāti sa pūtātmā nārāyaṇapadaṃ vrajet
kṛtaśaucaṃ mahāpuṇyaṃ sarvapāpaniṣūdanam // MatsP_22.16

yatrāste nārasiṃhastu svayameva janārdanaḥ
tīrthamikṣumatī nāma pitṝṇāṃ vallabhaṃ sadā // MatsP_22.17

saṃgame yatra tiṣṭhanti gaṅgāyāḥ pitaraḥ sadā
kurukṣetraṃ mahāpuṇyaṃ sarvatīrthasamanvitam // MatsP_22.18

tathā ca sarayūḥ puṇyā sarvadevanamaskṛtā
irāvatī nadī tadvat pitṛtīrthādhivāsinī // MatsP_22.19

yamunā devikā kālī candrabhāgā dṛṣadvatī
nadī veṇumatī puṇyā parā vetravatī tathā // MatsP_22.20

pitṝṇāṃ vallabhā hy etāḥ śrāddhe koṭiguṇā matāḥ
jambūmārgaṃ mahāpuṇyaṃ yatra mārgo hi lakṣyate // MatsP_22.21

adyāpi pitṛtīrthaṃ tat sarvakāmaphalapradam
nīlakuṇḍamiti khyātaṃ pitṛtīrthaṃ dvijottamāḥ // MatsP_22.22

tathā rudrasaraḥ puṇyaṃ saro mānasameva ca
mandākinī tathācchodā vipāśātha sarasvatī // MatsP_22.23:

pūrvamitrapadaṃ tadvad vaidyanāthaṃ mahāphalam
kṣiprā nadī mahākālas tathā kālañjaraṃ śubham // MatsP_22.23:

vaṃśodbhedaṃ harodbhedaṃ gaṅgodbhedaṃ mahāphalam
bhadreśvaraṃ viṣṇupadaṃ narmadādvārameva ca // MatsP_22.24

gayāpiṇḍapradānena samānyāhurmaharṣayaḥ
etāni pitṛtīrthāni sarvapāpaharāṇi ca // MatsP_22.25

smaraṇādapi lokānāṃ kim u śrāddhakṛtāṃ nṛṇām
oṃkāraṃ pitṛtīrthaṃ ca kāverī kapilodakam // MatsP_22.26

sambhedaś caṇḍavegāyās tathaivāmarakaṇṭakam
kurukṣetrācchataguṇaṃ tasminsnānādikaṃ bhavet // MatsP_22.27

śukratīrthaṃ ca vikhyātaṃ tīrthaṃ someśvaraṃ param
sarvavyādhiharaṃ puṇyaṃ śatakoṭiphalādhikam // MatsP_22.28

śrāddhe dāne tathā home svādhyāye jalasaṃnidhau
kāyāvarohaṇaṃ nāma tathā carmaṇvatī nadī // MatsP_22.29

gomatī varaṇā tadvat tīrthamauśanasaṃ param
bhairavaṃ bhṛgutuṅgaṃ ca gaurītīrthamanuttamam // MatsP_22.30

tīrthaṃ vaināyakaṃ nāma bhadreśvaramataḥ param
tathā pāpaharaṃ nāma puṇyātha tapatī nadī // MatsP_22.31

mūlatāpī payoṣṇī ca payoṣṇīsaṃgamastathā
mahābodhiḥ pāṭalā ca nāgatīrthamavantikā // MatsP_22.32

tathā veṇā nadī puṇyā mahāśālaṃ tathaiva ca
mahārudraṃ mahāliṅgaṃ daśārṇā ca nadī śubhā // MatsP_22.33

śatarudrā śatāhvā ca tathā viśvapadaṃ param
aṅgāravāhikā tadvan nadau tau śoṇaghargharau // MatsP_22.34

kālikā ca nadī puṇyā vitastā ca nadī tathā
etāni pitṛtīrthāni śasyante snānadānayoḥ // MatsP_22.35

śrāddhameteṣu yaddattaṃ tadanantaphalaṃ smṛtam
droṇī vāṭanadī dhārā saritkṣīranadī tathā // MatsP_22.36

gokarṇaṃ gajakarṇaṃ ca tathā ca puruṣottamaḥ
dvārakā kṛṣṇatīrthaṃ ca tathārbudasarasvatī // MatsP_22.37

nadī maṇimatī nāma tathā ca girikarṇikā
dhūtapāpaṃ tathā tīrthaṃ samudro dakṣiṇastathā // MatsP_22.38

eteṣu pitṛtīrtheṣu śrāddhamānantyamaśnute
tīrthaṃ meghakaraṃ nāma svayameva janārdanaḥ // MatsP_22.39

yatra śārṅgadharo viṣṇur mekhalāyāmavasthitaḥ
tathā mandodarītīrthaṃ tīrthaṃ campā nadī śubhā // MatsP_22.40

tathā sāmalanāthaśca mahāśālanadī tathā
cakravākaṃ carmakoṭaṃ tathā janmeśvaraṃ mahat // MatsP_22.41

arjunaṃ tripuraṃ caiva siddheśvaramataḥ param
śrīśailaṃ śāṃkaraṃ tīrthaṃ nārasiṃhamataḥ param // MatsP_22.42

mahendraṃ ca tathā puṇyam atha śrīraṅgasaṃjñitam
eteṣvapi sadā śrāddham anantaphaladaṃ smṛtam // MatsP_22.43

darśanādapi caitāni sadyaḥ pāpaharāṇi vai
tuṅgabhadrā nadī puṇyā tathā bhīmarathī sarit // MatsP_22.44

bhīmeśvaraṃ kṛṣṇaveṇā kāverī kuḍmalā nadī
nadī godāvarī nāma trisaṃdhyā tīrthamuttamam // MatsP_22.45

tīrthaṃ traiyambakaṃ nāma sarvatīrthanamaskṛtam
yatrāste bhagavānīśaḥ svayameva trilocanaḥ // MatsP_22.46

śrāddhameteṣu sarveṣu koṭikoṭiguṇaṃ bhavet
smaraṇādapi pāpāni naśyanti śatadhā dvijāḥ // MatsP_22.47

śrīparṇī tāmraparṇī ca jayā tīrthamanuttamam
tathā matsyanadī puṇyā śivadhāraṃ tathaiva ca // MatsP_22.48

bhadratīrthaṃ ca vikhyātaṃ pampātīrthaṃ ca śāśvatam
puṇyaṃ rāmeśvaraṃ tadvad elāpuramalaṃ puram // MatsP_22.49

aṅgabhūtaṃ ca vikhyātam āmardakam alambhuṣam
āmrātakeśvaraṃ tadvad ekāmbhakamataḥ param // MatsP_22.50

govardhanaṃ hariścandraṃ kṛpucandraṃ pṛthūdakam
sahasrākṣaṃ hiraṇyākṣaṃ tathā ca kadalī nadī // MatsP_22.51

rāmādhivāsastatrāpi tathā saumitrisaṃgamaḥ
indrakīlaṃ mahānādaṃ tathā ca priyamelakam // MatsP_22.52

etānyapi sadā śrāddhe praśastānyadhikāni tu
eteṣu sarvadevānāṃ sāṃnidhyaṃ dṛśyate yataḥ // MatsP_22.53

dānameteṣu sarveṣu dattaṃ koṭiśatādhikam
bāhudā ca nadīpuṇyā tathā siddhavanaṃ śubham // MatsP_22.54

tīrthaṃ pāśupataṃ nāma nadī pārvatikā śubhā
śrāddhameteṣu sarveṣu dattaṃ koṭiśatottaram // MatsP_22.55

tathaiva pitṛtīrthaṃ tu yatra godāvarī nadī
yutā liṅgasahasreṇa sarvāntarajalāvahā // MatsP_22.56

jāmadagnyasya tattīrthaṃ kramādāyātamuttamam
pratīkasya bhayādbhinnaṃ yatra godāvarī nadī // MatsP_22.57

tattīrthaṃ havyakavyānām apsaroyugasaṃjñitam
śrāddhāgnikāryadāneṣu tathā koṭiśatādhikam // MatsP_22.58

tathā sahasraliṅgaṃ ca rāghaveśvaramuttamam
sendraphenā nadī puṇyā yatrendraḥ patitaḥ purā // MatsP_22.59

nihatya namuciṃ śakras tapasā svargamāptavān
tatra dattaṃ naraiḥ śrāddham anantaphaladaṃ bhavet // MatsP_22.60

tīrthaṃ tu puṣkaraṃ nāma śālagrāmaṃ tathaiva ca
somapānaṃ ca vikhyātaṃ yatra vaiśvānarālayam // MatsP_22.61

tīrthaṃ sārasvataṃ nāma svāmitīrthaṃ tathaiva ca
malaṃdarā nadī puṇyā kauśikī candrikā tathā // MatsP_22.62

vaidarbhā vātha vairā ca payoṣṇī prāṅmukhā parā
kāverī cottarā puṇyā tathā jālaṃdharo giriḥ // MatsP_22.63

eteṣu śrāddhatīrtheṣu śrāddhamānantyamaśnute
lohadaṇḍaṃ tathā tīrthaṃ citrakūṭastathaiva ca // MatsP_22.64

vindhyayogaśca gaṅgāyās tathā nadītaṭaṃ śubham
kubjābhraṃ tu tathā tīrtham urvaśīpulinaṃ tathā // MatsP_22.65

saṃsāramocanaṃ tīrthaṃ tathaiva ṛṇamocanam
eteṣu pitṛtīrtheṣu śrāddham ānantyamaśnute // MatsP_22.66

aṭṭahāsaṃ tathā tīrthaṃ gautameśvarameva ca
tathā vasiṣṭhatīrthaṃ nu hārītaṃ tu tataḥ param // MatsP_22.67

brahmāvartaṃ kuśāvartaṃ hayatīrthaṃ tathaiva ca
piṇḍārakaṃ ca vikhyātaṃ śaṅkhoddhāraṃ tathaiva ca // MatsP_22.68

ghaṇṭeśvaraṃ bilvakaṃ ca nīlaparvatameva ca
tathā ca dharaṇītīrthaṃ rāmatīrthaṃ tathaiva ca // MatsP_22.69

aśvatīrthaṃ ca vikhyātam anantaṃ śrāddhadānayoḥ
tīrthaṃ vedaśiro nāma tathaivaughavatī nadī // MatsP_22.70

tīrthaṃ vasupradaṃ nāma chāgalāṇḍaṃ tathaiva ca
eteṣu śrāddhadātāraḥ prayānti paramaṃ padam // MatsP_22.71

tathāca badarītīrthaṃ gaṇatīrthaṃ tathaiva ca
jayantaṃ vijayaṃ caiva śakratīrthaṃ tathaiva ca // MatsP_22.72

śrīpateśca tathā tīrthaṃ tīrthaṃ raivatakaṃ tathā
tathaiva śāradātīrthaṃ bhadrakāleśvaraṃ tathā // MatsP_22.73

vaikuṇṭhatīrthaṃ ca paraṃ bhīmeśvaramathāpi vā
eteṣu śrāddhadātāraḥ prayānti paramāṃ gatim // MatsP_22.74

tīrthaṃ mātṛgṛhaṃ nāma karavīrapuraṃ tathā
kuśeśayaṃ ca vikhyātaṃ gaurīśikharameva ca // MatsP_22.75

nakuleśasya tīrthaṃ ca kardamālaṃ tathaiva ca
diṇḍipuṇyakaraṃ tadvat puṇḍarīkapuraṃ tathā // MatsP_22.76

saptagodāvarītīrthaṃ sarvatīrtheśvareśvaram
tatra śrāddhaṃ pradātavyam anantaphalamīpsubhiḥ // MatsP_22.77

eṣa tūddeśataḥ proktas tīrthānāṃ saṃgraho mayā
vāgīśo 'pi na śaknoti vistarāt kim u mānuṣaḥ // MatsP_22.78

satyaṃ tīrthaṃ dayā tīrthaṃ tīrthamindriyanigrahaḥ
varṇāśramāṇāṃ gehe 'pi tīrthaṃ tu samudāhṛtam // MatsP_22.79

etattīrtheṣu yacchrāddhaṃ tatkoṭiguṇamiṣyate
yasmāttasmātprayatnena tīrthe śrāddhaṃ samācaret // MatsP_22.80

prātaḥkālo muhūrtāṃs trīn saṃgavas tāvadeva tu
madhyāhnastrimuhūrtaḥ syād aparāhṇastataḥ param // MatsP_22.81

sāyāhnastrimuhūrtaḥ syāc chrāddhaṃ tatra na kārayet
rākṣasī nāma sā velā garhitā sarvakarmasu // MatsP_22.82

ahno muhūrtā vikhyātā daśa pañca ca sarvadā
tatrāṣṭamo muhūrto yaḥ sa kālaḥ kutapaḥ smṛtaḥ // MatsP_22.83

madhyāhne sarvadā yasmān mandībhavati bhāskaraḥ
tasmādanantaphaladas tadārambho viśiṣyate // MatsP_22.84

madhyāhnaḥ khaḍgapātraṃ ca tathā nepālakambalaḥ
rūpyaṃ darbhāstilā gāvo dauhitraścāṣṭamaḥ smṛtaḥ // MatsP_22.85

pāpaṃ kutsitamityāhus tasya saṃtāpakāriṇaḥ
aṣṭāv ete yatastasmāt kutapā iti viśrutāḥ // MatsP_22.86

ūrdhvaṃ muhūrtātkutapād yanmuhūrtacatuṣṭayam
muhūrtapañcakaṃ caitat svadhābhavanamiṣyate // MatsP_22.87

viṣṇor dehasamudbhūtāḥ kuśāḥ kṛṣṇāstilāstathā
śrāddhasya rakṣaṇāyālam etatprāhurdivaukasaḥ // MatsP_22.88

tilodakāñjalirdeyo jalasthaistīrthavāsibhiḥ
sadarbhahastenaikena śrāddhamevaṃ viśiṣyate // MatsP_22.89

śrāddhasādhanakāle tu pāṇinaikena dīyate
tarpaṇaṃ tūbhayenaiva vidhireṣa sadā smṛtaḥ // MatsP_22.90

puṇyaṃ pavitramāyuṣyaṃ sarvapāpavināśanam
purā malaye na kathitaṃ tīrthaśrāddhānukīrtanam // MatsP_22.91

śṛṇoti yaḥ paṭhedvāpi śrīmānsaṃjāyate naraḥ // MatsP_22.92

śrāddhakāle ca vaktavyaṃ tathā tīrthanivāsibhiḥ
sarvapāpopaśāntyartham alakṣmīnāśanaṃ param // MatsP_22.93

idaṃ pavitraṃ yaśaso nidhānam idaṃ mahāpāpaharaṃ ca puṃsām
brahmārkarudrairapi pūjitaṃ ca śrāddhasya māhātmyamuśanti tajjñāḥ // MatsP_22.94

somaḥ pitṝṇāmadhipaḥ kathaṃ śāstraviśārada
tadvaṃśyā ye ca rājāno babhūvuḥ kīrtivardhanāḥ // MatsP_23.1

ādiṣṭo brahmaṇā pūrvam atriḥ sargavidhau purā
anuttamaṃ nāma tapaḥ sṛṣṭyarthaṃ taptavānprabhuḥ // MatsP_23.2

yadānandakaraṃ brahma jagatkleśavināśanam
brahmaviṣṇvarkarudrāṇām abhyantaramatīndriyam // MatsP_23.3

śāntikṛc chāntamanasas tadantarnayane sthitam
māhātmyāttapasā viprāḥ paramānandakārakam // MatsP_23.4

yasmādumāpatiḥ sārdham umayā tamadhiṣṭhitaḥ
taṃ dṛṣṭvā cāṣṭamāṃśena tasmātsomo 'bhavacchiśuḥ // MatsP_23.5

adhaḥ susrāva netrābhyāṃ dhāma taccāmbusambhavam
dīpayanviśvamakhilaṃ jyotsnayā sacarācaram // MatsP_23.6

taddiśo jagṛhurdhāma strīrūpeṇa sutecchayā
garbho bhūtvodare tāsām āsthito 'bdaśatatrayam // MatsP_23.7

āśāstaṃ mumucurgarbham aśaktā dhāraṇe tataḥ
samādāyātha taṃ garbham ekīkṛtya caturmukhaḥ // MatsP_23.8

yuvānamakarodbrahmā sarvāyudhadharaṃ naram
syandane 'tha sahasrāśve vedaśaktimaye prabhuḥ // MatsP_23.9

āropya lokamanayad ātmīyaṃ sa pitāmaha
tatra brahmarṣibhiḥ proktam asmatsvāmī bhavatvayam // MatsP_23.10

ṛṣibhirdevagandharvair oṣadhībhistathaiva ca
tuṣṭuvuḥ somadevatyair brahmādyā mantrasaṃgrahaiḥ // MatsP_23.11

stūyamānasya tasyābhūd adhiko dhāmasambhavaḥ
tejovitānādabhavad bhuvi divyauṣadhīgaṇaḥ // MatsP_23.12

taddīptiradhikā tasmād rātrau bhavati sarvadā
tenauṣadhīśaḥ somo 'bhūd dvijeśaścāpi gadyate // MatsP_23.13

vedadhāmarasaṃ cāpi yadidaṃ candramaṇḍalam
kṣīyate vardhate caiva śukle kṛṣṇe ca sarvadā // MatsP_23.14

viṃśatiṃ ca tathā sapta dakṣaḥ prācetaso dadau
rūpalāvaṇyasaṃyuktās tasmai kanyāḥ suvarcasaḥ // MatsP_23.15

tataḥ padmasahasrāṇāṃ sahasrāṇi daśaiva tu
tapaścacāra śītāṃśur viṣṇudhyānaikatatparaḥ // MatsP_23.16

tatastuṣṭastu bhagavāṃs tasmai nārāyaṇo hariḥ
varaṃ vṛṇīṣva provāca paramātmā janārdanaḥ // MatsP_23.17

tato vavre varānsomaḥ śakralokaṃ jayāmyaham
pratyakṣameva bhoktāro bhavantu mama mandire // MatsP_23.18

rājasūye suragaṇā brahmādyāḥ santu me dvijāḥ
rakṣaḥpālaḥ śivo 'smākam āstāṃ śūladharo haraḥ // MatsP_23.19

tathetyuktaḥ sa ājahre rājasūyaṃ tu viṣṇunā
hotātrir bhṛguradhvaryur udgātābhūccaturmukhaḥ // MatsP_23.20

brahmatvamagamattasya upadraṣṭā hariḥ svayam
sadasyāḥ sanakādyāstu rājasūyavidhau smṛtāḥ // MatsP_23.21

camasādhvaryavastatra viśve devā daśaiva tu
trailokyaṃ dakṣiṇā tena ṛtvigbhyaḥ pratipāditam // MatsP_23.22

tataḥ samāpte 'vabhṛthe tadrūpālokanecchavaḥ
kāmabāṇābhitaptāṅgyo nava devyaḥ siṣevire // MatsP_23.23

lakṣmīrnārāyaṇaṃ tyaktvā sinīvālī ca kardamam
dyutirvibhāvasuṃ tadvat tuṣṭirdhātāramavyayam // MatsP_23.24

prabhā prabhākaraṃ tyaktvā haviṣmantaṃ kuhūḥ svayam
kīrtirjayantaṃ bhartāraṃ vasurmārīcakaśyapam // MatsP_23.25

dhṛtis tyaktvā pītaṃ nandiṃ somamevābhajaṃstadā
svakīyā iva somo 'pi kāmayāmāsa tāstadā // MatsP_23.26

evaṃ kṛtāpacārasya tāsāṃ bhartṛgaṇastadā
na śaśākāpacārāya śāpaiḥ śastrādibhiḥ punaḥ // MatsP_23.27

tathāpyarājata vidhur daśadhā bhāvayandiśaḥ
somaḥ prāpyātha duṣprāpyam aiśvaryamṛṣisaṃskṛtam
saptalokaikanāthatvam avāpa tapasā tadā // MatsP_23.28

kadācidudyānagatāmapaśyad anekapuṣpābharaṇaiśca śobhitām
bṛhannitambastanabhārakhedāt puṣpasya bhaṅge 'pyatidurbalāṅgīm // MatsP_23.29

bhāryāṃ ca tāṃ devaguror anaṅga bāṇābhirāmāyatacārunetrām
tārāṃ sa tārādhipatiḥ smarārtaḥ keśeṣu jagrāha viviktabhūmau // MatsP_23.30

sāpi smarārtā saha tena reme tadrūpakāntyā hṛtamānasena
ciraṃ vihṛtyātha jagāma tārāṃ vidhurgṛhītvā svagṛhaṃ tato 'pi // MatsP_23.31

na tṛptirāsīcca gṛhe 'pi tasya tārānuraktasya sukhāgameṣu
bṛhaspatis tadvirahāgnidagdhas taddhyānaniṣṭhaikamanā babhūva // MatsP_23.32

śaśāka śāpaṃ na ca dātum asmai na mantraśastrāgniviṣairaśeṣaiḥ
tasyāpakartuṃ vividhairupāyair naivābhicārairapi vāgadhīśaḥ // MatsP_23.33

sa yācayāmāsa tatastu dainyāt somaṃ svabhāryārthamanaṅgataptaḥ
sa yācyamāno 'pi dadau na tārāṃ bṛhaspatestatsukhapāśabaddhaḥ // MatsP_23.34

maheśvareṇātha caturmukheṇa sādhyair marudbhiḥ saha lokapālaiḥ
dadau yadā tāṃ na kathaṃcid indus tadā śivaḥ krodhaparo babhūva // MatsP_23.35

yo vāmadevaḥ prathitaḥ pṛthivyām anekarudrārcitapādapadmaḥ
tataḥ saśiṣyo giriśaḥ pinākī bṛhaspatisnehavaśānubaddhaḥ // MatsP_23.36

dhanurgṛhītvājagavaṃ purārir jagāma bhūteśvarasiddhajuṣṭaḥ
yuddhāya somena viśeṣadīptatṛtīyanetrānalabhīmavaktraḥ // MatsP_23.37

sahaiva jagmuśca gaṇeśakādyā viṃśaccatuḥṣaṣṭigaṇāstrayuktāḥ
yakṣeśvaraḥ koṭiśatair anekair yuto 'nvagāt syandanasaṃsthitānām // MatsP_23.38

vetālayakṣoragakiṃnarāṇāṃ padmena caikena tathārbudena
lakṣais tribhir dvādaśabhī rathānāṃ somo 'pyagāttatra vivṛddhamanyuḥ // MatsP_23.39

nakṣatradaityāsurasainyayuktaḥ śanaiścarāṅgārakavṛddhatejāḥ
jagmurbhayaṃ sapta tathaiva lokāś cacāla bhūr dvīpasamudragarbhā // MatsP_23.40

sa somamevābhyagamatpinākī gṛhītadīptāstraviśālavahniḥ
athābhavad bhīṣaṇabhīmasenasainyadvayasyāpi mahāhavo 'sau // MatsP_23.41

aśeṣasattvakṣayakṛtpravṛddhas tīkṣṇāyudhāstrajvalanaikarūpaḥ
śastrairathānyonyamaśeṣasainyaṃ dvayorjagāma kṣayamugratīkṣṇaiḥ // MatsP_23.42

patanti śastrāṇi tathojjvalāni svarbhūmipātālamatho dahanti
rudraḥ kopādbrahmaśīrṣaṃ mumoca somo 'pi somāstramamoghavīryam // MatsP_23.43

tayornipātena samudrabhūmyor athāntarikṣasya ca bhītirāsīt
tadastrayugmaṃ jagatāṃ kṣayāya pravṛddhamālokya pitāmaho 'pi // MatsP_23.44

antaḥ praviśyātha kathaṃ kathaṃcin nivārayāmāsa suraiḥ sahaiva
akāraṇaṃ kiṃ kṣayakṛjjanānāṃ soma tvayāpīttham akāri kāryam // MatsP_23.45

yasmātparastrīharaṇāya soma tvayā kṛtaṃ yuddhamatīva bhīmam
pāpagrahastvaṃ bhavitā janeṣu śānto 'pyalaṃ nūnamatho sitānte
bhāryāmimāmarpaya vākpatestvaṃ na cāvamāno 'sti parasvahāre // MatsP_23.46

tatheti covāca himāṃśumālī yuddhād apākrāmadataḥ praśāntaḥ
bṛhaspatiḥ svāmapagṛhya tārāṃ hṛṣṭo jagāma svagṛhaṃ sarudraḥ // MatsP_23.47

tataḥ saṃvatsarasyānte dvādaśādityasaṃnibhaḥ
divyapītāmbaradharo divyābharaṇabhūṣitaḥ // MatsP_24.1

tārodarādviniṣkrāntaḥ kumāraścandrasaṃnibhaḥ
sarvārthaśāstraviddhīmān hastiśāstrapravartakaḥ // MatsP_24.2

nāma yadrājaputrīyaṃ viśrutaṃ gajavaidyakam
rājñaḥ somasya putratvād rājaputro budhaḥ smṛtaḥ // MatsP_24.3

jātamātraḥ sa tejāṃsi sarvāṇyevājayadbalī
brahmādyāstatra cājagmur devā devarṣibhiḥ saha // MatsP_24.4

bṛhaspatigṛhe sarve jātakarmotsave tadā
apṛcchaṃste surāstārāṃ kena jātaḥ kumārakaḥ // MatsP_24.5

tataḥ sā lajjitā teṣāṃ na kiṃcidavadattadā
punaḥ punastadā pṛṣṭā lajjayantī varāṅganā // MatsP_24.6

somasyeti cirādāha tato 'gṛhṇādvidhuḥ sutam
budha ityakaronnāmnā prādādrājyaṃ ca bhūtale // MatsP_24.7

abhiṣekaṃ tataḥ kṛtvā pradhānamakarodvibhuḥ
gṛhasāmyaṃ pradāyātha brahmā brahmarṣisaṃyutaḥ // MatsP_24.8

paśyatāṃ sarvadevānāṃ tatraivāntaradhīyata
ilodare ca dharmiṣṭhaṃ budhaḥ putramajījanat // MatsP_24.9

aśvamedhaśataṃ sāgram akarodyaḥ svatejasā
purūravā iti khyātaḥ sarvalokanamaskṛtaḥ // MatsP_24.10

himavacchikhare ramye samārādhya janārdanam
lokaiśvaryamagādrājā saptadvīpapatistadā // MatsP_24.11

keśiprabhṛtayo daityāḥ koṭiśo yena dāritāḥ
urvaśī yasya patnītvam agamadrūpamohitā // MatsP_24.12

saptadvīpā vasumatī saśailavanakānanā
dharmeṇa pālitā tena sarvalokahitaiṣiṇā // MatsP_24.13

cāmaragrāhiṇī kīrtiḥ sadā caivāṅgavāhikā
viṣṇoḥ prasādāddevendro dadāv ardhāsanaṃ tadā // MatsP_24.14

dharmārthakāmāndharmeṇa samam evābhyapālayat
dharmārthakāmāḥ saṃdraṣṭum ājagmuḥ kautukātpurā // MatsP_24.15

jijñāsavastaccaritaṃ kathaṃ paśyati naḥ samam
bhaktyā cakre tatasteṣām arghyapādyādikaṃ nṛpaḥ // MatsP_24.16

āsanatrayamānīya divyaṃ kanakabhūṣitam
niviśyāthākarotpūjām īṣaddharme 'dhikāṃ punaḥ // MatsP_24.17

jagmatustena kāmārthāv atikopaṃ nṛpaṃ prati
arthaḥ śāpamadāttasmai lobhāttvaṃ nāśameṣyasi // MatsP_24.18

kāmo 'pyāha tavonmādo bhavitā gandhamādane
kumāravanamāśritya viyogādurvaśībhavāt // MatsP_24.19

dharmo 'pyāha cirāyus tvaṃ dhārmikaśca bhaviṣyasi
saṃtatistava rājendra yāvaccandrārkatārakam // MatsP_24.20

śataśo vṛddhimāyātu na nāśaṃ bhuvi yāsyati
ityuktvāntardadhuḥ sarve rājā rājyaṃ tadanvabhūt // MatsP_24.21

ahanyahani devendraṃ draṣṭuṃ yāti sa rājarāṭ
kadācidāruhya rathaṃ dakṣiṇāmbaracāriṇam // MatsP_24.22

sārdhamarkeṇa so 'paśyan nīyamānāmathāmbare
keśinā dānavendreṇa citralekhāmathorvaśīm // MatsP_24.23

taṃ vinirjitya samare vividhāyudhapāṇinā
budhaputreṇa vāyavyam astraṃ muktvā yaśo 'rthinā // MatsP_24.24

tathā śakro 'pi samare yena caivaṃ vinirjitaḥ
mitratvam agamad devair dadāv indrāya corvaśīm // MatsP_24.25

tataḥprabhṛti mitratvam agamat pākaśāsanaḥ
sarvalokātiśāyitvaṃ balamūrjo yaśaḥ śriyam // MatsP_24.26

prādādvajrīti saṃtuṣṭo geyatāṃ bharatena ca
sā purūravasaḥ prītyā gāyantī caritaṃ mahat // MatsP_24.27

lakṣmīsvayaṃvaraṃ nāma bharatena pravartitam
menakāmurvaśīṃ rambhāṃ nṛtyateti tadādiśat // MatsP_24.28

nanarta salayaṃ tatra lakṣmīrūpeṇa corvaśī
sā purūravasaṃ dṛṣṭvā nṛtyantī kāmapīḍitā // MatsP_24.29

vismṛtābhinayaṃ sarvaṃ yatpurā bharatoditam
śaśāpa bharataḥ krodhād viyogādasya bhūtale // MatsP_24.30

pañcapañcāśadabdāni latā sūkṣmā bhaviṣyasi
purūravāḥ piśācatvaṃ tatraivānubhaviṣyati // MatsP_24.31

tatastamurvaśī gatvā bhartāramakarocciram
śāpānte bharatasyātha urvaśī budhasūnutaḥ // MatsP_24.32

ajījanatsutānaṣṭau nāmatastānnibodhata
āyur dṛḍhāyur aśvāyur dhanāyur dhṛtimānvasuḥ // MatsP_24.33

śucividyaḥ śatāyuśca sarve divyabalaujasaḥ
āyuṣo nahuṣaḥ putrau vṛddhaśarmā tathaiva ca // MatsP_24.34

rajirdambho vipāpmā ca vīrāḥ pañca mahārathāḥ
rajeḥ putraśataṃ jajñe rājeyamiti viśrutam // MatsP_24.35

rajirārādhayāmāsa nārāyaṇamakalmaṣam
tapasā toṣito viṣṇur varānprādānmahīpate // MatsP_24.36

devāsuramanuṣyāṇām abhūtsa vijayī tadā
atha devāsuraṃ yuddham abhūd varṣaśatatrayam // MatsP_24.37

prahlādaśakrayorbhīmaṃ na kaścidvijayī tayoḥ
tato devāsuraiḥ pṛṣṭaḥ prāha devaścaturmukhaḥ // MatsP_24.38

anayorvijayī kaḥ syād rajiryatreti so 'bravīt
jayāya prārthito rājā sahāyastvaṃ bhavasva naḥ // MatsP_24.39

daityaiḥ prāha yadi svāmī vo bhavāmi tatastvalam
nāsuraiḥ pratipannaṃ tat pratipannaṃ suraistathā // MatsP_24.40

svāmī bhava tvamasmākaṃ saṃgrāme nāśaya dviṣaḥ
tato vināśitāḥ sarve ye 'vadhyā vajrapāṇinā // MatsP_24.41

putratvamagamattuṣṭas tasyendraḥ karmaṇā vibhuḥ
dattvendrāya tadā rājyaṃ jagāma tapase rajiḥ // MatsP_24.42

rajiputraistadācchinnaṃ balādindrasya vaibhavam
yajñabhāgaṃ ca rājyaṃ ca tapobalaguṇānvitaiḥ // MatsP_24.43

rājyabhraṣṭastadā śakro rajiputrairnipīḍitaḥ
prāha vācaspatiṃ dīnaḥ pīḍito 'smi rajeḥ sutaiḥ // MatsP_24.44

na yajñabhāgo rājyaṃ me nirjitaśca bṛhaspate
rājyalābhāya me yatnaṃ vidhatsva dhiṣaṇādhipa // MatsP_24.45

tato bṛhaspatiḥ śakram akarodbaladarpitam
grahaśāntividhānena pauṣṭikena ca karmaṇā // MatsP_24.46

gatvātha mohayāmāsa rajiputrānbṛhaspatiḥ
jinadharmaṃ samāsthāya vedabāhyaṃ sa vedavit // MatsP_24.47

vedatrayīparibhraṣṭāṃś cakāra dhiṣaṇādhipaḥ
vedabāhyānparijñāya hetuvādasamanvitān // MatsP_24.48

jaghāna śakro vajreṇa sarvāndharmabahiṣkṛtān
nahuṣasya pravakṣyāmi putrānsaptaiva dhārmikān // MatsP_24.49

yatiryayātiḥ saṃyātir udbhavaḥ pācireva ca
śaryātirmeghajātiśca saptaite vaṃśavardhanāḥ // MatsP_24.50

yatiḥ kumārabhāve 'pi yogī vaikhānaso 'bhavat
yayātiścākarodrājyaṃ dharmaikaśaraṇaḥ sadā // MatsP_24.51

śarmiṣṭhā tasya bhāryābhūd duhitā vṛṣaparvaṇaḥ
bhārgavasyātmajā tadvad devayānī ca suvratā // MatsP_24.52

yayāteḥ pañca dāyādās tānpravakṣyāmi nāmataḥ
devayānī yaduṃ putraṃ turvasuṃ cāpyajījanat // MatsP_24.53

tathā druhyumanuṃ pūruṃ śarmiṣṭhājanayatsutān
yaduḥ pūruścābhavatāṃ teṣāṃ vaṃśavivardhanau // MatsP_24.54

yayātirnāhuṣaścāsīd rājā satyaparākramaḥ
pālayāmāsa sa mahīm īje ca vidhivanmakhaiḥ // MatsP_24.55

atibhaktyā pitṝnarcya devāṃśca prayataḥ sadā
athājayatprajāḥ sarvā yayātiraparājitaḥ // MatsP_24.56

sa śāśvatīḥ samā rājā prajā dharmeṇa pālayan
jarām ārchan mahāghorāṃ nāhuṣo rūpanāśinīm // MatsP_24.57

jarābhibhūtaḥ putrān sa rājā vacanamabravīt
yaduṃ pūruṃ turvasuṃ ca druhyuṃ cānuṃ ca pārthivaḥ // MatsP_24.58

yauvanena calānkāmān yuvā yuvatibhiḥ saha
vihartum ahamicchāmi sāhāyyaṃ kurutātmajāḥ // MatsP_24.59

taṃ putro devayāneyaḥ pūrvajo yadurabravīt
sāhāyyaṃ bhavataḥ kāryam asmābhiryauvanena kim // MatsP_24.60

yayātirabravīt putrāñ jarā me pratigṛhyatām
yauvanenātha bhavatāṃ careyaṃ viṣayānaham // MatsP_24.61

yajato dīrghasattrairme śāpāccośanaso muneḥ
kāmārthaḥ parihīno me 'tṛpto 'haṃ tena putrakāḥ // MatsP_24.62

svakīyena śarīreṇa jarāmenāṃ praśāstu vaḥ
ahaṃ tanvābhinavayā yuvā kāmānavāpnuyām // MatsP_24.63

na te 'sya pratyagṛhṇanta yaduprabhṛtayo jarām
caturastānsa rājarṣir aśapacceti naḥ śrutam // MatsP_24.64

tamabravīttataḥ pūruḥ kanīyānsatyavikramaḥ
jarāṃ mā dehi navayā tanvā me yauvanātsukhī // MatsP_24.65

ahaṃ jarāṃ tavādāya rājye sthāsyāmi cājñayā
evamuktaḥ sa rājarṣis tapovīryasamāśrayāt // MatsP_24.66

saṃsthāpayāmāsa jarāṃ tadā putre mahātmani
pauraveṇātha vayasā rājā yauvanamāsthitaḥ // MatsP_24.67

yayāteścātha vayasā rājyaṃ pūrurakārayat
tato varṣasahasrānte yayātiraparājitaḥ // MatsP_24.68

atṛpta iva kāmānāṃ pūruṃ putramuvāca ha
tvayā dāyādavān asmi tvaṃ me vaṃśakaraḥ sutaḥ // MatsP_24.69

pauravo vaṃśa ityeṣa khyātiṃ loke gamiṣyati
tataḥ sa nṛpaśārdūlaḥ pūruṃ rājye 'bhiṣicya ca // MatsP_24.70

kālena mahatā paścāt kāladharmam upeyivān
pūruvaṃśaṃ pravakṣyāmi śṛṇudhvamṛṣisattamāḥ
yatra te bhāratā jātā bharatānvayavardhanāḥ // MatsP_24.71

kimarthaṃ pauravo vaṃśaḥ śreṣṭhatvaṃ prāpa bhūtale
jyeṣṭhasyāpi yadorvaṃśaḥ kimarthaṃ hīyate śriyā // MatsP_25.1

anyadyayāticaritaṃ sūta vistarato vada
yasmāttatpuṇyamāyuṣyam abhinandyaṃ surairapi // MatsP_25.2

etadeva purā pṛṣṭaḥ śatānīkena śaunakaḥ
puṇyaṃ pavitramāyuṣyaṃ yayāticaritaṃ mahat // MatsP_25.3

yayātiḥ pūrvajo 'smākaṃ daśamo yaḥ prajāpateḥ
kathaṃ sa śukratanayāṃ lebhe paramadurlabhām // MatsP_25.4

etadicchāmyahaṃ śrotuṃ vistareṇa tapodhana
ānupūrvyācca me śaṃsa pūrorvaṃśadharānnṛpān // MatsP_25.5

yayātirāsīdrājarṣir devarājasamadyutiḥ
taṃ śukravṛṣaparvāṇau vavrāte vai yathā purā // MatsP_25.6

tatte 'haṃ sampravakṣyāmi pṛcchato rājasattama
devayānyāśca saṃyogaṃ yayāternāhuṣasya ca // MatsP_25.7

surāṇāmasurāṇāṃ ca samajāyata vai mithaḥ
aiśvaryaṃ prati saṃgharṣas trailokye sacarācare // MatsP_25.8

jigīṣayā tato devā vavrurāṅgirasaṃ munim
paurohitye ca yajñārthe kāvyaṃ tūśanasaṃ pare // MatsP_25.9

brāhmaṇau tāv ubhau nityam anyonyaṃ spardhinau bhṛśam
tatra devā nijaghnuryān dānavān yudhi saṃgatān // MatsP_25.10

tānpunar jīvayāmāsa kāvyo vidyābalāśrayāt
tataste punarutthāya yodhayāṃcakrire surān // MatsP_25.11

asurāstu nijaghnuryān surānsamaramūrdhani
na tānsaṃjīvayāmāsa bṛhaspatirudāradhīḥ // MatsP_25.12

na hi veda sa tāṃ vidyāṃ yāṃ kāvyo veda vīryavān
saṃjīvanīṃ tato devā viṣādamagamanparam // MatsP_25.13

atha devā bhayodvignāḥ kāvyāduśanasastadā
ūcuḥ kacamupāgamya jyeṣṭhaṃ putraṃ bṛhaspateḥ // MatsP_25.14

bhajamānānbhajasvāsmān kuru sāhāyyamuttamam
yāsau vidyā nivasati brāhmaṇe 'mitatejasi // MatsP_25.15

śukre tāmāhara kṣipraṃ bhāgabhāṅno bhaviṣyasi
vṛṣaparvaṇaḥ samīpe 'sau śakyo draṣṭuṃ tvayā dvijaḥ // MatsP_25.16

rakṣate dānavāṃstatra na sa rakṣatyadānavān
tam ārādhayituṃ śakto nānyaḥ kaścidṛte tvayā // MatsP_25.17

devayānī ca dayitā sutā tasya mahātmanaḥ
tām ārādhayituṃ śakto nānyaḥ kaścana vidyate // MatsP_25.18

śīladākṣiṇyamādhuryair ācāreṇa damena ca
devayānyāṃ tu tuṣṭāyāṃ vidyāṃ tāṃ prāpsyasi dhruvam // MatsP_25.19

tadā hi preṣito devaiḥ samīpe vṛṣaparvaṇaḥ
tathetyuktvā tu sa prāyād bṛhaspatisutaḥ kacaḥ // MatsP_25.20

sa gatvā tvarito rājan devaiḥ sampūjitaḥ kacaḥ
asurendrapure śukraṃ praṇamyedamuvāca ha // MatsP_25.21

ṛṣer aṅgirasaḥ pautraṃ putraṃ sākṣādbṛhaspateḥ
nāmnā kaceti vikhyātaṃ śiṣyaṃ gṛhṇātu māṃ bhavān // MatsP_25.22

brahmacaryaṃ cariṣyāmi tvayyahaṃ paramaṃ guro
anumanyasva māṃ brahman sahasraparivatsarān // MatsP_25.23

kaca susvāgataṃ te 'stu pratigṛhṇāmi te vacaḥ
arcayiṣye 'hamarcyaṃ tvām arcito 'stu bṛhaspatiḥ // MatsP_25.24

kacastu taṃ tathetyuktvā pratijagrāha tadvratam
ādiṣṭaṃ kaviputreṇa śukreṇośanasā svayam // MatsP_25.25

vrataṃ ca vratakālaṃ ca yathoktaṃ pratyagṛhṇata
ārādhayannupādhyāyaṃ devayānīṃ ca bhārata // MatsP_25.26

nityamārādhayiṣyaṃstāṃ yuvā yauvanagocarām
gāyannṛtyanvādayaṃśca devayānīmatoṣayat // MatsP_25.27

saṃśīlayandevayānīṃ kanyāṃ samprāptayauvanām
puṣpaiḥ phalaiḥ preṣaṇaiśca toṣayāmāsa bhārgavīm // MatsP_25.28

devayānyapi taṃ vipraṃ niyamavratacāriṇam
anugāyantī lalanā rahaḥ paryacarattadā // MatsP_25.29

pañca varṣaśatānyevaṃ kacasya carato bhṛśam
tattattīvraṃ vrataṃ buddhvā dānavāstaṃ tataḥ kacam // MatsP_25.30

gā rakṣantaṃ vane dṛṣṭvā rahasyenamamarṣitāḥ
jaghnur bṛhaspater dveṣān nijarakṣārtham eva ca // MatsP_25.31

hatvā sālāvṛkebhyaśca prāyacchaṃstilaśaḥ kṛtam
tato gāvo nivṛttāstā agopāḥ svaniveśanam // MatsP_25.32

tā dṛṣṭvā rahitā gāstu kacenābhyāgatā vanāt
uvāca vacanaṃ kāle devayānyatha bhārgavam // MatsP_25.33

hutaṃ caivāgnihotraṃ te sūryaścāstaṃ gataḥ prabho
agopāścāgatā gāvaḥ kacastāta na dṛśyate // MatsP_25.34

vyaktaṃ hato dhṛto vāpi kacastāta bhaviṣyati
taṃ vinā naiva jīvāmi vacaḥ satyaṃ bravīmyaham // MatsP_25.35

athehyehīti śabdena mṛtaṃ saṃjīvayāmyaham
tataḥ saṃjīvanīṃ vidyāṃ prayuktvā kacamāhvayat // MatsP_25.36

āhūtaḥ prādurabhavat kacaḥ śukraṃ nanāma sa
hato 'hamiti cācakhyau rākṣasair dhiṣaṇātmajaḥ // MatsP_25.37

sa punardevayānyuktaḥ puṣpāhāre yadṛcchayā
vanaṃ yayau kaco vipraḥ paṭhanbrahma ca śāśvatam // MatsP_25.38

vane puṣpāṇi cinvantaṃ dadṛśur dānavāśca tam
tato 'dvitīyaṃ taṃ hatvā dagdhaṃ kṛtvā ca cūrṇavat
prāyacchan brāhmaṇāyaiva surāyāmasurāstadā // MatsP_25.39

devayānyatha bhūyo 'pi pitaraṃ vākyamabravīt
puṣpāhārapreṣaṇakṛt kacastāta na dṛśyate // MatsP_25.40

vyaktaṃ hato mṛto vāpi kacastāta bhaviṣyati
taṃ vinā naiva jīvāmi vacaḥ satyaṃ bravīmi te // MatsP_25.41

bṛhaspateḥ sutaḥ putri kacaḥ pretagatiṃ gataḥ
vidyayā jīvito 'pyevaṃ hanyate karavāṇi kim // MatsP_25.42

mainaṃ śuco mā ruda devayāni na tvādṛśī martyamanu praśocet
yasyāstava brahma ca brāhmaṇāśca sendrāśca devā vasavo 'śvinau ca // MatsP_25.43

suradviṣaścaiva jagacca sarvam upasthitaṃ mattapasaḥ prabhāvāt
aśakyo 'yaṃ jīvayituṃ dvijātiḥ saṃjīvito yo vadhyate caiva bhūyaḥ // MatsP_25.44

yasyāṅgirā vṛddhatamaḥ pitāmaho bṛhaspatiścāpi pitā taponidhiḥ
ṛṣeḥ suputraṃ tamathāpi pautraṃ kathaṃ na śoce yamahaṃ na rudyām // MatsP_25.45

sa brahmacārī ca tapodhanaśca sadotthitaḥ karmasu caiva dakṣaḥ
kacasya mārgaṃ pratipatsye na bhokṣye priyo hi me tāta kaco 'bhirūpaḥ // MatsP_25.46

sa tv evamukto devayānyā maharṣiḥ saṃrambheṇa vyājahārātha kāvyaḥ
asaṃśayaṃ māmasurā dviṣanti ye me śiṣyānāgatānsūdayanti // MatsP_25.47

abrāhmaṇaṃ kartumicchanti raudrā ebhir vyarthaṃ prastuto dānavairhi
tatkarmaṇāpyasya bhavedihāntaḥ kaṃ brahmahatyā na dahedapīndram // MatsP_25.48

sa tenāpṛṣṭo vidyayā copahūtaḥ śanairvācaṃ jaṭhare vyājahāra
tamabravītkena cehopanīto mamodare tiṣṭhasi brūhi vatsa // MatsP_25.49

bhavatprasādānna jahāti māṃ smṛtiḥ sarvaṃ smareyaṃ yacca yathā ca vṛttam
na tv evaṃ syāttapasaḥ kṣayo me tata kleśaṃ ghorataraṃ smarāmi // MatsP_25.50

asuraiḥ surāyāṃ bhavato 'smi datto hatvā dagdhvā cūrṇayitvā ca kāvya
brāhmīṃ māyāṃ tv āsurī tv atra māyā tvayi sthite katham evābhibādhate // MatsP_25.51

kiṃ te priyaṃ karavāṇyadya vatse vinaiva me jīvitaṃ syātkacasya
nānyatra kukṣermama bhedanācca dṛśyet kaco madgato devayāni // MatsP_25.52

dvau māṃ śokāv agnikalpau dahetāṃ kacasya nāśastava caivopaghātaḥ
kacasya nāśe mama nāsti śarma tavopaghāte jīvituṃ nāsmi śaktā // MatsP_25.53

saṃsiddharūpo 'si bṛhaspateḥ suta yattvāṃ bhaktaṃ bhajate devayānī
vidyāmimāṃ prāpnuhi jīvanīṃ tvaṃ na cedindraḥ kacarūpī tvamadya // MatsP_25.54

na nivartetpunarjīvan kaścidanyo mamodarāt
brāhmaṇaṃ varjayitvaikaṃ tasmādvidyām avāpnuhi // MatsP_25.55

putro bhūtvā niṣkramasvodarānme bhittvā kukṣiṃ jīvaya māṃ ca tāta
avekṣethā dharmavatīmavekṣāṃ guroḥ sakāśātprāpya vidyāṃ savidyaḥ // MatsP_25.56

guroḥ sakāśātsamavāpya vidyāṃ bhittvā kukṣiṃ nirvicakrāma vipraḥ
prāleyādreḥ śuklamudbhidya śṛṅgaṃ rātryāgame paurṇamāsyāmivenduḥ // MatsP_25.57

dṛṣṭvā ca taṃ patitaṃ vedarāśim utthāpayāmāsa tataḥ kaco 'pi
vidyāṃ siddhāṃ tāmavāpyābhivādya tataḥ kacastaṃ gurumityuvāca // MatsP_25.58

nidhiṃ nidhīnāṃ varadaṃ varāṇāṃ ye nādriyante gurumarcanīyam
prāleyādriprojjvaladbhālasaṃsthaṃ pāpāṃllokāṃste vrajantyapratiṣṭhāḥ // MatsP_25.59

surāpānād vañcanāt prāpayitvā saṃjñānāśaṃ cetasaścāpi ghoram
dṛṣṭvā kacaṃ cāpi tathābhirūpaṃ pītaṃ tathā surayā mohitena // MatsP_25.60

samanyurutthāya mahānubhāvas tadośanā viprahitaṃ cikīrṣuḥ
kāvyaḥ svayaṃ vākyamidaṃ jagāda surāpānaṃ pratyasau jātaśaṅkaḥ // MatsP_25.61

yo brāhmaṇo 'dyaprabhṛtīha kaścin mohātsurāṃ pāsyati mandabuddhiḥ
apetadharmā brahmahā caiva sa syādasmiṃlloke garhitaḥ syātpare ca // MatsP_25.62

mayā cemāṃ vipradharmoktasīmāṃ maryādāṃ vai sthāpitāṃ sarvaloke
santo viprāḥ śuśruvāṃso gurūṇāṃ devā daityāścopaśṛṇvantu sarve // MatsP_25.63

itīdamuktvā sa mahāprabhāvas taponidhīnāṃ nidhir aprameyaḥ
tāndānavāṃścaiva nigūḍhabuddhīn idaṃ samāhūya vaco 'bhyuvāca // MatsP_25.64

ācakṣe vo dānavā bāliśāḥ stha śiṣyaḥ kaco vatsyati matsamīpe
saṃjīvanīṃ prāpya vidyāṃ mayāyaṃ tulyaprabhāvo brāhmaṇo brahmabhūtaḥ // MatsP_25.65

guroruṣya sakāśe ca daśa varṣaśatāni saḥ
anujñātaḥ kaco gantum iyeṣa tridaśālayam // MatsP_25.66

samāpitavrataṃ taṃ tu visṛṣṭaṃ guruṇā tadā
prasthitaṃ tridaśāvāsaṃ devayānīdamabravīt // MatsP_26.1

ṛṣer aṅgirasaḥ pautra vṛttenābhijanena ca
bhrājase vidyayā caiva tapasā ca damena ca // MatsP_26.2

ṛṣir yathāṅgirā mānyaḥ piturmama mahāyaśāḥ
tathā mānyaśca pūjyaśca mama bhūyo bṛhaspatiḥ // MatsP_26.3

evaṃ jñātvā vijānīhi yadbravīmi tapodhana
vratasthe niyamopete yathā vartāmyahaṃ tvayi // MatsP_26.4

sa samāpitavidyo māṃ bhaktāṃ na tyaktumarhasi
gṛhāṇa pāṇiṃ vidhivan mama mantrapuraskṛtam // MatsP_26.5

pūjyo mānyaśca bhagavān yathā mama pitā tava
tathā tvamanavadyāṅgi pūjanīyatamā matā // MatsP_26.6

ātmaprāṇaiḥ priyatamā bhārgavasya mahātmanaḥ
tvaṃ bhadre dharmataḥ pūjyā guruputrī sadā mama // MatsP_26.7

yathā mama gururnityaṃ mānyaḥ śukraḥ pitā tava
devayāni tathaiva tvaṃ naivaṃ māṃ vaktumarhasi // MatsP_26.8

guruputrasya putro me na tu tvamasi me pituḥ
tasmānmānyaśca pūjyaśca mamāpi tvaṃ dvijottama // MatsP_26.9

asurairhanyamāne tu kace tvayi punaḥ punaḥ
tadāprabhṛti yā prītis tāṃ tvameva smarasva me // MatsP_26.10

sauhārde cānurāge ca vettha me bhaktimuttamām
na māmarhasi dharmajña tyaktuṃ bhaktāmanāgasam // MatsP_26.11

aniyojye niyoge māṃ niyunakṣi śubhavrate
prasīda subhrūrmahyaṃ tvaṃ guror gurutarā śubhe // MatsP_26.12

yatroṣitaṃ viśālākṣi tvayā candranibhānane
tatrāhamuṣito bhadre kukṣau kāvyasya bhāmini // MatsP_26.13

bhaginī dharmato me tvaṃ maivaṃ vocaḥ śubhānane
sukhenādhyuṣito bhadre na manyurvidyate mama // MatsP_26.14

āpṛcche tvāṃ gamiṣyāmi śivamastvatha me pathi
avirodhena dharmasya smartavyo 'smi kathāntare
apramattodyatā nityam ārādhaya guruṃ mama // MatsP_26.15

daityairhatastvaṃ yadbhartṛbuddhyā tvaṃ rakṣito mayā
yadi māṃ dharmakāmārthaṃ pratyākhyāsyasi dharmataḥ // MatsP_26.16

tataḥ kaca na te vidyā siddhimeṣā gamiṣyati // MatsP_26.17

guruputrīti kṛtvāhaṃ pratyākhyāsye na doṣataḥ
guruṇā cābhyanujñātaḥ kāmameva śapasva mām // MatsP_26.18

ārṣaṃ dharmaṃ bruvāṇo 'haṃ devayāni yathā tvayā
śaptuṃ nārho 'smi kalyāṇi kāmato 'dya ca dharmataḥ // MatsP_26.19

tasmādbhavatyā yaḥ kāmo na tathā sambhaviṣyati
ṛṣiputro na te kaścij jātu pāṇiṃ grahīṣyati // MatsP_26.20

phaliṣyati na me vidyā tvadvacaśceti tattayā
adhyāpayiṣyāmi ca yaṃ tasya vidyā phaliṣyati // MatsP_26.21

evamuktvā nṛpaśreṣṭha devayānīṃ kacastadā
tridaśeśālayaṃ śīghraṃ jagāma dvijasattamaḥ // MatsP_26.22

tamāgatamabhiprekṣya devāḥ sendrapurogamāḥ
bṛhaspatiṃ sabhājyedaṃ kacamāhurmudānvitāḥ // MatsP_26.23

tvaṃ kacāsmaddhitaṃ karma kṛtavānmahadadbhutam
na te yaśaḥ praṇaśitā bhāgabhākca bhaviṣyasi // MatsP_26.24

kṛtavidye kace prāpte hṛṣṭarūpā divaukasaḥ
kacādavetya tāṃ vidyāṃ kṛtārthā bharatarṣabha // MatsP_27.1

sarva eva samāgamya śatakratumathābruvan
kālastvadvikramasyādya jahi śatrūnpuraṃdara // MatsP_27.2

evamuktastu saha tais tridaśair maghavāṃstadā
tathetyuktvopacakrāma so 'paśyadvipine striyaḥ // MatsP_27.3

krīḍantīnāṃ tu kanyānāṃ vane caitrarathopame
vāyurbhūtaḥ sa vastrāṇi sarvāṇyeva vyamiśrayat // MatsP_27.4

tato jalāt samuttīrya tāḥ kanyāḥ sahitāstadā
vastrāṇi jagṛhustāni yathāsaṃsthānyanekaśaḥ // MatsP_27.5

tatra vāso devayānyāḥ śarmiṣṭhā jagṛhe tadā
vyatikramamajānantī duhitā vṛṣaparvaṇaḥ // MatsP_27.6

tatastayor mithastatra virodhaḥ samajāyata
devayānyāśca rājendra śarmiṣṭhāyāśca tatkṛte // MatsP_27.7

kasmādgṛhṇāsi me vastraṃ śiṣyā bhūtvā mamāsuri
samudācārahīnāyā na te śreyo bhaviṣyati // MatsP_27.8

āsīnaṃ ca śayānaṃ ca pitā te pitaraṃ mama
stauti pṛcchati cābhīkṣṇaṃ nīcasthaḥ suvinītavat // MatsP_27.9

yācatastvaṃ ca duhitā stuvataḥ pratigṛhṇataḥ
sutāhaṃ stūyamānasya dadato na tu gṛhṇataḥ // MatsP_27.10

anāyudhā sāyudhāyāḥ kiṃ tvaṃ kupyasi bhikṣuki
lapsyase pratiyoddhāraṃ na ca tvāṃ gaṇayāmyaham // MatsP_27.11

sā vismayaṃ devayānīṃ gatāṃ saktāṃ ca vāsasi
śarmiṣṭhā prākṣipatkūpe tataḥ svapuramāviśat // MatsP_27.12

hateyamiti vijñāya śarmiṣṭhā pāpaniścayā
anavekṣya yayau tasmāt krodhavegaparāyaṇā // MatsP_27.13

atha taṃ deśamabhyāgād yayātirnahuṣātmajaḥ
śrāntayugyaḥ śrāntarūpo mṛgalipsuḥ pipāsitaḥ // MatsP_27.14

nāhuṣiḥ prekṣamāṇo hi sa nipāne gatodake
dadarśa kanyāṃ tāṃ tatra dīptāmagniśikhām iva // MatsP_27.15

tāmapṛcchatsa dṛṣṭvaiva kanyāmamaravarṇinīm
sāntvayitvā nṛpaśreṣṭhaḥ sāmnā paramavalgunā // MatsP_27.16

kā tvaṃ cārumukhī śyāmā sumṛṣṭamaṇikuṇḍalā
dīrghaṃ dhyāyasi cātyarthaṃ kasmācchvasiṣi cāturā // MatsP_27.17

kathaṃ ca patitā hy asmin kūpe vīruttṛṇāvṛte
duhitā caiva kasya tvaṃ vada sarvaṃ sumadhyame // MatsP_27.18

yo 'sau devairhatān daityān utthāpayati vidyayā
tasya śukrasya kanyāhaṃ tvaṃ māṃ nūnaṃ na budhyase // MatsP_27.19

eṣa me dakṣiṇo rājan pāṇis tāmranakhāṅguliḥ
samuddhara gṛhītvā māṃ kulīnastvaṃ hi me mataḥ // MatsP_27.20

jānāmi tvāṃ ca saṃśāntaṃ vīryavantaṃ yaśasvinam
tasmānmāṃ patitāṃ kūpād asmād uddhartumarhasi // MatsP_27.21

tāmatha brāhmaṇīṃ strīṃ ca vijñāya nahuṣātmajaḥ
gṛhītvā dakṣiṇe pāṇāv ujjahāra tato 'vaṭāt // MatsP_27.22

uddhṛtya caināṃ tarasā tasmātkūpānnarādhipaḥ
āmantrayitvā suśroṇīṃ yayātiḥ svapuraṃ yayau // MatsP_27.23

gate tu nāhuṣe tasmin devayānyapi ninditā
uvāca śokasaṃtaptā ghūrṇikāmāgatāṃ punaḥ // MatsP_27.24

tvaritaṃ ghūrṇike gaccha sarvamācakṣva me pituḥ
nedānīṃ tu pravekṣyāmi nagaraṃ vṛṣaparvaṇaḥ // MatsP_27.25

sā tu vai tvaritaṃ gatvā ghūrṇikāsuramandiram
dṛṣṭvā kāvyamuvācedaṃ kampamānā vicetanā // MatsP_27.26

ācakhyau ca mahābhāgā devayānī vane hatā
śarmiṣṭhayā mahāprājña duhitrā vṛṣaparvaṇaḥ // MatsP_27.27

śrutvā duhitaraṃ kāvyas tadā śarmiṣṭhayā hatām
tvarayā niryayau duḥkhān mārgamāṇaḥ sutāṃ vane // MatsP_27.28

dṛṣṭvā duhitaraṃ kāvyo devayānīṃ tapovane
bāhubhyāṃ sampariṣvajya duḥkhito vākyamabravīt // MatsP_27.29

ātmadoṣair niyacchanti sarve duḥkhasukhe janāḥ
manye duścaritaṃ te 'sti tasyeyaṃ niṣkṛtiḥ kṛtā // MatsP_27.30

niṣkṛtir vāstu vā māstu śṛṇuṣvāvahito mama
śarmiṣṭhayā yaduktāsmi duhitrā vṛṣaparvaṇaḥ // MatsP_27.31

satyaṃ kilaitatsā prāha daityānāmasmi gāyanā
evaṃ hi me kathayati śarmiṣṭhā vārṣaparvaṇī // MatsP_27.32

vacanaṃ tīkṣṇaparuṣaṃ krodharaktekṣaṇā bhṛśam
stuvato duhitāsi tvaṃ yācataḥ pratigṛhṇataḥ // MatsP_27.33

sutāhaṃ stūyamānasya dadato 'pratigṛhṇataḥ
iti māmāha śarmiṣṭhā duhitā vṛṣaparvaṇaḥ
krodhasaṃraktanayanā darpapūrṇānanā tataḥ // MatsP_27.34

yadyahaṃ stuvatastāta duhitā pratigṛhṇataḥ
prasādayiṣye śarmiṣṭhām ityuktā hi sakhī mayā // MatsP_27.35

stuvato duhitā na tvaṃ bhadre na pratigṛhṇataḥ
atastvaṃ stūyamānasya duhitā devayānyasi // MatsP_27.35

vṛṣaparvaiva tadveda śakro rājā ca nāhuṣaḥ
acintyaṃ brahma nirdvaṃdvam aiśvaraṃ hi balaṃ mama // MatsP_27.37

matsya-purāṇa 28

yaḥ pareṣāṃ naro nityam ativādāṃstitikṣati
devayāni vijānīhi tena sarvamidaṃ jitam // MatsP_28.1

yaḥ samutpatitaṃ krodhaṃ nigṛhṇāti hayaṃ yathā
sa yantetyucyate sadbhir na yo raśmiṣu lambate // MatsP_28.2

yaḥ samutpatitaṃ krodham akrodhane niyacchati
devayāni vijānīhi tena sarvamidaṃ jitam // MatsP_28.3

yaḥ samutpatitaṃ kopaṃ kṣamayaiva nirasyati
yathoragastvacaṃ jīrṇāṃ sa vai puruṣa ucyate // MatsP_28.4

yastu bhāvayate dharmaṃ yo 'timātraṃ titikṣati
yaśca tapto na tapati bhṛśaṃ so 'rthasya bhājanam // MatsP_28.5

yo yajedaśvamedhena māsi māsi śataṃ samāḥ
yastu kupyenna sarvasya tayorakrodhano varaḥ // MatsP_28.6

ye kumārāḥ kumāryaśca vairaṃ kuryuracetasaḥ
naitatprājñastu kurvīta viduste na balābalam // MatsP_28.7

vedāhaṃ tāta bālāpi kāryāṇāṃ tu gatāgatam
krodhe caivātivāde vā kāryasyāpi balābale // MatsP_28.8

śiṣyasyāśiṣyavṛttaṃ hi na kṣantavyaṃ bubhūṣuṇā
asatsaṃkīrṇavṛtteṣu vāso mama na rocate // MatsP_28.9

puṃso ye nābhinandanti vṛttenābhijanena ca
na teṣu nivasetprājñaḥ śreyorthī pāpabuddhiṣu // MatsP_28.10

ye nainamabhijānanti vṛttenābhijanena ca
teṣu sādhuṣu vastavyaṃ sa vāsaḥ śreṣṭha ucyate // MatsP_28.11

tanme mathnāti hṛdayam agnikalpamivāraṇam
vāgduruktaṃ mahāghoraṃ duhiturvṛṣaparvaṇaḥ // MatsP_28.12

na hy ato duṣkaraṃ manye tāta lokeṣvapi triṣu
yaḥ sapatnaśriyaṃ dīptāṃ hīnaśrīḥ paryupāsate // MatsP_28.13

matsya-purāṇa 29

tataḥ kāvyo bhṛguśreṣṭhaḥ samanyurupagamya ha
vṛṣaparvāṇam āsīnam ityuvācāvicārayan // MatsP_29.1

nādharmaścarito rājan sadyaḥ phalati gaur iva
śanairāvartyamānastu mūlānyapi nikṛntati // MatsP_29.2

yadi nātmani putreṣu na cetpaśyati naptṛṣu
pāpamācaritaṃ karma trivargamativartate // MatsP_29.3

phalatyevaṃ dhruvaṃ pāpaṃ gurubhuktamivodare
yadā ghātayase vipraṃ kacamāṅgirasaṃ tadā // MatsP_29.4

apāpaśīlaṃ dharmajñaṃ śuśrūṣuṃ madgṛhe ratam
vadhādanarhatastasya vadhācca duhiturmama // MatsP_29.5

vṛṣaparvannibodha tvaṃ tyakṣyāmi tvāṃ sabāndhavam
sthātuṃ tvadviṣaye rājan na śaknomi tvayā saha // MatsP_29.6

adyaivamabhijānāmi daityaṃ mithyāpralāpinam
yatastvamātmanodīrṇāṃ duhitāṃ kimupekṣase // MatsP_29.7

nāvadyaṃ na mṛṣāvādaṃ tvayi jānāmi bhārgava
tvayi satyaṃ ca dharmaśca tatprasīdatu māṃ bhavān // MatsP_29.8

adyāsmānapahāya tvam ito yāsyasi bhārgava
samudraṃ sampravekṣyāmi nānyadasti parāyaṇam // MatsP_29.9

samudraṃ praviśadhvaṃ vo diśo vā vrajatāsurāḥ
duhiturnāpriyaṃ soḍhuṃ śakto 'haṃ dayitā hi me // MatsP_29.10

prasādyatāṃ devayānī jīvitaṃ yatra me sthitam
yogakṣemakaraste 'ham indrasyeva bṛhaspatiḥ // MatsP_29.11

yatkiṃcid asurendrāṇāṃ vidyate vasu bhārgava
bhuvi hastirathāśvaṃ vā tasya tvaṃ mama ceśvaraḥ // MatsP_29.12

yatkiṃcid asti draviṇaṃ daityendrāṇāṃ mahāsura
tasyeśvaro 'smi yadyetad devayānī prasādyatām // MatsP_29.13

tatastu tvaritaḥ śukras tena rājñā samaṃ yayau
uvāca caināṃ subhage pratipannaṃ vacastava // MatsP_29.14

yadi tvamīśvarastāta rājño vittasya bhārgava
nābhijānāmi tatte 'haṃ rājā vadatu māṃ svayam // MatsP_29.15

yaṃ kāmamabhijānāsi devayāni śucismite
tatte 'haṃ sampradāsyāmi yadyapi syātsudurlabham // MatsP_29.16

dāsīṃ kanyāsahasreṇa śarmiṣṭhāmabhikāmaye
anuyāsyati māṃ tatra yatra dāsyati me pitā // MatsP_29.17

uttiṣṭha dhātri gaccha tvaṃ śarmiṣṭhāṃ śīghramānaya
yaṃ ca kāmayate kāmaṃ devayānī karotu tam // MatsP_29.18

tato dhātrī tatra gatvā śarmiṣṭhām idamabravīt
uttiṣṭha bhadre śarmiṣṭhe jñātīnāṃ sukhamāvaha // MatsP_29.19

tyajati brāhmaṇaḥ śiṣyān devayānyā pracoditaḥ
yaṃ sā kāmayate kāmaṃ sa kāryo 'tra tvayānaghe
dāsītvam abhijātāsi devayānyāḥ suśobhane // MatsP_29.20

yaṃ ca kāmayate kāmaṃ karavāṇyahamadya tam
mā gānmanyuvaśaṃ śukro devayānī ca matkṛte // MatsP_29.21

tataḥ kanyāsahasreṇa vṛtā śibikayā tadā
piturnideśāttvaritā niścakrāma purottamāt // MatsP_29.22

ahaṃ kanyāsahasreṇa dāśī te paricārikā
dhruvaṃ tvāṃ tatra yāsyāmi yatra dāsyati te pitā // MatsP_29.23

stuvato duhitā cāhaṃ yācataḥ pratigṛhṇataḥ
stūyamānasya duhitā kathaṃ dāsī bhaviṣyasi // MatsP_29.24

yena kenacidārtānāṃ jñātīnāṃ sukhamāvahet
anuyāsyāmyahaṃ tatra yatra dāsyati te pitā // MatsP_29.25

pratiśrute dāsabhāve duhitrā vṛṣaparvaṇaḥ
devayānī nṛpaśreṣṭha pitaraṃ vākyamabravīt // MatsP_29.26

praviśāmi puraṃ tāta tuṣṭāsmi dvijasattama
amoghaṃ tava vijñānam asti vidyābalaṃ ca te // MatsP_29.27

evamukto dvijaśreṣṭho duhitrā sumahāyaśāḥ
praviveśa puraṃ hṛṣṭaḥ pūjitaḥ sarvadānavaiḥ // MatsP_29.28

matsya-purāṇa 30

atha dīrgheṇa kālena devayānī nṛpottama
vanaṃ tadaiva niryātā krīḍārthaṃ varavarṇinī // MatsP_30.1

tena dāsīsahasreṇa sārdhaṃ śarmiṣṭhayā tadā
tameva deśaṃ samprāptā yathākāmaṃ cacāra sā // MatsP_30.2

tābhiḥ sakhībhiḥ sahitā sarvābhirmuditā bhṛśam
krīḍantyo 'bhiratāḥ sarvāḥ pibantyo madhu mādhavam // MatsP_30.3

khādantyo vividhānbhakṣyān phalāni vividhāni ca
punaśca nāhuṣo rājā mṛgalipsuryadṛcchayā // MatsP_30.4

tameva deśaṃ samprāpto jalalipsuḥ pratarṣitaḥ
dadarśa devayānīṃ ca śarmiṣṭhāṃ tāśca yoṣitaḥ // MatsP_30.5

pibantyo lalanāstāśca divyābharaṇabhūṣitāḥ
upaviṣṭāṃ ca dadṛśe devayānīṃ śucismitām // MatsP_30.6

rūpeṇāpratimāṃ tāsāṃ strīṇāṃ madhye varāṅganām
śarmiṣṭhayā sevyamānāṃ pādasaṃvāhanādibhiḥ // MatsP_30.7

dvābhyāṃ kanyāsahasrābhyāṃ dve kanye parivārite
gotre ca nāmanī caiva dvayoḥ pṛcchāmyato hy aham // MatsP_30.8

ākhyāsyāmyaham ādatsva vacanaṃ me narādhipa
śuko nāmāsuraguruḥ sutāṃ jānīhi tasya mām // MatsP_30.9

iyaṃ ca me sakhī dāsī yatrāhaṃ tatra gāminī
duhitā dānavendrasya śarmiṣṭhā vṛṣaparvaṇaḥ // MatsP_30.10

kathaṃ tu te sakhī dāsī kanyeyaṃ varavarṇinī
asurendrasutā subhūḥ paraṃ kautūhalaṃ hi me // MatsP_30.11

sarvameva naravyāghra vidhānamanuvartate
vidhinā vihitaṃ jñātvā mā vicitraṃ manaḥ kṛthāḥ // MatsP_30.12

rājavadrūpaveṣau te brāhmīṃ vācaṃ bibharṣi ca
kiṃnāmā tvaṃ kutaścāsi kasya putraśca śaṃsa me // MatsP_30.13

brahmacaryeṇa vedo me kṛtsnaḥ śrutipathaṃ gataḥ
rājāhaṃ rājaputraśca yayātiriti viśrutaḥ // MatsP_30.14

kena cārthena nṛpate hy enaṃ deśaṃ samāgataḥ
jighṛkṣurvāri yatkiṃcid athavā mṛgalipsayā // MatsP_30.15

mṛgalipsurahaṃ bhadre pānīyārtham ihāgataḥ
bahudhāpyanuyukto 'smi tvam anujñātumarhasi // MatsP_30.16

dvābhyāṃ kanyāsahasrābhyāṃ dāsyā śarmiṣṭhayā saha
tvadadhīnāsmi bhadraṃ te sakhe bhartā ca me bhava // MatsP_30.17

viddhyauśanasi bhadraṃ te na tvadarho 'smi bhāmini
avivāhyāḥ sma rājāno devayāni pitustava // MatsP_30.18

saṃsṛṣṭaṃ brahmaṇā kṣatraṃ kṣatraṃ brahmaṇi saṃśritam
ṛṣiśca ṛṣiputraśca nāhuṣādya bhajasva mām // MatsP_30.19

ekadehodbhavā varṇāś catvāro 'pi varānane
pṛthagdharmāḥ pṛthakchaucās teṣāṃ vai brāhmaṇo varaḥ // MatsP_30.20

pāṇigraho nāhuṣāyaṃ na puṃbhiḥ sevitaḥ purā
tvaṃ pāṇimagrahīdagre vṛṇomi tvāmahaṃ tataḥ // MatsP_30.21

kathaṃ tu me manasvinyāḥ pāṇimanyaḥ pumānspṛśet
gṛhītamṛṣiputreṇa svayaṃ vāpyṛṣiṇā tvayā // MatsP_30.22

kruddhādāśīviṣāt sarpāj jvalanātsarvatomukhāt
durādharṣataro vipraḥ puruṣeṇa vijānatā // MatsP_30.23

kathamāśīviṣāt sarpāj jvalanāt sarvatomukhāt
durādharṣataro vipra ityāttha puruṣarṣabha // MatsP_30.24

daśedāśīviṣastvekaṃ śastreṇaikaśca vadhyate
hanti vipraḥ sarāṣṭrāṇi purāṇyapi hi kopitaḥ // MatsP_30.25

durādharṣataro vipras tasmādbhīru mato mama
ato 'dattāṃ ca pitrā tvāṃ bhadre na vivahāmyaham // MatsP_30.26

dattāṃ vahasva pitrā māṃ tvaṃ hi rājanvṛto mayā
ayācato bhayaṃ nāsti dattāṃ ca pratigṛhṇataḥ // MatsP_30.27

tvaritaṃ devayānyātha preṣitā piturātmanaḥ
sarvaṃ nivedayāmāsa dhātrī tasmai yathātatham // MatsP_30.28

śrutvaiva ca sa rājānaṃ darśayāmāsa bhārgavaḥ
dṛṣṭvaivam āgataṃ vipraṃ yayātiḥ pṛthivīpatiḥ // MatsP_30.29

vavande brāhmaṇaṃ kāvyaṃ prāñjaliḥ praṇataḥ sthitaḥ
taṃ cāpyabhyavadatkāvyaḥ sāmnā paramavalgunā // MatsP_30.30

rājāyaṃ nāhuṣastāta durgame pāṇimagrahīt
namaste dehi māmasmai loke nānyaṃ patiṃ vṛṇe // MatsP_30.31

vṛto 'nayā patirvīra sutayā tvaṃ mameṣṭayā
gṛhāṇemāṃ mayā dattāṃ mahiṣīṃ nahuṣātmaja // MatsP_30.32

adharmo māṃ spṛśedevaṃ pāpam asyāśca bhārgava
varṇasaṃkarato brahmann iti tvāṃ pravṛṇomyaham // MatsP_30.33

adharmāttvāṃ vimuñcāmi varaṃ varaya cepsitam
asminvivāhe tvaṃ ślāghyo rahaḥ pāpaṃ nudāmi te // MatsP_30.34

vahasva bhāryāṃ dharmeṇa devayānīṃ śucismitām
anayā saha samprītim atulāṃ samavāpnuhi // MatsP_30.35

iyaṃ cāpi kumārī te śarmiṣṭhā vārṣaparvaṇī
saṃpūjyā satataṃ rājan na caināṃ śayane hvaya // MatsP_30.36

evamukto yayātistu śukraṃ kṛtvā pradakṣiṇam
jagāma svapuraṃ hṛṣṭaḥ so 'nujñāto mahātmanā // MatsP_30.37

matsya-purāṇa 31

yayātiḥ svapuraṃ prāpya mahendrapurasaṃnibham
praviśyāntaḥpuraṃ tatra devayānīṃ nyaveśayat // MatsP_31.1

devayānyāścānumate sutāṃ tāṃ vṛṣaparvaṇaḥ
aśokavanikābhyāśe gṛhaṃ kṛtvā nyaveśayat // MatsP_31.2

vṛtāṃ dāsīsahasreṇa śarmiṣṭhām āsurāyaṇīm
vāsobhirannapānaiśca saṃvibhajya susaṃvṛtām // MatsP_31.3

devayānyā tu sahitaḥ sa nṛpo nahuṣātmajaḥ
vijahāra bahūnabdān devavanmudito bhṛśam // MatsP_31.4

ṛtukāle tu samprāpte devayānī varāṅganā
lebhe garbhaṃ prathamataḥ kumāraśca vyajāyata // MatsP_31.5

gate varṣasahasre tu śarmiṣṭhā vārṣaparvaṇī
dadarśa yauvanaṃ prāptā ṛtuṃ sā kamalekṣaṇā // MatsP_31.6

cintayāmāsa dharmajñā ṛtuprāptau ca bhāminī
ṛtukālaśca samprāpto na kaścinme patirvṛtaḥ // MatsP_31.7

kiṃ prāptaṃ kiṃca kartavyaṃ kathaṃ kṛtvā sukhaṃ bhavet
devayānī prasūtāsau vṛthāhaṃ prāptayauvanā // MatsP_31.8

yathā tayā vṛto bhartā tathaivāhaṃ vṛṇomi tam
rājñā putraphalaṃ deyam iti me niścitā matiḥ
apīdānīṃ sa dharmātmā raho me darśanaṃ vrajet // MatsP_31.9

atha niṣkramya rājāsau tasminkāle yadṛcchayā
aśokavanikābhyāśe śarmiṣṭhāṃ prāpya vismitaḥ // MatsP_31.10

tamekaṃ rahasi dṛṣṭvā śarmiṣṭhā cāruhāsinī
pratyudgamyāñjaliṃ kṛtvā rājānaṃ vākyamabravīt // MatsP_31.11

somaścendraśca vāyuśca yamaśca varuṇaśca vā
tava vā nāhuṣa gṛhe kaḥ striyaṃ draṣṭumarhati // MatsP_31.12

rūpābhijanaśīlairhi tvaṃ rājanvettha māṃ sadā
sā tvāṃ yāce prasādyeha rantumehi narādhipa // MatsP_31.13

vedmi tvāṃ śīlasampannāṃ daityakanyāmaninditām
rūpaṃ tu te na paśyāmi sūcyagramapi ninditam // MatsP_31.14

māmabravīttadā śukro devayānīṃ yadāvaham
neyam āhvayitavyā te śayane vārṣaparvaṇī // MatsP_31.15

na narmayuktaṃ vacanaṃ hinasti na strīṣu rājan na vivāhakāle
prāṇātyaye sarvadhanāpahāre pañcānṛtānyāhur apātakāni // MatsP_31.16

pṛṣṭāstu sākṣye pravadanti cānyathā bhavanti mithyāvacanā narendra te
ekārthatāyāṃ tu samāhitāyāṃ mithyā vadantaṃ hy anṛtaṃ hinasti // MatsP_31.17

rājā pramāṇaṃ bhūtānāṃ sa vinaśyenmṛṣā vadan
arthakṛcchramapi prāpya na mithyā kartumutsahe // MatsP_31.18

samāv etau matau rājan patiḥ sakhyāśca yaḥ patiḥ
samaṃ vivāha ityāhuḥ sakhyā me 'si patiryataḥ // MatsP_31.19

dātavyaṃ yācamānasya hīti me vratamāhitam
tvaṃ ca yācasi kāmaṃ māṃ brūhi kiṃ karavāṇi tat // MatsP_31.20

adharmāttrāhi māṃ rājan dharmaṃ ca pratipādaya
tvatto 'patyavatī loke careyaṃ dharmamuttamam // MatsP_31.21

traya evādhanā rājan bhāryā dāsastathā sutaḥ
yatte samadhigacchanti yasya te tasya taddhanam // MatsP_31.22

devayānyā bhujiṣyāsmi vaśyā ca tava bhārgavī
sā cāhaṃ ca tvayā rājan bharaṇīyāṃ bhajasva mām // MatsP_31.23

evamuktastayā rājā tathyam ityabhijajñivān
pūjayāmāsa śarmiṣṭhāṃ dharmaṃ ca pratipādayan // MatsP_31.24

sa samāgamya śarmiṣṭhāṃ yathākāmamavāpya ca
anyonyaṃ cābhisaṃpūjya jagmatustau yathāgatam // MatsP_31.25

tasminsamāgame subhrūḥ śarmiṣṭhā vārṣaparvaṇī
lebhe garbhaṃ prathamatas tasmānnṛpatisattamāt // MatsP_31.26

prajajñe ca tataḥ kāle rājñī rājīvalocanā
kumāraṃ devagarbhābham ādityasamatejasam // MatsP_31.27

matsya-purāṇa 32

śrutvā kumāraṃ jātaṃ sā devayānī śucismitā
cintayāviṣṭaduḥkhārtā śarmiṣṭhāṃ prati bhārata // MatsP_32.1

tato 'bhigamya śarmiṣṭhāṃ devayānyabravīdidam
kimarthaṃ vṛjinaṃ subhrūḥ kṛtaṃ te kāmalubdhayā // MatsP_32.2

ṛṣir abhyāgataḥ kaścid dharmātmā vedapāragaḥ
sa mayā tu varaḥ kāmaṃ yācito dharmasaṃhatam // MatsP_32.3

nāhamanyāyataḥ kāmam ācarāmi śucismite
tasmād ṛṣer mamāpatyam iti satyaṃ bravīmi te // MatsP_32.4

padyetadevaṃ śarmiṣṭhe na manyurvidyate mama
apatyaṃ yadi te labdhaṃ jyeṣṭhācchreṣṭhācca vai dvijāt // MatsP_32.5

śobhanaṃ bhīru satyaṃ cet kathaṃ sa jñāyate dvijaḥ
gotranāmābhijanataḥ śrotumicchāmi taṃ dvijam // MatsP_32.6

ojasā tejasā caiva dīpyamānaṃ raviṃ yathā
taṃ dṛṣṭvā mama saṃpraṣṭuṃ śaktir nāsīcchucismite // MatsP_32.7

anyonyamevam uktvā ca samprahasya ca te mithaḥ
jagāma bhārgavī veśma tathyamityabhijānatī // MatsP_32.8

yayātirdevayānyāṃ tu putrāv ajanayannṛpaḥ
yaduṃ ca turvasuṃ caiva śakraviṣṇū ivāparau // MatsP_32.9

tasmādeva tu rājarṣeḥ śarmiṣṭhā vārṣaparvaṇī
druhyaṃ cānuṃ ca pūruṃ ca trīnkumārānajījanat // MatsP_32.10

tataḥ kāle ca kasmiṃścid devayānī śucismitā
yayātisahitā rājañ jagāma haritaṃ vanam // MatsP_32.11

dadarśa ca tadā tatra kumārāndevarūpiṇaḥ
krīḍamānān tu visrabdhān vismitā cedamabravīt // MatsP_32.12

kasyaite dārakā rājan devaputropamāḥ śubhāḥ
varcasā rūpataścaiva dṛśyante sadṛśāstava // MatsP_32.13

evaṃ pṛṣṭvā tu rājānaṃ kumārānparyapṛcchata
kiṃ nāmadheyagotre vaḥ putrakā brāhmaṇaḥ pitā // MatsP_32.14

vibrūta me yathātathyaṃ śrotukāmāsmyato hy aham
te 'darśayanpradeśinyā tameva nṛpasattamam // MatsP_32.15

śarmiṣṭhāṃ mātaraṃ caiva tasyā ūcuḥ kumārakāḥ
ityuktvā sahitāstena rājānam upacakramuḥ // MatsP_32.16

nābhyanandata tānrājā devayānyās tadāntike
rudantaste 'tha śarmiṣṭhām abhyayur bālakāstadā // MatsP_32.17

dṛṣṭvā teṣāṃ tu bālānāṃ praṇayaṃ pārthivaṃ prati
buddhvā ca tattvato devī śarmiṣṭhāmidamabravīt // MatsP_32.18

madadhīnā satī kasmād akārṣīrvipriyaṃ mama
tamevāsuradharmaṃ tvam āsthitā na bibheṣi kim // MatsP_32.19

yaduktamṛṣirityeva tatsatyaṃ cāruhāsini
nyāyato dharmataścaiva carantī na bibhemi te // MatsP_32.20

yadā tvayā vṛto rājā vṛta eva tadā mayā
sakhībhartā hi dharmeṇa bhartā bhavati śobhane // MatsP_32.21

pūjyāsi mama mānyā ca śreṣṭhā jyeṣṭhā ca brāhmaṇī
tvatto hi me pūjyataro rājarṣiḥ kiṃ na vetsi tat // MatsP_32.22

śrutvā tasyāstato vākyaṃ devayānyabravīd idam
rājannādyeha vatsyāmi vipriyaṃ me tvayā kṛtam // MatsP_32.23

sahasotpatitāṃ śyāmāṃ dṛṣṭvā tāṃ sāśrulocanām
tūrṇaṃ sakāśaṃ kāvyasya prasthitāṃ vyathitastadā // MatsP_32.24

anuvavrāja saṃbhrāntaḥ pṛṣṭhataḥ sāntvayannṛpaḥ
nyavartata na sā caiva krodhasaṃraktalocanā // MatsP_32.25

avibruvantī kiṃcicca rājānaṃ sāśrulocanā
acirādeva samprāptā kāvyasyośanaso 'ntikam // MatsP_32.26

sā tu dṛṣṭvaiva pitaram abhivādyāgrataḥ sthitā
anantaraṃ yayātistu pūjayāmāsa bhārgavam // MatsP_32.27

adharmeṇa jito dharmaḥ pravṛttamadharottaram
śarmiṣṭhā yātivṛttāsti duhitā vṛṣaparvaṇaḥ // MatsP_32.28

trayo 'syāṃ janitāḥ putrā rājñānena yayātinā
durbhagāyā mama dvau tu putrau tāta bravīmi te // MatsP_32.29

dharmajña iti vikhyāta eṣa rājā bhṛgūdvaha
atikrāntaśca maryādāṃ kāvyaitatkathayāmi te // MatsP_32.30

dharmajñastvaṃ mahārāja yo 'dharmam akṛthāḥ priyam
tasmājjarā tvām acirād dharṣayiṣyati durjayā // MatsP_32.31

ṛtuṃ yo yācyamānāyā na dadāti pumānvṛtaḥ
bhrūṇahetyucyate brahman sa ceha brahmavādibhiḥ // MatsP_32.32

ṛtukāmāṃ striyaṃ yastu gamyāṃ rahasi yācitaḥ
nopaiti yo hi dharmeṇa brahmahetyucyate budhaiḥ // MatsP_32.33

ityetāni samīkṣyāhaṃ kāraṇāni bhṛgūdvaha
adharmabhayasaṃvignaḥ śarmiṣṭhām upajagmivān // MatsP_32.34

na tv ahaṃ pratyavekṣyaste madadhīno 'si pārthiva
mithyācaraṇadharmeṣu cauryaṃ bhavati nāhuṣa // MatsP_32.35

krodhenośanasā śapto yayātirnāhuṣastadā
pūrvaṃ vayaḥ parityajya jarāṃ sadyo 'nvapadyata // MatsP_32.36

atṛpto yauvanasyāhaṃ devayānyāṃ bhṛgūdvaha
prasādaṃ kuru me brahmañ jareyaṃ mā viśeta mām // MatsP_32.37

nāhaṃ mṛṣā vadāmyetaj jarāṃ prāpto 'si bhūmipa
jarāṃ tv etāṃ tvamanyasmin saṃkrāmaya yadīcchasi // MatsP_32.38

rājyabhāk sa bhavedbrahman puṇyabhākkīrtibhāktathā
yo dadyānme vayaḥ putras tadbhavānanumanyatām // MatsP_32.39

saṃkrāmayiṣyasi jarāṃ yatheṣṭaṃ nahuṣātmaja
māmanudhyāya tattvena na ca pāpamavāpsyasi // MatsP_32.40

vayo dāsyati te putro yaḥ sa rājā bhaviṣyati
āyuṣmānkīrtimāṃścaiva bahvapatyas tathaiva ca // MatsP_32.41

matsya-purāṇa 33

jarāṃ prāpya yayātistu svapuraṃ prāpya caiva hi
putraṃ jyeṣṭhaṃ variṣṭhaṃ ca yadumityabravīddvijaḥ // MatsP_33.1

jarā valī ca māṃ tāta palitāni ca paryaguḥ
kāvyasyośanasaḥ śāpān na ca tṛpto 'smi yauvane // MatsP_33.2

tvaṃ yado pratipadyasva pāpmānaṃ jarayā saha
yauvanena tvadīyena careyaṃ viṣayānaham // MatsP_33.3

pūrṇe varṣasahasre tu tvadīyaṃ yauvanaṃ tv aham
dattvā sampratipatsyāmi pāpmānaṃ jarayā saha // MatsP_33.4

sitaśmaśrudharo dīno jarasā śithilīkṛtaḥ
valīsaṃtatagātraśca durdarśo durbalaḥ kṛśaḥ // MatsP_33.5

aśaktaḥ kāryakaraṇe paribhūtaḥ sa yauvane
sahopajīvibhiścaiva tajjarāṃ nābhikāmaye // MatsP_33.6

santi te bahavaḥ putrā mattaḥ priyatarā nṛpa
jarāṃ grahītuṃ dharmajña putramanyaṃ vṛṇīṣva vai // MatsP_33.7

yastvaṃ me hṛdayājjāto vayaḥ svaṃ na prayacchasi
pāpānmātulasambandhād duṣprajā te bhaviṣyati // MatsP_33.8

turvaso pratipadyasva pāpmānaṃ jarayā saha
yauvanena careyaṃ vai viṣayāṃstava putraka // MatsP_33.9

pūrṇe varṣasahasre nu punardāsyāmi yauvanam
tathaiva pratipatsyāmi pāpmānaṃ jarayā saha // MatsP_33.10

na kāmaye jarāṃ tāta kāmabhogapraṇāśinīm
balarūpāntakaraṇīṃ buddhimānavināśinīm // MatsP_33.11

yastvaṃ me hṛdayājjāto vayaḥ svaṃ na prayacchasi
tasmātprajā samucchedaṃ turvaso tava yāsyati // MatsP_33.12

saṃkīrṇāścoradharmeṣu pratilomacareṣu ca
piśitāśiṣu lokeṣu nūnaṃ rājā bhaviṣyasi // MatsP_33.13

gurudāraprasakteṣu tiryagyonirateṣu ca
paśudharmiṣu mleccheṣu pāpeṣu prabhaviṣyasi // MatsP_33.14

evaṃ sa turvasuṃ śaptvā yayātiḥ sutamātmanaḥ
śarmiṣṭhāyāḥ sutaṃ jyeṣṭhaṃ druhyuṃ vacanamabravīt // MatsP_33.15

druhyo tvaṃ pratipadyasva varṇarūpavināśinīm
jarāṃ varṣasahasraṃ me yauvanaṃ svaṃ prayacchatām // MatsP_33.16

pūrṇe varṣasahasre tu te pradāsyāmi yauvanam
svaṃ cādāsyāmi bhūyo 'haṃ pāpmānaṃ jarayā saha // MatsP_33.17

na rājyaṃ na rathaṃ nāśvaṃ jīrṇo bhuṅkte na ca striyam
na rāgaścāsya bhavati tajjarāṃ te na kāmaye // MatsP_33.18

yastvaṃ me hṛdayājjāto vayaḥ svaṃ na prayacchasi
taddruhyo vai priyaḥ kāmo na te sampatsyate kvacit // MatsP_33.19

naur upaplavasaṃcāro yatra nityaṃ bhaviṣyati
arājyabhojaśabdaṃ tvaṃ tatra prāpsyasi sānvayaḥ // MatsP_33.20

ano tvaṃ pratipadyasva pāpmānaṃ jarayā saha
ekaṃ varṣasahasraṃ tu careyaṃ yauvanena te // MatsP_33.21

jīrṇaḥ śiśurivādatte kāle 'nnamaśuciryathā
na juhoti ca kāle 'gniṃ tāṃ jarāṃ nābhikāmaye // MatsP_33.22

yastvaṃ me hṛdayājjāto vayaḥ svaṃ na prayacchasi
jarādoṣastvayokto yas tasmāttvaṃ pratipadyase // MatsP_33.23

prajāśca yauvanaṃ prāptā vinaśyanti hy ano tava
agnipraskandanagatas tvaṃ cāpyevaṃ bhaviṣyasi // MatsP_33.24

pūro tvaṃ pratipadyasva pāpmānaṃ jarayā saha
tvaṃ me priyataraḥ putras tvaṃ varīyān bhaviṣyasi // MatsP_33.25

jarā valī ca māṃ tāta palitāni ca paryaguḥ
kāvyasyośanasaḥ śāpān na ca tṛpto 'smi yauvane // MatsP_33.26

kiṃcitkālaṃ careyaṃ vai viṣayānvayasā tava
pūrṇe varṣasahasre tu pratidāsyāmi yauvanam
svaṃ caiva pratipatsye 'haṃ pāpmānaṃ jarayā saha // MatsP_33.27

evamuktaḥ pratyuvāca pūruḥ pitaramañjasā
yathāttha tvaṃ mahārāja tatkariṣyāmi te vacaḥ // MatsP_33.28

pratipatsyāmi te rājan pāpmānaṃ jarayā saha
gṛhāṇa yauvanaṃ mattaś cara kāmān yathepsitān // MatsP_33.29

jarayāhaṃ praticchanno vayorūpadharastava
yauvanaṃ bhavate dattvā cariṣyāmi yathecchayā // MatsP_33.30

pūro prīto 'smi te vatsa varaṃ cemaṃ dadāmi te
sarvakāmasamṛddhārthā bhaviṣyati tava prajā // MatsP_33.31

matsya-purāṇa 34

evamuktaḥ sa rājarṣiḥ kāvyaṃ smṛtvā mahāvratam
saṃkrāmayāmāsa jarāṃ tadā putre mahātmani // MatsP_34.1

pauraveṇātha vayasā yayātirnahuṣātmajaḥ
prītiyukto naraśreṣṭhaś cacāra viṣayānpriyān // MatsP_34.2

yathākāmaṃ yathotsāhaṃ yathākālaṃ yathāsukham
dharmāviruddhānrājendro yathārhati sa eva hi // MatsP_34.3

devān atarpayad yajñaiḥ śrāddhairapi pitāmahān
dīnānanugrahairiṣṭaiḥ kāmaiśca dvijasattamān // MatsP_34.4

atithīnannapānaiśca viśaśca pratipālanaiḥ
ānṛśaṃsyena śūdrāṃśca dasyūnnigrahaṇena ca // MatsP_34.5

dharmeṇa ca prajāḥ sarvā yathāvad anurañjayan
yayātiḥ pālayāmāsa sākṣādindra ivāparaḥ // MatsP_34.6

sa rājā siṃhavikrānto yuvā viṣayagocaraḥ
avirodhena dharmasya cacāra sukhamuttamam // MatsP_34.7

sa samprāpya śubhānkāmāṃs tṛptaḥ khinnaśca pārthivaḥ
kālaṃ varṣasahasrāntaṃ sasmāra manujādhipaḥ // MatsP_34.8

paricintya sa kālajñaḥ kalākāṣṭhāśca vīryavān
pūrṇam matvā tataḥ kālaṃ pūruṃ putramuvāca ha // MatsP_34.9

na jātu kāmaḥ kāmānām upabhogena śāmyati
haviṣā kṛṣṇavartmeva bhūya evābhivardhate // MatsP_34.10

yatpṛthivyāṃ vrīhiyavaṃ hiraṇyaṃ paśavaḥ striyaḥ
nālamekasya tatsarvam iti matvā śamaṃ vrajet // MatsP_34.11

yathāsukhaṃ yathotsāhaṃ yathākāmamariṃdama
sevitā viṣayāḥ putra yauvanena mayā tava // MatsP_34.12

pūro prīto 'smi bhadraṃ te gṛhāṇedaṃ svayauvanam
rājyaṃ caiva gṛhāṇedaṃ tvaṃ hi me priyakṛtsutaḥ // MatsP_34.13

pratipede jarāṃ rājā yayātirnāhuṣastadā
yauvanaṃ pratipede sa pūruḥ svaṃ punarātmanaḥ // MatsP_34.14

abhiṣektukāmaṃ ca nṛpaṃ pūruṃ putraṃ kanīyasam
brāhmaṇapramukhā varṇā idaṃ vacanamabruvan // MatsP_34.15

kathaṃ śukrasya dauhitraṃ devayānyāḥ sutaṃ prabho
jyeṣṭhaṃ yadumatikramya rājyaṃ pūroḥ pradāsyasi // MatsP_34.16

jyeṣṭho yadustava sutas turvasustadanantaram
śarmiṣṭhāyāḥ suto druhyus tathānuḥ pūrureva ca // MatsP_34.17

kathaṃ jyeṣṭhamatikramya kanīyān rājyamarhati
etatsaṃbodhayāmastvāṃ svadharmamanupālaya // MatsP_34.18

brāhmaṇapramukhā varṇāḥ sarve śṛṇvantu me vacaḥ
jyeṣṭhaṃ prati yato rājyaṃ na deyaṃ me kathaṃcana // MatsP_34.19

mama jyeṣṭhena yadunā niyogo nānupālitaḥ
pratikūlaḥ pituryaśca na sa putraḥ satāṃ mataḥ // MatsP_34.20

mātāpitrorvacanakṛd dhitaḥ pathyaśca yaḥ sutaḥ
sa putraḥ putravadyaśca vartate pitṛmātṛṣu // MatsP_34.21

yadunāhamavajñātas tathā turvasunāpi vā
druhyuṇā cānunā caivam apyavajñā kṛtā bhṛśam // MatsP_34.22

pūruṇā me kṛtaṃ vākyaṃ mānitaṃ ca viśeṣataḥ
kanīyānmama dāyādo jarā yena dhṛtā mama // MatsP_34.23

mama kāmaḥ sa ca kṛtaḥ pūruṇā putrarūpiṇā
śukreṇa ca varo dattaḥ kāvyenośanasā svayam // MatsP_34.24

putro yastvānuvarteta sa rājā pṛthivīpatiḥ
bhavantaḥ pratijānantu pūrū rājye 'bhiṣicyatām // MatsP_34.25

yaḥ putro guṇasampanno mātāpitrorhitaḥ sadā
sarvaṃ so 'rhati kalyāṇaṃ kanīyānapi sa prabhuḥ // MatsP_34.26

arhaṃ pūroridaṃ rājyaṃ yaḥ priyaḥ priyakṛt tava
varadānena śukrasya na śakyaṃ vaktumuttaram // MatsP_34.27

paurajānapadais tuṣṭair ityukto nāhuṣastadā
abhiṣicya tataḥ pūruṃ rājye svasutamātmajam // MatsP_34.28

dattvā ca pūrave rājyaṃ vanavāsāya dīkṣitaḥ
purātsa niryayau rājā brāhmaṇaistāpasaiḥ saha // MatsP_34.29

yadostu yādavā jātās turvasoryavanāḥ sutāḥ
druhyoścaiva sutā bhojā anostu mlecchajātayaḥ // MatsP_34.30

pūrostu pauravo vaṃśo yatra jāto 'si pārthiva
idaṃ varṣasahasrāttu rājyaṃ kurukulāgatam // MatsP_34.31

matsya-purāṇa 35

evaṃ sa nāhuṣo rājā yayātiḥ putramīpsitam
rājye 'bhiṣicya mudito vānaprastho 'bhavanmuniḥ // MatsP_35.1

uṣitvā vanavāsaṃ sa brāhmaṇaiḥ saha saṃśritaḥ
phalamūlāśano dānto yathā svargamito gataḥ // MatsP_35.2

sa gataḥ svargavāsaṃ tu nyavasanmuditaḥ sukhī
kālasya nātimahataḥ punaḥ śakreṇa pātitaḥ // MatsP_35.3

vivaśaḥ pracyutaḥ svargād aprāpto medinītalam
sthitaścāsīd antarikṣe sa tadeti śrutaṃ mayā // MatsP_35.4

tata eva punaścāpi gataḥ svargamiti śrutiḥ
rājñā vasumatā sārdham aṣṭakena ca vīryavān
pratardanena śibinā sametya kila saṃsadi // MatsP_35.5

karmaṇā kena sa divaṃ punaḥ prāpto mahīpatiḥ
kathamindreṇa bhagavan pātito medinītale // MatsP_35.6

sarvametad aśeṣeṇa śrotumicchāmi tattvataḥ
kathyamānaṃ tvayā vipra devarṣigaṇasaṃnidhau // MatsP_35.7

devarājasamo hy āsīd yayātiḥ pṛthivīpatiḥ
vardhanaḥ kuruvaṃśasya vibhāvasusamadyutiḥ // MatsP_35.8

tasya vistīrṇayaśasaḥ satyakīrter mahātmanaḥ
śrotumicchāmi deveśa divi ceha ca sarvaśaḥ // MatsP_35.9

hanta te kathayiṣyāmi yayāteruttamāṃ kathām
divi ceha ca puṇyārthāṃ sarvapāpapraṇāśinīm // MatsP_35.10

yayātirnāhuṣo rājā pūruṃ putraṃ kanīyasam
rājye 'bhiṣicya muditaḥ pravavrāja vanaṃ tadā // MatsP_35.11

anteṣu sa vinikṣipya putrān yadupurogamān
phalamūlāśano rājā vane 'sau nyavasacciram // MatsP_35.12

sa jitātmā jitakrodhas tarpayan pitṛdevatāḥ
agnīṃśca vidhivajjuhvan vānaprasthavidhānataḥ // MatsP_35.13

atithīn pūjayannityaṃ vanyena haviṣā vibhuḥ
śiloñchavṛttimāsthāya śeṣānnakṛtabhojanaḥ // MatsP_35.14

pūrṇaṃ sahasraṃ varṣāṇām evaṃvṛttir abhūnnṛpaḥ
ambubhakṣaḥ sa cābdāṃstrīn āsīn niyatavāṅmanāḥ // MatsP_35.15

tatastu vāyubhakṣo 'bhūt saṃvatsaramatandritaḥ
pañcāgnimadhye ca tapas tepe saṃvatsaraṃ punaḥ // MatsP_35.16

ekapādasthitaścāsīt ṣaṇmāsān anilāśanaḥ
puṇyakīrtistataḥ svargaṃ jagāmāvṛtya rodasī // MatsP_35.17

matsya-purāṇa 36

svargatastu sa rājendro nyavasaddevasadmani
pūjitastridaśaiḥ sādhyair marudbhirvasubhistathā // MatsP_36.1

devalokād brahmalokaṃ saṃcaranpuṇyakṛdvaśī
avasatpṛthivīpālo dīrghakālamiti śrutiḥ // MatsP_36.2

sa kadācinnṛpaśreṣṭho yayātiḥ śakramāgataḥ
kathānte tatra śakreṇa pṛṣṭaḥ sa pṛthivīpatiḥ // MatsP_36.3

yadā sa pūrustava rūpeṇa rājañ jarāṃ gṛhītvā pracacāra loke
tadā rājyaṃ sampradāyaiva tasmai tvayā kimuktaḥ kathayeha satyam // MatsP_36.4

prakṛtyanumate pūruṃ rājye kṛtvedamabruvam
gaṅgāyamunayormadhye kṛtsno 'yaṃ viṣayastava
madhye pṛthivyāstvaṃ rājā bhrātaro 'nte 'dhipāstava // MatsP_36.5

akrodhanaḥ krodhanebhyo viśiṣṭas tathā titikṣur atitikṣor viśiṣṭaḥ
amānuṣebhyo mānuṣaśca pradhāno vidvāṃstathaivāviduṣaḥ pradhānaḥ // MatsP_36.6

ākruśyamāno nākrośen manyumeva titikṣati
ākroṣṭāraṃ nirdahati sukṛtaṃ cāsya vindati // MatsP_36.7

nāruntudaḥ syānna nṛśaṃsavādī na hīnataḥ param abhyādadīta
yayāsya vācā para udvijeta na tāṃ vadedruśatīṃ pāpalaulyām // MatsP_36.8

aruntudaṃ puruṣaṃ tīvravācaṃ vākkaṇṭakair vitudantaṃ manuṣyān
vidyād alakṣmīkatamaṃ janānāṃ mukhe nibaddhaṃ nirṛtiṃ vahantam // MatsP_36.9

sadbhiḥ purastādabhipūjitaḥ syāt sadbhistathā pṛṣṭhato rakṣitaḥ syāt
sadā satām ativādāṃstitikṣet satāṃ vṛttaṃ pālayansādhuvṛtaḥ // MatsP_36.10

vāksāyakā vadanānniṣpatanti yair āhataḥ śocati vā tryahāni
parasya no marmasu te patanti tānpaṇḍito nāvasṛjetpareṣu // MatsP_36.11

nāstīdṛśaṃ saṃvananaṃ triṣu lokeṣu kiṃcana
yathā maitrī ca lokeṣu dānaṃ ca madhurā ca vāk // MatsP_36.12

tasmātsāntvaṃ sadā vācyaṃ na vācyaṃ paruṣaṃ kvacit
pūjyānsampūjayed dadyān nābhiśāpaṃ kadācana // MatsP_36.13
 matsya-purāṇa 37 *
sarvāṇi kāryāṇi samāpya rājan gṛhānparityajya vanaṃ gato 'si
tattvāṃ pṛcchāmi nahuṣasya putra kenāpi tulyastapasā yayāte // MatsP_37.1

nāhaṃ devamanuṣyeṣu na gandharvamaharṣiṣu
ātmanastapasā tulyaṃ kaṃcitpaśyāmi vāsava // MatsP_37.2

yadāvamaṃsthāḥ sadṛśaḥ śreyasaśca pāpīyasaś cāviditaprabhāvaḥ
tasmāllokā hy antavantastaveme kṣīṇe puṇye patito 'syadya rājan // MatsP_37.3

surarṣigandharvanarāvamānāt kṣayaṃ gatā me yadi śakralokāḥ
icchāmyahaṃ suralokādvihīnaḥ satāṃ madhye patituṃ devarāja // MatsP_37.4

satāṃ sakāśe patito 'si rājaṃś cyutaḥ pratiṣṭhāṃ yatra labdhāsi bhūyaḥ
evaṃ viditvā tu punaryayāte na te 'vamānyāḥ sadṛśaḥ śreyase ca // MatsP_37.5

tataḥ papātāmararājajuṣṭāt puṇyāllokātpatamānaṃ yayātim
samprekṣya rājarṣivaro 'ṣṭakas tam uvāca saddharmavidhānagoptā // MatsP_37.6

kastvaṃ yuvā vāsavatulyarūpaḥ svatejasā dīpyamāno yathāgniḥ
patasyudīrṇāmbudharaprakāśaḥ khe khecarāṇāṃ pravaro yathārkaḥ // MatsP_37.7

dṛṣṭvā ca tvāṃ sūryapathātpatantaṃ vaiśvānarārkadyutimaprameyam
kiṃnusvid etat patatīva sarve vitarkayantaḥ parimohitāḥ smaḥ // MatsP_37.8

dṛṣṭvā ca tvādhiṣṭhitaṃ devamārge śakrārkaviṣṇupratimaprabhāvam
pratyudgatāstvāṃ vayamadya sarve tasmātpāte tava jijñāsamānāḥ // MatsP_37.9

na cāpi tvāṃ dhṛṣṇavaḥ praṣṭum agre na ca tvamasmānpṛcchasi ke vayaṃ sma
tattvāṃ pṛcchāmi spṛhaṇīyarūpaṃ kasya tvaṃ vā kiṃnimittaṃ tvamāgāḥ // MatsP_37.10

bhayaṃ tu te vyetu viṣādamohau tyajāśu devendrasamānarūpa
tvāṃ vartamānaṃ hi satāṃ sakāśe śakro na soḍhuṃ balahāpi śaktaḥ // MatsP_37.11

santaḥ pratiṣṭhā hi sukhacyutānāṃ satāṃ sadaivāmararājakalpa
te saṃgatāḥ sthāvarajaṅgameśāḥ pratiṣṭhitastvaṃ sadṛśeṣu satsu // MatsP_37.12

prabhuragniḥ pratapane bhūmirāvapane prabhuḥ
prabhuḥ sūryaḥ prakāśācca satāṃ cābhyāgataḥ prabhuḥ // MatsP_37.13

matsya-purāṇa 38

ahaṃ yayātirnahuṣasya putraḥ pūroḥ pitā sarvabhūtāvamānāt
prabhraṃśito 'haṃ surasiddhalokāt paricyutaḥ prapatāmyalpapuṇyaḥ // MatsP_38.1

ahaṃ hi pūrvo vayasā bhavadbhayas tenābhivādaṃ bhavatāṃ na yuñje
yo vidyayā tapasā janmanā vā vṛddhaḥ sa vai sambhavati dvijānām // MatsP_38.2

avādīstvaṃ vayasāsmi pravṛddha iti vai rājann adhikaḥ kathaṃcit
yo vai vidvāṃstapasā sampravṛddhaḥ sa eva pūjyo bhavati dvijānām // MatsP_38.3

pratikūlaṃ karmaṇāṃ pāpamāhus tadvartināṃ pravaṇaṃ pāpalokam
santo 'sato nānvavartanta te vai yadātmanaiṣāṃ pratikūlavādī // MatsP_38.4

abhūddhanaṃ me vipulaṃ mahadvai viceṣṭamāno 'dhigantā tadasmi
evaṃ pradhāryātmahite niviṣṭo yo vartate sa vijānāti dhīraḥ // MatsP_38.5

nānābhāvā bahavo jīvaloke daivādhīnā naṣṭaceṣṭādhikārāḥ
tattatprāpya na vihanyeta dhīro diṣṭaṃ balīya iti matvātmabuddhyā // MatsP_38.6

sukhaṃ hi janturyadi vāpi duḥkhaṃ daivādhīnaṃ vindati nātmaśaktyā
tasmāddiṣṭaṃ balavanmanyamāno na saṃjvarennāpi hṛṣyetkadācit // MatsP_38.7

duḥkhe na tapyeta sukhe na hṛṣyet samena varteta sadaiva dhīraḥ
diṣṭaṃ balīya iti manyamāno na saṃjvarennāpi hṛṣyet kadācit // MatsP_38.8

bhaye na muhyāmyaṣṭakāhaṃ kadācit saṃtāpo me manaso nāsti kaścit
dhātā yathā māṃ vidadhāti loke dhruvaṃ tathāhaṃ bhaviteti matvā // MatsP_38.9

saṃsvedajā hy aṇḍajā hy udbhidaśca sarīsṛpāḥ kṛmayo 'py apsu matsyāḥ
tathāśmānastṛṇakāṣṭhaṃ ca sarvaṃ diṣṭakṣaye svāṃ prakṛtiṃ bhajante // MatsP_38.10

anityatāṃ sukhaduḥkhasya buddhvā kasmāt saṃtāpamaṣṭakāhaṃ bhajeyam
kiṃ kuryāṃ vai kiṃca kṛtvā na tapye tasmātsaṃtāpaṃ varjayāmyapramattaḥ // MatsP_38.11

evaṃ bruvāṇaṃ nṛpatiṃ yayātim athāṣṭakaḥ punarevānvapṛcchat
mātāmahaṃ sarvaguṇopapannaṃ yatra sthitaṃ svargaloke yathāvat // MatsP_38.12

ye ye lokāḥ pārthivendra pradhānās tvayā bhuktā yaṃ ca kāle yathā ca
tanme rājanbrūhi sarvaṃ yathāvat kṣetrajñavadbhāṣase tvaṃ hi dharmam // MatsP_38.13

rājāhamāsaṃ tv iha sārvabhaumas tato lokānmahataś cājaryaṃ vai
tatrāvasaṃ varṣasahasramātraṃ tato lokānparamānabhyupetaḥ // MatsP_38.14

tataḥ purīṃ puruhūtasya ramyāṃ sahasradvārāṃ śatayojanāntām
adhyāvasaṃ varṣasahasramātraṃ tato lokānparamānabhyupetaḥ // MatsP_38.15

tato divyamajaraṃ prāpya lokaṃ prajāpater lokapaterdurāpam
tatrāvasaṃ varṣasahasramātraṃ tato lokānparamānabhyupetaḥ // MatsP_38.16

devasya devasya niveśane ca vijitya lokānnyavasaṃ yatheṣṭam
sampūjyamānastridaśaiḥ samastais tulyaprabhāvadyutirīśvarāṇām // MatsP_38.17

tathāvasaṃ nandane kāmarūpī saṃvatsarāṇāmayutaṃ śatānām
sahāpsarobhirvicaranpuṇyagandhān paśyannagān puṣpitāṃścārurūpān // MatsP_38.18

tatra sthitaṃ māṃ devasukheṣu saktaṃ kāle 'tīte mahati tato 'timātram
dūto devānāmabravīdugrarūpo dhvaṃsetyuccaistriḥ plutena svareṇa // MatsP_38.19

etāvanme viditaṃ rājasiṃha tato bhraṣṭo 'haṃ nandanātkṣīṇapuṇyaḥ
vāco 'śrauṣaṃ cāntarikṣe surāṇām anukrośācchocatāṃ māṃ narendra // MatsP_38.20

akasmādvai kṣīṇapuṇyo yayātiḥ patatyasau puṇyakṛtpuṇyakīrtiḥ
tānabruvaṃ patamānastadāhaṃ satāṃ madhye nipateyaṃ kathaṃ nu // MatsP_38.21

tairākhyātāṃ bhavatāṃ yajñabhūmiṃ samīkṣya caināmahamāgato 'smi
havirgandhair darśitāṃ yajñabhūmiṃ dhūmāpāṅgaṃ parigṛhya pratītām // MatsP_38.22

matsya-purāṇa 39

yadā vasannandane kāmarūpe saṃvatsarāṇāmayutaṃ śatānām
kiṃkāraṇaṃ kārtayugapradhāna hitvā tadvai vasudhām anvapadyaḥ // MatsP_39.1

jñātiḥ suhṛtsvajano yo yatheha kṣīṇe vitte tyajyate mānavairhi
tathā svarge kṣīṇapuṇyaṃ manuṣyaṃ tyajanti sadyaḥ khecarā devasaṃghāḥ // MatsP_39.2

kathaṃ tasminkṣīṇapuṇyā bhavanti saṃmuhyate me 'tra mano 'timātram
kiṃviśiṣṭāḥ kasya dhāmopayānti tadvai brūhi kṣetravittvaṃ mato me // MatsP_39.3

imaṃ bhaumaṃ narakaṃ te patanti lālapyamānā naradeva sarve
te kaṅkagomāyupalāśanārthaṃ kṣitau vivṛddhiṃ bahudhā prayānti // MatsP_39.4

tasmādevaṃ varjanīyaṃ narendra duṣṭaṃ loke garhaṇīyaṃ ca karma
ākhyātaṃ te pārthiva sarvametad bhūyaścedānīṃ vada kiṃ te vadāmi // MatsP_39.5

yadā tu tāṃs te vitudante vayāṃsi tathā gṛdhrāḥ śitikaṇṭhāḥ pataṃgāḥ
kathaṃ bhavanti kathamābhavanti tvatto bhaumaṃ narakamahaṃ śṛṇomi // MatsP_39.6

ūrdhvaṃ dehātkarmaṇo jṛmbhamāṇād vyaktaṃ pṛthivyām anusaṃcaranti
imaṃ bhaumaṃ narakaṃ te patanti nāvekṣante varṣapūgānanekān // MatsP_39.7

ṣaṣṭiṃ sahasrāṇi patanti vyomni tathāśītiṃ caiva tu vatsarāṇām
tānvai nudante prapatantaḥ prayātān bhīmā bhaumā rākṣasās tīkṣṇadaṃṣṭrāḥ // MatsP_39.8

yadetāṃste saṃpatatastudanti bhīmā bhaumā rākṣasāstīkṣṇadaṃṣṭrāḥ
kathaṃ bhavanti kathamābhavanti kathaṃbhūtā garbhabhūtā bhavanti // MatsP_39.9

asṛgretaḥ puṣparasānuyuktam anveti sadyaḥ puruṣeṇa sṛṣṭam
tava tarayā raja āpadyate ca sa garbhabhūtaḥ samupaiti tatra // MatsP_39.10

vanaspatīn oṣadhīṃścāviśanti apo vāyuṃ pṛthivīṃ cāntarikṣam
catuṣpadaṃ dvipadaṃ cāpi sarva evaṃbhūtā garbhabhūtā bhavanti // MatsP_39.11

anyadvapurvidadhātīha garbha utāhosvitsvena kāmena yāti
āpadyamāno narayonimetām ācakṣva me saṃśayātpṛcchatastvam // MatsP_39.12

śarīradehādisamucchrayaṃ ca cakṣuḥśrotre labhate kena saṃjñām
etatsarvaṃ tāta ācakṣva pṛṣṭaḥ kṣetrajñaṃ tvāṃ manyamānā hi sarve // MatsP_39.13

vāyuḥ samutkarṣati garbhayonim ṛtau retaḥ puṣparasānuyuktam
sa tatra tanmātrakṛtādhikāraḥ krameṇa saṃvardhayatīha garbham // MatsP_39.14

sa jāyamāno 'tha gṛhītamātraḥ saṃjñāmadhiṣṭhāya tato manuṣyaḥ
sa śrotrābhyāṃ vedayatīha śabdaṃ sa vai rūpaṃ paśyati cakṣuṣā ca // MatsP_39.15

ghrāṇena gandhaṃ jihvayātho rasaṃ ca tvacā sparśaṃ manasā devabhāvam
ityaṣṭakehopacitaṃ hi viddhi mahātmanaḥ prāṇabhṛtaḥ śarīre // MatsP_39.16

yaḥ saṃsthitaḥ puruṣo dahyate vā nikhanyate vāpi nikṛṣyate vā
abhāvabhūtaḥ sa vināśametya kenātmānaṃ cetayate purastāt // MatsP_39.17

hitvā so 'sūn suptavanniṣṭhitatvāt purodhāya sukṛtaṃ duṣkṛtaṃ ca
anyāṃ yoniṃ puṇyapāpānusārāṃ hitvā dehaṃ bhajate rājasiṃha // MatsP_39.18

puṇyāṃ yoniṃ puṇyakṛto viśanti pāpāṃ yoniṃ pāpakṛto vrajanti
kīṭāḥ pataṃgāśca bhavanti pāpān na me vivakṣāsti mahānubhāva // MatsP_39.19

catuṣpadā dvipadāḥ pakṣiṇaśca tathābhūtā garbhabhūtā bhavanti
ākhyātametannikhilaṃ hi sarvaṃ bhūyastu kiṃ pṛcchasi rājasiṃha // MatsP_39.20

kiṃ svitkṛtvā labhate tāta saṃjñāṃ martyaḥ śreṣṭhāṃ tapasā vidyayā vā
tanme pṛṣṭaḥ śaṃsa sarvaṃ yathāvac chubhāṃllokān yena gacchetkrameṇa // MatsP_39.21

tapaśca dānaṃ ca śamo damaśca hrīr ārjavaṃ sarvabhūtānukampā
svargasya lokasya vadanti santo dvārāṇi saptaiva mahānti puṃsām // MatsP_39.22

sarvāṇi caitāni yathoditāni tapaḥpradhānānyabhimarṣakeṇa
naśyanti mānena tamo 'bhibhūtāḥ puṃsaḥ sadaiveti vadanti santaḥ // MatsP_39.23

adhīyānaḥ paṇḍitaṃ manyamāno yo vidyayā hanti yaśaḥ parasya
tasyāntavantaḥ puruṣasya lokā na cāsya tadbrahmaphalaṃ dadāti // MatsP_39.24

catvāri karmāṇi bhayaṃkarāṇi bhayaṃ prayacchantyayathākṛtāni
mānāgnihotramuta mānamaunaṃ mānenādhītamuta mānayajñaḥ // MatsP_39.25

na mānyamāno mudamādadīta na saṃtāpaṃ prāpnuyāccāvamānāt
santaḥ sataḥ pūjayantīha loke nāsādhavaḥ sādhubuddhiṃ labhante // MatsP_39.26

iti dadyāditi yajed ityadhīyīta me śrutam
ityetānyabhayānyāhus tāny avarjyāni nityaśaḥ // MatsP_39.27

yenāśrayaṃ vedayante purāṇaṃ manīṣiṇo mānase mānayuktam
tanniḥśreyas tena saṃyogametya parāṃ śāntiṃ prāpnuyuḥ pretya ceha // MatsP_39.28

matsya-purāṇa 40

carangṛhasthaḥ kathameti devān kathaṃ bhikṣuḥ katham ācāryakarmā
vānaprasthaḥ satpathe saṃniviṣṭo bahūnyasmin samprati vedayanti // MatsP_40.1

āhūtādhyāyī gurukarmasu codyataḥ pūrvotthāyī caramaṃ copaśāyī
mṛdurdānto dhṛtimānapramattaḥ svādhyāyaśīlaḥ sidhyati brahmacārī // MatsP_40.2

dharmāgataṃ prāpya dhanaṃ yajeta dadyātsadaivātithīnbhojayecca
anādadānaśca parairadattaṃ saiṣā gṛhasthopaniṣatpurāṇī // MatsP_40.3

svavīryajīvī vṛjinānnivṛtto dātā parebhyo na paropatāpī
tādṛṅmuniḥ siddhimupaiti mukhyāṃ vasann araṇye niyatāhāraceṣṭaḥ // MatsP_40.4

aśilpajīvī vigṛhaśca nityaṃ jitendriyaḥ sarvato vipramuktaḥ
anokaśāyī laghu lipsamānaś caran deśānekacaraḥ sa bhikṣuḥ // MatsP_40.5

rātryā yayā cābhiratāśca lokā bhavanti kāmābhijitāḥ sukhena ca
tāmeva rātriṃ prayateta vidvān araṇyasaṃstho bhavituṃ yatātmā // MatsP_40.6

daśaiva pūrvāndaśa cāparāṃstu jñātīṃstathātmānamathaikaviṃśam
araṇyavāsī sukṛtaṃ dadhāti muktvā tv araṇye svaśarīradhātūn // MatsP_40.7

katisvid devamunayo maunāni kati cāpyuta
bhavantīti tadācakṣva śrotum icchāmahe vayam // MatsP_40.8

araṇye vasato yasya grāmo bhavati pṛṣṭhataḥ
grāme vā vasato 'raṇyaṃ sa muniḥ syājjanādhipa // MatsP_40.9

kathaṃsvidvasato 'raṇye grāmo bhavati pṛṣṭhataḥ
grāme vā vasato 'raṇyaṃ kathaṃ bhavati pṛṣṭhataḥ // MatsP_40.10

na grāmyamupayuñjīta ya āraṇyo munirbhavet
tathāsya vasato 'raṇye grāmo bhavati pṛṣṭhataḥ // MatsP_40.11

anagniraniketaś cāpy agotracaraṇo muniḥ
kaupīnācchādanaṃ yāvat tāvadicchecca cīvaram // MatsP_40.12

yāvatprāṇābhisaṃdhānaṃ tāvadicchecca bhojanam
tadāsya vasato grāme 'raṇyaṃ bhavati pṛṣṭhataḥ // MatsP_40.13

yastu kāmānparityajya tyaktakarmā jitendriyaḥ
ātiṣṭheta munir maunaṃ sa loke siddhimāpnuyāt // MatsP_40.14

dhautadantaṃ kṛttanakhaṃ sadā snātamalaṃkṛtam
asitaṃ sitakarmasthaṃ kastaṃ nārcitumarhati // MatsP_40.15

tapasā karśitaḥ kṣāmaḥ kṣīṇamāṃsāsthiśoṇitaḥ
yadā bhavati nirdvaṃdvo munirmaunaṃ samāsthitaḥ // MatsP_40.16

atha lokamimaṃ jitvā lokaṃ cāpi jayetparam
āsyena tu yadāhāraṃ govanmṛgayate muniḥ
athāsya lokaiḥ sarvo yaḥ so 'mṛtatvāya kalpate // MatsP_40.17

matsya-purāṇa 41

katarastvetayoḥ pūrvaṃ devānāmeti sātmyatām
ubhayordhāvato rājan sūryacandramasoriva // MatsP_41.1

aniketagṛhastheṣu kāmavṛtteṣu saṃyataḥ
grāma eva caranbhikṣus tayoḥ pūrvataraṃ gataḥ // MatsP_41.2

aprāpyaṃ dīrghamāyuśca yaḥ prāpto vikṛtiṃ caret
tapyeta yadi tatkṛtvā caretsograṃ tapastataḥ // MatsP_41.3

yadvai nṛśaṃsaṃ tadapat hyamāhur yaḥ sevate dharmamanarthabuddhiḥ
asāvanīśaḥ sa tathaiva rājaṃs tadārjavaṃ sa samādhistadāryam // MatsP_41.4

kenādya tvaṃ tu prahito 'si rājan yuvā sragvī darśanīyaḥ suvarcāḥ
kuta āgataḥ katamasyāṃ diśi tvamutāhosvitpārthivasthānam asti // MatsP_41.5

imaṃ bhaumaṃ narakaṃ kṣīṇapuṇyaḥ praveṣṭum ūrvīṃ gaganādviprakīrṇaḥ
uktvāhaṃ vaḥ prapatiṣyāmy anantaraṃ tvarantvamī brahmaṇo lokapā ye // MatsP_41.6

satāṃ sakāśe tu vṛtaḥ prapātas te saṅgatā guṇavantastu sarve
śakrācca labdho hi varo mayaiṣa patiṣyatā bhūmitalaṃ narendra // MatsP_41.7

pṛcchāmi tvāṃ prapatantaṃ prapātaṃ yadi lokāḥ pārthiva santi me 'tra
yadyantarikṣe yadi vā divi śritāḥ kṣetrajñaṃ tvāṃ tasya dharmasya manye // MatsP_41.8

yāvatpṛthivyāṃ vihitaṃ gavāśvaṃ sahāraṇyaiḥ paśubhiḥ pakṣibhiśca
tāvallokā divi te saṃsthitā vai tathā vijānīhi narendrasiṃha // MatsP_41.9

tāṃste dadāmi mā prapata prapātaṃ ye me lokā divi rājendra santi
yadyantarikṣe yadi vā divi śritāstānākrama kṣipramamitrahā'thasi // MatsP_41.10

nāsmadvidho 'brāhmaṇo brahmavicca pratigrahe vartate rājamukhya
yathā pradeyaṃ satataṃ dvijebhyas tadā dade pūrvam ahaṃ narendra // MatsP_41.11

nābrāhmaṇaḥ kṛpaṇo jātu jīved yadyapi syādbrāhmaṇī vīrapatnī
so 'haṃ yadevākṛtapūrvaṃ careyaṃ vivitsamānaḥ kimu tatra sādhuḥ // MatsP_41.12

pṛcchāmi tvāṃ spṛhaṇīyarūpa pratardano 'haṃ yadi me santi lokāḥ
yadyantarikṣe yadi vā divi śrutāḥ kṣetrajñaṃ tvāṃ tasya dharmasya manye // MatsP_41.13

santi lokā bahavaste narendra apyekaikaṃ sapta śatānyahāni
madhucyuto ghṛtavanto viśokās tenāntavantaḥ pratipālayanti // MatsP_41.14

tāṃste dadāmi patamānasya rājan ye me lokāstava te vai bhavantu
yadyantarikṣe yadi vā divi śritās tānākrama kṣipramapetamohaḥ // MatsP_41.15

nu tulyatejāḥ sukṛtaṃ hi kāmaye yogakṣemaṃ pārthivātpārthivaḥ san
daivādeśādāpadaṃ prāpya vidvāṃś carennṛśaṃsaṃ hi na jātu rājā // MatsP_41.16

dharmyaṃ mārgaṃ cintayāno yaśasyaṃ kuryāttapo dharmamavekṣamāṇaḥ
na madvidho dharmabuddhirhi rājā hy evaṃ kuryātkṛpaṇaṃ māṃ yathāttha // MatsP_41.17

kuryāmapūrvaṃ na kṛtaṃ yadanyair vivitsamānaḥ kim u tatra sādhuḥ
bruvāṇamevaṃ nṛpatiṃ yayātiṃ nṛpottamo vasumānabravīt tam // MatsP_41.18

matsya-purāṇa 42

pṛcchāmyahaṃ vasumānauṣadaśvir yadyasti loko divi mahyaṃ narendra
yadyantarikṣe prathito mahātman kṣetrajñaṃ tvāṃ tasya dharmasya manye // MatsP_42.1

yadantarikṣaṃ pṛthivī diśaśca yattejasā tapate bhānumāṃśca
lokās tāvanto divi saṃsthitā vai te tvāṃ bhavantaṃ pratipālayanti // MatsP_42.2

tāṃs te dadāmi pata māṃ prapātaṃ ye me lokāstava te vai bhavantu
krīṇīṣvaināṃs tṛṇakenāpi rājan pratigrahaste yadi samyakpraduṣṭaḥ // MatsP_42.3

na mithyāhaṃ vikrayaṃ vai smarāmi mayā kṛtaṃ śiśubhāve 'pi rājan
kuryāṃ na caivākṛtapūrvamanyair vivitsamāno vasumanna sādhu // MatsP_42.4

tāṃs tvaṃ lokānpratipadyasva rājan mayā dattānyadi neṣṭaḥ krayaste
nāhaṃ tānvai pratigantā narendra sarve lokāstāvakā vai bhavantu // MatsP_42.5

pṛcchāmi tvāṃ śibirauśīnaro 'haṃ mamāpi lokā yadi santi tāta
yadyantarikṣe yadi vā divi śritāḥ kṣetrajñaṃ tvāṃ tasya dharmasya manye // MatsP_42.6

na tvaṃ vācā hṛdayenāpi rājan parīpsamāno māvamaṃsthā narendra
tenānantā divi lokāḥ sthitā vai vidyudrūpāḥ svanavanto mahāntaḥ // MatsP_42.7

tāṃs tvaṃ lokānpratipadyasva rājan mayā dattānyadi neṣṭaḥ krayaste
na cāhaṃ tānpratipadya dattvā yatra tvaṃ tāta gantāsi lokān // MatsP_42.8

yathā tvamindrapratimaprabhāvas tecāpyanantā naradeva lokāḥ
tathādya loke na rame 'nyadatte tasmācchibe nābhinandāmi vācam // MatsP_42.9

na cedekaikaśo rājaṃl lokānnaḥ pratinandasi
sarve pradāya tāṃllokān gantāro narakaṃ vayam // MatsP_42.10

yadarhās tadvadadhvaṃ vaḥ santaḥ satyādidarśinaḥ
ahaṃ tu nābhigṛhṇāmi yatkṛtaṃ na mayā purā // MatsP_42.11

alipsamānasya tu me yaduktaṃ na tattathāstīha narendrasiṃha
asya pradānasya yadeva yuktaṃ tasyaiva cānantaphalaṃ bhaviṣyam // MatsP_42.12

kasyaite pratidṛśyante rathāḥ pañca hiraṇmayāḥ
uccaiḥ santaḥ prakāśante jvalanto 'gniśikhā iva // MatsP_42.13

bhavatāṃ mama caivaite rathā bhānti hiraṇmayāḥ
āruhyaiteṣu gantavyaṃ bhavadbhiśca mayā saha // MatsP_42.14

ātiṣṭhasva rathaṃ rājan vikramasva vihāyasā
vayamapyanuyāsyāmo yadā kālo bhaviṣyati // MatsP_42.15

sarvairidānīṃ gantavyaṃ saha svargo jito yataḥ
eṣa vo virajāḥ panthā dṛśyate devasadmagaḥ // MatsP_42.16

te 'bhiruhya rathānsarve prayātā nṛpate nṛpāḥ
ākrāmanto divaṃ bhānti dharmeṇāvṛtya rodasī // MatsP_42.17

ahaṃ manye pūrvameko 'bhigantā sakhā cendraḥ sarvathā me mahātmā
kasmādevaṃ śibirauśīnaro 'yam eko 'tyayāt sarvaṃ vegena vāhān // MatsP_42.18

adadāddevayānāya yāvadvittamaninditaḥ
uśīnarasya putro 'yaṃ tasmācchreṣṭho hi vaḥ śibiḥ // MatsP_42.19

dānaṃ śaucaṃ satyamatho hy ahiṃsā hrīḥ śrīstitikṣā samatānṛśaṃsyam
rājantyetānyatha sarvāṇi rājñi śibau sthitānyapratime subuddhyā
evaṃ vṛttaṃ hrīniṣevī bibharti tasmācchibir abhigantā rathena // MatsP_42.20

athāṣṭakaḥ punarevānvapṛcchan mātāmahaṃ kautukādindrakalpam
pṛcchāmi tvāṃ nṛpate brūhi satyaṃ kutaśca kaścāsi kathaṃ tvamāgāḥ
kṛtaṃ tvayā yaddhi na tasya kartā loke tvadanyo brāhmaṇaḥ kṣatriyo vā // MatsP_42.21

yayātirasmi nahuṣasya putraḥ pūroḥ pitā sārvabhaumastvihāsam
guhyaṃ mantraṃ māmakebhyo bravīmi mātāmaho bhavatāṃ suprakāśaḥ // MatsP_42.22

sarvām imāṃ pṛthivīṃ nirjigāya ṛddhāṃ mahīmadadāṃ brāhmaṇebhyaḥ
medhyānaśvānnaikaśas tānsurūpāṃs tadā devāḥ puṇyabhājo bhavanti // MatsP_42.23

adāmahaṃ pṛthivīṃ brāhmaṇebhyaḥ pūrṇāmimāmakhilānnaiḥ praśastām
gobhiḥ suvarṇaiśca dhanaiśca mukhyair aśvāḥ sanāgāḥ śataśastvarbudāni // MatsP_42.24

satyena me dyauśca vasuṃdharā ca tathaivāgnirjvalate mānuṣeṣu
na me vṛthā vyāhṛtameva vākyaṃ satyaṃ hi santaḥ pratipūjayanti // MatsP_42.25

sādhvaṣṭaka prabravīmīha satyaṃ pratardanaṃ vasumantaṃ śibiṃ ca /
sarve devā munayaśca lokāḥ satyena pūjyā iti me manogatam // MatsP_42.26*

yo naḥ sarvajitaṃ sarvaṃ yathāvṛttaṃ nivedayet
anasūyur dvijāgnyebhyaḥ sa bhajennaḥ salokatām // MatsP_42.27

evaṃ rājansa mahātmā yayātiḥ svadauhitraistārito mitravaryaiḥ
tyaktvā mahīṃ paramodārakarmā svargaṃ gataḥ karmabhirvyāpya pṛthvīm // MatsP_42.28

evaṃ sarvaṃ vistarato yathāvad ākhyātaṃ te caritaṃ nāhuṣasya
vaṃśo yasya prathitaṃ pauraveyo yasmiñjātastvaṃ manujendrakalpaḥ // MatsP_42.29

ityetacchaunakādrājā śatānīko niśamya tu
vismitaḥ parayā prītyā pūrṇacandra ivābabhau // MatsP_43.1

pūjayāmāsa nṛpatir vidhivaccātha śaunakam
ratnairgobhiḥ suvarṇaiśca vāsobhirvividhaistathā // MatsP_43.2

pratigṛhya tataḥ sarvaṃ yadrājñā prahitaṃ dhanam
dattvā ca brāhmaṇebhyaśca śaunako 'ntaradhīyata // MatsP_43.3

yayātervaṃśamicchāmaḥ śrotuṃ vistarato vada
yaduprabhṛtibhiḥ putrair yadā loke pratiṣṭhitam // MatsP_43.4

yadorvaṃśaṃ pravakṣyāmi jyeṣṭhasyottamatejasaḥ
vistareṇānupūrvyā ca gadato me nibodhata // MatsP_43.5

yadoḥ putrā babhūvurhi pañca devasutopamāḥ
mahārathā maheṣvāsā nāmatastānnibodhata // MatsP_43.6

sahasrajir atho jyeṣṭhaḥ kroṣṭurnīlo 'ntiko laghuḥ
sahasrajestu dāyādaḥ śatajirnāma pārthivaḥ // MatsP_43.7

śatajerapi dāyādās trayaḥ paramakīrtayaḥ
haihayaśca hayaścaiva tathā veṇuhayaśca yaḥ // MatsP_43.8

haihayasya tu dāyādo dharmanetraḥ pratiśrutaḥ
dharmanetrasya kuntistu saṃhatastasya cātmajaḥ // MatsP_43.9

saṃhatasya tu dāyādo mahiṣmānnāma pārthivaḥ
āsīnmahiṣmataḥ putro rudraśreṇyaḥ pratāpavān // MatsP_43.10

vārāṇasyām abhūdrājā kathitaṃ pūrvameva tu
rudraśreṇyasya putro 'bhūd durdamo nāma pārthivaḥ // MatsP_43.11

durdamasya suto dhīmān kanako nāma vīryavān
kanakasya tu dāyādāś catvāro lokaviśrutāḥ // MatsP_43.12

kṛtavīryaḥ kṛtāgniśca kṛtavarmā tathaiva ca
kṛtaujāśca caturtho 'bhūt kṛtavīryāttato 'rjunaḥ // MatsP_43.13

jātaḥ karasahasreṇa saptadvīpeśvaro nṛpaḥ
varṣāyutaṃ tapastepe duścaraṃ pṛthivīpatiḥ // MatsP_43.14

dattamārādhayāmāsa kārtavīryo 'trisambhavam
tasmai dattā varāstena catvāraḥ puruṣottama // MatsP_43.15

pūrvaṃ bāhusahasraṃ tu sa vavre rājasattamaḥ
adharmaṃ caramāṇasya sadbhiścāpi nivāraṇam // MatsP_43.16

yuddhena pṛthivīṃ jitvā dharmeṇaivānupālanam
saṃgrāme vartamānasya vadhaścaivādhikādbhavet // MatsP_43.17

teneyaṃ pṛthivī sarvā saptadvīpā saparvatā
saptodadhiparikṣiptā kṣāttreṇa vidhinā jitā // MatsP_43.18

jajñe bāhusahasraṃ vai icchatastasya dhīmataḥ
ratho dhvajaśca saṃjajña ityevamanuśuśruma // MatsP_43.19

daśa yajñasahasrāṇi rājñāṃ dvīpeṣu vai tadā
nirargalāni vṛttāni śrūyante tasya dhīmataḥ // MatsP_43.20

sarve yajñā mahārājñas tasyāsan bhūridakṣiṇāḥ
sarve kāñcanayūpāste sarvāḥ kāñcanavedikāḥ // MatsP_43.21

sarve devaiḥ samaṃ prāptair vimānasthairalaṃkṛtāḥ
gandharvairapsarobhiśca nityamevopaśobhitāḥ // MatsP_43.22

tasya yajñe jagau gāthāṃ gandharvo nāradastathā
kārtavīryasya rājarṣer mahimānaṃ nirīkṣya saḥ // MatsP_43.23

na nūnaṃ kārtavīryasya gatiṃ yāsyanti kṣatriyāḥ
yajñairdānaistapobhiśca vikrameṇa śrutena ca // MatsP_43.24

sa hi saptasu dvīpeṣu khaḍgī cakrī śarāsanī
rathī dvīpānyanucaran yogī paśyati taskarān // MatsP_43.25

pañcāśītisahasrāṇi varṣāṇāṃ sa narādhipaḥ
sa sarvaratnasampūrṇaś cakravartī babhūva ha // MatsP_43.26

sa eva paśupālo 'bhūt kṣetrapālaḥ sa eva hi
sa eva vṛṣṭyā parjanyo yogitvādarjuno 'bhavat // MatsP_43.27

yo 'sau bāhusahasreṇa jyāghātakaṭhinatvacā
bhāti raśmisahasreṇa śāradeneva bhāskaraḥ // MatsP_43.28

eṣa nāgaṃ manuṣyeṣu māhiṣmatyāṃ mahādyutiḥ
karkoṭakasutaṃ jitvā puryāṃ tatra nyaveśayat // MatsP_43.29

eṣa vegaṃ samudrasya prāvṛṭkāle bhajeta vai
krīḍanneva sukhodbhinnaḥ pratisroto mahīpatiḥ // MatsP_43.30

lalatā krīḍatā tena pratisragdāmamālinī
ūrmibhrukuṭisaṃtrāsāc cakitābhyeti narmadā // MatsP_43.31

eko bāhusahasreṇa vagāhe sa mahārṇavam
karotyudvṛttavegāṃ tu narmadāṃ prāvṛḍuddhatām // MatsP_43.32

tasya bāhusahasreṇa kṣobhyamāṇe mahodadhau
bhavantyatīva niśceṣṭāḥ pātālasthā mahāsurāḥ // MatsP_43.33

cūrṇīkṛtamahāvīcilīnamīnamahātimim
mārutāviddhaphenaugham āvartākṣiptaduḥsaham // MatsP_43.34

karotyāloḍayanneva doḥsahasreṇa sāgaram
mandarakṣobhacakitā hy amṛtotpādaśaṅkitāḥ // MatsP_43.35

tadā niścalamūrdhāno bhavanti ca mahoragāḥ
sāyāhne kadalīkhaṇḍā nirvātastimitā iva // MatsP_43.36

evaṃ baddhvā dhanurjyāyām utsiktaṃ pañcabhiḥ śaraiḥ
laṅkāyāṃ mohayitvā tu sabalaṃ rāvaṇaṃ balāt // MatsP_43.37

nirjitya baddhvā cānīya māhiṣmatyāṃ babandha ca
tato gatvā pulastyastu hy arjunaṃ saṃprasādayan // MatsP_43.38

mumoca rakṣaḥ paulastyaṃ pulastyeneha sāntvitam
tasya bāhusahasreṇa babhūva jyātalasvanaḥ // MatsP_43.39

yugāntābhrasahasrasya āsphoṭastvaśaneriva
aho bata vidhervīryaṃ bhārgavo 'yaṃ yadāchinat // MatsP_43.40

tadvai sahasraṃ bāhūnāṃ hematālavanaṃ yathā
yatrāpavastu saṃkruddho hy arjunaṃ śaptavānprabhuḥ // MatsP_43.41

yasmādvanaṃ pradagdhaṃ vai viśrutaṃ mama haihaya
tasmātte duṣkaraṃ karma kṛtamanyo hariṣyati // MatsP_43.42

chittvā bāhusahasraṃ te prathamaṃ tarasā balī
tapasvī brāhmaṇaśca tvāṃ sa vadhiṣyati bhārgava // MatsP_43.43

tasya rāmastadā tv āsīn mṛtyuḥ śāpena dhīmataḥ
varaścaiva tu rājarṣeḥ svayameva vṛtaḥ purā // MatsP_43.44

tasya putraśataṃ tv āsīt pañca tatra mahārathāḥ
kṛtāstrā balinaḥ śūrā dharmātmāno mahābalāḥ // MatsP_43.45

śūrasenaśca śūraśca dhṛṣṭaḥ kroṣṭustathaiva ca
jayadhvajaśca vaikartā avantiśca viśāṃpate // MatsP_43.46

jayadhvajasya putrastu tālajaṅgho mahābalaḥ
tasya putraśatānyeva tālajaṅghā iti śrutāḥ // MatsP_43.47

teṣāṃ pañca kulāḥ khyātā haihayānāṃ mahātmanām
vītihotrāśca śāryāto bhojāścāvantayastathā // MatsP_43.48

kuṇḍikerāśca vikrāntās tālajaṅghās tathaiva ca
vītihotrasutaścāpi ānarto nāma vīryavān
durjeyastasya putrastu babhūva mitrakarśanaḥ // MatsP_43.49

sadbhāvena mahārāja prajā dharmeṇa pālayan
kārtavīryārjuno nāma rājā bāhusahasravān // MatsP_43.50

yena sāgaraparyantā dhanuṣā nirjitā mahī
yastasya kīrtayennāma kalyamutthāya mānavaḥ // MatsP_43.51

na tasya vittanāśaḥ syān naṣṭaṃ ca labhate punaḥ
kārtavīryasya yo janma kathayediha dhīmataḥ
yathāvatsviṣṭapūtātmā svargaloke mahīyate // MatsP_43.52

kimarthaṃ tadvanaṃ dagdham āpavasya mahātmanaḥ
kārtavīryeṇa vikramya sūta prabrūhi tattvataḥ // MatsP_44.1

rakṣitā sa tu rājarṣiḥ prajānāmiti naḥ śrutam
sa kathaṃ rakṣitā bhūtvā adahattattapovanam // MatsP_44.2

ādityo dvijarūpeṇa kārtavīryamupasthitaḥ
tṛptimekāṃ prayacchasva ādityo 'haṃ nareśvara // MatsP_44.3

bhagavankena tṛptiste bhavatyeva divākara
kīdṛśaṃ bhojanaṃ dadmi hutvā tu vidadhāmyaham // MatsP_44.4

sthāvaraṃ dehi me sarvam āhāraṃ dadatāṃ vara
tena tṛpto bhaveyaṃ vai sā me tṛptirhi pārthiva // MatsP_44.5

na śakyāḥ sthāvarāḥ sarve tejasā ca balena ca
nirdagdhuṃ tapatāṃ śreṣṭha tena tvāṃ praṇamāmyaham // MatsP_44.6

tuṣṭaste 'haṃ śarāndadmi akṣayānsarvatomukhān
ye prakṣiptā jvaliṣyanti mama tejaḥsamanvitāḥ // MatsP_44.7

āviṣṭā mama tejobhiḥ śoṣayiṣyanti sthāvarān
śuṣkān bhasmīkariṣyanti tena tṛptirnarādhipa // MatsP_44.8

tataḥ śarāṃstadādityas tv arjunāya prayacchata
tato dadāha samprāptān sthāvarān sarvameva ca // MatsP_44.9

grāmāṃstathāśramāṃścaiva ghoṣāṇi nagarāṇi ca
tapovanāni ramyāṇi vanānyupavanāni ca // MatsP_44.10

evaṃ prācīmanvadahat tataḥ sarvāṃ sa dakṣiṇām
nirvṛkṣā nistṛṇā bhūmir hatā ghoreṇa tejasā // MatsP_44.11

etasminneva kāle tu āpavo jalamāsthitaḥ
daśa varṣasahasrāṇi tatrāste sa mahānṛṣiḥ // MatsP_44.12

pūrṇe vrate mahātejā udatiṣṭhaṃstapodhanaḥ
so 'paśyadāśramaṃ dagdham arjunena mahāmuniḥ // MatsP_44.13

krodhācchaśāpa rājarṣiṃ kīrtitaṃ vo yathā mayā
kroṣṭoḥ śṛṇuta rājarṣer vaṃśamuttamapauruṣam // MatsP_44.14

yasyānvavāye sambhūto viṣṇurvṛṣṇikulodvahaḥ
kroṣṭorevābhavatputro vṛjinīvānmahārathaḥ // MatsP_44.15

vṛjinīvataśca putro 'bhūt svāho nāma mahābalaḥ
svāhaputro 'bhavad rājan ruṣaṅgur vadatāṃ varaḥ // MatsP_44.16

sa tu prasūtimicchan vai ruṣaṅguḥ saumyamātmajam
citraścitrarathaścāsya putraḥ karmabhiranvitaḥ // MatsP_44.17

atha caitrarathivīro jajñe vipuladakṣiṇaḥ
śaśabinduriti khyātaś cakravartī babhūva ha // MatsP_44.18

atrānuvaṃśaśloko 'yaṃ gītas tasminpurābhavat
śaśabindostu putrāṇāṃ śatānām abhavacchatam // MatsP_44.19

dhīmatāṃ cābhirūpāṇāṃ bhūridraviṇatejasām
teṣāṃ śatapradhānānāṃ pṛthusāhvā mahābalāḥ // MatsP_44.20

pṛthuśravāḥ pṛthuyaśāḥ pṛthudharmā pṛthuṃjayaḥ
pṛthukīrtiḥ pṛthumanā rājānaḥ śaśabindavaḥ // MatsP_44.21

śaṃsanti ca purāṇajñāḥ pṛthuśravasamuttamam
antarasya suyajñasya suyajñastanayo 'bhavat // MatsP_44.22

uśanā tu suyajñasya yo rakṣanpṛthivīmimām
ājahārāśvamedhānāṃ śatamuttamadhārmikaḥ // MatsP_44.23

titikṣurabhavatputra auśanaḥ śatrutāpanaḥ
maruttastasya tanayo rājarṣīṇāmanuttamaḥ // MatsP_44.24

āsīnmaruttatanayau vīraḥ kambalabarhiṣaḥ
putrastu rukmakavaco vidvānkambalabarhiṣaḥ // MatsP_44.25

nihatya rukmakavacaḥ parānkavacadhāriṇaḥ
dhanvino vividhairbāṇair avāpya pṛthivīmimām // MatsP_44.26

aśvamedhe dadau rājā brāhmaṇebhyastu dakṣiṇām
yajñe tu rukmakavacaḥ kadācitparavīrahā // MatsP_44.27

jajñire pañca putrāstu mahāvīryā dhanurbhṛtaḥ
rukmeṣuḥ pṛthurukmaśca jyāmaghaḥ parigho hariḥ // MatsP_44.28

parighaṃ ca hariṃ caiva videhe 'sthāpayatpitā
rukmeṣurabhavadrājā pṛthurukmastadāśrayaḥ // MatsP_44.29

tebhyaḥ pravrājito rājyāj jyāmaghastu tadāśrame
praśāntaścāśramasthaśca brāhmaṇenāvabodhitaḥ // MatsP_44.30

jagāma dhanurādāya deśamanyaṃ dhvajī rathī
narmadāṃ nṛpa ekākī kevalaṃ vṛttikāmataḥ // MatsP_44.31

ṛkṣavantaṃ giriṃ gatvā bhuktamanyairupāviśat
jyāmaghasyābhavadbhāryā caitrā pariṇatā satī // MatsP_44.32

aputro nyavasadrājā bhāryāmanyāṃ na vindata
tasyāsīdvijayo yuddhe tatra kanyāmavāpya saḥ // MatsP_44.33

bhāryāmuvāca saṃtrāsāt snuṣeyaṃ te śucismite
evamuktābravīdenaṃ kasya ceyaṃ snuṣeti ca // MatsP_44.34

yaste janiṣyate putras tasya bhāryā bhaviṣyati
tasmātsā tapasogreṇa kanyāyāḥ samprasūyata // MatsP_44.35

putraṃ vidarbhaṃ subhagā caitrā pariṇatā satī
rājaputryāṃ ca vidvānsa snuṣāyāṃ krathakaiśikau
lomapādaṃ tṛtīyaṃ tu putraṃ paramadhārmikam // MatsP_44.36

tasyāṃ vidarbho 'janayac charānraṇaviśāradān
lomapādānmanuḥ putrā jñātistasya tu cātmajaḥ // MatsP_44.37

kaiśikasya cidiḥ putras tasmāccaidyā nṛpāḥ smṛtāḥ
kratho vidarbhaputrastu kuntis tasyātmajo 'bhavat // MatsP_44.38

kunterdhṛṣṭaḥ suto jajñe raṇadhṛṣṭaḥ pratāpavān
dhṛṣṭasya putro dharmātmā nirvṛtiḥ paravīrahā // MatsP_44.39

tadeko nirvṛteḥ putro nāmnā sa tu vidūrathaḥ
daśārhastasya vai putro vyomastasya ca vai smṛtaḥ
dāśārhāccaiva vyomāttu putro jīmūta ucyate // MatsP_44.40

jīmūtaputro vimalas tasya bhīmarathaḥ sutaḥ
suto bhīmarathasyāsīt smṛto navarathaḥ kila // MatsP_44.41

tasya cāsīd dṛḍharathaḥ śakunistasya cātmajaḥ
tasmātkarambhaḥ kārambhir devarāto babhūva ha // MatsP_44.42

devakṣatro 'bhavadrājā daivarātirmahāyaśāḥ
devagarbhasamo jajñe devanakṣatranandanaḥ // MatsP_44.43

madhurnāma mahātejā madhoḥ puravasas tathā
āsīt puravasāt putraḥ purudvānpuruṣottamaḥ // MatsP_44.44

janturjajñe 'tha vaidarbhyāṃ bhadrasenyāṃ purudvataḥ
aikṣvākī cābhavadbhāryā jantostasyāmajāyata // MatsP_44.45

sātvataḥ sattvasaṃyuktaḥ sātvatāṃ kīrtivardhanaḥ
imāṃ visṛṣṭiṃ vijñāya jyāmaghasya mahātmanaḥ
prajāvān eti sāyujyaṃ rājñaḥ somasya dhīmataḥ // MatsP_44.46

sātvatān sattvasampannān kauśalyā suṣuve sutān
bhajinaṃ bhajamānaṃ tu divyaṃ devāvṛdhaṃ nṛpa // MatsP_44.47

andhakaṃ ca mahābhojaṃ vṛṣṇiṃ ca yadunandanam
teṣāṃ tu sargāś catvāro vistareṇaiva tacchṛṇu // MatsP_44.48

bhajamānasya sṛñjayyāṃ bāhyakāyāṃ ca bāhyakāḥ
sṛñjayasya sute dve tu bāhyakāstu tadābhavan // MatsP_44.49

tasya bhārye bhaginyau dve suṣuvāte bahūnsutān
nimiṃ ca kṛmilaṃ caiva vṛṣṇiṃ parapuraṃjayam
te bāhyakāyāṃ sṛñjayyāṃ bhajamānād vijajñire // MatsP_44.50

yajñe devāvṛdho rājā bandhūnāṃ mitravardhanaḥ
aputrastvabhavadrājā cacāra paramaṃ tapaḥ
putraḥ sarvaguṇopeto mama bhūyāditi spṛhan // MatsP_44.51

saṃyojya mantramevātha parṇāśājalamaspṛśat
tadopasparśanāttasya cakāra priyamāpagā // MatsP_44.52

kalyāṇatvānnarapates tasmai sā nimnagottamā
cintayātha parītātmā jagāmātha viniścayam // MatsP_44.53

nādhigacchāmyahaṃ nārīṃ yasyāmevaṃvidhaḥ sutaḥ
jāyeta tasmādadyāhaṃ bhavāmyatha sahasraśaḥ // MatsP_44.54

atha bhūtvā kumārī sā bibhratī paramaṃ vapuḥ
jñāpayāmāsa rājānaṃ tāmiyeṣa mahāvrataḥ // MatsP_44.55

atha sā navame māsi suṣuve saritāṃ varā
putraṃ sarvaguṇopetaṃ babhruṃ devāvṛdhānnṛpāt // MatsP_44.56

anuvaṃśe purāṇajñā gāyantīti pariśrutam
guṇāndevāvṛdhasyāpi kīrtayanto mahātmanaḥ // MatsP_44.57

yathaiva śṛṇumo dūrād apaśyāmas tathāntikāt
babhruḥ śreṣṭho manuṣyāṇāṃ devairdevāvṛdhaḥ samaḥ // MatsP_44.58

ṣaṣṭiśca pūrvapuruṣāḥ sahasrāṇi ca saptatiḥ
ete 'mṛtatvaṃ samprāptā babhror devāvṛdhānnṛpa // MatsP_44.59

yajvā dānapatir vīro brahmaṇyaśca dṛḍhavrataḥ
rūpavānsumahātejāḥ śrutavīryadharastathā // MatsP_44.60

atha kaṅkasya duhitā suṣuve caturaḥ sutān
kukuraṃ bhajamānaṃ ca śaśiṃ kambalabarhiṣam // MatsP_44.61

kukurasya suto vṛṣṇir vṛṣṇestu tanayo dhṛtiḥ
kapotaromā tasyātha taittiristasya cātmajaḥ // MatsP_44.62

tasyāsīttanujaḥ sarpo vidvānputro nalaḥ kila
khyāyate tasya nāmnā sa nandano daradundubhiḥ // MatsP_44.63

tasminpravitate yajñe abhijātaḥ punarvasuḥ
aśvamedhaṃ ca putrārtham ājahāra narottamaḥ // MatsP_44.64

tasya madhye 'tirātrasya sabhāmadhyātsamutthitaḥ
atastu vidvānkarmajño yajvā dātā punarvasuḥ // MatsP_44.65

tasyāsīt putramithunaṃ babhūvāvijitaṃ kila
āhukaścāhukī caiva khyātaṃ mātematāṃ vara // MatsP_44.66

imāṃścodāharantyatra ślokānprati tamāhukam
sopāsaṅgānukarṣāṇāṃ sadhvajānāṃ varūthinām // MatsP_44.67

rathānāṃ meghaghoṣāṇāṃ sahasrāṇi daśaiva tu
nāsatyavādī nātejā nāyajvā nāsahasradaḥ // MatsP_44.68

nāśucirnāpyavidvān hi yo bhojeṣvabhyajāyata
āhukasya bhṛtiṃ prāptā ityetadvai taducyate // MatsP_44.69

āhukaścāpyavantīṣu svasāraṃ cāhukīṃ dadau
āhukātkāśyaduhitā dvau putrau samasūyata // MatsP_44.70

devakaścograsenaśca devagarbhasamāv ubhau
devakasya sutā vīrā jajñire tridaśopamāḥ // MatsP_44.71

devavānupadevaśca sudevo devarakṣitaḥ
teṣāṃ svasāraḥ saptāsan vasudevāya tā dadau // MatsP_44.72

devakī śrutadevī ca mitradevī yaśodharā
śrīdevī satyadevī ca sutāpī ceti saptamī // MatsP_44.73

navograsenasya sutāḥ kaṃsasteṣāṃ tu pūrvajaḥ
nyagrodhaśca sunāmā ca kaṅkaḥ śaṅkuśca bhūyasaḥ // MatsP_44.74

ajabhū rāṣṭrapālaśca yuddhamuṣṭiḥ sumuṣṭidaḥ
teṣāṃ svasāraḥ pañcāsan kaṃsā kaṃsavatī tathā // MatsP_44.75

sutantū rāṣṭrapālī ca kaṅkā ceti varāṅganāḥ
ugrasenaḥ sahāpatyo vyākhyātaḥ kukurodbhavaḥ // MatsP_44.76

bhajamānasya putro 'tha rathimukhyo vidūrathaḥ
rājādhidevaḥ śūraśca vidūrathasuto 'bhavat // MatsP_44.77

rājādhidevasya sutau jajñāte devasaṃmitau
niyamavratapradhānau śoṇāśvaḥ śvetavāhanaḥ // MatsP_44.78

śoṇāśvasya sutāḥ pañca śūrā raṇaviśāradāḥ
śamī ca devaśarmā ca nikuntaḥ śakraśatrujit // MatsP_44.79

śamiputraḥ pratikṣatraḥ pratikṣatrasya cātmajaḥ
pratikṣetraḥ suto bhojo hṛdīkastasya cātmajaḥ // MatsP_44.80

hṛdīkasyābhavanputrā daśa bhīmaparākramāḥ
kṛtavarmāgrajas teṣāṃ śatadhanvā ca madhyamaḥ // MatsP_44.81

devārhaścaiva nābhaśca bhīṣaṇaśca mahābalaḥ
ajāto vanajātaśca kanīyakakarambhakau // MatsP_44.82

devārhasya suto vidvāñ jajñe kambalabarhiṣaḥ
asāmañjāḥ sutastasya tamojātasya cātmajaḥ // MatsP_44.83

ajātaputrā vikrāntās trayaḥ paramakīrtayaḥ
sudaṃṣṭraśca sunābhaśca kṛṣṇa ityandhakā matāḥ // MatsP_44.84

andhakānāmimaṃ vaṃśaṃ yaḥ kīrtayati nityaśaḥ
ātmano vipulaṃ vaṃśaṃ prajāvānāpnute naraḥ // MatsP_44.85

matsya-purāṇa 45

gāndhārī caiva mādrī ca vṛṣṇibhārye babhūvatuḥ
gāndhārī janayāmāsa sumitraṃ mitranandanam // MatsP_45.1

mādrī yudhājitaṃ putraṃ tato vai devamīḍhuṣam
anamitraṃ śibiṃ caiva pañcamaṃ kṛtalakṣaṇam // MatsP_45.2

anamitrasuto nighno nighnasyāpi tu dvau sutau
prasenaśca mahāvīryaḥ śaktisenaśca tāv ubhau // MatsP_45.3

syamantakaḥ prasenasya maṇiratnamanuttamam
pṛthivyāṃ sarvaratnānāṃ rājā vai so 'bhavanmaṇiḥ // MatsP_45.4

hṛdi kṛtvā tu bahuśo maṇiṃ tamabhiyācitaḥ
govindo 'pi na taṃ lebhe śakto 'pi na jahāra saḥ // MatsP_45.5

kadācinmṛgayāṃ yātaḥ prasenastena bhūṣitaḥ
yathāśabdaṃ sa śuśrāva bile sattvena pūrite // MatsP_45.6

tataḥ praviśya sa bilaṃ praseno hy ṛkṣamaikṣata
ṛkṣaḥ prasenaṃ ca tathā ṛkṣaṃ caiva prasenajit // MatsP_45.7

hatvā ṛkṣaḥ prasenaṃ tu tatastaṃ maṇimādadāt
adṛṣṭastu hatastena antarbilagatastadā // MatsP_45.8

prasenaṃ tu hataṃ jñātvā govindaḥ pariśaṅkitaḥ
govindena hato vyaktaṃ praseno maṇikāraṇāt // MatsP_45.9

prasenastu gato 'raṇyaṃ maṇiratnena bhūṣitaḥ
taṃ dṛṣṭvā sa hatastena govindaḥ pratyuvāca ha
hanmi cainaṃ durācāraṃ śatrubhūtaṃ hi vṛṣṇiṣu // MatsP_45.10

atha dīrgheṇa kālena mṛgayāṃ nirgataḥ punaḥ
yadṛcchayā ca govindo bilasyābhyāśamāgamat // MatsP_45.11

taṃ dṛṣṭvā tu mahāśabdaṃ sa cakre ṛkṣarāḍbalī
śabdaṃ śrutvā tu govindaḥ khaḍgapāṇiḥ praviśya saḥ
apaśyajjāmbavantaṃ tam ṛkṣarājaṃ mahābalam // MatsP_45.12

tatastūrṇaṃ hṛṣīkeśas tamṛkṣapatimañjasā
jāmbavantaṃ sa jagrāha krodhasaṃraktalocanaḥ // MatsP_45.13

tuṣṭāvainaṃ tadā ṛkṣaḥ karmabhirvaiṣṇavaiḥ prabhum
tatastuṣṭastu bhagavān vareṇainamarocayat // MatsP_45.14

icche cakraprahāreṇa tvatto 'haṃ maraṇaṃ prabho
kanyā ceyaṃ mama śubhā bhartāraṃ tvāmavāpnuyāt
yo 'yaṃ maṇiḥ prasenaṃ tu hatvā prāpto mayā prabho // MatsP_45.15

tataḥ sa jāmbavantaṃ taṃ hatvā cakreṇa vai prabhuḥ
kṛtakarmā mahābāhuḥ sakanyaṃ maṇimāharat // MatsP_45.16

dadau satrājitāyainaṃ sarvasātvatasaṃsadi
tena mithyāpavādena saṃtapto 'yaṃ janārdanaḥ // MatsP_45.17

tataste yādavāḥ sarve vāsudevamathābruvan
asmākaṃ tu matirhyāsīt prasenastu tvayā hataḥ // MatsP_45.18

kaikeyasya sutā bhāryā daśa satrājitaḥ śubhāḥ
tāsūtpannāḥ sutāstasya śatamekaṃ tu viśrutāḥ
khyātimanto mahāvīryā bhaṅgakārastu pūrvajaḥ // MatsP_45.19

atha vratavatī tasmād bhaṅgakārāttu pūrvajāt
suṣuve sukumārīstu tisraḥ kamalalocanāḥ // MatsP_45.20

satyabhāmā varā strīṇāṃ vratinī ca dṛḍhavratā
tathā padmāvatī caiva tāśca kṛṣṇāya so 'dadāt // MatsP_45.21

anamitrācchinirjajñe kaniṣṭhādvṛṣṇinandanāt
satyakastasya putrastu sātyakistasya cātmajaḥ // MatsP_45.22

satyavānyuyudhānastu śinernaptā pratāpavān
asaṅgo yuyudhānasya dyumnistasyātmajo 'bhavat // MatsP_45.23

dyumneryugaṃdharaḥ putra iti śainyāḥ prakīrtitāḥ
anamitrānvayo hy eṣa vyākhyāto vṛṣṇivaṃśajaḥ // MatsP_45.24

anamitrasya saṃjajñe pṛthvyāṃ vīro yudhājitaḥ
anyau tu tanayau vīrau vṛṣabhaḥ kṣatra eva ca // MatsP_45.25

vṛṣabhaḥ kāśirājasya sutāṃ bhāryāmavindata
jayantastu jayantyāṃ tu putraḥ samabhavacchubhaḥ // MatsP_45.26

sadāyajño 'tivīraśca śrutavānatithipriyaḥ
akrūraḥ suṣuve tasmāt sadāyajño 'tidakṣiṇaḥ // MatsP_45.27

ratnā kanyā ca śaibyasya akrūrastāmavāptavān
putrānutpādayāmāsa ekādaśa mahābalān // MatsP_45.28

upalambhaḥ sadālambho vṛkalo vīrya eva ca
savītaraḥ sadāpakṣaḥ śatrughno vārimejayaḥ // MatsP_45.29

dharmabhṛddharmavarmāṇau dhṛṣṭamānastathaiva ca
sarve ca pratihotāro ratnāyāṃ jajñire ca te // MatsP_45.30

akrūrād ugrasenāyāṃ sutau dvau kulavardhanau
devavānupadevaśca jajñāte devasaṃnibhau // MatsP_45.31

aśvinyāṃ ca tataḥ putrāḥ pṛthur vipṛthureva ca
aśvatthāmā subāhuśca supārśvakagaveṣaṇau // MatsP_45.32

vṛṣṭinemiḥ sudharmā ca tathā śaryātireva ca
abhūmir varjabhūmiśca śramiṣṭhaḥ śravaṇastathā // MatsP_45.33

imāṃ mithyābhiśastiṃ yo veda kṛṣṇādapohitām
na sa mithyābhiśāpena abhiśāpyo 'tha kenacit // MatsP_45.34

matsya-purāṇa 46

aikṣvākī suṣuve śūraṃ khyātamadbhutamīḍhuṣam
pauruṣājjajñire śūrād bhojāyāṃ putrakā daśa // MatsP_46.1

vasudevo mahābāhuḥ pūrvamānakadundubhiḥ
devamārgastato jajñe tato devaśravāḥ punaḥ // MatsP_46.2

anādhṛṣṭiḥ śiniścaiva nandaścaiva sasṛñjayaḥ
śyāmaḥ śamīkaḥ saṃyūpaḥ pañca cāsya varāṅganāḥ // MatsP_46.3

śrutakīrtiḥ pṛthā caiva śrutādevī śrutaśravāḥ
rājādhidevī ca tathā pañcaitā vīramātaraḥ // MatsP_46.4

kṛtasya tu śrutādevī sugrīvaṃ suṣuve sutam
kaikeyyāṃ śrutakīrtyāṃ tu jajñe so 'nuvrato nṛpaḥ // MatsP_46.5

śrutaśravasi caidyasya sunīthaḥ samapadyata
bahuśo dharmacārī sa saṃbabhūvārimardanaḥ // MatsP_46.6

atha sakhyena vṛddhe 'sau kuntibhoje sutāṃ dadau
evaṃ kuntī samākhyātā vasudevasvasā pṛthā // MatsP_46.7

vasudevena sā dattā pāṇḍorbhāryā hy aninditā
pāṇḍorarthena sā jajñe devaputrān mahārathān // MatsP_46.8

dharmādyudhiṣṭhiro jajñe vāyorjajñe vṛkāderaḥ
indrāddhanaṃjayaś caiva śakratulyaparākramaḥ // MatsP_46.9

mādravatyāṃ tu janitāv aśvibhyābhiti śuśruma
nakulaḥ sahadevaśca rūpaśīlaguṇānvitau // MatsP_46.10

rohiṇī pauravī nāma bhāryā hy ānakadundubheḥ
lebhe jyeṣṭhaṃ sutaṃ rāmaṃ sāraṇaṃ ca sutaṃ priyam // MatsP_46.11

durdamaṃ damanaṃ subhruṃ piṇḍārakamahāhanū
citrākṣyau dve kumāryau tu rohiṇyāṃ jajñire tadā // MatsP_46.12

devakyāṃ jajñire śaureḥ suṣeṇaḥ kīrtimānapi
udāsī bhadrasenaśca ṛṣivāsastathaiva ca
ṣaṣṭho bhadravidehaśca kaṃsaḥ sarvānaghātayat // MatsP_46.13

prathamā yā amāvāsyā vārṣikī tu bhaviṣyati
tasyāṃ jajñe mahābāhuḥ pūrvaṃ kṛṣṇaḥ prajāpatiḥ // MatsP_46.14

anujā tv abhavatkṛṣṇā subhadrā bhadrabhāṣiṇī
devakyāṃ tu mahātejā jajñe śūro mahāyaśāḥ // MatsP_46.15

sahadevastu tāmrāyāṃ jajñe śauriḥ kulodvahaḥ
upāsaṅgadharaṃ lebhe tanayaṃ devarakṣitā
ekāṃ kanyāṃ ca subhagāṃ kaṃsastām abhyaghātayat // MatsP_46.16

vijayaṃ rocamānaṃ ca vardhamānaṃ tu devalam
ete sarve mahātmāno hy upadevyāṃ prajajñire // MatsP_46.17

avagāho mahātmā ca vṛkadevyāmajāyata
vṛkadevyāṃ svayaṃ jajñe nandako nāma nāmataḥ // MatsP_46.18

saptamaṃ devakīputraṃ madanaṃ suṣuve nṛpa
gaveṣaṇaṃ mahābhāgaṃ saṃgrāmeṣvaparājitam // MatsP_46.19

śraddhādevyā vihāre tu vane hi vicaranpurā
vaiśyāyāmadadhācchauriḥ putraṃ kauśikamagrajam // MatsP_46.20

sutanū ratharājī ca śaurerāstāṃ parigrahau
puṇḍraśca kapilaścaiva vasudevātmajau balau // MatsP_46.21

jarā nāma niṣādo 'bhūt prathamaḥ sa dhanurdharaḥ
saubhadraśca bhavaścaiva mahāsattvau babhūvatuḥ // MatsP_46.22

devabhāgasutaścāpi nāmnāsāv uddhavaḥ smṛtaḥ
paṇḍitaṃ prathamaṃ prāhur devaśravaḥsamudbhavam // MatsP_46.23

aikṣvākyalabhatāpatyam anādhṛṣṭeryaśasvinī
nidhūtasattvaṃ śatrughnaṃ śrāddhastasmādajāyata // MatsP_46.24

karūṣāyānapatyāya kṛṣṇastuṣṭaḥ sutaṃ dadau
sucandraṃ tu mahābhāgaṃ vīryavantaṃ mahābalam // MatsP_46.25

jāmbavatyāḥ sutāv etau dvau ca satkṛtalakṣaṇau
cārudeṣṇaśca sāmbaśca vīryavantau mahābalau // MatsP_46.26

tantipālaśca tantiśca nandanasya sutāv ubhau
śamīkaputrāś catvāro vikrāntāḥ sumahābalāḥ
virājaśca dhanuścaiva śyāmaśca sṛñjayastathā // MatsP_46.27

anapatyo 'bhavacchyāmaḥ śamīkastu vanaṃ yayau
jugupsamāno bhojatvaṃ rājarṣitvamavāptavān // MatsP_46.28

kṛṣṇasya janmābhyudayaṃ yaḥ kīrtayati nityaśaḥ
śṛṇoti mānavo nityaṃ sarvapāpaiḥ pramucyate // MatsP_46.29

matsya-purāṇa 47

atha devo mahādevaḥ pūrvaṃ kṛṣṇaḥ prajāpatiḥ
vihārārthaṃ sa deveśo mānuṣeṣviha jayate // MatsP_47.1

devakyāṃ vasudevasya tapasā puṣkarekṣaṇaḥ
caturbāhustadā jāto divyarūpo jvalañśriyā // MatsP_47.2

śrīvatsalakṣaṇaṃ devaṃ dṛṣṭvā divyaiśca lakṣaṇaiḥ
uvāca vasudevastaṃ rūpaṃ saṃhara vai prabho // MatsP_47.3

bhīto 'haṃ deva kaṃsasya tatastvetadbravīmi te
mama putrā hatāstena jyeṣṭhāste bhīmavikramāḥ // MatsP_47.4

vasudevavacaḥ śrutvā rūpaṃ saṃharate 'cyutaḥ
anujñāpya tataḥ śauriṃ nandagopagṛhe 'nayat // MatsP_47.5

dattvainaṃ nandagopasya rakṣyatāmiti cābravīt
atastu sarvakalyāṇaṃ yādavānāṃ bhaviṣyati
ayaṃ tu garbho devakyāṃ jātaḥ kaṃsaṃ haniṣyati // MatsP_47.6

ka eṣa vasudevastu devakī ca yaśasvinī
nandagopaśca kastveṣa yaśodā ca mahāvratā // MatsP_47.7

yo viṣṇuṃ janayāmāsa yaṃ ca tātetyabhāṣata
yā garbhaṃ janayāmāsa yā cainaṃ tv abhyavardhayat // MatsP_47.8

puruṣaḥ kaśyapastvāsīd aditistu priyā smṛtā
brahmaṇaḥ kaśyapastvaṃśaḥ pṛthivyāstvaditistathā // MatsP_47.9

atha kāmānmahābāhur devakyāḥ samapūrayat
ye tayā kāṅkṣitā nityam ajātasya mahātmanaḥ // MatsP_47.10

so 'vatīrṇo mahīṃ devaḥ praviṣṭo mānuṣīṃ tanum
mohayansarvabhūtāni yogātmā yogamāyayā // MatsP_47.11

naṣṭe dharme tathā jajñe viṣṇurvṛṣṇikule prabhuḥ
kartuṃ dharmasya saṃsthānam asurāṇāṃ praṇāśanam // MatsP_47.12

rukmiṇī satyabhāmā ca satyā nāgnajitī tathā
subhāmā ca tathā śaibyā gāndhārī lakṣmaṇā tathā // MatsP_47.13

mitravindā ca kālindī devī jāmbavatī tathā
suśīlā ca tathā mādrī kauśalyā vijayā tathā
evamādīni devīnāṃ sahasrāṇi ca ṣoḍaśa // MatsP_47.14

rukmiṇī janayāmāsa putrānraṇaviśāradān
cārudeṣṇaṃ raṇe śūraṃ pradyumnaṃ ca mahābalam // MatsP_47.15

sucāruṃ bhadracāruṃ ca sudeṣṇaṃ bhadrameva ca
paraśuṃ cāruguptaṃ ca cārubhadraṃ sucārukam
cāruhāsaṃ kaniṣṭhaṃ ca kanyāṃ cārumatīṃ tathā // MatsP_47.16

jajñire satyabhāmāyāṃ bhānurbhramaratekṣaṇaḥ
rohito dīptimāṃścaiva tāmraś cakro jalaṃdhamaḥ // MatsP_47.17

catasro jajñire teṣāṃ svasārastu yavīyasīḥ
jāmbavatyāḥ suto jajñe sāmbaḥ samitiśobhanaḥ // MatsP_47.18

mitravānmitravindaśca mitravindā varāṅganā
mitrabāhuḥ sunīthaśca nāgnajityāḥ prajā hi sā // MatsP_47.19

evamādīni putrāṇāṃ sahasrāṇi nibodhata
śataṃ śatasahasrāṇāṃ putrāṇāṃ tasya dhīmataḥ // MatsP_47.20

aśītiśca sahasrāṇi vāsudevasutāstathā
lakṣamekaṃ tathā proktaṃ putrāṇāṃ ca dvijottamāḥ // MatsP_47.21

upasaṅgasya tu sutau vajraḥ saṃkṣipta eva ca
bhūrīndraseno bhūriśca gaveṣaṇasutāv ubhau // MatsP_47.22

pradyumnasya tu dāyādo vaidarbhyāṃ buddhisattamaḥ
aniruddho raṇe 'ruddho jajñe 'sya mṛgaketanaḥ // MatsP_47.23

kāśyā supārśvatanayā sāmbāllebhe tarasvinaḥ
satyaprakṛtayo devāḥ pañca vīrāḥ prakīrtitāḥ // MatsP_47.24

tisraḥ koṭyaḥ pravīrāṇāṃ yādavānāṃ mahātmanām
ṣaṣṭiḥ śatasahasrāṇi vīryavanto mahābalāḥ // MatsP_47.25

devāṃśāḥ sarva eveha hy utpannāste mahaujasaḥ
devāsure hatā ye ca tv asurā ye mahābalāḥ // MatsP_47.26

ihotpannā manuṣyeṣu bādhante sarvamānavān
teṣāmutsādanārthāya utpanno yādave kule // MatsP_47.27

kulānāṃ śatamekaṃ ca yādavānāṃ mahātmanām
sarvametatkulaṃ yāvad vartate vaiṣṇave kule // MatsP_47.28

viṣṇusteṣāṃ praṇetā ca prabhutve ca vyavasthitaḥ
nideśasthāyinastasya kathyante sarvayādavāḥ // MatsP_47.29

saptarṣayaḥ kuberaśca yakṣo māṇicarastathā
śālakir nāradaścaiva siddho dhanvantaristathā // MatsP_47.30

ādidevastathā viṣṇur ebhistu saha daivataḥ
kimarthaṃ saṃghaśo bhūtāḥ smṛtāḥ sambhūtayaḥ kati // MatsP_47.31

bhaviṣyāḥ kati caivānye prādurbhāvā mahātmanaḥ
brahmakṣatreṣu śānteṣu kimarthamiha jāyate // MatsP_47.32

yadarthamiha sambhūto viṣṇurvṛṣṇyandhakottamaḥ
punaḥ punarmanuṣyeṣu tannaḥ prabrūhi pṛcchatām // MatsP_47.33

tyaktvā divyāṃ tanuṃ viṣṇur mānuṣeṣviha jāyate
yuge tv atha parāvṛtte kāle praśithile prabhuḥ // MatsP_47.34

devāsuravimardeṣu jāyate harirīśvaraḥ
hiraṇyakaśipau daitye trailokyaṃ prākpraśāsati // MatsP_47.35

balinādhiṣṭhite caiva purā lokatraye kramāt
sakhyamāsītparamakaṃ devānāmasuraiḥ saha // MatsP_47.36

yugākhyāsurasampūrṇaṃ hy āsīd atyākulaṃ jagat
nideśasthāyinaścāpi tayordevāsurāḥ samam // MatsP_47.37

mṛdho balivimardāya sampravṛddhaḥ sudāruṇaḥ
devānāmasurāṇāṃ ca ghoraḥ kṣayakaro mahān // MatsP_47.38

kartuṃ dharmavyavasthānaṃ jāyate mānuṣeṣviha
bhṛgoḥ śāpanimittaṃ tu devāsurakṛte tadā // MatsP_47.39

kathaṃ devāsurakṛte vyāpāraṃ prāptavānsvataḥ
devāsuraṃ yathā vṛttaṃ tannaḥ prabrūhi pṛcchatām // MatsP_47.40

teṣāṃ dāyanimittaṃ te saṃgrāmāstu sudāruṇāḥ
varāhādyā daśa dvau ca śaṇḍāmarkāntare smṛtāḥ // MatsP_47.41

nāmatastu samāsena śṛṇutaiṣāṃ vivakṣataḥ
prathamo nārasiṃhastu dvitīyaścāpi vāmanaḥ // MatsP_47.42

tṛtīyastu varāhaśca caturtho 'mṛtamanthanaḥ
saṃgrāmaḥ pañcamaścaiva saṃjātastārakāmayaḥ // MatsP_47.43

ṣaṣṭho hy āḍībakākhyastu saptamastraipurastathā
andhakākhyo 'ṣṭamasteṣāṃ navamo vṛtraghātakaḥ // MatsP_47.44

dhātraśca daśamaścaiva tato hālāhalaḥ smṛtaḥ
prathito dvādaśasteṣāṃ ghoraḥ kolāhalastathā // MatsP_47.45

hiraṇyakaśipur daityo nārasiṃhena pātitaḥ
vāmanena balir baddhas trailokyākramaṇe purā // MatsP_47.46

hiraṇyākṣo hato dvaṃdve pratighāte tu daivataiḥ
daṃṣṭrayā tu varāheṇa samudrastu dvidhā kṛtaḥ // MatsP_47.47

prahlādo nirjito yuddhe indreṇāmṛtamanthane
virocanastu prāhlādir nityam indravadhodyataḥ // MatsP_47.48

indreṇaiva tu vikramya nihatastārakāmaye
aśaknuvansa devānāṃ sarvaṃ soḍhuṃ sadaivatam // MatsP_47.49

nihatā dānavāḥ sarve trailokye tryambakeṇa tu
asurāśca piśācāśca dānavāścāndhakāhave // MatsP_47.50

hatā devamanuṣye sve pitṛbhiścaiva sarvaśaḥ
saṃpṛkto dānavairvṛtro ghoro hālāhale hataḥ // MatsP_47.51

tadā viṣṇusahāyena mahendreṇa nivartitaḥ
hato dhvaje mahendreṇa māyācchannastu yogavit
dhvajalakṣaṇamāviśya vipracittiḥ sahānujaḥ // MatsP_47.52

daityāṃśca dānavāṃścaiva saṃyatānkila saṃyutān
jayankolāhale sarvān devaiḥ parivṛto vṛṣā // MatsP_47.53

yajñasyāvabhṛthe dṛśyau śaṇḍāmarkau tu daivataiḥ
ete devāsure vṛttāḥ saṃgrāmā dvādaśaiva tu // MatsP_47.54

devāsurakṣayakarāḥ prajānāṃ tu hitāya vai
hiraṇyakaśipū rājā varṣāṇāmarbudaṃ babhau // MatsP_47.55

dvisaptati tathānyāni niyutānyadhikāni ca
aśītiṃ ca sahasrāṇi trailokyaiśvaryatāṃ gataḥ // MatsP_47.56

paryāyeṇa nu rājābhūd balirvarṣāyutaṃ punaḥ
ṣaṣṭivarṣasahasrāṇi niyutāni ca viṃśatiḥ // MatsP_47.57

bale rājyādhikārastu yāvatkālaṃ babhūva ha
tāvatkālaṃ tu prahlādo nivṛtto hy asuraiḥ saha // MatsP_47.58

indrāstrayaste vijñeyā asurāṇāṃ mahaujasaḥ
daityasaṃsthamidaṃ sarvam āsīddaśayugaṃ punaḥ // MatsP_47.59

trailokyamidamavyagraṃ mahendreṇānupālyate
asapatnamidaṃ sarvam āsīddaśayugaṃ punaḥ // MatsP_47.60

prahlādasya hate tasmiṃs trailokye kālaparyayāt
paryāyeṇa tu samprāpte trailokyaṃ pākaśāsane
tato 'surānparityajya śukro devānagacchata // MatsP_47.61

yajñe devānatha gataṃ ditijāḥ kāvyamāhvayan
kiṃ tvaṃ no miṣatāṃ rājyaṃ tyaktvā yajñaṃ punargataḥ // MatsP_47.62

sthātuṃ na śaknumo hy atra praviśāmo rasātalam
evamukto 'bravīddaityān viṣaṇṇānsāntvayangirā // MatsP_47.63

mā bhaiṣṭa dhārayiṣyāmi tejasā svena vo 'surāḥ
mantrāścauṣadhayaścaiva rasā vasu ca yatparam // MatsP_47.64

kṛtsnāni mayi tiṣṭhanti pādasteṣāṃ sureṣu vai
tatsarvaṃ vaḥ pradāsyāmi yuṣmadarthe dhṛtā mayā // MatsP_47.65

tato devāstu tāndṛṣṭvā vṛtānkāvyena dhīmatā
saṃmantrayanti devā vai saṃvijñāstu jighṛkṣayā // MatsP_47.66

kāvyo hy eṣa idaṃ sarvaṃ vyāvartayati no balāt
sādhu gacchāmahe tūrṇaṃ yāvannādhyāpayiṣyati // MatsP_47.67

prasahya hatvā śiṣṭāṃstu pātālaṃ prāpayāmahe
tato devāstu saṃrabdhā dānavān upasṛtya ha // MatsP_47.68

tataste vadhyamānāstu kāvyamevābhidudruvuḥ
tataḥ kāvyastu tāndṛṣṭvā tūrṇaṃ devair abhidrutān // MatsP_47.69

rakṣāṃ kāvyena saṃhṛtya devāste 'pyasurārditāḥ
kāvyaṃ dṛṣṭvā sthitaṃ devā niḥśaṅkamasurāñjahuḥ // MatsP_47.70

tataḥ kāvyo 'nucintyātha brāhmaṇo vacanaṃ hitam
tānuvāca tataḥ kāvyaḥ pūrvaṃ vṛttamanusmaran // MatsP_47.71

trailokyaṃ vo hṛtaṃ sarvaṃ vāmanena tribhiḥ kramaiḥ
balirbaddho hato jambho nihataśca virocanaḥ // MatsP_47.72

mahāsurā dvādaśasu saṃgrāmeṣu surair hatāḥ
taistairupāyairbhūyiṣṭhaṃ nihatā vaḥ pradhānataḥ // MatsP_47.73

kiṃcicchīṣṭāstu yūyaṃ vai yuddhaṃ māstviti me matam
nītiṃ yāṃ vo 'bhidhāsyāmi tiṣṭhadhvaṃ kālaparyayāt // MatsP_47.74

yāsyāmyahaṃ mahādevaṃ mantrārthaṃ vijayāvaham
apratīpāṃstato mantrān devātprāpya maheśvarāt
yudhyāmahe punardevāṃs tataḥ prāpsyatha vai jayam // MatsP_47.75

tataste kṛtasaṃvādā devān ūcustadāsurāḥ
nyastaśastrā vayaṃ sarve niḥsaṃnāhā rathairvinā // MatsP_47.76

vayaṃ tapaścariṣyāmaḥ saṃvṛtā valkalairvane
prahlādasya vacaḥ śrutvā satyābhivyāhṛtaṃ tu tat // MatsP_47.77

tato devā nyavartanta vijvarā muditāśca te
nyastaśastreṣu daityeṣu vinivṛttāstadā surāḥ // MatsP_47.78

tatastānabravītkāvyaḥ kaṃcitkālamupāsyatha
nirutsiktās tapoyuktāḥ kālaṃ kāryārthasādhakam // MatsP_47.79

piturmamāśramasthā vai māṃ pratīkṣata dānavāḥ
tatsaṃdiśyāsurānkāvyo mahādevaṃ prapadyata // MatsP_47.80

mantrānicchāmyahaṃ deva ye na santi bṛhaspatau
parābhavāya devānām asurāṇāṃ jayāya ca // MatsP_47.81

evamukto 'bravīddevo vrataṃ tvaṃ cara bhārgava
pūrṇaṃ varṣasahasraṃ tu kaṇadhūmamavākśirāḥ
yadi pāsyasi bhadraṃ te tato mantrānavāpsyasi // MatsP_47.82

tatheti samanujñāpya śukrastu bhṛgunandanaḥ
pādau saṃspṛśya devasya bāḍhamityabravīdvacaḥ
vrataṃ carāmyahaṃ deva tvayādiṣṭo 'dya vai prabho // MatsP_47.83

tato 'nusṛṣṭo devena kuṇḍadhāro 'sya dhūmakṛt
tadā tasmingate śukre hy asurāṇāṃ hitāya vai
mantrārthaṃ tatra vasati brahmacaryaṃ maheśvare // MatsP_47.84

tadbuddhvā nītipūrvaṃ tu rājye nyaste tadāsuraiḥ
asmiṃśchidre tadāmarṣād devāstānsamupādravan
daṃśitāḥ sāyudhāḥ sarve bṛhaspatipuraḥsarāḥ // MatsP_47.85

dṛṣṭvāsuragaṇā devān pragṛhītāyudhānpunaḥ
utpetuḥ sahasā te vai saṃtrastāstānvaco 'bruvan // MatsP_47.86

nyaste śastre 'bhaye datta ācārye vratamāsthite
dattvā bhavanto hy abhayaṃ samprāptā no jighāṃsayā // MatsP_47.87

anācāryā vayaṃ devās tyaktaśastrāstvavasthitāḥ
cīrakṛṣṇājinadharā niṣkriyā niṣparigrahāḥ // MatsP_47.88

raṇe vijetuṃ devāṃśca na śakṣyāmaḥ kathaṃcana
ayuddhena prapatsyāmaḥ śaraṇaṃ kāvyamātaram // MatsP_47.89

yāpayāmaḥ kṛcchramidaṃ yāvadabhyeti no guruḥ
nivṛtte ca tathā śukre yotsyāmo daṃśitāyudhāḥ // MatsP_47.90

evamuktvā tato 'nyonyaṃ śaraṇaṃ kāvyamātaram
prāpadyanta tato bhītās tebhyo 'dādabhayaṃ tu sā // MatsP_47.91

na bhetavyaṃ na bhetavyaṃ bhayaṃ tyajata dānavāḥ
matsaṃnidhau vartatāṃ vo na bhīr bhavitumarhati // MatsP_47.92

tayā cābhyupapannāṃstān dṛṣṭvā devāstato 'surān
abhijagmuḥ prasahyaitān avicārya balābalam // MatsP_47.93

tatastānbādhyamānāṃstu devairdṛṣṭvāsurāṃstadā
devī kruddhābravīddevān anindrānvaḥ karomyaham // MatsP_47.94

saṃbhṛtya sarvasambhārān indraṃ sābhyacarattadā
tastambha devī balavad yogayuktā tapodhanā // MatsP_47.95

tatastaṃ stambhitaṃ dṛṣṭvā indraṃ devāśca mūkavat
prādravanta tato bhītā indraṃ dṛṣṭvā vaśīkṛtam // MatsP_47.96

gateṣu surasaṃgheṣu śakraṃ viṣṇurabhāṣata
māṃ tvaṃ praviśa bhadraṃ te nayiṣye tvāṃ surottama // MatsP_47.97

evamuktastato viṣṇuṃ praviveśa puraṃdaraḥ
viṣṇunā rakṣitaṃ dṛṣṭvā devī kruddhā vaco 'bravīt // MatsP_47.98

eṣā tvāṃ viṣṇunā sārdhaṃ dahāmi maghavanbalāt
miṣatāṃ sarvabhūtānāṃ dṛśyatāṃ me tapobalam // MatsP_47.99

tayā 'bhibhūtau tau devāv indrāviṣṇū babhūvatuḥ
kathaṃ mucyeva sahitau viṣṇurindram abhāṣata // MatsP_47.100

indro 'bravījjahi hyenāṃ yāvannau na dahetprabho
viśeṣaṇābhibhūto 'smi tvatto 'haṃ jahi mā ciram // MatsP_47.101

tataḥ samīkṣya viṣṇustāṃ strīvadhe kṛcchram āsthitaḥ
abhidhyāya tataścakram āpaduddharaṇe tu tat // MatsP_47.102

tatastu tvarayā yuktaḥ śīghrakārī bhayānvitaḥ
jñātvā viṣṇustatastasyā krūraṃ devyāścikīrṣitam
kruddhaḥ svamastramādāya śiraściccheda vai bhiyā // MatsP_47.103

taṃ dṛṣṭvā strīvadhaṃ ghoraṃ cukrodha bhṛgurīśvaraḥ
tato 'bhiśapto bhṛguṇā viṣṇur bhāryāvadhe tadā // MatsP_47.104

yasmātte jānato dharmapravadhyā strī niṣūditā
tasmāttvaṃ saptakṛtveha mānuṣeṣūpapatsjase // MatsP_47.105

tatastenābhiśāpena naṣṭe dharme punaḥpunaḥ
lokasya ca hitārthāya jāyate mānuyeṣviha // MatsP_47.106

anuvyāhṛtya viṣṇuṃ sa tadādāya śirastvaran
samānīya tataḥ kāyam asau gṛhyedamabravīt // MatsP_47.107

eṣā tvaṃ viṣpunā devi hatā saṃjīvayāmyaham
tatastāṃ yojya śirasā abhijīveti so 'bravīt // MatsP_47.108

yadi kṛtsno mayā dharmo jñāyate carito 'pi vā
tena satyena jīvasva yadi satyaṃ vadāmyaham // MatsP_47.109

tatastāṃ prokṣya śītābhir adbhir jīveti so 'bravīt
tato 'bhivyāhṛte tasya devī saṃjīvitā tadā // MatsP_47.110

tatastāṃ sarvabhūtāni dṛṣṭvā suptotthitāmiva
sādhu sādhviti cakruste vacasā sarvatodiśam // MatsP_47.111

evaṃ pratyāhṛtā tena devī sā bhṛguṇā tadā
miṣatāṃ devatānāṃ hi tadadbhutam ivābhavad // MatsP_47.112

asaṃbhrāntena bhṛguṇā patnī saṃjīvitā punaḥ
dṛṣṭvā cendro nālabhata śarma kāvyabhayātpunaḥ
prajāgare tataścendro jayantīmidamabravīt // MatsP_47.113

saṃcintya matimān vākyaṃ svāṃ kanyāṃ pākaśāsanaḥ
eṣa kāvyo hyamitrāya vrataṃ carati dāruṇam
tenāhaṃ vyākulaḥ putri kṛto matimatā bhṛśam // MatsP_47.114

gaccha saṃsādhayasvainaṃ śramāpanayanaiḥ śubhaiḥ
taistairmanonukūlaiśca hy upacārair atandritā // MatsP_47.115

kāvyamārādhayasvainaṃ yathā tuṣyeta sa dvijaḥ
gaccha tvaṃ tasya dattā'si prayatnaṃ kuru matkṛte // MatsP_47.116

evamuktā jayantī sā vacaḥ saṃgṛhya vai pituḥ
agacchadyatra ghoraṃ sa tapa ārabhya tiṣṭhati // MatsP_47.117

taṃ dṛṣṭvā tu pibantaṃ sā kaṇadhūmam avāṅmukham
yakṣeṇa pātyamānaṃ ca kuṇḍadhāreṇa pātitam // MatsP_47.118

dṛṣṭvā ca taṃ pātyamānaṃ devī kāvyamavasthitam
svarūpaṃ dhyānaśāmyantaṃ durbalaṃ bhūtimāsthitam
pitrā yathoktaṃ vākyaṃ sā kāvye kṛtavatī tadā // MatsP_47.119

gīrbhiścaivānukūlābhiḥ stuvatī valgubhāṣiṇī
gātrasaṃvāhanaiḥ kāle sevamānā tvacaḥ sukhaiḥ
vratacaryānukūlābhir uvāsa bahulāḥ samāḥ // MatsP_47.120

pūrṇe dhūmavrate tasmin ghore varṣasahasrake
vareṇa cchandayāmāsa kāvyaṃ prīto bhavastadā // MatsP_47.121

etadvrataṃ tvayaikena cīrṇaṃ nānyena kenacit
tasmādvai tapasā buddhyā śrutena ca balena ca // MatsP_47.122

tejasā ca surānsarvāṃs tvameko 'bhibhaviṣyasi
yaccābhilaṣitaṃ brahman vidyate bhṛgunandana // MatsP_47.123

prapatsyase tu tatsarvaṃ nānuvācyaṃ tu kasyacit
sarvābhibhāvī tena tvaṃ bhaviṣyasi dvijottama // MatsP_47.124

etāndattvā varāṃstasmai bhārgavāya bhavaḥ punaḥ
prajeśatvaṃ dhaneśatvam avadhyatvaṃ ca vai dadau // MatsP_47.125

etāṃllabdhvā varānkāvyaḥ samprahṛṣṭatanūruhaḥ
harṣātprādurbabhau tasya divyastotraṃ maheśvare
tathā tiryaksthitaścaiva tuṣṭuve nīlalohitam // MatsP_47.126

namo 'stu śitikaṇṭhāya kaniṣṭhāya suvarcase
lelihānāya kāvyāya vatsarāyāndhasaḥ pate // MatsP_47.127

kapardine karālāya haryakṣṇe varadāya ca
saṃstutāya sutīrthāya devadevāya raṃhase // MatsP_47.128

uṣṇīṣiṇe suvaktrāya bahurūpāya vedhase
vasuretāya rudrāya tapase citravāsase // MatsP_47.129

hrasvāya muktakeśāya senānye rohitāya ca
kavaye rājavṛkṣāya takṣakakrīḍanāya ca // MatsP_47.130

sahasraśirase caiva sahasrākṣāya mīdhuṣe
varāya bhavyarūpāya śvetāya puruṣāya ca // MatsP_47.131

giriśāya namo 'rkāya baline ājyapāya ca
sutṛptāya suvastrāya dhanvine bhārgavāya ca // MatsP_47.132

niṣaṅgiṇe ca tārāya svakṣāya kṣapaṇāya ca
tāmrāya caiva bhīmāya ugrāya ca śivāya ca // MatsP_47.133

mahādevāya śarvāya viśvarūpaśivāya ca
hiraṇyāya variṣṭhāya jyeṣṭhāya madhyamāya ca // MatsP_47.134

vāstoṣpate pinākāya muktaye kevalāya ca
mṛgavyādhāya dakṣāya sthāṇave bhīṣaṇāya ca // MatsP_47.135

bahunetrāya dhuryāya trinetrāyeśvarāya ca
kapāline ca vīrāya mṛtyave tryambakāya ca // MatsP_47.136

babhrave ca piśaṅgāya piṅgalāyāruṇāya ca
pinākine ceṣumate citrāya rohitāya ca // MatsP_47.137

dundubhyāyaikapādāya ajāya buddhidāya ca
āraṇyāya gṛhasthāya yataye brahmacāriṇe // MatsP_47.138

sāṃkhyāya caiva yogāya vyāpine dīkṣitāya ca
anāhatāya śarvāya bhavyeśāya yamāya ca // MatsP_47.139

rodhase cekitānāya brahmiṣṭhāya maharṣaye
catuṣpadāya medhyāya rakṣiṇe śīghragāya ca // MatsP_47.140

śikhaṇḍine karālāya daṃṣṭriṇe viśvavedhase
bhāsvarāya pratītāya sudīptāya sumedhase // MatsP_47.141

krūrāyāvikṛtāyaiva bhīṣaṇāya śivāya ca
saumyāya caiva mukhyāya dhārmikāya śubhāya ca // MatsP_47.142

avadhyāyāmṛtāyaiva nityāya śāśvatāya ca
vyāpṛtāya viśiṣṭāya bharatāya ca sākṣiṇe // MatsP_47.143

kṣemāya sahamānāya satyāya cāmṛtāya ca
kartre paraśave caiva śūline divyacakṣuṣe // MatsP_47.144

somapāyājyapāyaiva dhūmapāyoṣmapāya ca
śucaye paridhānāya sadyojātāya mṛtyave // MatsP_47.145

piśitāśāya sarvāya meghāya vidyutāya ca
vyāvṛttāya variṣṭhāya bharitāya tarakṣave // MatsP_47.146

tripuraghnāya tīrthāyā-vakrāya romaśāya ca
tigmāyudhāya vyākhyāya susiddhāya pulastaye // MatsP_47.147

rocamānāya caṇḍāya sphītāya ṛṣabhāya ca
vratine yuñjamānāya śucaye cordhvaretase // MatsP_47.148

asuraghnāya svāghnāya mṛtyughne yajñiyāya ca
kṛśānave pracetāya vahnaye nirmalāya ca // MatsP_47.149

rakṣoghnāya paśughnāyāvighnāya śvasitāya ca
vibhrāntāya mahāntāya arṇave durgamāya ca // MatsP_47.150

kṛṣṇāya ca jayantāya lokānāmīśvarāya ca
anāśritāya vedhyāya samatvādhiṣṭhitāya ca // MatsP_47.151

hiraṇyabāhave caiva vyāptāya ca mahāya ca
sukarmaṇe prasahyāya ceśānāya sucakṣuṣe // MatsP_47.152

kṣipreṣave sadaśvāya śivāya mokṣadāya ca
kapilāya piśaṅgāya mahādevāya dhīmate // MatsP_47.153

mahākāyāya dīptāya rodanāya sahāya ca
dṛḍhadhanvine kavacine rathine ca varūthine // MatsP_47.154

bhṛgunāthāya śukrāya gahvareṣṭhāya vedhase
amoghāya praśāntāya sumedhāya vṛṣāya ca // MatsP_47.155

namo 'stu tubhyaṃ bhagavan viśvāya kṛttivāsase
paśūnāṃ pataye tubhyaṃ bhūtānāṃ pataye namaḥ // MatsP_47.156

praṇave ṛgyajuḥsāmne svāhāya ca svadhāya ca
vaṣaṭkārātmane caiva tubhyaṃ mantrātmane namaḥ // MatsP_47.157

tvaṣṭre dhātre tathā kartre cakṣuḥśrotramayāya ca
bhūtabhavyabhaveśāya tubhyaṃ karmātmane namaḥ // MatsP_47.158

vasave caiva sādhyāya rudrādityasurāya ca
viṣāya mārutāyaiva tubhyaṃ devātmane namaḥ // MatsP_47.159

agnīṣomavidhijñāya paśumantrauṣadhāya ca
svayambhuve hy ajāyaiva apūrvaprathamāya ca
prajānāṃ pataye caiva tubhyaṃ brahmātmane namaḥ // MatsP_47.160

ātmeśāyātmavaśyāya sarveśātiśayāya ca
sarvabhūtāṅgabhūtāya tubhyaṃ bhūtātmane namaḥ // MatsP_47.161

nirguṇāya guṇajñāya vyākṛtāyāmṛtāya ca
nirupākhyāya mitrāya tubhyaṃ sāṃkhyātmane namaḥ // MatsP_47.162

pṛthivyai cāntarikṣāya divyāya ca mahāya ca
janastapāya satyāya tubhyaṃ lokātmane namaḥ // MatsP_47.163

avyaktāya ca mahate bhūtāderindriyāya ca
ātmajñāya viśeṣāya tubhyaṃ sarvātmane namaḥ // MatsP_47.164

nityāya cātmaliṅgāya sūkṣmāyaivetarāya ca
buddhāya vibhave caiva tubhyaṃ mokṣātmane namaḥ // MatsP_47.165

namaste triṣu lokeṣu namaste paratas triṣu
satyānteṣu mahādyeṣu caturṣu ca namo 'stu te // MatsP_47.166

namaḥ stotre mayā hy asmin yadi na vyāhṛtaṃ bhavet
madbhakta iti brahmaṇya tatsarvaṃ kṣantumarhasi // MatsP_47.167

evamābhāṣya deveśam īśvaraṃ nīlalohitam
prahvo 'bhipraṇatastasmai prāñjalirvāgyato 'bhavat // MatsP_47.168

kāvyasya gātraṃ saṃspṛśya hastena prītimānbhavaḥ
nikāmaṃ darśanaṃ dattvā tatraivāntaradhīyata // MatsP_47.169

tataḥ so 'ntarhite tasmin deveśe 'nucarīṃ tadā
tiṣṭhantīṃ pārśvato dṛṣṭvā jayantīmidamabravīt // MatsP_47.170

kasya tvaṃ subhage kā vā duḥkhite mayi duḥkhitā
mahatā tapasā yuktā kimarthaṃ māṃ niṣevase // MatsP_47.171

anayā saṃstuto bhaktyā praśrayeṇa damena ca
snehena caiva suśroṇi prīto 'smi varavarṇini // MatsP_47.172

kimicchasi varārohe kaste kāmaḥ samṛdhyatām
tatte sampādayāmyadya yadyapi syātsuduṣkaraḥ // MatsP_47.173

evamuktābravīdenaṃ tapasā jñātumarhasi
cikīrṣitaṃ hi me brahmaṃs tvaṃ hi vettha yathātatham // MatsP_47.174

evamukto 'bravīdenāṃ dṛṣṭvā divyena cakṣuṣā
mayā saha tvaṃ suśroṇi daśa varṣāṇi bhāmini // MatsP_47.175

sarvabhūtairadṛśyā ca saṃprayogamihecchasi
devi cendīvaraśyāme varārhe vāmalocane
evaṃ vṛṇoṣi kāmaṃ tvaṃ matto vai valgubhāṣiṇi // MatsP_47.176

evaṃ bhavatu gacchāmo gṛhānno mattakāśini
tataḥ svagṛhamāgatya jayantyāḥ pāṇimudvahan // MatsP_47.177

tayā sahāvasaddevyā daśa varṣāṇi bhārgavaḥ
adṛśyaḥ sarvabhūtānāṃ māyayā saṃvṛtaḥ prabhuḥ // MatsP_47.178

kṛtārthamāgataṃ dṛṣṭvā kāvyaṃ sarve diteḥ sutāḥ
abhijagmurgṛhaṃ tasya muditāste didṛkṣavaḥ // MatsP_47.179

yadā gatā na paśyanti māyayā saṃvṛtaṃ gurum
lakṣaṇaṃ tasya tadbuddhvā pratijagmuryathāgatam // MatsP_47.180

bṛhaspatistu saṃruddhaṃ kāvyaṃ jñātvā vareṇa tu
tuṣṭyarthaṃ daśa varṣāṇi jayantyā hitakāmyayā // MatsP_47.181

buddhvā tadantaraṃ so 'pi daityānāmindranoditaḥ
kāvyasya rūpamāsthāya asurān samupāhvayat // MatsP_47.182

tatastānāgatāndṛṣṭvā bṛhaspatiruvāca ha
svāgataṃ mama yājyānāṃ prāpto 'haṃ vo hitāya ca // MatsP_47.183

ahaṃ vo 'dhyāpayiṣyāmi vidyāḥ prāptāstu yā mayā
tataste hṛṣṭamanaso vidyārthamupapedire // MatsP_47.184

pūrṇe kāvyastadā tasmin samaye daśavārṣike
samayānte devayānī tadotpannā iti śrutiḥ
buddhiṃ cakre tataḥ so 'tha yājyānāṃ pratyavekṣaṇe // MatsP_47.185

devi gacchāmyahaṃ draṣṭuṃ mama yājyāñśucismite
vibhrāntavīkṣite sādhvi trivarṇāyatalocane // MatsP_47.186

evamuktābravīd enaṃ bhaja bhaktānmahāvrata
eṣa dharmaḥ satāṃ brahman na dharmaṃ lopayāmi te // MatsP_47.187

tato gatvāsurāndṛṣṭvā devācāryeṇa dhīmatā
vañcitānkāvyarūpeṇa tataḥ kāvyo 'bravīttu tān // MatsP_47.188

kāvyaṃ māṃ vo vijānīdhvaṃ toṣito giriśo vibhuḥ
vañcitā bata yūyaṃ vai sarve śṛṇuta dānavāḥ // MatsP_47.189

śrutvā tathā bruvāṇaṃ taṃ saṃbhrāntāste tadābhavan
prekṣantas tāv ubhau tatra sthitāsīnau suvismitāḥ // MatsP_47.190

sampramūḍhās tataḥ sarve na prābudhyanta kiṃcana
abravīt sampramūḍheṣu kāvyastānasurāṃstadā // MatsP_47.191

ācāryo vo hy ahaṃ kāvyo devācāryo 'yamaṅgirāḥ
anugacchata māṃ daityās tyajatainaṃ bṛhaspatim // MatsP_47.192

ityuktā hy asurāstena tāv ubhau samavekṣya ca
yadāsurā viśeṣaṃ tu na jānantyubhayostayoḥ // MatsP_47.193

bṛhaspatir uvācainān asambhrāntastapodhanaḥ
kāvyo vo 'haṃ gururdaityā madrūpo 'yaṃ bṛhaspatiḥ // MatsP_47.194

saṃmohayati rūpeṇa māmakenaiṣa vo 'surāḥ
śrutvā tasya tataste vai sametya tu tato 'bruvan // MatsP_47.195

ayaṃ no daśa varṣāṇi satataṃ śāsti vai prabhuḥ
eṣa vai gururasmākam antarepsurayaṃ dvijaḥ // MatsP_47.196

tataste dānavāḥ sarve praṇipatyābhinandya ca
vacanaṃ jagṛhustasya cirābhyāse na mohitāḥ // MatsP_47.197

ūcus tamasurāḥ sarve krodhasaṃraktalocanāḥ
ayaṃ gurur hito 'smākaṃ gaccha tvaṃ nāsi no guruḥ // MatsP_47.198

bhārgavo vāṅgirā vāpi bhagavāneṣa no guruḥ
sthitā vayaṃ nideśe 'sya sādhu tvaṃ gaccha māciram // MatsP_47.199

evamuktvāsurāḥ sarve prāpadyanta bṛhaspatim
yadā na pratyapadyanta kāvyenoktaṃ mahaddhitam // MatsP_47.200

cukopa bhārgavasteṣām avalepena tena tu
bodhitā hi mayā yasmān na māṃ bhajatha dānavāḥ // MatsP_47.201

tasmātpranaṣṭasaṃjñā vai parābhavamavāpsyatha
iti vyāhṛtya tānkāvyo jagāmātha yathāgatam // MatsP_47.202

śaptāṃstānasurāñjñātvā kāvyena sa bṛhaspatiḥ
kṛtārthaḥ sa tadā hṛṣṭaḥ svarūpaṃ pratyapadyata // MatsP_47.203

buddhyāsurān hatāñjñātvā kṛtārtho 'ntaradhīyata
tataḥ pranaṣṭe tasmiṃstu vibhrāntā dānavābhavan // MatsP_47.204

aho vivañcitāḥ smeti parasparamathābruvan
pṛṣṭhato 'bhimukhāścaiva tāḍitāṅgirasena tu // MatsP_47.205

vañcitāḥ sopadhānena sve sve vastuni māyayā
tatastvaparituṣṭāste tameva tvaritā yayuḥ
prahlādamagrataḥ kṛtvā kāvyasyānupadaṃ punaḥ // MatsP_47.206

tataḥ kāvyaṃ samāsādya upatasthuravāṅmukhāḥ
samāgatānpunardṛṣṭvā kāvyo yājyānuvāca ha // MatsP_47.207

mayā saṃbodhitāḥ sarve yasmānmā nābhinandatha
tatastenāvamānena gatā yūyaṃ parābhavam // MatsP_47.208

evaṃ bruvāṇaṃ śukraṃ tu bāṣpasaṃdigdhayā girā
prahlādastaṃ tadovāca mā nastvaṃ tyaja bhārgava // MatsP_47.209

svāśrayān bhajamānāṃśca bhaktāṃstvaṃ bhaja bhārgava
tvayyadṛṣṭe vayaṃ tena devācāryeṇa mohitāḥ
bhaktānarhasi vai jñātuṃ tapodīrgheṇa cakṣuṣā // MatsP_47.210

yadi nastvaṃ na kuruṣe prasādaṃ bhṛgunandana
apadhyātās tvayā hy adya praviśāmo rasātalam // MatsP_47.211

jñātvā kāvyo yathātattvaṃ kāruṇyādanukampayā
evaṃ pratyanunīto vai tataḥ kopaṃ niyamya saḥ
uvācaitānna bhetavyaṃ na gantavyaṃ rasātalam // MatsP_47.212

avaśyaṃ bhāvino hy arthāḥ prāptavyā mayi jāgrati
na śakyamanyathā kartuṃ diṣṭaṃ hi balavattaram // MatsP_47.213

saṃjñā pranaṣṭā yā vo 'dya tāmetāṃ pratipatsyatha
devāñjitvā sakṛccāpi pātālaṃ pratipatsyatha // MatsP_47.214

prāpte paryāyakāle ca hīti brahmābhyabhāṣata
matprasādācca trailokyaṃ bhuktaṃ yuṣmābhirūrjitam // MatsP_47.215

yugākhyā daśa sampūrṇā devānākramya mūrdhani
etāvantaṃ ca kālaṃ vai brahmā rājyamabhāṣata // MatsP_47.216

rājyaṃ sāvarṇike tubhyaṃ punaḥ kila bhaviṣyati
lokānāmīśvaro bhāvyas tava pautraḥ punarbaliḥ // MatsP_47.217

evaṃ kila mithaḥ proktaḥ pautraste viṣṇunā svayam
vācā hṛteṣu lokeṣu tāstāstasyābhavankila // MatsP_47.218

yasmātpravṛttayaścāsya saṃkāśād abhisaṃdhitāḥ
tasmādvṛttena prītena tubhyaṃ dattaṃ svayambhuvā // MatsP_47.219

devarājye balirbhāvya iti māmīśvaro 'bravīt
tasmādadṛśyo bhūtānāṃ kālāpekṣaḥ sa tiṣṭhati // MatsP_47.220

prītena cāparo datto varastubhyaṃ svayambhuvā
tasmānnirutsukastvaṃ vai paryāyaṃ sahito 'suraiḥ // MatsP_47.221

na hi śakyaṃ mayā tubhyaṃ purastād viprabhāṣitum
brahmaṇā pratiṣiddho 'haṃ bhaviṣyaṃ jānatā vibho // MatsP_47.222

imau ca śiṣyau dvau mahyaṃ samāv etau bṛhaspateḥ
daivataiḥ saha saṃsṛṣṭān sarvānvo dhārayiṣyataḥ // MatsP_47.223

ityuktā hy asurāḥ sarve kāvyenākliṣṭakarmaṇā
hṛṣṭāstena yayuḥ sārdhaṃ prahlādena mahātmanā // MatsP_47.224

avaśyaṃ bhāvyamarthaṃ tu śrutvā śukreṇa bhāṣitam
sakṛdāśaṃsamānāstu jayaṃ śukreṇa bhāṣitam
daṃśitāḥ sāyudhāḥ sarve tato devānsamāhvayan // MatsP_47.225

devāstadāsurāndṛṣṭvā saṃgrāme samupasthitān
sarve saṃbhṛtasambhārā devāstān samayodhayan // MatsP_47.226

devāsure tadā tasmin vartamāne śataṃ samāḥ
ajayannasurā devāṃs tato devā hy amantrayan // MatsP_47.227

yajñenopāhvayāmas tau tato jeṣyāmahe 'surān
tadopāmantrayandevāḥ śaṇḍāmarkau tu tāv ubhau // MatsP_47.228

yajñe cāhūya tau proktau tyajetāmasurān dvijau
vayaṃ yuvāṃ bhajiṣyāmaḥ saha jitvā tu dānavān // MatsP_47.229

evaṃ kṛtābhisaṃdhī tau śaṇḍāmarkau surāstathā
tato devā jayaṃ prāpur dānavāśca parājitāḥ // MatsP_47.230

śaṇḍāmarkaparityaktā dānavā hy abalāstathā
evaṃ daityāḥ purā kāvyaśāpenābhihatāstadā // MatsP_47.231

kāvyaśāpābhibhūtāste nirādhārāśca sarvaśaḥ
nirasyamānā devaiśca viviśuste rasātalam // MatsP_47.232

evaṃ nirudyamā devaiḥ kṛtāḥ kṛcchreṇa dānavāḥ
tataḥ prabhṛti śāpena bhṛgornaimittikena tu // MatsP_47.233

jajñe punaḥ punarviṣṇur dharme praśithile prabhuḥ
kurvandharmavyavasthānam asurāṇāṃ praṇāśanam // MatsP_47.234

prahlādasya nideśe tu na sthāsyantyasurāśca ye
manuṣyavadhyāste sarve brahmeti vyāharatprabhuḥ // MatsP_47.235

dharmānnārāyaṇasyāṃśaḥ sambhūtaś cākṣuṣe 'ntare
yajñaṃ vai vartayāmāsur devā vaivasvate 'ntare // MatsP_47.236

prādurbhāve tatastasya brahmā hy āsītpurohitaḥ
yugākhyāyāṃ caturthyāṃ tu āpanneṣu sureṣu vai // MatsP_47.237

sambhūtastu samudrānte hiraṇyakaśiporvadhe
dvitīye narasiṃhākhye rudro hy āsītpurohitaḥ // MatsP_47.238

balisaṃstheṣu lokeṣu tretāyāṃ saptamaṃ prati
tṛtīye vāmanasyārthe dharmeṇa tu purodhasā // MatsP_47.239

etās tisraḥ smṛtāstasya divyāḥ sambhūtayo dvijāḥ
mānuṣāḥ sapta yānyāstu śāpajāstā nibodhata // MatsP_47.240

tretāyuge tu prathame dattātreyo babhūva ha
naṣṭe dharme caturthāṃśe mārkaṇḍeyapuraḥsaraḥ // MatsP_47.241

pañcamaḥ pañcadaśyāṃ ca tretāyāṃ saṃbabhūva ha
māndhātā cakravartī tu tadottaṅkapuraḥsare // MatsP_47.242

ekonaviṃśyāṃ tretāyāṃ sarvakṣatrāntakṛdvibhuḥ
jāmadagnyastathā ṣaṣṭho viśvāmitrapuraḥsaraḥ // MatsP_47.243

caturviṃśe yuge rāmo vasiṣṭhena purodhasā
saptamo rāvaṇasyārthe jajñe daśarathātmajaḥ // MatsP_47.244

aṣṭame dvāpare viṣṇur aṣṭāviṃśe parāśarāt
vedavyāsastathā jajñe jātūkarṇyapuraḥsaraḥ // MatsP_47.245

kartuṃ dharmavyavasthānam asurāṇāṃ praṇāśanam
buddho navamako jajñe tapasā puṣkarekṣaṇaḥ
devasundararūpeṇa dvaipāyanapuraḥsaraḥ // MatsP_47.246

tasminneva yuge kṣīṇe saṃdhyāśiṣṭe bhaviṣyati
kalkī tu viṣṇuyaśasaḥ pārāśaryapuraḥsaraḥ // MatsP_47.247

daśamo bhāvyasambhūto yājñavalkyapuraḥsaraḥ
sarvāṃśca bhūtāṃs timitān pāṣaṇḍāṃścaiva sarvaśaḥ // MatsP_47.248

pragṛhītāyudhair viprair vṛtaḥ śatasahasraśaḥ // MatsP_47.249

niḥśeṣāñchūdrarājñastu tadā sa tu kariṣyati
brahmadviṣaḥ sapatnāṃstu saṃhṛtyaiva ca tadvapuḥ // MatsP_47.250

pañcaviṃśe sthitaḥ kalkiś caritārthaḥ sasainikaḥ
śūdrān saṃśodhayitvā tu samudrāntaṃ ca vai svayam // MatsP_47.251

pravṛttacakro balavān saṃhāraṃ tu kariṣyati
utsādayitvā vṛṣalān prāyaśastānadhārmikān // MatsP_47.252

tatastadā sa vai kalkiś caritārthaḥ sasainikaḥ
prajāstaṃ sādhayitvā tu samṛddhāstena vai svayam // MatsP_47.253

akasmātkopitānyonyaṃ bhaviṣyantīha mohitāḥ
kṣapayitvā tu te 'nyonyaṃ bhāvinārthena coditāḥ // MatsP_47.254

tataḥ kāle vyatīte tu sa devo 'ntaradhīyata
nṛpeṣvatha pranaṣṭeṣu prajānāṃ saṃgrahāttadā // MatsP_47.255

rakṣaṇe vinivṛtte tu hatvā cānyonyamāhave
parasparaṃ ca hatvā tu nirākrandāḥ suduḥkhitāḥ // MatsP_47.256

purāṇi hitvā grāmāṃśca tulyatve niṣparigrahāḥ
pranaṣṭāśramadharmāśca naṣṭavarṇāśramāstathā // MatsP_47.257

aṭṭaśūlā nānapadāḥ śivaśūlāścatuṣpathāḥ
pramadāḥ keśaśūlāśca bhaviṣyanti yugakṣaye // MatsP_47.258

hrasvadehāyuṣaścaiva bhaviṣyanti vanaukasaḥ
saritparvatavāsinyo mūlapattraphalāśanāḥ // MatsP_47.259

cīracarmājinadharāḥ saṃkaraṃ ghoramāśritāḥ
utpātaduḥkhāḥ svalpārthā bahubādhāśca tāḥ prajāḥ // MatsP_47.260

evaṃ kaṣṭamanuprāptāḥ kāle saṃdhyaṃśake tadā
tataḥ kṣayaṃ gamiṣyanti sārdhaṃ kaliyugena tu // MatsP_47.261

kṣīṇe kaliyuge tasmiṃs tataḥ kṛtamavartata
ityetatkīrtitaṃ samyag devāsuraviceṣṭitam // MatsP_47.262

yaduvaṃśaprasaṅgena samāsādvaiṣṇavaṃ yaśaḥ
turvasostu pravakṣyāmi pūror druhyostathā hy anoḥ // MatsP_47.263

matsya-purāṇa 48

turvasostu suto garbho gobhānustasya cātmajaḥ
gobhānostu suto vīras trisāriraparājitaḥ // MatsP_48.1

karaṃdhamastu traisārir bharatastasya cātmajaḥ
duṣyantaḥ pauravasyāpi tasya putro hy akalmaṣaḥ // MatsP_48.2

evaṃ yayātiśāpena jarāsaṃkramaṇe purā
turvasoḥ pauravaṃ vaṃśaṃ praviveśa purā kila // MatsP_48.3

duṣyantasya tu dāyādo varūtho nāma pārthivaḥ
varūthāttu tathāṇḍīraḥ saṃdhānastasya cātmajaḥ // MatsP_48.4

pāṇḍyaśca keralaścaiva colaḥ karṇastathaiva ca
teṣāṃ janapadāḥ sphītāḥ pāṇḍyāścolāḥ sakeralāḥ // MatsP_48.5

druhyostu tanayau śūrau setuḥ ketustathaiva ca
setuputraḥ śaradvāṃstu gandhārastasya cātmajaḥ // MatsP_48.6

khyāyate yasya nāmnāsau gandhāraviṣayo mahān
āraṭṭadeśajāstasya turagā vājināṃ varāḥ // MatsP_48.7

gandhāraputro dharmastu ghṛtastasyātmajo 'bhavat
ghṛtācca viduṣo jajñe pracetāstasya cātmajaḥ // MatsP_48.8

pracetasaḥ putraśataṃ rājānaḥ sarva eva te
mleccharāṣṭrādhipāḥ sarve udīcīṃ diśam āśritāḥ // MatsP_48.9

anoścaiva sutā vīrās trayaḥ paramadhārmikāḥ
sabhānaraścākṣuṣaśca parameṣus tathaiva ca // MatsP_48.10

sabhānarasya putrastu vidvānkolāhalo nṛpaḥ
kolāhalasya dharmātmā saṃjayo nāma viśrutaḥ // MatsP_48.11

saṃjayasyābhavatputro vīro nāma puraṃjayaḥ
janamejayo mahārāja puraṃjayasuto 'bhavat // MatsP_48.12

janamejayasya rājarṣer mahāśālo 'bhavatsutaḥ
āsīd indrasamo rājā pratiṣṭhitayaśābhavat // MatsP_48.13

mahāmanāḥ sutastasya mahāśālasya dhārmikaḥ
saptadvīpeśvaro jajñe cakravartī mahāmanāḥ // MatsP_48.14

mahāmanāstu dvau putrau janayāmāsa viśrutau
uśīnaraṃ ca dharmajñaṃ titikṣuṃ caiva tāv ubhau // MatsP_48.15

uśīnarasya patnyastu pañca rājarṣisambhavāḥ
bhṛśā kṛśā navā darśā yā ca devī dṛṣadvatī // MatsP_48.16

uśīnarasya putrāstu tāsu jātāḥ kulodvahāḥ
tapasā te tu mahatā jātā vṛddhasya dhārmikāḥ // MatsP_48.17

bhṛśāyāstu nṛgaḥ putro navāyā nava eva ca
kṛśāyāstu kṛśo jajñe darśāyāḥ suvrato 'bhavat
dṛṣadvatyāḥ sutaścāpi śibir auśīnaro nṛpaḥ // MatsP_48.18

śibestu śibayaḥ putrāś catvāro lokaviśrutāḥ
pṛthudarbhaḥ suvīraśca kekayo bhadrakastathā // MatsP_48.19

teṣāṃ janapadāḥ sphītāḥ kekayā bhadrakāstathā
sauvīrāścaiva paurāśca nṛgasya kekayāstathā // MatsP_48.20

suvratasya tathāmbaṣṭhā kṛśasya vṛṣalā purī
navasya navarāṣṭraṃ tu titikṣostu prajāṃ śṛṇu // MatsP_48.21

titikṣurabhavadrājā pūrvasyāṃ diśi viśrutaḥ
bṛhadrathaḥ sutastasya tasya seno 'bhavatsutaḥ // MatsP_48.22

senasya sutapā jajñe sutapastanayo baliḥ
jāto mānuṣayonyāṃ tu kṣīṇe vaṃśe prajecchayā // MatsP_48.23

mahāyogī tu sa balir baddho bandhairmahātmanā
putrānutpādayāmāsa kṣetrajānpañca pārthivān // MatsP_48.24

aṅgaṃ sa janayāmāsa vaṅgaṃ suhmaṃ tathaiva ca
puṇḍraṃ kaliṅgaṃ ca tathā bāleyaṃ kṣetramucyate
bāleyā brāhmaṇāścaiva tasya vaṃśakarāḥ prabho // MatsP_48.25

baleśca brahmaṇā datto varaḥ prītena dhīmataḥ
mahāyogitvamāyuśca kalpasya parimāṇakam // MatsP_48.26

saṃgrāme cāpyajeyatvaṃ dharme caivottamā matiḥ
traikālyadarśanaṃ caiva prādhānyaṃ prasave tathā // MatsP_48.27

jayaṃ cāpratimaṃ yuddhe dharme tattvārthadarśanam
caturo niyatānvarṇān sa vai sthāpayitā prabhuḥ // MatsP_48.28

teṣāṃ ca pañca dāyādā vaṅgāṅgāḥ suhmakāstathā
puṇḍrāḥ kaliṅgāśca tathā aṅgasya tu nibodhata // MatsP_48.29

kathaṃ baleḥ sutā jātāḥ pañca tasya mahātmanaḥ
kiṃnāmnī mahiṣī tasya janitā katama ṛṣiḥ // MatsP_48.30

kathaṃ cotpāditāstena tannaḥ prabrūhi pṛcchatām
māhātmyaṃ ca prabhāvaṃ ca nikhilena vadasva tat // MatsP_48.31

athośija iti khyāta āsīdvidvānṛṣiḥ purā
patnī vai mamatā nāma babhūvāsya mahātmanaḥ // MatsP_48.32

uśijasya yavīyānvai bhrātṛpatnīmakāmayat
bṛhaspatirmahātejā mamatāmetya kāmataḥ // MatsP_48.33

uvāca mamatā taṃ tu devaraṃ varavarṇinī
antarvatnyasmi te bhrātur jyeṣṭhasya tu viramyatām // MatsP_48.34

ayaṃ tu me mahābhāga garbhaḥ kupyedbṛhaspate
auśijo bhrātṛjanyaste sopāṅgaṃ vedamudgiran // MatsP_48.35

amogharetāstvaṃ cāpi na māṃ bhajitumarhasi
asminn evaṃ gate kāle yathā vā manyase prabho // MatsP_48.36

evamuktastathā samyag bṛhattejā bṛhaspatiḥ
kāmātmā sa mahātmāpi na manaḥ so 'bhyavārayat // MatsP_48.37

saṃbabhūvaiva dharmātmā tayā sārdhamakāmayā
utsṛjantaṃ tu tadretovācaṃ garbho 'bhyabhāṣata // MatsP_48.38

bho tāta vācāmadhipa dvayornāstīha saṃsthitiḥ
amogharetāstvaṃ cāpi pūrvaṃ cāhamihāgataḥ // MatsP_48.39

so 'śapattaṃ tataḥ kruddha evamukto bṛhaspatiḥ
putraṃ jyeṣṭhasya vai bhrātur garbhasthaṃ bhagavānṛṣiḥ // MatsP_48.40

yasmāttvamīdṛśe kāle garbhastho 'pi niṣedhasi
māmevamuktavāṃstasmāt tamo dīrghaṃ pravekṣyasi // MatsP_48.41

tato dīrghatamā nāma śāpādṛṣirajāyata
ato 'ṃśajo bṛhatkīrtir bṛhaspatirivaujasā // MatsP_48.42

ūrdhvaretāstato 'sau vai vasate bhrāturāśrame
sa dharmānsaurabheyāṃstu vṛṣabhācchrutavāṃstataḥ // MatsP_48.43

tasya bhrātā pitṛvyo yaś cakāra bharaṇaṃ tadā
tasminnivasatastasya yadṛcchātastu vai vṛṣaḥ // MatsP_48.44

yajñārthamāhṛtāndarbhāṃś cacāra surabhīsutaḥ
jagrāha taṃ dīrghatamāḥ śṛṅgayostu catuṣpadam // MatsP_48.45

tenāsau nigṛhītaśca na cacāla padātpadam
tato 'bravīdvṛṣastaṃ vai muñca māṃ balināṃ vara // MatsP_48.46

na mayāsāditastāta balavāṃstvatsamaḥ kvacit
mama cānyaḥ samo vāpi na hi me balasaṃkhyayā
muñca tāteti ca punaḥ prītaste 'haṃ varaṃ vṛṇu // MatsP_48.47

evamukto 'bravīdenaṃ jīvanme tvaṃ kva yāsyasi
eṣa tvāṃ na vimokṣyāmi parasvādaṃ catuṣpadam // MatsP_48.48

nāsmākaṃ vidyate tāta pātakaṃ steyameva ca
bhakṣyābhakṣyaṃ tathā caiva peyāpeyaṃ tathaiva ca // MatsP_48.49

dvipadāṃ bahavo hy ete dharma eṣa gavāṃ smṛtaḥ
kāryākārye na vāgamyāgamanaṃ ca tathaiva ca // MatsP_48.50

gavāṃ dharmaṃ tu vai śrutvā saṃbhrāntastu visṛjya tam
śaktyānnapānadānāttu gopatiṃ saṃprasādayat // MatsP_48.51

prasādite gate tasmin godharmaṃ bhaktitastu saḥ
manasaiva samādadhyau tanniṣṭhastatparo hi saḥ // MatsP_48.52

tato yavīyasaḥ patnīṃ gautamasyābhyapadyata
kṛtāvalepāṃ tāṃ matvā so 'naḍvāniva na kṣamaḥ // MatsP_48.53

godharmaṃ tu paraṃ matvā snuṣāṃ tāmabhyapadyata
nirbhartsya cainaṃ ruddhvā ca bāhubhyāṃ sampragṛhya ca // MatsP_48.54

bhāvyamarthaṃ tu taṃ jñātvā māhātmyāttamuvāca sā
viparyayaṃ tu tvaṃ labdhvā anaḍvāniva vartase // MatsP_48.55

gamyāgamyaṃ na jānīṣe godharmātprārthayansutām
durvṛttaṃ tvāṃ tyajāmyadya gaccha tvaṃ svena karmaṇā // MatsP_48.56

kāṣṭhe samudge prakṣipya gaṅgāmbhasi samutsṛjat
yasmāttvamandho vṛddhaśca bhartavyo duradhiṣṭhitaḥ // MatsP_48.57

tamuhyamānaṃ vegena srotaso 'bhyāśamāgataḥ
jagrāha taṃ sa dharmātmā balir vairocanistadā // MatsP_48.58

antaḥpure jugopainaṃ bhakṣyabhojyaiśca tarpayan
prītaścaiva vareṇaiva cchandayāmāsa vai balim // MatsP_48.59

tasmācca sa varaṃ vavre putrārthe dānavarṣabhaḥ
saṃtānārthaṃ mahābhāgabhāryāyāṃ mama mānada
putrāndharmārthatattvajñān utpādayitumarhasi // MatsP_48.60

evamukto 'tha devarṣis tathāstvityuktavān prabhuḥ
sa tasya rājā svāṃ bhāryāṃ sudeṣṇāṃ nāma prāhiṇot
andhaṃ vṛddhaṃ ca taṃ jñātvā na sā devī jagāma ha // MatsP_48.61

śūdrāṃ dhātreyikāṃ tasmāv andhāya prāhiṇottadā
tasyāṃ kakṣīvadādīṃśca śūdrayonāv ṛṣir vaśī // MatsP_48.62

janayāmāsa dharmātmā śūdrān ityevamādikam
uvāca taṃ balī rājā dṛṣṭvā kakṣīvadādikān // MatsP_48.63

pravīṇān ṛṣidharmasya ceśvarān brahmavādinaḥ
vidvān pratyakṣadharmāṇāṃ buddhimān vṛttimāñchucīn // MatsP_48.64

mamaiva ceti hovāca taṃ dīrghatamasaṃ baliḥ
natyuvāca munistaṃ vai mamaivamiti cābravīt // MatsP_48.65

utpannāḥ śūdrayonā tu bhavacchande surottama
andhaṃ vṛddhaṃ ca māṃ jñātvā sudeṣṇā mahiṣī tava
prāhiṇod avamānānme śūdrāṃ dhātreyikāṃ nṛpa // MatsP_48.66

tataḥ prasādayāmāsa balis tamṛṣisattamam
baliḥ sudeṣṇāṃ tāṃ bhāryāṃ bhartsayāmāsa dānavaḥ // MatsP_48.67

punaścainām alaṃkṛtya ṛṣaye pratyapādayat
tāṃ sa dīrghatamā devīṃ tathā kṛtavatīṃ tadā // MatsP_48.68

dadhnā lavaṇamiśreṇa tv abhyaktaṃ madhukena tu
liha mām ajugupsantī āpādatalamastakam
tatastvaṃ prāpsyase devi putrānvai manasepsitān // MatsP_48.69

tasya sā tadvaco devī sarvaṃ kṛtavatī tadā
tasya sāpānam āsādya devī pariharattadā // MatsP_48.70

tāmuvāca tataḥ so 'tha yatte parihṛtaṃ śubhe
vināpānaṃ kumāraṃ tu janayiṣyasi pūrvajam // MatsP_48.71

nārhasi tvaṃ mahābhāga putraṃ me dātumīdṛśam
toṣitaśca yathāśakti prasādaṃ kuru me prabho // MatsP_48.72

tavāpacārāddevyeṣa nānyathā bhavitā śubhe
naiva dāsyati putraste pautrau vai dāsyate phalam // MatsP_48.73

tasyāpānaṃ vinā caiva yogyabhāvo bhaviṣyati
tasmād dīrghatamāṅgeṣu kukṣau spṛṣṭvedam abravīt // MatsP_48.74

prāśitaṃ yadyadaṅgeṣu na sopasthaṃ śucismite
tena tiṣṭhanti te garbhe paurṇamāsyām ivoḍurāṭ // MatsP_48.75

bhaviṣyanti kumārāstu pañca devasutopamāḥ
tejasvinaḥ suvṛttāśca yajvāno dhārmikāśca te // MatsP_48.76

tadaṃśastu sudeṣṇāyā jyeṣṭhaḥ putro vyajāyata
aṅgastathā kaliṅgaśca puṇḍraḥ suhmastathaiva ca // MatsP_48.77

vaṅgarājastu pañcaite baleḥ putrāśca kṣetrajāḥ
ityete dīrghatamasā balerdattāḥ sutāstathā // MatsP_48.78

pratiṣṭhāmāgatānāṃ hi brāhmaṇyaṃ kārayaṃstataḥ
tato mānuṣayonyāṃ sa janayāmāsa vai prajāḥ // MatsP_48.79

tatastaṃ dīrghatamasaṃ surabhirvākyamabravīt
vicārya yasmādgodharmaṃ pramāṇaṃ te kṛtaṃ vibho // MatsP_48.80

śaktyā cānanyayāsmāsu tena prītāsmi te 'nagha
tasmāttubhyaṃ tamo dīrgham āghrāyāpanudāmi vai // MatsP_48.81

bārhaspatyastathaivaiṣa pāpmā vai tiṣṭhati tvayi
jarāṃ mṛtyuṃ tamaścaiva āghrāyāpanudāmi te // MatsP_48.82

sadyaḥ sa ghrātamātrastu asito munisattamaḥ
āyuṣmāṃśca vapuṣmāṃśca cakṣuṣmāṃśca tato 'bhavat // MatsP_48.83

go 'bhyāhate tamasi vai gautamastu tato 'bhavat
kākṣīvāṃstu tato gatvā saha pitrā girivrajam // MatsP_48.84

dṛṣṭvā spṛṣṭvā piturvai sa hy upaviṣṭaściraṃ tapaḥ
tataḥ kālena mahatā tapasā bhāvitastu saḥ // MatsP_48.85

vidhūya mātṛjaṃ kāyaṃ brāhmaṇyaṃ prāptavānvibhuḥ
tato 'bravītpitā taṃ vai putravānasmyahaṃ tvayā // MatsP_48.86

satputreṇa tu dharmajña kṛtārtho 'haṃ yaśasvinā
muktvātmānaṃ tato 'sau vai prāptavānbrahmaṇaḥ kṣayam // MatsP_48.87

brāhmaṇyaṃ prāpya kākṣīvān sahasramasṛjatsutān
kauṣmāṇḍā gautamāścaiva smṛtāḥ kākṣīvataḥ sutāḥ // MatsP_48.88

ityeṣa dīrghatamaso balervairocanasya ca
samāgamo vaḥ kathitaḥ saṃtatiścobhayostathā // MatsP_48.89

balistānabhinandyāha pañca putrānakalmaṣān
kṛtārthaḥ so 'pi dharmātmā yogamāyāvṛtaḥ svayam // MatsP_48.90

adṛśyaḥ sarvabhūtānāṃ kālāpekṣaḥ sa vai prabhuḥ
tatrāṅgasya tu dāyādo rājāsīddadhivāhanaḥ // MatsP_48.91

dadhivāhanaputrastu rājā divirathaḥ smṛtaḥ
āsīd divirathāpatyaṃ vidvāndharmaratho nṛpaḥ // MatsP_48.92

sa hi dharmarathaḥ śrīmāṃs tena viṣṇupade girau
somaḥ śukreṇa vai rājñā saha pīto mahātmanā // MatsP_48.93

atha dharmarathasyābhūt putraścitrarathaḥ kila
tasya satyarathaḥ putras tasmāddaśarathaḥ kila // MatsP_48.94

lomapāda iti khyātas tasya śāntā sutābhavat
atha dāśarathir vīraś caturaṅgo mahāyaśāḥ // MatsP_48.95

ṛṣyaśṛṅgaprasādena jajñe svakulavardhanaḥ
caturaṅgasya putrastu pṛthulākṣa iti smṛtaḥ // MatsP_48.96

pṛthulākṣasutaścāpi campanāmā babhūva ha
campasya tu purī campā pūrvaṃ yā mālinī bhavat // MatsP_48.97

pūrṇabhadraprasādena haryaṅgo 'sya suto 'bhavat
yajñe vibhāṇḍakāccāsya vāraṇaḥ śatruvāraṇaḥ // MatsP_48.98

avatārayāmāsa mahīṃ mantrairvāhanamuttamam
haryaṅgasya tu dāyādo jāto bhadrarathaḥ kila // MatsP_48.99

atha bhadrarathasyāsīd bṛhatkarmā janeśvaraḥ
bṛhadbhānuḥ sutastasya tasmājjajñe mahātmavān // MatsP_48.100

bṛhadbhānustu rājendro janayāmāsa vai sutam
nāmnā jayadrathaṃ nāma tasmādbṛhadratho nṛpaḥ // MatsP_48.101

āsīdbṛhadrathāccaiva viśvajijjanamejayaḥ
dāyādastasya cāṅgo vai tasmātkarṇo 'bhavannṛpaḥ // MatsP_48.102

karṇasya vṛṣasenastu pṛthusenastathātmajaḥ
ete 'ṅgasyātmajāḥ sarve rājānaḥ kīrtitā mayā
vistareṇānupūrvyācca pūrostu śṛṇuta dvijāḥ // MatsP_48.103

kathaṃ sūtātmajaḥ karṇaḥ kathamaṅgasya cātmajaḥ
etad icchāmahe śrotum atyantakuśalo hy asi // MatsP_48.104

bṛhadbhānusuto jajñe rājā nāmnā bṛhanmanāḥ
tasya patnīdvayaṃ hy āsīc chaibyasya tanaye hy ubhe
yaśodevī ca satyā ca tayorvaṃśaṃ ca me śṛṇu // MatsP_48.105

jayadrathaṃ tu rājānaṃ yaśodevī hy ajījanat
sā bṛhanmanasaḥ satyā vijayaṃ nāma viśrutam // MatsP_48.106

vijayasya bṛhatputras tasya putro bṛhadrathaḥ
bṛhadrathasya putrastu satyakarmā mahāmanāḥ // MatsP_48.107

satyakarmaṇo 'dhirathaḥ sūtaścādhirathaḥ smṛtaḥ
yaḥ karṇaṃ pratijagrāha tena karṇastu sūtajaḥ
taccedaṃ sarvamākhyātaṃ karṇaṃ prati yathoditam // MatsP_48.108

matsya-purāṇa 49

pūroḥ putro mahātejā rājā sa janamejayaḥ
prācītvataḥ sutastasya yaḥ prācīmakaroddiśam // MatsP_49.1

prācītvatasya tanayo manasyuśca tathābhavat
rājā pītāyudho nāma manasyorabhavatsutaḥ // MatsP_49.2

dāyādastasya cāpyāsīd dhundhurnāma mahīpatiḥ
dhundhorbahuvidhaḥ putraḥ sampātistasya cātmajaḥ // MatsP_49.3

sampātestu raṃhavarcā bhadrāśvastasya cātmajaḥ
bhadrāśvasya dhṛtāyāṃ tu daśāpsarasi sūnavaḥ // MatsP_49.4

auceyuśca hṛṣeyuśca kakṣeyuśca saneyukaḥ
dhṛteyuśca vineyuśca sthaleyuścaiva sattamaḥ // MatsP_49.5

dharmeyuḥ saṃnateyuśca puṇyeyuśceti te daśa
auceyorjvalanā nāma bhāryā vai takṣakātmajā // MatsP_49.6

tasyāṃ sa janayāmāsa antināraṃ mahīpatim
antināro manasvinyāṃ putrāñjajñe parāñchubhān // MatsP_49.7

amūrtarayasaṃ vīraṃ trivanaṃ caiva dhārmikam
gaurī kanyā tṛtīyā ca māndhāturjananī śubhā // MatsP_49.8

ilinā tu yamasyāsīt kanyā yājanayatsutān
brahmavādaparākrāntāñ chubhadā tv ilinā hy abhūt // MatsP_49.9

upadānavī sutāṃllebhe caturastvilinātmajāt
ṛṣyantamatha duṣyantaṃ pravīram anadhaṃ tathā // MatsP_49.10

cakravartī tato yajñe duṣyantātsamitiṃjayaḥ
śakuntalāyāṃ bharato yasya nāmnā ca bhāratāḥ // MatsP_49.11

dauṣyantīṃ prati rājānaṃ vāgūce cāśarīriṇī
mātā bhastrā pituḥ putro yena jātaḥ sa eva saḥ // MatsP_49.12

bharasva putraṃ duṣyanta māvamaṃsthāḥ śakuntalām
retodhāṃ nayate putraḥ paretaṃ yamasādanāt
tvaṃ cāsya dhātā garbhasya satyamāha śakuntalā // MatsP_49.13

bharatasya vinaṣṭeṣu tanayeṣu purā kila
putrāṇāṃ mātṛkāt kopāt sumahānsaṃkṣayaḥ kṛtaḥ // MatsP_49.14

tato marudbhirānīya putraḥ sa tu bṛhaspateḥ
saṃkrāmito bharadvājo marudbhirbharatasya tu // MatsP_49.15

bharatasya bharadvājaḥ putrārthaṃ mārutaiḥ katham
saṃkrāmito mahātejās tanno brūhi yathātatham // MatsP_49.16

patnyāmāpannasattvāyām uśijaḥ sa sthito bhuvi
bhrāturbhāryāṃ sa dṛṣṭvā tu bṛhaspatiruvāca ha // MatsP_49.17

upatiṣṭha svalaṃkṛtya maithunāya ca māṃ śubhe
evamuktābravīdenaṃ svayameva bṛhaspatim // MatsP_49.18

garbhaḥ pariṇataścāyaṃ brahma vyāharate girā
amogharetāstvaṃ cāpi dharmaṃ caivaṃ vigarhitam // MatsP_49.19

evamukto 'bravīdenāṃ svayameva bṛhaspatiḥ
nopadeṣṭavyo vinayas tvayā me varavarṇini // MatsP_49.20

dharṣamāṇaḥ prasahyaināṃ maithunāyopacakrame
tato bṛhaspatiṃ garbho dharṣamāṇamuvāca ha // MatsP_49.21

saṃniviṣṭo hy ahaṃ pūrvam iha nāma bṛhaspate
amogharetāśca bhavān nāvakāśa iha dvayoḥ // MatsP_49.22

evamuktaḥ sa garbheṇa kupitaḥ pratyuvāca ha
yasmāttvamīdṛśe kāle sarvabhūtepsite sati
abhiṣedhasi tasmāttvaṃ tamo dīrghaṃ pravekṣyasi // MatsP_49.23

tataḥ kāmaṃ saṃnivartya tasyānandādbṛhaspateḥ
tadretastvapatadbhūmau nivṛttaṃ śiśuko 'bhavat // MatsP_49.24

sadyojātaṃ kumāraṃ tu dṛṣṭvā taṃ mamatābravīt
gamiṣyāmi gṛhaṃ svaṃ vai bharasvainaṃ bṛhaspate // MatsP_49.25

evamuktvā gatā sā tu gatāyāṃ so 'pi taṃ tyajat
mātāpitṛbhyāṃ tyaktaṃ tu dṛṣṭvā taṃ marutaḥ śiśum
jagṛhustaṃ bharadvājaṃ marutaḥ kṛpayā sthitāḥ // MatsP_49.26

tasminkāle tu bharato bahubhir ṛtubhirvibhuḥ
putranaimittikairyajñair ayajatputralipsayā // MatsP_49.27

yadā sa yajamānastu putraṃ nāsādayatprabhuḥ
tataḥ kratuṃ marutsomaṃ putrārthe samupāharat // MatsP_49.28

tena te marutastasya marutsomena tuṣṭuvuḥ
upaninyurbharadvājaṃ putrārthaṃ bharatāya vai // MatsP_49.29

dāyādo 'ṅgirasaḥ sūnor aurasastu bṛhaspateḥ
saṃkrāmito bharadvājo marudbhirbharataṃ prati // MatsP_49.30

bharatastu bharadvājaṃ putraṃ prāpya vibhur bravīt
ādāv ātmahitāya tvaṃ kṛtārtho 'haṃ tvayā vibho // MatsP_49.31

pūrvaṃ tu vitathe tasmin kṛte vai putrajanmani
tatastu vitatho nāma bharadvājo nṛpo 'bhavat // MatsP_49.32

tasmādapi bharadvājād brāhmaṇāḥ kṣatriyā bhuvi
dvyāmuṣyāyaṇakaulīnāḥ smṛtāste dvividhena ca // MatsP_49.33

tato jāte hi vitathe bharataśca divaṃ yayau
bharadvājo divaṃ yāto hy abhiṣicya sutamṛṣiḥ // MatsP_49.34

dāyādo vitathasyāsīd bhuvamanyur mahāyaśāḥ
mahābhūtopamāḥ putrāś catvāro bhuvamanyavaḥ // MatsP_49.35

bṛhatkṣatro mahāvīryo naro gargaśca vīryavān
narasya saṃkṛtiḥ putras tasya putro mahāyaśāḥ // MatsP_49.36

gurudhī rantidevaśca satkṛtyāṃ tāv ubhau smṛtau
gargasya caiva dāyādaḥ śibirvidvānajāyata // MatsP_49.37

smṛtāḥ śaibyāstato gargāḥ kṣatropetā dvijātayaḥ
āhāryatanayaścaiva dhīmānāsīd urukṣavaḥ // MatsP_49.38

tasya bhāryā viśālā tu suṣuve putrakatrayam
tryuṣaṇaṃ puṣkariṃ caiva kaviṃ caiva mahāyaśāḥ // MatsP_49.39

urukṣavāḥ smṛtā hy ete sarve brāhmaṇatāṃ gatāḥ
kāvyānāṃ tu varā hy ete trayaḥ proktā maharṣayaḥ // MatsP_49.40

gargāḥ saṃkṛtayaḥ kāvyāḥ kṣatropetā dvijātayaḥ
saṃbhṛtāṅgiraso dakṣā bṛhatkṣatrasya ca kṣitiḥ // MatsP_49.41

bṛhatkṣatrasya dāyādo hastināmā babhūva ha
tenedaṃ nirmitaṃ pūrvaṃ puraṃ tu gajasāhvayam // MatsP_49.42

hastinaścaiva dāyādās trayaḥ paramakīrtayaḥ
ajamīḍho dvimīḍhaśca purumīḍhastathaiva ca // MatsP_49.43

ajamīḍhasya patnyastu tisraḥ kurukulodvahāḥ
nīlinī dhūminī caiva keśinī caiva viśrutā // MatsP_49.44

sa tāsu janayāmāsa putrānvai devavarcasaḥ
tapaso 'nte mahātejā jātā vṛddhasya dhārmikāḥ // MatsP_49.45

bhāradvājaprasādena vistaraṃ teṣu me śṛṇu
ājamīḍhasya keśinyāṃ kaṇvaḥ samabhavatkila // MatsP_49.46

medhātithiḥ sutastasya tasmātkāṇvāyanā dvijāḥ
ajamīḍhasya bhūminyāṃ jajñe bṛhadanur nṛpaḥ // MatsP_49.47

bṛhadanor bṛhanto 'tha bṛhantasya bṛhanmanāḥ
bṛhanmanaḥsutaścāpi bṛhaddhanuriti śrutaḥ // MatsP_49.48

bṛhaddhanor bṛhadiṣuḥ putrastasya jayadrathaḥ
aśvajittanayastasya senajit tasya cātmajaḥ // MatsP_49.49

atha senajitaḥ putrāś catvāro lokaviśrutāḥ
rucirāśvaśca kāvyaśca rājā dṛḍharathastathā // MatsP_49.50

vatsaścāvartako rājā yasyaite parivatsakāḥ
rucirāśvasya dāyādaḥ pṛthuseno mahāyaśāḥ // MatsP_49.51

pṛthusenasya paurastu paurānnīpo 'tha jajñivān
nīpasyaikaśataṃ tv āsīt putrāṇām amitaujasām // MatsP_49.52

nīpā iti samākhyātā rājānaḥ sarva eva te
teṣāṃ vaṃśakaraḥ śrīmān nīpānāṃ kīrtivardhanaḥ // MatsP_49.53

kāvyācca samaro nāma sadeṣṭasamaro 'bhavat
samarasya pārasampārau sadaśva iti te trayaḥ // MatsP_49.54

putrāḥ sarvaguṇopetā jātā vai viśrutā bhuvi
pāraputraḥ pṛthurjātaḥ pṛthostu sukṛto 'bhavat // MatsP_49.55

jajñe sarvaguṇopeto vibhrājastasya cātmajaḥ
vibhrājasya tu dāyādas tv aṇuho nāma vīryavān // MatsP_49.56

babhūva śukajāmātā kṛtvībhartā mahāyaśāḥ
aṇuhasya tu dāyādo brahmadatto mahīpatiḥ // MatsP_49.57

yugadattaḥ sutastasya viṣvakseno mahāyaśāḥ
vibhrājaḥ punar ājātaḥ sukṛteneha karmaṇā // MatsP_49.58

viṣvaksenasya putrastu udakseno babhūva ha
bhallāṭastasya putrastu tasyāsījjanamejayaḥ
ugrāyudhena tasyārthe sarve nīpāḥ praṇāśitāḥ // MatsP_49.59

ugrāyudhaḥ kasya sutaḥ kasya vaṃśe sa kathyate
kimarthaṃ tena te nīpāḥ sarve caiva praṇāśitāḥ // MatsP_49.60

ugrāyudhaḥ sūryavaṃśyas tapastepe varāśrame
sthāṇubhūto 'ṣṭasāhasraṃ taṃ bheje janamejayaḥ // MatsP_49.61

tasya rājyaṃ pratiśrutya nīpān ājaghnivān prabhuḥ
uvāca sāntvaṃ vividhaṃ jaghnuste vai hy ubhāv api // MatsP_49.62

hanyamānāgatān ūce yasmāddhetorna me vacaḥ
śaraṇāgatarakṣārthaṃ tasmādevaṃ śapāmi vaḥ // MatsP_49.63

yadi me 'sti tapastaptaṃ sarvānnayatu vo yamaḥ
tatastān kṛpyamāṇāṃstu yamena purataḥ sa tu // MatsP_49.64

kṛpayā parayāviṣṭo janamejayam ūcivān
gatānetānimānvīrāṃs tvaṃ me rakṣitumarhasi // MatsP_49.65

are pāpā durācārā bhavitāro 'sya kiṃkarāḥ
tathetyuktastato rājā yamena yuyudhe ciram // MatsP_49.66

vyādhibhirnārakairghorair yamena saha tānbalāt
vijitya munaye prādāt tadadbhutamivābhavat // MatsP_49.67

yamastuṣṭastatastasmai muktijñānaṃ dadau param
sarve yathocitaṃ kṛtvā jagmuste kṛṣṇamavyayam // MatsP_49.68

yeṣāṃ tu caritaṃ gṛhya hanyate nāpamṛtyubhiḥ
iha loke pare caiva sukhamakṣayyamaśnute // MatsP_49.69

ajamīḍhasya dhūminyāṃ vidvāñjajñe yavīnaraḥ
dhṛtimāṃstasya putrastu tasya satyadhṛtiḥ smṛtaḥ
atha satyadhṛteḥ putro dṛḍhanemiḥ pratāpavān // MatsP_49.70

dṛḍhanemisutaścāpi sudharmā nāma pārthivaḥ
āsītsudharmatanayaḥ sārvabhaumaḥ pratāpavān // MatsP_49.71

sārvabhaumeti vikhyātaḥ pṛthivyām ekarāḍ babhau
tasyānvavāye mahati mahāpauravanandanaḥ // MatsP_49.72

mahāpauravaputrastu rājā rukmarathaḥ smṛtaḥ
atha rukmarathasyāsīt supārśvo nāma pārthivaḥ // MatsP_49.73

supārśvatanayaścāpi sumatirnāma dhārmikaḥ
sumaterapi dharmātmā rājā saṃnatimānapi // MatsP_49.74

tasyāsītsaṃnatimataḥ kṛto nāma suto mahān
hiraṇyanābhinaḥ śiṣyaḥ kauśalyasya mahātmanaḥ // MatsP_49.75

caturviṃśatidhā yena proktā vai sāmasaṃhitāḥ
smṛtāste prācyasāmānaḥ kārtā nāmeha sāmagāḥ // MatsP_49.76

kārtirugrāyudho 'sau vai mahāpauravavardhanaḥ
babhūva yena vikramya pṛthukasya pitā hataḥ // MatsP_49.77

nīlo nāma mahārājaḥ pāñcālādhipatirvaśī
ugrāyudhasya dāyādaḥ kṣemo nāma mahāyaśāḥ // MatsP_49.78

kṣemātsunīthaḥ saṃjajñe sunīthasya nṛpaṃjayaḥ
nṛpaṃjayācca viratha ityete pauravāḥ stutāḥ // MatsP_49.79

matsya-purāṇa 50

ajamīḍhasya nīlinyāṃ nīlaḥ samabhavannṛpaḥ
nīlasya tapasogreṇa suśāntirudapadyata // MatsP_50.1

purujānuḥ suśāntestu pṛthustu purujānutaḥ
bhadrāśvaḥ pṛthudāyādo bhadrāśvatanayāñchṛṇu // MatsP_50.2

mudgalaśca jayaścaiva rājā bṛhadiṣustathā
javīnaraśca vikrāntaḥ kapilaścaiva pañcamaḥ // MatsP_50.3

pañcānāṃ caiva pañcālān etāñjanapadānviduḥ
pañcālarakṣiṇo hy ete deśānāmiti naḥ śrutam // MatsP_50.4

mudgalasyāpi maudgalyāḥ kṣatropetā dvijātayaḥ
ete hy aṅgirasaḥ pakṣaṃ saṃśritāḥ kāṇvamudgalāḥ // MatsP_50.5

mudgalasya suto jajñe brahmiṣṭhaḥ sumahāyaśāḥ
indrasenaḥ sutastasya vindhyāśvastasya cātmajaḥ // MatsP_50.6

vindhyāśvānmithunaṃ jajñe menakāyāmiti śrutiḥ
divodāsaśca rājarṣir ahalyā ca yaśasvinī // MatsP_50.7

śaradvatastu dāyādam ahalyā samprasūyata
śatānandamṛṣiśreṣṭhaṃ tasyāpi sumahātapāḥ // MatsP_50.8

sutaḥ satyadhṛtirnāma dhanurvedasya pāragaḥ
āsītsatyadhṛteḥ śukram amoghaṃ dhārmikasya tu // MatsP_50.9

skannaṃ retaḥ satyadhṛter dṛṣṭvā cāpsarasaṃ jale
mithunaṃ tatra saṃbhṛtaṃ tasminsarasi saṃbhṛtam // MatsP_50.10

tataḥ sarasi tasmiṃstu kramamāṇaṃ mahīpatiḥ
dṛṣṭvā jagrāha kṛpayā śaṃtanurmṛgayāṃ gataḥ // MatsP_50.11

ete śaradvataḥ putrā ākhyātā gautamā varāḥ
ata ūrdhvaṃ pravakṣyāmi divodāsasya vai prajāḥ // MatsP_50.12

divodāsasya dāyādo dharmiṣṭho mitrayurnṛpaḥ
maitrāyaṇāvaraḥ so 'tha maitreyastu tataḥ smṛtaḥ // MatsP_50.13

ete vaṃśyā yateḥ pakṣāḥ kṣatropetāstu bhārgavāḥ
rājā caidyavaro nāma maitreyasya sutaḥ smṛtaḥ // MatsP_50.14

atha caidyavarādvidvān sudāsastasya cātmajaḥ
ajamīḍhaḥ punarjātaḥ kṣīṇe vaṃśe tu somakaḥ // MatsP_50.15

somakasya suto jantur hate tasmiñchataṃ babhau
putrāṇāmajamīḍhasya somakasya mahātmanaḥ // MatsP_50.16

mahiṣī tv ajamīḍhasya dhūminī putravardhinī
putrābhāve tapastepe śataṃ varṣāṇi duścaram // MatsP_50.17

hutvāgniṃ vidhivatsamyak pavitrīkṛtabhojanā
agnihotrakrameṇaiva sā suṣvāpa mahāvratā // MatsP_50.18

tasyāṃ vai dhūmavarṇāyām ajamīḍhaḥ samīyivān
ṛkṣaṃ sā janayāmāsa dhūmavarṇaṃ śatāgrajam // MatsP_50.19

ṛkṣātsaṃvaraṇo jajñe kuruḥ saṃvaraṇāt tataḥ
yaḥ prayāgamatikramya kurukṣetramakalpayat // MatsP_50.20

kṛṣyatastu mahārājo varṣāṇi subahūnyatha
kṛṣyamāṇastataḥ śakro bhayāttasmai varaṃ dadau // MatsP_50.21

puṇyaṃ ca ramaṇīyaṃ ca kurukṣetraṃ tu tatsmṛtam
tasyānvavāyaḥ sumahān yasya nāmnā tu kauravāḥ // MatsP_50.22

kurostu dayitāḥ putrāḥ sudhanvā jahnureva ca
parīkṣicca mahātejāḥ prajanaścārimardanaḥ // MatsP_50.23

sudhanvanastu dāyādaḥ putro matimatāṃ varaḥ
cyavanastasya putrastu rājā dharmārthatattvavit // MatsP_50.24

cyavanasya kṛmiḥ putra ṛkṣājjajñe mahātapāḥ
kṛmeḥ putro mahāvīryaḥ khyātastvindrasamo vibhuḥ // MatsP_50.25

caidyoparicaro vīro vasurnāmāntarikṣagaḥ
caidyoparicarājjajñe girikā sapta vai sutān // MatsP_50.26

mahāratho magadharāḍ viśruto yo bṛhadrathaḥ
pratyaśravāḥ kuśaścaiva caturtho harivāhanaḥ // MatsP_50.27

pañcamaśca yajuścaiva matsyaḥ kālī ca saptamī
bṛhadrathasya dāyādaḥ kuśāgro nāma viśrutaḥ // MatsP_50.28

kuśāgrasyātmajaścaiva vṛṣabho nāma vīryavān
vṛṣabhasya tu dāyādaḥ puṇyavānnāma pārthivaḥ // MatsP_50.29

puṇyaḥ puṇyavataścaiva rājā satyadhṛtistataḥ
dāyādastasya dhanuṣas tasmātsarvaśca jajñivān // MatsP_50.30

sarvasya sambhavaḥ putras tasmādrājā bṛhadrathaḥ
dve tasya śakale jāte jarayā saṃdhitaś ca saḥ // MatsP_50.31

jarayā saṃdhito yasmāj jarāsaṃdhastataḥ smṛtaḥ
jetā sarvasya kṣatrasya jarāsaṃdho mahābalaḥ // MatsP_50.32

jarāsaṃdhasya putrastu sahadevaḥ pratāpavān
sahadevātmajaḥ śrīmān somavit sa mahātapāḥ // MatsP_50.33

śrutaśravāstu somāder māgadhāḥ parikīrtitāḥ
jahnustvajanayatputraṃ surathaṃ nāma bhūmipam // MatsP_50.34

surathasya tu dāyādo vīro rājā vidūrathaḥ
vidūrathasutaścāpi sārvabhauma iti smṛtaḥ // MatsP_50.35

sārvabhaumājjayatseno rucirastasya cātmajaḥ
rucirāttu tato bhaumas tvaritāyustato 'bhavat // MatsP_50.36

akrodhanas tv āyusutas tasmāddevātithiḥ smṛtaḥ
devātithestu dāyādo dakṣa eva babhūva ha // MatsP_50.37

bhīmasenastato dakṣād dilīpas tasya cātmajaḥ
dilīpasya pratīpastu tasya putrās trayaḥ smṛtāḥ // MatsP_50.38

devāpiḥ śaṃtanuścaiva vāhlīkaścaiva te trayaḥ
vāhlīkasya tu dāyādāḥ sapta vāhlīśvarā nṛpāḥ
devāpistu hy apadhyātaḥ prajābhirabhavanmuniḥ // MatsP_50.39

prajābhistu kimarthaṃ vai hy apadhyāto janeśvaraḥ
ko doṣo rājaputrasya prajābhiḥ samudāhṛtaḥ // MatsP_50.40

kilāsīdrājaputrastu kuṣṭhī taṃ nābhyapūjayan
kāryaṃ caiva tu devānāṃ kṣatraṃ prati dvijottamāḥ
bhaviṣyaṃ kīrtayiṣyāmi śaṃtanostu nibodhata // MatsP_50.41

śaṃtanustvabhavadrājā vidvānsa vai mahābhiṣak
idaṃ codāharantyatra ślokaṃ prati mahābhiṣak // MatsP_50.42

yaṃ yaṃ karābhyāṃ spṛśati jīrṇaṃ rogiṇameva ca
punaryuvā ca bhavati tasmāttaṃ śaṃtanuṃ viduḥ // MatsP_50.43

tattasya śaṃtanutvaṃ hi prajābhiriha kīrtyate
tato 'vṛṇuta bhāryārthaṃ śaṃtanurjāhnavīṃ nṛpa // MatsP_50.44

tasyāṃ devavrataṃ nāma kumāraṃ janayadvibhuḥ
kālī vicitravīryaṃ tu dāśeyī janayatsutam // MatsP_50.45

śaṃtanordayitaṃ putraṃ śāntātmānamakalmaṣam
kṛṣṇadvaipāyano nāma kṣetre vaicitraviryake // MatsP_50.46

dhṛtarāṣṭraṃ ca pāṇḍuṃ ca viduraṃ cāpyajījanat
dhṛtarāṣṭrastu gāndhāryāṃ putrānajanayacchatam // MatsP_50.47

teṣāṃ duryodhanaḥ śreṣṭhaḥ sarvakṣatrasya vai prabhuḥ
mādrī kuntī tathā caiva pāṇḍorbhārye babhūvatuḥ // MatsP_50.48

devadattāḥ sutāḥ pañca pāṇḍorarthe 'bhijajñire
dharmādyudhiṣṭhiro jajñe mārutācca vṛkodaraḥ // MatsP_50.49

indrāddhanaṃjayaścaiva indratulyaparākramaḥ
nakulaṃ sahadevaṃ ca mādryaśvibhyāmajījanat // MatsP_50.50

pañcaite pāṇḍavebhyastu draupadyāṃ jajñire sutāḥ
draupadyajanayacchreṣṭhaṃ prativindhyaṃ yudhiṣṭhirāt // MatsP_50.51

śrutasenaṃ bhīmasenāc chrutakīrtiṃ dhanaṃjayāt
caturthaṃ śrutakarmāṇaṃ sahadevād ajāyata // MatsP_50.52

nakulācca śatānīkaṃ draupadeyāḥ prakīrtitāḥ
tebhyo 'pare pāṇḍaveyāḥ ṣaḍevānye mahārathāḥ // MatsP_50.53

haiḍambo bhīmasenāttu putro jajñe ghaṭotkacaḥ
kāśī baladharādbhīmāj jajñe vai sarvagaṃ sutam // MatsP_50.54

suhotraṃ tanayaṃ mādrī sahadevādasūyata
kareṇumatyāṃ caidyāyāṃ niramitrastu nākuliḥ // MatsP_50.55

subhadrāyāṃ rathī pārthād abhimanyurajāyata
yaudheyaṃ devakī caiva putraṃ jajñe yudhiṣṭhirāt // MatsP_50.56

abhimanyoḥ parīkṣittu putraḥ parapurajayaḥ
janamejayaḥ parīkṣitaḥ putraḥ paramadhārmikaḥ // MatsP_50.57

brahmāṇaṃ kalpayāmāsa sa vai vājasaneyakam
sa vaiśampāyanenaiva śaptaḥ kila maharṣiṇā // MatsP_50.58

na sthāsyatīha durbuddhe tavaitadvacanaṃ bhuvi
yāvatsthāsyasi tvaṃ loke tāvadeva prapatsyati // MatsP_50.59

kṣatrasya vijayaṃ jñātvā tataḥprabhṛti sarvaśaḥ
abhigamya sthitāścaiva nṛpaṃ ca janamejayam // MatsP_50.60

tataḥprabhṛti śāpena kṣatriyasya tu yājinaḥ
utsannā yājino yajñe tataḥprabhṛti sarvaśaḥ // MatsP_50.61

kṣatrasya yājinaḥ kecic chāpāttasya mahātmanaḥ
paurṇamāsena haviṣā iṣṭvā tasminprajāpatim
sa vaiśampāyanenaiva praviśanvāritastataḥ // MatsP_50.62

parīkṣitaḥ suto 'sau vai pauravo janamejayaḥ
dvir aśvamedhamāhṛtya mahāvājasaneyakaḥ // MatsP_50.63

pravartayitvā taṃ sarvam ṛṣiṃ vājasaneyakam
vivāde brāhmaṇaiḥ sārdham abhiśapto vanaṃ yayau // MatsP_50.64

janamejayācchatānīkas tasmājjajñe sa vīryavān
janamejayaḥ śatānīkaṃ putraṃ rājye 'bhiṣiktavān // MatsP_50.65

athāśvamedhena tataḥ śatānīkasya vīryavān
jajñe 'dhisomakṛṣṇākhyaḥ sāmprataṃ yo mahāyaśāḥ // MatsP_50.66

tasmiñchāsati rāṣṭraṃ tu yuṣmābhiridamāhṛtam
durāpaṃ dīrghasattraṃ vai trīṇi varṣāṇi puṣkare
varṣadvayaṃ kurukṣetre dṛṣadvatyāṃ dvijottamāḥ // MatsP_50.67

bhaviṣyaṃ śrotumicchāmaḥ prajānāṃ lomaharṣaṇe
purā kila yadetadvai vyatītaṃ kīrtitaṃ tvayā // MatsP_50.68

yeṣu vai sthāsyate kṣatram utpatsyante nṛpāśca ye
teṣām āyuṣpramāṇaṃ ca nāmataścaiva tānnṛpān // MatsP_50.69

kṛtayugapramāṇaṃ ca tretādvāparayostathā
kaliyugapramāṇaṃ ca yugadoṣaṃ yugakṣayam // MatsP_50.70

sukhaduḥkhapramāṇaṃ ca prajādoṣaṃ yugasya tu
etatsarvaṃ prasaṃkhyāya pṛcchatāṃ brūhi naḥ prabho // MatsP_50.71

yathā me kīrtitaṃ pūrvaṃ vyāsenākliṣṭakarmaṇā
bhāvyaṃ kaliyugaṃ caiva tathā manvantarāṇi ca // MatsP_50.72

anāgatāni sarvāṇi bruvato me nibodhata
ata ūrdhvaṃ pravakṣyāmi bhaviṣyā ye nṛpāstathā // MatsP_50.73

aiḍekṣvākvanvaye caiva paurave cānvaye tathā
yeṣu saṃsthāsyate tacca aiḍekṣvākukulaṃ śubham
tānsarvānkīrtayiṣyāmi bhaviṣye kathitānnṛpān // MatsP_50.74

tebhyo 'pare 'pi ye tv anye hy utpatsyante nṛpāḥ punaḥ
kṣatrāḥ pāraśavāḥ śūdrās tathānye ye bahiścarāḥ // MatsP_50.75

andhāḥ śakāḥ pulindāśca cūlikā yavanāstathā
kaivartābhīraśabarā ye cānye mlecchasambhavāḥ
paryāyataḥ pravakṣyāmi nāmataścaiva tānnṛpān // MatsP_50.76

adhisomakṛṣṇaś caiteṣāṃ prathamaṃ vartate nṛpaḥ
tasyānvavāye vakṣyāmi bhaviṣye kathitānnṛpān // MatsP_50.77

adhisomakṛṣṇaputrastu vivakṣurbhavitā nṛpaḥ
gaṅgayā tu hṛte tasmin nagare nāgasāhvaye // MatsP_50.78

tyaktvā vivakṣurnagaraṃ kauśāmbyāṃ tu nivatsyati
bhaviṣyāṣṭau sutāstasya mahābalaparākramāḥ // MatsP_50.79

bhūrirjyeṣṭhaḥ sutastasya tasya citrarathaḥ smṛtaḥ
śucidravaścitrarathād vṛṣṇimāṃśca śucidravāt // MatsP_50.80

vṛṣṇimataḥ suṣeṇaśca bhaviṣyati śucirnṛpaḥ
tasmātsuṣeṇādbhavitā sunītho nāma pārthivaḥ // MatsP_50.81

nṛpātsunīthādbhavitā nṛcakṣuḥ sumahāyaśāḥ
nṛcakṣuṣastu dāyādo bhavitā vai sukhīvalaḥ // MatsP_50.82

sukhīvalasutaścāpi bhāvī rājā pariṣṇavaḥ
pariṣṇavasutaścāpi bhavitā sutapā nṛpaḥ // MatsP_50.83

medhāvī tasya dāyādo bhaviṣyati na saṃśayaḥ
medhāvinaḥ sutaścāpi bhaviṣyati puraṃjayaḥ // MatsP_50.84

urvo bhāvyaḥ sutastasya tigmātmā tasya cātmajaḥ
tigmādbṛhadratho bhāvyo vasudāmā bṛhadrathāt // MatsP_50.85

vasudāmnaḥ śatānīko bhaviṣyodayanastataḥ
bhaviṣyate codayanād vīge rājā vahīnaraḥ // MatsP_50.86

vahīnarātmajaścaiva daṇḍapāṇirbhaviṣyati
daṇḍapāṇerniramitro niramitrāttu kṣemakaḥ // MatsP_50.87

atrānuvaṃśaśloko 'yaṃ gīto vipraiḥ purātanaiḥ
brahmakṣatrasya yo yonir vaṃśo devarṣisatkṛtaḥ
kṣemakaṃ prāpya rājānaṃ saṃsthāsyati kalau yuge // MatsP_50.88

ityeṣa pauravo vaṃśo yathāvadiha kīrtitaḥ
dhīmataḥ pāṇḍuputrasya cārjunasya mahātmanaḥ // MatsP_50.89

ye pūjyāḥ syur dvijātīnām agnayaḥ sūta sarvadā
tānidānīṃ samācakṣva tadvaṃśaṃ cānupūrvaśaḥ // MatsP_51.1

yo 'sāv agnirabhīmānī smṛtaḥ svāyambhuve 'ntare
brahmaṇo mānasaḥ putras tasmātsvāhā vyajījanat // MatsP_51.2

pāvakaṃ pavamānaṃ ca śuciragniśca yaḥ smṛtaḥ
nirmathyaḥ pavamāno 'gnir vaidyutaḥ pāvakātmajaḥ // MatsP_51.3

śuciragniḥ smṛtaḥ sauraḥ sthāvarāścaiva te smṛtāḥ
pavamānātmajo hy agnir havyavāhaḥ sa ucyate // MatsP_51.4

pāvakaḥ saharakṣastu havyavāhamukhaḥ śuciḥ
devānāṃ havyavāho 'gniḥ prathamo brahmaṇaḥ sutaḥ // MatsP_51.5

saharakṣaḥ surāṇāṃ tu trayāṇāṃ te trayo 'gnayaḥ
eteṣāṃ putrapautrāśca catvāriṃśattathaiva ca // MatsP_51.6

pravakṣye nāmatastānvai pravibhāgena tānpṛthak
pāvano laukiko hy agniḥ prathamo brahmaṇaśca yaḥ // MatsP_51.7

brahmaudanāgnis tatputro bharato nāma viśrutaḥ
vaiśvānaro havyavāho vahanhavyaṃ mamāra saḥ // MatsP_51.8

sa mṛto 'tharvaṇaḥ putro mathitaḥ puṣkarodadhiḥ
yo 'tharvā laukiko hy agnir dakṣiṇāgniḥ sa ucyate // MatsP_51.9

bhṛgoḥ prajāyatātharvā hy aṅgirātharvaṇaḥ smṛtaḥ
tasya hy alaukiko hy agnir dakṣiṇāgniḥ sa vai smṛtaḥ // MatsP_51.10

atha yaḥ pavamānastu nirmathyo 'gniḥ sa ucyate
sa ca vai gārhapatyo 'gniḥ prathamo brahmaṇaḥ smṛtaḥ // MatsP_51.11

tataḥ sabhyāvasathyau ca saṃśatyās tau sutāvubhau
tataḥ ṣoḍaśa nadyastu cakame havyavāhanaḥ
yaḥ khalvāhavanīyo 'gnir abhimānī dvijaiḥ smṛtaḥ // MatsP_51.12

kāverīṃ kṛṣṇaveṇīṃ ca narmadāṃ yamunāṃ tathā
godāvarīṃ vitastāṃ ca candrabhāgāmirāvatīm // MatsP_51.13

vipāśāṃ kauśikīṃ caiva śatadruṃ sarayūṃ tathā
sītāṃ manasvinīṃ caiva hrādinīṃ pāvanāṃ tathā // MatsP_51.14

tāsu ṣoḍaśadhātmānaṃ pravibhajya pṛthakpṛthak
tadā tu viharaṃstāsu dhiṣṇyecchaḥ sa babhūva ha // MatsP_51.15

svābhidhānasthitā dhiṣṇyās tāsūtpannāśca dhiṣṇavaḥ
dhiṣṇyeṣu jajñire yasmāt tataste dhiṣṇavaḥ smṛtāḥ // MatsP_51.16

ityete vai nadīputrā dhiṣṇyeṣu pratipedire
teṣāṃ viharaṇīyā ye upastheyāśca tāñśṛṇu
vibhuḥ pravāhaṇo 'gnīdhras tatrasthā dhiṣṇavo 'pare // MatsP_51.17

viharati yathāsthānaṃ puṇyāhe samupakrame
anirdeśyānivāryāṇām agnīnāṃ śṛṇuta kramam // MatsP_51.18

vāsavo 'gniḥ kṛśānuryo dvitīyottaravedikaḥ
samrāḍagnisuto hyaṣṭāv upatiṣṭhanti tāndvijāḥ // MatsP_51.19

parjanyaḥ pavamānastu dvitīyaḥ so 'nudṛśyate
pāvakoṣṇaḥ samūhyastu vottare so 'gnirucyate // MatsP_51.20

havyasūdo hy asaṃmṛjyaḥ śāmitraḥ sa vibhāvyate
śatadhāmā sudhājyotī raudraiśvaryaḥ sa ucyate // MatsP_51.21

brahmajyotir vasudhāmā brahmasthānīya ucyate
ajaikapādupastheyaḥ sa vai śālāmukho yataḥ // MatsP_51.22

anirdeśyo hyahirbudhnyo bahirante tu dakṣiṇau
putrā hyete tu sarvasya upastheyā dvijaiḥ smṛtāḥ // MatsP_51.23

tato viharaṇīyāṃstu vakṣyāmyaṣṭau tu tānsutān
hautriyasya suto hyagnir barhiṣo havyavāhanaḥ // MatsP_51.24

praśaṃsyo 'gniḥ pracetāstu dvitīyaḥ saṃsahāyakaḥ
suto hyagner viśvavedā brāhmaṇācchaṃsirucyate // MatsP_51.25

apāṃ yoniḥ smṛtaḥ svāmbhaḥ seturnāma vibhāvyate
dhiṣṇya āharaṇā hyete somenejyanta vai dvijaiḥ // MatsP_51.26

tato yaḥ pāvako nāmnā yaḥ sadbhiryoga ucyate
agniḥ so 'vabhṛtho jñeyo varuṇena sahejyate // MatsP_51.27

hṛdayasya suto hyagner jaṭhare 'sau nṛṇāṃ pacan
manyumāñjaṭharaścāgnir viddhāgniḥ satataṃ smṛtaḥ // MatsP_51.28

parasparotthito hyagnir bhūtānīha vibhurdahan
agnermanyumataḥ putro ghoraḥ saṃvartakaḥ smṛtaḥ // MatsP_51.29

pibannapaḥ sa vasati samudre vaḍavāmukhe
samudravāsinaḥ putraḥ saharakṣo vibhāvyate // MatsP_51.30

saharakṣastu vai kāmān gṛhe sa vasate nṛṇām
kravyādagniḥ sutastasya puruṣānyo 'tti vai mṛtān // MatsP_51.31

ityete pāvakasyāgner dvijaiḥ putrāḥ prakīrtitāḥ
tataḥ sutāstu sauvīryād gandharvairasurair hṛtāḥ // MatsP_51.32

mathito yastvaraṇyāṃ tu so 'gnirāpa samindhanam
āyur nāmnā tu bhagavān paśau yastu praṇīyate // MatsP_51.33

āyuṣo mahimānputro dahanastu tataḥ sutaḥ
pākayajñeṣv abhīmānī hutaṃ havyaṃ bhunakti yaḥ // MatsP_51.34

sarvasmāddevalokācca havyaṃ kavyaṃ bhunakti yaḥ
putro 'sya sahito hyagnir adbhutaḥ sa mahāyaśāḥ // MatsP_51.35

prāyaścitteṣvabhīmānī hṛtaṃ havyaṃ bhunakti yaḥ
adbhutasya suto vīro devāṃśastu mahānsmṛtaḥ // MatsP_51.36

vividhāgnistatastasya tasya putro mahākaviḥ
vividhāgnisutādarkād agnayo 'ṣṭau sutāḥ smṛtāḥ // MatsP_51.37

kāmyāsviṣṭiṣvabhīmānī rakṣohāyatikṛcca yaḥ
surabhirvasumānnādo haryaśvaścaiva rukmavān // MatsP_51.38

pravargyaḥ kṣemavāṃścaiva ityaṣṭau ca prakīrtitāḥ
śucyagnestu prajā hyeṣā agnayaśca caturdaśa // MatsP_51.39

ityete hyagnayaḥ proktāḥ praṇītā ye hi cādhvare
samatīte tu sarge ye yāmaiḥ saha surottamaiḥ // MatsP_51.40

svāyambhuve 'ntare pūrvam agnayaste 'bhimāninaḥ
ete viharaṇīyeṣu cetanācetaneṣviha // MatsP_51.41

sthānābhimānino 'gnīdhrāḥ prāgāsanhavyavāhanāḥ
kāmyanaimittikādyāste ye te karmasvavasthitāḥ // MatsP_51.42

pūrve manvantare 'tīte śukrairyāmaiśca taiḥ saha
ete devagaṇaiḥ sārdhaṃ prathamasyāntare manoḥ // MatsP_51.43

ityetā yonayo hyaktāḥ sthānākhyā jātavedasām
svārociṣādiṣu jñeyāḥ savarṇānteṣu saptasu // MatsP_51.44

tairevaṃ tu prasaṃkhyātaṃ sāmpratānāgateṣviha
manvantareṣu sarveṣu lakṣaṇaṃ jātavedasām // MatsP_51.45

manvantareṣu sarveṣu nānārūpaprayojanaiḥ
vartante vartamānaiśca yāmairdevaiḥ sahāgnayaḥ // MatsP_51.46

anāgataiḥ suraiḥ sārdhaṃ vatsyanto 'nāgatāstvatha
ityeṣa pracayo 'gnīnāṃ mayā prokto yathākramam
vistareṇānupūrvyā ca kimanyacchrotumicchatha // MatsP_51.47

idānīṃ prāha yadviṣṇuḥ pṛṣṭaḥ paramamuttamam
tadidānīṃ samācakṣva dharmādharmasya vistaram // MatsP_52.1

evamekārṇave tasmin matsyarūpī janārdanaḥ
vistāramādisargasya pratisargasya cākhilam // MatsP_52.2

kathayāmāsa viśvātmā manave sūryasūnave
karmayogaṃ ca sāṃkhyaṃ ca yathāvadvistarānvitam // MatsP_52.3

śrotumicchāmahe sūta karmayogasya lakṣaṇam
yasmādaviditaṃ loke na kiṃcittava suvrata // MatsP_52.4

karmayogaṃ ca vakṣyāmi yathā viṣṇuvibhāṣitam
jñānayogasahasrāddhi karmayogaḥ praśasyate // MatsP_52.5

karmayogodbhavaṃ jñānaṃ tasmāttatparamaṃ padam
karmajñānodbhavaṃ brahma na ca jñānamakarmaṇaḥ // MatsP_52.6

tasmātkarmaṇi yuktātmā tattvamāpnoti śāśvatam
vedo 'khilo dharmamūlam ācāraścaiva tadvidām // MatsP_52.7

aṣṭāvātmaguṇās tasmin pradhānatvena saṃsthitāḥ
dayā sarveṣu bhūteṣu kṣāntī rakṣāturasya tu // MatsP_52.8

anasūyā tathā loke śaucamantarbahirdvijāḥ
anāyāseṣu kāryeṣu māṅgalyācārasevanam // MatsP_52.9

na ca dravyeṣu kārpaṇyam ārteṣūpārjiteṣu ca
tathāspṛhā paradravye parastrīṣu ca sarvadā // MatsP_52.10

aṣṭāvātmaguṇāḥ proktāḥ purāṇasya tu kovidaiḥ
ayameva kriyāyogo jñānayogasya sādhakaḥ // MatsP_52.11

karmayogaṃ vinā jñānaṃ kasyacin neha dṛśyate
śrutismṛtyuditaṃ dharmam upatiṣṭhetprayatnataḥ // MatsP_52.12

devatānāṃ pitṝṇāṃ ca manuṣyāṇāṃ ca sarvadā
kuryādaharaharyajñair bhūtarṣigaṇatarpaṇam // MatsP_52.13

svādhyāyairarcayeccarṣīn homairvidvānyathāvidhi
pitṝñchrāddhair annadānair bhūtāni balikarmabhiḥ // MatsP_52.14

pañcaite vihitā yajñāḥ pañcasūnāpanuttaye
kaṇḍanī peṣaṇī cullī jalakumbhī pramārjanī // MatsP_52.15

pañca sūnā gṛhasthasya tena svargaṃ na gacchati
tatpāpanāśanāyāmī pañca yajñāḥ prakīrtitāḥ // MatsP_52.16

dvāviṃśatistathāṣṭau ca ye saṃskārāḥ prakīrtitāḥ
tadyukto 'pi na mokṣāya yastvātmaguṇavarjitaḥ // MatsP_52.17

tasmādātmaguṇopetaḥ śrutikarma samācaret
gobrāhmaṇānāṃ vittena sarvadā bhadramācaret // MatsP_52.18

gobhūhiraṇyavāsobhir gandhamālyodakena ca
pūjayedbrahmaviṣṇvarkarudravasvātmakaṃ śivam // MatsP_52.19

vratopavāsair vidhivacchraddhayā ca vimatsaraḥ
yo 'sāv atīndriyaḥ śāntaḥ sūkṣmo 'vyaktaḥ sanātanaḥ
vāsudevo jaganmūrtis tasya sambhūtayo hy amī // MatsP_52.20

brahmā viṣṇuśca bhagavān mārtaṇḍo vṛṣavāhanaḥ
aṣṭau ca vasavastadvad ekādaśa gaṇādhipāḥ
lokapālādhipāścaiva pitaro mātarastathā // MatsP_52.21

imā vibhūtayaḥ proktāś carācarasamanvitāḥ
brahmādyāś caturo mūlam avyaktādhipatiḥ smṛtaḥ // MatsP_52.22

oṃ oṃ brahmaṇā cātha sūryeṇa viṣṇunātha śivena vā
abhedātpūjitena syāt pūjitaṃ sacarācaram // MatsP_52.23

brahmādīnāṃ paraṃ dhāma trayāṇāmapi saṃsthitiḥ
vedamūrtāv ataḥ pūṣā pūjanīyaḥ prayatnataḥ // MatsP_52.24

tasmādagnidvijamukhān kṛtvā sampūjayedimān
dānairvratopavāsaiśca japahomādinā naraḥ // MatsP_52.25

iti kriyāyogaparāyaṇasya vedāntaśāstrasmṛtivatsalasya
vikarmabhītasya sadā na kiṃcit prāptavyamastīha pare ca loke // MatsP_52.26

purāṇasaṃkhyāmācakṣva sūta vistaraśaḥ kramāt
dānadharmamaśeṣaṃ tu yathāvadanupūrvaśaḥ // MatsP_53.1

idameva purāṇeṣu purāṇapuruṣastadā
yaduktavānsa viśvātmā manave tannibodhata // MatsP_53.2

purāṇaṃ sarvaśāstrāṇāṃ prathamaṃ brahmaṇā smṛtam
anantaraṃ ca vaktrebhyo vedāstasya vinirgatāḥ // MatsP_53.3

purāṇamekamevāsīt tadā kalpāntare 'nagha
trivargasādhanaṃ puṇyaṃ śatakoṭipravistaram // MatsP_53.4

nirdagdheṣu ca lokeṣu vājirūpeṇa vai mayā
aṅgāni caturo vedān purāṇaṃ nyāyavistaram // MatsP_53.5

mīmāṃsāṃ dharmaśāstraṃ ca parigṛhya mayā kṛtam
matsyarūpeṇa ca punaḥ kalpādāvudakārṇave // MatsP_53.6

aśeṣam etatkathitam udakāntargatena ca
śrutvā jagāda ca munīn prati devāṃścaturmukhaḥ // MatsP_53.7

pravṛttiḥ sarvaśāstrāṇāṃ purāṇasyābhavattataḥ
kālenāgrahaṇaṃ dṛṣṭvā purāṇasya tato nṛpa // MatsP_53.8

vyāsarūpamahaṃ kṛtvā saṃharāmi yuge yuge
caturlakṣapramāṇena dvāpare dvāpare sadā // MatsP_53.9

tathāṣṭādaśadhā kṛtvā bhūrloke 'sminprakāśyate
adyāpi devaloke 'smiñ chatakoṭipravistaram // MatsP_53.10

tadartho 'tra caturlakṣaṃ saṃkṣepeṇa nivaśitaḥ
purāṇāni daśāṣṭau ca sāmprataṃ tadihocyate // MatsP_53.11

nāmatastāni vakṣyāmi śṛṇudhvaṃ munisattamāḥ
brahmaṇābhihitaṃ pūrvaṃ yāvanmātraṃ marīcaye // MatsP_53.12

brāhmaṃ tridaśasāhasraṃ purāṇaṃ parikīrtyate
likhitvā tacca yo dadyāj jaladhenusamanvitam
vaiśākhapūrṇimāyāṃ ca brahmaloke mahīyate // MatsP_53.13

etadeva yadā padmam abhūddhairaṇmayaṃ jagat
tadvṛttāntāśrayaṃ tadvat pādmamityucyate budhaiḥ
pādmaṃ tatpañcapañcāśatsahasrāṇīha kathyate // MatsP_53.14

tatpurāṇaṃ ca yo dadyāt suvarṇakamalānvitam
jyeṣṭhe māsi tilairyuktam aśvamedhaphalaṃ labhet // MatsP_53.15

vārāhakalpavṛttāntam adhikṛtya parāśaraḥ
yatprāha dharmānakhilāṃs tadyuktaṃ vaiṣṇavaṃ viduḥ // MatsP_53.16

tadāṣāḍhe ca yo dadyād ghṛtadhenusamanvitam
paurṇamāsyāṃ vipūtātmā sa padaṃ yāti vāruṇam
trayoviṃśatisāhasraṃ tatpramāṇaṃ vidurbudhāḥ // MatsP_53.17

śvetakalpaprasaṅgena dharmānvāyurihābravīt
yatra tadvāyavīyaṃ syād rudramāhātmyasaṃyutam
caturviṃśasahasrāṇi purāṇaṃ tadihocyate // MatsP_53.18

śrāvaṇyāṃ śrāvaṇe māsi guḍadhenusamanvitam
yo dadyādvṛṣasaṃyuktaṃ brāhmaṇāya kuṭumbine
śivaloke sa pūtātmā kalpamekaṃ vasennaraḥ // MatsP_53.19

yatrādhikṛtya gāyatrīṃ varṇyate dharmavistaraḥ
vṛtrāsuravadhopetaṃ tadbhāgavatamucyate // MatsP_53.20

sārasvatasya kalpasya madhye ye syurnarottamāḥ
tadvṛttāntodbhavaṃ loke tadbhāgavatamucyate // MatsP_53.21

likhitvā tacca yo dadyād dhemasiṃhasamanvitam
paurṇamāsyāṃ prauṣṭhapadyāṃ sa yāti paramāṃ gatim
aṣṭādaśa sahasrāṇi purāṇaṃ tatpracakṣate // MatsP_53.22

yatrāha nārado dharmān bṛhatkalpāśrayāṇi ca
pañcaviṃśatsahasrāṇi nāradīyaṃ taducyate // MatsP_53.23

āśvine pañcadaśyāṃ tu dadyāddhenusamanvitam
paramāṃ siddhimāpnoti punarāvṛttidurlabhām // MatsP_53.24

yatrādhikṛtya śakunīn dharmādharmavicāraṇā
vyākhyātā vai munipraśne munibhirdharmacāribhiḥ // MatsP_53.25

mārkaṇḍeyena kathitaṃ tatsarvaṃ vistareṇa tu
purāṇaṃ navasāhasraṃ mārkaṇḍeyam ihocyate // MatsP_53.26

pratilikhya ca yo dadyāt sauvarṇakarisaṃyutam
kārttikyāṃ puṇḍarīkasya yajñasya phalabhāgbhavet // MatsP_53.27

yat tad īśānakaṃ kalpaṃ vṛttāntamadhikṛtya ca
vasiṣṭhāyāgninā proktam āgneyaṃ tatpracakṣate // MatsP_53.28

likhitvā tacca yo dadyād dhemapadmasamanvitam
mārgaśīrṣyāṃ vidhānena tiladhenusamanvitam // MatsP_53.29

tacca ṣoḍaśasāhasraṃ sarvakratuphalapradam
yaḥ pradadhannaraḥ so 'tha svargaloke mahīyate // MatsP_53.30

yatrādhikṛtya māhātmyam ādityasya caturmukhaḥ
aghorakalpavṛttāntaprasaṅgena jagatsthitim
manave kathayāmāsa bhūtagrāmasya lakṣaṇam // MatsP_53.31

caturdaśa sahasrāṇi tathā pañca śatāni ca
bhaviṣyacaritaprāyaṃ bhaviṣyaṃ tadihocyate // MatsP_53.32

tatpauṣe māsi yo dadyāt paurṇamāsyāṃ vimatsaraḥ
guḍakumbhasamāyuktam agniṣṭomaphalaṃ bhavet // MatsP_53.33

rathaṃtarasya kalpasya vṛttāntamadhikṛtya ca
sāvarṇinā nāradāya kṛṣṇamāhātmyamuttamam // MatsP_53.34

yatra brahmavarāhasya codantaṃ varṇitaṃ muhuḥ
tadaṣṭādaśasāhasraṃ brahmavaivartamucyate // MatsP_53.35

purāṇaṃ brahmavaivartaṃ yo dadyānmāghamāsi ca
paurṇamāsyāṃ śubhadine brahmaloke mahīyate // MatsP_53.36

yatrāgniliṅgamadhyasthaḥ prāha devo maheśvaraḥ
dharmārthakāmamokṣārtham āgneyamadhikṛtya ca // MatsP_53.37

kalpānte laiṅgamityuktaṃ purāṇaṃ brahmaṇā svayam
tadekādaśasāhasraṃ phālgunyāṃ yaḥ prayacchati
tiladhenusamāyuktaṃ sa yāti śivasāmyatām // MatsP_53.38

mahāvarāhasya punar māhātmyamadhikṛtya ca
viṣṇunābhihitaṃ kṣoṇyai tadvārāham ihocyate // MatsP_53.39

mānavasya prasaṅgena kalpasya munisattamāḥ
caturviṃśatsahasrāṇi tatpurāṇamihocyate // MatsP_53.40

kāñcanaṃ garuḍaṃ kṛtvā tiladhenusamanvitam
paurṇamāsyāṃ madhau dadyād brāhmaṇāya kuṭumbine
varāhasya prasādena padamāpnoti vaiṣṇavam // MatsP_53.41

yatra māheśvarāndharmān adhikṛtya ca ṣaṇmukhaḥ
kalpe tatpuruṣaṃ vṛttaṃ caritairupabṛṃhitam // MatsP_53.42

skāndaṃ nāma purāṇaṃ ca hy ekāśītirnigadyate
sahasrāṇi śataṃ caikam iti martyeṣu gadyate // MatsP_53.43

parilikhya ca yo dadyād dhemaśūlasamanvitam
śaivaṃ padamavāpnoti mīne copāgate ravau // MatsP_53.44

trivikramasya māhātmyam adhikṛtya caturmukhaḥ
trivargamabhyadhāttacca vāmanaṃ parikīrtitam // MatsP_53.45

purāṇaṃ daśasāhasraṃ kūrmakalpānugaṃ śivam
yaḥ śaradviṣuve dadyād vaiṣṇavaṃ yātyasau padam // MatsP_53.46

yatra dharmārthakāmānāṃ mokṣasya ca rasātale
māhātmyaṃ kathayāmāsa kūrmarūpī janārdanaḥ // MatsP_53.47

indradyumnaprasaṅgena ṛṣibhyaḥ śakrasaṃnidhau
aṣṭādaśa sahasrāṇi lakṣmīkalpānuṣaṅgikam // MatsP_53.48

yo dadyādayane kūrmaṃ hemakūrmasamanvitam
gosahasrapradānasya phalaṃ samprāpnuyānnaraḥ // MatsP_53.49

śrutīnāṃ yatra kalpādau pravṛttyarthaṃ janārdanaḥ
matsyarūpeṇa manave narasiṃhopavarṇanam // MatsP_53.50

adhikṛtyābravītsaptakalpavṛttaṃ munīśvarāḥ
tanmātsyamiti jānīdhvaṃ sahasrāṇi caturdaśa // MatsP_53.51

viṣuve hemamatsyena dhenvā caiva samanvitam
yo dadyātpṛthivī tena dattā bhavati cākhilā // MatsP_53.52

yadā ca gāruḍe kalpe viśvāṇḍādgaruḍodbhavam
adhikṛtyābravītkṛṣṇo gāruḍaṃ tadihocyate // MatsP_53.53

tad aṣṭādaśakaṃ caikaṃ sahasrāṇīha paṭhyate
sauvarṇahaṃsasaṃyuktaṃ yo dadāti pumāniha
sa siddhiṃ labhate mukhyāṃ śivaloke ca saṃsthitim // MatsP_53.54

brahmā brahmāṇḍamāhātmyam adhikṛtyābravītpunaḥ
tacca dvādaśasāhasraṃ brahmāṇḍaṃ dviśatādhikam // MatsP_53.55

bhaviṣyāṇāṃ ca kalpānāṃ śrūyate yatra vistaraḥ
tadbrahmāṇḍapurāṇaṃ ca brahmaṇā samudāhṛtam // MatsP_53.56

yo dadyāttadvyatīpāte pītorṇāyugasaṃyutam
rājasūyasahasrasya phalamāpnoti mānavaḥ
hemadhenvā yutaṃ tacca brahmalokaphalapradam // MatsP_53.57

caturlakṣamidaṃ proktaṃ vyāsenādbhutakarmaṇā
matpiturmama pitrā ca mayā tubhyaṃ niveditam // MatsP_53.58

iha lokahitārthāya saṃkṣiptaṃ paramarṣiṇā
idamadyāpi deveṣu śatakoṭipravistaram // MatsP_53.59

upabhedānpravakṣyāmi loke ye sampratiṣṭhitāḥ
pādme purāṇe yatroktaṃ narasiṃhopavarṇanam
taccāṣṭādaśasāhasraṃ nārasiṃhamihocyate // MatsP_53.60

nandāyā yatra māhātmyaṃ kārttikeyena varṇyate
nandīpurāṇaṃ tallokair ākhyātamiti kīrtyate // MatsP_53.61

yatra sāmbaṃ puraskṛtya bhaviṣyati kathānakam
procyate tatpunarloke sāmbametanmunivratāḥ // MatsP_53.62

purātanasya kalpasya purāṇāni vidurbudhāḥ
dhanyaṃ yaśasyamāyuṣyaṃ purāṇānāmanukramam
evamādityasaṃjñā ca tatraiva parigadyate // MatsP_53.63

aṣṭādaśabhyastu pṛthak purāṇaṃ yatpradiśyate
vijānīdhvaṃ dvijaśreṣṭhās tadetebhyo vinirgatam // MatsP_53.64

pañcāṅgāni purāṇeṣu ākhyānakamiti smṛtam
sargaśca pratisargaśca vaṃśo manvantarāṇi ca
vaṃśyānucaritaṃ caiva purāṇaṃ pañcalakṣaṇam // MatsP_53.65

brahmaviṣṇvarkarudrāṇāṃ māhātmyaṃ bhuvanasya ca
sasaṃhārapradānāṃ ca purāṇe pañcavarṇake // MatsP_53.66

dharmaścārthaśca kāmaśca mokṣaścaivātra kīrtyate
sarveṣvapi purāṇeṣu tadviruddhaṃ ca yatphalam // MatsP_53.67

sāttvikeṣu purāṇeṣu māhātmyamadhikaṃ hareḥ
rājaseṣu ca māhātmyam adhikaṃ brahmaṇo viduḥ // MatsP_53.68

tadvadagneśca māhātmyaṃ tāmaseṣu śivasya ca
saṃkīrṇeṣu sarasvatyāḥ pitṝṇāṃ ca nigadyate // MatsP_53.69

aṣṭādaśa purāṇāni kṛtvā satyavatīsutaḥ
bhāratākhyānamakhilaṃ cakre tadupabṛṃhitam
lakṣeṇaikena yatproktaṃ vedārthaparibṛṃhitam // MatsP_53.70

vālmīkinā tu yatproktaṃ rāmopākhyānamuttamam
brahmaṇābhihitaṃ yacca śatakoṭipravistaram // MatsP_53.71

āhṛtya nāradāyaivaṃ tena vālmīkaye punaḥ
vālmīkinā ca lokeṣu dharmakāmārthasādhanam
evaṃ sapādāḥ pañcaite lakṣā martye prakīrtitāḥ // MatsP_53.72

purātanasya kalpasya purāṇāni vidurbudhāḥ
dhanyaṃ yaśasyamāyuṣyaṃ purāṇānāmanukramam
yaḥ paṭhecchṛṇuyādvāpi sa yāti paramāṃ gatim // MatsP_53.73

idaṃ pavitraṃ yaśaso nidhānam idaṃ pitṝṇāmativallabhaṃ ca
idaṃ ca deveṣv amṛtāyitaṃ ca nityaṃ tvidaṃ pāpaharaṃ ca puṃsām // MatsP_53.74

matsya-purāṇa 54

ataḥ paraṃ pravakṣyāmi dānadharmānaśeṣataḥ
vratopavāsasaṃyuktān yathāmatsyoditāniha // MatsP_54.1

mahādevasya saṃvāde nāradasya ca dhīmataḥ
yathāvṛttaṃ pravakṣyāmi dharmakāmārthasādhakam // MatsP_54.2

kailāsaśikharāsīnam apṛcchannāradaḥ purā
vinayanamanaṅgārim anaṅgāṅgaharaṃ haram // MatsP_54.3

bhagavandevadeveśa brahmaviṣṇvindranāyaka
śrīmadārogyarūpāyur bhāgyasaubhāgyasampadā
saṃyuktastava viṣṇorvā pumānbhaktaḥ kathaṃ bhavet // MatsP_54.4

nārī vā vidhavā sarvaguṇasaubhāgyasaṃyutā
kramānmuktipradaṃ deva kiṃcidvratamihocyatām // MatsP_54.5

samyakpṛṣṭaṃ tvayā brahman sarvalokahitāvaham
śrutamapyatra yacchāntyai tadvrataṃ śṛṇu nārada // MatsP_54.6

nakṣatrapuruṣaṃ nāma vrataṃ nārāyaṇātmakam
pādādi kuryādvidhivad viṣṇunāmānukīrtanam // MatsP_54.7

pratimāṃ vāsudevasya mūlarkṣādiṣu cārcayet
caitramāsaṃ samāsādya kṛtvā brāhmaṇavācanam // MatsP_54.8

mūle namo viśvadharāya pādau gulphāvanantāya ca rohiṇīṣu
jaṅghe 'bhipūjye varadāya caiva dve jānunī vāśvikumāraṛkṣe // MatsP_54.9

pūrvottarāṣāḍhayuge tathorū namaḥ śivāyetyabhipūjanīyau
pūrvottarāphalguniyugmake ca meḍhraṃ namaḥ pañcaśarāya pūjyam // MatsP_54.10

kaṭiṃ namaḥ śārṅgadharāya viṣṇoḥ sampūjayennārada kṛttikāsu
tathārcayedbhādrapadādvaye ca pārśve namaḥ keśiniṣūdanāya // MatsP_54.11

kukṣidvayaṃ nārada revatīṣu dāmodarāyetyabhipūjanīyam
ṛkṣe 'nurādhāsu ca mādhavāya namastathoraḥsthalameva pūjyam // MatsP_54.12

pṛṣṭhaṃ dhaniṣṭhāsu ca pūjanīyam aghaughavidhvaṃsakarāya tacca
śrīśaṅkhacakrāsigadādharāya namo viśākhāsu bhujāśca pūjyāḥ // MatsP_54.13

haste tu hastā madhusūdanāya namo 'bhipūjyā iti kaiṭabhāreḥ
punarvasāvaṅgulipūrvabhāgāḥ sāmnāmadhīśāya namo 'bhipūjyāḥ // MatsP_54.14

bhujaṃganakṣatradine nakhāni sampūjayenmatsyaśarīrabhājaḥ
kūrmasya pādau śaraṇaṃ vrajāmi jyeṣṭhāsu kaṇṭhe harirarcanīyaḥ // MatsP_54.15

śrotre varāhāya namo 'bhipūjyā janārdanasya śravaṇena samyak
puṣye mukhaṃ dānavasūdanāya namo nṛsiṃhāya ca pūjanīyam // MatsP_54.16

namo namaḥ kāraṇavāmanāya svātīṣu dantāgramathārcanīyam
āsyaṃ harerbhārgavanandanāya saṃpūjanīyaṃ dvija vāruṇe tu // MatsP_54.17

namo 'stu rāmāya maghāsu nāsā saṃpūjanīyā raghunandanasya
mṛgottamāṅge nayane 'bhipūjye namo 'stu te rāma vighūrṇitākṣa // MatsP_54.18

buddhāya śāntāya namo lalāṭaṃ citrāsu saṃpūjyatamaṃ murāreḥ
śiro 'bhipūjyaṃ bharaṇīṣu viṣṇor namo 'stu viśveśvara kalkirūpiṇe // MatsP_54.19

ārdrāsu keśāḥ puruṣottamasya saṃpūjanīyā haraye namaste
upoṣitenarkṣadineṣu bhaktyā saṃpūjanīyā dvijapuṃgavāḥ syuḥ // MatsP_54.20

pūrṇe vrate sarvaguṇānvitāya vāgrūpaśīlāya ca sāmagāya
haimīṃ viśālāyatabāhudaṇḍāṃ muktāphalendūpalavajrayuktām // MatsP_54.21

jalasya pūrṇe kalaśe niviṣṭām arcāṃ harervastragavā sahaiva
śayyāṃ tathopaskarabhājanādiyuktāṃ pradadyāddvijapuṃgavāya // MatsP_54.22

yadyasti yatkiṃcidihāsti deyaṃ dadyāddvijāyātmahitāya sarvam
manorathānnaḥ saphalīkuruṣva hiraṇyagarbhācyutarudrarūpin // MatsP_54.23

salakṣmīkaṃ sabhāryāya kāñcanaṃ puruṣottamam
śayyāṃ ca dadyānmantreṇa granthibhedavivarjitām // MatsP_54.24

yathā na viṣṇubhaktānāṃ vṛjinaṃ jāyate kvacit
tathā surūpatārogyaṃ keśave bhaktimuttamām // MatsP_54.25

yathā na lakṣmyā śayanaṃ tava śūnyaṃ janārdana
śayyā mamāpyaśūnyāstu kṛṣṇa janmani janmani // MatsP_54.26

evaṃ nivedya tatsarvaṃ vastramālyānulepanam
nakṣatrapuruṣajñāya viprāyātha visarjayet // MatsP_54.27

bhuñjītātailalavaṇaṃ sarvarkṣeṣvapyupoṣitaḥ
bhojanaṃ ca yathāśakti vittaśāṭhyavivarjitaḥ // MatsP_54.28

iti nakṣatrapuruṣam upāsya vidhivatsvayam
sarvānkāmānavāpnoti viṣṇuloke mahīyate // MatsP_54.29

brahmahatyādikaṃ kiṃcid iha vāmutra vā kṛtam
ātmanā vātha pitṛbhis tatsarvaṃ kṣayamāpnuyāt // MatsP_54.30

iti paṭhati śṛṇoti vātibhaktyā puruṣavaro vratamaṅganātha kuryāt
kalikaluṣavidāraṇaṃ murāreḥ sakalavibhūtiphalapradaṃ ca puṃsām // MatsP_54.31

matsya-purāṇa 55

upavāseṣvaśaktasya tadeva phalamicchataḥ
anabhyāsena rogādvā kimiṣṭaṃ vratamuttamam // MatsP_55.1

upavāse 'pyaśaktānāṃ naktaṃ bhojanamiṣyate
yasminvrate tadapyatra śrūyatāmakṣayaṃ mahat // MatsP_55.2

ādityaśayanaṃ nāma yathāvacchaṃkarārcanam
yeṣu nakṣatrayogeṣu purāṇajñāḥ pracakṣate // MatsP_55.3

yadā hastena saptamyām ādityasya dinaṃ bhavet
sūryasya cātha saṃkrāntis tithiḥ sā sārvakāmikī // MatsP_55.4

umāmaheśvarasyārcām arcayetsūryanāmabhiḥ
sūryārcāṃ śivaliṅge ca prakurvan pūjayedyataḥ // MatsP_55.5

umāpate ravervāpi na bhedo dṛśyate kvacit
yasmāttasmānmuniśreṣṭha gṛhe śambhuṃ samarcayet // MatsP_55.6

haste ca sūryāya namo 'stu pādāv arkāya citrāsu ca gulphadeśam
svātīṣu jaṅghe puruṣottamāya dhātre viśākhāsu ca jānudeśam // MatsP_55.7

tathānurādhāsu namo 'bhipūjyam ūrudvayaṃ caiva sahasrabhānoḥ
jyeṣṭhāsvanaṅgāya namo 'stu guhyam indrāya somāya kaṭī ca mūle // MatsP_55.8

pūrvottarāṣāḍhayuge ca nābhiṃ tvaṣṭre namaḥ saptataraṃgamāya
tīkṣṇāṃśave ca śravaṇe ca kukṣau pṛṣṭhaṃ dhaniṣṭhāsu vikartanāya // MatsP_55.9

cakṣuḥsthalaṃ dhvāntavināśanāya jalādhiparkṣe paripūjanīyam
pūrvottarābhādrapadādvaye ca bāhū namaścaṇḍakarāya pūjyau // MatsP_55.10

sāmnāmadhīśāya karadvayaṃ ca saṃpūjanīyaṃ dvija revatīṣu
nakhāni pūjyāni tathāśvinīṣu namo 'stu saptāśvadhuraṃdharāya // MatsP_55.11

kaṭhoradhāmne bharaṇīṣu kaṇṭhaṃ divākarāyetyabhipūjanīyā
grīvāgniṛkṣe 'dharamambujeśe sampūjayennārada rohiṇīṣu // MatsP_55.12

mṛgottamāṅge daśanā murāreḥ saṃpūjanīyā haraye namaste
namaḥ savitre rasanāṃ śaṃkare ca nāsābhipūjyā ca punarvasau ca // MatsP_55.13

lalāṭamambhoruhavallabhāya puṣye 'lakā vedaśarīradhāriṇe
sārpe 'tha mauliṃ vibudhapriyāya maghāsu karṇāviti gogaṇeśe // MatsP_55.14

pūrvāsu gobrāhmaṇavandanāya netrāṇi saṃpūjyatamāni śambhoḥ
athottarāphalgunibhe bhruvau ca viśveśvarāyeti ca pūjanīye // MatsP_55.15

namo 'stu pāśāṅkuśaśūlapadmakapālasarpendudhanurdharāya
gajāsurānaṅgapurāndhakādivināśamūlāya namaḥ śivāya // MatsP_55.16

ityādi cāstrāṇi ca pūjya nityaṃ viśveśvarāyeti śivo 'bhipūjyaḥ
bhoktavyamatraivamatailaśākam amāṃsamakṣāramabhuktaśeṣam // MatsP_55.17

ityevaṃ dvija naktāni kṛtvā dadyāt punarvasau
śāleyataṇḍulaprastham audumbaramaye ghṛtam // MatsP_55.18

saṃsthāpya pātre viprāya sahiraṇyaṃ nivedayet
saptame vastrayugmaṃ ca pāraṇe tvadhikaṃ bhavet // MatsP_55.19

caturdaśe tu samprāpte pāraṇe nāradābdike
brāhmaṇānbhojayedbhaktyā guḍakṣīraghṛtādibhiḥ // MatsP_55.20

kṛtvā tu kāñcanaṃ padmam aṣṭapattraṃ sakarṇikam
śuddhamaṣṭāṅgulaṃ tacca padmarāgadalānvitam // MatsP_55.21

śayyāṃ vilakṣaṇāṃ kṛtvā viruddhagranthivarjitām
sopadhānakaviśrāmasvāstaravyajanāni ca // MatsP_55.22

bhājanopānahachattracāmarāsanadarpaṇaiḥ
bhūṣaṇairapi saṃyuktāṃ phalavastrānulepanaiḥ // MatsP_55.23

tasyāṃ vidhāya tatpadmam alaṃkṛtya guṇānvitam
kapilāṃ vastrasaṃyuktāṃ suśīlāṃ ca payasvinīm // MatsP_55.24

raupyakhurīṃ hemaśṛṅgīṃ savatsāṃ kāṃsyadohanām
dadyānmantreṇa pūrvāhṇe na caināmabhilaṅghayet // MatsP_55.25

yathaivādityaśayanam aśūnyaṃ tava sarvadā
kāntyā dhṛtyā śriyā ratyā tathā me santu siddhayaḥ // MatsP_55.26

yathā na devāḥ śreyāṃsaṃ tvadanyamanaghaṃ viduḥ
tathā mām uddharāśeṣaduḥkhasaṃsārasāgarāt // MatsP_55.27

tataḥ pradakṣiṇīkṛtya praṇipatya visarjayet
śayyāgavādi tatsarvaṃ dvijasya bhavanaṃ nayet // MatsP_55.28

naitadviśīlāya na dāmbhikāya kutarkaduṣṭāya vinindakāya
prakāśanīyaṃ vratamindumauler yaścāpi nindāmadhikāṃ vidhatte // MatsP_55.29

bhaktāya dāntāya ca guhyametad ākhyeyam ānandakaraṃ śivasya
idaṃ mahāpātakabhin narāṇām apyakṣaraṃ vedavido vadanti // MatsP_55.30

na bandhuputreṇa dhanairviyuktaḥ patnībhirānandakaraḥ surāṇām
nābhyeti rogaṃ na ca śokaduḥkhaṃ yā vātha nārī kurute 'tibhaktyā // MatsP_55.31

idaṃ vasiṣṭhena purārjunena kṛtaṃ kubereṇa puraṃdareṇa
yatkīrtanenāpyakhilāni nāśam āyānti pāpāni na saṃśayo 'sti // MatsP_55.32

iti paṭhati śṛṇoti vā ya itthaṃ raviśayanaṃ puruhūtavallabhaḥ syāt /
api narakagatānpitṝn aśeṣān api divamānayatīha yaḥ karoti // MatsP_55.33*

matsya-purāṇa 56

kṛṣṇāṣṭamīmatho vakṣye sarvapāpapraṇāśinīm
śāntirmuktiśca bhavati jayaḥ puṃsāṃ viśeṣataḥ // MatsP_56.1

śaṃkaraṃ mārgaśirasi śambhuṃ pauṣe 'bhipūjayet
māghe maheśvaraṃ devaṃ mahādevaṃ ca phālgune // MatsP_56.2

sthāṇuṃ caitre śivaṃ tadvad vaiśākhe tvarcayennaraḥ
jyeṣṭhe paśupatiṃ cārced āṣāḍhe ugramarcayet // MatsP_56.3

pūjayecchrāvaṇe śarvaṃ nabhasye tryambakaṃ tathā
haramāśvayuje māsi tatheśānaṃ ca kārttike // MatsP_56.4

kṛṣṇāṣṭamīṣu sarvāsu śaktaḥ sampūjayeddvijān
gobhūhiraṇyavāsobhiḥ śivabhaktānupoṣitaḥ // MatsP_56.5

gomūtraghṛtagokṣīratilān yavakuśodakam
gośṛṅgodaśirīṣārkabilvapattradadhīni ca
pañcagavyaṃ ca saṃprāśya śaṃkaraṃ pūjayenniśi // MatsP_56.6

aśvatthaṃ ca vaṭaṃ caivo-dumbaraṃ plakṣameva ca
palāśaṃ jambuvṛkṣaṃ ca viduḥ ṣaṣṭhaṃ maharṣayaḥ // MatsP_56.7

mārgaśīrṣāṣāḍhamāsābhyāṃ dvābhyāṃ dvābhyāmitikramāt
ekaikaṃ dantapavanaṃ vṛkṣeṣveteṣu bhakṣayet // MatsP_56.8

devāya dadyādarghyaṃ ca kṛṣṇāṃ gāṃ kṛṣṇavāsasam
dadyātsamāpte dadhyannaṃ vitānadhvajacāmaram // MatsP_56.9

dvijānāmudakumbhāṃśca pañcaratnasamanvitān
gāvaḥ kṛṣṇāḥ suvarṇaṃ ca vāsāṃsi vividhāni ca
aśaktastu punardadyād gāmekāmapi śaktitaḥ // MatsP_56.10

na vittaśāṭhyaṃ kurvīta kurvandoṣamavāpnuyāt
kṛṣṇāṣṭamīmupoṣyaiva saptakalpaśatatrayam
pumānsampūjito devaiḥ śivaloke mahīyate // MatsP_56.11

matsya-purāṇa 57

dīrghāyurārogyakulābhivṛddhiyuktaḥ pumānbhūpakulāyutaḥ syāt
muhurmuhurjanmani yena samyag vrataṃ samācakṣva tadindumaule // MatsP_57.1

tvayā pṛṣṭamidaṃ samyag uktaṃ cākṣayyakārakam
rahasyaṃ tava vakṣyāmi yatpurāṇavido viduḥ // MatsP_57.2

rohiṇīcandraśayanaṃ nāma vratamihottamam
tasminnārāyaṇasyārcām arcayad indunāmabhiḥ // MatsP_57.3

yadā somadine śuklā bhavetpañcadaśī kvacit
athavā brahmanakṣatraṃ paurṇamāsyāṃ prajāyate // MatsP_57.4

tadā snānaṃ naraḥ kuryāt pañcagavyena sarṣapaiḥ
āpyāyasveti tu japed vidvānaṣṭaśataṃ punaḥ // MatsP_57.5

śūdro 'pi parayā bhaktyā pāṣaṇḍālāpavarjitaḥ
somāya varadāyātha viṣṇave ca namo namaḥ // MatsP_57.6

kṛtajapyaḥ svabhavanam āgatya madhusūdanam
pūjayetphalapuṣpaiśca somanāmāni kīrtayan // MatsP_57.7

somāya śāntāya namo 'stu pādāv anantadhāmneti ca jānujaṅghe
ūrudvayaṃ cāpi jalodarāya sampūjayenmeḍhramanantabāhave // MatsP_57.8

namo namaḥ kāmasukhapradāya kaṭiḥ śaśāṅkasya sadārcanīyā
tathodaraṃ cāpyamṛtodarāya nābhiḥ śaśāṅkāya namo 'bhipūjyā // MatsP_57.9

namo 'stu candrāya mukhaṃ ca pūjyaṃ dantā dvijānāmadhipāya pūjyāḥ
hāsyaṃ namaścandramase 'bhipūjyam oṣṭhau kumudvantavanapriyāya // MatsP_57.10

nāsā ca nāthāya vanauṣadhīnām ānandabhūtāya punarbhruvau ca
netradvayaṃ padmanibhaṃ tathendor indīvaraśyāmakarāya śaureḥ // MatsP_57.11

namaḥ samastādhvaravanditāya karṇadvayaṃ daityaniṣūdanāya
lalāṭamindorudadhipriyāya keśāḥ suṣumnādhipateḥ prapūjyāḥ // MatsP_57.12

śiraḥ śaśāṅkāya namo murārer viśveśvarāyeti namaḥ kirīṭine
padmapriye rohiṇi nāma lakṣmīḥ saubhāgyasaukhyāmṛtacārukāye // MatsP_57.13

devīṃ ca saṃpūjya sugandhapuṣpair naivedyadhūpādibhirindupatnīm
suptvātha bhūmau punarutthitena snātvā ca viprāya haviṣyayuktaḥ // MatsP_57.14

deyaḥ prabhāte sahiraṇyavārikumbho namaḥ pāpavināśanāya
saṃprāśya gomūtramamāṃsamannam akṣāramaṣṭāvatha viṃśatiṃ ca
grāsānpayaḥsarpiryutānupoṣya bhuktvetihāsaṃ śṛṇuyānmuhūrtam // MatsP_57.15

kadambanīlotpalaketakāni jātī sarojaṃ śatapattrikā ca
amlānakubjānyatha sinduvāraṃ puṣpaṃ punarnārada mallikāyāḥ
śubhraṃ ca viṣṇoḥ karavīrapuṣpaṃ śrīcampakaṃ candramasaḥ pradeyam // MatsP_57.16

śrāvaṇādiṣu māseṣu kramādetāni sarvadā
yasminmāse vratādiḥ syāt tatpuṣpairarcayeddharim // MatsP_57.17

evaṃ saṃvatsaraṃ yāvad upāsya vidhivannaraḥ
vratānte śayanaṃ dadyād darpaṇopaskarānvitam // MatsP_57.18

rohiṇīcandramithunaṃ kārayitvātha kāñcanam
candraḥ ṣaḍaṅgulaḥ kāryo rohiṇī caturaṅgulā // MatsP_57.19

muktāphalāṣṭakayutaṃ sitanetrapaṭāvṛtam
kṣīrakumbhopari punaḥ kāṃsyapātrākṣatānvitam
dadyānmantreṇa pūrvāhṇe śālīkṣuphalasaṃyutam // MatsP_57.20

śvetāmatha suvarṇāsyāṃ khurai raupyaiḥ samanvitām
savastrabhājanāṃ dhenuṃ tathā śaṅkhaṃ ca śobhanam // MatsP_57.21

bhūṣaṇairdvijadāmpatyam alaṃkṛtya guṇānvitam
candro 'yaṃ dvijarūpeṇa sabhārya iti kalpayet // MatsP_57.22

yathā na rohiṇī kṛṣṇa śayyāṃ saṃtyajya gacchati
somarūpasya te tadvan mamābhedo 'stu bhūtibhiḥ // MatsP_57.23

yathā tvameva sarveṣāṃ paramānandamuktidaḥ
bhuktirmuktistathā bhaktis tvayi candrāstu me sadā // MatsP_57.24

iti saṃsārabhītasya muktikāmasya cānagha
rūpārogyāyuṣāmetad vidhāyakamanuttamam // MatsP_57.25

idameva pitṝṇāṃ ca sarvadā vallabhaṃ mune
trailokyādhipatirbhūtvā saptakalpaśatatrayam
candralokamavāpnoti vidyudbhūtvā tu mucyate // MatsP_57.26

nārī vā rohiṇī candraśayanaṃ yā samācaret
sāpi tatphalamāpnoti punarāvṛttidurlabham // MatsP_57.27

iti paṭhati śṛṇoti vā ya itthaṃ madhumathanārcanam indukīrtanena
matimapi ca dadāti so 'pi śaurer bhavanagataḥ paripūjyate 'maraughaiḥ // MatsP_57.28

matsya-purāṇa 58

jalāśayagataṃ viṣṇum uvāca ravinandanaḥ
taḍāgārāmakūpānāṃ vāpīṣu nalinīṣu ca // MatsP_58.1

vidhiṃ pṛcchāmi deveśe devatāyataneṣu ca
ke tatra cartvijo nātha vedī vā kīdṛśī bhavet // MatsP_58.2

dakṣiṇāvalayaḥ kālaḥ sthānamācārya eva ca
dravyāṇi kāni śastāni sarvamācakṣva tattvataḥ // MatsP_58.3

śṛṇu rājanmahābāho taḍāgādiṣu yo vidhiḥ
purāṇeṣvitihāso 'yaṃ paṭhyate vedavādibhiḥ // MatsP_58.4

prāpya pakṣaṃ śubhaṃ śuklam atīte cottarāyaṇe
puṇye 'hni viprakathite kṛtvā brāhmaṇavācanam // MatsP_58.5

prāgudakpravaṇe deśe taḍāgasya samīpataḥ
caturhastāṃ śubhāṃ vedīṃ caturasrāṃ caturmukhām // MatsP_58.6

tathā ṣoḍaśahastaḥ syān maṇḍapaśca caturmukhaḥ
vedyāśca parito gartā ratnimātrāstrimekhalāḥ // MatsP_58.7

nava saptātha vā pañca nātiriktā nṛpātmaja
vitastimātrā yoniḥ syāt ṣaṭsaptāṅgulivistṛtā // MatsP_58.8

gartāśca tatra sapta syus triparvocchritamekhalāḥ
sarvatastu savarṇāḥ syuḥ patākādhvajasaṃyutāḥ // MatsP_58.9

aśvatthodumbaraplakṣavaṭaśākhākṛtāni tu
maṇḍapasya pratidiśaṃ dvārāṇyetāni kārayet // MatsP_58.10

śubhāstatrāṣṭa hotāro dvārapālāstathāṣṭa vai
aṣṭau tu jāpakāḥ kāryā brāhmaṇā vedapāragāḥ // MatsP_58.11

sarvalakṣaṇasampūrṇo mantravidvijitendriyaḥ
kulaśīlasamāyuktaḥ purodhāḥ syāddvijottamaḥ // MatsP_58.12

pratigarteṣu kalaśī yajñopakaraṇāni ca
vyajanaṃ cāmare śubhre tāmrapātre suvistṛte // MatsP_58.13

tatastvanekavarṇāḥ syuś caravaḥ pratidaivatam
ācāryaḥ prakṣipedbhūmāv anumantrya vicakṣaṇaḥ // MatsP_58.14

tryaratnimātro yūpaḥ syāt kṣāravṛkṣavinirmitaḥ
yajamānapramāṇo vā saṃsthāpyo bhūtimicchatā // MatsP_58.15

hemālaṃkāriṇaḥ kāryāḥ pañcaviṃśatiṛtvijaḥ
kuṇḍalāni ca haimāni keyūrakaṭakāni ca // MatsP_58.16

tathāṅgulyaḥ pavitrāṇi vāsāṃsi vividhāni ca
pūjayettu samaṃ sarvān ācāryo dviguṇaṃ punaḥ
dadyācchayanasaṃyuktam ātmanaścāpi yatpriyam // MatsP_58.17

sauvarṇakūrmamakarau rājatau matsyadundubhau
tāmrau kulīramaṇḍūkāv āyasaḥ śiśumārakaḥ
evamāsādya tatsarvam ādāveva viśāṃ pate // MatsP_58.18

śuklamālyāmbaradharaḥ śuklagandhānulepanaḥ
sarvauṣadhyudakaistatra snāpito vedapāragaiḥ // MatsP_58.19

yajamānaḥ sapatnīkaḥ putrapautrasamanvitaḥ
paścimaṃ dvāramāsādya praviśedyāgamaṇḍapam // MatsP_58.20

tato maṅgalaśabdena bherīṇāṃ niḥsvanena ca
añjasā maṇḍalaṃ kuryāt pañcavarṇena tattvavit // MatsP_58.21

ṣoḍaśāraṃ tataścakraṃ padmagarbhaṃ caturmukham
caturasraṃ ca parito vṛttaṃ madhye suśobhanam // MatsP_58.22

vedyāścopari tatkṛtvā grahāṃllokapatīṃstataḥ
vinyasenmantrataḥ sarvān pratidikṣu vicakṣaṇaḥ // MatsP_58.23

kūrmādi sthāpayenmadhye vāruṇaṃ mantramāśritaḥ
brahmāṇaṃ ca śivaṃ viṣṇuṃ tatraiva sthāpayedbudhaḥ // MatsP_58.24

vināyakaṃ ca vinyasya kamalāmambikāṃ tathā
śāntyarthaṃ sarvalokānāṃ bhūtagrāmaṃ nyasettataḥ // MatsP_58.25

puṣpabhakṣyaphalairyuktam evaṃ kṛtvādhivāsanam
kumbhān sajalagarbhāṃstān vāsobhiḥ pariveṣṭayet // MatsP_58.26

puṣpagandhairalaṃkṛtya dvārapālānsamantataḥ
paṭhadhvamiti tānbrūyād ācāryastvabhipūjayet // MatsP_58.27

bahvṛcau pūrvataḥ sthāpyau dakṣiṇena yajurvidau
sāmagau paścime tadvad uttareṇa tvatharvaṇau // MatsP_58.28

udaṅmukho dakṣiṇato yajamāna upāviśet
yajadhvamiti tānbrūyād dhautrikānpunareva tu // MatsP_58.29

utkṛṣṭānmantrajāpena tiṣṭhadhvamiti jāpakān
evamādiśya tānsarvān paryukṣyāgniṃ sa mantravit // MatsP_58.30

juhuyādvāruṇairmantrair ājyaṃ ca samidhastathā
ṛtvigbhiścātha hotavyaṃ vāruṇaireva sarvataḥ // MatsP_58.31

grahebhyo vidhivaddhutvā tathendrāyeśvarāya ca
marudbhyo lokapālebhyo vidhivadviśvakarmaṇe // MatsP_58.32

rātrisūktaṃ ca raudraṃ ca pāvamānaṃ sumaṅgalam
japeyuḥ pauruṣaṃ sūktaṃ pūrvato bahvṛcaḥ pṛthak // MatsP_58.33

śākraṃ raudraṃ ca saumyaṃ ca kūṣmāṇḍaṃ jātavedasam
saurasūktaṃ japenmantraṃ dakṣiṇena yajurvidaḥ // MatsP_58.34

vairājyaṃ pauruṣaṃ sūktaṃ sauvarṇaṃ rudrasaṃhitām
śaiśavaṃ pañcanidhanaṃ gāyatraṃ jyeṣṭhasāma ca // MatsP_58.35

vāmadevyaṃ bṛhatsāma rauravaṃ sarathaṃtaram
gavāṃ vrataṃ ca kāṇvaṃ ca rakṣoghnaṃ vayasastathā
gāyeyuḥ sāmagā rājan paścimaṃ dvāramāśritāḥ // MatsP_58.36

atharvaṇaścottarataḥ śāntikaṃ pauṣṭikaṃ tathā
japeyurmanasā devam āśritya varuṇaṃ prabhum // MatsP_58.37

pūrvedyuramito rātrāv evaṃ kṛtvādhivāsanam
gajāśvarathyāvalmīkāt saṃgamāddhradagokulāt
mṛdamādāya kumbheṣu prakṣipeccatvarāttathā // MatsP_58.38

rocanāṃ ca sasiddhārthāṃ gandhaṃ guggulameva ca
snapanaṃ tasya kartavyaṃ pañcagavyasamanvitam // MatsP_58.39

pratyekaṃ tu mahāmantrair eva kṛtvā vidhānataḥ
evaṃ kṣapātivāhyātha vidhiyuktena karmaṇā // MatsP_58.40

tataḥ prabhāte vimale saṃjāte 'tha śataṃ gavām
brāhmaṇebhyaḥ pradātavyam aṣṭaṣaṣṭiśca vā punaḥ
pañcāśadvātha ṣaṭtriṃśat pañcaviṃśatirapyatha // MatsP_58.41

tataḥ sāṃvatsaraprokte śubhe lagne suśobhane
vedaśabdaiśca gāndharvair vādyaiśca vividhaiḥ punaḥ // MatsP_58.42

kanakālaṃkṛtāṃ kṛtvā jale gāmavatārayet
sāmagāya ca sā deyā brāhmaṇāya viśāṃ pate // MatsP_58.43

pātrīmādāya sauvarṇīṃ pañcaratnasamanvitām
tato nikṣipya makaramatsyādīṃścaiva sarvaśaḥ
dhṛtāṃ caturvidhair viprair vedavedāṅgapāragaiḥ // MatsP_58.44

mahānadījalopetāṃ dadhyakṣatasamanvitām
uttarābhimukhīṃ dhenuṃ jalamadhye tu kārayet // MatsP_58.45

atharvaṇena saṃsnātāṃ punarmāmetyatheti ca
āpo hi ṣṭheti mantreṇa kṣiptvāgatya ca maṇḍapam // MatsP_58.46

pūjayitvā sarastatra baliṃ dadyātsamantataḥ
punardināni hotavyaṃ catvāri munisattamāḥ // MatsP_58.47

caturthīkarma kartavyaṃ deyā tatrāpi śaktitaḥ
dakṣiṇā rājaśārdūla varuṇakṣmāpaṇaṃ tataḥ // MatsP_58.48

kṛtvā tu yajñapātrāṇi yajñopakaraṇāni ca
ṛtvigbhyastu samaṃ dattvā maṇḍapaṃ vibhajetpunaḥ
hemapātrīṃ ca śayyāṃ ca sthāpakāya nivedayet // MatsP_58.49

tataḥ sahasraṃ viprāṇām athavāṣṭaśataṃ tathā
bhojanīyaṃ yathāśakti pañcāśadvātha viṃśatiḥ
evameṣa purāṇeṣu taḍāgavidhirucyate // MatsP_58.50

kūpavāpīṣu sarvāsu tathā puṣkariṇīṣu ca
eṣa eva vidhirdṛṣṭaḥ pratiṣṭhāsu tathaiva ca // MatsP_58.51

mantratastu viśeṣaḥ syāt prāsādādyānabhūmiṣu
ayaṃ tvaśaktāvardhena vidhirdṛṣṭaḥ svayambhuvā
alpeṣvekāgnivatkṛtvā vittaśāṭhyādṛte nṛṇām // MatsP_58.52

prāvṛṭkāle sthite toye hy agniṣṭomaphalaṃ smṛtam
śaratkāle sthitaṃ yatsyāt taduktaphaladāyakam
vājapeyātirātrābhyāṃ hemante śiśire sthitam // MatsP_58.53

aśvamedhasamaṃ prāhur vasantasamaye sthitam
grīṣme 'pi tatsthitaṃ toyaṃ rājasūyādviśiṣyate // MatsP_58.54

etānmahārāja viśeṣadharmān karoti yo 'pyāgamaśuddhabuddhiḥ
sa yāti rudrālayamāśu pūtaḥ kalpānanekāndivi modate ca // MatsP_58.55

anekalokānsa mahattamādīn bhuktvā parārdhadvayamaṅganābhiḥ
sahaiva viṣṇoḥ paramaṃ padaṃ yat prāpnoti tadyāgaphalena bhūyaḥ // MatsP_58.56

matsya-purāṇa 59

pādapānāṃ vidhiṃ sūta yathāvadvistarādvada
vidhinā kena kartavyaṃ pādapodyāpanaṃ budhaiḥ // MatsP_59.1

ye ca lokāḥ smṛtāsteṣāṃ tānidānīṃ vadasva naḥ
yatphalaṃ labhate pretya tatsarvaṃ vaktumarhasi // MatsP_59.2

pādapānāṃ vidhiṃ vakṣye tathaivodyānabhūmiṣu
taḍāgavidhivatsarvam āsādya jagadīśvara // MatsP_59.3

ṛtviṅmaṇḍapasambhāraś cācāryaścaiva tadvidhaḥ
pūjayedbrāhmaṇāṃstadvad dhemavastrānulepanaiḥ // MatsP_59.4

sarvauṣadhyudakaiḥ siktān piṣṭātakavibhūṣitān
vṛkṣānmālyairalaṃkṛtya vāsobhirabhiveṣṭayet // MatsP_59.5

sūcyā sauvarṇayā kāryaṃ sarveṣāṃ karṇavedhanam
añjanaṃ cāpi dātavyaṃ tadvaddhemaśalākayā // MatsP_59.6

phalāni sapta cāṣṭau vā kāladhautāni kārayet
pratyekaṃ sarvavṛkṣāṇāṃ vedyāṃ tānyadhivāsayet // MatsP_59.7

dhūpo 'tra guggulaḥ śreṣṭhas tāmrapātrairadhiṣṭhitān
saptadhānyasthitānkṛtvā vastragandhānulepanaiḥ // MatsP_59.8

kumbhānsarveṣu vṛkṣeṣu sthāpayitvā nareśvara
sahiraṇyānaśeṣāṃstān kṛtvā balinivedanam // MatsP_59.9

yathāsvaṃ lokapālānām indrādīnāṃ viśeṣataḥ
vanaspateśca vidvadbhir homaḥ kāryo dvijātibhiḥ // MatsP_59.10

tataḥ śuklāmbaradharāṃ sauvarṇakṛtabhūṣaṇām
sakāṃsyadohāṃ sauvarṇaśṛṅgābhyām atiśālinīm
payasvinīṃ vṛkṣamadhyād utsṛjedgāmudaṅmukhīm // MatsP_59.11

tato 'bhiṣekamantreṇa vādyamaṅgalagītakaiḥ
ṛgyajuḥsāmamantraiśca vāruṇairabhitastathā
taireva kumbhaiḥ snapanaṃ kuryādbrāhmaṇapuṃgavaḥ // MatsP_59.12

snātaḥ śuklāmbarastadvad yajamāno 'bhipūjayet
gobhir vibhavataḥ sarvān ṛtvijastānsamāhitaḥ // MatsP_59.13

hemasūtraiḥ sakaṭakair aṅgulīyapavitrakaiḥ
vāsobhiḥ śayanīyaiśca tathopaskarapādukaiḥ
kṣīreṇa bhojanaṃ dadyād yāvaddinacatuṣṭayam // MatsP_59.14

homaśca sarṣapaiḥ kāryo yavaiḥ kṛṣṇatilaistathā
palāśasamidhaḥ śastāś caturthe 'hni tathotsavaḥ
dakṣiṇā ca punastadvad deyā tatrāpi śaktitaḥ // MatsP_59.15

yadyadiṣṭatamaṃ kiṃcit tattad dadyādamatsarī
ācārye dviguṇaṃ dadyāt praṇipatya visarjayet // MatsP_59.16

anena vidhinā yastu kuryādvṛkṣotsavaṃ budhaḥ
sarvānkāmānavāpnoti phalaṃ cānantyamaśnute // MatsP_59.17

yaścaikamapi rājendra vṛkṣaṃ saṃsthāpayennaraḥ
so 'pi svarge vasedrājan yāvadindrāyutatrayam // MatsP_59.18

bhūtānbhavyāṃśca manujāṃs tārayeddrumasaṃmitān
paramāṃ siddhimāpnoti punarāvṛttidurlabhām // MatsP_59.19

ya idaṃ śṛṇuyānnityaṃ śrāvayedvāpi mānavaḥ
so 'pi sampūjito devair brahmaloke mahīyate // MatsP_59.20

matsya-purāṇa 60

tathaivānyatpravakṣyāmi sarvakāmaphalapradam
saubhāgyaśayanaṃ nāma yatpurāṇavido viduḥ // MatsP_60.1

purā dagdheṣu lokeṣu bhūrbhuvaḥsvarmahādiṣu
saubhāgyaṃ sarvabhūtānām ekasthamabhavattadā
vaikuṇṭhaṃ svargamāsādya viṣṇor vakṣaḥsthalasthitam // MatsP_60.2

tataḥ kālena mahatā punaḥ sargavidhau nṛpa
ahaṃkārāvṛte loke pradhānapuruṣānvite // MatsP_60.3

spardhāyāṃ ca pravṛttāyāṃ kamalāsanakṛṣṇayoḥ
liṅgākārā samudbhūtā vahnerjvālātibhīṣaṇā
tayābhitaptasya harer vakṣasastadviniḥsṛtam // MatsP_60.4

vakṣaḥsthalaṃ samāśritya viṣṇoḥ saubhāgyamāsthitam
rasarūpaṃ tato yāvat prāpnoti vasudhātalam // MatsP_60.5

utkṣiptamantarikṣe tad brahmaputreṇa dhīmatā
dakṣeṇa pītamātraṃ tad rūpalāvaṇyakārakam // MatsP_60.6

balaṃ tejo mahajjātaṃ dakṣasya parameṣṭhinaḥ
śeṣaṃ yadapatadbhūmāv aṣṭadhā samajāyata // MatsP_60.7

tato janānāṃ saṃjātāḥ sapta saubhāgyadāyikāḥ
ikṣavo rasarājāśca niṣpāvājājidhānyakam // MatsP_60.8

vikāravacca gokṣīraṃ kusumbhaṃ kuṅkumaṃ tathā
lavaṇaṃ cāṣṭamaṃ tadvat saubhāgyāṣṭakamucyate // MatsP_60.9

pītaṃ yadbrahmaputreṇa yogajñānavidā punaḥ
duhitā sābhavattasya yā satītyabhidhīyate // MatsP_60.10

lokānatītya lālityāl lalitā tena cocyate
trailokyasundarīm enām upayeme pinākadhṛk // MatsP_60.11

yā devī saubhāgyamayī bhuktimuktiphalapradā
tāmārādhya pumānbhaktyā nārī vā kiṃ na vindati // MatsP_60.12

kathamārādhanaṃ tasyā jagaddhātryā janārdana
tadvidhānaṃ jagannātha tatsarvaṃ ca vadasva me // MatsP_60.13

vasantamāsamāsādya tṛtīyāyāṃ janapriya
śuklapakṣasya pūrvāhṇe tilaiḥ snānaṃ samācaret // MatsP_60.14

tasminnahani sā devī kila viśvātmanā satī
pāṇigrahaṇakair mantrair udūḍhā varavarṇinī // MatsP_60.15

tayā sahaiva deveśaṃ tṛtīyāyām athārcayet
phalairnānāvidhairdhūpair dīpanaivedyasaṃyutaiḥ // MatsP_60.16

pratimāṃ pañcagavyena tathā gandhodakena tu
snāpayitvārcayed gaurīm induśekharasaṃyutām // MatsP_60.17

namo 'stu pāṭalāyai tu pādau devyāḥ śivasya tu
śivāyeti ca saṃkīrya jayāyai gulphayor dvayoḥ // MatsP_60.18

triguṇāyeti rudrāya bhavānyai jaṅghayoryugam
śivāṃ rudreśvarāyai ca vijayāyeti jānunī
saṃkīrtya harikeśāya tathorū varade namaḥ // MatsP_60.19

īśāyai ca kīṭaṃ devyāḥ śaṃkarāyeti śaṃkaram
kukṣidvayaṃ ca koṭavyai śūline śūlapāṇaye // MatsP_60.20

maṅgalāyai namastubhyam udaraṃ cābhipūjayet
sarvātmane namo rudram īśānyai ca kucadvayam // MatsP_60.21

śivaṃ vedātmane tadvad rudrāṇyai kaṇṭhamarcayet
tripuraghnāya viśveśam anantāyai karadvayam // MatsP_60.22

trilocanāya ca haraṃ bāhū kālānalapriye
saubhāgyabhavanāyeti bhūṣaṇāni sadārcayet
svāhāsvadhāyai ca mukham īśvarāyeti śūlinam // MatsP_60.23

aśokamadhuvāsinyai pūjyāvoṣṭhau ca bhūtidau
sthāṇave tu haraṃ tadvad dhāsyaṃ candramukhapriye // MatsP_60.24

namo 'rdhanārīśaharam asitāṅgīti nāsikām
nama ugrāya lokeśaṃ laliteti punarbhruvau // MatsP_60.25

śarvāya purahantāraṃ vāsavyai tu tathālakān
namaḥ śrīkaṇṭhanāthāyai śivakeśāṃstato 'rcayet
bhīmograsamarūpiṇyai śiraḥ sarvātmane namaḥ // MatsP_60.26

śivamabhyarcya vidhivat saubhāgyāṣṭakamagrataḥ
sthāpayeddhṛtaniṣpāvakusumbhakṣīrajīrakam // MatsP_60.27

rasarājaṃ ca lavaṇaṃ kustumburu tathāṣṭakam
dattaṃ saubhāgyamityasmāt saubhāgyāṣṭakamityataḥ // MatsP_60.28

evaṃ nivedya tatsarvam agrataḥ śivayoḥ punaḥ
rātrau śṛṅgodakaṃ prāśya tadvadbhūmāvariṃdama // MatsP_60.29

punaḥ prabhāte tu tathā kṛtasnānajapaḥ śuciḥ
saṃpūjya dvijadāmpatyaṃ vastramālyavibhūṣaṇaiḥ // MatsP_60.30

saubhāgyāṣṭakasaṃyuktaṃ suvarṇacaraṇadvayam
prīyatāmatra lalitā brāhmaṇāya nivedayet // MatsP_60.31

evaṃ saṃvatsaraṃ yāvat tṛtīyāyāṃ sadā mano
kartavyaṃ vidhivadbhaktyā sarvasaubhāgyamīpsubhiḥ // MatsP_60.32

prāśane dānamantre ca viśeṣo 'yaṃ nibodha me
śṛṅgodakaṃ caitramāse vaiśākhe gomayaṃ punaḥ // MatsP_60.33

jyeṣṭhe mandārakusumaṃ bilvapattraṃ śucau smṛtam
śrāvaṇe dadhi saṃprāśyaṃ nabhasye ca kuśodakam // MatsP_60.34

kṣīramāśvayuje māsi kārttike pṛṣadājyakam
mārge māse tu gomūtraṃ pauṣe saṃprāśayedghṛtam // MatsP_60.35

māghe kṛṣṇatilāṃstadvat pañcagavyaṃ ca phālgune
lalitā vijayā bhadrā bhavānī kumudā śivā // MatsP_60.36

vāsudevī tathā gaurī maṅgalā kamalā satī
umā ca dānakāle tu prīyatāmiti kīrtayet // MatsP_60.37

mallikāśokakamalaṃ kadambotpalamālatīḥ
kubjakaṃ karavīraṃ ca bāṇamamlānakuṅkumam // MatsP_60.38

sindhuvāraṃ ca sarveṣu māseṣu kramaśaḥ smṛtam
japākusumbhakusumaṃ mālatī śatapattrikā // MatsP_60.39

yathālābhaṃ praśastāni karavīraṃ ca sarvadā
evaṃ saṃvatsaraṃ yāvad upoṣya vidhivannaraḥ // MatsP_60.40

strī bhaktā vā kumārī vā śivamabhyarcya bhaktitaḥ
vratānte śayanaṃ dadyāt sarvopaskarasaṃyutam // MatsP_60.41

umāmaheśvaraṃ haimaṃ vṛṣabhaṃ ca gavā saha
sthāpayitvātha śayane brāhmaṇāya nivedayet // MatsP_60.42

anyānyapi yathāśakti mithunānyambarādibhiḥ
dhānyālaṃkāragodānair abhyarceddhanasaṃcayaiḥ
vittaśāṭhyena rahitaḥ pūjayedgatavismayaḥ // MatsP_60.43

evaṃ karoti yaḥ samyak saubhāgyaśayanavratam
sarvānkāmānavāpnoti padamatyantamaśnute
phalasyaikasya tyāgena vratametatsamācaret // MatsP_60.44

ya icchankīrtimāpnoti pratimāsaṃ narādhipa
saubhāgyārogyarūpāyur vastrālaṃkārabhūṣaṇaiḥ
na viyukto bhavedrājan navārbudaśatatrayam // MatsP_60.45

yastu dvādaśa varṣāṇi saubhāgyaśayanavratam
karoti sapta cāṣṭau vā śrīkaṇṭhabhavane 'maraiḥ
pūjyamāno vasetsamyag yāvatkalpāyutatrayam // MatsP_60.46

nārī vā kurute vāpi kumārī vā nareśvara
sāpi tatphalamāpnoti devyanugrahalālitā // MatsP_60.47

śṛṇuyādapi yaścaiva pradadyādathavā matim
so 'pi vidyādharo bhūtvā svargaloke ciraṃ vaset // MatsP_60.48

idamiha madanena pūrvamiṣṭaṃ śatadhanuṣā kṛtavīryasūnunā ca
kṛtamatha varuṇena nandinā vā kim u jananātha tato yadudbhavaḥ syāt // MatsP_60.49

matsya-purāṇa 61

bhūrloko 'tha bhuvarlokaḥ svarloko 'tha maharjanaḥ
tapaḥ satyaṃ ca saptaite devalokāḥ prakīrtitāḥ // MatsP_61.1

paryāyeṇa tu sarveṣām ādhipatyaṃ kathaṃ bhavet
iha loke śubhaṃ rūpam āyuḥ saubhāgyameva ca
lakṣmīśca vipulā nātha kathaṃ syātpurasūdana // MatsP_61.2

purā hutāśanaḥ sārdhaṃ mārutena mahītale
ādiṣṭaḥ puruhūtena vināśāya suradviṣām // MatsP_61.3

nirdagdheṣu tatastena dānaveṣu sahasraśaḥ
tārakaḥ kamalākṣaśca kāladaṃṣṭraḥ parāvasuḥ
virocanaśca saṃgrāmād apalāyaṃstapodhana // MatsP_61.4

ambhaḥ sāmudramāviśya saṃniveśamakurvata
aśakyā iti te 'pyagnimārutābhyāmupekṣitāḥ // MatsP_61.5

tataḥ prabhṛti te devān manuṣyānsaha jaṅgamān
saṃpīḍya ca munīnsarvān praviśanti punarjalam // MatsP_61.6

evaṃ varṣasahasrāṇi vīrāḥ pañca ca sapta ca
jaladurgabalādbrahman pīḍayanti jagattrayam // MatsP_61.7

tataḥ paramatho vahnimārutāvamarādhipaḥ
ādideśa cirādambunidhireṣa viśoṣyatām // MatsP_61.8

yasmādasmaddviṣāmeṣa śaraṇaṃ varuṇālayaḥ
tasmādbhavadbhyāmadyaiva kṣayameṣa praṇīyatām // MatsP_61.9

tāvūcatustataḥ śakram ubhau śambarasūdanam
adharma eṣa devendra sāgarasya vināśanam // MatsP_61.10

yasmājjīvanikāyasya mahataḥ saṃkṣayo bhavet
tasmānna pāpamadyāvāṃ karavāva puraṃdara // MatsP_61.11

asya yojanamātre 'pi jīvakoṭiśatāni ca
nivasanti suraśreṣṭha sa kathaṃ nāśamarhati // MatsP_61.12

evamuktaḥ surendrastu kopāt saṃraktalocanaḥ
uvācedaṃ vaco roṣān nirdahanniva pāvakam // MatsP_61.13

na dharmādharmasaṃyogaṃ prāpnuvantyamarāḥ kvacit
bhavatostu viśeṣeṇa māhātmyaṃ cādhitiṣṭhatoḥ // MatsP_61.14

madājñālaṅghanaṃ yasmān mārutena samaṃ tvayā
munivratamahiṃsādi parigṛhya tvayā kṛtam
dharmārthaśāstrarahitaṃ śatruṃ prati vibhāvaso // MatsP_61.15

tasmādekena vapuṣā munirūpeṇa mānuṣe
mārutena samaṃ loke tava janma bhaviṣyati // MatsP_61.16

yadā ca mānuṣatve 'pi tvayāgastyena śoṣitaḥ
bhaviṣyatyudadhirvahne tadā devatvamāpsyasi // MatsP_61.17

itīndraśāpātpatitau tatkṣaṇāttau mahītale
avāptāvekadehena kumbhājjanma tapodhana // MatsP_61.18

mitrāvaruṇayorvīryād vasiṣṭhasyānujo 'bhavat
agastya ityugratapāḥ saṃbabhūva punarmuniḥ // MatsP_61.19

sambhūtaḥ sa kathaṃ bhrātā vasiṣṭhasyābhavanmuniḥ
kathaṃ ca mitrāvaruṇau pitarāvasya tau smṛtau
janma kumbhādagastyasya kathaṃ syātpurasūdana // MatsP_61.20

purā purāṇapuruṣaḥ kadācidgandhamādane
bhūtvā dharmasuto viṣṇuś cacāra vipulaṃ tapaḥ // MatsP_61.21

tapasā tasya bhītena vighnārthaṃ preṣitāvubhau
śakreṇa mādhavānaṅgāv apsarogaṇasaṃyutau // MatsP_61.22

yadā na gītavādyena nāṅgarāgādinā hariḥ
na kāmamādhavābhyāṃ ca viṣayānprati cukṣubhe // MatsP_61.23

tadā kāmamadhustrīṇāṃ viṣādam agamadgaṇaḥ
saṃkṣobhāya tatasteṣāṃ svorudeśānnarāgrajaḥ
nārīmutpādayāmāsa trailokyajanamohinīm // MatsP_61.24

saṃkṣubdhāstu tayā devās tau tu devavarāvubhau
apsarobhiḥ samakṣaṃ hi devānāmabravīddhariḥ // MatsP_61.25

apsarā iti sāmānyā devānāmabravīddhariḥ
urvaśīti ca nāmneyaṃ loke khyātiṃ gamiṣyati // MatsP_61.26

tataḥ kāmayamānena mitreṇāhūya sorvaśī
uktā māṃ ramayasveti bāḍham ityabravīttu sā // MatsP_61.27

gacchantī cāmbaraṃ tadvat stokamindīvarekṣaṇā
varuṇena dhṛtā paścād varuṇaṃ nābhyanandata // MatsP_61.28

mitreṇāhaṃ vṛtā pūrvam adya bhāryā na te vibho
uvāca varuṇaścittaṃ mayi saṃnyasya gamyatām // MatsP_61.29

gatāyāṃ bāḍhamityuktvā mitraḥ śāpamadāttadā
tasyai mānuṣaloke tvaṃ gaccha somasutātmajam // MatsP_61.30

bhajasveti yato veśyā dharma eṣa tvayā kṛtaḥ
jalakumbhe tato vīryaṃ mitreṇa varuṇena ca
prakṣiptamatha saṃjātau dvāveva munisattamau // MatsP_61.31

nimirnāma saha strībhiḥ purā dyūtamadīvyata
tatrāntare 'bhyājagāma vasiṣṭho brahmasambhavaḥ // MatsP_61.32

tasya pūjāmakurvantaṃ śaśāpa sa munirnṛpam
videhastvaṃ bhavasveti tatastenāpyasau muniḥ // MatsP_61.33

anyonyaśāpācca tayor vigate iva cetasī
jagmatuḥ śāpanāśāya brahmāṇaṃ jagataḥ patim // MatsP_61.34

atha brahmaṇa ādeśāl locaneṣvavasannimiḥ
nimeṣāḥ syuśca lokānāṃ tadviśrāmāya nārada // MatsP_61.35

vasiṣṭho 'pyabhavattasmiñ jalakumbhe ca pūrvavat
tataḥ śvetaścaturbāhuḥ sākṣasūtrakamaṇḍaluḥ
agastya iti śāntātmā babhūva ṛṣisattamaḥ // MatsP_61.36

malayasyaikadeśe tu vaikhānasavidhānataḥ
sabhāryaḥ saṃvṛto viprais tapaścakre suduścaram // MatsP_61.37

tataḥ kālena mahatā tārakād atipīḍitam
jagadvīkṣya sa kopena pītavānvaruṇālayam // MatsP_61.38

tato 'sya varadāḥ sarve babhūvuḥ śaṃkarādayaḥ
brahmā viṣṇuśca bhagavān varadānāya jagmatuḥ
varaṃ vṛṇīṣva bhadraṃ te yadabhīṣṭaṃ ca vai mune // MatsP_61.39

yāvadbrahmasahasrāṇāṃ pañcaviṃśatikoṭayaḥ
vaimāniko bhaviṣyāmi dakṣiṇācalavartmani // MatsP_61.40

madvimānodaye kuryād yaḥ kaścitpūjanaṃ mama
sa saptalokādhipatiḥ paryāyeṇa bhaviṣyati // MatsP_61.41

evamastviti te 'pyuktvā jagmurdevā yathāgatam
tasmādarghaḥ pradātavyo hy agastyasya sadā budhaiḥ // MatsP_61.42

kathamarghapradānaṃ tu kartavyaṃ tasya vai vibho
vidhānaṃ yadagastyasya pūjane tadvadasva me // MatsP_61.43

pratyūṣasamaye vidvān kuryādasyodaye niśi
snānaṃ śuklatilaistadvac chuklamālyāmbaro gṛhī // MatsP_61.44

sthāpayedavraṇaṃ kumbhaṃ mālyavastravibhūṣitam
pañcaratnasamāyuktaṃ ghṛtapātrasamanvitam
nānābhakṣyaphalairyuktaṃ tāmrapātrasamanvitam // MatsP_61.45

aṅguṣṭhamātraṃ puruṣaṃ tathaiva sauvarṇam atyāyatabāhudaṇḍam
caturmukhaṃ kumbhamukhe nidhāya dhānyāni saptāmbarasaṃyutāni // MatsP_61.46

sakāṃsyapātrākṣataśuktiyuktaṃ mantreṇa dadyāddvijapuṃgavāya
utkṣipya lambodaradīrghabāhum ananyacetā yamadiṅmukhaḥ san // MatsP_61.47

śvetāṃ ca dadyādyadi śaktirasti raupyaiḥ khurair hemamukhīṃ savatsām
dhenuṃ naraḥ kṣīravatīṃ praṇamya savatsaghaṇṭābharaṇāṃ dvijāya // MatsP_61.48

ā saptarātrodayam etadasya dātavyametatsakalaṃ nareṇa
yāvatsamāḥ sapta daśāthavā syur athordhvamapyatra vadanti kecit // MatsP_61.49

kāśapuṣpapratīkāśa vahnimārutasambhava
mitrāvaruṇayoḥ putra kumbhayone namo 'stu te // MatsP_61.50

vindhyavṛddhikṣayakara meghatoyaviṣāpaha
ratnavallabha deveśa laṅkāvāsinnamo 'stu te // MatsP_61.51

vātāpī bhakṣito yena samudraḥ śoṣitaḥ purā
lopāmudrāpatiḥ śrīmān yo 'sau tasmai namo namaḥ // MatsP_61.52

rājaputri mahābhāge ṛṣipatni varānane
lopāmudre namastubhyam argho me pratigṛhyatām
pratyabdaṃ tu phalatyāgam evaṃ kurvanna sīdati // MatsP_61.53

homaṃ kṛtvā tataḥ paścād varjayenmānavaḥ phalam
anena vidhinā yastu pumānarghyaṃ nivedayet // MatsP_61.54

imaṃ lokaṃ sa cāpnoti rūpārogyasamanvitaḥ
dvitīyena bhuvarlokaṃ svargalokaṃ tataḥ param // MatsP_61.55

saptaiva lokānāpnoti saptārghān yaḥ prayacchati
yāvadāyuśca yaḥ kuryāt paraṃ brahmādhigacchati // MatsP_61.56

iha paṭhati śṛṇoti vā ya etad yugalamuniprabhavārghyasampradānam
matimapi ca dadāti so 'pi viṣṇor bhavanagataḥ paripūjyate 'maraughaiḥ // MatsP_61.57

matsya-purāṇa 62

saubhāgyārogyaphaladam amutrākṣayyakārakam
bhuktimuktipradaṃ deva tanme brūhi janārdana // MatsP_62.1

yadumāyāḥ purā deva uvāca purasūdanaḥ
kailāsaśikharāsīno devyā pṛṣṭastadā kila // MatsP_62.2

kathāsu sampravṛttāsu dharmyāsu lalitāsu ca
tadidānīṃ pravakṣyāmi bhuktimuktiphalapradam // MatsP_62.3

śṛṇuṣvāvahitā devi tathaivānantapuṇyakṛt
narāṇāmatha nārīṇām ārādhanamanuttamam // MatsP_62.4

nabhasye vātha vaiśākhe puṇyamārgaśirasya ca
śuklapakṣe tṛtīyāyāṃ susnāto gaurasarṣapaiḥ // MatsP_62.5

gorocanaṃ sagomūtram uṣṇaṃ gośakṛtaṃ tathā
dadhicandanasammiśraṃ lalāṭe tilakaṃ nyaset
saubhāgyārogyadaṃ yasmāt sadā ca lalitāpriyam // MatsP_62.6

pratipakṣaṃ tṛtīyāsu pumānāpītavāsasī
dhārayedatha raktāni nārī cedatha saṃyatā // MatsP_62.7

vidhavā dhāturaktāni kumārī śuklavāsasī
devīṃ tu pañcagavyena tataḥ kṣīreṇa kevalam
snāpayenmadhunā tadvat puṣpagandhodakena ca // MatsP_62.8

pūjayecchuklapuṣpaiśca phalairnānāvidhairapi
dhānyakājājilavaṇair guḍakṣīraghṛtānvitaiḥ // MatsP_62.9

śuklākṣatatilairarcyāṃ tato devīṃ sadārcayet
pādādyabhyarcanaṃ kuryāt pratipakṣaṃ varānane // MatsP_62.10

varadāyai namaḥ pādau tathā gulphau namaḥ śriyai
aśokāyai namo jaṅghe pārvatyai jānunī tathā // MatsP_62.11

ūrū maṅgalakāriṇyai vāmadevyai tathā kaṭim
padmodarāyai jaṭharam uraḥ kāmaśriyai namaḥ // MatsP_62.12

karau saubhāgyadāyinyai bāhū haramukhaśriyai
mukhaṃ darpaṇavāsinyai smaradāyai smitaṃ namaḥ // MatsP_62.13

gauryai namastathā nāsām utpalāyai ca locane
tuṣṭyai lalāṭamalakān kātyāyanyai śirastathā // MatsP_62.14

namo gauryai namo dhiṣṇyai namaḥ kāntyai namaḥ śriyai
rambhāyai lalitāyai ca vāsudevyai namo namaḥ // MatsP_62.15

evaṃ sampūjya vidhivad agrataḥ padmamālikhet
pattrairdvādaśabhiryuktaṃ kuṅkumena sakarṇikam // MatsP_62.16

pūrveṇa vinyasedgaurīm aparṇāṃ ca tataḥ param
bhavānīṃ dakṣiṇe tadvad rudrāṇīṃ ca tataḥ param // MatsP_62.17

vinyasetpaścime saumyāṃ sadā madanavāsinīm
vāyavye pāṭalāmugrām antareṇa tato 'pyumām // MatsP_62.18

madhye yathāsvaṃ māṃsāṅgāṃ maṅgalāṃ kumudāṃ satīm
rudraṃ ca madhye saṃsthāpya lalitāṃ karṇikopari
kusumairakṣatairvārbhir namaskāreṇa vinyaset // MatsP_62.19

gītamaṅgalanirghoṣān kārayitvā suvāsinīḥ
pūjayedraktavāsobhī raktamālyānulepanaiḥ
sindūraṃ snānacūrṇaṃ ca tāsāṃ śirasi pātayet // MatsP_62.20

sindūrakuṅkumasnānam atīveṣṭatamaṃ yataḥ
tathopadeṣṭāramapi pūjayedyatnato gurum
na pūjyate gururyatra sarvāstatrāphalāḥ kriyāḥ // MatsP_62.21

nabhasye pūjayedgaurīm utpalairasitaiḥ sadā
bandhujīvairāśvayuje kārttike śatapattrakaiḥ // MatsP_62.22

jātīpuṣpairmārgaśīrṣe pauṣe pītaiḥ kuraṇṭakaiḥ
kundakuṅkumapuṣpaistu devīṃ māghe tu pūjayet
sinduvāreṇa jātyā vā phālgune 'pyarcayedumām // MatsP_62.23

caitre tu mallikāśokair vaiśākhe gandhapāṭalaiḥ
jyeṣṭhe kamalamandārair āṣāḍhe ca navāmbujaiḥ
kadambairatha mālatyā śrāvaṇe pūjayetsadā // MatsP_62.24

gomūtraṃ gomayaṃ kṣīraṃ dadhi sarpiḥ kuśodakam
bilvapattrārkapuṣpaṃ ca yavāngośṛṅgavāri ca // MatsP_62.25

pañcagavyaṃ ca bilvaṃ ca prāśayetkramaśastadā
etadbhādrapadādyaṃ tu prāśanaṃ samudāhṛtam // MatsP_62.26

pratipakṣaṃ ca mithunaṃ tṛtīyāyāṃ varānane
pūjayitvārcayedbhaktyā vastramālyānulepanaiḥ // MatsP_62.27

puṃsaḥ pītāmbare dadyāt striyai kausumbhavāsasī
niṣpāvājājilavaṇam ikṣudaṇḍaguḍānvitam
tasyai dadyātphalaṃ puṣpaṃ suvarṇotpalasaṃyutam // MatsP_62.28

yathā na devi deveśas tvāṃ parityajya gacchati
tathā mām uddharāśeṣaduḥkhasaṃsārasāgarāt // MatsP_62.29

kumudā vimalānantā bhavānī ca sudhā śivā
lalitā kamalā gaurī satī rambhātha pārvatī // MatsP_62.30

nabhasyādiṣu māseṣu prīyatāmityudīrayet
vratānte śayanaṃ dadyāt suvarṇakamalānvitam // MatsP_62.31

mithunāni caturviṃśad daśa dvo ca samarcayet
aṣṭau ṣaḍvāpyatha punaś cānumāsaṃ samarcayet // MatsP_62.32

pūrvaṃ dattvā tu gurave śeṣānapyarcayedbudhaḥ
uktānantatṛtīyaiṣā sadānantaphalapradā // MatsP_62.33

sarvapāpaharāṃ devi saubhāgyārogyavardhinīm
na caināṃ vittaśāṭhyena kadācidapi laṅghayet
naro vā yadi vā nārī vittaśāṭhyāt patatyadhaḥ // MatsP_62.34

garbhiṇī sūtikā naktaṃ kumārī vātha rogiṇī
yadyaśuddhā tadānyena vārayetprayatā svayam // MatsP_62.35

imāmanantaphaladāṃ yastṛtīyāṃ samācaret
kalpakoṭiśataṃ sāgraṃ śivaloke mahīyate // MatsP_62.36

vittahīno 'pi kurute varṣatrayamupoṣaṇaiḥ
puṣpamantravidhānena so 'pi tatphalamāpnuyāt // MatsP_62.37

nārī vā kurute yā tu kumārī vidhavāthavā
sāpi tatphalamāpnoti gauryanugrahalālitā // MatsP_62.38

iti paṭhati śṛṇoti vā ya itthaṃ giritanayāvratam indravāsasaṃsthaḥ
matimapi ca dadāti so 'pi devair amaravadhūjanakiṃnaraiśca pūjyaḥ // MatsP_62.39

matsya-purāṇa 63

athānyāmapi vakṣyāmi tṛtīyāṃ pāpanāśinīm
rasakalyāṇinīmetāṃ purākalpavido viduḥ // MatsP_63.1

māghamāse tu samprāpte tṛtīyāṃ śuklapakṣataḥ
prātargavyena payasā tilaiḥ snānaṃ samācaret // MatsP_63.2

snāpayenmadhunā devīṃ tathaivekṣurasena ca
gandhodakena tu punar lepayetkuṅkumena tu
dakṣiṇāṅgāni sampūjya tato vāmāni pūjayet // MatsP_63.3

lalitāyai namo devyāḥ pādau gulphau tato 'rcayet
jaṅghāṃ jānuṃ tathā śāntyai tathaivoruṃ śriyai namaḥ // MatsP_63.4

madālasāyai tu kaṭim amalāyai tathodaram
stanau madanavāsinyai kumudāyai ca kandarām // MatsP_63.5

bhujaṃ bhujāgraṃ mādhavyai kamalāyai mukhasmite
bhūlalāṭaṃ ca rudrāṇyai śaṃkarāyai tathālakān // MatsP_63.6

mukuṭaṃ viśvavāsinyai śiraḥ kāntyai tathārcayet
madanāyai lalāṭaṃ tu mohanāyai punarbhruvau // MatsP_63.7

netre candrārdhadhāriṇyai tuṣṭyai ca vadanaṃ punaḥ
utkaṇṭhinyai namaḥ kaṇṭham amṛtāyai namaḥ stanau // MatsP_63.8

rambhāyai vāmakukṣiṃ ca viśokāyai namaḥ kaṭim
hṛdayaṃ manmathādhiṣṇyai pāṭalāyai tathodaram // MatsP_63.9

kaṭiṃ suratavāsinyai tathoruṃ campakapriye
jānujaṅghe namo gauryai gāyatryai ghuṭike namaḥ // MatsP_63.10

dharādharāyai pādau tu viśvakāyai namaḥ śiraḥ
namo bhavānyai kāminyai kāmadevyai jagatpriye // MatsP_63.11

ānandāyai sunandāyai subhadrāyai namo namaḥ
evaṃ sampūjya vidhivad dvijadāmpatyam arcayet
bhojayitvānnapānena madhureṇa vimatsaraḥ // MatsP_63.12

jalapūritaṃ tathā kumbhaṃ śuklāmbarayugadvayam
dattvā suvarṇakamalaṃ gandhamālyaiḥ samarcayet // MatsP_63.13

prīyatāmatra kumudā gṛhṇīyāllavaṇavratam
anena vidhinā devī māsi māsi sadārcayet // MatsP_63.14

lavaṇaṃ varjayenmāghe phālgune ca guḍaṃ punaḥ
tailaṃ rājiṃ tathā caitre varjyaṃ ca madhu mādhave // MatsP_63.15

pānakaṃ jyeṣṭhamāse tu āṣāḍhe cātha jīrakam
śrāvaṇe varjayetkṣīraṃ dadhi bhādrapade tathā // MatsP_63.16

ghṛtamāśvayuje tadvad ūrje varjyaṃ ca mākṣikam
dhānyakaṃ mārgaśīrṣe tu pauṣe varjyā ca śarkarā // MatsP_63.17

vratānte karakaṃ pūrṇam eteṣāṃ māsi māsi ca
dadyāddvikālavelāyāṃ pūrṇapātreṇa saṃyutam // MatsP_63.18

laḍḍukāñchvetavarṇāṃśca saṃyāvamatha pūrikāḥ
ghārikān apyapūpāṃśca piṣṭāpūpāṃśca maṇḍakān // MatsP_63.19

kṣīraṃ śākaṃ ca dadhyannam iṇḍaryo 'śokavartikāḥ
māghādikramaśo dadyād etāni karakopari // MatsP_63.20

kumudā mādhavī gaurī rambhā bhadrā jayā śivā
umā ratiḥ satī tadvan maṅgalā ratilālasā // MatsP_63.21

kramānmāghādi sarvatra prīyatāmiti kīrtayet
sarvatra pañcagavyena prāśanaṃ samudāhṛtam
upavāsī bhavennityam aśakte naktamiṣyate // MatsP_63.22

punarmāghe tu samprāpte śarkarāṃ karakopari
kṛtvā tu kāñcanīṃ gaurīṃ pañcaratnasamanvitām // MatsP_63.23

haimīmaṅguṣṭhamātrāṃ ca sākṣasūtrakamaṇḍalum
caturbhujāminduyutāṃ sitanetrapaṭāvṛtām // MatsP_63.24

tadvadgomithunaṃ śuklaṃ suvarṇāsyaṃ sitāmbaram
savastrabhājanaṃ dadyād bhavānī prīyatāmiti // MatsP_63.25

anena vidhinā yastu rasakalyāṇinīvratam
kuryātsa sarvapāpebhyas tatkṣaṇādeva mucyate // MatsP_63.26

navārbudasahasraṃ tu na duḥkhī jāyate naraḥ
suvarṇakamalaṃ gauri māsi māsi dadannaraḥ
agniṣṭomasahasrasya yatphalaṃ tadavāpnuyāt // MatsP_63.27

nārī vā kurute yā tu kumārī vā varānane
vidhavā yā tathā nārī sāpi tatphalamāpnuyāt
saubhāgyārogyasampannā gaurīloke mahīyate // MatsP_63.28

iti paṭhati śṛṇoti śrāvayedyaḥ prasaṅgāt kalikaluṣavimuktaḥ pārvatīlokameti
matimapi ca narāṇāṃ yo dadāti priyārthaṃ vibudhapativimāne nāyakaḥ syādamoghaḥ // MatsP_63.29

matsya-purāṇa 64

tathaivānyāṃ pravakṣyāmi tṛtīyāṃ pāpanāśinīm
nāmnā ca loke vikhyātām ārdrānandakarīmimām // MatsP_64.1

yadā śuklatṛtīyāyām āṣāḍharkṣaṃ bhavetkvacit
brahmarkṣaṃ vā mṛgarkṣaṃ vā hasto mūlamathāpi vā
darbhagandhodakaiḥ snānaṃ tadā samyaksamācaret // MatsP_64.2

śuklamālyāmbaradharaḥ śuklagandhānulepanaḥ
bhavānīmarcayedbhaktyā śuklapuṣpaiḥ sugandhibhiḥ
mahādevena sahitām upaviṣṭāṃ mahāsane // MatsP_64.3

vāsudevyai namaḥ pādau śaṃkarāya namo haram
jaṅghe śokavināśinyai ānandāya namaḥ prabho // MatsP_64.4

rambhāyai pūjayedūrū śivāya ca pinākinaḥ
adityai ca kaṭiṃ devyāḥ śūlinaḥ śūlapāṇaye // MatsP_64.5

mādhavyai ca tathā nābhim atha śambhorbhavāya ca
stanāvānandakāriṇyai śaṃkarasyendudhāriṇe // MatsP_64.6

utkaṇṭhinyai namaḥ kaṇṭhaṃ nīlakaṇṭhāya vai haram
karāvutpaladhāriṇyai rudrāya ca jagatpate
bāhū ca parirambhiṇyai triśūlāya harasya ca // MatsP_64.7

devyā mukhaṃ vilāsinyai vṛṣeśāya punarvibhoḥ
smitaṃ sasmeralīlāyai viśvavaktrāya vai vibho // MatsP_64.8

netre madanavāsinyai viśvadhāmne triśūlinaḥ
bhruvau nṛtyapriyāyai tu tāṇḍaveśāya śūlinaḥ // MatsP_64.9

devyā lalāṭamindrāṇyai havyavāhāya vai vibhoḥ
svāhāyai mukuṭaṃ devyā vibhorgaṅgādharāya vai // MatsP_64.10

viśvakāyau viśvamukhau viśvapādakarau śivau
prasannavadanau vande pārvatīparameśvarau // MatsP_64.11

evaṃ sampūjya vidhivad agrataḥ śivayoḥ punaḥ
padmotpalāni rajasā nānāvarṇena kārayet // MatsP_64.12

śaṅkhacakre sakaṭake svastikāṅkuśacāmarān
yāvantaḥ pāṃsavastatra rajasaḥ patitā bhuvi
tāvadvarṣasahasrāṇi śivaloke mahīyate // MatsP_64.13

catvāri ghṛtapātrāṇi sahiraṇyāni śaktitaḥ
dattvā dvijāya karakam udakānnasamanvitam
pratipakṣaṃ caturmāsaṃ yāvadetannivedayet // MatsP_64.14

tatastu caturo māsān pūrvavatkarakopari
catvāri saktupātrāṇi tilapātrāṇyataḥ param // MatsP_64.15

gandhodakaṃ puṣpavāri candanaṃ kuṅkumodakam
apakvaṃ dadhi dugdhaṃ ca gośṛṅgodakameva ca // MatsP_64.16

piṣṭodakaṃ tathā vāri kuṣṭhacūrṇānvitaṃ punaḥ
uśīrasalilaṃ tadvad yavacūrṇodakaṃ punaḥ // MatsP_64.17

tilodakaṃ ca saṃprāśya svapenmārgaśirādiṣu
māseṣu pakṣadvitayaṃ prāśanaṃ samudāhṛtam // MatsP_64.18

sarvatra śuklapuṣpāṇi praśastāni sadārcane
dānakāle ca sarvatra mantrametamudīrayet // MatsP_64.19

gaurī me prīyatāṃ nityam aghanāśāya maṅgalā
saubhāgyāyāstu lalitā bhavānī sarvasiddhaye // MatsP_64.20

saṃvatsarānte lavaṇaṃ guḍakumbhaṃ ca sarjikām
candanaṃ netrapaṭṭaṃ ca sahiraṇyāmbujena tu // MatsP_64.21

umāmaheśvaraṃ haimaṃ tadvadikṣuphalairyutam
satūlāvaraṇāṃ śayyāṃ saviśrāmāṃ nivedayet
sapatnīkāya viprāya gaurī me prīyatāmiti // MatsP_64.22

ārdrānandakarī nāmnā tṛtīyaiṣā sanātanī
yāmupoṣya naro yāti śambhoryatparamaṃ padam // MatsP_64.23

iha loke sadānandam āpnoti dhanasampadaḥ
āyurārogyasampattyā na kaścicchokamāpnuyāt // MatsP_64.24

nārī vā kurute yā tu kumārī vidhavā ca yā
sāpi tatphalamāpnoti devyanugrahalālitā // MatsP_64.25

pratipakṣamupoṣyaivaṃ mantrārcanavidhānavit
rudrāṇīlokamabhyeti punarāvṛttidurlabham // MatsP_64.26

ya idaṃ śṛṇuyānnityaṃ śrāvayedvāpi mānavaḥ
śakraloke sa gandharvaiḥ pūjyate 'pi yugatrayam // MatsP_64.27

ānandadāṃ sakaladuḥkhaharāṃ tṛtīyāṃ yā strī karotyavidhavā vidhavātha vāpi
sā sve gṛhe sukhaśatānyanubhūya bhūyo gaurīpadaṃ sadayitā dayitā prayāti // MatsP_64.28

matsya-purāṇa 65

athānyāmapi vakṣyāmi tṛtīyāṃ sarvakāmadām
yasyāṃ dattaṃ hutaṃ japtaṃ sarvaṃ bhavati cākṣayam // MatsP_65.1

vaiśākhaśuklapakṣe tu tṛtīyā yairupoṣitā
akṣayaṃ phalamāpnoti sarvasya sukṛtasya ca // MatsP_65.2

sā tathā kṛttikopetā viśeṣeṇa supūjitā
tatra dattaṃ hutaṃ japtaṃ sarvamakṣayamucyate // MatsP_65.3

akṣayā saṃtatistasyās tasyāṃ sukṛtamakṣayam
akṣataiḥ pūjyate viṣṇus tena sāpyakṣayā smṛtā
akṣataistu narāḥ snātā viṣṇordattvā tathākṣatān // MatsP_65.4

vipreṣu dattvā tāneva tathā saktūn susaṃkṛtān
yathānnabhuṅmahābhāgaḥ phalamakṣayyamaśnute // MatsP_65.5

ekāmapyuktavatkṛtvā tṛtīyāṃ vidhivannaraḥ
etāsāmapi sarvāsāṃ tṛtīyānāṃ phalaṃ bhavet // MatsP_65.6

tṛtīyāyāṃ samabhyarcya sopavāso janārdanam
rājasūyaphalaṃ prāpya gatimagryāṃ ca vindati // MatsP_65.7

matsya-purāṇa 66

madhurā bhāratī kena vratena madhusūdana
tathaiva janasaubhāgyam atividyāsu kauśalam // MatsP_66.1

abhedaścāpi dampatyos tathā bandhujanena ca
āyuśca vipulaṃ puṃsāṃ tanme kathaya mādhava // MatsP_66.2

samyakpṛṣṭaṃ tvayā rājañ chṛṇu sārasvataṃ vratam
yasya saṃkīrtanādeva tuṣyatīha sarasvatī // MatsP_66.3

yo yadbhaktaḥ pumānkuryād etadvratamanuttamam
tadvāsarādau sampūjya viprānetānsamācaret // MatsP_66.4

athavādityavāreṇa grahatārābalena ca
pāyasaṃ bhojayedviprān kṛtvā brāhmaṇavācanam // MatsP_66.5

śuklavastrāṇi dattvā ca sahiraṇyāni śaktitaḥ
gāyatrīṃ pūjayedbhaktyā śuklamālyānulepanaiḥ // MatsP_66.6

yathā na devi bhagavān brahmaloke pitāmahaḥ
tvāṃ parityajya saṃtiṣṭhet tathā bhava varapradā // MatsP_66.7

vedāḥ śāstrāṇi sarvāṇi gītanṛtyādikaṃ ca yat
na vihīnaṃ tvayā devi tathā me santu siddhayaḥ // MatsP_66.8

lakṣmīrmedhā dharā puṣṭir gaurī tuṣṭiḥ prabhā matiḥ
etābhiḥ pāhi cāṣṭābhis tanubhirmāṃ sarasvati // MatsP_66.9

evaṃ sampūjya gāyatrīṃ vīṇākṣamaṇidhāriṇīm
śuklapuṣpākṣatair bhaktyā sakamaṇḍalupustakām
maunavratena bhuñjīta sāyaṃ prātastu dharmavit // MatsP_66.10

pañcamyāṃ pratipakṣaṃ ca pūjayedbrahmavāsinīm
tathaiva taṇḍulaprasthaṃ ghṛtapātreṇa saṃyutam
kṣīraṃ dadyāddhiraṇyaṃ ca gāyatrī prīyatāmiti // MatsP_66.11

saṃdhyāyāṃ ca tathā maunam etatkurvansamācaret
nāntarā bhojanaṃ kuryād yāvanmāsāstrayodaśa // MatsP_66.12

samāpte tu vrate kuryād bhojanaṃ śuklataṇḍulaiḥ
pūrvaṃ savastrayugmaṃ ca dadyādviprāya bhojanam // MatsP_66.13

devyā vitānaṃ ghaṇṭāṃ ca sitanetre payasvinīm
candanaṃ vastrayugmaṃ ca dadyācca śikharaṃ punaḥ // MatsP_66.14

tathopadeṣṭāramapi bhaktyā sampūjayedgurum
vittaśāṭhyena rahito vastramālyānulepanaiḥ // MatsP_66.15

anena vidhinā yastu kuryātsārasvataṃ vratam
vidyāvānarthasaṃyukto raktakaṇṭhaśca jāyate // MatsP_66.16

sarasvatyāḥ prasādena brahmaloke mahīyate
nārī vā kurute yā tu sāpi tatphalagāminī // MatsP_66.17

brahmaloke vased rājan yāvat kalpāyutatrayam // MatsP_66.18

sārasvataṃ vrataṃ yastu śṛṇuyādapi yaḥ paṭhet
vidyādharapure so 'pi vasetkalpāyutatrayam // MatsP_66.19

matsya-purāṇa 67

candrādityoparāge tu yatsnānamabhidhīyate
tadahaṃ śrotumicchāmi dravyamantravidhānavit // MatsP_67.1

yasya rāśiṃ samāsādya bhavedgrahaṇasamplavaḥ
tasya snānaṃ pravakṣyāmi mantrauṣadhavidhānataḥ // MatsP_67.2

candroparāgaṃ samprāpya kṛtvā brāhmaṇavācanam
sampūjya caturo viprāñ śuklamālyānulepanaiḥ // MatsP_67.3

pūrvamevoparāgasya samāsādyauṣadhādikam
sthāpayec caturaḥ kumbhān avraṇānsāgarāniti // MatsP_67.4

gajāśvarathyāvalmīkasaṃgamāddhradagokulāt
rājadvārapradeśācca mṛdamānīya cākṣipet // MatsP_67.5

pañcagavyaṃ ca kumbheṣu śuddhamuktāphalāni ca
rocanāṃ padmaśaṅkhau ca pañcaratnasamanvitam // MatsP_67.6

sphaṭikaṃ candanaṃ śvetaṃ tīrthavāri sasarṣapam
rājadantaṃ sakumudaṃ tathaivośīraguggulam
etatsarvaṃ vinikṣipya kumbheṣvāvāhayetsurān // MatsP_67.7

sarve samudrāḥ saritas tīrthāni jaladā nadāḥ
āyāntu yajamānasya duritakṣayakārakāḥ // MatsP_67.8

yo 'sau vajradharo deva ādityānāṃ prabhurmataḥ
sahasranayanaścendro grahapīḍāṃ vyapohatu // MatsP_67.9

mukhaṃ yaḥ sarvadevānāṃ saptārciramitadyutiḥ
candroparāgasambhūtām agniḥ pīḍāṃ vyapohatu // MatsP_67.10

yaḥ karmasākṣī bhūtānāṃ dharmo mahiṣavāhanaḥ
yamaścandroparāgotthāṃ mama pīḍāṃ vyapohatu // MatsP_67.11

rakṣogaṇādhipaḥ sākṣāt pralayānalasaṃnibhaḥ
khaḍgavyagro 'tibhīmaśca rakṣaḥpīḍāṃ vyapohatu // MatsP_67.12

nāgapāśadharo devaḥ sākṣānmakaravāhanaḥ
sa jalādhipatiś candragrahapīḍāṃ vyapohatu // MatsP_67.13

prāṇarūpeṇa yo lokān pāti kṛṣṇamṛgapriyaḥ
vāyuścandroparāgotthāṃ pīḍāmatra vyapohatu // MatsP_67.14

yo 'sau nidhipatirdevaḥ khaḍgaśūlagadādharaḥ
candroparāgakaluṣaṃ dhanado me vyapohatu // MatsP_67.15

yo 'sāvindudharo devaḥ pinākī vṛṣavāhanaḥ
candroparāgajāṃ pīḍāṃ vināśayatu śaṃkaraḥ // MatsP_67.16

trailokye yāni bhūtāni sthāvarāṇi carāṇi ca
brahmaviṣṇvarkayuktāni tāni pāpaṃ dahantu vai // MatsP_67.17

evamāmantrya taiḥ kumbhair abhiṣikto guṇānvitaiḥ
ṛgyajuḥsāmamantraiśca śuklamālyānulepanaiḥ
pūjayedvastragodānair brāhmaṇāniṣṭadevatāḥ // MatsP_67.18

etāneva tato mantrān vilikhet karakānvitān
vastrapaṭṭe 'thavā padme pañcaratnasamanvitān // MatsP_67.19

yajamānasya śirasi nidadhyuste dvijottamāḥ
tato 'tivāhayedvelām uparāgānugāminīm // MatsP_67.20

prāṅmukhaḥ pūjayitvā tu namasyanniṣṭadevatām
candragrahe vinirvṛtte kṛtagodānamaṅgalaḥ
kṛtasnānāya taṃ paṭṭaṃ brāhmaṇāya nivedayet // MatsP_67.21

anena vidhinā yastu grahasnānaṃ samācaret
na tasya grahapīḍā syān na ca bandhujanakṣayaḥ // MatsP_67.22

paramāṃ siddhimāpnoti punarāvṛttidurlabhām
sūryagrahe sūryanāma sadā mantreṣu kīrtayet // MatsP_67.23

adhikāḥ padmarāgāḥ syuḥ kapilāṃ ca suśobhanām
prayacchecca niśāṃ patye candrasūryoparāgayoḥ // MatsP_67.24

ya idaṃ śṛṇuyānnityaṃ śrāvayedvāpi mānavaḥ
sarvapāpavinirmuktaḥ śakraloke mahīyate // MatsP_67.25

matsya-purāṇa 68

kimudvegādbhute kṛtyam alakṣmīḥ kena hanyate
mṛtavatsābhiṣekādikāryeṣu ca kimiṣyate // MatsP_68.1

purā kṛtāni pāpāni phalantyasmiṃstapodhana
rogadaurgatyarūpeṇa tathaiveṣṭavadhena ca // MatsP_68.2

tadvighātāya vakṣyāmi sadā kalpāṇakārakam
saptamīsnapanaṃ nāma janapīḍāvināśanam // MatsP_68.3

bālānāṃ maraṇaṃ yatra kṣīrapāṇāṃ pradṛśyate
tadvadvṛddhāturāṇāṃ ca yauvane cāpi vartatām // MatsP_68.4

śāntaye tatra vakṣyāmi mṛtavatsābhiṣecanam
etad evādbhutodvegacittabhramavināśanam // MatsP_68.5

bhaviṣyati ca vārāho yatra kalpastapodhana
vaivasvataśca tatrāpi yadā tu manuruttamaḥ // MatsP_68.6

bhaviṣyati ca tatraiva pañcaviṃśatimaṃ yadā
kṛtaṃ nāma yugaṃ tatra haihayānvayavardhanaḥ
bhavitā nṛpatirvīraḥ kṛtavīryaḥ pratāpavān // MatsP_68.7

sa saptadvīpamakhilaṃ pālayiṣyati bhūtalam
yāvadvarṣasahasrāṇi saptasaptati nārada // MatsP_68.8

jātamātraṃ ca tasyāpi yāvatputraśataṃ tathā
cyavanasya tu śāpena vināśamapayāsyati // MatsP_68.9

sahasrabāhuśca yadā bhavitā tasya vai sutaḥ
kuraṅganayanaḥ śrīmān sambhūto nṛpalakṣaṇaiḥ // MatsP_68.10

kṛtavīryastadārādhya sahasrāṃśuṃ divākaram
upavāsairvratairdivyair vedasūktaiśca nārada
putrasya jīvanāyālam etatsnānamavāpsyati // MatsP_68.11

kṛtavīryeṇa vai pṛṣṭa idaṃ vakṣyati bhāskaraḥ
aśeṣaduṣṭaśamanaṃ sadā kalmaṣanāśanam // MatsP_68.12

alaṃ kleśena mahatā putrastava narādhipa
bhaviṣyati ciraṃjīvī kiṃtu kalmaṣanāśanam // MatsP_68.13

saptamīsnapanaṃ vakṣye sarvalokahitāya vai
jātasya mṛtavatsāyāḥ saptame māsi nārada
athavā śuklasaptamyām etatsarvaṃ praśasyate // MatsP_68.14

grahatārābalaṃ labdhvā kṛtvā brāhmaṇavācanam
bālasya janmanakṣatraṃ varjayettāṃ tithiṃ budhaḥ
tadvadvṛddhāturāṇāṃ ca kṛtyaṃ syāditareṣu ca // MatsP_68.15

gomayenānuliptāyāṃ bhūmāvekāgnivattadā
taṇḍulai raktaśālīyaiś caruṃ gokṣīrasaṃyutam
nirvapetsūryarudrābhyāṃ tanmantrābhyāṃ vidhānataḥ // MatsP_68.16

kīrtayetsūryadevatyaṃ saptarcaṃ ca ghṛtāhutīḥ
juhuyādrudrasūktena tadvadrudrāya nārada // MatsP_68.17

hotavyāḥ samidhaścātra tathaivārkapalāśayoḥ
yavakṛṣṇatilairhomaḥ kartavyo 'ṣṭaśataṃ punaḥ // MatsP_68.18

vyāhṛtībhistathājyena tathaivāṣṭaśataṃ punaḥ
hutvā snānaṃ ca kartavyaṃ maṅgalaṃ yena dhīmatā // MatsP_68.19

vipreṇa vedaviduṣā vidhivaddarbhapāṇinā
sthāpayitvā tu caturaḥ kumbhānkoṇeṣu śobhanān // MatsP_68.20

pañcamaṃ ca punarmadhye dadhyakṣatavibhūṣitam
sthāpayedavraṇaṃ kumbhaṃ saptarcenābhimantritam // MatsP_68.21

saureṇa tīrthatoyena pūrṇaṃ ratnasamanvitam
sarvānsarvauṣadhairyuktān pañcagavyasamanvitān
pañcaratnaphalaiḥ puṣpair vāsobhiḥ pariveṣṭayet // MatsP_68.22

gajāśvarathyāvalmīkāt saṃgamāddhradagokulāt
saṃśuddhāṃ mṛdamānīya sarveṣveva vinikṣipet // MatsP_68.23

caturṣvapi ca kumbheṣu ratnagarbheṣu madhyamam
gṛhītvā brāhmaṇastatra saurānmantrānudīrayet // MatsP_68.24

nārībhiḥ saptasaṃkhyābhir avyaṅgāṅgībhiratra ca
pūjitābhiryathāśaktyā mālyavastravibhūṣaṇaiḥ
saviprābhiśca kartavyaṃ mṛtavatsābhiṣecanam // MatsP_68.25
 ete 'bhiṣekamantrāḥ
dīrghāyurastu bālo 'yaṃ jīvatputrā ca bhāminī
ādityaścandramāḥ sārdhaṃ grahanakṣatramaṇḍalaiḥ // MatsP_68.26

saśakrā lokapālā vai brahmaviṣṇumaheśvarāḥ
te te cānye ca devaughāḥ sadā pāntu kumārakam // MatsP_68.27

mitraḥ śanirvā hutabhug ye ca bālagrahāḥ kvacit
pīḍāṃ kurvantu bālasya mā māturjanakasya vai // MatsP_68.28

tataḥ śuklāmbaradharā kumārapatisaṃyutā
saptakaṃ pūjayedbhaktyā strīṇāmatha guruṃ punaḥ // MatsP_68.29

kāñcanīṃ ca tataḥ kuryāt tāmrapātroparisthitām
pratimāṃ dharmarājasya gurave vinivedayet // MatsP_68.30

vastrakāñcanaratnaughair bhakṣyaiḥ saghṛtapāyasaiḥ
pūjayedbrāhmaṇāṃstadvad vittaśāṭhyavivarjitaḥ // MatsP_68.31

bhuktvā ca guruṇā ceyam uccāryā mantrasaṃtatiḥ
dīrghāyurastu bālo 'yaṃ yāvadvarṣaśataṃ sukhī // MatsP_68.32

yatkiṃcidasya duritaṃ tatkṣiptaṃ vaḍavānale
brahmā rudro vasuḥ skando viṣṇuḥ śakro hutāśanaḥ // MatsP_68.33

rakṣantu sarve duṣṭebhyo varadāḥ santu sarvadā
evamādīni vākyāni vadantaṃ pūjayedgurum // MatsP_68.34

śaktitaḥ kapilāṃ dadyāt praṇamya ca visarjayet
caruṃ ca putrasahitā praṇamya raviśaṃkarau // MatsP_68.35

hutaśeṣaṃ tadāśnīyād ādityāya namo 'stviti
idamevādbhutodvegaduḥsvapneṣu praśasyate // MatsP_68.36

karturjanmadinarkṣaṃ ca tyaktvā sampūjayetsadā
śāntyarthaṃ śuklasaptamyām etatkurvanna sīdati // MatsP_68.37

sadānena vidhānena dīrghāyurabhavannaraḥ
saṃvatsarāṇāmayutaṃ śaśāsa pṛthivīmimām // MatsP_68.38

puṇyaṃ pavitramāyuṣyaṃ saptamīsnapanaṃ raviḥ
kathayitvā dvijaśreṣṭha tatraivāntaradhīyata // MatsP_68.39

etatsarvaṃ samākhyātaṃ saptamīsnānamuttamam
sarvaduṣṭopaśamanaṃ bālānāṃ paramaṃ hitam // MatsP_68.40

ārogyaṃ bhāskarādicched dhanamiccheddhutāśanāt
īśvarājjñānam anvicchen mokṣam icchejjanārdanāt // MatsP_68.41

etanmahāpātakanāśanaṃ syāt paraṃ hitaṃ bālavivardhanaṃ ca
śṛṇoti yaścainamananyacetās tasyāpi siddhiṃ munayo vadanti // MatsP_68.42

matsya-purāṇa 69

purā rathaṃtare kalpe paripṛṣṭo mahātmanā
mandarastho mahādevaḥ pinākī brahmaṇā svayam // MatsP_69.1

kathamārogyamaiśvaryam anantamamareśvara
svalpena tapasā deva bhavenmokṣo 'thavā nṛṇām // MatsP_69.2

kimajñātaṃ mahādeva tvatprasādādadhokṣaja
svalpakenātha tapasā mahatphalamihocyatām // MatsP_69.3

evaṃ pṛṣṭaḥ sa viśvātmā brahmaṇā lokabhāvanaḥ
umāpatiruvācedaṃ manasaḥ prītikārakam // MatsP_69.4

asmādrathaṃtarātkalpāt trayoviṃśāt punaryadā
vārāho bhavitā kalpas tasya manvantare śubhe // MatsP_69.5

vaivasvatākhye saṃjāte saptame saptalokakṛt
dvāparākhyaṃ yugaṃ tadvad aṣṭāviṃśatimaṃ jaguḥ // MatsP_69.6

tasyānte sa mahādevo vāsudevo janārdanaḥ
bhārāvataraṇārthāya tridhā viṣṇurbhaviṣyati // MatsP_69.7

dvaipāyana ṛṣistadvad rauhiṇeyo 'tha keśavaḥ
kaṃsādidarpamathanaḥ keśavaḥ kleśanāśanaḥ // MatsP_69.8

purīṃ dvāravatīṃ nāma sāmprataṃ yā kuśasthalī
divyānubhāvasaṃyuktām adhivāsāya śārṅgiṇaḥ
tvaṣṭā mamājñayā tadvat kariṣyati jagatpateḥ // MatsP_69.9

tasyāṃ kadācidāsīnaḥ sabhāyāmamitadyutiḥ
bhāryābhirvṛṣṇibhiścaiva bhūbhṛdbhir bhūridakṣiṇaiḥ // MatsP_69.10

kurubhirdevagandharvair abhitaḥ kaiṭabhārdanaḥ
pravṛttāsu purāṇīṣu dharmasambandhinīṣu ca // MatsP_69.11

kathānte bhīmasenena paripṛṣṭaḥ pratāpavān
tvayā pṛṣṭasya dharmasya rahasyasyāsya bhedakṛt // MatsP_69.12

bhavitā sa tadā brahman kartā caiva vṛkodaraḥ
pravartako 'sya dharmasya pāṇḍuputro mahābalaḥ // MatsP_69.13

yasya tīkṣṇo vṛko nāma jaṭhare havyavāhanaḥ
mayā dattaḥ sa dharmātmā tena cāsau vṛkodaraḥ // MatsP_69.14

matimānmānaśīlaśca nāgāyutabalo mahān
bhaviṣyatyajaraḥ śrīmān kandarpa iva rūpavān // MatsP_69.15

dhārmikasyāpyaśaktasya tīvrāgnitvādupoṣaṇe
idaṃ vratamaśeṣāṇāṃ vratānāmadhikaṃ yataḥ // MatsP_69.16

kathayiṣyati viśvātmā vāsudevo jagadguruḥ
aśeṣayajñaphaladam aśeṣāghavināśanam // MatsP_69.17

aśeṣaduṣṭaśamanam aśeṣasurapūjitam
pavitrāṇāṃ pavitraṃ ca maṅgalānāṃ ca maṅgalam
bhaviṣyaṃ ca bhaviṣyāṇāṃ purāṇānāṃ purātanam // MatsP_69.18

yadyaṣṭamīcaturdaśyor dvādaśīṣvatha bhārata
anyeṣvapi dinarkṣeṣu na śaktastvam upoṣitum // MatsP_69.19

tataḥ puṇyāṃ tithimimāṃ sarvapāpapraṇāśinīm
upoṣya vidhinānena gaccha viṣṇoḥ paraṃ padam // MatsP_69.20

māghamāsasya daśamī yadā śuklā bhavettadā
ghṛtenābhyañjanaṃ kṛtvā tilaiḥ snānaṃ samācaret // MatsP_69.21

tathaiva viṣṇumabhyarcya nabho nārāyaṇeti ca
kṛṣṇāya pādau sampūjya śiraḥ sarvātmane namaḥ // MatsP_69.22

vaikuṇṭhāyeti vaikuṇṭham uraḥ śrīvatsadhāriṇe
śaṅkhine cakriṇe tadvad gadine varadāya vai
sarve nārāyaṇasyaivaṃ saṃpūjyā bāhavaḥ kramāt // MatsP_69.23

dāmodarāyetyudaraṃ meḍhraṃ pañcaśarāya vai
ūrū saubhāgyanāthāya jānunī bhūtadhāriṇe // MatsP_69.24

namo nīlāya vai jaṅghe pādau viśvasṛje namaḥ
namo devyai namaḥ śāntyai namo lakṣmyai namaḥ śriyai // MatsP_69.25

namaḥ puṣṭyai namastuṣṭyai dhṛṣṭyai hṛṣṭyai namo namaḥ
namo vihaṃganāthāya vāyuvegāya pakṣiṇe
viṣapramāthine nityaṃ garuḍaṃ cābhipūjayet // MatsP_69.26

evaṃ sampūjya govindam umāpativināyakau
gandhairmālyaistathā dhūpair bhakṣyairnānāvidhairapi // MatsP_69.27

gavyena payasā siddhāṃ kṛsarāmatha vāgyataḥ
sarpiṣā saha bhuktvā ca gatvā śatapadaṃ budhaḥ // MatsP_69.28

naiyagrodhaṃ dantakāṣṭham athavā khādiraṃ budhaḥ
gṛhītvā dhāvayeddantān ācāntaḥ prāgudaṅmukhaḥ // MatsP_69.29

brūyāt sāyantanīṃ kṛtvā saṃdhyāmastamite ravau
namo nārāyaṇāyeti tvāmahaṃ śaraṇaṃ gataḥ // MatsP_69.30

ekādaśyāṃ nirāhāraḥ samabhyarcya ca keśavam
rātriṃ ca sakalāṃ sthitvā snānaṃ ca payasā tathā // MatsP_69.31

sarpiṣā cāpi dahanaṃ hutvā brāhmaṇapuṃgavaiḥ
sahaiva puṇḍarīkākṣa dvādaśyāṃ kṣīrabhojanam // MatsP_69.32

kariṣyāmi yatātmāhaṃ nirvighnenāstu tacca me
evamuktvā svapedbhūmāv itihāsakathāṃ punaḥ // MatsP_69.33

śrutvā prabhāte saṃjāte nadīṃ gatvā viśāṃ pate
snānaṃ kṛtvā mṛdā tadvat pāṣaṇḍān abhivarjayet // MatsP_69.34

upāsya saṃdhyāṃ vidhivat kṛtvā ca pitṛtarpaṇam
praṇamya ca hṛṣīkeśaṃ saptalokaikamīśvaram // MatsP_69.35

gṛhasya purato bhaktyā maṇḍapaṃ kārayedbudhaḥ
daśahastamathāṣṭau vā karānkuryādviśāṃ pate // MatsP_69.36

caturhastāṃ śubhāṃ kuryād vedīmariniṣūdana
caturhastapramāṇaṃ ca vinyasettatra toraṇam // MatsP_69.37

āropya kalaśaṃ tatra dikpālānpūjayettataḥ
chidreṇa jalasampūrṇam atha kṛṣṇājinasthitaḥ
tasya dhārāṃ ca śirasā dhārayetsakalāṃ niśām // MatsP_69.38

tathaiva viṣṇoḥ śirasi kṣīradhārāṃ prapātayet
aratnimātraṃ kuṇḍaṃ ca kuryāttatra trimekhalam // MatsP_69.39

yonivaktraṃ ca tatkṛtvā brāhmaṇaiḥ yavasarpiṣī
tilāṃśca viṣṇudevatyair mantrairekāgnivattadā // MatsP_69.40

hutvā ca vaiṣṇavaṃ samyak caruṃ gokṣīrasaṃyutam
niṣpāvārdhapramāṇāṃ vai dhārāmājyasya pātayet // MatsP_69.41

jalakumbhānmahāvīrya sthāpayitvā trayodaśa
bhakṣyairnānāvidhairyuktān sitavastrairalaṃkṛtān // MatsP_69.42

yuktānaudumbaraiḥ pātraiḥ pañcaratnasamanvitān
caturbhirbahvṛcairhomas tatra kārya udaṅmukhaiḥ // MatsP_69.43

rudrajāpaścaturbhiśca yajurvedaparāyaṇaiḥ
vaiṣṇavāni tu sāmāni caturaḥ sāmavedinaḥ
ariṣṭavargasahitāny abhitaḥ paripāṭhayet // MatsP_69.44

evaṃ dvādaśa tānviprān vastramālyānulepanaiḥ
pūjayedaṅgulīyaiśca kaṭakairhemasūtrakaiḥ // MatsP_69.45

vāsobhiḥ śayanīyaiśca vittaśāṭhyavivarjitaḥ
evaṃ kṣapātivāhyā ca gītamaṅgalaniḥsvanaiḥ // MatsP_69.46

upādhyāyasya ca punar dviguṇaṃ sarvameva tu
tataḥ prabhāte vimale samutthāya trayodaśa // MatsP_69.47

gā vai dadyātkuruśreṣṭha sauvarṇamukhasaṃyutāḥ
payasvinīḥ śīlavatīḥ kāṃsyadohasamanvitāḥ // MatsP_69.48

raupyakhurāḥ savastrāśca candanenābhiṣecitāḥ
tāstu teṣāṃ tato bhaktyā bhakṣyabhojyānnatarpitān // MatsP_69.49

kṛtvā vai brāhmaṇān sarvān annairnānāvidhaistathā
bhuktvā cākṣāralavaṇam ātmanā ca visarjayet // MatsP_69.50

anugamya padānyaṣṭau putrabhāryāsamanvitaḥ
prīyatāmatra deveśaḥ keśavaḥ kleśanāśanaḥ // MatsP_69.51

śivasya hṛdaye viṣṇur viṣṇośca hṛdaye śivaḥ
yathāntaraṃ na paśyāmi tathā me svasti cāyuṣaḥ // MatsP_69.52

evamuccārya tānkumbhān gāścaiva śayanāni ca
vāsāṃsi caiva sarveṣāṃ gṛhāṇi prāpayedbudhaḥ // MatsP_69.53

abhāve bahuśayyānām ekāmapi susaṃskṛtām
śayyāṃ dadyāddvijāteśca sarvopaskarasaṃyutām // MatsP_69.54

itihāsapurāṇāni vācayitvātivāhayet
taddinaṃ naraśārdūla ya icchedvipulāṃ śriyam // MatsP_69.55

tasmāttvaṃ sattvamālambya bhīmasena vimatsaraḥ
kuru vratamidaṃ samyak snehāttava mayeritam // MatsP_69.56

tvayā kṛtamidaṃ vīra tvannāmākhyaṃ bhaviṣyati
sā bhīmadvādaśī hyeṣā sarvapāpaharā śubhā
yā tu kalyāṇinī nāma purā kalpeṣu paṭhyate // MatsP_69.57

tvamādikartā bhava saukare 'smin kalpe mahāvīravarapradhāna
yasyāḥ smarankīrtanamapyaśeṣaṃ vinaṣṭapāpastridaśādhipaḥ syāt // MatsP_69.58

kṛtvā ca yāmapsarasām adhīśā veśyā kṛtā hyanyabhavāntareṣu
ābhīrakanyātikutūhalena saivorvaśī samprati nākapṛṣṭhe // MatsP_69.59

jātāthavā vaiśyakulodbhavāpi pulomakanyā puruhūtapatnī
tatrāpi tasyāḥ paricārikeyaṃ mama priyā samprati satyabhāmā // MatsP_69.60

snātaḥ purā maṇḍalameṣa tadvat tejomayaṃ vedaśarīramāpa
asyāṃ ca kalyāṇatithau vivasvān sahasradhāreṇa sahasraraśmiḥ // MatsP_69.61

idameva kṛtaṃ mahendramukhyair vasubhirdevasurāribhistathā tu
phalamasya na śakyate 'bhivaktuṃ yadi jihvāyutakoṭayo mukhe syuḥ // MatsP_69.62

kalikaluṣavidāriṇīmanantām iti kathayiṣyati yādavendrasūnuḥ
api narakagatānpitṝn aśeṣān alamuddhartumihaiva yaḥ karoti // MatsP_69.63

ya idamaghavidāraṇaṃ śṛṇoti bhaktyā paripaṭhatīha paropakārahetoḥ
tithimiha sakalārthabhāṅnarendras tava caturānana sāmyatāmupaiti // MatsP_69.64

kalyāṇinī nāma purā babhūva yā dvādaśī māghadineṣu pūjyā
sā pāṇḍuputreṇa kṛtā bhaviṣyaty anantapuṇyānagha bhīmapūrvā // MatsP_69.65

varṇāśramāṇāṃ prabhavaḥ purāṇeṣu mayā śrutaḥ
sadācārasya bhagavan dharmaśāstraviniścayaḥ
paṇyastrīṇāṃ sadācāraṃ śrotumicchāmi tattvataḥ // MatsP_70.1

tasminneva yuge brahman sahasrāṇi tu ṣoḍaśa
vāsudevasya nārīṇāṃ bhaviṣyantyambujodbhava // MatsP_70.2

tābhirvasantasamaye kokilālikulākule
puṣpite pavanotphullakahlārasarasastaṭe // MatsP_70.3

nirbharāpānagoṣṭhīṣu prasaktābhiralaṃkṛtaḥ
kuraṅganayanaḥ śrīmān mālatīkṛtaśekharaḥ // MatsP_70.4

gacchansamīpamārgeṇa sāmbaḥ parapuraṃjayaḥ
sākṣātkandarpo rūpeṇa sarvābharaṇabhūṣitaḥ // MatsP_70.5

anaṅgaśarataptābhiḥ sābhilāṣamavekṣitaḥ
pravṛddho manmathastāsāṃ bhaviṣyati yadātmani // MatsP_70.6

tadāvekṣya jagannāthaḥ sarvato jñānacakṣuṣā
śāpaṃ vakṣyati tāḥ sarvā vo hariṣyanti dasyavaḥ
matparokṣaṃ yataḥ kāmalaulyādīdṛgvidhaṃ kṛtam // MatsP_70.7

tataḥ prasādito deva idaṃ vakṣyati śārṅgabhṛt
tābhiḥ śāpābhitaptābhir bhagavān bhūtabhāvanaḥ // MatsP_70.8

uttārabhūtaṃ dāsatvaṃ samudrādbrāhmaṇapriyaḥ
upadekṣyatyanantātmā bhāvikalyāṇakārakam // MatsP_70.9

bhavatīnām ṛṣirdālbhyo yadvrataṃ kathayiṣyati
tadaivottāraṇāyālaṃ dāsatve 'pi bhaviṣyati
ityuktvā tāḥ pariṣvajya gato dvāravatīśvaraḥ // MatsP_70.10

tataḥ kālena mahatā bhārāvataraṇe kṛte
nivṛtte mausale tadvat keśave divamāgate // MatsP_70.11

śūnye yadukule sarvaiś caurairapi jite 'rjune
hṛtāsu kṛṣṇapatnīṣu dāsabhogyāsu cāmbudhau // MatsP_70.12

tiṣṭhantīṣu ca daurgatyasaṃtaptāsu caturmukha
āgamiṣyati yogātmā dālbhyo nāma mahātapāḥ // MatsP_70.13

tāstamarghyeṇa sampūjya praṇipatya punaḥ punaḥ
lālapyamānā bahuśo bāṣpaparyākulekṣaṇāḥ // MatsP_70.14

smarantyo vipulānbhogān divyamālyānulepanān
bhartāraṃ jagatāmīśam anantamaparājitam // MatsP_70.15

divyabhāvāṃ tāṃ ca purīṃ nānāratnagṛhāṇi ca
dvārakāvāsinaḥ sarvān devarūpānkumārakān
praśnamevaṃ kariṣyanti munerabhimukhaṃ sthitāḥ // MatsP_70.16

dasyubhirbhagavānsarvāḥ paribhuktā vayaṃ balāt
svadharmāccyavane 'smākam asminnaḥ śaraṇaṃ bhava // MatsP_70.17

ādiṣṭo 'si purā brahman keśavena ca dhīmatā
kasmādīśena saṃyogaṃ prāpya veśyātvamāgatāḥ // MatsP_70.18

veśyānāmapi yo dharmas taṃ no brūhi tapodhana
kathayiṣyatyatastāsāṃ sa dālbhyaścaikitāyanaḥ // MatsP_70.19

jalakrīḍāvihāreṣu purā sarasi mānase
bhavatīnāṃ ca sarvāsāṃ nārado 'bhyāśamāgataḥ // MatsP_70.20

hutāśanasutāḥ sarvā bhavantyo 'psarasaḥ purā
apraṇamyāvalepena paripṛṣṭaḥ sa yogavit
kathaṃ nārāyaṇo 'smākaṃ bhartā syād ityupādiśa // MatsP_70.21

tasmādvarapradānaṃ vaḥ śāpaścāyamabhūtpurā
śayyādvayapradānena madhumādhavamāsayoḥ // MatsP_70.22

suvarṇopaskarotsargād dvādaśyāṃ śuklapakṣataḥ
bhartā nārāyaṇo nūnaṃ bhaviṣyatyanyajanmani // MatsP_70.23

yadakṛtvā praṇāmaṃ me rūpasaubhāgyamatsarāt
paripṛṣṭo 'smi tenāśu viyogo vo bhaviṣyati
caurairapahṛtāḥ sarvā veśyātvaṃ samavāpsyatha // MatsP_70.24

evaṃ nāradaśāpena keśavasya ca dhīmataḥ
veśyātvamāgatāḥ sarvā bhavantyaḥ kāmamohitāḥ
idānīmapi yadvakṣye tacchṛṇudhvaṃ varāṅganāḥ // MatsP_70.25

purā devāsure yuddhe hateṣu śataśaḥ suraiḥ
dānavāsuradaityeṣu rākṣaseṣu tatastataḥ // MatsP_70.26

teṣāṃ vrātasahasrāṇi śatānyapi ca yoṣitām
pariṇītāni yāni syur balādbhuktāni yāni vai
tāni sarvāṇi deveśaḥ provāca vadatāṃ varaḥ // MatsP_70.27

veśyādharmeṇa vartadhvam adhunā nṛpamandire
bhaktimatyo varārohās tathā devakuleṣu ca // MatsP_70.28

rājānaḥ svāminastulyāḥ sutā vāpi ca tatsamāḥ
bhaviṣyati ca saubhāgyaṃ sarvāsāmapi śaktitaḥ // MatsP_70.29

yaḥ kaścicchulkamādāya gṛhameṣyati vaḥ sadā
nidhanenopacāryo vaḥ sa tadānyatra dāmbhikāt // MatsP_70.30

devatānāṃ pitṝṇāṃ ca puṇyāhe samupasthite
gobhūhiraṇyadhānyāni pradeyāni svaśaktitaḥ
brāhmaṇānāṃ varārohāḥ kāryāṇi vacanāni ca // MatsP_70.31

yaccāpyanyadvrataṃ samyag upadekṣyāmyahaṃ tataḥ
avicāreṇa sarvābhir anuṣṭheyaṃ ca tatpunaḥ // MatsP_70.32

saṃsārottāraṇāyālam etadvedavido viduḥ
yadā sūryadine hastaḥ puṣyo yātha punarvasuḥ // MatsP_70.33

bhavetsarvauṣadhīsnānaṃ samyaṅnārī samācaret
tadā pañcaśarasyāpi saṃnidhātṛtvameṣyati
arcayetpuṇḍarīkākṣam anaṅgasyānukīrtanaiḥ // MatsP_70.34

kāmāya pādau sampūjya jaṅghe vai mohakāriṇe
meḍhraṃ kandarpanidhaye kīṭaṃ prītimate namaḥ // MatsP_70.35

nābhiṃ saukhyasamudrāya vāmāya ca tathodaram
hṛdayaṃ hṛdayeśāya stanāvāhlādakāriṇe // MatsP_70.36

utkaṇṭhāyeti vaikuṇṭham āsyamānandakāriṇe
vāmāṅgaṃ puṣpacāpāya puṣpabāṇāya dakṣiṇam // MatsP_70.37

mānasāyeti vai mauliṃ vilolāyeti mūrdhajam
sarvātmane ca sarvāṅgaṃ devadevasya pūjayet // MatsP_70.38

namaḥ śivāya śāntāya pāśāṅkuśadharāya ca
gadine pītavastrāya śaṅkhacakradharāya ca // MatsP_70.39

namo nārāyaṇāyeti kāmadevātmane namaḥ
sarvaśāntyai namaḥ prītyai namo ratyai nama śriyai // MatsP_70.40

namaḥ puṣṭyai namastuṣṭyai namaḥ sarvārthasampade
evaṃ sampūjya deveśam anaṅgātmakamīśvaram
gandhairmaulyaistathā dhūpair naivedyena ca kāminī // MatsP_70.41

tata āhūya dharmajñaṃ brahmāṇaṃ vedapāragam
avyaṅgāvayavaṃ pūjya gandhapuṣpārcanādibhiḥ // MatsP_70.42

śāleyataṇḍulaprasthaṃ ghṛtapātreṇa saṃyutam
tasmai viprāya sā dadyān mādhavaḥ prīyatāmiti // MatsP_70.43

yatheṣṭāhārayuktaṃ vai tameva dvijasattamam
ratyarthaṃ kāmadevo 'yam iti citte 'vadhārya tam // MatsP_70.44

yadyadicchati viprendras tattatkuryādvilāsinī
sarvabhāvena cātmānam arpayetsmitabhāṣiṇī // MatsP_70.45

evamādityavāreṇa sarvametatsamācaret
taṇḍulaprasthadānaṃ ca yāvanmāsāstrayodaśa // MatsP_70.46

tatastrayodaśe māsi samprāpte tasya bhāminī
viprasyopaskarairyuktāṃ śayyāṃ dadyādvilakṣaṇām // MatsP_70.47

sopadhānakaviśrāmāṃ sāstarāvaraṇāṃ śubhām
pradīpopānahacchattrapādukāsanasaṃyutām // MatsP_70.48

sapatnīkamalaṃkṛtya hemasūtrāṅgulīyakaiḥ
sūkṣmavastraiḥ sakaṭakair dhūpamālyānulepanaiḥ // MatsP_70.49

kāmadevaṃ sapatnīkaṃ guḍakumbhopari sthitam
tāmrapātrāsanagataṃ haimanetrapaṭāvṛtam // MatsP_70.50

sakāṃsyabhājanopetam ikṣudaṇḍasamanvitam
dadyādetena mantreṇa tathaikāṃ gāṃ payasvinīm // MatsP_70.51

yathāntaraṃ na paśyāmi kāmakeśavayoḥ sadā
tathaiva sarvakāmāptir astu viṣṇo sadā mama // MatsP_70.52

yathā na kamalā dehāt prayāti tava keśava
tathā mamāpi deveśa śarīre sve kuru prabho // MatsP_70.53

tathā ca kāñcanaṃ devaṃ pratigṛhṇandvijottamaḥ
ka idaṃ kasmā adāditi vaidikaṃ mantramīrayet // MatsP_70.54

tataḥ pradakṣiṇīkṛtya visarjya dvijapuṃgavam
śayyāsanādikaṃ sarvaṃ brāhmaṇasya gṛhaṃ nayet // MatsP_70.55

tataḥ prabhṛti yo vipro ratyarthaṃ gṛhamāgataḥ
sa mānyaḥ sūryavāre ca sa mantavyo bhavettadā // MatsP_70.56

evaṃ trayodaśaṃ yāvan māsamevaṃ dvijottamān
tarpayeta yathākāmaṃ proṣite 'nyaṃ samācaret // MatsP_70.57

tadanujñayā rūpavānyo yāvadabhyāgato bhavet
ātmano 'pi yathāvighnaṃ garbhabhūtikaraṃ priyam // MatsP_70.58

daivaṃ vā mānuṣaṃ vā syād anurāgeṇa vā tataḥ
sācārānaṣṭapañcāśad yathāśaktyā samācaret // MatsP_70.59

etaddhi kathitaṃ samyag bhavatīnāṃ viśeṣataḥ
adharmo 'yaṃ tato na syād veśyānāmiha sarvadā // MatsP_70.60

puruhūtena yatproktaṃ dānavīṣu purā mayā
tadidaṃ sāmprataṃ sarvaṃ bhavatīṣvapi yujyate // MatsP_70.61

sarvapāpapraśamanam anantaphaladāyakam
kalyāṇīnāṃ ca kathitaṃ tatkurudhvaṃ varānanāḥ // MatsP_70.62

karoti yāśeṣamakhaṇḍametat kalyāṇinī mādhavalokasaṃsthā
sā pūjitā devagaṇair aśeṣair ānandakṛtsthānam upaiti viṣṇoḥ // MatsP_70.63

tapodhanaḥ so 'pyabhidhāya caivaṃ tadā ca tāsāṃ vratamaṅganānām
svasthānameṣyatyanu tāḥ samastaṃ vrataṃ kariṣyanti ca devayānaiḥ // MatsP_70.64

mohādvāpi madādvāpi yaḥ parastrīṃ samāśrayet
tasyāpi niṣkṛtiṃ deva vada sarvakṛpākara // MatsP_71.1

bhagavanpuruṣasyeha striyāśca virahādikam
śokavyādhibhayaṃ duḥkhaṃ na bhavedyena tadvada // MatsP_71.2

śrāvaṇasya dvitīyāyāṃ kṛṣṇāyāṃ madhusūdanaḥ
kṣīrārṇave sapatnīkaḥ sadā vasati keśavaḥ // MatsP_71.3

tasyāṃ sampūjya govindaṃ sarvānkāmānsamaśnute
gobhūhiraṇyadānādi saptakalpaśatānugam // MatsP_71.4

aśūnyaśayanaṃ nāma dvitīyā saṃprakīrtitā
tasyāṃ sampūjayedviṣṇum ebhirmantrairvidhānataḥ // MatsP_71.5

śrīvatsadhāriñchrīkānta śrīdhāmañchrīpate 'vyaya
gārhasthyaṃ mā praṇāśaṃ me yātu dharmārthakāmadam // MatsP_71.6

agnayo mā praṇaśyantu devatāḥ puruṣottama
pitaro mā praṇaśyantu māstu dāmpatyabhedanam // MatsP_71.7

lakṣmyā viyujyate deva na kadācidyathā bhavān
tathā kalatrasambandho deva mā me viyujyatām // MatsP_71.8

lakṣmyā na śūnyo varada śayyāṃ tvaṃ śayanaṃ gataḥ
śayyā mamāpyaśūnyāstu tathaiva madhusūdana // MatsP_71.9

gītavāditranirghoṣaṃ devadevasya kīrtayet
ghaṇṭā bhavedaśaktasya sarvavādyamayī yataḥ // MatsP_71.10

evaṃ sampūjya govindam aśnīyāttailavarjitam
naktamakṣāralavaṇaṃ yāvattatsyāccatuṣṭayam // MatsP_71.11

tataḥ prabhāte saṃjāte lakṣmīpatisamanvitām
dīpānnabhājanairyuktāṃ śayyāṃ dadyādvilakṣaṇām // MatsP_71.12

pādukopānahacchattracāmarāsanasaṃyutām
abhīṣṭopaskarairyuktāṃ śuklapuṣpāmbarāvṛtām // MatsP_71.13

sopadhānakaviśrāmāṃ phalairnānāvidhairyutām
tathābharaṇadhānyaiśca yathāśaktyā samanvitām // MatsP_71.14

avyaṅgāṅgāya viprāya vaiṣṇavāya kuṭumbine
dātavyā vedaviduṣe bhāvenāpatitāya ca // MatsP_71.15

tatropaviśya dāmpatyam alaṃkṛtya vidhānataḥ
patnyāstu bhājanaṃ dadyād bhakṣyabhojyasamanvitam // MatsP_71.16

brāhmaṇasyāpi sauvarṇīm upaskarasamanvitām
pratimāṃ devadevasya sodakumbhāṃ nivedayet // MatsP_71.17

evaṃ yastu pumānkuryād aśūnyaśayanaṃ hareḥ
vittaśāṭhyena rahito nārāyaṇaparāyaṇaḥ // MatsP_71.18

na tasya patnyā virahaḥ kadācidapi jāyate
nārī vā vidhavā brahman yāvaccandrārkatārakam
na virūpau na śokārtau dampatī bhavataḥ kvacit // MatsP_71.19

na putrapaśuratnāni kṣayaṃ yānti pitāmaha
sapta kalpasahasrāṇi sapta kalpaśatāni ca
kurvannaśūnyaśayanaṃ viṣṇuloke mahīyate // MatsP_71.20

śṛṇu cānyadbhaviṣyaṃ yad rūpasampadvidhāyakam
bhaviṣyati yuge tasmin dvāparānte pitāmaha
pippalādasya saṃvādo yudhiṣṭhirapuraḥsaraiḥ // MatsP_72.1

vasantaṃ naimiṣāraṇye pippalādaṃ mahāmunim
abhigamya tadā cainaṃ praśnamekaṃ kariṣyati
yudhiṣṭhiro dharmaputro dharmayuktastapodhanam // MatsP_72.2

kathamārogyamaiśvaryaṃ matirdharme gatistathā
avyaṅgatā śive bhaktir vaiṣṇavo vā bhavetkatham // MatsP_72.3

tasyottaramidaṃ brahman pippalādasya dhīmataḥ
śṛṇuṣva yadvakṣyati vai dharmaputrāya dhārmikaḥ // MatsP_72.4

sādhu pṛṣṭaṃ tvayā bhadra idānīṃ kathayāmi te
aṅgāravratam ityetat sa vakṣyati mahīpateḥ // MatsP_72.5

atrāpyudāharantīmam itihāsaṃ purātanam
virocanasya saṃvādaṃ bhārgavasya ca dhīmataḥ // MatsP_72.6

prahlādasya sutaṃ dṛṣṭvā dviraṣṭaparivatsaram
rūpeṇāpratimaṃ kāntyā so 'hasadbhṛgunandanaḥ // MatsP_72.7

sādhu sādhu mahābāho virocana śivaṃ tava
tattathā hasitaṃ tasya papraccha surasūdanaḥ // MatsP_72.8

brahmankimarthametatte hāsyamākasmikaṃ kṛtam
sādhusādhviti māmevam uktavāṃstvaṃ vadasva me // MatsP_72.9

tamevaṃvādinaṃ śukra uvāca vadatāṃ varaḥ
vismayādvratamāhātmyād dhāsyametatkṛtaṃ mayā // MatsP_72.10

purā dakṣavināśāya kupitasya tu śūlinaḥ
atha tadbhīmavaktrasya svedabindurlalāṭajaḥ // MatsP_72.11

bhittvā sa sapta pātālān adahatsapta sāgarān
anekavaktranayano jvalajjvalanabhīṣaṇaḥ // MatsP_72.12

vīrabhadra iti khyātaḥ karapādāyutairyutaḥ
kṛtvāsau yajñamathanaṃ punarbhūtalasambhavaḥ
trijagannirdahanbhūyaḥ śivena vinivāritaḥ // MatsP_72.13

kṛtaṃ tvayā vīrabhadra dakṣayajñavināśanam
idānīmalametena lokadāhena karmaṇā // MatsP_72.14

śāntipradātā sarveṣāṃ grahāṇāṃ prathamo bhava
prekṣiṣyante janāḥ pūjāṃ kariṣyanti varānmama // MatsP_72.15

aṅgāraka iti khyātiṃ gamiṣyasi dharātmaja
devaloke 'dvitīyaṃ ca tava rūpaṃ bhaviṣyati // MatsP_72.16

ye ca tvāṃ pūjayiṣyanti caturthyāṃ tvaddine narāḥ
rūpamārogyamaiśvaryaṃ teṣvanantaṃ bhaviṣyati // MatsP_72.17

evamuktastadā śāntim agamat kāmarūpadhṛk
saṃjātastatkṣaṇādrājan grahatvam agamatpunaḥ // MatsP_72.18

sa kadācidbhavāṃstasya pūjārghyādikamuttamam
dṛṣṭavānkriyamāṇaṃ ca śūdreṇa ca vyavasthitaḥ // MatsP_72.19

tena tvaṃ rūpavāñjātaḥ suraśatrukulodvaha
vividhā ca rucirjātā yasmāttava vidūragā // MatsP_72.20

virocana iti prāhus tasmāttvāṃ devadānavāḥ
śūdreṇa kriyamāṇasya vratasya tava darśanāt
īdṛśīṃ rūpasampattiṃ dṛṣṭvā vismitavānaham // MatsP_72.21

sādhu sādhviti tenoktam aho māhātmyamuttamam
paśyato 'pi bhavedrūpam aiśvaryaṃ kimu kurvataḥ // MatsP_72.22

yasmācca bhaktyā dharaṇīsutasya vinindyamānena gavādidānam
ālokitaṃ tena surārigarbhe sambhūtireṣā tava daitya jātā // MatsP_72.23

atha tadvacanaṃ śrutvā bhārgavasya mahātmanaḥ
prahrādanandano vīraḥ punaḥ papraccha vismitaḥ // MatsP_72.24

bhagavaṃstadvrataṃ samyak śrotumicchāmi tattvataḥ
dīyamānaṃ tu yaddānaṃ mayā dṛṣṭaṃ bhavāntare // MatsP_72.25

māhātmyaṃ ca vidhiṃ tasya yathāvadvaktumarhasi
iti tadvacanaṃ śrutvā punaḥ provāca vistarāt // MatsP_72.26

caturthyaṅgārakadine yadā bhavati dānava
mṛdā snānaṃ tadā kuryāt padmarāgavibhūṣitaḥ // MatsP_72.27

agnirmūrdhā divo mantraṃ japannāste udaṅmukhaḥ
śūdrastūṣṇīṃ smaranbhaumam āste bhogavivarjitaḥ // MatsP_72.28

tathāstamita āditye gomayenānulepayet
prāṅgaṇaṃ puṣpamālābhir akṣatābhiḥ samantataḥ // MatsP_72.29

abhyarcyābhilikhetpadmaṃ kuṅkumenāṣṭapattrakam
kuṅkumasyāpyabhāve tu raktacandanamiṣyate // MatsP_72.30

catvāraḥ karakāḥ kāryā bhakṣyabhojyasamanvitāḥ
taṇḍulai raktaśālīyaiḥ padmarāgaiśca saṃyutāḥ // MatsP_72.31

catuṣkoṇeṣu tānkṛtvā phalāni vividhāni ca
gandhamālyādikaṃ sarvaṃ tathaiva vinivedayet // MatsP_72.32

suvarṇaśṛṅgīṃ kapilām athārcya raupyaiḥ suraiḥ kāṃsyadohāṃ savatsām
dhuraṃdharaṃ raktamatīva saumyaṃ dhānyāni saptāmbarasaṃyutāni // MatsP_72.33

aṅguṣṭhamātraṃ puruṣaṃ tathaiva sauvarṇamatyāyatabāhudaṇḍam
caturbhujaṃ hemamaye niviṣṭaṃ pātre guḍasyopari sarpiyukte // MatsP_72.34

samastayajñāya jitendriyāya pātrāya śīlānvayasaṃyutāya
dātavyametatsakalaṃ dvijāya kuṭumbine naiva tu dāmbhikāya
samarpayedvipravarāya bhaktyā kṛtāñjaliḥ pūrvamudīrya mantram // MatsP_72.35

bhūmiputra mahābhāga svedodbhava pinākinaḥ
rūpārthī tvāṃ prapanno 'haṃ gṛhāṇārghyaṃ namo 'stu te // MatsP_72.36

mantreṇānena dattvārghyaṃ raktacandanavāriṇā
tato 'rcayedvipravaraṃ raktamālyāmbarādibhiḥ // MatsP_72.37

dadyāttenaiva mantreṇa bhaumaṃ gomithunānvitam
śayyāṃ ca śaktito dadyāt sarvopaskarasaṃyutām // MatsP_72.38

yadyadiṣṭatamaṃ loke yaccāsya dayitaṃ gṛhe
tattadguṇavate deyaṃ tadevākṣayyamicchatā // MatsP_72.39

pradakṣiṇaṃ tataḥ kṛtvā visarjya dvijapuṃgavam
naktamakṣāralavaṇam aśnīyādghṛtasaṃyutam // MatsP_72.40

bhaktyā yastu punaḥ kuryād evamaṅgārakāṣṭakam
caturo vātha vā tasya yatpuṇyaṃ tadvadāmi te // MatsP_72.41

rūpasaubhāgyasampannaḥ punarjanmani janmani
viṣṇau vātha śive bhaktaḥ saptadvīpādhipo bhavet // MatsP_72.42

sapta kalpasahasrāṇi rudraloke mahīyate
tasmāttvamapi daityendra vratametatsamācara // MatsP_72.43

ityevamuktvā bhṛgunandano 'pi jagāma daityaśca cakāra sarvam
tvaṃ cāpi rājankuru sarvametad yato 'kṣayaṃ vedavido vadanti // MatsP_72.44

tatheti sampūjya sa pippalādaṃ vākyaṃ cakārādbhutavīryakarmā
śṛṇoti yaścainamananyacetās tasyāpi siddhiṃ bhagavānvidhatte // MatsP_72.45

matsya-purāṇa 73

athātaḥ śṛṇu bhūpāla pratiśukraṃ praśāntaye
yātrārambhe 'vasāne ca tathā śukrodaye tviha // MatsP_73.1

rājate vātha sauvarṇe kāṃsyapātre 'thavā punaḥ
śuklapuṣpāmbarayute sitataṇḍulapūrite // MatsP_73.2

vidhāya rājataṃ śukraṃ śucimuktāphalānvitam
mantreṇānena tatsarvaṃ sāmagāya nivedayet // MatsP_73.3

namaste sarvalokeśa namaste bhṛgunandana
kave sarvārthasiddhyarthaṃ gṛhāṇārghyaṃ namo 'stu te // MatsP_73.4

evamasyodaye kurvan yātrādiṣu ca bhārata
sarvānkāmānavāpnoti viṣṇuloke mahīyate // MatsP_73.5

yāvacchukrasya na hṛtā pūjā sā mālyakaiḥ śubhaiḥ
vaṭakaiḥ pūrikābhiśca godhūmaiścaṇakairapi
tāvadannaṃ na cāśnīyāt tribhiḥ kāmārthasiddhaye // MatsP_73.6

tadvadvācaspateḥ pūjāṃ pravakṣyāmi yudhiṣṭhira
suvarṇapātre sauvarṇam amareśapurohitam // MatsP_73.7

pītapuṣpāmbarayutaṃ kṛtvā snātvātha sarṣapaiḥ
palāśāśvatthayogena pañcagavyajalena ca // MatsP_73.8

pītāṅgarāgavasano ghṛtahomaṃ tu kārayet
praṇamya ca gavā sārdhaṃ brāhmaṇāya nivedayet // MatsP_73.9

namaste 'ṅgirasāṃ nātha vākpate ca bṛhaspate
krūragrahaiḥ pīḍitānām amṛtāya namo namaḥ // MatsP_73.10

saṃkrāntāvasya kaunteya yātrāsvabhyudayeṣu ca
kurvanbṛhaspateḥ pūjāṃ sarvānkāmānsamaśnute // MatsP_73.11

matsya-purāṇa 74

bhagavan bhavasaṃsārasāgarottārakāraka
kiṃcidvrataṃ samācakṣva svargārogyasukhapradam // MatsP_74.1

sauraṃ dharmaṃ pravakṣyāmi nāmnā kalyāṇasaptamīm
viśokasaptamīṃ tadvat phalāḍhyāṃ pāpanāśinīm // MatsP_74.2

śarkarāsaptamīṃ puṇyāṃ tathā kamalasaptamīm
mandārasaptamīṃ tadvac chubhadāṃ śubhasaptamīm // MatsP_74.3

sarvānantaphalāḥ proktāḥ sarvā devarṣipūjitāḥ
vidhānamāsāṃ vakṣyāmi yathāvadanupūrvaśaḥ // MatsP_74.4

yadā tu śuklasaptamyām ādityasya dinaṃ bhavet
sā tu kalyāṇinī nāma vijayā ca nigadyate // MatsP_74.5

prātargavyena payasā snānamasyāṃ samācaret
tataḥ śuklāmbaraḥ padmam akṣatābhiḥ prakalpayet // MatsP_74.6

prāṅmukho 'ṣṭadalaṃ madhye tadvadvṛttāṃ ca karṇikām
puṣpākṣatābhirdeveśaṃ vinyasetsarvataḥ kramāt // MatsP_74.7

pūrveṇa tapanāyeti mārtaṇḍāyeti cānale
yāmye divākarāyeti vidhātra iti nairṛte // MatsP_74.8

paścime varuṇāyeti bhāskarāyeti cānile
saumye vikartanāyeti ravaye cāṣṭame dale // MatsP_74.9

ādāvante ca madhye ca namo 'stu paramātmane
mantrairebhiḥ samabhyarcya namaskārāntadīpitaiḥ // MatsP_74.10

śuklavastraiḥ phalairbhakṣyair dhūpamālyānulepanaiḥ
sthaṇḍile pūjayedbhaktyā guḍena lavaṇena ca // MatsP_74.11

tato vyāhṛtimantreṇa visṛjeddvijapuṃgavān
śaktitaḥ pūjayedbhaktyā guḍakṣīraghṛtādibhiḥ
tilapātraṃ hiraṇyaṃ ca brāhmaṇāya nivedayet // MatsP_74.12

evaṃ niyamakṛtsuptvā prātarutthāya mānavaḥ
kṛtasnānajapo vipraiḥ sahaiva ghṛtapāyasam // MatsP_74.13

bhuktvā ca vedaviduṣe biḍālavratavarjite
ghṛtapātraṃ sakanakaṃ sodakumbhaṃ nivedayet // MatsP_74.14

prīyatāmatra bhagavān paramātmā divākaraḥ
anena vidhinā sarvaṃ māsi māsi vrataṃ caret // MatsP_74.15

tatastrayodaśe māsi gā vai dadyāttrayodaśa
vastrālaṃkārasaṃyuktāḥ suvarṇāsyāḥ payasvinīḥ // MatsP_74.16

ekāmapi pradadyādvā vittahīno vimatsaraḥ
na vittaśāṭhyaṃ kurvīta yato mohātpatatyadhaḥ // MatsP_74.17

anena vidhinā yastu kuryātkalyāṇasaptamīm
sarvapāpavinirmuktaḥ sūryaloke mahīyate
āyurārogyamaiśvaryam anantamiha jāyate // MatsP_74.18

sarvapāpaharā nityaṃ sarvadaivatapūjitā
sarvaduṣṭopaśamanī sadā kalyāṇasaptamī // MatsP_74.19

imāmanantaphaladāṃ yastu kalyāṇasaptamīm
śṛṇoti paṭhate ceha sarvapāpaiḥ pramucyate // MatsP_74.20

matsya-purāṇa 75

viśokasaptamīṃ tadvad vakṣyāmi munipuṃgava
yāmupoṣya naraḥ śokaṃ na kadācidihāśnute // MatsP_75.1

māghe kṛṣṇatilaiḥ snātvā ṣaṣṭhyāṃ vai śuklapakṣataḥ
kṛtāhāraḥ kṛsarayā dantadhāvanapūrvakam
upavāsavrataṃ kṛtvā brahmacārī bhavenniśi // MatsP_75.2

tataḥ prabhāta utthāya kṛtasnānajapaḥ śuciḥ
kṛtvā tu kāñcanaṃ padmam arkāyeti ca pūjayet
karavīreṇa raktena raktavastrayugena ca // MatsP_75.3

yathā viśokaṃ bhuvanaṃ tvayaivāditya sarvadā
tathā viśokatā me 'stu tvadbhaktiḥ pratijanma ca // MatsP_75.4

evaṃ sampūjya ṣaṣṭhyāṃ tu bhaktyā sampūjayeddvijān
suptvā saṃprāśya gomūtram utthāya kṛtanaityakaḥ // MatsP_75.5

sampūjya viprānannena guḍapātrasamanvitam
tadvastrayugmaṃ padmaṃ ca brāhmaṇāya nivedayet // MatsP_75.6

atailalavaṇaṃ bhuktvā saptamyāṃ maunasaṃyutaḥ
tataḥ purāṇaśravaṇaṃ kartavyaṃ bhūtimicchatā // MatsP_75.7

anena vidhinā sarvam ubhayorapi pakṣayoḥ
kṛtvā yāvatpunarmāghaśuklapakṣasya saptamī // MatsP_75.8

vratānte kalaśaṃ dadyāt suvarṇakamalānvitam
śayyāṃ sopaskarāṃ dadyāt kapilāṃ ca payasvinīm // MatsP_75.9

anena vidhinā yastu vittaśāṭhyavivarjitaḥ
viśokasaptamīṃ kuryāt sa yāti paramāṃ gatim // MatsP_75.10

yāvajjanmasahasrāṇāṃ sāgraṃ koṭiśataṃ bhavet
tāvanna śokamabhyeti rogadaurgatyavarjitaḥ // MatsP_75.11

yaṃ yaṃ prārthayate kāmaṃ taṃ tamāpnoti puṣkalam
niṣkāmaḥ kurute yastu sa paraṃ brahma gacchati // MatsP_75.12

yaḥ paṭhecchṛṇuyādvāpi viśokākhyāṃ ca saptamīm
so 'pīndralokamāpnoti na duḥkhī jāyate kvacit // MatsP_75.13

matsya-purāṇa 76

anyāmapi pravakṣyāmi nāmnā tu phalasaptamīm
yāmupoṣya naraḥ pāpād vimuktaḥ svargabhāgbhavet // MatsP_76.1

mārgaśīrṣe śubhe māsi saptamyāṃ niyatavrataḥ
tāmupoṣyātha kamalaṃ kārayitvā tu kāñcanam // MatsP_76.2

śarkarāsaṃyutaṃ dadyād brāhmaṇāya kuṭumbine
raviṃ kāñcanakaṃ kṛtvā palasyaikasya dharmavit
dadyāddvikālavelāyāṃ bhānurme prīyatāmiti // MatsP_76.3

bhaktyā tu viprānsampūjya cāṣṭamyāṃ kṣīrabhojanam
dattvā kuryātphalayutaṃ yāvatsyātkṛṣṇesaptamī // MatsP_76.4

tāmapyupoṣya vidhivad anenaiva krameṇa tu
tadvaddhaimaphalaṃ dattvā suvarṇakamalānvitam // MatsP_76.5

śarkarāpātrasaṃyuktaṃ vastramālyasamanvitam
saṃvatsaraṃ ca tenaiva vidhinobhayasaptamīm // MatsP_76.6

upoṣya dattvā kramaśaḥ sūryamantramudīrayet
bhānurarko ravirbrahmā sūryaḥ śakro hariḥ śivaḥ
śrīmānvibhāvasustvaṣṭā varuṇaḥ prīyatāmiti // MatsP_76.7

pratimāsaṃ ca saptamyām ekaikaṃ nāma kīrtayet
pratipakṣaṃ phalatyāgam etatkurvansamācaret // MatsP_76.8

vratānte vipramithunaṃ pūjayedvastrabhūṣaṇaiḥ
śarkarākalaśaṃ dadyād dhemapadmadalānvitam // MatsP_76.9

yathā na viphalāḥ kāmās tvadbhaktānāṃ sadā rave
tathānantaphalāvāptir astu me saptajanmasu // MatsP_76.10

imāmanantaphaladāṃ yaḥ kuryātphalasaptamīm
sarvapāpaviśuddhātmā sūryaloke mahīyate // MatsP_76.11

surāpānādikaṃ kiṃcid yadatrāmutra vā kṛtam
tatsarvaṃ nāśamāyāti yaḥ kuryātphalasaptamīm // MatsP_76.12

kurvāṇaḥ saptamīṃ cemāṃ satataṃ rogavarjitaḥ
bhūtānbhavyāṃśca puruṣāṃs tārayedekaviṃśatim
yaḥ śṛṇoti paṭhedvāpi so 'pi kalyāṇabhāgbhavet // MatsP_76.13

matsya-purāṇa 77

śarkarāsaptamīṃ vakṣye tadvatkalmaṣanāśinīm
āyurārogyamaiśvaryaṃ yayānantaṃ prajāyate // MatsP_77.1

mādhavasya site pakṣe saptamyāṃ niyatavrataḥ
prātaḥ snātvā tilaiḥ śuklaiḥ śuklamālyānulepanaḥ // MatsP_77.2

sthaṇḍile padmamālikhya kuṅkumena sakarṇikam
tasminnamaḥ savitre tu gandhadhūpau nivedayet // MatsP_77.3

sthāpayedudakumbhaṃ ca śarkarāpātrasaṃyutam
śuklavastrairalaṃkṛtya śuklamālyānulepanaiḥ
suvarṇena samāyuktaṃ mantreṇānena pūjayet // MatsP_77.4

viśvavedamayo yasmād vedavādīti paṭhyase
sarvasyāmṛtameva tvam ataḥ śāntiṃ prayaccha me // MatsP_77.5

pañcagavyaṃ tataḥ pītvā svapettatpārśvataḥ kṣitau
saurasūktaṃ smarannāste purāṇaśravaṇena ca // MatsP_77.6

ahorātre gate paścād aṣṭamyāṃ kṛtanaityakaḥ
tatsarvaṃ viduṣe tadvad brāhmaṇāya nivedayet // MatsP_77.7

bhojayecchaktito viprāñ charkarāghṛtapāyasaiḥ
bhuñjītātailalavaṇaṃ svayamapyatha vāgyataḥ // MatsP_77.8

anena vidhinā sarvaṃ māsi māsi samācaret
saṃvatsarānte śayanaṃ śarkarākalaśānvitam // MatsP_77.9

sarvopaskarasaṃyuktaṃ tathaikāṃ gāṃ payasvinīm
gṛhaṃ ca śaktimāndadyāt samastopaskarānvitam // MatsP_77.10

sahasreṇātha niṣkāṇāṃ kṛtvā dadyācchatena vā
daśabhirvātha niṣkeṇa tadardhenāpi śaktitaḥ // MatsP_77.11

suvarṇāśvaḥ pradātavyaḥ pūrvavanmantravādanam
na vittaśāṭhyaṃ kurvīta kurvandoṣaṃ samaśnute // MatsP_77.12

amṛtaṃ pibato vaktrāt sūryasyāmṛtabindavaḥ
nipeturye dharaṇyāṃ tu śālimudgekṣavaḥ smṛtāḥ // MatsP_77.13

śarkarā tu parā tasmād ikṣusāro 'mṛtātmavān
iṣṭā raverataḥ puṇyā śarkarā havyakavyayoḥ // MatsP_77.14

śarkarāsaptamī ceyaṃ vājimedhaphalapradā
sarvaduṣṭapraśamanī putrapautrapravardhinī // MatsP_77.15

yaḥ kuryātparayā bhaktyā sa vai sadgatimāpnuyāt
kalpamekaṃ vasetsvarge tato yāti paraṃ padam // MatsP_77.16

idamanaghaṃ śṛṇoti yaḥ smaredvā paripaṭhatīha divākarasya loke
matimapi ca dadāti so 'pi devair amaravadhūjanamālayābhipūjyaḥ // MatsP_77.17

matsya-purāṇa 78

ataḥ paraṃ pravakṣyāmi tadvatkamalasaptamīm
yasyāḥ saṃkīrtanādeva tuṣyatīha divākaraḥ // MatsP_78.1

vasantāmalasaptamyāṃ snātaḥ sangaurasarṣapaiḥ
tilapātre ca sauvarṇe vidhāya kamalaṃ śubham // MatsP_78.2

vastrayugmāvṛtaṃ kṛtvā gandhapuṣpaiḥ samarcayet
namaḥ kamalahastāya namaste viśvadhāriṇe // MatsP_78.3

divākara namastubhyaṃ prabhākara namo 'stu te
tato dvikālavelāyām udakumbhasamanvitām // MatsP_78.4

viprāya dadyātsampūjya vastramālyavibhūṣaṇaiḥ
śaktyā ca kapilāṃ dadyād alaṃkṛtya vidhānataḥ // MatsP_78.5

ahorātre gate paścād aṣṭamyāṃ bhojayeddvijān
yathāśaktyatha bhuñjīta māṃsatailavivarjitam // MatsP_78.6

anena vidhinā śuklasaptamyāṃ māsi māsi ca
sarvaṃ samācaredbhaktyā vittaśāṭhyavivarjitaḥ // MatsP_78.7

vratānte śayanaṃ dadyāt suvarṇakamalānvitam
gāṃ ca dadyātsvaśaktyā tu suvarṇāḍhyāṃ payasvinīm // MatsP_78.8

bhājanāsanadīpādīn dadyād iṣṭānupaskarān
anena vidhinā yastu kuryātkamalasaptamīm
lakṣmīmanantāmabhyeti sūryaloke mahīyate // MatsP_78.9

kalpe kalpe tato lokān saptagatvā pṛthakpṛthak
apsarobhiḥ parivṛtas tato yāti parāṃ gatim // MatsP_78.10

yaḥ paśyatīdaṃ śṛṇuyācca martyaḥ paṭhecca bhaktyātha matiṃ dadāti
so 'pyatra lakṣmīmacalāmavāpya gandharvavidyādharalokabhāksyāt // MatsP_78.11

athātaḥ sampravakṣyāmi sarvapāpapraṇāśinīm
sarvakāmapradāṃ ramyāṃ nāmnā mandārasaptamīm // MatsP_79.1

māghasyāmalapakṣe tu pañcamyāṃ laghubhuṅnaraḥ
dantakāṣṭhaṃ tataḥ kṛtvā ṣaṣṭhīmupavasedbudhaḥ // MatsP_79.2

viprān sampūjayitvā tu mandāraṃ prāśayenniśi
tataḥ prabhāta utthāya kṛtvā snānaṃ punardvijān // MatsP_79.3

bhojayecchaktitaḥ kṛtvā mandārakusumāṣṭakam
sauvarṇaṃ puruṣaṃ tadvat padmahastaṃ suśobhanam // MatsP_79.4

padmaṃ kṛṣṇatilaiḥ kṛtvā tāmrapātre 'ṣṭapattrakam
haimamandārakusumair bhāskarāyeti pūrvataḥ // MatsP_79.5

namaskāreṇa tadvacca sūryāyetyānale dale
dakṣiṇe tadvadarkāya tathāryamṇe ca nairṛte // MatsP_79.6

paścime vedadhāmne ca vāyavye caṇḍabhānave
pūṣṇetyuttarataḥ pūjyam ānandāyetyataḥ param // MatsP_79.7

karṇikāyāṃ ca puruṣaṃ sarvātmana iti nyaset
śuklavastraiḥ samāveṣṭya bhakṣyairmālyaphalādibhiḥ // MatsP_79.8

evamabhyarcya tatsarvaṃ dadyādvedavide punaḥ
bhuñjītātailalavaṇaṃ vāgyataḥ prāṅmukho gṛhī // MatsP_79.9

anena vidhinā sarvaṃ saptamyāṃ māsi māsi ca
kuryātsaṃvatsaraṃ yāvad vittaśāṭhyavivarjitaḥ // MatsP_79.10

etadeva vratānte tu nidhāya kalaśopari
gobhirvibhavataḥ sārdhaṃ dātavyaṃ bhūtimicchatā // MatsP_79.11

namo mandāranāthāya mandārabhavanāya ca
tvaṃ rave tārayasvāsmān saṃsārabhayasāgarāt // MatsP_79.12

anena vidhinā yastu kuryānmandārasaptamīm
vipāpmā sa sukhī martyaḥ kalpaṃ ca divi modate // MatsP_79.13

imāmaghaughapaṭalabhīṣaṇadhvāntadīpikām
gacchanpragṛhya saṃsāre sarvārthāṃśca labhennaraḥ // MatsP_79.14

mandārasaptamīm etām īpsitārthaphalapradām
yaḥ paṭhecchṛṇuyādvāpi sarvapāpaiḥ pramucyate // MatsP_79.15

athānyāmapi vakṣyāmi śobhanāṃ śubhasaptamīm
yāmupoṣya naro rogaśokaduḥkhaiḥ pramucyate // MatsP_80.1

puṇyena cāśvayuje māsi kṛtasnānajapaḥ śuciḥ
vācayitvā tato viprān ārabhecchubhasaptamīm // MatsP_80.2

kapilāṃ pūjayedbhaktyā gandhamālyānulepanaiḥ
namāmi sūryasambhūtām aśeṣabhuvanālayām
tvāmahaṃ śubhakalyāṇaśarīrāṃ sarvasiddhaye // MatsP_80.3

atha kṛtvā tilaprasthaṃ tāmrapātreṇa saṃyutam
kāñcanaṃ vṛṣabhaṃ tadvad gandhamālyaguḍānvitaiḥ // MatsP_80.4

phalair nānāvidhair bhakṣyair ghṛtapāyasasaṃyutaiḥ
dadyāddvikālavelāyām aryamā prīyatāmiti // MatsP_80.5

pañcagavyaṃ ca saṃprāśya svapedbhūmau vimatsaraḥ
tataḥ prabhāte saṃjāte bhaktyā sampūjayeddvijān // MatsP_80.6

anena vidhinā dadyān māsi māsi sadā naraḥ
vāsasā vṛṣabhaṃ haimaṃ tadvadgāṃ kāñcanodbhavām // MatsP_80.7

saṃvatsarānte śayanam ikṣudaṇḍaguḍānvitam
sopadhānakaviśrāmaṃ bhājanāsanasaṃyutam // MatsP_80.8

tāmrapātre tilaprasthaṃ sauvarṇaṃ vṛṣabhaṃ tathā
dadyādvedavide sarvaṃ viśvātmā prīyatāmiti // MatsP_80.9

anena vidhinā vidvān kuryādyaḥ śubhasaptamīm
tasya śrīrvipulā kīrtir bhavejjanmani janmani // MatsP_80.10

apsarogaṇagandharvaiḥ pūjyamānaḥ surālaye
vasedgaṇādhipo bhūtvā yāvadābhūtasaṃplavam
kalpādāvavatīrṇastu saptadvīpādhipo bhavet // MatsP_80.11

brahmahatyāsahasrasya bhrūṇahatyāśatasya ca
nāśāyālamiyaṃ puṇyā paṭhyate śubhasaptamī // MatsP_80.12

imāṃ paṭhedyaḥ śṛṇuyānmuhūrtaṃ paśyetprasaṅgādapi dīyamānam
so 'pyatra sarvāghavimuktadehaḥ prāpnoti vidyādharanāyakatvam // MatsP_80.13

yāvatsamāḥ sapta naraḥ karoti yaḥ saptamīṃ saptavidhānayuktām
sa saptalokādhipatiḥ krameṇa bhūtvā padaṃ yāti paraṃ murāreḥ // MatsP_80.14

kim abhīṣṭaviyogaśokasaṃghādalam uddhartumupoṣaṇaṃ vrataṃ vā
vibhavodbhavakāri bhūtale 'smin bhavabhīterapi sūdanaṃ ca puṃsaḥ // MatsP_81.1

paripṛṣṭamidaṃ jagatpriyaṃ te vibudhānāmapi durlabhaṃ mahattvāt
tava bhaktimatastathāpi vakṣye vratamindrāsuramānaveṣu guhyam // MatsP_81.2

puṇyamāśvayuje māsi viśokadvādaśīvratam
daśamyāṃ laghubhugvidvān ārabhenniyamena tu // MatsP_81.3

udaṅmukhaḥ prāṅmukho vā dantadhāvanapūrvakam
ekādaśyāṃ nirāhāraḥ samabhyarcya tu keśavam
śriyaṃ vābhyarcya vidhivad bhokṣyāmi tvapare 'hani // MatsP_81.4

evaṃ niyamakṛtsuptvā prātarutthāya mānavaḥ
snānaṃ sarvauṣadhaiḥ kuryāt pañcagavyajalena tu
śuklamālyāmbaradharaḥ pūjayecchrīśamutpalaiḥ // MatsP_81.5

viśokāya namaḥ pādau jaṅghe ca varadāya vai
śrīśāya jānunī tadvad ūrū ca jalaśāyine // MatsP_81.6

kandarpāya namo guhyaṃ mādhavāya namaḥ kaṭim
dāmodarāyetyudaraṃ pārśve ca vipulāya vai // MatsP_81.7

nābhiṃ ca padmanābhāya hṛdayaṃ manmathāya vai
śrīdharāya vibhorvakṣaḥ karau madhujite namaḥ // MatsP_81.8

cakriṇe vāmabāhuṃ ca dakṣiṇaṃ gadine namaḥ
vaikuṇṭhāya namaḥ kaṇṭham āsyaṃ yajñamukhāya vai // MatsP_81.9

nāsāmaśokanidhaye vāsudevāya cākṣiṇī
lalāṭaṃ vāmanāyeti haraye ca punarbhruvau // MatsP_81.10

alakānmādhavāyeti kirīṭaṃ viśvarūpiṇe
namaḥ sarvātmane tadvac chira ityabhipūjayet // MatsP_81.11

evaṃ sampūjya govindaṃ phalamālyānulepanaiḥ
tatastu maṇḍalaṃ kṛtvā sthaṇḍilaṃ kārayenmudā // MatsP_81.12

caturasraṃ samantācca ratnimātramudakplavam
ślakṣṇaṃ hṛdyaṃ ca parito vapratrayasamāvṛtam // MatsP_81.13

aṅgulenocchritā vaprās tadvistārastu dvyaṅgulaḥ
sthaṇḍilasyopariṣṭācca bhittiraṣṭāṅgulā bhavet // MatsP_81.14

nadīvālukayā śūrpe lakṣmyāḥ pratikṛtiṃ nyaset
sthaṇḍile śūrpamāropya lakṣmīmityarcayedbudhaḥ // MatsP_81.15

namo devyai namaḥ śāntyai namo lakṣmyai namaḥ śriyai
namaḥ puṣṭyai namastuṣṭyai vṛṣṭyai hṛṣṭyai namo namaḥ // MatsP_81.16

viśokā duḥkhanāśāya viśokā varadāstu me
viśokā cāstu sampattyai viśokā sarvasiddhaye // MatsP_81.17

tataḥ śuklāmbaraiḥ śūrpaṃ veṣṭya sampūjayetphalaiḥ
vastrairnānāvidhaistadvat suvarṇakamalena ca // MatsP_81.18

rajanīṣu ca sarvāsu pibeddarbhodakaṃ budhaḥ
tatastu gītanṛtyādi kārayetsakalāṃ niśām // MatsP_81.19

yāmatraye vyatīte tu suptvāpyutthāya mānavaḥ
abhigamya ca viprāṇāṃ mithunāni tadārcayet // MatsP_81.20

śaktitas trīṇi caikaṃ vā vastramālyānulepanaiḥ
śayanasthāni pūjyāni namo 'stu jalaśāyine // MatsP_81.21

tatastu gītavādyena rātrau jāgaraṇe kṛte
prabhāte ca tataḥ snānaṃ kṛtvā dāmpatyamarcayet // MatsP_81.22

bhojanaṃ ca yathāśaktyā vittaśāṭhyavivarjitaḥ
bhuktvā śrutvā purāṇāni taddinaṃ cātivāhayet // MatsP_81.23

anena vidhinā sarvaṃ māsi māsi samācaret
vratānte śayanaṃ dadyād guḍadhenusamanvitam
sopadhānakaviśrāmaṃ sāstarāvaraṇaṃ śubham // MatsP_81.24

yathā na lakṣmīrdeveśa tvāṃ parityajya gacchati
tathā surūpatārogyam aśokaścāstu me sadā // MatsP_81.25

yathā devena rahitā na lakṣmīrjāyate kvacit
tathā viśokatā me 'stu bhaktiragryā ca keśave // MatsP_81.26

mantreṇānena śayanaṃ guḍadhenusamanvitam
śūrpaṃ ca lakṣmyā sahitaṃ dātavyaṃ bhūtimicchatā // MatsP_81.27

utpalaṃ karavīraṃ ca bāṇamamlānakuṅkumam
ketakī sinduvāraṃ ca mallikā gandhapāṭalā
kadambaṃ kubjakaṃ jātiḥ śastānyetāni sarvadā // MatsP_81.28

guḍadhenuvidhānaṃ me samācakṣva jagatpate
kiṃrūpaṃ kena mantreṇa dātavyaṃ tadihocyatām // MatsP_82.1

guḍadhenuvidhānasya yadrūpamiha yatphalam
tadidānīṃ pravakṣyāmi sarvapāpavināśanam // MatsP_82.2

kṛṣṇājinaṃ caturhastaṃ prāggrīvaṃ vinyasedbhuvi
gomayenānuliptāyāṃ darbhānāstīrya sarvataḥ // MatsP_82.3

laghveṇakājinaṃ tadvad vatsaṃ ca parikalpayet
prāṅmukhīṃ kalpayeddhenum udakpādāṃ savatsakām // MatsP_82.4

uttamā guḍadhenuḥ syāt sadā bhāracatuṣṭayam
vatsaṃ bhāreṇa kurvīta dvābhyāṃ vai madhyamā smṛtā // MatsP_82.5

ardhabhāreṇa vatsaḥ syāt kaniṣṭhā bhārakeṇa tu
caturthāṃśena vatsaḥ syād gṛhavittānusārataḥ // MatsP_82.6

dhenuvatsau ghṛtāsyau ca sitasūkṣmāmbarāvṛtau
śuktikarṇāvikṣupādau śucimuktāphalekṣaṇau // MatsP_82.7

sitasūtraśirālau tau sitakambalakambalau
tāmragaṇḍakapṛṣṭhau tau sitacāmararomakau // MatsP_82.8

vidrumabhrūyugopetau navanītastanāvubhau
kṣaumapucchau kāṃsyadohāv indranīlakatārakau // MatsP_82.9

suvarṇaśṛṅgābharaṇau rājataiḥ khurasaṃyutau
nānāphalasamāyuktau ghrāṇagandhakaraṇḍakau
ityevaṃ racayitvā tau dhūpadīpairathārcayet // MatsP_82.10

yā lakṣmīḥ sarvabhūtānāṃ yā ca deveṣvavasthitā
dhenurūpeṇa sā devī mama śāntiṃ prayacchatu // MatsP_82.11

dehasthā yā ca rudrāṇī śaṃkarasya sadā priyā
dhenurūpeṇa sā devī mama pāpaṃ vyapohatu // MatsP_82.12

viṣṇorvakṣasi yā lakṣmīḥ svāhā yā ca vibhāvasoḥ
candrārkaśakraśaktiryā dhenurūpāstu sā śriye // MatsP_82.13

caturmukhasya yā lakṣmīr yā lakṣmīrdhanadasya ca
lakṣmīryā lokapālānāṃ sā dhenurvaradāstu me // MatsP_82.14

svadhā yā pitṛmukhyāṇāṃ svāhā yajñabhujāṃ ca yā
sarvapāpaharā dhenus tasmācchāntiṃ prayaccha me // MatsP_82.15

evamāmantrya tāṃ dhenuṃ brāhmaṇāya nivedayet
vidhānametaddhenūnāṃ sarvāsām abhipaṭhyate // MatsP_82.16

yāstāḥ pāpavināśinyaḥ paṭhyante daśa dhenavaḥ
tāsāṃ svarūpaṃ vakṣyāmi nāmāni ca narādhipa // MatsP_82.17

prathamā guḍadhenuḥ syād ghṛtadhenus tathāparā
tiladhenustṛtīyā tu caturthī jalasaṃjñitā // MatsP_82.18

kṣīradhenuśca vikhyātā madhudhenustathā parā
saptamī śarkarādhenur dadhidhenustathāṣṭamī
rasadhenuśca navamī daśamī syāt svarūpataḥ // MatsP_82.19

kumbhāḥ syurdravadhenūnām itarāsāṃ tu rāśayaḥ
suvarṇadhenumapyatra kecidicchanti bhānavaḥ // MatsP_82.20

navanītena ratnaiśca tathānye tu maharṣayaḥ
etadevaṃvidhānaṃ syāt ta evopaskarāḥ smṛtāḥ // MatsP_82.21

mantrāvāhanasaṃyuktāḥ sadā parvaṇi parvaṇi
yathāśraddhaṃ pradātavyā bhuktimuktiphalapradāḥ // MatsP_82.22

guḍadhenuprasaṅgena sarvāstāvanmayoditāḥ
aśeṣayajñaphaladāḥ sarvāḥ pāpaharāḥ śubhāḥ // MatsP_82.23

vratānāmuttamaṃ yasmād viśokadvādaśīvratam
tadaṅgatvena caivātra guḍadhenuḥ praśasyate // MatsP_82.24

ayane viṣuve puṇye vyatīpāte 'thavā punaḥ
guḍadhenvādayo deyās tūparāgādiparvasu // MatsP_82.25

viśokadvādaśī caiṣā puṇyā pāpaharā śubhā
yāmupoṣya naro yāti tadviṣṇoḥ paramaṃ padam // MatsP_82.26

iha loke ca saubhāgyam āyurārogyameva ca
vaiṣṇavaṃ puramāpnoti maraṇe ca smaranharim // MatsP_82.27

navārbudasahasrāṇi daśa cāṣṭau ca dharmavit
na śokaduḥkhadaurgatyaṃ tasya saṃjāyate nṛpa // MatsP_82.28

nārī vā kurute yā tu viśokadvādaśīvratam
nṛtyagītaparā nityaṃ sāpi tatphalamāpnuyāt // MatsP_82.29

tasmādagre harernityam anantaṃ gītavādanam
kartavyaṃ bhūtikāmena bhaktyā tu parayā nṛpa // MatsP_82.30

iti paṭhati ya itthaṃ yaḥ śṛṇotīha samyaṅ madhumuranarakārer arcanaṃ yaśca paśyet
matimāpa ca janānāṃ yo dadātīndraloke vasati sa vibudhaughaiḥ pūjyate kalpamekam // MatsP_82.31

bhagavañchrotumicchāmi dānamāhātmyamuttamam
yadakṣayaṃ pare loke devarṣigaṇapūjitam // MatsP_83.1

meroḥ pradānaṃ vakṣyāmi daśadhā munipuṃgava
yatpradānānnaro lokān āpnoti surapūjitān // MatsP_83.2

purāṇeṣu ca vedeṣu yajñeṣvāyataneṣu ca
na tatphalamadhīteṣu kṛteṣviha yadaśnute // MatsP_83.3

tasmādvidhānaṃ vakṣyāmi parvatānāmanukramāt
prathamo dhānyaśailaḥ syād dvitīyo lavaṇācalaḥ // MatsP_83.4

guḍācalastṛtīyastu caturtho hemaparvataḥ
pañcamastilaśailaḥ syāt ṣaṣṭhaḥ kārpāsaparvataḥ // MatsP_83.5

saptamo ghṛtaśailaśca ratnaśailastathāṣṭamaḥ
rājato navamastadvad daśamaḥ śarkarācalaḥ // MatsP_83.6

vakṣye vidhānameteṣāṃ yathāvadanupūrvaśaḥ
ayane viṣuve puṇye vyatīpāte dinakṣaye // MatsP_83.7

śuklapakṣe tṛtīyāyām uparāge śaśikṣaye
vivāhotsavayajñeṣu dvādaśyāmatha vā punaḥ // MatsP_83.8

śuklāyāṃ pañcadaśyāṃ vā puṇyarkṣe vā vidhānataḥ
dhānyaśailādayo deyā yathāśāstraṃ vijānatā // MatsP_83.9

tīrtheṣvāyatane vāpi goṣṭhe vā bhavanāṅgaṇe
maṇḍapaṃ kārayedbhaktyā caturasramudaṅmukham
prāgudakpravaṇaṃ tadvat prāṅmukhaṃ ca vidhānataḥ // MatsP_83.10

gomayenānuliptāyāṃ bhūmāvāstīrya vai kuśān
tanmadhye parvataṃ kuryād viṣkambhaparvatānvitam // MatsP_83.11

dhānyadroṇasahasreṇa bhavedgiririhottamaḥ
madhyamaḥ pañcaśatikaḥ kaniṣṭhaḥ syāt tribhiḥ śataiḥ // MatsP_83.12

merurmahāvrīhimayastu madhye suvarṇavṛkṣatrayasaṃyutaḥ syāt
pūrveṇa muktāphalavajrayukto yāgyena gomedakapuṣparāgaiḥ // MatsP_83.13

paścācca gārutmatanīlaratnaiḥ saumyena vaidūryasarojarāgaiḥ
śrīkhaṇḍakhaṇḍairabhitaḥ pravālair latānvitaḥ śuktiśilātalaḥ syāt // MatsP_83.14

brahmātha viṣṇurbhagavānpurārir divākaro 'pyatra hiraṇmayaḥ syāt
mūrdhanyavasthānamamatsareṇa kāryaṃ tvanekaiśca punardvijaughaiḥ // MatsP_83.15

catvāri śṛṅgāṇi ca rājatāni nitambabhāgeṣvapi rājataḥ syāt
tathekṣuvaṃśāvṛtakandarastu ghṛtodakaprasravaṇaiśca dikṣu // MatsP_83.16

śuklāmbarāṇyambudharāvalī syāt pūrveṇa pītāni ca dakṣiṇena
vāsāṃsi paścādatha karburāṇi raktāni caivottarato ghanālī // MatsP_83.17

raupyānmahendrapramukhāṃs tathāṣṭau saṃsthāpya lokādhipatīnkrameṇa
nānāphalālī ca samantataḥ syān manoramaṃ mālyavilepanaṃ ca // MatsP_83.18

vitānakaṃ copari pañcavarṇam amlānapuṣpābharaṇaṃ sitaṃ ca
itthaṃ niveśyāmaraśailamagryaṃ merostu viṣkambhagirīn krameṇa // MatsP_83.19

turīyabhāgeṇa caturdiśaṃ ca saṃsthāpayetpuṣpavilepanāḍhyān
pūrveṇa mandaramanekaphalāvalībhir yuktaṃ yavaiḥ kanakabhadrakadambacihnaiḥ // MatsP_83.20

kāmena kāñcanamayena virājamānam ākārayetkusumavastravilepanāḍhyam
kṣīrāruṇodasarasātha vanena caivaṃ raupyeṇa śaktighaṭitena virājamānam // MatsP_83.21

yāmyena gandhamadanaśca niveśanīyo godhūmasaṃcayamayaḥ kaladhautayuktaḥ
haimena yajñapatinā ghṛtamānasena vastraiśca rājatavanena ca saṃyutaḥ syāt // MatsP_83.22

paścāt tilācalam anekasugandhipuṣpasauvarṇapippalahiraṇmayahaṃsayuktam
ākārayedrajatapuṣpavanena tadvad vastrānvitaṃ dadhisitodasaras tathāgre // MatsP_83.23

saṃsthāpya taṃ vipulaśailamathottareṇa śailaṃ supārśvamapi māṣamayaṃ suvastram
puṣpaiśca hemavaṭapādapaśekharaṃ tam ākārayet kanakadhenuvirājamānam // MatsP_83.24

mākṣīkabhadrasarasātha vanena tadvad raupyeṇa bhāsvaravatā ca yutaṃ vidhāya
homaścaturbhiratha vedapurāṇavidbhir dāntair anindyacaritākṛtibhirdvijendraiḥ // MatsP_83.25

pūrveṇa hastamitamatra vidhāya kuṇḍaṃ kāryastilairyavaghṛtena samitkuśaiśca
rātrau ca jāgaramanuddhatagītatūryair āvāhanaṃ ca kathayāmi śiloccayānām // MatsP_83.26

tvaṃ sarvadevagaṇadhāmanidhe viruddham asmadgṛheṣvamaraparvata nāśayāśu
kṣemaṃ vidhatsva kuru śāntimanuttamāṃ naḥ sampūjitaḥ paramabhaktimatā mayā hi // MatsP_83.27

tvameva bhagavānīśo brahmā viṣṇurdivākaraḥ
mūrtāmūrtātparaṃ bījam ataḥ pāhi sanātana // MatsP_83.28

yasmāttvaṃ lokapālānāṃ viśvamūrteśca mandiram
rudrādityavasūnāṃ ca tasmācchāntiṃ prayaccha me // MatsP_83.29

yasmādaśūnyamamarair nārībhiśca śivena ca
tasmānmām uddharāśeṣaduḥkhasaṃsārasāgarāt // MatsP_83.30

evamabhyarcya taṃ meruṃ mandaraṃ cābhipūjayet
yasmāccaitrarathena tvaṃ bhadrāśvena ca varṣataḥ // MatsP_83.31

śobhase mandara kṣipram atastuṣṭikaro bhava
yasmāccūḍāmaṇirjambūdvīpe tvaṃ gandhamādana // MatsP_83.32

gandharvavanaśobhāvān ataḥ kīrtirdṛḍhāstu me
yasmāttvaṃ ketumālena vaibhrājena vanena ca // MatsP_83.33

hiraṇmayāśvatthaśirās tasmātpuṣṭirdhruvāstu me
uttaraiḥ kurubhiryasmāt sāvitreṇa vanena ca // MatsP_83.34

supārśva rājase nityam ataḥ śrīrakṣayāstu me
evamāmantrya tānsarvān prabhāte vimale punaḥ // MatsP_83.35

snātvātha gurave dadyān madhyamaṃ parvatottamam
viṣkambhaparvatāndadyād ṛtvigbhyaḥ kramaśo mune // MatsP_83.36

gāśca dadyāccaturviṃśat yathavā daśa nārada
nava sapta tathāṣṭau vā pañca dadyād aśaktimān // MatsP_83.37

ekāpi gurave deyā kapilā ca payasvinī
parvatānāmaśeṣāṇām eṣa eva vidhiḥ smṛtaḥ // MatsP_83.38

ta eva pūjane mantrās ta evopaskarā matāḥ
grahāṇāṃ lokapālānāṃ brahmādīnāṃ ca sarvadā // MatsP_83.39

svamantreṇaiva sarveṣu homaḥ śaileṣu paṭhyate
upavāsī bhavennityam aśakte naktamiṣyate // MatsP_83.40

vidhānaṃ sarvaśailānāṃ kramaśaḥ śṛṇu nārada
dānakāle ca ye mantrāḥ parvateṣu ca yatphalam // MatsP_83.41

annaṃ brahma yataḥ proktam anne prāṇāḥ pratiṣṭhitāḥ
annādbhavanti bhūtāni jagadannena vartate // MatsP_83.42

annameva tato lakṣmīr annameva janārdanaḥ
dhānyaparvatarūpeṇa pāhi tasmānnagottama // MatsP_83.43

anena vidhinā yastu dadyāddhānyamayaṃ girim
manvantaraśataṃ sāgraṃ devaloke mahīyate // MatsP_83.44

apsarogaṇagandharvair ākīrṇena virājatā
vimānena divaḥ pṛṣṭham āyāti sma niṣevita
dharmakṣaye rājarājyam āpnotīha na saṃśayaḥ // MatsP_83.45

matsya-purāṇa 84

athātaḥ sampravakṣyāmi lavaṇācalamuttamam
yatpradānānnaro lokān āpnoti śivasaṃyutān // MatsP_84.1

uttamaḥ ṣoḍaśadroṇaiḥ kartavyo lavaṇācalaḥ
madhyamaḥ syāttadardhena caturbhiradhamaḥ smṛtaḥ // MatsP_84.2

vittahīno yathāśaktyā droṇādūrdhvaṃ tu kārayet
caturthāṃśena viṣkambhaparvatānkārayetpṛthak // MatsP_84.3

vidhānaṃ pūrvavatkuryād brahmādīnāṃ ca sarvadā
tadvaddhemamayānsarvāṃl lokapālānniveśayet // MatsP_84.4

sarāṃsi kāmadevādīṃs tadvadatrāpi kārayet
kuryājjāgaraṇaṃ cāpi dānamantrānnibodhata // MatsP_84.5

saubhāgyasaraḥ sambhūto yato 'yaṃ lavaṇo rasaḥ
taddānakartṛkatvena tvaṃ māṃ pāhi nagottama // MatsP_84.6

yasmādannarasāḥ sarve notkaṭā lavaṇaṃ vinā
priyaṃ ca śivayornityaṃ tasmācchāntiṃ prayaccha me // MatsP_84.7

viṣṇudehasamudbhūtaṃ yasmādārogyavardhanam
tasmātparvatarūpeṇa pāhi saṃsārasāgarāt // MatsP_84.8

anena vidhinā yastu dadyāllavaṇaparvatam
umāloke vasetkalpaṃ tato yāti parāṃ gatim // MatsP_84.9

matsya-purāṇa 85

ataḥ paraṃ pravakṣyāmi guḍaparvatamuttamam
yatpradānānnaraḥ svargam āpnoti surapūjitam // MatsP_85.1

uttamo daśabhirbhārair madhyamaḥ pañcabhirmataḥ
tribhirbhāraiḥ kaniṣṭhaḥ syāt tadardhenālpavittavān // MatsP_85.2

tadvadāmantraṇaṃ pūjāṃ hemavṛkṣasurārcanam
viṣkambhaparvatāṃstadvat sarāṃsi vanadevatāḥ // MatsP_85.3

homajāgaraṇaṃ tadval lokapālādhivāsanam
dhānyaparvatavat kuryād imaṃ mantramudīrayet // MatsP_85.4

yathā deveṣu viśvātmā pravaro 'yaṃ janārdanaḥ
sāmavedastu vedānāṃ mahādevastu yoginām // MatsP_85.5

praṇavaḥ sarvamantrāṇāṃ nārīṇāṃ pārvatī yathā
tathā rasānāṃ pravaraḥ sadaivekṣuraso mataḥ // MatsP_85.6

mama tasmātparāṃ lakṣmīṃ guḍaparvata dehi vai
yasmātsaubhāgyadāyinyā bhrātā tvaṃ guḍaparvata
nivāsaścāpi pārvatyās tasmācchāntiṃ prayaccha me // MatsP_85.7

anena vidhinā yastu dadyādguḍamayaṃ girim
pūjyamānaḥ sa gandharvair gaurīloke mahīyate // MatsP_85.8

tataḥ kalpaśatānte tu saptadvīpādhipo bhavet
āyurārogyasampannaḥ śatrubhiścāparājitaḥ // MatsP_85.9

matsya-purāṇa 86

atha pāpaharaṃ vakṣye suvarṇācalamuttamam
yasya pradānādbhavanaṃ vairiñcaṃ yāti mānavaḥ // MatsP_86.1

uttamaḥ palasāhasro madhyamaḥ pañcabhiḥ śataiḥ
tadardhenādhamastadvad alpavitto 'pi śaktitaḥ
dadyādekapalādūrdhvaṃ yathāśaktyā vimatsaraḥ // MatsP_86.2

dhānyaparvatavatsarvaṃ vidadhyānmunipuṃgava
viṣkambhaśailāstadvacca ṛtvigbhyaḥ pratipādayet // MatsP_86.3

namaste brahmabījāya brahmagarbhāya te namaḥ
yasmādanantaphaladas tasmātpāhi śiloccaya // MatsP_86.4

yasmādagnerapatyaṃ tvaṃ yasmātpuṇyaṃ jagatpate
hemaparvatarūpeṇa tasmātpāhi nagottama // MatsP_86.5

anena vidhinā yastu dadyātkanakaparvatam
sa yāti paramaṃ brahmalokamānandakārakam
tatra kalpaśataṃ tiṣṭhet tato yāti parāṃ gatim // MatsP_86.6

matsya-purāṇa 87

ataḥ paraṃ pravakṣyāmi tilaśailaṃ vidhānataḥ
yatpradānānnaro yāti viṣṇulokaṃ sanātanam // MatsP_87.1

uttamo daśabhir droṇair madhyamaḥ pañcabhiḥ smṛtaḥ
tribhiḥ kaniṣṭho viprendra tilaśailaḥ prakīrtitaḥ // MatsP_87.2

pūrvavaccāparānsarvān viṣkambhānabhito girīn
dānamantrān pravakṣyāmi yathāvanmunipuṃgava // MatsP_87.3

yasmānmadhuvadhe viṣṇor dehasvedasamudbhavāḥ
tilāḥ kuśāśca māṣāśca tasmācchāntyai bhavatviha // MatsP_87.4

havye kavye ca yasmācca tilā evābhirakṣaṇam
bhavāduddhara śailendra tilācala namo 'stu te // MatsP_87.5

ityāmantrya ca yo dadyāt tilācalamanuttamam
sa vaiṣṇavaṃ padaṃ yāti punarāvṛttidurlabham // MatsP_87.6

dīrghāyuṣyaṃ samāpnoti putrapautraiśca modate
pitṛbhirdevagandharvaiḥ pūjyamāno divaṃ vrajet // MatsP_87.7

matsya-purāṇa 88

athātaḥ sampravakṣyāmi kārpāsācalamuttamam
yatpradānānnaro nityam āpnoti paramaṃ padam // MatsP_88.1

kārpāsaparvatas tadvad viṃśadbhārair ihottamaḥ
daśabhirmadhyamaḥ proktaḥ pañcabhistvadhamaḥ smṛtaḥ
bhāreṇālpadhano dadyād vittaśāṭhyavivarjitaḥ // MatsP_88.2

dhānyaparvatavatsarvam āsādya munipuṃgava
prabhātāyāṃ tu śarvaryāṃ dadyādidamudīrayet // MatsP_88.3

tvamevāvaraṇaṃ yasmāl lokānāmiha sarvadā
kārpāsādre namastubhyam aghaughadhvaṃsano bhava // MatsP_88.4

iti kārpāsaśailendraṃ yo dadyāccharvasaṃnidhau
rudraloke vasetkalpaṃ tato rājā bhavediha // MatsP_88.5

matsya-purāṇa 89

ataḥ paraṃ pravakṣyāmi ghṛtācalamanuttamam
tejo 'mṛtamayaṃ divyaṃ mahāpātakanāśanam // MatsP_89.1

viṃśatyā ghṛtakumbhānām uttamaḥ syādghṛtācalaḥ
daśabhirmadhyamaḥ proktaḥ pañcabhistvadhamaḥ smṛtaḥ // MatsP_89.2

alpavitto 'pi yaḥ kuryād dvābhyāmiha vidhānataḥ
viṣkambhaparvatāṃstadvac caturbhāgeṇa kalpayet // MatsP_89.3

śālitaṇḍulapātrāṇi kumbhopari niveśayet
kārayetsaṃhatānuccān yathāśobhaṃ vidhānataḥ // MatsP_89.4

veṣṭayecchuklavāsobhir ikṣudaṇḍaphalādikaiḥ
dhānyaparvatavaccheṣaṃ vidhānamiha paṭhyate // MatsP_89.5

adhivāsanapūrvaṃ ca tadvaddhomasurārcanam
prabhātāyāṃ tu śarvaryāṃ gurave taṃ nivedayet
viṣkambhaparvatāṃstadvad ṛtvigbhyaḥ śāntamānasaḥ // MatsP_89.6

saṃyogādghṛtamutpannaṃ yasmādamṛtatejasoḥ
tasmāddhṛtārcirviśvātmā prīyatāmatra śaṃkaraḥ // MatsP_89.7

yasmāttejomayaṃ brahma ghṛte tadviddhyavasthitam
ghṛtaparvatarūpeṇa tasmāttvaṃ pāhi no 'niśam // MatsP_89.8

anena vidhinā dadyād ghṛtācalamanuttamam
mahāpātakayukto 'pi lokamāpnoti śāṃkaram // MatsP_89.9

haṃsasārasayuktena kiṅkiṇījālamālinā
vimānenāpsarobhiśca siddhavidyādharair vṛtaḥ
viharetpitṛbhiḥ sārdhaṃ yāvadābhūtasaṃplavam // MatsP_89.10

matsya-purāṇa 90

ataḥ paraṃ pravakṣyāmi ratnācalamanuttamam
muktāphalasahasreṇa parvataḥ syādanuttamaḥ // MatsP_90.1

madhyamaḥ pañcaśatikas triśatenādhamaḥ smṛtaḥ
caturthāṃśena viṣkambhaparvatāḥ syuḥ samantataḥ // MatsP_90.2

pūrveṇa vajragomedair dakṣiṇenendranīlakaiḥ
padmarāgayutaḥ kāryo vidvadbhirgandhamādanaḥ // MatsP_90.3

vaidūryavidrumaiḥ paścāt sammiśro vimalācalaḥ
padmarāgaiḥ sasauvarṇair uttareṇa ca vinyaset // MatsP_90.4

dhānyaparvatavatsarvam atrāpi parikalpayet
tadvadāvāhanaṃ kuryād vṛkṣāndevāṃśca kāñcanān // MatsP_90.5

pūjayetpuṣpagandhādyaiḥ prabhāte ca vimatsaraḥ
pūrvavadguruṛtvigbhya imānmantrānudīrayet // MatsP_90.6

yadā devagaṇāḥ sarve sarvaratneṣvavasthitāḥ
tvaṃ ca ratnamayo nityaṃ namaste 'stu sadācala // MatsP_90.7

yasmādratnapradānena tuṣṭiṃ prakurute hariḥ
sadā ratnapradānena tasmānnaḥ pāhi parvata // MatsP_90.8

anena vidhinā yastu dadyādratnamayaṃ girim
sa yāti viṣṇusālokyam amareśvarapūjitaḥ // MatsP_90.9

yāvatkalpaśataṃ sāgraṃ vasecceha narādhipa
rūpārogyaguṇopetaḥ saptadvīpādhipo bhavet // MatsP_90.10

brahmahatyādikaṃ kiṃcid yadatrāmutra vā kṛtam
tatsarvaṃ nāśamāyāti girirvajrahato yathā // MatsP_90.11

matsya-purāṇa 91

ataḥ paraṃ pravakṣyāmi raupyācalamanuttamam
yatpradānānnaro yāti somalokamanuttamam // MatsP_91.1

daśabhiḥ palasāhasrair uttamo rajatācalaḥ
pañcabhirmadhyamaḥ proktas tadardhenādhamaḥ smṛtaḥ // MatsP_91.2

aśakto viṃśaterūrdhvaṃ kārayecchaktitastadā
viṣkambhaparvatāṃstadvat turīyāṃśena kalpayet // MatsP_91.3

pūrvavadrājatānkurvan mandarādīnvidhānataḥ
kaladhautamayāṃstadval lokeśānarcayedbudhaḥ // MatsP_91.4

brahmaviṣṇvarkavānkāryo nitambo 'tra hiraṇmayaḥ
rājataṃ syādyadanyeṣāṃ sarvaṃ tadiha kāñcanam // MatsP_91.5

śeṣaṃ tu pūrvavatkuryād dhomajāgaraṇādikam
dadyāttataḥ prabhāte tu gurave raupyaparvatam // MatsP_91.6

viṣkambhaśailānṛtvigbhyaḥ pūjyavastravibhūṣaṇaiḥ
imaṃ mantraṃ paṭhandadyād darbhapāṇirvimatsaraḥ // MatsP_91.7

pitṝṇāṃ vallabho yasmād dharīndrāṇāṃ śivasya ca
pāhi rājata tasmāttvaṃ śokasaṃsārasāgarāt // MatsP_91.8

itthaṃ nivedya yo dadyād rajatācalamuttamam
gavāmayutadānasya phalaṃ prāpnoti mānavaḥ // MatsP_91.9

somaloke sa gandharvaiḥ kiṃnarāpsarasāṃ gaṇaiḥ
pūjyamāno vasedvidvān yāvadābhūtasaṃplavam // MatsP_91.10

matsya-purāṇa 92

athātaḥ sampravakṣyāmi śarkarāśailamuttamam
yasya pradānādviṣṇvarkarudrāstuṣyanti sarvadā // MatsP_92.1

aṣṭābhiḥ śarkarābhārair uttamaḥ syānmahācalaḥ
caturbhirmadhyamaḥ prokto bhārābhyāmadhamaḥ smṛtaḥ // MatsP_92.2

bhāreṇa vārdhabhāreṇa kuryādyaḥ svalpavittavān
viṣkambhaparvatānkuryāt turīyāṃśena mānavaḥ // MatsP_92.3

dhānyaparvatavatsarvam āsādyāmarasaṃyutam
merorupari tadvacca sthāpyaṃ hematarutrayam // MatsP_92.4

mandāraḥ pārijātaśca tṛtīyaḥ kalpapādapaḥ
etadvṛkṣatrayaṃ mūrdhni sarveṣvapi niyojayet // MatsP_92.5

haricandanasaṃtānau pūrvapaścimabhāgayoḥ
niveśyau sarvaśaileṣu viśeṣāccharkarācale // MatsP_92.6

mandare kāmadevastu pratyagvaktraḥ sadā bhavet
gandhamādanaśṛṅge tu dhanadaḥ syādudaṅmukhaḥ // MatsP_92.7

prāṅmukho vedamūrtistu haṃsaḥ syādvipulācale
haimī supārśve surabhir dakṣiṇābhimukhī bhavet // MatsP_92.8

dhānyaparvatavatsarvam āvāhanavidhānakam
kṛtvā tu gurave dadyān madhyamaṃ parvatottamam
ṛtvigbhyaś caturaḥ śailān imānmantrānudīrayan // MatsP_92.9

saubhāgyāmṛtasāro 'yaṃ parvataḥ śarkarāyutaḥ
tasmādānandakārī tvaṃ bhava śailendra sarvadā // MatsP_92.10

amṛtaṃ pibatāṃ ye tu nipeturbhuvi śīkarāḥ
devānāṃ tatsamutthastvaṃ pāhi naḥ śarkarācala // MatsP_92.11

manobhavadhanurmadhyād udbhūtā śarkarā yataḥ
tanmayo 'si mahāśaila pāhi saṃsārasāgarāt // MatsP_92.12

yo dadyāccharkarāśailam anena vidhinā naraḥ
sarvapāpair vinirmuktaḥ sa yāti paramaṃ padam // MatsP_92.13

candratārārkasaṃkāśam adhiruhyānujīvibhiḥ
sahaiva yānamātiṣṭhet tatra viṣṇupracoditaḥ // MatsP_92.14

tataḥ kalpaśatānte tu saptadvīpādhipo bhavet
āyurārogyasampanno yāvajjanmārbudatrayam // MatsP_92.15

bhojanaṃ śaktitaḥ kuryāt sarvaśaileṣvamatsaraḥ
sarvatrākṣāralavaṇam aśnīyāttadanujñayā
parvatopaskarānsarvān prāpayedbrāhmaṇālayam // MatsP_92.16

āsītpurā bṛhatkalpe dharmamūrtirjanādhipaḥ
suhṛcchakrasya nihatā yena daityāḥ sahasraśaḥ // MatsP_92.17

somasūryādayo yasya tejasā vigataprabhāḥ
bhavanti śataśo yena śatravaścāparājitāḥ
yathecchārūpadhārī ca manuṣyo 'pyaparājitaḥ // MatsP_92.18

tasya bhānumatī nāma bhāryā trailokyasundarī
lakṣmīvad divyarūpeṇa nirjitāmarasundarī // MatsP_92.19

rājñastasyāgryamahiṣī prāṇebhyo 'pi garīyasī
daśanārīsahasrāṇāṃ madhye śrīriva rājate // MatsP_92.20

nṛpakoṭisahasreṇa na kadācitsa mucyate
kadācidāsthānagataḥ papraccha sa purodhasam
vismayenāvṛto rājā vasiṣṭhamṛṣisattamam // MatsP_92.21

bhagavankena dharmeṇa mama lakṣmīranuttamā
kasmācca vipulaṃ tejo maccharīre sadottamam // MatsP_92.22

purā līlāvatī nāma veśyā śivaparāyaṇā
tayā dattaścaturdaśyāṃ gurave lavaṇācalaḥ
hemavṛkṣādibhiḥ sārdhaṃ yathāvadvidhipūrvakam // MatsP_92.23

śūdraḥ suvarṇakāraśca nāmnā śauṇḍo 'bhavattadā
bhṛtyo līlāvatīgehe tena hemnā vinirmitāḥ // MatsP_92.24

taravaḥ suramukhyāśca śraddhāyuktena pārthiva
atirūpeṇa sampannā ghaṭayitvā vinā bhṛtim
dharmakāryamiti jñātvā na gṛhṇāti kathaṃcana // MatsP_92.25

ujjvālitāśca tatpatnyā sauvarṇāmarapādapāḥ
līlāvatī gireḥ pārśve paricaryāṃ ca pārthiva // MatsP_92.26

kṛtvā tābhyām aśāṭhyena guruśuśrūṣaṇādikam
sā ca līlāvatī veśyākālena mahatāpi ca // MatsP_92.27

kāladharmamanuprāptā karmayogeṇa nārada
sarvapāpavinirmuktā jagāma śivamandiram // MatsP_92.28

yo 'sau suvarṇakārastu daridro 'pyatisattvavān
na maulyamādādveśyātaḥ sa bhavāniha sāmpratam // MatsP_92.29

saptadvīpapatirjātaḥ sūryāyutasamaprabhaḥ
yayā suvarṇakārasya taravo hemanirmitāḥ
samyagujjvālitāḥ patnyā seyaṃ bhānumatī tava // MatsP_92.30

ujjvālanādujjvalarupamasyāḥ saṃjātamasminbhuvanādhipatyam
yasmātkṛtaṃ tatparikarma rātrāv anuddhatābhyāṃ lavaṇācalasya // MatsP_92.31

tasmācca lokeṣvaparājitatvam ārogyasaubhāgyayutā ca lakṣmīḥ
tasmāttvamapyatra vidhānapūrvaṃ dhānyācalādīndaśadhā kuruṣva // MatsP_92.32

tatheti satkṛtya sa dharmamūrtir vaco vasiṣṭhasya dadau ca sarvān
dhānyācaladīñchataśo murārer lokaṃ jagāmāmarapūjyamānaḥ // MatsP_92.33

paśyedapīmānadhano 'tibhaktyā spṛśenmanuṣyairapi dīyamānān
śṛṇoti bhaktyātha matiṃ dadāti vikalmaṣaḥ so 'pi divaṃ prayāti // MatsP_92.34

duḥsvapnaṃ praśamamupaiti paṭhyamānaiḥ śailendrairbhavabhayabhedanairmanuṣyaiḥ
yaḥ kuryātkimu munipuṃgaveha samyak śāntātmā sakalagirīndrasampradānam // MatsP_92.35

matsya-purāṇa 93

vaiśampāyanam āsīnam apṛcchacchaunakaḥ purā
sarvakāmāptaye nityaṃ kathaṃ śāntikapauṣṭikam // MatsP_93.1

śrīkāmaḥ śāntikāmo vā grahayajñaṃ samārabhet
vṛddhyāyuḥ puṣṭikāmo vā tathaivābhicaranpunaḥ
yena brahmanvidhānena tanme nigadataḥ śṛṇu // MatsP_93.2

sarvaśāstrāṇyanukramya saṃkṣipya granthavistaram
grahaśāntiṃ pravakṣyāmi purāṇaśruticoditām // MatsP_93.3

puṇye 'hni viprakathite kṛtvā brāhmaṇavācanam
grahāngrahādhidevāṃśca sthāpya homaṃ samārabhet // MatsP_93.4

grahayajñastridhā proktaḥ purāṇaśrutikovidaiḥ
prathamo 'yutahomaḥ syāl lakṣahomastataḥ param // MatsP_93.5

tṛtīyaḥ koṭihomastu sarvakāmaphalapradaḥ
ayutenāhutīnāṃ ca navagrahamakhaḥ smṛtaḥ // MatsP_93.6

tasya tāvadvidhiṃ vakṣye purāṇaśrutibhāṣitam
gartasyottarapūrveṇa vitastidvayavistṛtām // MatsP_93.7

vapradvayāvṛtāṃ vediṃ vitastyucchrāyasaṃmitām
saṃsthāpanāya devānāṃ caturasrāmudaṅmukhām // MatsP_93.8

agnipraṇayanaṃ kṛtvā tasyāmāvāhayetsurān
devatānāṃ tataḥ sthāpyā viṃśatirdvādaśādhikā // MatsP_93.9

sūryaḥ somastathā bhaumo budhajīvasitārkajāḥ
rāhuḥ keturiti proktā grahā lokahitāvahāḥ // MatsP_93.10

madhye tu bhāskaraṃ vidyāl lohitaṃ dakṣiṇena tu
uttareṇa guruṃ vidyād budhaṃ pūrvottareṇa tu // MatsP_93.11

pūrveṇa bhārgavaṃ vidyāt somaṃ dakṣiṇapūrvake
paścimena śaniṃ vidyād rāhuṃ paścimadakṣiṇe
paścimottarataḥ ketuṃ sthāpayecchuklataṇḍulaiḥ // MatsP_93.12

bhāskarasyeśvaraṃ vidyād umāṃ ca śaśinastathā
skandamaṅgārakasyāpi budhasya ca tathā harim // MatsP_93.13

brahmāṇaṃ ca gurorvidyāc chukrasyāpi śacīpatim
śanaiścarasya tu yamaṃ rāhoḥ kālaṃ tathaiva ca // MatsP_93.14

ketorvai citraguptaṃ ca sarveṣāmadhidevatāḥ
agnirāpaḥ kṣitirviṣṇur indra aindrī ca devatāḥ // MatsP_93.15

prajāpatiśca sarpāśca brahmā pratyadhidevatāḥ
vināyakaṃ tathā durgāṃ vāyurākāśameva ca
āvāhayedvyāhṛtibhis tathaivāśvikumārakau // MatsP_93.16

saṃsmaredraktamādityam aṅgārakasamanvitam
somaśukrau tathā śveto budhajīvau ca piṅgalau
mandarāhū tathā kṛṣṇau dhūmraṃ ketugaṇaṃ viduḥ // MatsP_93.17

grahavarṇāni deyāni vāsāṃsi kusumāni ca
dhūpāmodo 'tra surabhir upariṣṭād vitānikam
śobhanaṃ sthāpayetprājñaḥ phalapuṣpasamanvitam // MatsP_93.18

guḍaudanaṃ raverdadyāt somāya ghṛtapāyasam
aṅgārakāya saṃyāvaṃ budhāya kṣīraṣaṣṭike // MatsP_93.19

dadhyodanaṃ ca jīvāya śakrāya ca ghṛtaudanam
śanaiścarāya kṛsarām ajāmāṃsaṃ ca rāhave
citraudanaṃ ca ketubhyaḥ sarvabhakṣyairathārcayet // MatsP_93.20

prāguttareṇa tasmācca dadhyakṣatavibhūṣitam
cūtapallavasaṃchannaṃ phalavastrayugānvitam // MatsP_93.21

pañcaratnasamāyuktaṃ pañcabhaṅgasamanvitam
sthāpayedavraṇaṃ kumbhaṃ varuṇaṃ tatra vinyaset // MatsP_93.22

gaṅgādyāḥ saritaḥ sarvāḥ samudrāṃśca sarāṃsi ca
gajāśvarathyāvalmīkasaṃgamāddhradagokulāt // MatsP_93.23

mṛdamānīya viprendra sarvauṣadhijalānvitām
snānārthaṃ vinyasettatra yajamānasya dharmavit // MatsP_93.24

sarve samudrāḥ saritaḥ sarāṃsi ca nadāstathā
āyāntu yajamānasya duritakṣayakārakāḥ // MatsP_93.25

evamāvāhayedetān amarānmunisattama
homaṃ samārabhetsarpir yavavrīhitilādinā // MatsP_93.26

arkaḥ palāśakhadirāv apāmārgo 'tha pippalaḥ
audumbaraḥ śamī dūrvā kuśāśca samidhaḥ kramāt // MatsP_93.27

ekaikasyāṣṭakaśatam aṣṭaviṃśatireva vā
hotavyā madhusarpirbhyāṃ dadhnā caiva samanvitāḥ // MatsP_93.28

prādeśamātrā aśiphā aśākhā apalāśinīḥ
samidhaḥ kalpayetprājñaḥ sarvakarmasu sarvadā // MatsP_93.29

devānāmapi sarveṣām upāṃśu paramārthavit
svena svenaiva mantreṇa hotavyāḥ samidhaḥ pṛthak // MatsP_93.30

hotavyaṃ ca ghṛtābhyaktaṃ carubhakṣādikaṃ punaḥ
mantrairdaśāhutīrhutvā homaṃ vyāhṛtibhistataḥ // MatsP_93.31

udaṅmukhāḥ prāṅmukhā vā kuryurbrāhmaṇapuṃgavāḥ
mantravantaśca kartavyāś caravaḥ pratidaivatam // MatsP_93.32

hutvā ca tāṃścarūnsamyak tato homaṃ samācaret
ākṛṣṇeti ca sūryāya homaḥ kāryo dvijanmanā // MatsP_93.33

āpyāyasveti somāya mantreṇa juhuyātpunaḥ
agnirmūrdhā divo mantra iti bhaumāya kīrtayet // MatsP_93.34

agne vivasvaduṣasa iti somasutāya vai
bṛhaspate paridīyā ratheneti gurormataḥ // MatsP_93.35

śukraṃ te anyaditi ca śukrasyāpi nigadyate
śanaiścarāyeti punaḥ śaṃ no devīti homayet // MatsP_93.36

kayā naścitra ābhuvad iti rāhorudāhṛtaḥ
ketuṃ kṛṇvann api brūyāt ketūnāmapi śāntaye // MatsP_93.37

ā vo rājeti rudrasya balihomaṃ samācaret
āpo hi ṣṭhetyumāyāstu syoneti svāminastathā // MatsP_93.38

viṣṇoridaṃ viṣṇuriti tamīśeti svayambhuvaḥ
indram iddevatāteti indrāya juhuyāttataḥ // MatsP_93.39

tathā yamasya cāyaṃ gaur iti homaḥ prakīrtitaḥ
kālasya brahma jajñānam iti mantraḥ praśasyate // MatsP_93.40

citraguptasya cājñātam iti mantravido viduḥ
agniṃ dūtaṃ vṛṇīmaha iti vahnerudāhṛtaḥ // MatsP_93.41

ud uttamaṃ varuṇamity apāṃ mantraḥ prakīrtitaḥ
bhūmeḥ pṛthivyantarikṣam iti vedeṣu paṭhyate // MatsP_93.42

sahasraśīrṣā puruṣa iti viṣṇorudāhṛtaḥ
indrāyendo marutvata iti śakrasya śasyate // MatsP_93.43

uttānaparṇe subhage iti devyāḥ samācaret
prajāpateḥ punarhomaḥ prajāpatiriti smṛtaḥ // MatsP_93.44

namo 'stu sarpebhya iti sarpāṇāṃ mantra ucyate
eṣa brahmā ya ṛtvigbhya iti brahmaṇyudāhṛtaḥ // MatsP_93.45

vināyakasya cānūnam iti mantro budhaiḥ smṛtaḥ
jātavedase sunavāma durgāmantro 'yamucyate // MatsP_93.46

āditpratnasya retasa ākāśasya udāhṛtaḥ
krāṇā śiśurmahīnāṃ ca vāyormantraḥ prakīrtitaḥ // MatsP_93.47

eṣo uṣā apūrvyā ity aśvinormantra ucyate
pūrṇāhutistu mūrdhānaṃ diva ityabhipātayet // MatsP_93.48

athābhiṣekamantreṇa vādyamaṅgalagītakaiḥ
pūrṇakumbhena tenaiva homānte prāgudaṅmukham // MatsP_93.49

avyaṅgāvayavairbrahman hemasragdāmabhūṣitaiḥ
yajamānasya kartavyaṃ caturbhiḥ snapanaṃ dvijaiḥ // MatsP_93.50

surāstvāmabhiṣiñcantu brahmaviṣṇumaheśvarāḥ
vāsudevo jagannāthas tathā saṃkarṣaṇo vibhuḥ
pradyumnaścāniruddhaśca bhavantu vijayāya te // MatsP_93.51

ākhaṇḍalo 'gnirbhagavān yamo vai nirṛtistathā
varuṇaḥ pavanaścaiva dhanādhyakṣastathā śivaḥ
brahmaṇā sahitaḥ śeṣo dikpālāstvāmavantu te // MatsP_93.52

kīrtirlakṣmīrdhṛtirmedhā puṣṭiḥ śraddhā kriyā matiḥ
buddhirlajjā vapuḥ śāntis tuṣṭiḥ krāntiśca mātaraḥ
etāstvāmabhiṣiñcantu dharmapatnyaḥ samāgatāḥ // MatsP_93.53

ādityaścandramā bhaumo budho jīvaḥ sito 'rkajaḥ
grahāstvāmabhiṣiñcantu rāhuḥ ketuśca tarpitāḥ // MatsP_93.54

devadānavagandharvā yakṣarākṣasapannagāḥ
ṛṣayo munayo gāvo devamātara eva ca // MatsP_93.55

devapatnyo drumā nāgā daityāścāpsarasāṃ gaṇāḥ
astrāṇi sarvaśastrāṇi rājāno vāhanāni ca // MatsP_93.56

auṣadhāni ca ratnāni kālasyāvayavāśca ye
saritaḥ sāgarāḥ śailās tīrthāni jaladā nadāḥ
ete tvāmabhiṣiñcantu sarvakāmārthasiddhaye // MatsP_93.57

tataḥ śuklāmbaradharaḥ śuklagandhānulepanaḥ
sarvauṣadhaiḥ sarvagandhaiḥ snāpito dvijapuṃgavaiḥ // MatsP_93.58

yajamānaḥ sapatnīka ṛtvijaḥ susamāhitān
dakṣiṇābhiḥ prayatnena pūjayedgatavismayaḥ // MatsP_93.59

sūryāya kapilāṃ dhenuṃ śaṅkhaṃ dadyāttathendave
raktaṃ dhuraṃdharaṃ dadyād bhaumāya ca kakudminam // MatsP_93.60

budhāya jātarūpaṃ tu gurave pītavāsasī
śvetāśvaṃ daityagurave kṛṣṇāṃ gāmarkasūnave // MatsP_93.61

āyasaṃ rāhave dadyāt ketubhyaśchāgamuttamam
suvarṇena samā kāryā yajamānena dakṣiṇā // MatsP_93.62

sarveṣāmathavā gāvo dātavyā hemabhūṣitāḥ
suvarṇamathavā dadyād gururvā yena tuṣyati
samantreṇaiva dātavyāḥ sarvāḥ sarvatra dakṣiṇāḥ // MatsP_93.63

kapile sarvadevānāṃ pūjanīyāsi rohiṇī
tīrthadevamayī yasmād ataḥ śāntiṃ prayaccha me // MatsP_93.64

puṇyastvaṃ śaṅkha puṇyānāṃ maṅgalānāṃ ca maṅgalam
viṣṇunā vidhṛtaścāsi tataḥ śāntiṃ prayaccha me // MatsP_93.65

dharmastvaṃ vṛṣarūpeṇa jagadānandakāraka
aṣṭamūrteradhiṣṭhānam ataḥ śāntiṃ prayaccha me // MatsP_93.66

hiraṇyagarbhagarbhastvaṃ hemabījaṃ vibhāvasoḥ
anantapuṇyaphaladam ataḥ śāntiṃ prayaccha me // MatsP_93.67

pītavastrayugaṃ yasmād vāsudevasya vallabham
pradānāttasya me viṣṇo hy ataḥ śāntiṃ prayaccha me // MatsP_93.68

viṣṇustvamaśvarūpeṇa yasmādamṛtasambhavaḥ
candrārkavāhano nityam ataḥ śāntiṃ prayaccha me // MatsP_93.69

yasmāttvaṃ pṛthivī sarvā dhenuḥ keśavasaṃnibhā
sarvapāpaharā nityam ataḥ śāntiṃ prayaccha me // MatsP_93.70

yasmādāyāsakarmāṇi tavādhīnāni sarvadā
lāṅgalādyāyudhādīni tasmācchāntiṃ prayaccha me // MatsP_93.71

yasmāttvaṃ sarvayajñānām aṅgatvena vyavasthitaḥ
yānaṃ vibhāvasornityam ataḥ śāntiṃ prayaccha me // MatsP_93.72

gavāmaṅgeṣu tiṣṭhanti bhuvanāni caturdaśa
yasmāttasmācchriye me syād iha loke paratra ca // MatsP_93.73

yasmādaśūnyaṃ śayanaṃ keśavasya ca sarvadā
śayyā mamāpyaśūnyāstu dattā janmani janmani // MatsP_93.74

yathā ratneṣu sarveṣu sarve devāḥ pratiṣṭhitāḥ
tathā ratnāni yacchantu ratnadānena me surāḥ // MatsP_93.75

yathā bhūmipradānasya kalāṃ nārhanti ṣoḍaśīm
dānānyanyāni me śāntir bhūmidānādbhavatviha // MatsP_93.76

evaṃ sampūjayedbhaktyā vittaśāṭhyena varjitaḥ
ratnakāñcanavastraughair dhūpamālyānulepanaiḥ // MatsP_93.77

anena vidhinā yastu grahapūjāṃ samācaret
sarvānkāmānavāpnoti pretya svarge mahīyate // MatsP_93.78

yastu pīḍākaro nityam alpavittasya vā grahaḥ
taṃ ca yatnena sampūjya śeṣānapyarcayedbudhaḥ // MatsP_93.79

grahā gāvo narendrāśca brāhmaṇāśca viśeṣataḥ
pūjitāḥ pūjayantyete nirdahantyavamānitāḥ // MatsP_93.80

yathā bāṇaprahārāṇāṃ kavacaṃ bhavati vāraṇam
tadvaddaivopaghātānāṃ śāntirbhavati vāraṇam // MatsP_93.81

tasmānna dakṣiṇāhīnaṃ kartavyaṃ bhūtimicchatā
sampūrṇayā dakṣiṇayā yasmādeko 'pi tuṣyati // MatsP_93.82

sadaivāyutahomo 'yaṃ navagrahamakhe sthitaḥ
vivāhotsavayajñeṣu pratiṣṭhādiṣu karmasu // MatsP_93.83

nirvighnārthaṃ muniśreṣṭha tathodvegādbhuteṣu ca
kathito 'yutahomo 'yaṃ lakṣahomamataḥ śṛṇu // MatsP_93.84

sarvakāmāptaye yasmāl lakṣahomaṃ vidurbudhāḥ
pitṝṇāṃ vallabhaṃ sākṣād bhuktimuktiphalapradam // MatsP_93.85

grahatārābalaṃ labdhvā kṛtvā brāhmaṇavācanam
gṛhasyottarapūrveṇa maṇḍapaṃ kārayedbudhaḥ // MatsP_93.86

rudrāyatanabhūmau vā caturasramudaṅmukham
daśahastamathāṣṭau vā hastānkuryādvidhānataḥ // MatsP_93.87

prāgudakplavanāṃ bhūmiṃ kārayedyatnato budhaḥ
prāguttaraṃ samāsādya pradeśaṃ maṇḍapasya tu // MatsP_93.88

śobhanaṃ kārayetkuṇḍaṃ yathāvallakṣaṇānvitam
caturasraṃ samantāttu yonivaktraṃ samekhalam // MatsP_93.89

caturaṅgulavistārā mekhalā tadvaducchritā
prāgudakplavanā kāryā sarvataḥ samavasthitā // MatsP_93.90

śāntyarthaṃ sarvalokānāṃ navagrahamakhaḥ smṛtaḥ
mānahīnādhikaṃ kuṇḍam anekabhayadaṃ bhavet
yasmāttasmāt susampūrṇaṃ śāntikuṇḍaṃ vidhīyate // MatsP_93.91

asmāddaśaguṇaḥ prokto lakṣahomaḥ svayambhuvā
āhutībhiḥ prayatnena dakṣiṇābhistathaiva ca // MatsP_93.92

dvihastavistṛtaṃ tadvac caturhastāyataṃ punaḥ
lakṣahome bhavetkuṇḍaṃ yonivaktraṃ trimekhalam // MatsP_93.93

tasya cottarapūrveṇa vitastitrayasaṃsthitam
prāgudakplavanaṃ tacca caturasraṃ samantataḥ // MatsP_93.94

viṣkambhārdhocchritaṃ proktaṃ sthaṇḍilaṃ viśvakarmaṇā
saṃsthāpanāya devānāṃ vapratrayasamāvṛtam // MatsP_93.95

dvyaṅgulo hyucchrito vapraḥ prathamaḥ sa udāhṛtaḥ
aṅgulocchrayasaṃyuktaṃ vapradvayamathopari // MatsP_93.96

tryaṅgulasya ca vistāraḥ sarveṣāṃ kathyate budhaiḥ
daśāṅgulocchritā bhittiḥ sthaṇḍile syāttathopari
tasminnāvāhayeddevān pūrvavatpuṣpataṇḍulaiḥ // MatsP_93.97

ādityābhimukhāḥ sarvāḥ sādhipratyadhidevatāḥ
sthāpanīyā muniśreṣṭha nottareṇa parāṅmukhāḥ // MatsP_93.98

garutmānadhikastatra saṃpūjyaḥ śriyamicchatā
sāmadhvaniśarīrastvaṃ vāhanaṃ parameṣṭhinaḥ
viṣapāpaharo nityam ataḥ śāntiṃ prayaccha me // MatsP_93.99

pūrvavatkumbhamāmantrya tadvaddhomaṃ samācaret
sahasrāṇāṃ śataṃ hutvā samitsaṃkhyādhikaṃ punaḥ
ghṛtakumbhavasordhārāṃ pātayedanalopari // MatsP_93.100

audumbarīṃ tathārdrāṃ ca ṛjvīṃ koṭaravarjitām
bāhumātrāṃ srucaṃ kṛtvā tataḥ stambhadvayopari
ghṛtadhārāṃ tayā samyag agnerupari pātayet // MatsP_93.101

śrāvayetsūktamāgneyaṃ vaiṣṇavaṃ raudramaindavam
mahāvaiśvānaraṃ sāma jyeṣṭhasāma ca vācayet // MatsP_93.102

snānaṃ ca yajamānasya pūrvavatsvastivācanam
dātavyā yajamānena pūrvavaddakṣiṇāḥ pṛthak // MatsP_93.103

kāmakrodhavihīnena ṛtvigbhyaḥ śāntacetasā
navagrahamakhe viprāś catvāro vedavedinaḥ // MatsP_93.104

athavā ṛtvijau śāntau dvāveva śrutikovidau
kāryāvayutahome tu na prasajyeta vistare // MatsP_93.105

tadvacca daśa cāṣṭau ca lakṣahome tu ṛtvijaḥ
kartavyāḥ śaktitastadvac catvāro vā vimatsaraḥ // MatsP_93.106

navagrahamakhātsarvaṃ lakṣahome daśottaram
bhakṣyāndadyānmuniśreṣṭha bhūṣaṇānyapi śaktitaḥ // MatsP_93.107

śayanāni savastrāṇi haimāni kaṭakāni ca
karṇāṅgulipavitrāṇi kaṇṭhasūtrāṇi śaktimān // MatsP_93.108

na kuryāddakṣiṇāhīnaṃ vittaśāṭhyena mānavaḥ
adadallobhato mohāt kulakṣayam avāpnute // MatsP_93.109

annadānaṃ yathāśaktyā kartavyaṃ bhūtimicchatā
annahīnaḥ kṛto yasmād durbhikṣaphalado bhavet // MatsP_93.110

annahīno dahedrāṣṭraṃ mantrahīnastu ṛtvijaḥ
yaṣṭāraṃ dakṣiṇāhīnaṃ nāsti yajñasamo ripuḥ // MatsP_93.111

na vāpyalpadhanaḥ kuryāl lakṣahomaṃ naraḥ kvacit
yasmātpīḍākaro nityaṃ yajñe bhavati vigrahaḥ // MatsP_93.112

tameva pūjayedbhaktyā dvau vā trīnvā yathāvidhi
ekamapyarcayedbhaktyā brāhmaṇaṃ vedapāragam
dakṣiṇābhiḥ prayatnena na bahūnalpavittavān // MatsP_93.113

lakṣahomastu kartavyo yathāvittaṃ bhavedbahu
yataḥ sarvānavāpnoti kurvankāmānvidhānataḥ // MatsP_93.114

pūjyate śivaloke ca vasvādityamarudgaṇaiḥ
yāvatkalpaśatānyaṣṭāv atha mokṣamavāpnuyāt // MatsP_93.115

sakāmo yastvimaṃ kuryāl lakṣahomaṃ yathāvidhi
sa taṃ kāmamavāpnoti padamānantyam aśnute // MatsP_93.116

putrārthī labhate putrān dhanārthī labhate dhanam
bhāryārthī śobhanāṃ bhāryāṃ kumārī ca śubhaṃ patim // MatsP_93.117

bhraṣṭarājyastathā rājyaṃ śrīkāmaḥ śriyamāpnuyāt
yaṃ yaṃ prārthayate kāmaṃ sa vai bhavati puṣkalaḥ
niṣkāmaḥ kurute yastu sa paraṃ brahma gacchati // MatsP_93.118

asmācchataguṇaḥ proktaḥ koṭihomaḥ svayambhuvā
āhutībhiḥ prayatnena dakṣiṇābhiḥ phalena ca // MatsP_93.119

pūrvavadgrahadevānām āvāhanavisarjane
homamantrāsta evoktāḥ khāne dāne tathaiva ca
kuṇḍamaṇḍapavedīnāṃ viśeṣo 'yaṃ nibodha me // MatsP_93.120

koṭihome caturhastaṃ caturasraṃ tu sarvataḥ
yonivaktradvayopetaṃ tadapyāhus trimekhalam // MatsP_93.121

dvyaṅgulābhyucchritā kāryā prathamā mekhalā budhaiḥ
tryaṅgulābhyucchritā tadvad dvitīyā parikīrtitā // MatsP_93.122

ucchrāyavistarābhyāṃ ca tṛtīyā caturaṅgulā
dvyaṅgulaśceti vistāraḥ pūrvayoreva śasyate // MatsP_93.123

vitastimātrā yoniḥ syāt ṣaṭsaptāṅgulavistṛtā
kūrmapṛṣṭhonnatā madhye pārśvayoścāṅgulocchritā // MatsP_93.124

gajauṣṭhasadṛśī tadvad āyatā chidrasaṃyutā
etatsarveṣu kuṇḍeṣu yonilakṣaṇamucyate // MatsP_93.125

mekhalopari sarvatra aśvatthadalasaṃnibham
vedī ca koṭihome syād vitastīnāṃ catuṣṭayam // MatsP_93.126

caturasrā samantācca tribhirvapraistu saṃyutā
vaprapramāṇaṃ pūrvoktaṃ vedīnāṃ ca tathocchrayaḥ // MatsP_93.127

tathā ṣoḍaśahastaḥ syān maṇḍapaśca caturmukhaḥ
pūrvadvāre ca saṃsthāpya bahvṛcaṃ vedapāragam // MatsP_93.128

yajurvidaṃ tathā yāmye paścime sāmavedinam
atharvavedinaṃ tadvad uttare sthāpayedbudhaḥ // MatsP_93.129

aṣṭau tu homakāḥ kāryā vedavedāṅgavedinaḥ
evaṃ dvādaśa viprāḥ syur vastramālyānulepanaiḥ
pūrvavatpūjayedbhaktyā vastrābharaṇabhūṣaṇaiḥ // MatsP_93.130

rātrisūktaṃ ca raudraṃ ca pāvamānaṃ sumaṅgalam
pūrvato bahvṛcaḥ śāntiṃ paṭhannāste hyudaṅmukhaḥ // MatsP_93.131

śāktaṃ śākraṃ ca saumyaṃ ca kauṣmāṇḍaṃ śāntimeva ca
pāṭhayeddakṣiṇadvāri yajurvedinamuttamam // MatsP_93.132

suparṇamatha vairājam āgneyaṃ rudrasaṃhitām
jyeṣṭhamāsa tathā śāntiṃ chandogaḥ paścime japet // MatsP_93.133

śāntisūktaṃ ca sauraṃ ca tathā śākunakaṃ śubham
pauṣṭikaṃ ca mahārājyam uttareṇāpyatharvavit // MatsP_93.134

pañcabhiḥ saptabhirvāpi homaḥ kāryo 'tra pūrvavat
snāne dāne ca mantrāḥ syus ta eva munisattama // MatsP_93.135

vasordhārāvidhānaṃ ca lakṣahome viśiṣyate
anena vidhinā yastu koṭihomaṃ samācaret
sarvānkāmānavāpnoti tato viṣṇupadaṃ vrajet // MatsP_93.136

yaḥ paṭhecchṛṇuyādvāpi grahayajñatrayaṃ naraḥ
sarvapāpaviśuddhātmā padamindrasya gacchati // MatsP_93.137

aśvamedhasahasrāṇi daśa cāṣṭau ca dharmavit
kṛtvā yatphalamāpnoti kauṭihomāt tadaśnute // MatsP_93.138

brahmahatyāsahasrāṇi bhrūṇahatyārbudāni ca
koṭihomena naśyanti yathāvacchivabhāṣitam // MatsP_93.139

vaśyakarmābhicārādi tathaivoccāṭanādikam
navagrahamakhaṃ kṛtvā tataḥ kāmyaṃ samācaret // MatsP_93.140

anyathā phaladaṃ puṃsāṃ na kāmyaṃ jāyate kvacit
tasmādayutahomasya vidhānaṃ pūrvamācaret // MatsP_93.141

vṛttaṃ voccāṭane kuṇḍaṃ tathā ca vaśyakarmaṇi
trimekhalaṃ caikavaktram aratnirvistareṇa tu // MatsP_93.142

palāśasamidhaḥ śastā madhugorocanānvitāḥ
candanāguruṇā tadvat kuṅkumenābhiṣiñcitāḥ // MatsP_93.143

homayenmadhusarpirbhyāṃ bilvāni kamalāni ca
sahasrāṇi daśaivoktaṃ sarvadaiva svayambhuvā // MatsP_93.144

vaśyakarmaṇi bilvānāṃ padmānāṃ caiva dharmavit
sumitriyā na āpa oṣadhaya iti homayet // MatsP_93.145

na cātra sthāpanaṃ kāryaṃ na ca kumbhābhiṣecanam
snānaṃ sarvauṣadhaiḥ kṛtvā śuklapuṣpāmbaro gṛhī // MatsP_93.146

kaṇṭhasūtraiḥ sakanakair viprān samabhipūjayet
sūkṣmavastrāṇi deyāni śuklā gāvaḥ sakāñcanāḥ // MatsP_93.147

avaśyāni vaśī kuryāt sarvaśatrubalānyapi
amitrāṇyapi mitrāṇi homo 'yaṃ pāpanāśanaḥ // MatsP_93.148

vidveṣaṇe 'bhicāre ca trikoṇaṃ kuṇḍamiṣyate
dvimekhalaṃ koṇamukhaṃ hastamātraṃ ca sarvaśaḥ // MatsP_93.149

homaṃ kuryustato viprā raktamālyānulepanāḥ
nivītalohitoṣṇīṣā lohitāmbaradhāriṇaḥ // MatsP_93.150

navavāyasaraktāḍhyapātratrayasamanvitāḥ
samidho vāmahastena śyenāsthibalasaṃyutāḥ
hotavyā muktakeśaistu dhyāyadbhiraśivaṃ ripau // MatsP_93.151

durmitriyās tasmai santu tathā huṃphaḍitīti ca
śyenābhicāramantreṇa kṣuraṃ samabhimantrya ca // MatsP_93.152

pratirūpaṃ ripoḥ kṛtvā kṣureṇa parikartayet
ripurūpasya śakalān yathaivāgnau viniṣkṣipet // MatsP_93.153

grahayajñavidhānānte sadaivābhicaranpunaḥ
vidveṣaṇaṃ tathā kurvan netadeva samācaret // MatsP_93.154

ihaiva phaladaṃ puṃsām etannāmutra śobhanam
tasmācchāntikamevātra kartavyaṃ bhūtimicchatā // MatsP_93.155

grahayajñatrayaṃ kuryād yas tvakāmyena mānavaḥ
sa viṣṇoḥ padamāpnoti punarāvṛttidurlabham // MatsP_93.156

ya idaṃ śṛṇuyānnityaṃ śrāvayedvāpi mānavaḥ
na tasya grahapīḍā syān na ca bandhujanakṣayaḥ // MatsP_93.157

grahayajñatrayaṃ gehe likhitaṃ yatra tiṣṭhati
na pīḍā tatra bālānāṃ na rogo na ca bandhanam // MatsP_93.158

aśeṣayajñaphaladaṃ niḥśeṣāghavināśanam
koṭihomaṃ viduḥ prājñā bhuktimuktiphalapradam // MatsP_93.159

aśvamedhaphalaṃ prāhur lakṣahomaṃ surottamāḥ
dvādaśāhamakhas tadvan navagrahamakhaḥ smṛtaḥ // MatsP_93.160

iti kathitamidānīmutsavānandahetoḥ sakalakaluṣahārī devayajñābhiṣekaḥ
paripaṭhati ya itthaṃ yaḥ śṛṇoti prasaṅgād abhibhavati sa śatrūnāyurārogyayuktaḥ // MatsP_93.161

padmāsanaḥ padmakaraḥ padmagarbhasamadyutiḥ
saptāśvaḥ saptarajjuśca dvibhujaḥ syātsadā raviḥ // MatsP_94.1

śvetaḥ śvetāmbaradharaḥ śvetāśvaḥ śvetavāhanaḥ
gadāpāṇirdvibāhuśca kartavyo varadaḥ śaśī // MatsP_94.2

raktamālyāmbaradharaḥ śaktiśūlagadādharaḥ
caturbhujaḥ śvetaromā varadaḥ syād dharāsutaḥ // MatsP_94.3

pītamālyāmbaradharaḥ karṇikārasamadyutiḥ
khaḍgacarmagadāpāṇiḥ siṃhastho varado budhaḥ // MatsP_94.4

devadaityagurū tadvat pītaśvetau caturbhujau
daṇḍinau varadau kāryau sākṣasūtrakamaṇḍalū // MatsP_94.5

indranīladyutiḥ śūlī varado gṛdhravāhanaḥ
bāṇabāṇāsanadharaḥ kartavyo 'rkasutas tathā // MatsP_94.6

karālavadanaḥ khaḍgacarmaśūlī varapradaḥ
nīlasiṃhāsanasthaśca rāhuratra praśasyate // MatsP_94.7

dhūmrā dvibāhavaḥ sarve gadino vikṛtānanāḥ
gṛdhrāsanagatā nityaṃ ketavaḥ syurvarapradāḥ // MatsP_94.8

sarve kirīṭinaḥ kāryā grahā lokahitāvahāḥ
svāṅgulenocchritāḥ sarve śatamaṣṭottaraṃ sadā // MatsP_94.9

bhagavanbhūtabhavyeśa tathānyadapi yacchrutam
bhuktimuktiphalāyālaṃ tatpunar vaktumarhasi // MatsP_95.1

evamukto 'bravīcchambhur ayaṃ vāṅmayapāragaḥ
matsamastapasā brahman purāṇaśrutivistaraiḥ // MatsP_95.2

dharmo 'yaṃ vṛṣarūpeṇa nandī nāma gaṇādhipaḥ
dharmānmāheśvarān vakṣyat yataḥprabhṛti nārada // MatsP_95.3

ityuktvā devadeveśas tatraivāntaradhīyata
nārado 'pi hi śuśrūṣur apṛcchannandikeśvaram
ādiṣṭastvaṃ śiveneha vada māheśvaraṃ vratam // MatsP_95.4

śṛṇuṣvāvahito brahman vakṣye māheśvaraṃ vratam
triṣu lokeṣu vikhyātā nāmnā śivacaturdaśī // MatsP_95.5

mārgaśīrṣatrayodaśyāṃ sitāyāmekabhojanaḥ
prārthayeddevadeveśaṃ tvāmahaṃ śaraṇaṃ gataḥ // MatsP_95.6

caturdaśyāṃ nirāhāraḥ samyagabhyarcya śaṃkaram
suvarṇavṛṣabhaṃ dattvā bhokṣyāmi ca pare 'hani // MatsP_95.7

evaṃ niyamakṛtsuptvā prātarutthāya mānavaḥ
kṛtasnānajapaḥpaścād umayā saha śaṃkaram
pūjayetkamalaiḥ śubhrair gandhamālyānulepanaiḥ // MatsP_95.8

pādau namaḥ śivāyeti śiraḥ sarvātmane namaḥ
trinetrāyeti netrāṇi lalāṭaṃ haraye namaḥ // MatsP_95.9

mukhamindumukhāyeti śrīkaṇṭhāyeti kaṃdharām
sadyojātāya karṇau tu vāmadevāya vai bhujau // MatsP_95.10

aghorahṛdayāyeti hṛdayaṃ cābhipūjayet
stanau tatpuruṣāyeti tatheśānāya codaram // MatsP_95.11

pārśvau cānantadharmāya jñānabhūtāya vai kaṭim
ūrū cānantavairāgyasiṃhāyetyabhipūjayet // MatsP_95.12

anantaiśvaryanāthāya jānunī cārcayedbudhaḥ
pradhānāya namo jaṅghe gulphau vyomātmane namaḥ // MatsP_95.13

vyomakeśātmarūpāya keśānpṛṣṭhaṃ ca pūjayet
namaḥ puṣṭyai namastuṣṭyai pārvatīṃ cāpi pūjayet // MatsP_95.14

tatastu vṛṣabhaṃ haimam udakumbhasamanvitam
śuklamālyāmbaradharaṃ pañcaratnasamanvitam
bhakṣyairnānāvidhairyuktaṃ brāhmaṇāya nivedayet // MatsP_95.15

prīyatāṃ devadevo 'tra sadyojātaḥ pinākadhṛk
tato viprānsamāhūya tarpayedbhaktitaḥ śubhān
pṛṣadājyaṃ ca saṃprāśya svapedbhūmāvudaṅmukhaḥ // MatsP_95.16

pañcadaśyāṃ ca sampūjya viprānbhuñjīta vāgyataḥ
tadvatkṛṣṇacaturdaśyām etatsarvaṃ samācaret // MatsP_95.17

caturdaśīṣu sarvāsu kuryātpūrvavadarcanam
ye tu māse viśeṣāḥ syus tānnibodha kramādiha // MatsP_95.18

mārgaśīrṣādimāseṣu kramādetadudīrayet
śaṃkarāya namaste 'stu namaste karavīraka // MatsP_95.19

tryambakāya namaste 'stu maheśvaramataḥ param
namaste 'stu mahādeva sthāṇave ca tataḥ param // MatsP_95.20

namaḥ paśupate nātha namaste śambhave punaḥ
namaste paramānanda namaḥ somārdhadhāriṇe // MatsP_95.21

namo bhīmāya ityevaṃ tvāmahaṃ śaraṇaṃ gataḥ
gomūtraṃ gomūyaṃ kṣīraṃ dadhi sarpiḥ kuśodakam // MatsP_95.22

pañcagavyaṃ tato bilvaṃ karpūraṃ cāguruṃ yavāḥ
tilāḥ kṛṣṇāśca vidhivat prāśanaṃ kramaśaḥ smṛtam
pratimāsaṃ caturdaśyor ekaikaṃ prāśanaṃ smṛtam // MatsP_95.23

mandāramālatībhiśca tathā dhattūrakairapi
sinduvārairaśokaiśca mallikābhiśca pāṭalaiḥ // MatsP_95.24

arkapuṣpaiḥ kadambaiśca śatapattryā tathotpalaiḥ
ekaikena caturdaśyor arcayetpārvatīpatim // MatsP_95.25

punaśca kārttike māse prāpte saṃtarpayeddvijān
annair nānāvidhair bhakṣyair vastramālyavibhūṣaṇaiḥ // MatsP_95.26

kṛtvā nīlavṛṣotsargaṃ śrutyuktavidhinā naraḥ
umāmaheśvaraṃ haimaṃ vṛṣabhaṃ ca gavā saha // MatsP_95.27

muktāphalāṣṭakayutaṃ sitanetrapaṭāvṛtām
sarvopaskarasaṃyuktāṃ śayyāṃ dadyāt sakumbhakām // MatsP_95.28

tāmrapātropari punaḥ śālitaṇḍulasaṃyutam
sthāpya viprāya śāntāya vedavrataparāya ca // MatsP_95.29

jyeṣṭhasāmavide deyaṃ navakavratine kvacit
guṇajñe śrotriye dadyād ācārye tattvavedini // MatsP_95.30

avyaṅgāṅgāya saumyāya sadā kalpāṇakāriṇe
sapatnīkāya sampūjya vastramālyavibhūṣaṇaiḥ // MatsP_95.31

gurau sati gurordeyaṃ tadabhāve dvijātaye
na vittaśāṭhyaṃ kurvīta kurvandoṣātpatatyadhaḥ // MatsP_95.32

anena vidhinā yastu kuryācchivacaturdaśīm
so 'śvamedhasahasrasya phalaṃ prāpnoti mānavaḥ // MatsP_95.33

brahmahatyādikaṃ kiṃcid yadatrāmutra vā kṛtam
pitṛbhirbhrātṛbhirvāpi tatsarvaṃ nāśamāpnuyāt // MatsP_95.34

dīrghāyurārogyakulānnavṛddhir atrākṣayāmutra caturbhujatvam
gaṇādhipatyaṃ divi kalpakoṭiśatānyuṣitvā padameti śambhoḥ // MatsP_95.35

na bṛhaspatirapyanantamasyāḥ phalamindo na pitāmaho 'pi vaktum
na ca siddhagaṇo 'pyalaṃ na cāhaṃ yadi jihvāyutakoṭayo 'pi vaktre // MatsP_95.36

bhavatyamaravallabhaḥ paṭhati yaḥ smaredvā sadā śṛṇotyapi vimatsaraḥ sakalapāpanirmocanīm
imāṃ śivacaturdaśīmamarakāminīkoṭayaḥ stuvanti tamaninditaṃ kimu samācaredyaḥ sadā // MatsP_95.37

yā vātha nārī kurute 'tibhaktyā bhartāramāpṛcchya sutāngurūnvā
sāpi prasādātparameśvarasya paraṃ padaṃ yāti pinākapāṇeḥ // MatsP_95.38

phalatyāgasya māhātmyaṃ yadbhavecchṛṇu nārada
yadakṣayaṃ paraṃ loke sarvakāmaphalapradam // MatsP_96.1

mārgaśīrṣe śubhe māsi tṛtīyāyāṃ mune vratam
dvādaśyāmathavāṣṭamyāṃ caturdaśyāmathāpi vā
ārabhecchuklapakṣasya kṛtvā brāhmaṇavācanam // MatsP_96.2

anyeṣvapi hi māseṣu puṇyeṣu munisattama
sadakṣiṇaṃ pāyasena bhojayecchaktito dvijān // MatsP_96.3

aṣṭādaśānāṃ dhānyānām anyacca phalamūlakam
varjayedabdamekaṃ tu ṛte auṣadhakāraṇam
savṛṣaṃ kāñcanaṃ rudraṃ dharmarājaṃ ca kārayet // MatsP_96.4

kūṣmāṇḍaṃ mātuliṅgaṃ ca vārtākaṃ panasaṃ tathā
āmrātakaṃ kapitthāni kaliṅgamatha vālukam // MatsP_96.5

śrīphalāśvatthabadaraṃ jambīraṃ kadalīphalam
kāśmaraṃ dāḍimaṃ śaktyā kāladhautāni ṣoḍaśa // MatsP_96.6

mūlakāmalakaṃ jambūtintiḍīkaramardakam
kaṅkolailākatuṇḍīrakarīrakuṭajaṃ śamī // MatsP_96.7

audumbaraṃ nārikelaṃ drākṣātha bṛhatīdvayam
raupyāṇi kārayecchaktyā phalānīmāni ṣoḍaśa // MatsP_96.8

tāmraṃ tālaphalaṃ kuryād agastiphalameva ca
piṇḍārakāśmaryaphalaṃ tathā sūraṇakandakam // MatsP_96.9

raktālukākandakaṃ ca kanakāhvaṃ ca cirbhiṭam
citravallīphalaṃ tadvat kūṭaśālmalijaṃ phalam // MatsP_96.10

āmraniṣpāvamadhukavaṭamudgapaṭolakam
tāmrāṇi ṣoḍaśaitāni kārayecchaktito naraḥ // MatsP_96.11

udakumbhadvayaṃ kuryād dhānyopari savastrakam
tataśca kārayecchayyāṃ yathopari suvāsasī // MatsP_96.12

bhakṣyapātratrayopetaṃ yamarudravṛṣānvitam
dhenvā sahaiva śāntāya viprāyātha kuṭumbine
sapatnīkāya sampūjya puṇye 'hni vinivedayet // MatsP_96.13

yathā phaleṣu sarveṣu vasantyamarakoṭayaḥ
tathā sarvaphalatyāgavratādbhaktiḥ śive 'stu me // MatsP_96.14

yathā śivaśca dharmaśca sadānantaphalapradau
tadyuktaphaladānena tau syātāṃ me varapradau // MatsP_96.15

yathā phalānyanantāni śivabhakteṣu sarvadā
tathānantaphalāvāptir astu janmani janmani // MatsP_96.16

yathā bhedaṃ na paśyāmi śivaviṣṇvarkapadmajān
tathā mamāstu viśvātmā śaṃkaraḥ śaṃkaraḥ sadā // MatsP_96.17

iti dattvā ca tatsarvam alaṃkṛtya ca bhūṣaṇaiḥ
śaktiścecchayanaṃ dadyāt sarvopaskarasaṃyutam // MatsP_96.18

aśaktastu phalānyeva yathoktāni vidhānataḥ
tathodakumbhasaṃyuktau śivadharmau ca kāñcanau // MatsP_96.19

viprāya dattvā bhuñjīta vāgyatastailavarjitam
anyānyapi yathāśaktyā bhojayecchaktito dvijān // MatsP_96.20

etadbhāgavatānāṃ tu sauravaiṣṇavayoginām
śubhaṃ sarvaphalatyāgavrataṃ vedavido viduḥ // MatsP_96.21

nārībhiśca yathāśaktyā kartavyaṃ dvijapuṃgava
etasmānnāparaṃ kiṃcid iha loke paratra ca
vratamasti muniśreṣṭha yadanantaphalapradam // MatsP_96.22

sauvarṇaraupyatāmreṣu yāvantaḥ paramāṇavaḥ
bhavanti cūrṇyamāneṣu phaleṣu munisattama
tāvadyugasahasrāṇi rudraloke mahīyate // MatsP_96.23

etatsamastakaluṣāpaharaṃ janānām ājīvanāya manujeṣu ca sarvadā syāt
janmāntareṣvapi na putraviyogaduḥkham āpnoti dhāma ca puraṃdaralokajuṣṭam // MatsP_96.24

yo vā śṛṇoti puruṣo 'lpadhanaḥ paṭhedvā devālayeṣu bhavaneṣu ca dhārmikāṇām
pāpairviyuktavapuratra puraṃ murārer ānandakṛtpadamupaiti munīndra so 'pi // MatsP_96.25

yadārogyakaraṃ puṃsāṃ yadanantaphalapradam
yacchāntaye ca martyānāṃ vada nandīśa tadvratam // MatsP_97.1

yattadviśvātmano dhāma paraṃ brahma sanātanam
sūryāgnicandrarūpeṇa tattridhā jagati sthitam // MatsP_97.2

tadārādhya pumānvipra prāpnoti kuśalaṃ sadā
tasmādādityavāreṇa sadā naktāśano bhavet // MatsP_97.3

yadā hastena saṃyuktam ādityasya ca vāsaram
tadā śanidine kuryād ekabhaktaṃ vimatsaraḥ // MatsP_97.4

naktamādityavāreṇa bhojayitvā dvijottamān
pattrairdvādaśasaṃyuktaṃ raktacandanapaṅkajam // MatsP_97.5

vilikhya vinyasetsūryaṃ namaskāreṇa pūrvataḥ
divākaraṃ tathāgneye vivasvantamataḥ param // MatsP_97.6

bhagaṃ tu nairṛte devaṃ varuṇaṃ paścime dale
mahendramanile tadvad ādityaṃ ca tathottare // MatsP_97.7

śāntamīśānabhāge tu namaskāreṇa vinyaset
karṇikāpūrvapattre tu sūryasya turagānnyaset // MatsP_97.8

dakṣiṇe 'ryamanāmānaṃ mārtaṇḍaṃ paścime dale
uttare tu raviṃ devaṃ karṇikāyāṃ ca bhāskaram // MatsP_97.9

raktapuṣpodakenārghyaṃ satilāruṇacandanam
tasminpadme tato dadyād imaṃ mantramudīrayet // MatsP_97.10

kālātmā sarvabhūtātmā vedātmā viśvatomukhaḥ
yasmādagnīndrarūpastvam ataḥ pāhi divākara // MatsP_97.11

agnim īḍe namastubhyam iṣetvorje ca bhāskara
agna āyāhi varada namaste jyotiṣāṃ pate // MatsP_97.12

arghyaṃ dattvā visṛjātha niśi tailavivarjitam
bhuñjīta vatsarānte tu kāñcanaṃ kamalottamam
puruṣaṃ ca yathāśaktyā kārayeddvibhujaṃ tathā // MatsP_97.13

suvarṇaśṛṅgīṃ kapilāṃ mahārghyāṃ raupyaiḥ khuraiḥ kāṃsyadohāṃ savatsām
pūrṇe guḍasyopari tāmrapātre nidhāya padmaṃ puruṣaṃ ca dadyāt // MatsP_97.14

sampūjya raktāmbaramālyadhūpair dvijaṃ ca raktairatha hemaśṛṅgaiḥ
saṃkalpayitvā puruṣaṃ sapadmaṃ dadyādanekavratadānakāya
avyaṅgarūpāya jitendriyāya kuṭumbine deyamanuddhatāya // MatsP_97.15

namo namaḥ pāpavināśanāya viśvātmane saptaturaṃgamāya
sāmargyajurdhāmanidhe vidhātre bhavābdhipotāya jagatsavitre // MatsP_97.16

ityanena vidhinā samācared abdabhekamiha yastu mānavaḥ
so 'dhirohati vinaṣṭakalmaṣaḥ sūryadhāma dhutacāmarāvaliḥ // MatsP_97.17

dharmasaṃkṣayamavāpya bhūpatiḥ śokaduḥkhabhayarogavarjitaḥ
dvīpasaptakapatiḥ punaḥ punar varmamūrtir amitaujasā yutaḥ // MatsP_97.18

yā ca bhartṛgurudevatatparā vedamūrtidinanaktamācaret
sāpi lokamamareśavanditā yāti nārada raverna saṃśayaḥ // MatsP_97.19

yaḥ paṭhedapi śṛṇoti mānavaḥ paṭhyamānamatha vānumodate
so 'pi śakrabhuvanasthito 'maraiḥ pūjyate vasati cākṣayaṃ divi // MatsP_97.20

matsya-purāṇa 98

athānyadapi vakṣyāmi saṃkrāntyudyāpane phalam
yadakṣayaṃ pare loke sarvakāmaphalapradam // MatsP_98.1

ayane viṣuve vāpi saṃkrāntivratamācaret
pūrvedyurekabhaktena dantadhāvanapūrvakam
saṃkrāntivāsare prātas tilaiḥ snānaṃ vidhīyate // MatsP_98.2

ravisaṃkramaṇe bhūmau candanenāṣṭapattrakam
padmaṃ sakarṇikaṃ kuryāt tasminnāvāhayedravim // MatsP_98.3

karṇikāyāṃ nyasetsūryam ādityaṃ pūrvatastataḥ
nama uṣṇārciṣe yāmye namo ṛṅmaṇḍalāya ca // MatsP_98.4

namaḥ savitre nairṛtye vāruṇe tapanaṃ punaḥ
vāyavye tu bhagaṃ nyasya punaḥ punarathārcayet // MatsP_98.5

mārtaṇḍamuttare viṣṇum īśāne vinyasetsadā
gandhamālyaphalairbhakṣyaiḥ sthaṇḍile pūjayettataḥ // MatsP_98.6

dvijāya sodakumbhaṃ ca ghṛtapātraṃ hiraṇmayam
kamalaṃ ca yathāśaktyā kārayitvā nivedayet // MatsP_98.7

candanodakapuṣpaiśca devāyārghyaṃ nyasedbhuvi
viśvāya viśvarūpāya viśvadhāmne svayambhuve
namo 'nanta namo dhātre ṛksāmayajuṣāṃ pate // MatsP_98.8

anena vidhinā sarvaṃ māsi māsi samācaret
vatsarānte 'thavā kuryāt sarvaṃ dvādaśadhā naraḥ // MatsP_98.9

saṃvatsarānte ghṛtapāyasena saṃtarpya vahniṃ dvijapuṃgavāṃśca
kumbhānpunardvādaśa dhenuyuktān saratnahairaṇmayapadmayuktān // MatsP_98.10

payasvinīḥ śīlavatīśca dadyād dharmaiḥ śṛṅgaiḥ raupyakhuraiśca yuktāḥ
gāvo 'ṣṭa vā sapta sakāṃsyadohā mālyāmbarā vā caturo 'pyaśaktaḥ
daurgatyayuktaḥ kapilāmathaikāṃ nivedayedbrāhmaṇapuṃgavāya // MatsP_98.11

haimīṃ ca dadyātpṛthivīṃ saśeṣām ākārya rūpyāmatha vā ca tāmrīm
paiṣṭīmaśaktaḥ pratimāṃ vidhāya sauvarṇasūryeṇa samaṃ pradadyāt
na vittaśāṭhyaṃ puruṣo 'tra kuryāt kurvannadho yāti na saṃśayo 'tra // MatsP_98.12

yāvanmahendrapramukhairnagendraiḥ pṛthvā ca saptābdhiyuteha tiṣṭhet
tāvatsa gandharvagaṇair aśeṣaiḥ sampūjyate nārada nākapṛṣṭhe // MatsP_98.13

tatastu karmakṣayamāpya saptadvīpādhipaḥ syātkulaśīlayuktaḥ
sṛṣṭermukhe 'vyaṅgavapuḥ sabhāryaḥ prabhūtaputrānvayavanditāṅghriḥ // MatsP_98.14

iti paṭhati śṛṇoti vātha bhaktyā vidhimakhilaṃ ravisaṃkramasya puṇyam
matimapi ca dadāti so 'pi devair amarapaterbhavane prapūjyate ca // MatsP_98.15

matsya-purāṇa 99

śṛṇu nārada vakṣyāmi viṣṇorvratamanuttamam
vibhūtidvādaśī nāma sarvadevanamaskṛtam // MatsP_99.1

kārttike caitravaiśākhe mārgaśīrṣe ca phālgune
āṣāḍhe vā daśamyāṃ tu śuklāyāṃ laghubhuṅnaraḥ
kṛtvā sāyantanīṃ saṃdhyāṃ gṛhṇīyānniyamaṃ budhaḥ // MatsP_99.2

ekādaśyāṃ nirāhāraḥ samabhyarcya janārdanam
dvādaśyāṃ dvijasaṃyuktaḥ kariṣye bhojanaṃ vibho // MatsP_99.3

tadavighnena me yātu saphalaṃ syācca keśava
namo nārāyaṇāyeti vācyaṃ ca svapatā niśi // MatsP_99.4

tataḥ prabhāta utthāya kṛtasnānajapaḥ śuciḥ
pūjayetpuṇḍarīkākṣaṃ śuklamālyānulepanaiḥ // MatsP_99.5

vibhūtaye namaḥ pādāv aśokāya ca jānunī
namaḥ śivāyetyūrū ca viśvamūrte namaḥ kaṭim // MatsP_99.6

kandarpāya namo meḍhram ādityāya namaḥ karau
dāmodarāyetyudaraṃ vāsudevāya ca stanau // MatsP_99.7

mādhavāyetyuro viṣṇoḥ kaṇṭham utkaṇṭhine namaḥ
śrīdharāya mukhaṃ keśān keśavāyeti nārada // MatsP_99.8

pṛṣṭhaṃ śārṅgadharāyeti śravaṇau varadāya vai
svanāmnā śaṅkhacakrāsigadājalajapāṇaye
śiraḥ sarvātmane brahman nama ityabhipūjayet // MatsP_99.9

matsyamutpalasaṃyuktaṃ haimaṃ kṛtvā tu śaktitaḥ
udakumbhasamāyuktam agrataḥ sthāpayedbudhaḥ // MatsP_99.10

guḍapātraṃ tilairyuktaṃ sitavastrābhiveṣṭitam
rātrau jāgaraṇaṃ kuryād itihāsakathādinā // MatsP_99.11

prabhātāyāṃ tu śarvaryāṃ brāhmaṇāya kuṭumbine
sakāñcanotpalaṃ devaṃ sodakumbhaṃ nivedayet // MatsP_99.12

yathā na mucyase deva sadā sarvavibhūtibhiḥ
tathā māmuddharāśeṣaduḥkhasaṃsārakardamāt // MatsP_99.13

daśāvatārarūpāṇi pratimāsaṃ kramānmune
dattātreyaṃ tathā vyāsam utpalena samanvitam
dadyādevaṃ samā yāvat pāṣaṇḍānabhivarjayet // MatsP_99.14

samāpyaivaṃ yathāśaktyā dvādaśa dvādaśīḥ punaḥ
saṃvatsarānte lavaṇaparvatena samanvitām
śayyāṃ dadyānmuniśreṣṭha gurave dhenusaṃyutām // MatsP_99.15

grāmaṃ ca śaktimāndadyāt kṣetraṃ vā bhavanānvitam
guruṃ sampūjya vidhivad vastrālaṃkārabhūṣaṇaiḥ // MatsP_99.16

anyānapi yathāśaktyā bhojayitvā dvijottamān
tarpayed vastragodānai ratnaughadhanasaṃcayaiḥ
alpavitto yathāśaktyā stokaṃ stokaṃ samācaret // MatsP_99.17

yaścāpyatīva niḥsvaḥ syād bhaktimānmādhavaṃ prati
puṣpārcanavidhānena sa kuryādvatsaradvayam // MatsP_99.18

anena vidhinā yastu vibhūtidvādaśīvratam
kuryātpāpavinirmuktaḥ pitṝṇāṃ tārayecchatam // MatsP_99.19

janmanāṃ śatasāhasraṃ na śokaphalabhāgbhavet
na ca vyādhirbhavettasya na dāridryaṃ na bandhanam
vaiṣṇavo vātha śaivo vā bhavejjanmani janmani // MatsP_99.20

yāvadyugasahasrāṇāṃ śatamaṣṭottaraṃ bhavet
tāvatsvarge vasedbrahman bhūpatiśca punarbhavet // MatsP_99.21

matsya-purāṇa 100

purā rathaṃtare kalpe rājāsītpuṣpavāhanaḥ
nāmnā lokeṣu vikhyātas tejasā sūryasaṃnibhaḥ // MatsP_100.1

tapasā tasya tuṣṭena caturvaktreṇa nārada
kamalaṃ kāñcanaṃ dattaṃ yathākāmagamaṃ mune // MatsP_100.2

lokaiḥ samastair nagaravāsibhiḥ sahito nṛpaḥ
dvīpāni suralokaṃ ca yatheṣṭaṃ vyacarattadā // MatsP_100.3

kalpādau saptamaṃ dvīpaṃ tasya puṣkaravāsinaḥ
loke ca pūjitaṃ yasmāt puṣkaradvīpamucyate // MatsP_100.4

devena brahmaṇā dattaṃ yānamasya yato 'mbujam
puṣpavāhanamityāhus tasmāttaṃ devadānavāḥ // MatsP_100.5

nāgamyamasyāsti jagattraye 'pi brahmāmbujasthasya tapo 'nubhāvāt
patnī ca tasyāpratimā munīndra nārīsahasrairabhito 'bhinandyā
nāmnā ca lāvaṇyavatī babhūva sā pārvatīveṣṭatamā bhavasya // MatsP_100.6

tasyātmajānāmayutaṃ babhūva dharmātmanām agryadhanurdharāṇām
tadātmanaḥ sarvamavekṣya rājā muhurmuhur vismayamāsasāda
so 'bhyāgataṃ vīkṣya munipravīraṃ prācetasaṃ vākyamidaṃ babhāṣe // MatsP_100.7

kasmādvibhūtir amalāmaramartyapūjyā jātā ca sarvavijitāmarasundarīṇām
bhāryā mamālpatapasā paritoṣitena dattaṃ mamāmbujagṛhaṃ ca munīndra dhātrā // MatsP_100.8

yasminpraviṣṭamapi koṭiśataṃ nṛpāṇāṃ sāmātyakuñjararathaughajanāvṛtānām
no lakṣyate kva gatamambaramadhya indus tārāgaṇairiva gataḥ paritaḥ sphuradbhiḥ // MatsP_100.9

tasmātkimanyajananījaṭharodbhavena dharmādikaṃ kṛtamaśeṣaphalāptihetuḥ
bhagavanmayātha tanayair athavānayāpi bhadraṃ yadetadakhilaṃ kathaya pracetaḥ // MatsP_100.10

munirabhyadhādatha bhavāntaritaṃ samīkṣya pṛthvīpateḥ prasabhamadbhutahetuvṛttam
janmābhavattava tu lubdhakule 'tighore jātastvamapyanudinaṃ kila pāpakārī // MatsP_100.11

vapurapyabhūttava punaḥ puruṣāṅgasaṃdhir durgandhisattvabhujagāvaraṇaṃ samantāt
na ca te suhṛn na sutabandhujano na tātas tv ādṛksvasā na jananī ca tadābhiśastā // MatsP_100.12

abhisaṃgatā paramabhīṣṭatamā vimukhī mahīśa tava yoṣidiyam
abhūdanāvṛṣṭiratīva raudrā kadācidāhāranimittamasmin
kṣutpīḍitenātha tadā na kiṃcid āsāditaṃ dhānyaphalāmiṣādyam // MatsP_100.13

athābhidṛṣṭaṃ mahadambujāḍhyaṃ sarovaraṃ paṅkaparītarodhaḥ
padmānyathādāya tato bahūni gataḥ puraṃ vaidiśanāmadheyam // MatsP_100.14

tanmaulyalābhāya puraṃ samastaṃ bhrāntaṃ tvayāśeṣam ahas tadāsīt
kretā na kaścitkamaleṣu jātaḥ śrānto bhṛśaṃ kṣutparipīḍitaśca // MatsP_100.15

upaviṣṭastvamekasmin sabhāryo bhavanāṅgaṇe
atha maṅgalaśabdaśca tvayā rātrau mahāñśrutaḥ // MatsP_100.16

sabhāryastatra gatavān yatrāsau maṅgaladhvaniḥ
tatra maṇḍapamadhyasthā viṣṇorarcāvalokitā // MatsP_100.17

veśyānaṅgavatī nāma vibhūtidvādaśīvratam
samāptau māghamāsasya lavaṇācalamuttamam // MatsP_100.18

nivedayantī gurave śayyāṃ copaskarānvitām
alaṃkṛtya hṛṣīkeśaṃ sauvarṇāmarapādapam // MatsP_100.19

tāṃ tu dṛṣṭvā tatastābhyām idaṃ ca paricintitam
kimebhiḥ kamalaiḥ kāryaṃ varaṃ viṣṇuralaṃkṛtaḥ // MatsP_100.20

iti bhaktistadā jātā dampatyostu narādhipa
tatprasaṅgātsamabhyarcya keśavaṃ lavaṇācalam
śayyā ca puṣpaprakaraiḥ pūjitā bhūśca sarvataḥ // MatsP_100.21

athānaṅgavatī tuṣṭā tayordhanaśatatrayam
dīyatāmādideśātha kaladhautaśatatrayam // MatsP_100.22

na gṛhītaṃ tatastābhyāṃ bahusattvāvalambanāt
anaṅgavatyā ca punas tayorannaṃ caturvidham
ānīya vyāhṛtaṃ cātra bhujyatāmiti bhūpate // MatsP_100.23

tābhyāṃ tu tadapi tyaktaṃ bhokṣyāvo vai varānane
prasaṅgādupavāsena tavādya sukhamāvayoḥ // MatsP_100.24

janmaprabhṛti pāpiṣṭhau kukarmāṇau dṛḍhavrate
tatprasaṅgāttayormadhye dharmaleśastu te 'nagha // MatsP_100.25

iti jāgaraṇaṃ tābhyāṃ tatprasaṅgādanuṣṭhitam
prabhāte ca tadā dattā śayyā salavaṇācalā // MatsP_100.26

grāmāśca gurave bhaktyā vipreṣu dvādaśaiva tu
vastrālaṃkārasaṃyuktā gāvaśca karakānvitāḥ // MatsP_100.27

bhojanaṃ ca suhṛnmitradīnāndhakṛpaṇaiḥ samam
tacca lubdhakadāmpatyaṃ pūjayitvā visarjitam // MatsP_100.28

sa bhavāṃl lubdhako jātaḥ sapatnīko nṛpeśvaraḥ
puṣkaraprakarāttasmāt keśavasya na pūjanāt // MatsP_100.29

vinaṣṭāśeṣapāpasya tava puṣkaramandiram
tasya sattvasya māhātmyād alpena tapasā nṛpa // MatsP_100.30

yathākāmagamaṃ jātaṃ lokanāthaścaturmukhaḥ
saṃtuṣṭastava rājendra brahmarūpī janārdanaḥ // MatsP_100.31

sāpyanaṅgavatī veśyā kāmadevasya sāmpratam
patnī sapatnī saṃjātā ratyāḥ prītiriti śrutā
lokeṣvānandajananī sakalāmarapūjitā // MatsP_100.32

tasmādutsṛjya rājendra puṣkaraṃ tanmahītale
gaṅgātaṭaṃ samāśritya vibhūtidvādaśīvratam
kuru rājendra nirvāṇam avaśyaṃ samavāpsyasi // MatsP_100.33

ityuktvā sa munir brahmaṃs tatraivāntaradhīyata
rājā yathoktaṃ ca punar akarotpuṣpavāhanaḥ // MatsP_100.34

idamācarato brahmann akhaṇḍavratam ācaret
yathākathaṃcit kamalair dvādaśa dvādaśīr mune // MatsP_100.35

kartavyāḥ śaktito deyā viprebhyo dakṣiṇānagha
na vittaśāṭhyaṃ kurvīta bhaktyā tuṣyati keśavaḥ // MatsP_100.36

iti kaluṣatridāraṇaṃ janānāmapi paṭhatīha śṛṇoti cātha bhaktyā /
matimapi ca dadāti devaloke vasati sa koṭiśatāni vatsarāṇām // MatsP_100.37*

matsya-purāṇa 101

athātaḥ sampravakṣyāmi vrataṣaṣṭhīmanuttamām
rudreṇābhihitāṃ divyāṃ mahāpātakanāśanam // MatsP_101.1

naktamabdaṃ caritvā tu gavā sārdhaṃ kuṭumbine
haimaṃ cakraṃ triśūlaṃ ca dadyādviprāya vāsasī // MatsP_101.2

śivarūpastato 'smābhiḥ śivaloke sa modate
etaddevavrataṃ nāma mahāpātakanāśanam // MatsP_101.3

yastvekabhaktena samāṃ śivaṃ haimavṛṣānvitam
dhenuṃ tilamayīṃ dadyāt sa padaṃ yāti śāṃkaram
etadrudravrataṃ nāma pāpaśokavināśanam // MatsP_101.4

yastu nīlotpalaṃ haimaṃ śarkarāpātrasaṃyutam
ekāntaritanaktāśī samānte vṛṣasaṃyutam
sa vaiṣṇavaṃ padaṃ yāti līlāvratamidaṃ smṛtam // MatsP_101.5

āṣāḍhādicaturmāsam abhyaṅgaṃ varjayennaraḥ
bhojanopaskaraṃ dadyāt sa yāti bhavanaṃ hareḥ
jane prītikaraṃ nṝṇāṃ prītivratamihocyate // MatsP_101.6

varjayitvā madhau yastu dadhikṣīraghṛtaikṣavam
dadyādvastrāṇi sūkṣmāṇi rasapātraiśca saṃyutam // MatsP_101.7

sampūjya vipramithunaṃ gaurī me prīyatāmiti
etadgaurīvrataṃ nāma bhavānīlokadāyakam // MatsP_101.8

puṣyādau yastrayodaśyāṃ kṛtvā naktaṃ madhau punaḥ
aśokaṃ kāñcanaṃ dadyād ikṣuyuktaṃ daśāṅgulam // MatsP_101.9

viprāya vastrasaṃyuktaṃ pradyumnaḥ prīyatāmiti
kalpaṃ viṣṇupade sthitvā viśokaḥ syātpunarnaraḥ
etat kāmavrataṃ nāma sadā śokavināśanam // MatsP_101.10

āṣāḍhādivrataṃ yastu varjayennakhakartanam
vārtākaṃ ca caturmāsaṃ madhusarpirghaṭānvitam // MatsP_101.11

kārttikyāṃ tatpunarhaimaṃ brāhmaṇāya nivedayet
sa rudralokamāpnoti śivavratamidaṃ smṛtam // MatsP_101.12

varjayedyastu puṣpāṇi hemantaśiśirāvṛtū
puṣpatrayaṃ ca phālgunyāṃ kṛtvā śaktyā ca kāñcanam // MatsP_101.13

dadyāddvikālavelāyāṃ prīyetāṃ śivakeśavau
dattvā paraṃ padaṃ yāti saumyavratamidaṃ smṛtam // MatsP_101.14

phālgunyāditṛtīyāyāṃ lavaṇaṃ yastu varjayet
samāpte śayanaṃ dadyād gṛhaṃ copaskarānvitam // MatsP_101.15

sampūjya vipramithunaṃ bhavānī prīyatāmiti
gaurīloke vasetkalpaṃ saubhāgyavratamucyate // MatsP_101.16

saṃdhyāmaunaṃ tataḥ kṛtvā samānte ghṛtakumbhakam
vastrayugmaṃ tilānghaṇṭāṃ brāhmaṇāya nivedayet // MatsP_101.17

sārasvataṃ padaṃ yāti punarāvṛttidurlabham
etatsārasvataṃ nāma rūpavidyāpradāyakam // MatsP_101.18

lakṣmīmabhyarcya pañcamyām upavāsī bhavennaraḥ
samānte hemakamalaṃ dadyāddhenusamanvitam // MatsP_101.19

sa vaiṣṇavaṃ padaṃ yāti lakṣmīvāñjanmajanmani
etat sampadvrataṃ nāma sadā pāpavināśanam // MatsP_101.20

kṛtvopalepanaṃ śambhor agrataḥ keśavasya ca
yāvadabdaṃ punardadyād dhenuṃ jalaghaṭānvitām // MatsP_101.21

janmāyutaṃ sa rājā syāt tataḥ śivapuraṃ vrajet
etad āyurvrataṃ nāma sarvakāmapradāyakam // MatsP_101.22

aśvatthaṃ bhāskaraṃ gaṅgāṃ praṇamyaikatra vāgyataḥ
ekabhaktaṃ naraḥ kuryād abdamekaṃ vimatsaraḥ // MatsP_101.23

vratānte vipramithunaṃ pūjyaṃ dhenutrayānvitam
vṛkṣaṃ hiraṇmayaṃ dadyāt so'śvamedhaphalaṃ labhet
etat kīrtivrataṃ nāma bhūtikīrtiphalapradam // MatsP_101.24

ghṛtena snapanaṃ kuryāc chambhor vā keśavasya ca
akṣatābhiḥ supuṣpābhiḥ kṛtvā gomayamaṇḍalam // MatsP_101.25

tiladhenusamopetaṃ samānte hemapaṅkajam
śuddhamaṣṭāṅgulaṃ dadyāc chivaloke mahīyate
sāmagāya tataścaitat sāmavratamihocyate // MatsP_101.26

navamyāmekabhaktaṃ tu kṛtvā kanyāśca śaktitaḥ
bhojayitvāsanaṃ dadyād dhaimakañcukavāsasī // MatsP_101.27

haimaṃ siṃhaṃ ca viprāya dattvā śivapadaṃ vrajet
janmārbudaṃ surūpaḥ syāc chatrubhiścāparājitaḥ
etadvīravrataṃ nāma nārīṇāṃ ca sukhapradam // MatsP_101.28

yāvatsamā bhavedyastu pañcadaśyāṃ payovrataḥ
samānte śrāddhakṛddadyāt pañca gāstu payasvinīḥ // MatsP_101.29

vāsāṃsi ca piśaṅgāni jalakumbhayutāni ca
sa yāti vaiṣṇavaṃ lokaṃ pitṝṇāṃ tārayecchatam
kalpānte rājarājaḥ syāt pitṛvratam idaṃ smṛtam // MatsP_101.30

caitrādicaturo māsāñ jalaṃ dadyādayācitam
vratānte maṇikaṃ dadyād annavastrasamanvitam // MatsP_101.31

tilapātraṃ hiraṇyaṃ ca brahmaloke mahīyate
kalpānte bhūpatirnūnam ānandavratamucyate // MatsP_101.32

pañcāmṛtena snapanaṃ kṛtvā saṃvatsaraṃ vibhoḥ
vatsarānte punardadyād dhenuṃ pañcāmṛtena hi // MatsP_101.33

viprāya dadyācchaṅkhaṃ ca sa padaṃ yāti śāṃkaram
rājā bhavati kalpānte dhṛtivratamidaṃ smṛtam // MatsP_101.34

varjayitvā pumānmāṃsam abdānte goprado bhavet
tadvaddhemamṛgaṃ dadyāt so'śvamedhaphalaṃ labhet
ahiṃsāvratamityuktaṃ kalpānte bhūpatirbhavet // MatsP_101.35

māghamāsyuṣasi snānaṃ kṛtvā dāmpatyamarcayet
bhojayitvā yathāśaktyā mālyavastravibhūṣaṇaḥ
sūryaloke vasetkalpaṃ sūryavratamidaṃ smṛtam // MatsP_101.36

āṣāḍhādicaturmāsaṃ prātaḥsnāyī bhavennaraḥ
vipreṣu bhojanaṃ dadyāt kārttikyāṃ goprado bhavet
sa vaiṣṇavaṃ padaṃ yāti viṣṇuvratamidaṃ śubham // MatsP_101.37

ayanādayanaṃ yāvad varjayetpuṣpasarpiṣī
tadante puṣpadāmāni ghṛtadhenvā sahaiva tu // MatsP_101.38

dattvā śivapadaṃ gacched viprāya ghṛtapāyasam
etacchīlavrataṃ nāma śīlārogyaphalapradam // MatsP_101.39

saṃdhyādīpaprado yastu samāṃ tailaṃ vivarjayet
samānte dīpikāṃ dadyāc cakraśūle ca kāñcane // MatsP_101.40

vastrayugmaṃ ca viprāya tejasvī sa bhavediha
rudralokamavāpnoti dīptivratamidaṃ smṛtam // MatsP_101.41

kārttikyāditṛtīyāyāṃ prāśya gomūtrayāvakam
naktaṃ caredabdamekam abdānte goprado bhavet // MatsP_101.42

gaurīloke vasetkalpaṃ tato rājā bhavediha
etadrudravrataṃ nāma sadā kalyāṇakārakam // MatsP_101.43

varjayeccaitramāse ca yaśca gandhānulepanam
śuktiṃ gandhabhṛtāṃ dattvā viprāya sitavāsasī
vāruṇaṃ padamāpnoti dṛḍhavratamidaṃ smṛtam // MatsP_101.44

vaiśākhe puṣpalavaṇaṃ varjayitvātha gopradaḥ
bhūtvā viṣṇupade kalpaṃ sthitvā rājā bhavediha
etatkāntivrataṃ nāma kāntikīrtiphalapradam // MatsP_101.45

brahmāṇḍaṃ kāñcanaṃ kṛtvā tilarāśisamanvitam
tryahaṃ tilaprado bhūtvā vahniṃ saṃtarpya sadvijam // MatsP_101.46

sampūjya vipradāmpatyaṃ mālyavastravibhūṣaṇaiḥ
śaktitastripalādūrdhvaṃ viśvātmā prīyatāmiti // MatsP_101.47

puṇye 'hni dadyātsa paraṃ brahma yātyapunarbhavam
etadbrahmavrataṃ nāma nirvāṇapadadāyakam // MatsP_101.48

yaścobhayamukhīṃ dadyāt prabhūtakanakānvitām
dinaṃ payovratastiṣṭhet sa yāti paramaṃ padam
etaddhenuvrataṃ nāma punarāvṛttidurlabham // MatsP_101.49

tryahaṃ payovrate sthitvā kāñcanaṃ kalpapādapam
palādūrdhvaṃ yathāśaktyā taṇḍulais tūpasaṃyutam
dattvā brahmapadaṃ yāti kalpavratamidaṃ smṛtam // MatsP_101.50

māsopavāsī yo dadyād dhenuṃ viprāya śobhanām
sa vaiṣṇavaṃ padaṃ yati bhīmavratamidaṃ smṛtam // MatsP_101.51

dadyād viṃśatpalādūrdhvaṃ mahīṃ kṛtvā tu kāñcanīm
dinaṃ payovratastiṣṭhed rudraloke mahīyate
dharāvratamidaṃ proktaṃ saptakalpaśatānugam // MatsP_101.52

māghe māse 'thavā caitre guḍadhenuprado bhavet
guḍavratastṛtīyāyāṃ gaurīloke mahīyate
mahāvratamidaṃ nāma paramānandakārakam // MatsP_101.53

pakṣopavāsī yo dadyād viprāya kapilādvayam
brahmalokamavāpnoti devāsurasupūjitam
kalpānte rājarājaḥ syāt prabhāvratamidaṃ smṛtam // MatsP_101.54

vatsaraṃ tvekabhaktāśī sabhakṣyajalakumbhadaḥ
śivaloke vasetkalpaṃ prāptivratamidaṃ smṛtam // MatsP_101.55

naktāśī cāṣṭamīṣu syād vatsarānte ca dhenudaḥ
pauraṃdaraṃ puraṃ yāti sugativratamucyate // MatsP_101.56

viprāyendhanado yastu varṣādicaturastvṛtūn
ghṛtadhenuprado 'nte ca sa paraṃ brahma gacchati
vaiśvānaravrataṃ nāma sarvapāpavināśanam // MatsP_101.57

ekādaśyāṃ ca naktāśī yaścakraṃ vinivedayet
samānte vaiṣṇavaṃ haimaṃ sa viṣṇoḥ padamāpnuyāt
etat kṛṣṇavrataṃ nāma kalpānte rājyabhāgbhavet // MatsP_101.58

pāyasāśī samānte tu dadyādviprāya goyugam
lakṣmīlokamavāpnoti hy etad devīvrataṃ smṛtam // MatsP_101.59

saptamyāṃ naktabhugdadyāt samānte gāṃ payasvinīm
sūryalokamavāpnoti bhānuvratamidaṃ smṛtam // MatsP_101.60

caturthyāṃ naktabhugdadyād abdānte hemavāraṇam
vrataṃ vaināyakaṃ nāma śivalokaphalapradam // MatsP_101.61

mahāphalāni yastyaktvā caturmāsaṃ dvijātaye
haimāni kārttike dadyād goyugena samanvitam
etat phalavrataṃ nāma viṣṇulokaphalapradam // MatsP_101.62

yaścopavāsī saptamyāṃ samānte haimapaṅkajam
gāśca vai śaktito dadyād dhemānnaghaṭasaṃyutāḥ
etat sauravrataṃ nāma sūryalokaphalapradam // MatsP_101.63

dvādaśa dvādaśīryastu samāpyopoṣaṇena ca
govastrakāñcanairviprān pūjayecchaktito naraḥ
paramaṃ padaṃ prāpnoti viṣṇuvratamidaṃ smṛtam // MatsP_101.64

kārttikyāṃ ca vṛṣotsargaṃ kṛtvā naktaṃ samācaret
śaivaṃ padamavāpnoti vārṣavratamidaṃ smṛtam // MatsP_101.65

kṛcchrānte gopradaḥ kuryād bhojanaṃ śaktitaḥ padam
viprāṇāṃ śāṃkaraṃ yāti prājāpatyamidaṃ vratam // MatsP_101.66

caturdaśyāṃ tu naktāśī samānte godhanapradaḥ
śaivaṃ padamavāpnoti traiyambakamidaṃ vratam // MatsP_101.67

saptarātroṣito dadyād ghṛtakumbhaṃ dvijātaye
ghṛtavratamidaṃ prāhur brahmalokaphalapradam // MatsP_101.68

ākāśaśāyī varṣāsu dhenumante payasvinīm
śakraloke vasennityam indravratamidaṃ smṛtam // MatsP_101.69

anagnipakkam aśnāti tṛtīyāyāṃ tu yo naraḥ
gāṃ dattvā śivamabhyeti punarāvṛttidurlabham
iha cānandakṛtpuṃsāṃ śreyovratamidaṃ smṛtam // MatsP_101.70

haimaṃ paladvayādūrdhvaṃ rathamaśvayugānvitam
dadatkṛtopavāsaḥ syād divi kalpaśataṃ vaset
kalpānte rājarājaḥ syād aśvavratamidaṃ smṛtam // MatsP_101.71

tadvaddhemarathaṃ dadyāt karibhyāṃ saṃyutaṃ naraḥ
satyaloke vasetkalpaṃ sahasramatha bhūpatiḥ
bhavedupoṣito bhūtvā karivratamidaṃ smṛtam // MatsP_101.72

upavāsaṃ parityajya samānte goprado bhavet
yakṣādhipatyamāpnoti sukhavratamidaṃ smṛtam // MatsP_101.73

niśi kṛtvā jale vāsaṃ prabhāte goprado bhavet
vāruṇaṃ lokamāpnoti varuṇavratamucyate // MatsP_101.74

cāndrāyaṇaṃ ca yaḥ kuryād dhaimaṃ candraṃ nivedayet
candravratamidaṃ proktaṃ candralokaphalapradam // MatsP_101.75

jyeṣṭhe pañcatapāḥ sāyaṃ hemadhenuprado divam
yātyaṣṭamīcaturdaśyo rudravratamidaṃ smṛtam // MatsP_101.76

sakṛdvitānakaṃ kuryāt tṛtīyāyāṃ śivālaye
samānte dhenudo yāti bhavānīvratamucyate // MatsP_101.77

māghe niśyārdravāsāḥ syāt saptamyāṃ goprado bhavet
divi kalpamuṣitveha rājā syātpavanaṃ vratam // MatsP_101.78

trirātropoṣito dadyāt phālgunyāṃ bhavanaṃ śubham
ādityalokamāpnoti dhāmavratamidaṃ smṛtam // MatsP_101.79

trisaṃdhyaṃ pūjya dāmpatyam upavāsī vibhūṣaṇaiḥ
annaṃ gāśca samāpnoti mokṣamindravratādiha // MatsP_101.80

dattvā sitadvitīyāyām indorlavaṇabhājanam
samānte goprado yāti viprāya śivamandiram
kalpānte rājarājaḥ syāt somavratamidaṃ smṛtam // MatsP_101.81

pratipadyekabhaktāśī samānte kapilāpradaḥ
vaiśvānarapadaṃ yāti śivavratamidaṃ smṛtam // MatsP_101.82

daśamyām ekabhaktāśī samānte daśadhenudaḥ
diśaśca kāñcanairdadyād brahmāṇḍādhipatirbhavet
etad viśvavrataṃ nāma mahāpātakanāśanam // MatsP_101.83

yaḥ paṭhecchṛṇuyādvāpi vrataṣaṣṭim anuttamām
manvantaraśataṃ so 'pi gandharvādhipatirbhavet // MatsP_101.84

ṣaṣṭivrataṃ nārada puṇyametat tavoditaṃ viśvajanīnamanyat
śrotuṃ tavecchā tadudīrayāmi priyeṣu kiṃ vākathanīyam asti // MatsP_101.85

matsya-purāṇa 102

nairmalyaṃ bhāvaśuddhiśca vinā snānaṃ na vidyate
tasmānmanoviśuddhyarthaṃ snānamādau vidhīyate // MatsP_102.1

anuddhṛtairuddhṛtairvā jalaiḥ snānaṃ samācaret
tīrthaṃ ca kalpayedvidvān mūlamantreṇa mantravit
namo nārāyaṇāyeti mūlamantra udāhṛtaḥ // MatsP_102.2

darbhapāṇistu vidhinā ācāntaḥ prayataḥ śuciḥ
caturhastasamāyuktaṃ caturasraṃ samantataḥ
prakalpyāvāhayed gaṅgām ebhirmantrairvicakṣaṇaḥ // MatsP_102.3

viṣṇoḥ pādaprasūtāsi vaiṣṇavī viṣṇudevatā
pāhi nas tvenasas tasmād ājanmamaraṇāntikāt // MatsP_102.4

tisraḥ koṭyo 'rdhakoṭī ca tīrthānāṃ vāyurabravīt
divi bhuvyantarikṣe ca tāni te santi jāhnavi // MatsP_102.5

nandinītyeva te nāma deveṣu nalinīti ca
dakṣā pṛthvī ca vihagā viśvakāyāmṛtā śivā // MatsP_102.6

vidyādharī supraśāntā tathā viśvaprasādinī
kṣemā ca jāhnavī caiva śāntā śāntipradāyinī // MatsP_102.7

etāni puṇyanāmāni snānakāle prakīrtayet
bhavetsaṃnihitā tatra gaṅgā tripathagāminī // MatsP_102.8

saptavārābhijaptena karasampuṭayojitaḥ
mūrdhni kuryājjalaṃ bhūyas tricatuṣpañcasaptakam
snānaṃ kuryānmṛdā tadvad āmantrya tu vidhānataḥ // MatsP_102.9

aśvakrānte rathakrānte viṣṇukrānte vasuṃdhare
mṛttike hara me pāpaṃ yanmayā duṣkṛtaṃ kṛtam // MatsP_102.10

uddhṛtāsi varāheṇa kṛṣṇena śatabāhunā
mṛttike brahmadattāsi kāśyapenābhimantritā
āruhya mama gātrāṇi sarvaṃ pāpaṃ pracodaya // MatsP_102.11

mṛttike dehi naḥ puṣṭiṃ tvayi sarvaṃ pratiṣṭhitam
namaste sarvalokānāṃ prabhavāraṇi suvrate // MatsP_102.12

evaṃ snātvā tataḥ paścād ācamya ca vidhānataḥ
utthāya vāsasī śukle śuddhe tu paridhāya vai
tatastu tarpaṇaṃ kuryāt trailokyāpyāyanāya vai // MatsP_102.13

devā yakṣāstathā nāgā gandharvāpsaraso 'surāḥ
krūrāḥ sarpāḥ suparṇāśca taravo jambukāḥ khagāḥ // MatsP_102.14

vāyvādhārā jalādhārās tathaivākāśagāminaḥ
nirādhārāśca ye jīvā ye tu dharmaratāstathā // MatsP_102.15

teṣāmāpyāyanāyaitad dīyate salilaṃ mayā
kṛtopavītī devebhyo nivītī ca bhavettataḥ // MatsP_102.16

manuṣyāṃstarpayedbhaktyā brahmaputrānṛṣīṃstathā
sanakaśca sanandaśca tṛtīyaśca sanātanaḥ // MatsP_102.17

kapilaścāsuriścaiva voḍhuḥ pañcaśikhastathā
sarve te tṛptimāyāntu maddattenāmbunā sadā // MatsP_102.18

marīcimatryaṅgirasaṃ pulastyaṃ pulahaṃ kratum
pracetasaṃ vasiṣṭhaṃ ca bhṛguṃ nāradameva ca
devabrahmaṛṣīn sarvāṃs tarpayed akṣataudakaiḥ // MatsP_102.19

apasavyaṃ tataḥ kṛtvā savyaṃ jānvācya bhūtale
agniṣvāttāstathā saumyā haviṣmantastathoṣmapāḥ // MatsP_102.20

sukālino barhiṣadas tathānye vājyapāḥ punaḥ
saṃtarpyāḥ pitaro bhaktyā satilodakacandanaiḥ // MatsP_102.21

yamāya dharmarājāya mṛtyave cāntakāya ca
vaivasvatāya kālāya sarvabhṛtakṣayāya ca // MatsP_102.22

audumbarāya dadhnāya nīlāya parameṣṭhine
vṛkodarāya citrāya citraguptāya vai namaḥ
darbhapāṇistu vidhinā pitṝnsaṃtarpayedbudhaḥ // MatsP_102.23

pitrādīnnāmagotreṇa tathā mātāmahānapi
saṃtarpya vidhinā bhaktyā imaṃ mantramudīrayet // MatsP_102.24

ye 'bāndhavā bāndhavā vā ye 'nyajanmani bāndhavāḥ
te tṛptimakhilāṃ yāntu yaś cāsmatto 'bhivāñchati // MatsP_102.25

tataścācamya vidhivad ālikhetpadmamagrataḥ
akṣatābhiḥ sapuṣpābhiḥ sajalāruṇacandanam
arghyaṃ dadyātprayatnena sūryanāmāni kīrtayet // MatsP_102.26

namaste viṣṇurūpāya namo viṣṇumukhāya vai
sahasraraśmaye nityaṃ namaste sarvatejase // MatsP_102.27

namaste śiva sarveśa namaste sarvavatsala
jagatsvāminnamaste 'stu divyacandanabhūṣita // MatsP_102.28

padmāsana namaste 'stu kuṇḍalāṅgadabhūṣita
namaste sarvalokeśa jagatsarvaṃ vibodhase // MatsP_102.29

sukṛtaṃ duṣkṛtaṃ caiva sarvaṃ paśyasi sarvaga
satyadeva namaste 'stu prasīda mama bhāskara // MatsP_102.30

divākara namaste 'stu prabhākara namo 'stu te
evaṃ sūryaṃ namaskṛtya triḥ kṛtvātha pradakṣiṇam
dvijaṃ gāṃ kāñcanaṃ spṛṣṭvā tato viṣṇugṛhaṃ vrajet // MatsP_102.31

matsya-purāṇa 103

ataḥ paraṃ pravakṣyāmi prayāgasyopavarṇanam
mārkaṇḍeyena kathitaṃ yatpurā pāṇḍusūnave // MatsP_103.1

bhārate tu yadā vṛtte prāptarājye pṛthāsute
etasminnantare rājā kuntīputro yudhiṣṭhiraḥ // MatsP_103.2

bhrātṛśokena saṃtaptaś cintayansa punaḥ punaḥ
āsītsuyodhano rājā ekādaśacamūpatiḥ // MatsP_103.3

asmānsaṃtāpya bahuśaḥ sarve te nidhanaṃ gatāḥ
vāsudevaṃ samāśritya pañca śeṣāstu pāṇḍavāḥ // MatsP_103.4

hatvā bhīṣmaṃ ca droṇaṃ ca karṇaṃ caiva mahābalam
duryodhanaṃ ca rājānaṃ putrabhrātṛsamanvitam // MatsP_103.5

rājāno nihatāḥ sarve ye cānye śūramāninaḥ
kiṃ no rājyena govinda kiṃ bhogairjīvitena vā // MatsP_103.6

dhik kaṣṭamiti saṃcitya rājā vaiklavyabhāgataḥ
nirviceṣṭo nirutsāhaḥ kiṃcit tiṣṭhatyadhomukhaḥ // MatsP_103.7

labdhasaṃjño yadā rājā cintayansa punaḥ punaḥ
kataro viniyogo vā niyamaṃ tīrthameva ca // MatsP_103.8

yenāhaṃ śīghram āmuñce mahāpātakikilbiṣāt
yatra sthitvā naro yāti viṣṇulokamanuttamam // MatsP_103.9

kathaṃ pṛcchāmi vai kṛṣṇaṃ yenedaṃ kārito 'smyaham
dhṛtarāṣṭraṃ kathaṃ pṛcche yasya putraśataṃ hatam // MatsP_103.10

vyāsaṃ kathamahaṃ pṛcche yasya gotrakṣayaḥ kṛtaḥ
evaṃ vaiklavyamāpanno dharmarājo yudhiṣṭhiraḥ
rudanti pāṇḍavāḥ sarve bhrātṛśokapariplutāḥ // MatsP_103.11

ye ca tatra mahātmānaḥ sametāḥ pāṇḍavāḥ smṛtāḥ
kuntī ca draupadī caiva ye ca tatra samāgatāḥ
bhūmau nipatitāḥ sarve rudantastu samantataḥ // MatsP_103.12

vārāṇasyāṃ mārkaṇḍeyas tena jñāto yudhiṣṭhiraḥ
yathā vaiklavyamāpanno rudamānastu duḥkhitaḥ // MatsP_103.13

acireṇaiva kālena mārkaṇḍeyo mahātapāḥ
samprāpto hāstinapuraṃ rājadvāre hyatiṣṭhata // MatsP_103.14

dvārapālo 'pi taṃ dṛṣṭvā rājñaḥ kathitavāndrutam
tvāṃ draṣṭukāmo mārkaṇḍeyo dvāri tiṣṭhatyasau muniḥ
tvarito dharmaputrastu dvāramāgādataḥ param // MatsP_103.15

svāgataṃ te mahābhāga svāgataṃ te mahāmune
adya me saphalaṃ janma adya me tāritaṃ kulam // MatsP_103.16

adya me pitarastuṣṭās tvayi dṛṣṭe mahāmune
adyāhaṃ pūtadeho 'smi yattvayā saha darśanam // MatsP_103.17

siṃhāsane samāsthāpya pādaśaucārcanādibhiḥ
yudhiṣṭhiro mahātmā vai pūjayāmāsa taṃ munim // MatsP_103.18

tataḥ sa tuṣṭo mārkaṇḍaḥ pūjitaścāha taṃ nṛpam
ākhyāhi tvaritaṃ rājan kimarthaṃ ruditaṃ tvayā
kena vā viklavībhūtaḥ kā bādhā te kimapriyam // MatsP_103.19

asmākaṃ caiva yadvṛttaṃ rājyasyārthe mahāmune
etatsarvaṃ viditvā tu cintāvaśamupāgataḥ // MatsP_103.20

śṛṇu rājanmahābāho kṣatradharmavyavasthitam
naiva dṛṣṭaṃ raṇe pāpaṃ yudhyamānasya dhīmataḥ // MatsP_103.21

kiṃ punā rājadharmeṇa kṣatriyasya viśeṣataḥ
tadevaṃ hṛdayaṃ kṛtvā tasmātpāpaṃ na cintayet // MatsP_103.22

tato yudhiṣṭhiro rājā praṇamya śirasā munim
papraccha vinayopetaḥ sarvapātakanāśanam // MatsP_103.23

pṛcchāmi tvāṃ mahāprājña nityaṃ trailokyadarśinam
kathaya tvaṃ samāsena yena mucyeta kilbiṣāt // MatsP_103.24

śṛṇu rājanmahābāho sarvapātakanāśanam
prayāgagamanaṃ śreṣṭhaṃ narāṇāṃ puṇyakarmaṇām // MatsP_103.25

matsya-purāṇa 104

bhagavañchrotumicchāmi purā kalpe yathāsthitam
brahmaṇā devamukhyena yathāvatkathitaṃ mune // MatsP_104.1

kathaṃ prayāgagamanaṃ narāṇāṃ tatra kīdṛśam
mṛtānāṃ kā gatistatra snātānāṃ tatra kiṃ phalam // MatsP_104.2

ye vasanti prayāge tu brūhi teṣāṃ ca kiṃ phalam
etanme sarvamākhyāhi paraṃ kautūhalaṃ hi me // MatsP_104.3

kathayiṣyāmi te vatsa yacchreṣṭhaṃ tatra yatphalam
purā hi sarvaviprāṇāṃ kathyamānaṃ mayā śrutam // MatsP_104.4

ā prayāgapratiṣṭhānād āpurādvāsukerhradāt
kambalāśvatarau nāgau nāgaśca bahumūlakaḥ
etatprajāpateḥ kṣetraṃ triṣu lokeṣu viśrutam // MatsP_104.5

tatra snātvā divaṃ yānti ye mṛtāste 'punarbhavāḥ
tato brahmādayo devā rakṣāṃ kurvanti saṃgatāḥ // MatsP_104.6

anye ca bahavastīrthāḥ sarvapāpaharāḥ śubhāḥ
na śakyāḥ kathituṃ rājan bahuvarṣaśatairapi
saṃkṣepeṇa pravakṣyāmi prayāgasya tu kīrtanam // MatsP_104.7

ṣaṣṭirdhanuḥsahasrāṇi yāni rakṣanti jāhnavīm
yamunāṃ rakṣati sadā savitā saptavāhanaḥ // MatsP_104.8

prayāgaṃ tu viśeṣeṇa sadā rakṣati vāsavaḥ
maṇḍalaṃ rakṣati harir daivataiḥ saha saṃgataḥ // MatsP_104.9

taṃ vaṭaṃ rakṣati sadā śūlapāṇirmaheśvaraḥ
sthānaṃ rakṣanti vai devāḥ sarvapāpaharaṃ śubham // MatsP_104.10

adharmeṇāvṛto loko naiva gacchati tatpadam
svalpamalpataraṃ pāpaṃ yadā te syānnarādhipa
prayāgaṃ smaramāṇasya sarvamāyāti saṃkṣayam // MatsP_104.11

darśanāttasya tīrthasya nāmasaṃkīrtanādapi
mṛttikālambhanādvāpi naraḥ pāpātpramucyate // MatsP_104.12

pañca kuṇḍāni rājendra teṣāṃ madhye tu jāhnavī
prayāgasya praveśe tu pāpaṃ naśyati tatkṣaṇāt // MatsP_104.13

yojanānāṃ sahasreṣu gaṅgāyāḥ smaraṇānnaraḥ
api duṣkṛtakarmā tu labhate paramāṃ gatim // MatsP_104.14

kīrtanānmucyate pāpād dṛṣṭvā bhadrāṇi paśyati
avagāhya ca pītvā tu punātyāsaptamaṃ kulam // MatsP_104.15

satyavādī jitakrodho hy ahiṃsāyāṃ vyavasthitaḥ
dharmānusārī tattvajño gobrāhmaṇahite rataḥ // MatsP_104.16

gaṅgāyamunayormadhye snāto mucyeta kilbiṣāt
manasā cintayankāmān avāpnoti supuṣkalān // MatsP_104.17

tato gatvā prayāgaṃ tu sarvadevābhirakṣitam
brahmacārī vasenmāsaṃ pitṝndevāṃśca tarpayet
īpsitāṃllabhate kāmān yatra yatrābhijāyate // MatsP_104.18

tapanasya sutā devī triṣu lokeṣu viśrutā
samāgatā mahābhāgā yamunā tatra nimnagā
tatra saṃnihito nityaṃ sākṣāddevo maheśvaraḥ // MatsP_104.19

duṣprāpyaṃ mānuṣaiḥ puṇyaṃ prayāgaṃ tu yudhiṣṭhira
devadānavagandharvā ṛṣayaḥ siddhacāraṇāḥ
tadupaspṛśya rājendra svargalokamupāsate // MatsP_104.20

matsya-purāṇa 105

śṛṇu rājanprayāgasya māhātmyaṃ punareva tu
yacchrutvā sarvapāpebhyo mucyate nātra saṃśayaḥ // MatsP_105.1

ārtānāṃ hi daridrāṇāṃ niścitavyavasāyinām
sthānamuktaṃ prayāgaṃ tu nākhyeyaṃ tu kadācana // MatsP_105.2

vyādhito yadi vā dīno vṛddho vāpi bhavennaraḥ
gaṅgāyamunayormadhye yastu prāṇānparityajet // MatsP_105.3

dīptakāñcanavarṇābhair vimānaiḥ sūryasaṃnibhaiḥ
gandharvāpsarasāṃ madhye svarge krīḍati mānavaḥ // MatsP_105.4

īpsitāṃllabhate kāmān vadanti ṛṣipuṃgavāḥ
sarvaratnamayairdivyair nānādhvajasamākulaiḥ
varāṅganāsamākīrṇair modate śubhalakṣaṇaiḥ // MatsP_105.5

gītavādyavinirghoṣaiḥ prasuptaḥ pratibudhyate
yāvanna smarate janma tāvatsvarge mahīyate // MatsP_105.6

tataḥ svargātparibhraṣṭaḥ kṣīṇakarmā divaścyutaḥ
hiraṇyaratnasampūrṇe samṛddhe jāyate kule
tadeva smarate tīrthaṃ smaraṇāttatra gacchati // MatsP_105.7

deśastho yadi vāraṇye videśastho 'thavā gṛhe
prayāgaṃ smaramāṇo 'pi yastu prāṇānparityajet
brahmalokamavāpnoti vadanti ṛṣipuṃgavāḥ // MatsP_105.8

sarvakāmaphalā vṛkṣā mahī yatra hiraṇmayī
ṛṣayo munayaḥ siddhās tatra loke sa gacchati // MatsP_105.9

strīsahasrāvṛte ramye mandākinyāstaṭe śubhe
modate ṛṣibhiḥ sārdhaṃ sukṛteneha karmaṇā // MatsP_105.10

siddhacāraṇagandharvaiḥ pūjyate divi daivataiḥ
tataḥ svargātparibhraṣṭo jambūdvīpapatirbhavet // MatsP_105.11

tataḥ śubhāni karmāṇi cintayānaḥ punaḥ punaḥ
guṇavānvittasampanno bhavatīha na saṃśayaḥ // MatsP_105.12

karmaṇā manasā vācā dharmasatyapratiṣṭhitaḥ
gaṅgāyamunayormadhye yastu gāṃ samprayacchati // MatsP_105.13

suvarṇamaṇimuktāśca yadi vānyatparigraham
svakārye pitṛkārye vā devatābhyarcane 'pi vā
saphalaṃ tasya tattīrthaṃ yathāvatpuṇyamāpnuyāt // MatsP_105.14

evaṃ tīrthe na gṛhṇīyāt puṇyeṣvāyataneṣu ca
nimitteṣu ca sarveṣu hy apramatto bhaveddvijaḥ // MatsP_105.15

kapilāṃ pāṭalāvarṇāṃ yastu dhenuṃ prayacchati
svarṇaśṛṅgīṃ raupyakhurāṃ kāṃsyadohāṃ payasvinīm // MatsP_105.16

prayāge śrotriyaṃ santaṃ grāhayitvā yathāvidhi
śuklāmbaradharaṃ śāntaṃ dharmajñaṃ vedapāragam // MatsP_105.17

sā gaustasmai pradātavyā gaṅgāyamunasaṃgame
vāsāṃsi ca mahārhāṇi ratnāni vividhāni ca // MatsP_105.18

yāvadromāṇi tasyā goḥ santi gātreṣu sattama
tāvadvarṣasahasrāṇi svargaloke mahīyate // MatsP_105.19

yatrāsau labhate janma sā gaustasyābhijāyate
na ca paśyati taṃ ghoraṃ narakaṃ tena karmaṇā
uttarānsa kurūnprāpya modate kālamakṣayam // MatsP_105.20

gavāṃ śatasahasrebhyo dadyādekāṃ payasvinīm
putrāndārāṃstathā bhṛtyān gaurekā prati tārayet // MatsP_105.21

tasmātsarveṣu dāneṣu godānaṃ tu viśiṣyate
durgame viṣame ghore mahāpātakasambhave
gaureva rakṣāṃ kurute tasmāddeyā dvijottame // MatsP_105.22

matsya-purāṇa 106

yathā yathā prayāgasya māhātmyaṃ kathyate tvayā
tathā tathā pramucye 'haṃ sarvapāpairna saṃśayaḥ // MatsP_106.1

bhagavankena vidhinā gantavyaṃ dharmaniścayaiḥ
prayāge yo vidhiḥ proktas tanme brūhi mahāmune // MatsP_106.2

kathayiṣyāmi te rājaṃs tīrthayātrāvidhikramam
ārṣeṇa vidhinānena yathādṛṣṭaṃ yathāśrutam // MatsP_106.3

prayāgatīrthayātrārthī yaḥ prayāti naraḥ kvacit
balīvardasamārūḍhaḥ śṛṇu tasyāpi yatphalam // MatsP_106.4

narake vasate ghore gavāṃ kroṣṭā hi dāruṇe
salilaṃ na ca gṛhṇanti pitarastasya dehinaḥ // MatsP_106.5

yastu putrāṃstathā bālān snāpayet pāyayettathā
yathātmanā tathā sarvaṃ dānaṃ vipreṣu dāpayet // MatsP_106.6

aiśvaryalobhamohādvā gacchedyānena yo naraḥ
niṣphalaṃ tasya tatsarvaṃ tasmādyānaṃ vivarjayet // MatsP_106.7

gaṅgāyamunayormadhye yastu kanyāṃ prayacchati
ārṣeṇaiva vivāhena yathāvibhavasambhavam // MatsP_106.8

na sa paśyati taṃ ghoraṃ narakaṃ tena karmaṇā
uttarānsa kurūngatvā modate kālamakṣayam
putrāndārāṃśca labhate dhārmikānrūpasaṃyutān // MatsP_106.9

tatra dānaṃ prakartavyaṃ yathāvibhavasambhavam
tena tīrthaphalaṃ caiva vardhate nātra saṃśayaḥ
svarge tiṣṭhati rājendra yāvadābhūtasaṃplavam // MatsP_106.10

vaṭamūlaṃ samāsādya yastu prāṇānvimuñcati
sarvalokānatikramya rudralokaṃ sa gacchati // MatsP_106.11

tatra te dvādaśādityās tapanti rudrasaṃśritāḥ
nirdahanti jagatsarvaṃ vaṭamūlaṃ na dahyate // MatsP_106.12

naṣṭacandrārkabhuvanaṃ yadā caikārṇavaṃ jagat
sthīyate tatra vai viṣṇur yajamānaḥ punaḥ punaḥ // MatsP_106.13

devadānavagandharvā ṛṣayaḥ siddhacāraṇāḥ
sadā sevanti tattīrthaṃ gaṅgāyamunasaṃgamam // MatsP_106.14

tato gaccheta rājendra prayāgaṃ saṃstuvaṃśca yat
yatra brahmādayo devā ṛṣayaḥ siddhacāraṇāḥ // MatsP_106.15

lokapālāśca sādhyāśca pitaro lokasaṃmatāḥ
sanatkumārapramukhās tathaiva paramarṣayaḥ // MatsP_106.16

aṅgiraḥpramukhāścaiva tathā brahmarṣayaḥ pare
tathā nāgāḥ suparṇāśca siddhāśca khecarāśca ye // MatsP_106.17

sāgarāḥ saritaḥ śailā nāgā vidyādharāśca ye
hariśca bhagavanāste prajāpatipuraḥsaraḥ // MatsP_106.18

gaṅgāyamunayormadhye pṛthivyā jaghanaṃ smṛtam
prayāgaṃ rājaśārdūla triṣu lokeṣu viśrutam
tataḥ puṇyatamaṃ nāsti triṣu lokeṣu bhārata // MatsP_106.19

śravaṇāttasya tīrthasya nāmasaṃkīrtanādapi
mṛttikālambhanādvāpi naraḥ pāpātpramucyate // MatsP_106.20

tatrābhiṣekaṃ yaḥ kuryāt saṃgame śaṃsitavrataḥ
tulyaṃ phalamavāpnoti rājasūyāśvamedhayoḥ // MatsP_106.21

na devavacanāttāta na lokavacanāttathā
matir utkramaṇīyā te prayāgagamanaṃ prati // MatsP_106.22

daśa tīrthasahasrāṇi ṣaṣṭikoṭyastathā parāḥ
teṣāṃ sāṃnidhyamatraiva tatastu kurunandana // MatsP_106.23

yā gatir yogayuktasya satyasthasya manīṣiṇaḥ
sā gatistyajataḥ prāṇān gaṅgāyamunasaṃgame // MatsP_106.24

na te jīvanti loke 'smiṃs tatra tatra yudhiṣṭhira
ye prayāgaṃ na samprāptās triṣu lokeṣu vañcitāḥ // MatsP_106.25

evaṃ dṛṣṭvā tu tattīrthaṃ prayāgaṃ paramaṃ padam
mucyate sarvapāpebhyaḥ śaśāṅka iva rāhuṇā // MatsP_106.26

kambalāśvatarau nāgau vipule yamunātaṭe
tatra snātvā ca pītvā ca sarvapāpaiḥ pramucyate // MatsP_106.27

tatra gatvā ca saṃsthānaṃ mahādevasya viśrutam
narastārayate sarvān daśa pūrvāndaśāparān // MatsP_106.28

kṛtvābhiṣekaṃ tu naraḥ so 'śvamedhaphalaṃ labhet
svargalokamavāpnoti yāvadābhūtasaṃplavam // MatsP_106.29

pūrvapārśve tu gaṅgāyās triṣu lokeṣu bhārata
kūpaṃ caiva tu sāmudraṃ pratiṣṭhānaṃ ca viśrutam // MatsP_106.30

brahmacārī jitakrodhas trirātraṃ yadi tiṣṭhati
sarvapāpaviśuddhātmā so 'śvamedhaphalaṃ labhet // MatsP_106.31

uttareṇa pratiṣṭhānād bhāgīrathyāstu pūrvataḥ
haṃsaprapatanaṃ nāma tīrthaṃ trailokyaviśrutam // MatsP_106.32

aśvamedhaphalaṃ tasmin snānamātreṇa bhārata
yāvaccandraśca sūryaśca tāvatsvarge mahīyate // MatsP_106.33

urvaśīramaṇe puṇye vipule haṃsapāṇḍure
parityajati yaḥ prāṇāñ śṛṇu tasyāpi yatphalam // MatsP_106.34

ṣaṣṭivarṣasahasrāṇi ṣaṣṭivarṣaśatāni ca
sevyate pitṛbhiḥ sārdhaṃ svargaloke narādhipa // MatsP_106.35

urvaśīṃ tu sadā paśyet svargaloke narottama
pūjyate satataṃ putra ṛṣigandharvakiṃnaraiḥ // MatsP_106.36

tataḥ svargātparibhraṣṭaḥ kṣīṇakarmā divaścyutaḥ
urvaśīsadṛśīnāṃ tu kanyānāṃ labhate śatam // MatsP_106.37

madhye nārīsahasrāṇāṃ bahūnāṃ ca patirbhavet
daśagrāmasahasrāṇāṃ bhoktā bhavati bhūmipaḥ // MatsP_106.38

kāñcīnūpuraśabdena supto 'sau pratibudhyate
bhuktvā tu vipulān bhogāṃs tattīrthaṃ bhajate punaḥ // MatsP_106.39

śuklāmbaradharo nityaṃ niyataḥ saṃyatendriyaḥ
ekaṃ kālaṃ tu bhuñjāno māsaṃ bhūmipatirbhavet // MatsP_106.40

suvarṇālaṃkṛtānāṃ tu nārīṇāṃ labhate śatam
pṛthivyām āsamudrāyāṃ mahābhūmipatirbhavet // MatsP_106.41

dhanadhānyasamāyukto dātā bhavati nityaśaḥ
bhuktvā tu vipulānbhogāṃs tattīrthaṃ labhate punaḥ // MatsP_106.42

atha saṃdhyāvaṭe ramye brahmacārī jitendriyaḥ
upavāsī śuciḥ saṃdhyāṃ brahmalokamavāpnuyāt // MatsP_106.43

koṭitīrthaṃ samāsādya yastu prāṇānparityajet
koṭivarṣasahasrāṇāṃ svargaloke mahīyate // MatsP_106.44

tataḥ svargātparibhraṣṭaḥ kṣīṇakarmā divaścyutaḥ
suvarṇamaṇimuktāḍhyakule jāyeta rūpavān // MatsP_106.45

tato bhogavatīṃ gatvā vāsukeruttareṇa tu
daśāśvamedhakaṃ nāma tīrthaṃ tatrāparaṃ bhavet // MatsP_106.46

kṛtābhiṣekastu naraḥ so 'śvamedhaphalaṃ labhet
dhanāḍhyo rūpavāndakṣo dātā bhavati dhārmikaḥ // MatsP_106.47

caturvedeṣu yatpuṇyaṃ yatpuṇyaṃ satyavādiṣu
ahiṃsāyāṃ tu yo dharmo gamanādeva tatphalam // MatsP_106.48

kurukṣetrasamā gaṅgā yatra yatrāvagāhyate
kurukṣetrāddaśaguṇā yatra vindhyena saṃgatā // MatsP_106.49

yatra gaṅgā mahābhāgā bahutīrthā tapodhanā
siddhakṣetraṃ hi tajjñeyaṃ nātra kāryā vicāraṇā // MatsP_106.50

kṣitau tārayate martyān nāgāṃstārayate 'pyadhaḥ
divi tārayate devāṃs tena tripathagā smṛtā // MatsP_106.51

yāvadasthīni gaṅgāyāṃ tiṣṭhanti hi śarīriṇaḥ
tāvadvarṣasahasrāṇi svargaloke mahīyate // MatsP_106.52

tataḥ svargātparibhraṣṭo jambūdvīpapatirbhavet
tīrthānāṃ tu paraṃ tīrthaṃ nadīnāṃ tu mahānadī
mokṣadā sarvabhūtānāṃ mahāpātakināmapi // MatsP_106.53

sarvatra sulabhā gaṅgā triṣu sthāneṣu durlabhā
gaṅgādvāre prayāge ca gaṅgāsāgarasaṃgame
tatra snātvā divaṃ yānti ye mṛtāste 'punarbhavāḥ // MatsP_106.54

sarveṣāmeva bhūtānāṃ pāpopahatacetasām
gatim anviṣyamāṇānāṃ nāsti gaṅgāsamā gatiḥ // MatsP_106.55

pavitrāṇāṃ pavitraṃ ca maṅgalānāṃ ca maṅgalam
maheśvaraśirobhraṣṭā sarvapāpaharā śubhā // MatsP_106.56

kṛte tu naimiṣaṃ kṣetraṃ tretāyāṃ puṣkaraṃ param
dvāpare tu kurukṣetraṃ kalau gaṅgā viśiṣyate // MatsP_106.57

gaṅgāmeva niṣeveta prayāgaṃ tu viśeṣataḥ
nānyatkaliyuge ghore bheṣajaṃ nṛpa vidyate // MatsP_106.58

matsya-purāṇa 107

śṛṇu rājanprayāgasya māhātmyaṃ punareva tu
yacchrutvā sarvapāpebhyo mucyate nātra saṃśayaḥ // MatsP_107.1

mānasaṃ nāma tattīrthaṃ gaṅgāyā uttare taṭe
trirātropoṣito bhūtvā sarvakāmānavāpnuyāt // MatsP_107.2

gobhūhiraṇyadānena yatphalaṃ prāpnuyānnaraḥ
sa tatphalamavāpnoti tattīrthaṃ smarate punaḥ // MatsP_107.3

akāmo vā sakāmo vā gaṅgāyāṃ yo 'bhipadyate
mṛtastu labhate svargaṃ narakaṃ ca na paśyati // MatsP_107.4

apsarogaṇasaṃgītaiḥ supto 'sau pratibudhyate
haṃsasārasayuktena vimānena sa gacchati
bahuvarṣasahasrāṇi svargaṃ rājendra bhuñjati // MatsP_107.5

tataḥ svargātparibhraṣṭaḥ kṣīṇakarmā divaścyutaḥ
suvarṇamaṇimuktāḍhye jāyate vipule kule // MatsP_107.6

ṣaṣṭitīrthasahasrāṇi ṣaṣṭikoṭyastathāpagāḥ
māghamāse gamiṣyanti gaṅgāyamunasaṃgamam // MatsP_107.7

gavāṃ śatasahasrasya samyagdattasya yatphalam
prayāge māghamāse tu tryahasnānāttu tatphalam // MatsP_107.8

gaṅgāyamunayormadhye karṣāgniṃ yastu sādhayet
ahīnāṅgo hyarogaśca pañcendriyasamanvitaḥ // MatsP_107.9

yāvanti romakūpāṇi tasya gātreṣu dehinaḥ
tāvadvarṣasahasrāṇi svargaloke mahīyate // MatsP_107.10

tataḥ svargātparibhraṣṭo jambūdvīpapatirbhavet
sa bhuktvā vipulānbhogāṃs tattīrthaṃ smarate punaḥ // MatsP_107.11

jalapraveśaṃ yaḥ kuryāt saṃgame lokaviśrute
rāhugraste tathā some vimuktaḥ sarvakilbiṣaiḥ // MatsP_107.12

somalokamavāpnoti somena saha modate
ṣaṣṭivarṣasahasrāṇi svargaloke mahīyate // MatsP_107.13

svarge ca śakraloke 'smin nṛṣigandharvasevite
paribhraṣṭastu rājendra samṛddhe jāyate kule // MatsP_107.14

adhaḥśirāstu yo jvālām ūrdhvapādaḥ pibennaraḥ
śatavarṣasahasrāṇi svargaloke mahīyate // MatsP_107.15

paribhraṣṭastu rājendra so 'gnihotrī bhavennaraḥ
bhuktvā tu vipulānbhogāṃs tattīrthaṃ bhajate punaḥ // MatsP_107.16

yaḥ svadehaṃ tu kartitvā śakunibhyaḥ prayacchati
vihagairupabhuktasya śṛṇu tasyāpi yatphalam // MatsP_107.17

śataṃ varṣasahasrāṇāṃ somaloke mahīyate
tasmādapi paribhraṣṭo rājā bhavati dhārmikaḥ // MatsP_107.18

guṇavān rūpasampanno vidvāṃśca priyavācakaḥ
bhuktvā tu vipulānbhogāṃs tattīrthaṃ bhajate punaḥ // MatsP_107.19

yāmune cottare kūle prayāgasya tu dakṣiṇe
ṛṇapramocanaṃ nāma tattīrthaṃ paramaṃ smṛtam // MatsP_107.20

ekarātroṣitaḥ snātvā ṛṇaiḥ sarvaiḥ pramucyate
svargalokamavāpnoti anṛṇaśca sadā bhavet // MatsP_107.21

matsya-purāṇa 108

etacchrutvā prayāgasya yattvayā parikīrtitam
viśuddhaṃ me 'dya hṛdayaṃ prayāgasya tu kīrtanāt // MatsP_108.1

anāśakaphalaṃ brūhi bhagavaṃstatra kīdṛśam
yaṃ ca lokamavāpnoti viśuddhaḥ sarvakilbiṣaiḥ // MatsP_108.2

śṛṇu rājanprayāge tu anāśakaphalaṃ vibho
prāpnoti puruṣo dhīmāñ śraddadhāno jitendriyaḥ // MatsP_108.3

ahīnāṅgo 'pyarogaśca pañcendriyasamanvitaḥ
aśvamedhaphalaṃ tasya gacchatastu pade pade // MatsP_108.4

kulāni tārayedrājan daśa pūrvāndaśāparān
mucyate sarvapāpebhyo gacchettu paramaṃ padam // MatsP_108.5

mahābhāgyaṃ hi dharmasya yattvaṃ vadasi me prabho
alpenaiva prayatnena bahūndharmānavāpnute // MatsP_108.6

aśvamedhaistu bahubhiḥ prāpyate suvratairiha
imaṃ me saṃśayaṃ chinddhi paraṃ kautūhalaṃ hi me // MatsP_108.7

śṛṇu rājanmahāvīra yaduktaṃ brahmayoninā
ṛṣīṇāṃ saṃnidhau pūrvaṃ kathyamānaṃ mayā śrutam // MatsP_108.8

pañcayojanavistīrṇaṃ prayāgasya tu maṇḍalam
praviṣṭamātre tadbhūmāv aśvamedhaḥ pade pade // MatsP_108.9

vyatītānpuruṣānsapta bhaviṣyāṃśca caturdaśa
narastārayate sarvān yastu prāṇānparityajet // MatsP_108.10

evaṃ jñātvā tu rājendra sadā sevāparo bhavet
aśraddadhānāḥ puruṣāḥ pāpopahatacetasaḥ
na prāpnuvanti tatsthānaṃ prayāgaṃ devarakṣitam // MatsP_108.11

snehādvā dravyalobhādvā ye tu kāmavaśaṃ gatāḥ
kathaṃ tīrthaphalaṃ teṣāṃ kathaṃ puṇyaphalaṃ bhavet // MatsP_108.12

vikrayaḥ sarvabhāṇḍānāṃ kāryākāryamajānataḥ
prayāge kā gatistasya tanme brūhi pitāmaha // MatsP_108.13

śṛṇu rājanmahāguhyaṃ sarvapāpapraṇāśanam
māsamekaṃ tu yaḥ snāyāt prayāge niyatendriyaḥ
mucyate sarvapāpebhyaḥ sa gacchetparamaṃ padam // MatsP_108.14

viśrambhaghātakānāṃ tu prayāge śṛṇu yatphalam
trikālameva snāyīta āhāraṃ bhaikṣyamācaret
tribhirmāsaiḥ sa mucyeta prayāge tu na saṃśayaḥ // MatsP_108.15

ajñānena tu yasyeha tīrthayātrādikaṃ bhavet
sarvakāmasamṛddhastu svargaloke mahīyate
sthānaṃ ca labhate nityaṃ dhanadhānyasamākulam // MatsP_108.16

evaṃ jñānena sampūrṇaḥ sadā bhavati bhogavān
tāritāḥ pitarastena narakātprapitāmahāḥ // MatsP_108.17

dharmānusāri tattvajña pṛcchataste punaḥ punaḥ
tvatpriyārthaṃ samākhyātaṃ guhyametatsanātanam // MatsP_108.18

adya me saphalaṃ janma adya me tāritaṃ kulam
prīto 'smyanugṛhīto 'smi darśanādeva te mune // MatsP_108.19

tvaddarśanāttu dharmātman mukto 'haṃ cādya kilbiṣāt
idānīṃ vedmi cātmānaṃ bhagavangatakalmaṣam // MatsP_108.20

diṣṭyā te saphalaṃ janma diṣṭyā te tāritaṃ kulam
kīrtanādvardhate puṇyaṃ śrutātpāpapraṇāśanam // MatsP_108.21

yamunāyāṃ tu kiṃ puṇyaṃ kiṃ phalaṃ tu mahāmune
etanme sarvamākhyāhi yathādṛṣṭaṃ yathāśrutam // MatsP_108.22

tapanasya sutā devī triṣu lokeṣu viśrutā
samākhyātā mahābhāgā yamunā tatra nimnagā // MatsP_108.23

yenaiva niḥsṛtā gaṅgā tenaiva yamunā gatā
yojanānāṃ sahasreṣu kīrtanātpāpanāśinī // MatsP_108.24

tatra snātvā ca pītvā ca yamunāyāṃ yudhiṣṭhira
kīrtanāllabhate puṇyaṃ dṛṣṭvā bhadrāṇi paśyati // MatsP_108.25

avagāhya ca pītvā ca punātyāsaptamaṃ kulam
prāṇāṃstyajati yastatra sa yāti paramāṃ gatim // MatsP_108.26

agnitīrthamiti khyātaṃ yamunādakṣiṇe taṭe
paścime dharmarājasya tīrthaṃ tu narakaṃ smṛtam // MatsP_108.27

tatra snātvā divaṃ yānti ye mṛtāste 'punarbhavāḥ
evaṃ tīrthasahasrāṇi yamunādakṣiṇe taṭe // MatsP_108.28

uttareṇa pravakṣyāmi ādityasya mahātmanaḥ
tīrthaṃ nirañjanaṃ nāma yatra devāḥ savāsavāḥ // MatsP_108.29

upāsate sma saṃdhyāṃ ye trikālaṃ hi yudhiṣṭhira
devāḥ sevanti tattīrthaṃ ye cānye vibudhā janāḥ // MatsP_108.30

śraddadhānaparo bhūtvā kuru tīrthābhiṣecanam
anye ca bahavastīrthāḥ sarvapāpaharāḥ smṛtāḥ
teṣu snātvā divaṃ yānti ye mṛtāste 'punarbhavāḥ // MatsP_108.31

gaṅgā ca yamunā caiva ubhe tulyaphale smṛte
kevalaṃ jyeṣṭhabhāvena gaṅgā sarvatra pūjyate // MatsP_108.32

evaṃ kuruṣva kaunteya sarvatīrthābhiṣecanam
yāvajjīvakṛtaṃ pāpaṃ tatkṣaṇādeva naśyati // MatsP_108.33

yastvimaṃ kalya utthāya paṭhate ca śṛṇoti ca
mucyate sarvapāpebhyaḥ svargalokaṃ sa gacchati // MatsP_108.34

matsya-purāṇa 109

śrutaṃ me brahmaṇā proktaṃ purāṇe brahmasambhave
tīrthānāṃ tu sahasrāṇi śatāni niyutāni ca
sarve puṇyāḥ pavitrāśca gatiśca paramā smṛtā // MatsP_109.1

somatīrthaṃ mahāpuṇyaṃ mahāpātakanāśanam
snānamātreṇa rājendra puruṣāṃstārayecchatam
tasmātsarvaprayatnena tatra snānaṃ samācaret // MatsP_109.2

pṛthivyāṃ naimiṣaṃ puṇyam antarikṣe ca puṣkaram
trayāṇāmapi lokānāṃ kurukṣetraṃ viśiṣyate // MatsP_109.3

sarvāṇi tāni saṃtyajya kathamekaṃ praśaṃsasi
apramāṇaṃ tu tatroktam aśraddheyamanuttamam // MatsP_109.4

gatiṃ ca paramāṃ divyāṃ bhogāṃścaiva yathepsitān
kimarthamalpayogena bahu dharmaṃ praśaṃsasi
etanme saṃśayaṃ brūhi yathādṛṣṭaṃ yathāśrutam // MatsP_109.5

aśraddheyaṃ na vaktavyaṃ pratyakṣamapi yadbhavet
narasyāśraddadhānasya pāpopahatacetasaḥ // MatsP_109.6

aśraddadhāno hyaśucir durmatistyaktamaṅgalaḥ
ete pātakinaḥ sarve tenedaṃ bhāṣitaṃ tvayā // MatsP_109.7

śṛṇu prayāgamāhātmyaṃ yathādṛṣṭaṃ yathāśrutam
pratyakṣaṃ ca parokṣaṃ ca yathānyastaṃ bhaviṣyati // MatsP_109.8

yathaivānyadadṛṣṭaṃ ca yathādṛṣṭaṃ yathāśrutam
śāstraṃ pramāṇaṃ kṛtvā ca yujyate yogamātmanaḥ // MatsP_109.9

kliśyate cāparastatra naiva yogamavāpnuyāt
janmāntarasahasrebhyo yogo labhyeta mānavaiḥ // MatsP_109.10

yathā yogasahasreṇa yogo labhyeta mānavaiḥ
yastu sarvāṇi ratnāni brāhmaṇebhyaḥ prayacchati // MatsP_109.11

tena dānena dattena yogaṃ nābhyeti mānavaḥ
prayāge tu mṛtasyedaṃ sarvaṃ bhavati nānyathā // MatsP_109.12

pradhānahetuṃ vakṣyāmi śraddadhatsva ca bhārata
yathā sarveṣu bhūteṣu brahma sarvatra dṛśyate // MatsP_109.13

brāhmaṇe vāsti yatkiṃcid abrāhmam iti vocyate
evaṃ sarveṣu bhūteṣu brahma sarvatra pūjyate // MatsP_109.14

tathā sarveṣu lokeṣu prayāgaṃ pūjayedbudhaḥ
pūjyate tīrtharājastu satyameva yudhiṣṭhira // MatsP_109.15

brahmāpi smarate nityaṃ prayāgaṃ tīrthamuttamam
tīrtharājam anuprāpya na cānyatkiṃcidarhati // MatsP_109.16

ko hi devatvamāsādya manuṣyatvaṃ cikīrṣati
anenaivopamānena tvaṃ jñāsyasi yudhiṣṭhira
yathā puṇyatamaṃ cāsti tathaiva kathitaṃ mayā // MatsP_109.17

śrutaṃ cedaṃ tvayā proktaṃ vismito 'haṃ punaḥ punaḥ
kathaṃ yogena tatprāptiḥ svargavāsastu karmaṇā // MatsP_109.18

dātā vai labhate bhogān gāṃ ca yatkarmaṇaḥ phalam
tāni karmāṇi pṛcchāmi punastaiḥ prāpyate mahī // MatsP_109.19

śṛṇu rājanmahābāho yathoktakaraṇaṃ mahīm
gāmagniṃ brāhmaṇaṃ śāstraṃ kāñcanaṃ salilaṃ striyaḥ // MatsP_109.20

mātaraṃ pitaraṃ caiva ye nindanti narādhamāḥ
na teṣāmūrdhvagamanam idamāha prajāpatiḥ // MatsP_109.21

evaṃ yogasya samprāptisthānaṃ paramadurlabham
gacchanti narakaṃ ghoraṃ ye narāḥ pāpakarmiṇaḥ // MatsP_109.22

hastyaśvaṃ gām anaḍvāhaṃ maṇimuktādikāñcanam
parokṣaṃ harate yastu paścāddānaṃ prayacchati // MatsP_109.23

na te gacchanti vai svargaṃ dātāro yatra bhoginaḥ
anenakarmaṇā yuktāḥ pacyante narake punaḥ // MatsP_109.24

evaṃ yogaṃ ca dharmaṃ ca dātāraṃ ca yudhiṣṭhira
yathā satyamasatyaṃ vā asti nāstīti yatphalam
niruktaṃ tu pravakṣyāmi yathāha svayamaṃśumān // MatsP_109.25

matsya-purāṇa 110

śṛṇu rājanprayāgasya māhātmyaṃ punareva tu
naimiṣaṃ puṣkaraṃ caiva gotīrthaṃ sindhusāgaram // MatsP_110.1

gayā ca caitrakaṃ caiva gaṅgāsāgarameva ca
ete cānye ca bahavo ye ca puṇyāḥ śiloccayāḥ // MatsP_110.2

daśa tīrthasahasrāṇi triṃśatkoṭyastathā parāḥ
prayāge saṃsthitā nityam evamāhurmanīṣiṇaḥ // MatsP_110.3

trīṇi cāpyagnikuṇḍāni yeṣāṃ madhye tu jāhnavī
prayāgādabhiniṣkrāntā sarvatīrthanamaskṛtā // MatsP_110.4

tapanasya sutā devī triṣu lokeṣu viśrutā
yamunā gaṅgayā sārdhaṃ saṃgatā lokabhāvinī // MatsP_110.5

gaṅgāyamunayormadhye pṛthivyā jaghanaṃ smṛtam
prayāgaṃ rājaśārdūla kalāṃ nārhati ṣoḍaśīm // MatsP_110.6

tisraḥ koṭyo 'rdhakoṭiśca tīrthānāṃ vāyurabravīt
divi bhuvyantarikṣe ca tatsarvaṃ jāhnavī smṛtā // MatsP_110.7

prayāgaṃ samadhiṣṭhānaṃ kambalāśvatarāvubhau
bhogavatyatha yā caiṣā vedireṣā prajāpateḥ // MatsP_110.8

tatra vedāśca yajñāśca mūrtimanto yudhiṣṭhira
prajāpatim upāsante ṛṣayaśca tapodhanāḥ // MatsP_110.9

yajante kratubhir devās tathā cakradharā nṛpāḥ
tataḥ puṇyatamaṃ nāsti triṣu lokeṣu bhārata // MatsP_110.10

prabhāvātsarvatīrthebhyaḥ prabhavatyadhikaṃ vibho
daśa tīrthasahasrāṇi tisraḥ koṭyastathā parāḥ // MatsP_110.11

yatra gaṅgā mahābhāgā sa deśastattapodhanam
siddhakṣetraṃ ca vijñeyaṃ gaṅgātīrasamanvitam // MatsP_110.12

idaṃ satyaṃ vijānīyāt sādhūnāmātmanaśca vai
suhṛdaśca japetkarṇe śiṣyasyānugatasya ca // MatsP_110.13

idaṃ dhanyamidaṃ svargyam idaṃ satyamidaṃ sukham
idaṃ puṇyamidaṃ dharmyaṃ pāvanaṃ dharmamuttamam // MatsP_110.14

maharṣīṇāmidaṃ guhyaṃ sarvapāpapraṇāśanam
adhītya ca dvijo 'pyetan nirmalaḥ svargamāpnuyāt // MatsP_110.15

ya idaṃ śṛṇuyānnityaṃ tīrthaṃ puṇyaṃ sadā śuciḥ
jātismaratvaṃ labhate nākapṛṣṭhe ca modate // MatsP_110.16

prāpyante tāni tīrthāni sadbhiḥ śiṣṭānudarśibhiḥ
snāhi tīrtheṣu kauravya na ca vakramatirbhava // MatsP_110.17

tvayā ca samyakpṛṣṭena kathitaṃ vai mayā vibho
pitarastāritāḥ sarve tathaiva ca pitāmahāḥ // MatsP_110.18

vrataṃ dānaṃ tapastīrthaṃ yāgāḥ sarve sadakṣiṇāḥ
yogāḥ sāṃkhyaṃ sadācāro ye cānye jñānahetavaḥ
prayāgasya tu sarve te kalāṃ nārhanti ṣoḍaśīm // MatsP_110.19

evaṃ jñānaṃ ca yogaśca tīrthaṃ caiva yudhiṣṭhira
bahukleśena yujyante tena yānti parāṃ gatim
trikālaṃ jāyate jñānaṃ svargalokaṃ gamiṣyati // MatsP_110.20

matsya-purāṇa 111

kathaṃ sarvamidaṃ proktaṃ prayāgasya mahāmune
etannaḥ sarvamākhyāhi yathā hi mama tārayet // MatsP_111.1

śṛṇu rājanprayāge tu proktaṃ sarvamidaṃ jagat
brahmā viṣṇustatheśāno devatāḥ prabhuravyayaḥ // MatsP_111.2

brahmā sṛjati bhūtāni sthāvaraṃ jaṅgamaṃ ca yat
tānyetāni paraṃ loke viṣṇuḥ saṃvardhate prajāḥ // MatsP_111.3

kalpānte tatsamagraṃ hi rudraḥ saṃharate jagat
tadā prayāgatīrthaṃ ca na kadācidvinaśyati // MatsP_111.4

īśvaraḥ sarvabhūtānāṃ yaḥ paśyati sa paśyati
yatnenānena tiṣṭhanti te yānti paramāṃ gatim // MatsP_111.5

ākhyāhi me yathātathyaṃ yathaiṣā tiṣṭhati śrutiḥ
kena vā kāraṇenaiva tiṣṭhante lokasattamāḥ // MatsP_111.6

prayāge nivasantyete brahmaviṣṇumaheśvarāḥ
kāraṇaṃ tatpravakṣyāmi śṛṇu tattvaṃ yudhiṣṭhira // MatsP_111.7

pañcayojanavistīrṇaṃ prayāgasya tu maṇḍalam
tiṣṭhanti rakṣaṇāyātra pāpakarmanivāraṇāt // MatsP_111.8

uttareṇa pratiṣṭhānāc chadmanā brahma tiṣṭhati
veṇīmādhavarūpī tu bhagavāṃstatra tiṣṭhati // MatsP_111.9

māheśvaro vaṭo bhūtvā tiṣṭhate parameśvaraḥ
tato devāḥ sagandharvāḥ siddhāśca paramarṣayaḥ
rakṣanti maṇḍalaṃ nityaṃ pāpakarmanivāraṇāt // MatsP_111.10

yasmiñjuhvansvakaṃ pāpaṃ narakaṃ ca na paśyati
evaṃ brahmā ca viṣṇuśca prayāge sa maheśvaraḥ // MatsP_111.11

saptadvīpāḥ samudrāśca parvatāśca mahītale
rakṣamāṇāśca tiṣṭhanti yāvadābhūtasaṃplavam // MatsP_111.12

ye cānye bahavaḥ sarve tiṣṭhanti ca yudhiṣṭhira
yat pṛthivī tatsamāśritya nirmitā daivatais tribhiḥ // MatsP_111.13

prajāpateridaṃ kṣetraṃ prayāgamiti viśrutam
etatpuṇyaṃ pavitraṃ vai prayāgaṃ ca yudhiṣṭhira
svarājyaṃ kuru rājendra bhrātṛbhiḥ sahito 'nagha // MatsP_111.14

matsya-purāṇa 112

bhrātṛbhiḥ sahitaḥ sarvair draupadyā saha bhāryayā
brāhmaṇebhyo namaskṛtya gurūndevānatarpayat // MatsP_112.1

vāsudevo 'pi tatraiva kṣaṇenābhyāgatastadā
pāṇḍavaiḥ sahitaiḥ sarvaiḥ pūjyamānastu mādhavaḥ // MatsP_112.2

kṛṣṇena sahitaiḥ sarvaiḥ punareva mahātmabhiḥ
abhiṣiktaḥ svarājye ca dharmaputro yudhiṣṭhiraḥ // MatsP_112.3

etasminnantare caiva mārkaṇḍeyo mahāmuniḥ
tataḥ svastīti coktvā tu kṣaṇādāśramamāgamat // MatsP_112.4

yudhiṣṭhiro 'pi dharmātmā bhrātṛbhiḥ sahito 'vasat
mahādānaṃ tato dattvā dharmaputro mahāmanāḥ // MatsP_112.5

yastvidaṃ kalya utthāya māhātmyaṃ paṭhate naraḥ
prayāgaṃ smarate nityaṃ sa yāti paramaṃ padam
mucyate sarvapāpebhyo rudralokaṃ sa gacchati // MatsP_112.6

mama vākyaṃ ca kartavyaṃ mahārāja bravīmyaham
nityaṃ japasva juhvasva prayāge vigatajvaraḥ // MatsP_112.7

prayāgaṃ smara vai nityaṃ sahāsmābhiryudhiṣṭhira
svayaṃ prāpsyasi rājendra svargalokaṃ na saṃśayaḥ // MatsP_112.8

prayāgamanugacchedvā vasate vāpi yo naraḥ
sarvapāpaviśuddhātmā rudralokaṃ sa gacchati // MatsP_112.9

pratigrahādupāvṛttaḥ saṃtuṣṭo niyataḥ śuciḥ
ahaṃkāranivṛttaśca sa tīrthaphalamaśnute // MatsP_112.10

akopanaśca satyaśca satyavādī dṛḍhavrataḥ
ātmopamaśca bhūteṣu sa tīrthaphalamaśnute // MatsP_112.11

ṛṣibhiḥ kratavaḥ proktā devaiścāpi yathākramam
na hi śakyā daridreṇa yajñāḥ prāptuṃ mahīpate // MatsP_112.12

bahūpakaraṇā yajñā nānāsambhāravistarāḥ
prāpyante pārthivairetaiḥ samṛddhairvai naraiḥ kvacit // MatsP_112.13

yo daridrairapi vidhiḥ śakyaḥ prāptuṃ nareśvara
tulyo yajñaphalaiḥ puṇyais tannibodha yudhiṣṭhira // MatsP_112.14

ṛṣīṇāṃ paramaṃ guhyam idaṃ bharatasattama
tīrthānugamanaṃ puṇyaṃ yajñebhyo 'pi viśiṣyate // MatsP_112.15

daśa tīrthasahasrāṇi tisraḥ koṭyastathāpagāḥ
māghamāse gamiṣyanti gaṅgāyāṃ bharatarṣabha // MatsP_112.16

svastho bhava mahārāja bhuṅkṣva rājyamakaṇṭakam
punardrakṣyasi rājendra yajamāno viśeṣataḥ // MatsP_112.17

ityuktvā sa mahābhāgo mārkaṇḍeyo mahātapāḥ
yudhiṣṭhirasya nṛpates tatraivāntaradhīyata // MatsP_112.18

tatastatra samāplāvya gātrāṇi sagaṇo nṛpaḥ
yathoktenātha vidhinā parāṃ nirvṛtimāgamat // MatsP_112.19

tathā tvamapi devarṣe prayāgābhimukho bhava
abhiṣekaṃ tu kṛtvādya kṛtakṛtyo bhaviṣyasi // MatsP_112.20

evamuktvātha nandīśas tatraivāntaradhīyata
nārado 'pi jagāmāśu prayāgābhimukhastathā // MatsP_112.21

tatra snātvā ca japtvā ca vidhidṛṣṭena karmaṇā
dānaṃ dattvā dvijāgryebhyo gataḥ svabhavanaṃ tadā // MatsP_112.22

matsya-purāṇa 113

kati dvīpāḥ samudrā vā parvatā vā kati prabho
kiyanti caiva varṣāṇi teṣu nadyaśca kāḥ smṛtāḥ // MatsP_113.1

mahābhūmipramāṇaṃ ca lokālokastathaiva ca
paryāptiṃ parimāṇaṃ ca gatiścandrārkayostathā // MatsP_113.2

etadbravīhi naḥ sarvaṃ vistareṇa yathārthavit
tvaduktametatsakalaṃ śrotumicchāmahe vayam // MatsP_113.3

dvīpabhedasahasrāṇi sapta cāntargatāni ca
na śakyante krameṇeha vaktuṃ vai sakalaṃ jagat // MatsP_113.4

saptaiva tu pravakṣyāmi candrādityagrahaiḥ saha
teṣāṃ manuṣyatarkeṇa pramāṇāni pracakṣate // MatsP_113.5

acintyāḥ khalu ye bhāvās tāṃstu tarkeṇa sādhayet
prakṛtibhyaḥ paraṃ yacca tadacintyasya lakṣaṇam // MatsP_113.6

sapta varṣāṇi vakṣyāmi jambūdvīpaṃ yathāvidham
vistaraṃ maṇḍalaṃ yacca yojanaistānnibodhata // MatsP_113.7

yojanānāṃ sahasrāṇi śataṃ dvīpasya vistaraḥ
nānājanapadākīrṇaṃ puraiśca vividhaiḥ śubhaiḥ // MatsP_113.8

siddhacāraṇasaṃkīrṇaṃ parvatairupaśobhitam
sarvadhātupinaddhaistaiḥ śilājālasamudgataiḥ // MatsP_113.9

parvataprabhavābhiśca nadībhistu samantataḥ
prāgāyatā mahāpārśvāḥ ṣaḍime varṣaparvatāḥ // MatsP_113.10

avagāhya hyubhayataḥ samudrau pūrvapaścimau
himaprāyaśca himavān hemakūṭaśca hemavān // MatsP_113.11

sarvataḥ sumukhaścāpi niṣadhaḥ parvato mahān
cāturvarṇyastu sauvarṇo meruścolbamayaḥ smṛtaḥ
caturviṃśatsahasrāṇi vistīrṇaḥ sa caturdiśam // MatsP_113.12

vṛttākṛtipramāṇaśca caturasraḥ samāhitaḥ
nānāvarṇaiḥ samaḥ pārśvaiḥ prajāpatiguṇānvitaḥ // MatsP_113.13

nābhībandhanasambhūto brahmaṇo 'vyaktajanmanaḥ
pūrvataḥ śvetavarṇastu brāhmaṇyaṃ tasya tena vai // MatsP_113.14

pītaśca dakṣiṇenāsau tena vaiśyatvamiṣyeta
bhṛṅgipattrīnabhaś caiva paścimena samanvitaḥ
tenāsya śūdratā siddhā meror nāmārthakarmataḥ // MatsP_113.15

pārśvamuttaratastasya raktavarṇaṃ svabhāvataḥ
tenāsya kṣatrabhāvaḥ syād iti varṇāḥ prakīrtitāḥ // MatsP_113.16

nīlaśca vaiḍūryamayaḥ śvetaḥ pīto hiraṇmayaḥ
mayūrabarhavarṇaśca śātakaumbhaḥ sa śṛṅgavān // MatsP_113.17

ete parvatarājānaḥ siddhacāraṇasevitāḥ
teṣāmantaraviṣkambho navasāhasramucyate // MatsP_113.18

madhye tvilāvṛtaṃ nāma mahāmeroḥ samantataḥ
caturviṃśatsahasrāṇi vistīrṇo yojanaiḥ samaḥ // MatsP_113.19

madhye tasya mahāmerur vidhūma iva pāvakaḥ
vedyardhaṃ dakṣiṇaṃ meror uttarārdhaṃ tathottaram // MatsP_113.20

varṣāṇi yāni saptātra teṣāṃ vai varṣaparvatāḥ
dve dve sahasre vistīrṇā yojanairdakṣiṇottaram // MatsP_113.21

jambūdvīpasya vistāras teṣāmāyāma ucyate
nīlaśca niṣadhaścaiva teṣāṃ hīnāśca ye pare // MatsP_113.22

śvetaśca hemakūṭaśca himavāñchṛṅgavāṃśca yaḥ
jambūdvīpapramāṇeṇa ṛṣabhaḥ parikīrtyate // MatsP_113.23

tasmāddvādaśabhāgena hemakūṭo 'pi hīyate
himavānviṃśabhāgena tasmādeva prahīyate
aṣṭāśītisahasrāṇi hemakūṭo mahāgiriḥ // MatsP_113.24

aśītirhimavāñchaila āyataḥ pūrvapaścime
dvīpasya maṇḍalībhāvād dhrāsavṛddhī prakīrtite // MatsP_113.25

varṣāṇāṃ parvatānāṃ ca yathābhedaṃ tathottaram
teṣāṃ madhye janapadās tāni varṣāṇi sapta vai // MatsP_113.26

prapātaviṣamaistaistu parvatairāvṛtāni tu
sapta tāni nadībhedair agamyāni parasparam // MatsP_113.27

vasanti teṣu sattvāni nānājātīni sarvaśaḥ
imaṃ haimavataṃ varṣaṃ bhārataṃ nāma viśrutam // MatsP_113.28

hemakūṭaṃ paraṃ tasmān nāmnā kimpuruṣaṃ smṛtam
hemakūṭācca niṣadhaṃ harivarṣaṃ taducyate // MatsP_113.29

harivarṣātparaṃ cāpi merostu tadilāvṛtam
ilāvṛtātparaṃ nīlaṃ ramyakaṃ nāma viśrutam // MatsP_113.30

ramyakādaparaṃ śvetaṃ viśrutaṃ taddhiraṇyakam
hiraṇyakātparaṃ caiva śṛṅgaśākaṃkuraṃ smṛtam // MatsP_113.31

dhanuḥsaṃsthe tu vijñeye devarṣe dakṣiṇottare
dīrghāṇi tasya catvāri madhyamaṃ tadilāvṛtam // MatsP_113.32

pūrvato niṣadhasyedaṃ vedyardhaṃ dakṣiṇaṃ smṛtam
paraṃ tvilāvṛtaṃ paścād vedyardhaṃ tu taduttaram // MatsP_113.33

tayormadhye tu vijñeyo meruryatra tvilāvṛtam
dakṣiṇena tu nīlasya niṣadhasyottareṇa tu // MatsP_113.34

udagāyato mahāśailo mālyavānnāma parvataḥ
dvātriṃśatā sahasreṇa pratīcyāṃ sāgarānugaḥ // MatsP_113.35

mālyavānvai sahasraika ā nīlaniṣadhāyataḥ
dvātriṃśattvevamapyuktaḥ parvato gandhamādanaḥ // MatsP_113.36

parimaṇḍalayormadhye meruḥ kanakaparvataḥ
cāturvarṇyasamo varṇaiś caturasraḥ samucchritaḥ // MatsP_113.37

nānāvarṇaḥ sa pārśveṣu pūrvānte śveta ucyate
pītaṃ tu dakṣiṇaṃ tasya bhṛṅgipattranibhaṃ param
uttaraṃ tasya raktaṃ vai iti varṇasamanvitaḥ // MatsP_113.38

merustu śuśubhe divyo rājavatsa tu veṣṭitaḥ
ādityataruṇābhāso vidhūma iva pāvakaḥ // MatsP_113.39

yojanānāṃ sahasrāṇi caturāśītisūcchritaḥ
praviṣṭaḥ ṣoḍaśādhastād aṣṭāviṃśativistṛtaḥ // MatsP_113.40

vistarāddviguṇaścāsya parīṇāhaḥ samantataḥ
sa parvato mahādivyo divyauṣadhisamanvitaḥ // MatsP_113.41

bhuvanairāvṛtaḥ sarvair jātarūpapariṣkṛtaiḥ
tatra devagaṇāścaiva gandharvāsurarākṣasāḥ
śailarāje pramodante sarvato 'psarasāṃ gaṇaiḥ // MatsP_113.42

sa tu meruḥ parivṛto bhuvanairbhūtabhāvanaiḥ
yasyeme caturo deśā nānāpārśveṣu saṃsthitāḥ // MatsP_113.43

bhadrāśvaṃ bhārataṃ caiva ketumālaṃ ca paścime
uttarāścaiva kuravaḥ kṛtapuṇyapratiśrayāḥ // MatsP_113.44

viṣkambhaparvatāstadvan mandaro gandhamādanaḥ
vipulaśca supārśvaśca sarvaratnavibhūṣitāḥ // MatsP_113.45

aruṇodaṃ mānasaṃ ca sitodaṃ bhadrasaṃjñitam
teṣāmupari catvāri sarāṃsi ca vanāni ca // MatsP_113.46

tathā bhadrakadambastu parvate gandhamādane
jambūvṛkṣastathāśvattho vipule 'tha vaṭaḥ param // MatsP_113.47

gandhamādanapārśve tu paścime 'maragaṇḍikaḥ
dvātriṃśacca sahasrāṇi yojanaiḥ sarvataḥ samaḥ // MatsP_113.48

tatra te śubhakarmāṇaḥ ketumālāḥ pariśrutāḥ
tatra kālānalāḥ sarve mahāsattvā mahābalāḥ // MatsP_113.49

striyaś cotpalavarṇābhāḥ sundaryaḥ priyadarśanāḥ
tatra divyo mahāvṛkṣaḥ panasaḥ pattrabhāsuraḥ // MatsP_113.50

tasya pītvā phalarasaṃ saṃjīvanti samāyutam
tasya mālyavataḥ pārśve pūrve pūrvā tu gaṇḍikā
dvātriṃśacca sahasrāṇi tatrāpi śatamucyate // MatsP_113.51

bhadrāśvastatra vijñeyo nityaṃ muditamānasaḥ
bhadramālavanaṃ tatra kālāmraśca mahādrumaḥ // MatsP_113.52

tatra te puruṣāḥ śvetā mahāsattvā mahābalāḥ
striyaḥ kumudavarṇābhāḥ sundaryaḥ priyadarśanāḥ // MatsP_113.53

candraprabhāś candravarṇāḥ pūrṇacandranibhānanāḥ
candraśītalagātrāśca striyo hyutpalagandhikāḥ // MatsP_113.54

daśavarṣasahasrāṇi āyusteṣāmanāmayam
kālāmrasya rasaṃ pītvā te sarve sthirayauvanāḥ // MatsP_113.55

ityuktavānṛṣīnbrahmā varṣāṇi ca nisargataḥ
pūrvaṃ mamānugrahakṛd bhūyaḥ kiṃ varṇayāmi vaḥ // MatsP_113.56

etacchrutvā vacaste tu ṛṣayaḥ saṃśitavratāḥ
jātakautūhalāḥ sarve pratyūcuste mudānvitāḥ // MatsP_113.57

pūrvāparau samākhyātau yau deśau tau tvayā mune
uttarāṇāṃ ca varṣāṇāṃ parvatānāṃ ca sarvaśaḥ // MatsP_113.58

ākhyāhi no yathātathyaṃ ye ca parvatavāsinaḥ
evamuktastu ṛṣibhis tebhyastvākhyātavānpunaḥ // MatsP_113.59

śṛṇudhvaṃ yāni varṣāṇi pūrvoktāni ca vai mayā
dakṣiṇena tu nīlasya niṣadhasyottareṇa tu // MatsP_113.60

varṣaṃ ramaṇakaṃ nāma jāyante yatra vai prajāḥ
ratipradhānā vimalā jāyante yatra mānavāḥ
śuklābhijanasampannāḥ sarve te priyadarśanāḥ // MatsP_113.61

tatrāpi ca mahāvṛkṣo nyagrodho rohiṇo mahān
tasyāpi te phalarasaṃ pibanto vartayanti hi // MatsP_113.62

daśavarṣasahasrāṇi daśavarṣaśatāni ca
jīvanti te mahābhāgāḥ sadā hṛṣṭā narottamāḥ // MatsP_113.63

uttareṇa tu śvetasya pārśve śṛṅgasya dakṣiṇe
varṣaṃ hiraṇvataṃ nāma yatra hairaṇvatī nadī // MatsP_113.64

mahābalā mahāsattvā nityaṃ muditamānasāḥ
śuklābhijanasampannāḥ sarve ca priyadarśanāḥ // MatsP_113.65

ekādaśa sahasrāṇi varṣāṇāṃ te narottamāḥ
āyuṣpramāṇaṃ jīvanti śatāni daśa pañca ca // MatsP_113.66

tasminvarṣe mahāvṛkṣo lakucaḥ pattrasaṃśrayaḥ
tasya pītvā phalarasaṃ tatra jīvanti mānavāḥ // MatsP_113.67

śṛṅgasāhvasya śṛṅgāṇi trīṇi tāni mahānti vai
ekaṃ maṇiyutaṃ tatra ekaṃ tu kanakānvitam
sarvaratnamayaṃ caikaṃ bhuvanairupaśobhitam // MatsP_113.68

uttare cāsya śṛṅgasya samudrānte ca dakṣiṇe
kuravastatra tadvaryaṃ puṇyaṃ siddhaniṣevitam // MatsP_113.69

tatra vṛkṣā madhuphalā divyāmṛtamayāpagāḥ
vastrāṇi te prasūyante phalaiścābharaṇāni ca // MatsP_113.70

sarvakāmapradātāraḥ kecidvṛkṣā manoramāḥ
apare kṣīriṇo nāma vṛkṣāstatra manoramāḥ
ye rakṣanti sadā kṣīraṃ ṣaḍrasaṃ cāmṛtopamam // MatsP_113.71

sarvā maṇimayī bhūmiḥ sūkṣmā kāñcanavālukā
sarvatra sukhasaṃsparśā niḥśabdāḥ pavanāḥ śubhāḥ // MatsP_113.72

devalokacyutāstatra jāyante mānavāḥ śubhāḥ
śuklābhijanasampannāḥ sarve te sthirayauvanāḥ // MatsP_113.73

mithunāni prajāyante striyaścāpsarasopamāḥ
teṣāṃ te kṣīriṇāṃ kṣīraṃ pibanti hyamṛtopamam // MatsP_113.74

ekāhājjāyate yugmaṃ samaṃ caiva vivardhate
samaṃ rūpaṃ ca śīlaṃ ca samaṃ caiva mriyanti vai // MatsP_113.75

ekaikamanuraktāśca cakravākamiva dhruvam
anāmayā hyaśokāśca nityaṃ muditamānasāḥ // MatsP_113.76

daśa varṣasahasrāṇi daśa varṣaśatāni ca
jīvanti ca mahāsattvā na cānyā strī pravartate // MatsP_113.77

evameva nisargo vai varṣāṇāṃ bhārate yuge
dṛṣṭaḥ paramadharmajñāḥ kiṃ bhūyaḥ kathayāmi vaḥ // MatsP_113.78

ākhyātāstvevamṛṣayaḥ sūtaputreṇa dhīmatā
uttaraśravaṇe bhūyaḥ papracchuḥ sūtanandanam // MatsP_113.79

matsya-purāṇa 114

yadidaṃ bhārataṃ varṣaṃ yasmin svāyambhuvādayaḥ
caturdaśaiva manavaḥ prajāsargaṃ sasarjire // MatsP_114.1

etad veditum icchāmaḥ sakāśāttava suvrata
uttaraśravaṇaṃ bhūyaḥ prabrūhi vadatāṃ vara // MatsP_114.2

etacchrutvā ṛṣīṇāṃ tu prābravīllaumaharṣaṇiḥ
paurāṇikastadā sūta ṛṣīṇāṃ bhāvitātmanām // MatsP_114.3

buddhyā vicārya bahudhā vimṛśya ca punaḥ punaḥ
tebhyastu kathayāmāsa uttaraśravaṇaṃ tadā // MatsP_114.4

athāhaṃ varṇayiṣyāmi varṣe 'sminbhārate prajāḥ
bharaṇātprajanāccaiva manurbharata ucyate // MatsP_114.5

niruktavacanaiścaiva varṣaṃ tadbhārataṃ smṛtam
yataḥ svargaśca mokṣaśca madhyamaścāpi hi smṛtaḥ // MatsP_114.6

na khalvanyatra martyānāṃ bhūmau karmavidhiḥ smṛtaḥ
bhāratasyāsya varṣasya nava bhedānnibodhata // MatsP_114.7

indradvīpaḥ kaśeruśca tāmraparṇo gabhastimān
nāgadvīpastathā saumyo gandharvastvatha vāruṇaḥ // MatsP_114.8

ayaṃ tu navamasteṣāṃ dvīpaḥ sāgarasaṃvṛtaḥ
yojanānāṃ sahasraṃ tu dvīpo 'yaṃ dakṣiṇottaraḥ // MatsP_114.9

āyatastu kumārīto gaṅgāyāḥ pravahāvadhiḥ
tiryagūrdhvaṃ tu vistīrṇaḥ sahasrāṇi daśaiva tu // MatsP_114.10

dvīpo hyupaniviṣṭo 'yaṃ mlecchairanteṣu sarvaśaḥ
yavanāśca kirātāśca tasyānte pūrvapaścime // MatsP_114.11

brāhmaṇāḥ kṣatriyā vaiśyā madhye śūdrāśca bhāgaśaḥ
ijyāyutavaṇijyādi vartayanto vyavasthitāḥ // MatsP_114.12

teṣāṃ sa vyavahāro 'yaṃ vartanaṃ tu parasparam
dharmārthakāmasaṃyukto varṇānāṃ tu svakarmasu // MatsP_114.13

saṃkalpapañcamānāṃ tu āśramāṇāṃ yathāvidhi
iha svargāpavargārthaṃ pravṛttiriha mānuṣe // MatsP_114.14

yastvayaṃ mānavo dvīpas tiryagyāmaḥ prakīrtitaḥ
ya enaṃ jayate kṛtsnaṃ sa samrāḍiti kīrtitaḥ // MatsP_114.15

ayaṃ lokastu vai samrāḍ antarikṣajitāṃ smṛtaḥ
svarāḍasau smṛto lokaḥ punarvakṣyāmi vistarāt // MatsP_114.16

sapta cāsminmahāvarṣe viśrutāḥ kulaparvatāḥ
mahendro malayaḥ sahyaḥ śuktimānṛkṣavānapi // MatsP_114.17

vindhyaśca pāriyātraśca ityete kulaparvatāḥ
teṣāṃ sahasraśaścānye parvatāstu samīpataḥ // MatsP_114.18

abhijñātāstataścānye vipulāścitrasānavaḥ
anye tebhyaḥ parijñātā hrasvā hrasvopajīvinaḥ // MatsP_114.19

tairvimiśrā jānapadā āryā mlecchāśca sarvataḥ
pibanti bahulā nadyo gaṅgā sindhuḥ sarasvatī // MatsP_114.20

śatadruścandrabhāgā ca yamunā sarayūstathā
airāvatī vitastā ca viśālā devikā kuhūḥ // MatsP_114.21

gomatī dhautapāpā ca bāhudā ca dṛṣadvatī
kauśikī tu tṛtīyā ca niścalā gaṇḍakī tathā // MatsP_114.22

ikṣurlauhitam ityetā himavatpārśvaniḥsṛtāḥ
vedasmṛtir vetravatī vṛtraghnī sindhureva ca
parṇāśā narmadā caiva kāverī mahatī tathā // MatsP_114.23

pārā ca dhanvatīrūpā viduṣā veṇumatyapi
śiprā hyavantī kuntī ca pāriyātrāśritāḥ smṛtāḥ // MatsP_114.24

śoṇo mahānadaścaiva nandanā sukṛśā kṣamā
mandākinī daśārṇā ca citrakūṭā tathaiva ca
tamasā pippalī śyenī tathā citrotpalāpi ca // MatsP_114.25

vimalā cañcalā caiva tathā ca dhūtavāhinī
śuktimantī śunī lajjā mukuṭā hrādikāpi ca
ṛṣyavantaprasūtās tā nadyo 'malajalāḥ śubhāḥ // MatsP_114.26

tāpī payoṣṇī nirvindhyā kṣiprā ca ṛṣabhā nadī
veṇā vaitaraṇī caiva viśvamālā kumudvatī // MatsP_114.27

toyā caiva mahāgaurī durgamā tu śilā tathā
vindhyapādaprasūtās tāḥ sarvāḥ śītajalāḥ śubhāḥ // MatsP_114.28

godāvarī bhīmarathī kṛṣṇaveṇī ca vañjulā
tuṅgabhadrā suprayogā vāhyā kāverī caiva tu
dakṣiṇāpathanadyastāḥ sahyapādādviniḥsṛtāḥ // MatsP_114.29

kṛtamālā tāmraparṇī puṣpajā hyutpalāvatī
malayaprasūtā nadyas tāḥ sarvāḥ śītajalāḥ śubhāḥ // MatsP_114.30

tribhāgā ṛṣikulyā ca ikṣudā tridivācalā
tāmraparṇī tathā mūlī śaravā vimalā tathā
mahendratanayāḥ sarvāḥ prakhyātāḥ śubhagāminīḥ // MatsP_114.31

kāśikā sukumārī ca mandagā mandavāhinī
kṛpā ca pāśinī caiva śuktimantātmajās tu tāḥ // MatsP_114.32

sarvāḥ puṇyajalāḥ puṇyāḥ sarvagāśca samudragāḥ
viśvasya mātaraḥ sarvāḥ sarvapāpaharāḥ śubhāḥ // MatsP_114.33

tāsāṃ nadyupanadyaśca śataśo 'tha sahasraśaḥ
tāsvime kurupāñcālāḥ śālvāścaiva sajāṅgalāḥ // MatsP_114.34

śūrasenā bhadrakārā bāhyāḥ sahapaṭaccarāḥ
matsyāḥ kirātāḥ kulyāśca kuntalāḥ kāśikośalāḥ // MatsP_114.35

āvantāśca kaliṅgāśca mūkāścaivāndhakaiḥ saha
madhyadeśā janapadāḥ prāyaśaḥ parikīrtitāḥ // MatsP_114.36

sahyasyānantare caite tatra godāvarī nadī
pṛthivyāmapi kṛtsnāyāṃ sa pradeśo manoramaḥ // MatsP_114.37

yatra govardhano nāma mandaro gandhamādanaḥ
rāmapriyārthaṃ svargīyā vṛkṣā divyāstathauṣadhīḥ // MatsP_114.38

bharadvājena muninā priyārthamavatāritāḥ
tataḥ puṣpavaro deśas tena jajñe manoramaḥ // MatsP_114.39

vāhlīkā vāṭadhānāśca ābhīrāḥ kālatoyakāḥ
puraṃdhrāścaiva śūdrāśca pallavāś cāttakhaṇḍikāḥ // MatsP_114.40

gāndhārā yavanāścaiva sindhusauvīramadrakāḥ
śakā druhyāḥ pulindāśca pāradāhāramūrtikāḥ // MatsP_114.41

rāmaṭhāḥ kaṇṭakārāśca kaikeyā daśanāmakāḥ
kṣatriyopaniveśyāśca vaiśyāḥ śūdrakulāni ca // MatsP_114.42

atrayo 'tha bharadvājāḥ prasthalāḥ sadaserakāḥ
lampakās talagānāśca sainikāḥ saha jāṅgalaiḥ
ete deśā udīcyāstu prācyāndeśānnibodhata // MatsP_114.43

aṅgā vaṅgā madgurakā antargiribahirgirī
tataḥ plavaṃgamātaṃgā yamakā mallavarṇakāḥ
suhmottarāḥ pravijayā mārgavā geyamālavāḥ // MatsP_114.44

prāgjyotiṣāśca puṇḍrāśca videhāstāmraliptakāḥ
śālvamāgadhagonardāḥ prācyā janapadāḥ smṛtāḥ // MatsP_114.45

teṣāṃ pare janapadā dakṣiṇāpathavāsinaḥ
pāṇḍyāśca keralāścaiva colāḥ kulyāstathaiva ca // MatsP_114.46

setukāḥ sūtikāścaiva kupathāṃ vājivāsikāḥ
navarāṣṭrā māhiṣikāḥ kaliṅgāścaiva sarvaśaḥ // MatsP_114.47

kārūṣāśca sahaiṣīkā āṭavyāḥ śabarāstathā
pulindā vindhyapuṣikā vaidarbhā daṇḍakaiḥ saha // MatsP_114.48

kulīyāśca sirālāśca rūpasās tāpasaiḥ saha
tathā taittirikāścaiva sarve kāraskarāstathā // MatsP_114.49

vāsikyāścaiva ye cānye ye caivāntaranarmadāḥ
bhārukacchāḥ samāheyāḥ saha sārasvataistathā // MatsP_114.50

kācchīkāścaiva saurāṣṭrā ānartā arbudaiḥ saha
ityete aparāntāstu śṛṇu ye vindhyavāsinaḥ // MatsP_114.51

mālavāśca karūṣāśca mekalāścotkalaiḥ saha
auṇḍrā māṣā daśārṇāśca bhojāḥ kiṣkindhakaiḥ saha // MatsP_114.52

stośalāḥ kosalāścaiva traipurā vaidiśāstathā
tumurās tumbarāścaiva padgamā naiṣadhaiḥ saha // MatsP_114.53

arūpāḥ śauṇḍikerāśca vītihotrā avantayaḥ
ete janapadāḥ khyātā vindhyapṛṣṭhanivāsinaḥ // MatsP_114.54

ato deśānpravakṣyāmi parvatāśrayiṇaśca ye
nirāhārāḥ sarvagāśca kupathā apathāstathā // MatsP_114.55

kuthaprāvaraṇāścaiva ūrṇādavāḥ samudgakāḥ
trigartā maṇḍalāścaiva kirātāścāmaraiḥ saha // MatsP_114.56

catvāri bhārate varṣe yugāni munayo 'bruvan
kṛtaṃ tretā dvāparaṃ ca kaliśceti caturyugam
teṣāṃ nisargaṃ vakṣyāmi upariṣṭācca kṛtsnaśaḥ // MatsP_114.57

etacchrutvā tu ṛṣaya uttaraṃ punareva te
śuśrūṣavastamūcuste prakāmaṃ laumaharṣaṇim // MatsP_114.58

yacca kimpuruṣaṃ varṣaṃ harivarṣaṃ tathaiva ca
ācakṣva no yathātattvaṃ kīrtitaṃ bhārataṃ tvayā // MatsP_114.59

jambūkhaṇḍasya vistāraṃ tathānyeṣāṃ vidāṃvara
dvīpānāṃ vāsināṃ teṣāṃ vṛkṣāṇāṃ prabravīhi naḥ // MatsP_114.60

pṛṣṭastvevaṃ tadā viprair yathāpraśnaṃ viśeṣataḥ
uvāca ṛṣibhirdṛṣṭaṃ purāṇābhimataṃ tathā // MatsP_114.61

śuśrūṣavastu yadviprāḥ śuśrūṣadhvamatandritāḥ
jambūvarṣaḥ kimpuruṣaḥ sumahānandanopamaḥ // MatsP_114.62

daśa varṣasahasrāṇi sthitiḥ kimpuruṣe smṛtā
jāyante mānavāstatra sutaptakanakaprabhāḥ // MatsP_114.63

varṣe kimpuruṣe puṇye plakṣo madhuvahaḥ smṛtaḥ
tasya kimpuruṣāḥ sarve pibanto rasamuttamam // MatsP_114.64

anāmayā hyaśokāśca nityaṃ muditamānasāḥ
suvarṇavarṇāśca narāḥ striyaścāpsarasaḥ smṛtāḥ // MatsP_114.65

tataḥ paraṃ kimpuruṣād dharivarṣaṃ pracakṣate
mahārajatasaṃkāśā jāyante yatra mānavāḥ // MatsP_114.66

devalokacyutāḥ sarve bahurūpāśca sarvaśaḥ
harivarṣe narāḥ sarve pibantīkṣurasaṃ śubham // MatsP_114.67

na jarā bādhate tatra tena jīvanti te ciram
ekādaśa sahasrāṇi teṣāmāyuḥ prakīrtitam // MatsP_114.68

madhyamaṃ tanmayā proktaṃ nāmnā varṣamilāvṛtam
na tatra sūryastapati na ca jānanti mānavāḥ // MatsP_114.69

candrasūryau sanakṣatrāv aprakāśāvilāvṛte
padmaprabhāḥ padmavarṇāḥ padmapattranibhekṣaṇāḥ // MatsP_114.70

padmagandhāśca jāyante tatra sarve ca mānavāḥ
jambūphalarasāhārā aniṣpandāḥ sugandhinaḥ // MatsP_114.71

devalokacyutāḥ sarve mahārajatavāsasaḥ
trayodaśa sahasrāṇi varṣāṇāṃ te narottamāḥ // MatsP_114.72

āyuṣpramāṇaṃ jīvanti ye tu varṣa ilāvṛte
merostu dakṣiṇe pārśve niṣadhasyottareṇa vā // MatsP_114.73

sudarśano nāma mahāñ jambūvṛkṣaḥ sanātanaḥ
nityapuṣpaphalopetaḥ siddhacāraṇasevitaḥ // MatsP_114.74

tasya nāmnā samākhyāto jambūdvīpo vanaspateḥ
yojanānāṃ sahasraṃ ca śatadhā ca mahānpunaḥ // MatsP_114.75

utsedho vṛkṣarājasya divam āvṛtya tiṣṭhati
tasya jambūphalaraso nadī bhūtvā prasarpati // MatsP_114.76

meruṃ pradakṣiṇaṃ kṛtvā jambūmūlagatā punaḥ
taṃ pibanti sadā hṛṣṭā jambūrasamilāvṛte // MatsP_114.77

jambūphalarasaṃ pītvā na jarā bādhate 'pi tān
na kṣudhā na klamo vāpi na duḥkhaṃ ca tathāvidham // MatsP_114.78

tatra jāmbūnadaṃ nāma kanakaṃ devabhūṣaṇam
indragopakasaṃkāśaṃ jāyate bhāsuraṃ ca yat // MatsP_114.79

sarveṣāṃ varṣavṛkṣāṇāṃ śubhaḥ phalarasastu saḥ
skannaṃ tu kāñcanaṃ śubhraṃ jāyate devabhūṣaṇam // MatsP_114.80

teṣāṃ mūtraṃ purīṣaṃ vā dikṣvaṣṭāsu ca sarvaśaḥ
īśvarānugrahādbhūmir mṛtāṃśca grasate tu tān // MatsP_114.81

rakṣaḥpiśācā yakṣāśca sarve haimavatāstu te
hemakūṭe tu vijñeyā gandharvāḥ sāpsarogaṇāḥ // MatsP_114.82

sarve nāgā niṣevante śeṣavāsukitakṣakāḥ
mahāmerau trayastriṃśat krīḍante yajñiyāḥ śubhāḥ // MatsP_114.83

nīlavaiḍūryayukte 'smin siddhā brahmarṣayo 'vasan
daityānāṃ dānavānāṃ ca śvetaḥ parvata ucyate // MatsP_114.84

śṛṅgavān parvataśreṣṭhaḥ pitṝṇāṃ pratisaṃcaraḥ
ityetāni mayoktāni navavarṣāṇi bhārate // MatsP_114.85

bhūtairapi niviṣṭāni gatimanti dhruvāṇi ca
teṣāṃ vṛddhirbahuvidhā dṛśyate devamānuṣaiḥ
aśakyā parisaṃkhyātuṃ śraddheyā ca bubhūṣatā // MatsP_114.86

matsya-purāṇa 115

caritaṃ budhaputrasya janārdana mayā śrutam
śrutaḥ śrāddhavidhiḥ puṇyaḥ sarvapāpapraṇāśanaḥ // MatsP_115.1

dhenvāḥ prasūyamānāyāḥ phalaṃ dānasya me śrutam
kṛṣṇājinapradānaṃ ca vṛṣotsargastathaiva ca // MatsP_115.2

śrutvā rūpaṃ narendrasya budhaputrasya keśava
kautūhalaṃ samutpannaṃ tanmamācakṣva pṛcchataḥ // MatsP_115.3

kena karmavipākena sa tu rājā purūravāḥ
avāpa tādṛśaṃ rūpaṃ saubhāgyamapi cottamam // MatsP_115.4

devāṃstribhuvanaśreṣṭhān gandharvāṃśca manoramān
urvaśī saṃmatā tyaktvā sarvabhāvena taṃ nṛpam // MatsP_115.5

śṛṇu karmavipākena yena rājā purūravāḥ
avāpa tādṛśaṃ rūpaṃ saubhāgyamapi cottamam // MatsP_115.6

atīte janmani purā yo 'yaṃ rājā purūravāḥ
purūravā iti khyāto madradeśādhipo hi saḥ // MatsP_115.7

cākṣuṣasyānvaye rājā cākṣuṣasyāntare manoḥ
sa vai nṛpaguṇairyuktaḥ kevalaṃ rūpavarjitaḥ // MatsP_115.8

purūravā madrapatiḥ karmaṇā kena pārthivaḥ
babhūva karmaṇā kena rūpavāṃścaiva sūtaja // MatsP_115.9

dvijagrāme dvijaśreṣṭho nāmnā cāsītpurūravāḥ
nadyāḥ kūle mahārājaḥ pūrvajanmani pārthivaḥ // MatsP_115.10

sa tu madrapatī rājā yastu nāmnā purūravāḥ
tasmiñjanmanyasau vipro dvādaśyāṃ tu sadānagha // MatsP_115.11

upoṣya pūjayāmāsa rājyakāmo janārdanam
cakāra sopavāsaśca snānam abhyaṅgapūrvakam // MatsP_115.12

upavāsaphalātprāptaṃ rājyaṃ madreṣvakaṇṭakam
upoṣitas tathābhyaṅgād rūpahīno vyajāyata // MatsP_115.13

upoṣitairnarais tasmāt snānam abhyaṅgapūrvakam
varjanīyaṃ prayatnena rūpaghnaṃ tatparaṃ nṛpa // MatsP_115.14

etadvaḥ kathitaṃ sarvaṃ yadvṛttaṃ pūrvajanmani
madreśvaratvacaritaṃ śṛṇu tasya mahīpateḥ // MatsP_115.15

tasya rājaguṇaiḥ sarvaiḥ samupetasya bhūpateḥ
janānurāgo naivāsīd rūpahīnasya tasya vai // MatsP_115.16

rūpakāmaḥ sa madreśas tapase kṛtaniścayaḥ
rājyaṃ mantrigataṃ kṛtvā jagāma himaparvatam // MatsP_115.17

vyavasāyadvitīyastu padbhyam eva mahāyaśāḥ
draṣṭuṃ sa tīrthasadanaṃ viṣayānte svake nadīm // MatsP_115.18

airāvatīti vikhyātāṃ dadarśātimanoramām // MatsP_115.19

tuhinagiribhavāṃ mahaughavegāṃ tuhinagabhastisamānaśītalodām // MatsP_115.20

tuhinasadṛśahaimavarṇapuñjāṃ tuhinayaśāḥ saritaṃ dadarśa rājā // MatsP_115.21

matsya-purāṇa 116

sa dadarśa nadīṃ puṇyāṃ divyāṃ haimavatīṃ śubhām
gandharvaiśca samākīrṇāṃ nityaṃ śakreṇa sevitām // MatsP_116.1

surebhamadasaṃsiktāṃ samantāttu virājitām
madhyena śakracāpābhāṃ tasminnahani sarvadā // MatsP_116.2

tapasviśaraṇopetāṃ mahābrāhmaṇasevitām
dadarśa tapanīyābhāṃ mahārājaḥ purūravāḥ // MatsP_116.3

sitahaṃsāvalicchannāṃ kāśacāmararājitām
sābhiṣiktāmiva satāṃ paśyanprītiṃ parāṃ yayau // MatsP_116.4

puṇyāṃ suśītalāṃ hṛdyāṃ manasaḥ prītivardhinīm
kṣayavṛddhiyutāṃ ramyāṃ somamūrtimivāparām // MatsP_116.5

suśītaśīghrapānīyāṃ dvijasaṃghaniṣevitām
sutāṃ himavataḥ śreṣṭhāṃ cañcadvīcivirājitām // MatsP_116.6

amṛtasvādusalilāṃ tāpasairupaśobhitām
svargārohaṇaniḥśreṇīṃ sarvakalmaṣanāśinīm // MatsP_116.7

agryāṃ samudramahiṣīṃ maharṣigaṇasevitām
sarvalokasya cautsukyakāriṇīṃ sumanoharām // MatsP_116.8

hitāṃ sarvasya lokasya nākamārgapradāyikām
gokulākulatīrāntāṃ ramyāṃ śaivālavarjitām // MatsP_116.9

haṃsasārasasaṃghuṣṭāṃ jalajairupaśobhitām
āvartanābhigambhīrāṃ dvīporujaghanasthalīm // MatsP_116.10

nīlanīrajanetrābhām utphullakamalānanām
himābhaphenavasanāṃ cakravākādharāṃ śubhām
balākāpaṅktidaśanāṃ calanmatsyāvalibhruvam // MatsP_116.11

svajalodbhūtamātaṃgaramyakumbhapayodharām
haṃsanūpurasaṃghuṣṭāṃ mṛṇālavalayāvalīm // MatsP_116.12

tasyāṃ rūpamadonmattā gandharvānugatāḥ sadā
madhyāhnasamaye rājan krīḍantyapsarasāṃ gaṇāḥ // MatsP_116.13

tām apsarovinirmuktaṃ vahantīṃ kuṅkumaṃ śubham
svatīradrumasambhūtanānāvarṇasugandhinīm // MatsP_116.14

taraṃgavrātasaṃkrāntasūryamaṇḍaladurdṛśam
surebhajanitāghātavikūladvayabhūṣitām // MatsP_116.15

śakrebhagaṇḍasalilair devastrīkucacandanaiḥ
saṃyutaṃ salilaṃ tasyāḥ ṣaṭpadair upasevyate // MatsP_116.16

tasyāstīrabhavā vṛkṣāḥ sugandhakusumāñcitāḥ
tathāpakṛṣṭasaṃbhrāntabhramarastanitākulāḥ // MatsP_116.17

yasyāstīre ratiṃ yānti sadā kāmavaśā mṛgāḥ
tapovanāśca ṛṣayas tathā devāḥ sahāpsarāḥ // MatsP_116.18

labhante yatra pūtāṅgā devebhyaḥ pratimānitāḥ
striyaśca nākabahulāḥ padmendupratimānanāḥ // MatsP_116.19

yā bibharti sadā toyaṃ devasaṃghairapīḍitam
pulindairnṛpasaṃghaiśca vyāghravṛndairapīḍitam // MatsP_116.20

satāmarasapānīyāṃ satāragaganāmalām
sa tāṃ paśyanyayau rājā satāmīpsitakāmadām // MatsP_116.21

yasyāstīraruhaiḥ kāśaiḥ pūrṇaiścandrāṃśusaṃnibhaiḥ
rājate vividhākārai ramyatīraṃ mahādrumaiḥ
yā sadā vividhairviprair devaiścāpi niṣevyate // MatsP_116.22

yā ca sadā sakalaughavināśaṃ bhaktajanasya karotyacireṇa
yānugatā saritāṃ hi kadambair yānugatā satataṃ hi munīndraiḥ // MatsP_116.23

yā hi sutāniva pāti manuṣyān yā ca yutā satataṃ himasaṃghaiḥ
yā ca yutā satataṃ suravṛndair yā ca janaiḥ svahitāya śritā vai // MatsP_116.24

prayuktā ca kesarigaṇaiḥ karivṛndajuṣṭā saṃtānayuktasalilāpi suvarṇayuktā
sūryāṃśutāpaparivṛddhivivṛddhaśītā śītāṃśutulyayaśasā dadṛśe nṛpeṇa // MatsP_116.25

matsya-purāṇa 117

ālokayannadīṃ puṇyāṃ tatsamīrahṛtaśramaḥ
sa gacchanneva dadṛśe himavantaṃ mahāgirim // MatsP_117.1

khamullikhadbhirbahubhir vṛtaṃ śṛṅgaistu pāṇḍuraiḥ
pakṣiṇāmapi saṃcārair vinā siddhagatiṃ śubhām // MatsP_117.2

nadīpravāhasaṃjātamahāśabdaiḥ samantataḥ
asaṃśrutānyaśabdaṃ taṃ śītatoyaṃ manoramam // MatsP_117.3

devadāruvanairnīlaiḥ kṛtādhovasanaṃ śubham
meghottarīyakaṃ śailaṃ dadṛśe sa narādhipaḥ // MatsP_117.4

śvetameghakṛtoṣṇīṣaṃ candrārkamukuṭaṃ kvacit
himānuliptasarvāṅgaṃ kvaciddhātuvimiśritam // MatsP_117.5

candanenānuliptāṅgaṃ dattapañcāṅgulaṃ yathā
śītapradaṃ nidāghe 'pi śilāvikaṭasaṃkaṭam
sālaktakairapsarasāṃ mudritaṃ caraṇaiḥ kvacit // MatsP_117.6

kvacitsaṃspṛṣṭasūryāṃśuṃ kvacic ca tamasāvṛtam
darīmukhaiḥ kvacidbhīmaiḥ pibantaṃ salilaṃ mahat // MatsP_117.7

kvacidvidyādharagaṇaiḥ krīḍadbhirupaśobhitam
upagītaṃ tathā mukhyaiḥ kiṃnarāṇāṃ gaṇaiḥ kvacit // MatsP_117.8

āpānabhūmau galitair gandharvāpsarasāṃ kvacit
puṣpaiḥ saṃtānakādīnāṃ divyaistam upaśobhitam // MatsP_117.9

suptotthitābhiḥ śayyābhiḥ kusumānāṃ tathā kvacit
mṛditābhiḥ samākīrṇaṃ gandharvāṇāṃ manoramam // MatsP_117.10

niruddhapavanairdeśair nīlaśādvalamaṇḍitaiḥ
kvacic ca kusumairyuktam atyantaruciraṃ śubham // MatsP_117.11

tapasviśaraṇaṃ śailaṃ kāmināmatidurlabham
mṛgairyathānucaritaṃ dantibhinnamahādrumam // MatsP_117.12

yatra siṃhaninādena trastānāṃ bhairavaṃ ravam
dṛśyate na ca saṃśrāntaṃ gajānāmākulaṃ kulam // MatsP_117.13

taṭāśca tāpasairyatra kuñjadeśairalaṃkṛtāḥ
ratnairyasya samutpannais trailokyaṃ samalaṃkṛtam // MatsP_117.14

ahīnaśaraṇaṃ nityam ahīnajanasevitam
ahīnaḥ paśyati girim ahīnaṃ ratnasampadā // MatsP_117.15

alpena tapasā yatra siddhiṃ prāpsyanti tāpasāḥ
yasya darśanamātreṇa sarvakalmaṣanāśanam // MatsP_117.16

mahāprapātasampātaprapātādigatāmbubhiḥ
vāyunītaiḥ sadā tṛptikṛtadeśaṃ kvacitkvacit // MatsP_117.17

samālabdhajalaiḥ śṛṅgaiḥ kvacic cāpi samucchritaiḥ
nityārkatāpaviṣamair agamyairmanasā yutam // MatsP_117.18

devadārumahāvṛkṣavrajaśākhānirantaraiḥ
vaṃśastambavanākāraiḥ pradeśairupaśobhitam // MatsP_117.19

himachattramahāśṛṅgaṃ prapātaśatanirjharam
śabdalabhyāmbuviṣamaṃ himasaṃruddhakandaram // MatsP_117.20

dṛṣṭvaiva taṃ cārunitambabhūmiṃ mahānubhāvaḥ sa tu madranāthaḥ
babhrāma tatraiva mudā sametaḥ sthānaṃ tadā kiṃcidathāsasāda // MatsP_117.21

matsya-purāṇa 118

tasyaiva parvatendrasya pradeśaṃ sumanoramam
agamyaṃ mānuṣair anyair daivayogād upāgataḥ // MatsP_118.1

airāvatī saricchreṣṭhā yasmāddeśādvinirgatā
meghaśyāmaṃ ca taṃ deśaṃ drumakhaṇḍairanekaśaḥ // MatsP_118.2

śālaistālaistamālaiśca karṇikāraiḥ saśāmalaiḥ
nyagrodhaiśca tathāśvatthaiḥ śirīṣaiḥ śiṃśapadrumaiḥ // MatsP_118.3

śleṣmātakair āmalakair harītakavibhītakaiḥ
bhūrjaiḥ samuñjakair bāṇair vṛkṣaiḥ saptacchadadrumaiḥ // MatsP_118.4

mahānimbaistathā nimbair nirguṇḍībhirharidrumaiḥ
devadārumahāvṛkṣais tathā kāleyakadrumaiḥ // MatsP_118.5

padmakaiścandanairbilvaiḥ kapitthai raktacandanaiḥ
mātāmrariṣṭakākṣoṭair abdakaiśca tathārjunaiḥ // MatsP_118.6

hastikarṇaiḥ sumanasaiḥ kovidāraiḥ supuṣpitaiḥ
prācīnāmalakaiścāpi dhanakaiḥ samarāṭakaiḥ // MatsP_118.7

kharjūrairnārikelaiśca priyālāmrātakeṅgudaiḥ
tantumālair dhavairbhavyaiḥ kāśmīrīparṇibhistathā // MatsP_118.8

jātīphalaiḥ pūgaphalaiḥ kaṭphalailāvalīphalaiḥ
mandāraiḥ kovidāraiśca kiṃśukaiḥ kusumāṃśukaiḥ // MatsP_118.9

yavāsaiḥ śamiparṇāsair vetasair ambuvetasaiḥ
raktātiraṅganāraṅgair hiṅgubhiḥ sapriyaṅgubhiḥ // MatsP_118.10

raktāśokais tathāśokair ākallair avicārakaiḥ
mucukundaistathā kundair āṭarūṣaparūṣakaiḥ // MatsP_118.11

kirātaiḥ kiṅkirātaiśca ketakaiḥ śvetaketakaiḥ
śobhāñjanair añjanaiśca sukaliṅganikoṭakaiḥ // MatsP_118.12

suvarṇacāruvasanair drumaśreṣṭhais tathāsanaiḥ
manmathasya śarākāraiḥ sahakārairmanoramaiḥ // MatsP_118.13

pītayūthikayā caiva śvetayūthikayā tathā
jātyā campakajātyā ca tumbaraiścāpyatumbaraiḥ // MatsP_118.14

mocairlocaistu lakucais tilapuṣpakuśeśayaiḥ
tathā supuṣpāvaraṇaiś cavyakaiḥ kāmivallabhaiḥ // MatsP_118.15

puṣpāṅkuraiśca bakulaiḥ pāribhadraharidrakaiḥ
dhārākadambaiḥ kuṭajaiḥ kadambair girikuṭajaiḥ // MatsP_118.16

ādityamustakaiḥ kumbhaiḥ kuṅkumaiḥ kāmavallabhaiḥ
kaṭphalairbadarairnīpair dīpairiva mahojjvalaiḥ // MatsP_118.17

raktaiḥ pālīvanaiḥ śvetair dāḍimaiścampakadrumaiḥ
bandhūkaiśca subandhūkaiḥ kuñjakānāṃ tu jātibhiḥ // MatsP_118.18

kusumaiḥ pāṭalābhiśca mallikākaravīrakaiḥ
kurabakair himavarair jambūbhir nṛpajambubhiḥ // MatsP_118.19

bījapūraiḥ sakarpūrair gurubhiścāgurudrumaiḥ
bimbaiśca pratibimbaiśca saṃtānakavitānakaiḥ // MatsP_118.20

tathā guggulavṛkṣaiśca hintāladhavalekṣubhiḥ
tṛṇaśūnyaiḥ karavīrair aśokaiś cakramardanaiḥ // MatsP_118.21

pīlubhirdhātakībhiśca ciribilvaiḥ samākulaiḥ
tintiḍīkaistathā lodhrair viḍaṅgaiḥ kṣīrikādrumaiḥ // MatsP_118.22

aśmantakaistathā kālair jambīraiḥ śvaitakadrumaiḥ
bhallātakairindrayavair valgujaiḥ siddhisādhakaiḥ // MatsP_118.23

nāgakesaravṛkṣaiśca sukesaramanoharaiḥ
karamardaiḥ kāsamardair ariṣṭakavariṣṭakaiḥ
rudrākṣairdrākṣasambhūtaiḥ saptāhvaiḥ putrajīvakaiḥ // MatsP_118.24

kaṅkolakairlavaṅgaiśca tvagdrumaiḥ pārijātakaiḥ
pratānaiḥ pippalīnāṃ ca nāgavalyaśca bhāgaśaḥ // MatsP_118.25

marīcasya tathā gulmair navamallikayā tathā
mṛdvīkāmaṇḍapairmukhyair atimuktakamaṇḍapaiḥ // MatsP_118.26

trapuṣairnartikānāṃ ca pratānaiḥ saphalaiḥ śubhaiḥ
kūṣmāṇḍānāṃ pratānaiśca alābūnāṃ tathā kvacit // MatsP_118.27

cirbhiṭasya pratānaiśca paṭolīkāravellakaiḥ
karkoṭakīvitānaiśca vārtākair bṛhatīphalaiḥ // MatsP_118.28

kaṇṭakair mūlakairmūlaśākaistu vividhaistathā
kahlāraiśca vidāryā ca rurūṭaiḥ svādukaṇṭakaiḥ // MatsP_118.29

sabhāṇḍīravidūsārarājajambūkavālukaiḥ
suvarcalābhiḥ sarvābhiḥ sarṣapābhistathaiva ca // MatsP_118.29*

kākolīkṣīrakākolī chattrayā cāticchatrayā
kāsamardīsahāsadbhiḥ sakandalasakāṇḍakaiḥ // MatsP_118.29**

tathā kṣīrakaśākena kālaśākena cāpyatha
śimbīdhānyaistathā dhānyaiḥ sarvairniravaśeṣataḥ // MatsP_118.29***

auṣadhībhirvicitrābhir dīpyamānābhireva ca
āyuṣyābhiryaśasyābhir balyābhiśca narādhipa // MatsP_118.30

jarāmṛtyubhayaghībhiḥ kṣudbhayaghnībhireva ca
saubhāgyajananībhiśca kutsnābhiścāpyanekaśaḥ // MatsP_118.31

tatra veṇulatābhiśca tathā kīcakaveṇubhiḥ
kāśaiḥ śaśāṅkakāśaiśca śaragulmaistathaiva ca // MatsP_118.32

kuśagulmaistathā ramyair gulmaiścekṣor manoramaiḥ
kārpāsajātivargeṇa durlabhena śubhena ca // MatsP_118.33

tathā ca kadalīkhaṇḍair manohāribhiruttamaiḥ
tathā marakataprakhyaiḥ pradeśaiḥ śādvalānvitaiḥ // MatsP_118.34

irāpuṃṣpasamāyuktaiḥ kuṅkamasya ca bhāgaśaḥ
tagarātiviṣāmāṃsīgranthikaistu surāgadaiḥ // MatsP_118.35

suvarṇapuṣpaiśca tathā bhūmipuṣpaistathāparaiḥ
jambīrakairbhūstṛṇakaiḥ sarasaiḥ saśukaistathā // MatsP_118.36

śaṅgaverājamodābhiḥ kuberakapriyālakaiḥ
jalajaiśca tathā vaṇair nānāvarṇaiḥ sugandhibhiḥ // MatsP_118.37

udayādityasaṃkāśaiḥ sūryacandranibhaistathā
tapanīyasavarṇaiśca atasīpuṣpasaṃnibhaiḥ // MatsP_118.38

śūkapattranibhaiścānyaiḥ sthalapattraiśca bhāgaśaḥ
pañcavarṇaiḥ samākīrṇair bahuvarṇaistathaiva ca // MatsP_118.39

draṣṭurdṛṣṭyā hitamudaiḥ kumudaiścandrasaṃnibhaiḥ
tathā vahniśikhākārair gajavaktrotpalaiḥ śubhaiḥ // MatsP_118.40

nīlotpalaiḥ sakahlārair guñjātakakaserukaiḥ
śṛṅgāṭakamṛṇālaiśca karaṭai rājatotpalaiḥ // MatsP_118.41

jalajaiḥ sthalajairmūlaiḥ phalaiḥ puṣpairviśeṣataḥ
vividhaiścaiva nīvārair munibhojyairnarādhipa // MatsP_118.42

na taddhānyaṃ na tatsasyaṃ na tacchākaṃ na tatphalam
na tanmūlaṃ na tatkandaṃ na tatpuṣpaṃ narādhipa // MatsP_118.43

nāgalokodbhavaṃ divyaṃ naralokabhavaṃ ca yat
anūpotthaṃ vanotthaṃ ca tatra yannāsti pārthivaḥ // MatsP_118.44

sadā puṣpaphalaṃ sarvam ajaryam ṛtuyogataḥ
madreśvaraḥ sa dadṛśe tapasā hyatiyogataḥ // MatsP_118.45

dadṛśe ca tathā tatra nānārūpān patatriṇaḥ
mayūrān śatapattrāṃśca kalaviṅkāṃśca kokilān // MatsP_118.46

tathā kādambakānhaṃsān koyaṣṭīn khañjarīṭakān
kurarānkālakūṭāṃśca khaṭvāṅgān lubdhakāṃs tathā // MatsP_118.47

gokṣveḍakāṃstathā kumbhān dhārtarāṣṭrāñśukānbakān
ghātukāṃścakravākāṃśca kaṭukānṭiṭṭibhān bhaṭān // MatsP_118.48

putrapriyān lohapṛṣṭhān gocarmagirivartakān
pārāvatāṃśca kamalān sārikā jīvajīvakān // MatsP_118.49

lāvavartakavārtākān raktavartmaprabhadrakān
tāmracūḍānsvarṇacūḍān kukkuṭān kāṣṭhakukkuṭān // MatsP_118.50

kapiñjalānkalaviṅkāṃs tathā kuṅkumacūḍakān
bhṛṅgarājān sīrapādān bhūliṅgān ḍiṇḍimān navān // MatsP_118.51

mañjulītakadātyūhān bhāradvājāṃstathā caṣān
etāṃścānyāṃśca subahūn pakṣisaṃghānmanoharān // MatsP_118.52

śvāpadānvividhākārān mṛgāṃścaiva mahāmṛgān
vyāghrānkesariṇaḥ siṃhān dvīpinaḥ śarabhānvṛkān // MatsP_118.53

ṛkṣāṃstarakṣūṃśca bahūn golāṅgūlān savānarān
śaśalomān sakādambān mārjārān vāyuveginaḥ // MatsP_118.54

mūṣakānnakulān kāvān siṃhān drumamanoharān
tathā mattāṃśca mātaṃgān mahiṣān gavayān vṛṣān
camarān sṛmarāṃścaiva tathā gaurakharānapi // MatsP_118.55

urabhrāṃśca tathā meṣān sāraṅgānatha kūkurān
nīlāṃścaiva mahānālān karālānmṛgamātṛkān // MatsP_118.56

sadaṃṣṭrārāmasarabhān krauñcākārakaśambarān
karālānkṛtamālāṃśca kālapucchāṃśca toraṇān // MatsP_118.57

daṃṣṭrānkhaḍgānvarāhāṃśca turaṃgānkharagardabhān
etān adviṣṭānmadreśo viruddhāṃśca parasparam // MatsP_118.58

aviruddhānvane dṛṣṭvā vismayaṃ paramaṃ yayau
taccāśramapadaṃ puṇyaṃ babhūvātreḥ purā nṛpam // MatsP_118.59

tatprasādātprabhāyuktaṃ sthāvarairjaṅgamaistathā
hiṃsanti hi na cānyonyaṃ hiṃsakāstu parasparam // MatsP_118.60

kravyādāḥ prāṇinastatra sarve kṣīraphalāśanāḥ
nirmitāstatra cātyartham atriṇā sumahātmanā // MatsP_118.61

śailānitambadeśeṣu nyavasacca svayaṃ nṛpaḥ
payaḥ kṣaranti te divyam amṛtasvādukaṇṭakam // MatsP_118.62

kvacidrājanmahiṣyaśca kvacidājāśca sarvaśaḥ
śilāḥ kṣīreṇa sampūrṇā dadhnā cānyatra vā bahiḥ // MatsP_118.63

saṃpaśyanparamāṃ prītim avāpa vasudhādhipaḥ
sarāṃsi tatra divyāni nadyaśca vimalodakāḥ // MatsP_118.64

praṇālikāni coṣṇāni śītalāni ca bhāgaśaḥ
kandarāṇi ca śailasya susevyāni pade pade // MatsP_118.65

himapāto na tatrāsti samantātpañcayojanam
upatyakā suśailasya śikharasya na vidyate // MatsP_118.66

tatrāsti rājañchikharaṃ parvatendrasya pāṇḍuram
himapātaṃ ghanā yatra kurvanti sahitāḥ sadā // MatsP_118.67

tatrāsti cāparaṃ śṛṅgaṃ yatra toyaghanā ghanāḥ
nityamevābhivarṣanti śilābhiḥ śikharaṃ varam // MatsP_118.68

tadāśramaṃ manohāri yatra kāmadharā dharā
suramukhyopayogitvāc chākhināṃ saphalāḥ phalāḥ // MatsP_118.69

sadopagītabhramarasurastrīsevitaṃ param
sarvapāpakṣayakaraṃ śailasyeva prahārakam // MatsP_118.70

vānaraiḥ krīḍamānaiśca deśāddeśānnarādhipa
himapuñjāḥ kṛtāstatra candrabimbasamaprabhāḥ // MatsP_118.71

tadāśramaṃ samantācca himasaṃruddhakandaraiḥ
śailavāṭaiḥ parivṛtam agamyaṃ manujaiḥ sadā // MatsP_118.72

pūrvārādhitabhāvo 'sau mahārājaḥ purūravāḥ
tadāśramapadaṃ prāpto devadevaprasādataḥ // MatsP_118.73

tadāśramaṃ śramaśamanaṃ manoharaṃ manoharaiḥ kusumaśatairalaṃkṛtam
kṛtaṃ svayaṃ ruciramathātriṇā śubhaṃ śubhāvahaṃ ca hi dadṛśe sa madrarāṭ // MatsP_118.74

tatra yau tau mahāśṛṅgau mahāvarṇau mahāhimau
tṛtīyaṃ tu tayormadhye śṛṅgamatyantamucchritam // MatsP_119.1

nityātaptaśilājātaṃ sadābhraparivarjitam
tasyādhastādvṛkṣagaṇe diśāṃ bhāge ca paścime // MatsP_119.2

jātīlatāparikṣiptaṃ vivaraṃ cārudarśanam
dṛṣṭvaiva kautukāviṣṭas taṃ viveśa mahīpatiḥ // MatsP_119.3

tamasā cātinibiḍaṃ nalvamātraṃ susaṃkaṭam
nalvamātramatikramya svaprabhābharaṇojjvalam // MatsP_119.4

tam ucchritam athātyantaṃ gambhīraṃ parivartulam
na tatra sūryastapati na virājati candramāḥ // MatsP_119.5

tathāpi divasākāraṃ prakāśaṃ tadaharniśam
krośādhikaparīmāṇaṃ sarasā ca virājitam // MatsP_119.6

samantātsarasastasya śailalagnā tu vedikā
sauvarṇai rājatairvṛkṣair vidrumairupaśobhitam // MatsP_119.7

nānāmāṇikyakusumaiḥ suprabhābharaṇojjvalaiḥ
tasminsarasi padmāni padmarāgacchadāni tu // MatsP_119.8

vajrakesarajālāni sugandhīni tathā yutam
pattrair marakatair nīlair vaiḍūryasya mahīpate // MatsP_119.9

karṇikāśca tathā teṣāṃ jātarūpasya pārthiva
tasminsarasi yā bhūmir na sā vajrasamākulā // MatsP_119.10

nānāratnairupacitā jalajānāṃ samāśrayaḥ
kapardikānāṃ śuktīnāṃ śaṅkhānāṃ ca mahīpate // MatsP_119.11

makarāṇāṃ ca matsyānāṃ caṇḍānāṃ kacchapaiḥ saha
tatra marakatakhaṇḍāni vajrāṇāṃ ca sahasraśaḥ // MatsP_119.12

padmarāgendranīlāni mahānīlāni pārthiva
puṣparāgāṇi sarvāṇi tathā karkoṭakāni ca // MatsP_119.13

tutthakasya tu khaṇḍāni tathā śeṣasya bhāgaśaḥ
rājāvartasya mukhyasya rucirākṣasya cāpyatha // MatsP_119.14

sūryendukāntayaścaiva nīlo varṇāntimaśca yaḥ
jyotīrasasya ramyasya syamantasya ca bhāgaśaḥ // MatsP_119.15

suroragavalakṣāṇāṃ sphaṭikasya tathaiva ca
gomedapittakānāṃ ca dhūlīmarakatasya ca // MatsP_119.16

vaiḍūryasaugandhikayos tathā rājamaṇernṛpa
vajrasyaiva ca mukhyasya tathā brahmamaṇerapi // MatsP_119.17

muktāphalāni muktānāṃ tārāvigrahadhāriṇām // MatsP_119.18

sukhoṣṇaṃ caiva tattoyaṃ snānācchītavināśanam
vaiḍūryasya śilā madhye sarasastasya śobhanā // MatsP_119.19

pramāṇena tathā sā ca dve ca rājandhanuḥśate
caturasrā tathā ramyā tapasā nirmitātriṇā // MatsP_119.20

biladvārasamo deśo yatra yatra hiraṇmayaḥ
pradeśaḥ sa tu rājendra dvīpe tasminmanohare // MatsP_119.21

tathā puṣkariṇī ramyā tasminrājañśilātale
suśītāmalapānīyā jalajaiśca virājitā // MatsP_119.22

ākāśapratimā rājaṃś caturasrā manoharā
tasyāstadudakaṃ svādu laghu śītaṃ sugandhikam // MatsP_119.23

na kṣiṇoti yathā kaṇṭhaṃ kukṣiṃ nāpūrayatyapi
tṛptiṃ vidhatte paramāṃ śarīre ca mahatsukham // MatsP_119.24

madhye tu tasyāḥ prāsādaṃ nirmitaṃ tapasātriṇā
rukmasetupraveśāntaṃ sarvaratnamayaṃ śubham // MatsP_119.25

śaśāṅkaraśmeḥ saṃkāśaṃ prāsādaṃ rājataṃ hitam
ramyavaiḍūryasopānaṃ vidrumāmalasārakam // MatsP_119.26

indranīlamahāstambhaṃ marakatāsaktavedikam
vajrāṃśujālaiḥ sphuritaṃ ramyaṃ dṛṣṭimanoramam // MatsP_119.27

prāsāde tatra bhagavān devadevo janārdanaḥ
bhogibhogāvalīsuptaḥ sarvālaṃkārabhūṣitaḥ // MatsP_119.28

jānunākuñcitastveko devadevasya cakriṇaḥ
phaṇīndrasaṃniviṣṭo 'ṅghrir dvitīyaśca tathānagha // MatsP_119.29

lakṣayutsaṅgagato 'ṅghristu śeṣabhogapraśāyinaḥ
phaṇīndrabhogasaṃnyastabāhuḥ keyūrabhūṣaṇaḥ // MatsP_119.30

aṅgulīpṛṣṭhavinyastadevaśīrṣadharaṃ bhujam
ekaṃ vai devadevasya dvitīyaṃ tu prasāritam // MatsP_119.31

samākuñcitajānusthamaṇibandhena śobhitam
kiṃcidākuñcitaṃ caiva nābhideśakarasthitam // MatsP_119.32

tṛtīyaṃ tu bhujaṃ tasya caturthaṃ tu tathā śṛṇu
āttasaṃtānakusumaṃ ghrāṇadeśānusarpiṇam // MatsP_119.33

lakṣmyā saṃvāhyamānāṅghriḥ padmapattranibhaiḥ karaiḥ
saṃtānamālāmukuṭaṃ hārakeyūrabhūṣitam // MatsP_119.34

bhūṣitaṃ ca tathā devam aṅgadairaṅgulīyakaiḥ
phaṇīndraphaṇavinyastacāruratnaśirojjvalam // MatsP_119.35

ajñātavastucaritaṃ pratiṣṭhitam athātriṇā
siddhānupūjyaṃ satataṃ saṃtānakusumārcitam // MatsP_119.36

divyagandhānuliptāṅgaṃ divyadhūpena dhūpitam
surasaiḥ suphalairhṛdyaiḥ siddhairupahṛtaiḥ sadā // MatsP_119.37

śobhitottamapārśvaṃ taṃ devamutpalaśīrṣakam
tataḥ sammukham udvīkṣya vavande sa narādhipaḥ // MatsP_119.38

jānubhyāṃ śirasā caiva gatvā bhūmiṃ yathāvidhi
nāmnāṃ sahasreṇa tadā tuṣṭāva madhusūdanam // MatsP_119.39

pradakṣiṇamatho cakre sa tūtthāya punaḥ punaḥ
ramyamāyatanaṃ dṛṣṭvā tatrovāsāśrame punaḥ // MatsP_119.40

bilādbahirguhāṃ kāṃcid āśritya sumanoharām
tapaścakāra tatraiva pūjayanmadhusūdanam // MatsP_119.41

nānāvidhaistathā puṣpaiḥ phalamūlaiḥ sagorasaiḥ
nityaṃ triṣavaṇasnāyī vahnipūjāparāyaṇaḥ // MatsP_119.42

devavāpījalaiḥ kurvan satataṃ prāṇadhāraṇam
sarvāhāraparityāgaṃ kṛtvā tu manujeśvaraḥ // MatsP_119.43

anāstṛtaguhāśāyī kālaṃ nayati pārthivaḥ
tyaktāhārakriyaścaiva kevalaṃ toyato nṛpaḥ
na tasya glānimāyāti śarīraṃ ca tadadbhutam // MatsP_119.44

evaṃ sa rājā tapasi prasaktaḥ sampūjayandevavaraṃ sadaiva
tatrāśrame kālamuvāsa kaṃcit svargopame duḥkham avindamānaḥ // MatsP_119.45

matsya-purāṇa 120

sa tvāśramapade ramye tyaktāhāraparicchadaḥ
krīḍāvihāraṃ gandharvaiḥ paśyannapsarasāṃ saha // MatsP_120.1

kṛtvā puṣpoccayaṃ bhūri granthayitvā tathā srajaḥ
agraṃ nivedya devāya gandharvebhyastadā dadau // MatsP_120.2

puṣpoccayaprasaktānāṃ krīḍantīnāṃ yathāsukham
ceṣṭā nānāvidhākārāḥ paśyannapi na paśyati // MatsP_120.3

kācitpuṣpoccaye saktā latājālena veṣṭitā
sakhījanena saṃtyaktā kāntenābhisamujjhitā // MatsP_120.4

kācitkamalagandhābhā niḥśvāsapavanāhṛtaiḥ
madhupairākulamukhī kāntena parimocitā // MatsP_120.5

makarandasabhākrāntanayanā kācidaṅganā
kāntaniḥśvāsavātena nīrajaskakṛtekṣaṇā // MatsP_120.6

kācid uccīya puṣpāṇi dadau kāntasya bhāminī
kāntasaṃgrathitaiḥ puṣpai rarāja kṛtaśekharā // MatsP_120.7

uccīya svayam udgrathya kāntena kṛtaśekharā
kṛtakṛtyamivātmānaṃ mene manmathavardhinī // MatsP_120.8

astvasmingahane kuñje viśiṣṭakusumā latā
kācidevaṃ raho nītā ramaṇena riraṃsunā // MatsP_120.9

kāntasaṃnāmitalatā kusumāni vicinvatī
sarvābhyaḥ kācidātmānaṃ mene sarvaguṇādhikam // MatsP_120.10

kāścitpaśyati bhūpālaṃ nalinīṣu pṛthakpṛthak
krīḍamānāstu gandharvair devarāmā manoramāḥ // MatsP_120.11

kācid ātāḍayat kāntam udakena śucismitā
tāḍyamānātha kāntena prītiṃ kācidupāyayau // MatsP_120.12

kāntaṃ ca tāḍayāmāsa jātakhedā varāṅganā
adṛśyata varārohā śvāsanṛtyatpayodharā // MatsP_120.13

kāntāmbutāḍanākṛṣṭakeśapāśanibandhanā
keśākulamukhī bhāti madhupairiva padminī // MatsP_120.14

svacakṣuḥsadṛśaiḥ puṣpaiḥ saṃchanne nalinīvane
channā kācic cirātprāptā kāntenānviṣya yatnataḥ // MatsP_120.15

snātā śītāpadeśena kācitprāhāṅganā bhṛśam
ramaṇāliṅganaṃ cakre mano 'bhilaṣitaṃ ciram // MatsP_120.16

jalārdravasanaṃ sūkṣmam aṅgalīnaṃ śucismitā
dhārayantī janaṃ cakre kācit tatra samanmatham // MatsP_120.17

kaṇṭhamālyaguṇaiḥ kācit kāntena kṛṣyatāmbhasi
truṭyatsragdāmapatitaṃ ramaṇaṃ prāhasacciram // MatsP_120.18

kācidbhugnā sakhīdattajānudeśe nakhakṣatā
saṃbhrāntā kāntaśaraṇaṃ magnā kācidgatā ciram // MatsP_120.19

kācitpṛṣṭhakṛtādityā keśanistoyakāriṇī
śilātalagatā bhartrā dṛṣṭā kāmārtacakṣuṣā // MatsP_120.20

kṛttamālyaṃ vilulitaṃ saṃkrāntakucakuṅkumam
ratikrīḍitakānteva rarāja tatsarodakam // MatsP_120.21

susnātadevagandharvadevarāmāgaṇena ca
pūjyamānaṃ ca dadṛśe devadevaṃ janārdanam // MatsP_120.22

kvacic ca dadṛśe rājā latāgṛhagatāḥ striyaḥ
maṇḍayantīḥ svagātrāṇi kāntasaṃnyastamānasāḥ // MatsP_120.23

kācid ādarśanakarā vyagrā dūtīmukhodgatam
śṛṇvatī kāntavacanam adhikā tu tathā babhau // MatsP_120.24

kācit satvaritā dūtyā bhūṣaṇānāṃ viparyayam
kurvāṇā naiva bubudhe manmathāviṣṭacetanā // MatsP_120.25

vāyununnātisurabhikusumotkaramaṇḍite
kācitpibantī dadṛśe maireyaṃ nīlaśādvale // MatsP_120.26

pāyayāmāsa ramaṇaṃ svayaṃ kācidvarāṅganā
kācitpapau varārohā kāntapāṇisamarpitam // MatsP_120.27

kācitsvanetracapalanīlotpalayutaṃ payaḥ
pītvā papraccha ramaṇaṃ kva gate te mamotpale // MatsP_120.28

tvayaiva pītau tau nūnam ityuktā ramaṇena sā
tathā viditvā mugdhatvād babhūva vrīḍitā bhṛśam // MatsP_120.29

kācitkāntārpitaṃ subhrūḥ kāntapītāvaśeṣitam
saviśeṣarasaṃ pānaṃ papau manmathavardhanam // MatsP_120.30

āpānagoṣṭhīṣu tathā tāsāṃ sa narapuṃgavaḥ
śuśrāva vividhaṃ gītaṃ tantrīsvaravimiśritam // MatsP_120.31

pradoṣasamaye tāśca devadevaṃ janārdanam
rājansadopanṛtyanti nānāvādyapuraḥsarāḥ // MatsP_120.32

yāmamātre gate rātrau vinirgatya guhāmukhāt
āvasansaṃyutāḥ kāntaiḥ pararddhiracitāṃ guhām // MatsP_120.33

nānāgandhānvitalatāṃ nānāgandhasugandhinīm
nānāvicitraśayanāṃ kusumotkaramaṇḍitām // MatsP_120.34

evam apsarasāṃ paśyan krīḍitāni sa parvate
tapastepe mahārājan keśavārpitamānasaḥ // MatsP_120.35

tamūcurnṛpatiṃ gatvā gandharvāpsarasāṃ gaṇāḥ
rājansvargopamaṃ deśam imaṃ prāpto 'syariṃdama // MatsP_120.36

vayaṃ hi te pradāsyāmo manasaḥ kāṅkṣitānvarān
tānādāya gṛhaṃ gaccha tiṣṭheha yadi vā punaḥ // MatsP_120.37

amoghadarśanāḥ sarve bhavantastvamitaujasaḥ
varaṃ vitaratādyaiva prasādaṃ madhusūdanāt // MatsP_120.38

evamastvityathoktastaiḥ sa tu rājā purūravāḥ
tatrovāsa sukhī māsaṃ pūjayāno janārdanam // MatsP_120.39

priya eva sadaivāsīd gandharvāpsarasāṃ nṛpaḥ
tutoṣa sa jano rājñas tasyālaulyena karmaṇā // MatsP_120.40

māsasya madhye sa nṛpaḥ praviṣṭastadāśramaṃ ratnasahasracitram /
toyāśanastatra hyuvāsa māsaṃ yāvatsitānto nṛpa phālgunasya // MatsP_120.41*

phālgunāmalapakṣānte rājā svapne purūravāḥ
tasyaiva devadevasya śrutavāngaditaṃ śubham // MatsP_120.42

rātryāmasyāṃ vyatītāyām atriṇā tvaṃ sameṣyasi
tena rājansamāgamya kṛtakṛtyo bhaviṣyasi // MatsP_120.43

svapnamevaṃ sa rājarṣir dṛṣṭvā devendravikramaḥ
pratyūṣakāle vidhivat snātaḥ sa prayatendriyaḥ // MatsP_120.44

kṛtakṛtyo yathākāmaṃ pūjayitvā janārdanam
dadarśātriṃ muniṃ rājā pratyakṣaṃ tapasāṃ nidhim // MatsP_120.45

svapnaṃ tu devadevasya nyavedayata dhārmikaḥ
tataḥ śuśrāva vacanaṃ devatānāṃ samīritam // MatsP_120.46

evametanmahīpāla nātra kāryā vicāraṇā
evaṃ prasādaṃ samprāpya devadevājjanārdanāt // MatsP_120.47

kṛtadevārcano rājā tathā hutahutāśanaḥ
sarvānkāmānavāpto 'sau varadānena keśavāt // MatsP_120.48

tasyāśramasyottaratas tripurāriniṣevitaḥ
nānāratnamayaiḥ śṛṅgaiḥ kalpadrumasamanvitaiḥ // MatsP_121.1

madhye himavataḥ pṛṣṭhe kailāso nāma parvataḥ
tasminnivasati śrīmān kuberaḥ saha guhyakaiḥ // MatsP_121.2

apsaro 'nugupto rājā modate hyalakādhipaḥ
kailāsapādasambhūtaṃ puṇyaṃ śītajalaṃ śubham // MatsP_121.3

mandodakaṃ nāma saraḥ payastu dadhisaṃnibham
tasmāt pravahate divyā nadī mandākinī śubhā // MatsP_121.4

divyaṃ ca nandanaṃ tatra tasyāstīre mahadvanam
prāguttareṇa kailāsād divyaṃ saugandhikaṃ girim // MatsP_121.5

sarvadhātumayaṃ divyaṃ suvelaṃ parvataṃ prati
candraprabho nāma giriḥ yaḥ śubhro ratnasaṃnibhaḥ // MatsP_121.6

tatsamīpe saro divyam acchodaṃ nāma viśrutam
tasmātprabhavate divyā nadī hyacchodakā śubhā // MatsP_121.7

tasyāstīre vanaṃ divyaṃ mahaccaitrarathaṃ śubham
tasmingirau nivasati maṇibhadraḥ sahānugaḥ // MatsP_121.8

yakṣasenāpatiḥ krūro guhyakaiḥ parivāritaḥ
puṇyā mandākinī nāma nadī hyacchodakā śubhā // MatsP_121.9

mahīmaṇḍalamadhye tu praviṣṭe tu mahodadhim
kailāsadakṣiṇe prācyāṃ śivaṃ sarvauṣadhiṃ girim // MatsP_121.10

manaḥśilāmayaṃ divyaṃ suvelaṃ parvataṃ prati
lohito hemaśṛṅgastu giriḥ sūryaprabho mahān // MatsP_121.11

tasya pāde mahaddivyaṃ lohitaṃ sumahatsaraḥ
tasmātprabhavate puṇyo lauhityaśca nado mahān // MatsP_121.12

divyāraṇyaṃ viśokaṃ ca tasya tīre mahadvanam
tasmingirau nivasati yakṣo maṇidharo vaśī // MatsP_121.13

saumyaiḥ sudhārmikaiścaiva guhyakaiḥ parivāritaḥ
kailāsātpaścimodīcyāṃ kakudmānauṣadhīgiriḥ // MatsP_121.14

kakudmati ca rudrasya utpattiśca kakudminaḥ
tadañjanaṃ traikakudaṃ śailaṃ trikakudaṃ prati // MatsP_121.15

sarvadhātumayastatra sumahānvaidyuto giriḥ
tasya pāde mahaddivyaṃ mānasaṃ siddhasevitam // MatsP_121.16

tasmātprabhavate puṇyā sarayūrlokapāvanī
yasyāstīre vanaṃ divyaṃ vaibhrājaṃ nāma viśrutam // MatsP_121.17

kuberānucarastasmin prahetitanayo vaśī
brahmadhātā nivasati rākṣaso 'nantavikramaḥ // MatsP_121.18

kailāsātpaścimāmāśāṃ divyaḥ sarvauṣadhigiriḥ
varuṇaḥ parvataśreṣṭho rukmadhātuvibhūṣitaḥ // MatsP_121.19

bhavasya dayitaḥ śrīmān parvato haimasaṃnibhaḥ
śātakaumbhamayairdivyaiḥ śilājālaiḥ samācitaḥ // MatsP_121.20

śatasaṅkhyais tāpanīyaiḥ śṛṅgairdivamivollikhan
śṛṅgavānsumahādivyo durgaḥ śailo mahācitaḥ // MatsP_121.21

tasmingirau nivasati giriśo dhūmralohitaḥ
tasya pādātprabhavati śailodaṃ nāma tatsaraḥ // MatsP_121.22

tasmātprabhavate puṇyā nadī śailodakā śubhā
sā cakṣusī tayormadhye praviṣṭā paścimodadhim // MatsP_121.23

astyuttareṇa kailāsāc chivaḥ sarvauṣadho giriḥ
gauraṃ tu parvataśreṣṭhaṃ haritālamayaṃ prati // MatsP_121.24

hiraṇyaśṛṅgaḥ sumahādivyauṣadhimayo giriḥ
tasya pāde mahaddivyaṃ saraḥ kāñcanavālukam // MatsP_121.25

ramyaṃ bindusaro nāma yatra rājā bhagīrathaḥ
gaṅgārthe sa tu rājarṣir uvāsa bahulāḥ samāḥ // MatsP_121.26

divaṃ yāsyantu me pūrve gaṅgātoyāplutāsthikāḥ
tatra tripathagā devī prathamaṃ tu pratiṣṭhitā // MatsP_121.27

somapādātprasūtā sā saptadhā pravibhajyate
yūpā maṇimayāstatra vimānāśca hiraṇmayāḥ // MatsP_121.28

tatreṣṭvā kratubhiḥ siddhaḥ śakraḥ suragaṇaiḥ saha
divyaśchāyāpathas tatra nakṣatrāṇāṃ tu maṇḍalam // MatsP_121.29

dṛśyate bhāsurā rātrau devī tripathagā tu sā
antarikṣaṃ divaṃ caiva bhāvayitvā bhuvaṃ gatā // MatsP_121.30

bhavottamāṅge patitā saṃruddhā yogamāyayā
tasyā ye bindavaḥ kecit kruddhāyāḥ patitā bhuvi // MatsP_121.31

kṛtaṃ tu tairbahusaras tato bindusaraḥ smṛtam
tatastasyā niruddhāyā bhavena sahasā ruṣā // MatsP_121.32

jñātvā tasyā hyabhiprāyaṃ krūraṃ devyāścikīrṣitam
bhittvā viśāmi pātālaṃ srotasā gṛhya śaṃkaram // MatsP_121.33

athāvalepaṃ taṃ jñātvā tasyāḥ kruddhastu śaṃkaraḥ
tirobhāvayituṃ buddhir āsīdaṅgeṣu tāṃ nadīm // MatsP_121.34

etasminneva kāle tu dṛṣṭvā rājānamagrataḥ
dhamanīsaṃtataṃ kṣīṇaṃ kṣudhāvyākulitendriyam // MatsP_121.35

anena toṣitaścāhaṃ nadyarthe pūrvameva tu
buddhvā'sya varadānaṃ tu tataḥ kopaṃ nyayacchata // MatsP_121.36

brahmaṇo vacanaṃ śrutvā yaduktaṃ dhārayannadīm
tato visarjayāmāsa saṃruddhāṃ svena tejasā // MatsP_121.37

nadīṃ bhagīrathasyārthe tapasogreṇa toṣitaḥ
tato visarjayāmāsa sapta srotāṃsi gaṅgayā // MatsP_121.38

trīṇi prācīmabhimukhaṃ pratīcīṃ trīṇyathaiva tu
srotāṃsi tripathāyāstu pratyapadyanta saptadhā // MatsP_121.39

nalinī hlādinī caiva pāvanī caiva prācyagā
sītā cakṣuśca sindhuśca tisrastā vai pratīcyagāḥ // MatsP_121.40

saptamī tvanugā tāsāṃ dakṣiṇena bhagīratham
tasmādbhāgīrathī sā vai praviṣṭā dakṣiṇodadhim // MatsP_121.41

sapta caitāḥ plāvayanti varṣaṃ tu himasāhvayam
prasūtāḥ sapta nadyastu śubhā bindusarodbhavāḥ // MatsP_121.42

tāndeśānplāvayanti sma mlecchaprāyāṃśca sarvaśaḥ
saśailānkukurānraudhrān barbarānyavanānkhasān // MatsP_121.43

pulikāṃśca kulatthāṃśca aṅgalokyānvarāṃśca yān
kṛtvā dvidhā himavantaṃ praviṣṭā dakṣiṇodadhim // MatsP_121.44

atha vīramarūṃścaiva kālikāṃścaiva śūlikān
tukarānbarbarākārān pahlavānpāradāñchakān // MatsP_121.45

etāñjanapadāṃścakṣuḥ plāvayitvodadhiṃ gatā
daradorjaguḍāṃścaiva gāndhārānaurasānkuhūn // MatsP_121.46

śivapaurānindramarūn vasatīnsamatejasam
saindhavānurvasānbarbān kupathānbhīmaromakān // MatsP_121.47

śunāmukhāṃścordamarūn sindhuretānniṣevate
gandharvānkinnarānyakṣān rakṣovidyādharoragān // MatsP_121.48

kalāpagrāmakāṃścaiva tathā kimpuruṣānnarān
kirātāṃśca pulindāṃśca kurūnvai bhāratānapi // MatsP_121.49

pāñcālānkauśikānmatsyān māgadhāṅgāṃstathaiva ca
brahmottarāṃśca vaṅgāṃśca tāmraliptāṃstathaiva ca // MatsP_121.50

etāñjanapadānāryān gaṅgā bhāvayate śubhā
tataḥ pratihatā vindhye praviṣṭā dakṣiṇodadhim // MatsP_121.51

tatastu hlādinī puṇyā prācīnābhimukhī yayau
plāvayantyupakāṃścaiva niṣādānapi sarvaśaḥ // MatsP_121.52

dhīvarānṛṣikāṃścaiva tathā nalimukhānapi
kekarānekakarṇāṃśca kirātānapi caiva hi // MatsP_121.53

kālañjarānvikarṇāṃśca kuśikānsvargabhaumakān
sā maṇḍale samudrasya tīre bhūtvā tu sarvaśaḥ // MatsP_121.54

tatastu nalinī cāpi prācīmeva diśaṃ yayau
kupathānplāvayantī sā indradyumnasarāṃsyapi // MatsP_121.55

tathā kharapathāndeśān vetraśaṅkupathānapi
madhyenojjānakamarūn kuthaprāvaraṇānyayau // MatsP_121.56

indradvīpasamīpe tu praviṣṭā lavaṇodadhim
tatastu pāvanī prāyāt prācīmāśāṃ javena tu // MatsP_121.57

tomarānplāvayatī ca haṃsamārgānsamūhakān
pūrvāndeśāṃśca sevantī bhittvā sā bahudhā girim
karṇaprāvaraṇānprāpya gatā sāśvamukhānapi // MatsP_121.58

siktvā parvatameruṃ sā gatvā vidyādharānapi
śaimimaṇḍalakoṣṭhaṃ tu sā praviṣṭā mahatsaraḥ // MatsP_121.59

tāsāṃ nadyupanadyo 'nyāḥ śataśo 'tha sahasraśaḥ
upagacchanti tā nadyo yato varṣati vāsavaḥ // MatsP_121.60

tīre vaṃśaukasārāyāḥ surabhirnāma tadvanam
hiraṇyaśṛṅgo vasati vidvānkauberako vaśī // MatsP_121.61

yajñādapetaḥ sumahān amitaujāḥ suvikramaḥ
tatrāgastyaiḥ parivṛtā vidvabhirdbrahmarākṣasaiḥ // MatsP_121.62

kuberānucarā hyete catvārastatsamāśritāḥ
evameva tu vijñeyā siddhiḥ parvatavāsinām // MatsP_121.63

paraspareṇa dviguṇā dharmataḥ kāmato 'rthataḥ
hemakūṭasya pṛṣṭhe tu sarpāṇāṃ tatsaraḥ smṛtam // MatsP_121.64

sarasvatī prabhavati tasmājjyotiṣmatī tu yā
avagāḍhe hyubhayataḥ samudrau pūrvapaścimau // MatsP_121.65

saro viṣṇupadaṃ nāma niṣadhe parvatottame
yasmādagre prabhavati gandharvānukule ca te // MatsP_121.66

meroḥ pārśvātprabhavati hradaścandraprabho mahān
jambūścaiva nadī puṇyā yasyāṃ jāmbūnadaṃ smṛtam // MatsP_121.67

payodastu hrado nīlaḥ sa śubhraḥ puṇḍarīkavān
puṇḍarīkātpayodācca tasmād dve samprasūyatām // MatsP_121.68

sarasastu sarastvetat smṛtamuttaramānasam
mṛgyā ca mṛgakāntā ca tasmād dve samprasūyatām // MatsP_121.69

hradāḥ kuruṣu vikhyātāḥ padmamīnakulākulāḥ
nāmnā te vai jayā nāma dvādaśodadhisaṃnibhāḥ // MatsP_121.70

tebhyaḥ śāntī ca madhvī ca dve nadyau samprasūyatām
kimpuruṣādyāni yānyaṣṭau teṣu devo na varṣati // MatsP_121.71

udbhidānyudakānyatra pravahanti saridvarāḥ
balāhakaśca ṛṣabho cakro maināka eva ca // MatsP_121.72

viniviṣṭāḥ pratidiśaṃ nimagnā lavaṇāmbudhim
candrakāntastathā droṇaḥ sumahāṃśca śiloccayaḥ // MatsP_121.73

udgāyatā udīcyāṃ tu avagāḍhā mahodadhim
cakro badhirakaścaiva tathā nāradaparvataḥ // MatsP_121.74

pratīcīmāyatāste vai pratiṣṭhāste mahodadhim
jīmūto drāvaṇaścaiva mainākaścandraparvataḥ // MatsP_121.75

āyatāste mahāśailāḥ samudraṃ dakṣiṇaṃ prati
cakramainākayormadhye divi san dakṣiṇāpathe // MatsP_121.76

tatra saṃvartako nāma so 'gniḥ pibati tajjalam
agniḥ samudravāsastu aurvo 'sau vaḍavāmukhaḥ // MatsP_121.77

ityete parvatāviṣṭāś catvāro lavaṇodadhim
chidyamāneṣu pakṣeṣu purā indrasya vai bhayāt // MatsP_121.78

teṣāṃ tu dṛśyate candre śukle kṛṣṇe samāplutiḥ
te bhāratasya varṣasya bhedā yena prakīrtitāḥ // MatsP_121.79

ihoditasya dṛśyante anye tvanyatra coditāḥ
uttarottarameteṣāṃ varṣam udricyate guṇaiḥ // MatsP_121.80

ārogyāyuḥpramāṇābhyāṃ dharmataḥ kāmato 'rthataḥ
samanvitāni bhūtāni teṣu varṣeṣu bhāgaśaḥ // MatsP_121.81

vasanti nānājātīni teṣu sarveṣu tāni vai
ityetaddhārayadviśvaṃ pṛthvī jagadidaṃ sthitā // MatsP_121.82

śākadvīpasya vakṣyāmi yathāvadiha niścayam
kathyamānaṃ nibodha tvaṃ śākaṃ dvīpaṃ dvijottamāḥ // MatsP_122.1

jambūdvīpasya vistārād dviguṇastasya vistaraḥ
vistārāttriguṇaścāpi pariṇāhaḥ samantataḥ // MatsP_122.2

tenāvṛtaḥ samudro 'yaṃ dvīpena lavaṇodadhiḥ
tatra puṇyā janapadāś cirācca mriyate janaḥ // MatsP_122.3

kuta eva ca durbhikṣaṃ kṣamātejoyuteṣviha
tatrāpi parvatāḥ śubhrāḥ saptaiva maṇibhūṣitāḥ // MatsP_122.4

śākadvīpādiṣu tveṣu sapta sapta nagās triṣu
ṛjvāyatāḥ pratidiśaṃ niviṣṭā varṣaparvatāḥ // MatsP_122.5

ratnākarādināmānaḥ sānumanto mahācitāḥ
samoditāḥ pratidiśaṃ dvīpavistāramānataḥ // MatsP_122.6

ubhayatrāvagāḍhau ca lavaṇakṣīrasāgarau
śākadvīpe tu vakṣyāmi sapta divyānmahācalān // MatsP_122.7

devarṣigandharvayutaḥ prathamo merurucyate
prāgāyataḥ sa sauvarṇa udayo nāma parvataḥ // MatsP_122.8

tatra meghāstu vṛṣṭyarthaṃ prabhavantyapayānti ca
tasyāpareṇa sumahāñ jaladhāro mahāgiriḥ // MatsP_122.9

sa vai candraḥ samākhyātaḥ sarvauṣadhisamanvitaḥ
tasmānnityamupādatte vāsavaḥ paramaṃ jalam // MatsP_122.10

nārado nāma caivokto durgaśailo mahācitaḥ
tatrācalau samutpannau pūrvaṃ nāradaparvatau // MatsP_122.11

tasyāpareṇa sumahāñ śyāmo nāma mahāgiriḥ
yatra śyāmatvamāpannāḥ prajāḥ pūrvamimāḥ kila // MatsP_122.12

sa eva dundubhirnāma śyāmaparvatasaṃnibhaḥ
śabdamṛtyuḥ purā tasmin dundubhistāḍitaḥ suraiḥ // MatsP_122.13

ratnamālāntaramayaḥ śālmalaścāntarālakṛt
tasyāpareṇa rajato mahānasto giriḥ smṛtaḥ // MatsP_122.14

sa vai somaka ityukto devairyatrāmṛtaṃ purā
saṃbhṛtaṃ ca hṛtaṃ caiva māturarthe garutmatā // MatsP_122.15

tasyāpare cāmbikeyaḥ sumanāścaiva sa smṛtaḥ
hiraṇyākṣo varāheṇa tasmiñchaile niṣūditaḥ // MatsP_122.16

āmbikeyātparo ramyaḥ sarvauṣadhiniṣevitaḥ
vibhrājastu samākhyātaḥ sphāṭikastu mahāngiriḥ // MatsP_122.17

yasmādvibhrājate vahnir vibhrājastena sa smṛtaḥ
saiveha keśavetyukto yato vāyuḥ pravāti ca // MatsP_122.18

teṣāṃ varṣāṇi vakṣyāmi parvatānāṃ dvijottamāḥ
śṛṇudhvaṃ nāmatastāni yathāvadanupūrvaśaḥ // MatsP_122.19

dvināmānyeva varṣāṇi yathaiva girayastathā
udayasyodayaṃ varṣaṃ jaladhāreti viśrutam // MatsP_122.20

nāmnā gatabhayaṃ nāma varṣaṃ tatprathamaṃ smṛtam
dvitīyaṃ jaladhārasya sukumāramiti smṛtam // MatsP_122.21

tadeva śaiśiraṃ nāma varṣaṃ tatparikīrtitam
nāradasya ca kaumāraṃ tadeva ca sukhodayam // MatsP_122.22

śyāmaparvatavarṣaṃ tad anīcakam iti smṛtam
ānandakamiti proktaṃ tadeva munibhiḥ śubham // MatsP_122.23

somakasya śubhaṃ varṣaṃ vijñeyaṃ kusumotkaram
tadevāsitam ityuktaṃ varṣaṃ somakasaṃjñitam // MatsP_122.24

āmbikeyasya mainākaṃ kṣemakaṃ caiva tatkṛtam
kesaraḥ parvatasyāpi mahādrumamiti smṛtam
tadeva dhavamityuktaṃ varṣaṃ vibhrājasaṃjñitam // MatsP_122.25

dvīpasya pariṇāhaṃ ca hrasvadīrghatvameva ca
jambūdvīpena saṃkhyātaṃ tasya madhye vanaspatiḥ // MatsP_122.26

śāko nāma mahāvṛkṣaḥ prajāstasya mahānugāḥ
eteṣu devagandharvāḥ siddhāśca saha cāraṇaiḥ // MatsP_122.27

viharanti ramante ca dṛśyamānāśca taiḥ saha
tatra puṇyā janapadāś cāturvarṇyasamanvitāḥ // MatsP_122.28

teṣu nadyaśca saptaiva prativarṣaṃ samudragāḥ
dvināmnā caiva tāḥ sarvā gaṅgāḥ saptavidhāḥ smṛtāḥ // MatsP_122.29

prathamā sukumārīti gaṅgā śivajalā śubhā
munitaptā ca nāmnaiṣā nadī samparikīrtitā // MatsP_122.30

sukumārī tapaḥsiddhā dvitīyā nāmataḥ satī
nandā ca pāvanī caiva tṛtīyā parikīrtitā // MatsP_122.31

śibikā ca caturthī syād dvividhā ca punaḥ smṛtā
ikṣuśca pañcamī jñeyā tathaiva ca punaḥ kuhūḥ // MatsP_122.32

veṇukā cāmṛtā caiva ṣaṣṭhī samparikīrtitā
sukṛtā ca gabhastī ca saptamī parikīrtitā // MatsP_122.33

etāḥ sapta mahābhāgāḥ prativarṣaṃ śivodakāḥ
bhāvayanti janaṃ sarvaṃ śākadvīpanivāsinam // MatsP_122.34

abhigacchanti tāścānyā nadā nadyaḥ sarāṃsi ca
bahūdakaparisrāvā yato varṣati vāsavaḥ // MatsP_122.35

tāsāṃ tu nāmadheyāni parimāṇaṃ tathaiva ca
na śakyaṃ parisaṃkhyātuṃ puṇyāstāḥ sariduttamāḥ // MatsP_122.36

tāḥ pibanti sadā hṛṣṭā nadīrjanapadāstu te
ete śāntabhayāḥ proktāḥ pramodā ye ca vai śivāḥ // MatsP_122.37

ānandāśca sukhāścaiva kṣemakāśca navaiḥ saha
varṇāśramācārayutā deśāste sapta viśrutāḥ // MatsP_122.38

ārogyā balinaścaiva sarve maraṇavarjitāḥ
avasarpiṇī na teṣvasti tathaivotsarpiṇī punaḥ // MatsP_122.39

na tatrāsti yugāvasthā caturyugakṛtā kvacit
tretāyugasamaḥ kālas tathā tatra pravartate // MatsP_122.40

śākadvīpādiṣu jñeyaṃ pañcasveteṣu sarvaśaḥ
deśasya tu vicāreṇa kālaḥ svābhāvikaḥ smṛtaḥ // MatsP_122.41

na teṣu saṃkaraḥ kaścid varṇāśramakṛtaḥ kvacit
dharmasya cāvyabhīcārād ekāntasukhinaḥ prajāḥ // MatsP_122.42

na teṣu māyā lobho vā īrṣyāsūyā bhayaṃ kutaḥ
viparyayo na teṣvasti tadvai svābhāvikaṃ smṛtam // MatsP_122.43

kālo naiva ca teṣvasti na daṇḍo na ca dāṇḍikaḥ
svadharmeṇa ca dharmajñās te rakṣanti parasparam // MatsP_122.44

parimaṇḍalastu sumahān dvīpo vai kuśasaṃjñakaḥ
nadījalaiḥ parivṛtaḥ parvataścābhrasaṃnibhaiḥ // MatsP_122.45

sarvadhātuvicitraiśca maṇividrumabhūṣitaiḥ
anyaiśca vividhākārai ramyairjanapadaistathā // MatsP_122.46

vṛkṣaiḥ puṣpaphalopetaiḥ sarvato dhanadhānyavān
nityaṃ puṣpaphalopetaḥ sarvaratnasamāvṛtaḥ // MatsP_122.47

āvṛtaḥ paśubhiḥ sarvair grāmyāraṇyaiśca sarvaśaḥ
ānupūrvyātsamāsena kuśadvīpaṃ nibodhata // MatsP_122.48

atha tṛtīyaṃ vakṣyāmi kuśadvīpaṃ ca kṛtsnaśaḥ
kuśadvīpena kṣīrodaḥ sarvataḥ parivāritaḥ // MatsP_122.49

śākadvīpasya vistārād dviguṇena samanvitaḥ
tatrāpi parvatāḥ sapta vijñeyā ratnayonayaḥ // MatsP_122.50

ratnākarāstathā nadyas teṣāṃ nāmāni me śṛṇu
dvināmānaśca te sarve śākadvīpe yathā tathā // MatsP_122.51

prathamaḥ sūryasaṃkāśaḥ kumudo nāma parvataḥ
vidrumoccaya ityuktaḥ sa eva ca mahīdharaḥ // MatsP_122.52

sarvadhātumayaiḥ śṛṅgaiḥ śilājālasamanvitaiḥ
dvitīyaḥ parvatastatra unnato nāma viśrutaḥ // MatsP_122.53

hemaparvata ityuktaḥ sa eva ca mahīdharaḥ
haritālamayaiḥ śṛṅgair dvīpamāvṛtya sarvaśaḥ // MatsP_122.54

balāhakastṛtīyastu jātyañjanamayo giriḥ
dyutimānnāmataḥ proktaḥ sa eva ca mahīdharaḥ // MatsP_122.55

caturthaḥ parvato droṇo yatrauṣadhyo mahāgirau
viśalyakaraṇī caiva mṛtasaṃjīvanī tathā // MatsP_122.56

puṣpavānnāma saivoktaḥ parvataḥ sumahācitaḥ
kaṅkastu pañcamasteṣāṃ parvato nāma sāravān // MatsP_122.57

kuśeśaya iti proktaḥ punaḥ sa pṛthivīdharaḥ
divyapuṣpaphalopeto divyavirutsamanvitaḥ // MatsP_122.58

ṣaṣṭhastu parvatastatra mahiṣo meghasaṃnibhaḥ
sa eva tu punaḥ prokto harirityabhiviśrutaḥ // MatsP_122.59

tasminso 'gnirnivasati mahiṣo nāma yo 'psujaḥ
saptamaḥ parvatastatra kakudmānsa hi bhāṣate // MatsP_122.60

mandaraḥ saiva vijñeyaḥ sarvadhātumayaḥ śubhaḥ
manda ityeṣa yo dhātur apāmarthe prakāśakaḥ // MatsP_122.61

apāṃ vidāraṇāccaiva mandaraḥ sa nigadyate
tatra ratnānyanekāni svayaṃ rakṣati vāsavaḥ // MatsP_122.62

prajāpatimupādāya prajābhyo vidadhatsvayam
teṣāmantaraviṣkambho dviguṇaḥ samudāhṛtaḥ // MatsP_122.63

ityete parvatāḥ sapta kuśadvīpe prabhāṣitāḥ
teṣāṃ varṣāṇi vakṣyāmi saptaiva tu vibhāgaśaḥ // MatsP_122.64

kumudasya smṛtaḥ śveta unnataśceva sa smṛtaḥ
unnatasya tu vijñeyaṃ varṣaṃ lohitasaṃjñakam // MatsP_122.65

veṇumaṇḍalakaṃ caiva tathaiva parikīrtitam
balāhakasya jīmūtaḥ svairathākāramityapi // MatsP_122.66

droṇasya harikaṃ nāma lavaṇaṃ ca punaḥ smṛtam
kaṅkasyāpi kakun nāma dhṛtimaccaiva tatsmṛtam // MatsP_122.67

mahiṣaṃ mahiṣasyāpi punaścāpi prabhākaram
kakudminastu tadvarṣaṃ kapilaṃ nāma viśrutam // MatsP_122.68

etānyapi viśiṣṭāni sapta sapta pṛthakpṛthak
varṣāṇi parvatāścaiva nadīsteṣu nibodhata // MatsP_122.69

tatrāpi nadyaḥ saptaiva prativarṣaṃ hi tāḥ smṛtāḥ
dvināmavatyastāḥ sarvāḥ sarvāḥ puṇyajalāḥ smṛtāḥ // MatsP_122.70

dhūtapāpā nadī nāma yoniścaiva punaḥ smṛtā
sītā dvitīyā vijñeyā sā caiva hi niśā smṛtā // MatsP_122.71

pavitrā tṛtīyā vijñeyā vitṛṣṇāpi ca yā punaḥ
caturthī hlādinītyuktā candrabhā iti ca smṛtā // MatsP_122.72

vidyucca pañcamī proktā śuklā caiva vibhāvyate
puṇḍrā ṣaṣṭhī tu vijñeyā punaścaiva vibhāvarī // MatsP_122.73

mahatī saptamī proktā punaścaiṣā dhṛtiḥ smṛtā
anyāstābhyo 'pi saṃjātāḥ śataśo 'tha sahasraśaḥ // MatsP_122.74

abhigacchanti tā nadyo yato varṣati vāsavaḥ
ityeṣa saṃniveśo vaḥ kuśadvīpasya varṇitaḥ // MatsP_122.75

śākadvīpena vistāraḥ proktastasya sanātanaḥ
kuśadvīpaḥ samudreṇa ghṛtamaṇḍodakena ca // MatsP_122.76

sarvataḥ sumahāndvīpaś candravatpariveṣṭitaḥ
vistārānmaṇḍalāccaiva kṣīrodāddviguṇo mataḥ // MatsP_122.77

tataḥ paraṃ pravakṣyāmi krauñcadvīpaṃ yathā tathā
kuśadvīpasya vistārād dviguṇastasya vistaraḥ // MatsP_122.78

ghṛtodakaḥ samudro vai krauñcadvīpena saṃvṛtaḥ
cakranemipramāṇena vṛto vṛttena sarvaśaḥ // MatsP_122.79

tasmindvīpe nagāḥ śreṣṭhā devano girirucyate
devanātparataścāpi govindo nāma parvataḥ // MatsP_122.80

govindātparataścāpi krauñcastu prathamo giriḥ
krauñcātpare pāvanakaḥ pāvanādandhakārakaḥ // MatsP_122.81

andhakārātpare cāpi devāvṛn nāma parvataḥ
devāvṛtaḥ pareṇāpi puṇḍarīko mahāngiriḥ // MatsP_122.82

ete ratnamayāḥ sapta krauñcadvīpasya parvatāḥ
parasparasya dviguṇo viṣkambho varṣaparvataḥ // MatsP_122.83

varṣāṇi tasya vakṣyāmi nāmatastu nibodhata
krauñcasya kuśalo deśo vāmanasya manonugaḥ // MatsP_122.84

manonugātpare coṣṇās tṛtīyo 'pi sa ucyate
uṣṇātpare pāvanakaḥ pāvanādandhakārakaḥ // MatsP_122.85

andhakārakadeśāttu munideśastathā paraḥ
munideśātpare cāpi procyate dundubhisvanaḥ // MatsP_122.86

siddhacāraṇasaṃkīrṇo gauraprāyaḥ śucirjanaḥ
śrutāstatraiva nadyastu prativarṣaṃ gatāḥ śubhāḥ // MatsP_122.87

gaurī kumudvatī caiva saṃdhyā rātrirmanojavā
khyātī ca puṇḍarīkā ca gaṅgā saptavidhā smṛtā // MatsP_122.88

tāsāṃ sahasraśaścānyā nadyaḥ pārśvasamīpagāḥ
abhigacchanti tā nadyo bahulāśca bahūdakāḥ // MatsP_122.89

teṣāṃ nisargo deśānām ānupūrvyeṇa sarvaśaḥ
na śakyo vistarādvaktum api varṣaśatairapi // MatsP_122.90

sargo yaśca prajānāṃ tu saṃhāro yaśca teṣu vai
ata ūrdhvaṃ pravakṣyāmi śālmalasya nibodhata // MatsP_122.91

śālmalo dviguṇo dvīpaḥ krauñcadvīpasya vistarāt
parivārya samudraṃ tu dadhimaṇḍodakaṃ sthitaḥ // MatsP_122.92

tatra puṇyā janapadāś cirācca mriyate janaḥ
kuta eva tu durbhikṣaṃ kṣamātejoyutā hi te // MatsP_122.93

prathamaḥ sūryasaṃkāśaḥ sumanā nāma parvataḥ
pītastu madhyamaścāsīt tataḥ kumbhamayo giriḥ // MatsP_122.94

nāmnā sarvasukho nāma divyauṣadhisamanvitaḥ
tṛtīyaścaiva sauvarṇo bhṛṅgapattranibho giriḥ // MatsP_122.95

sumahānrohito nāma divyo girivaro hi saḥ
sumanāḥ kuśalo deśaḥ sukhodarkaḥ sukhodayaḥ // MatsP_122.96

rohito yastṛtīyastu rohiṇo nāma viśrutaḥ
tatra ratnānyanekāni svayaṃ rakṣati vāsavaḥ // MatsP_122.97

prajāpatimupādāya prasanno vidadhatsvayam
na tatra meghā varṣanti śītoṣṇaṃ ca na tadvidham // MatsP_122.98

varṇāśramāṇāṃ vārttā vā triṣu dvīpeṣu vidyate
na graho na ca candro 'sti īrṣyāsūyā bhayaṃ tathā // MatsP_122.99

udbhidānyudakānyatra giriprasravaṇāni ca
bhojanaṃ ṣaḍrasaṃ tatra teṣāṃ svayamupasthitam // MatsP_122.100

adhamottamaṃ na teṣvasti na lobho na parigrahaḥ
ārogyabalavantaśca ekāntasukhino narāḥ // MatsP_122.101

triṃśadvarṣasahasrāṇi mānasīṃ siddhimāsthitāḥ
sukhamāyuśca rūpaṃ ca dharmaiśvaryaṃ tathaiva ca // MatsP_122.102

śālmalānteṣu vijñeyaṃ dvīpeṣu triṣu sarvataḥ
vyākhyātaḥ śālmalāntānāṃ dvīpānāṃ tu vidhiḥ śubhaḥ // MatsP_122.103

parimaṇḍalastu dvīpasya cakravatpariveṣṭitaḥ
surodena samudreṇa dviguṇena samanvitaḥ // MatsP_122.104

matsya-purāṇa 123

gomedakaṃ pravakṣyāmi ṣaṣṭhaṃ dvīpaṃ tapodhanāḥ
surodakasamudrastu gomedena samāvṛtaḥ // MatsP_123.1

śālmalasya tu vistārād dviguṇastasya vistaraḥ
tasmindvīpe tu vijñeyau parvatau dvau samāhitau // MatsP_123.2

prathamaḥ sumanā nāma jātyañjanamayo giriḥ
dvitīyaḥ kumudo nāma sarvauṣadhisamanvitaḥ // MatsP_123.3

śātakaumbhamayaḥ śrīmān vijñeyaḥ sumahācitaḥ
samudrekṣurasodena vṛto gomedakaśca saḥ // MatsP_123.4

ṣaṣṭhena tu samudreṇa surodāddviguṇena ca
dhātakīkumudaścaiva havyaputrau suvistṛtau // MatsP_123.5

saumanaṃ prathamaṃ varṣaṃ dhātakīkhaṇḍamucyate
dhātakinaḥ smṛtaṃ tadvai prathamaṃ prathamasya tu // MatsP_123.6

gomedaṃ yatsmṛtaṃ varṣaṃ nāmnā sarvasukhaṃ tu tat
kumudasya dvitīyasya dvitīyaṃ kumudaṃ tataḥ // MatsP_123.7

etau dvau parvatau vṛttau śeṣau sarvasamucchritau
pūrveṇa tasya dvīpasya sumanāḥ parvataḥ sthitaḥ // MatsP_123.8

prākpaścimāyataiḥ pādair āsamudrāditi sthitaḥ
paścārdhe kumudastasya evameva sthitastu vai // MatsP_123.9

etaiḥ parvatapādaistu sa deśo vai dvidhākṛtaḥ
dakṣiṇārdhaṃ tu dvīpasya dhātakīkhaṇḍamucyate // MatsP_123.10

kumudaṃ tūttare tasya dvitīyaṃ varṣamuttamam
etau janapadau dvau tu gomedasya tu vistṛtau // MatsP_123.11

ataḥ paraṃ pravakṣyāmi saptamaṃ dvīpamuttamam
samudrekṣurasaṃ caiva gomedāddviguṇaṃ hi saḥ // MatsP_123.12

āvṛtya tiṣṭhati dvīpaḥ puṣkaraḥ puṣkarairvṛtaḥ
puṣkareṇa vṛtaḥ śrīmāṃś citrasānumahāgiriḥ // MatsP_123.13

kūṭaiścitrairmaṇimayaiḥ śilājālasamudbhavaiḥ
dvīpasyaiva tu pūrvārdhe citrasānuḥ sthito mahān // MatsP_123.14

parimaṇḍalasahasrāṇi vistīrṇaḥ saptaviṃśatiḥ
ūrdhvaṃ sa vai caturviṃśadyojanānāṃ mahābalaḥ // MatsP_123.15

dvīpārdhasya parikṣiptaḥ paścime mānaso giriḥ
sthito velāsamīpe tu pūrvacandra ivoditaḥ // MatsP_123.16

yojanānāṃ sahasrāṇi sārdhaṃ pañcāśaducchritaḥ
tasya putro mahāvītaḥ paścimārdhasya rakṣitā // MatsP_123.17

pūrvārdhe parvatasyāpi dvidhā deśastu sa smṛtaḥ
svādūdakenodadhinā puṣkaraḥ parivāritaḥ // MatsP_123.18

vistārānmaṇḍalāccaiva gomedāddviguṇena tu
triṃśadvarṣasahasrāṇi teṣu jīvanti mānavāḥ // MatsP_123.19

viparyayo na teṣvasti etatsvābhāvikaṃ smṛtam
ārogyaṃ sukhabāhulyaṃ mānasīṃ siddhimāsthitāḥ // MatsP_123.20

sukhamāyuśca rūpaṃ ca triṣu dvīpeṣu sarvaśaḥ
adhamottamau na teṣvāstāṃ tulyāste vīryarūpataḥ // MatsP_123.21

na tatra vadhyavadhakau nerṣyāsūyā bhayaṃ tathā
na lobho na ca dambho vā na ca dveṣaḥ parigrahaḥ // MatsP_123.22

satyānṛte na teṣvāstāṃ dharmādharmau tathaiva ca
varṇāśramāṇāṃ vārttā ca pāśupālyaṃ vaṇikkṛṣiḥ // MatsP_123.23

trayīvidyā daṇḍanītiḥ śuśrūṣā daṇḍa eva ca
na tatra varṣaṃ nadyo vā śītoṣṇaṃ ca na vidyate // MatsP_123.24

udbhidānyudakāni syur giriprasravaṇāni ca
tulyottarakurūṇāṃ tu kālastatra tu sarvadā // MatsP_123.25

sarvataḥ sukhakālo 'sau jarākleśavivarjitaḥ
sargastu dhātakīkhaṇḍe mahāvīte tathaiva ca // MatsP_123.26

evaṃ dvīpāḥ samudraistu sapta saptabhirāvṛtāḥ
dvīpasyānantaro yastu samudrastatsamastu vai // MatsP_123.27

evaṃ dvīpasamudrāṇāṃ vṛddhirjñeyā parasparam
apāṃ caiva samudrekāt samudra iti saṃjñitaḥ // MatsP_123.28

ṛṣadvasantyo varṣeṣu prajā yatra caturvidhāḥ
ṛṣiratyeva ramaṇe varṣantvetena teṣu vai // MatsP_123.29

udayatīndau pūrve tu samudraḥ pūryate sadā
prakṣīyamāne bahule kṣīyate 'stamite ca vai // MatsP_123.30

āpūryamāṇo hyudadhir ātmanaivābhipūryate
tato vai kṣīyamāṇe tu svātmanyeva hy apāṃ kṣayaḥ // MatsP_123.31

udayātpayasāṃ yogāt puṣpanty āpo yathā svayam
tathā sa tu samudro 'pi vardhate śaśinodaye // MatsP_123.32

anyūnānatiriktātmā vardhantyāpo hrasanti ca
udaye 'stamaye cendoḥ pakṣayoḥ śuklakṛṣṇayoḥ // MatsP_123.33

kṣayavṛddhī samudrasya śaśivṛddhikṣaye tathā
daśottarāṇi pañcāhur aṅgulānāṃ śatāni ca // MatsP_123.34

apāṃ vṛddhiḥ kṣayo dṛṣṭaḥ samudrāṇāṃ tu parvasu
dvirāpatvāt smṛto dvīpo dadhanāccodadhiḥ smṛtaḥ // MatsP_123.35

nigīrṇatvācca girayaḥ parvabandhācca parvatāḥ
śākadvīpe tu vai śākaḥ parvatastena cocyate // MatsP_123.36

kuśadvīpe kuśastambo madhye janapadasya tu
krauñcadvīpe giriḥ krauñcas tasya nāmnā nigadyate // MatsP_123.37

śālmaliḥ śālmaladvīpe pūjyate sa mahādrumaḥ
gomedake tu gomedaḥ parvatastena cocyate // MatsP_123.38

nyagrodhaḥ puṣkaradvīpe padmavattena sa smṛtaḥ
pūjyate sa mahādevair brahmāṃśo 'vyaktasambhavaḥ // MatsP_123.39

tasminsa vasati brahmā sādhyaiḥ sārdhaṃ prajāpatiḥ
tatra devā upāsante trayastriṃśanmaharṣibhiḥ // MatsP_123.40

sa tatra pūjyate devo devairmaharṣisattamaiḥ
jambūdvīpātpravartante ratnāni vividhāni ca // MatsP_123.41

dvīpeṣu teṣu sarveṣu prajānāṃ kramaśastu vai
ārjavādbrahmacaryeṇa satyena ca damena ca // MatsP_123.42

ārogyāyuḥpramāṇābhyāṃ dviguṇaṃ dviguṇaṃ tataḥ
dvīpeṣu teṣu sarveṣu yathoktaṃ varṣakeṣu ca // MatsP_123.43

gopāyante prajāstatra sarvaiḥ sahajapaṇḍitaiḥ
bhojanaṃ cāprayatnena sadā svayamupasthitam // MatsP_123.44

ṣaḍrasaṃ tanmahāvīryaṃ tatra te bhuñjate janāḥ
pareṇa puṣkarasyātha āvṛtyāvasthito mahān // MatsP_123.45

svādūdakasamudrastu sa samantād aveṣṭayat
svādūdakasya paritaḥ śailastu parimaṇḍalaḥ // MatsP_123.46

prakāśaścāprakāśaśca lokālokaḥ sa ucyate
ālokastatra cārvākca nirālokastataḥ param // MatsP_123.47

lokavistāramātraṃ tu pṛthivyardhaṃ tu bāhyataḥ
praticchinnaṃ samantāttu udakenāvṛtaṃ mahat // MatsP_123.48

bhūmerdaśaguṇāścāpaḥ samantātpālayanti gām
adbhyo daśaguṇaścāgniḥ sarvato dhārayaty apaḥ // MatsP_123.49

agnerdaśaguṇo vāyur dhārayañjyotirāsthitaḥ
tiryakca maṇḍalo vāyur bhūtānyāveṣṭya dhārayan // MatsP_123.50

daśādhikaṃ tathākāśaṃ vāyorbhūtānyadhārayat
bhūtādirdhārayanvyoma tasmāddaśaguṇastu vai // MatsP_123.51

bhūtādito daśaguṇaṃ mahadbhūtānyadhārayat
mahattattvaṃ hyanantena avyaktena tu dhāryate // MatsP_123.52

ādhārādheyabhāvena vikārāste vikāriṇām
pṛthvyādayo vikārāste paricchinnāḥ parasparam // MatsP_123.53

parasparādhikāścaiva praviṣṭāśca parasparam
evaṃ parasparotpannā dhāryante ca parasparam // MatsP_123.54

yasmātpraviṣṭāste 'nyonyaṃ tasmātte sthiratāṃ gatāḥ
āsaṃste hyaviśeṣāśca viśeṣā anyaveśanāt // MatsP_123.55

pṛthvyādayastu vāyvantāḥ paricchinnāstu tatra te
bhūtebhyaḥ paratas tebhyo hy alokaḥ sarvataḥ smṛtaḥ // MatsP_123.56

tathā hyāloka ākāśe paricchinnāni sarvaśaḥ
pātre mahati pātrāṇi yathā hyantargatāni ca // MatsP_123.57

bhavantyanyonyahīnāni parasparasamāśrayāt
tathā hyāloka ākāśe bhedāstvantargatāgatāḥ // MatsP_123.58

kṛtānyetāni tattvāni anyonyasyādhikāni ca
yāvadetāni tattvāni tāvadutpattirucyate // MatsP_123.59

jantūnāmiha saṃskāro bhūteṣvantargateṣu vai
pratyākhyāyeha bhūtāni kāryotpattir na vidyate // MatsP_123.60

tasmātparimitā bhedāḥ smṛtāḥ kāryātmakāstu vai
te kāraṇātmakāścaiva syurbhedā mahadādayaḥ // MatsP_123.61

ityevaṃ saṃniveśo 'yaṃ pṛthvyākrāntastu bhāgaśaḥ
saptadvīpasamudrāṇāṃ yāthātathyena vai mayā // MatsP_123.62

vistārānmaṇḍalāccaiva prasaṃkhyānena caiva hi
viśvarūpaṃ pradhānasya parimāṇaikadeśinaḥ // MatsP_123.63

etāvatsaṃniveśastu mayā samyakprakāśitaḥ
etāvadeva śrotavyaṃ saṃniveśasya pārthiva // MatsP_123.64

matsya-purāṇa 124

ata ūrdhvaṃ pravakṣyāmi sūryacandramasorgatim
sūryācandramasāvetau bhrājantau yāvadeva tu // MatsP_124.1

saptadvīpasamudrāṇāṃ dvīpānāṃ bhāti vistaraḥ
vistarārdhaṃ pṛthivyāstu bhavedanyatra bāhyataḥ // MatsP_124.2

paryāsaparimāṇaṃ ca candrādityau prakāśataḥ
paryāsapārimāṇyāttu budhaistulyaṃ divaḥ smṛtam // MatsP_124.3

trīṃllokānprati sāmānyāt sūryo yātyavilambataḥ
acirāttu prakāśena avanāttu raviḥ smṛtaḥ // MatsP_124.4

bhūyo bhūyaḥ pravakṣyāmi pramāṇaṃ candrasūryayoḥ
mahitatvānmahacchabdo hy asminnarthe nigadyate // MatsP_124.5

asya bhāratavarṣasya viṣkambhāttulyavistṛtam
maṇḍalaṃ bhāskarasyātha yojanaistannibodhata // MatsP_124.6

navayojanasāhasro vistāro maṇḍalasya tu
vistārāttriguṇaścāpi pariṇāho 'tra maṇḍale // MatsP_124.7

viṣkambhānmaṇḍalāccaiva bhāskarāddviguṇaḥ śaśī
ataḥ pṛthivyā vakṣyāmi pramāṇaṃ yojanaiḥ punaḥ // MatsP_124.8

saptadvīpasamudrāyā vistāro maṇḍalasya tu
ityetadiha saṃkhyātaṃ purāṇe parimāṇataḥ // MatsP_124.9

tadvakṣyāmi prasaṃkhyāya sāmprataṃ cābhimānibhiḥ
abhimānino hyatītā ye tulyāste sāmprataistviha // MatsP_124.10

devādevair atītāstu rūpairnāmabhireva ca
tasmādvai sāmpratairdevair vakṣyāmi vasudhātalam // MatsP_124.11

divyasya saṃniveśo vai sāmprataireva kṛtsnaśaḥ
śatārdhakoṭivistārā pṛthivī kṛtsnaśaḥ smṛtā // MatsP_124.12

tasyāścārdhapramāṇaṃ ca meroścaivottarottaram
merormadhye pratidiśaṃ koṭirekā tu sā smṛtā // MatsP_124.13

tathā śatasahasrāṇām ekonanavatiṃ punaḥ
pañcāśacca sahasrāṇi pṛthivyardhasya vistaraḥ // MatsP_124.14

pṛthivyā vistaraṃ kṛtyaṃ yojanaistaṃ nibodhata
tisraḥ koṭyastu vistārāt saṃkhyātāstu caturdiśam // MatsP_124.15

tathā śatasahasrāṇām ekonāśītir ucyate
saptadvīpasamudrāyāḥ pṛthivyāḥ sa tu vistaraḥ // MatsP_124.16

vistāraṃ triguṇaṃ caiva pṛthivyantaramaṇḍalam
gaṇitaṃ yojanānāṃ tu koṭyastvekādaśa smṛtāḥ // MatsP_124.17

tathā śatasahasrāṇāṃ saptatriṃśādhikāstu tāḥ
ityetadvai prasaṃkhyātaṃ pṛthivyantaramaṇḍalam // MatsP_124.18

tārakāsaṃniveśasya divi yāvattu maṇḍalam
paryāptasaṃniveśasya bhūmestāvattu maṇḍalam // MatsP_124.19

paryāsaparimāṇaṃ ca bhūmestulyaṃ divaḥ smṛtam
meroḥ prācyāṃ diśāyāṃ tu mānasottaramūrdhani // MatsP_124.20

vastvekasārā māhendrī puṇyā hemapariṣkṛtā
dakṣiṇena punarmeror mānasasya tu pṛṣṭhataḥ // MatsP_124.21

vaivasvato nivasati yamaḥ saṃyamane pure
pratīcyāṃ tu punarmeror mānasasya tu mūrdhani // MatsP_124.22

suṣā nāma purī ramyā varuṇasyāpi dhīmataḥ
diśyuttarasyāṃ merostu mānasasyaiva mūrdhani // MatsP_124.23

tulyā mahendrapuryāpi somasyāpi vibhāvarī
mānasottarapṛṣṭhe tu lokapālāścaturdiśam // MatsP_124.24

sthitā dharmavyavasthārthaṃ lokasaṃrakṣaṇāya ca
lokapālopariṣṭāttu sarvato dakṣiṇāyane // MatsP_124.25

kāṣṭhāgatasya sūryasya gatistatra nibodhata
dakṣiṇopakrame sūryaḥ kṣipteṣuriva sarpati // MatsP_124.26

jyotiṣāṃ cakramādāya satataṃ parigacchati
madhyagaścāmarāvatyāṃ yadā bhavati bhāskaraḥ // MatsP_124.27

vaivasvate saṃyamane udyansūryaḥ pradṛśyate
suṣāyāmardharātrastu vibhāvaryāstam eti ca // MatsP_124.28

vaivasvate saṃyamane madhyāhne tu raviryadā
suṣāyāmatha vāruṇyām uttiṣṭhansa tu dṛśyate // MatsP_124.29

vibhāvaryāmardharātraṃ māhendryāmastameva ca
suṣāyāmatha vāruṇyāṃ madhyāhne tu raviryadā // MatsP_124.30

vibhāvaryāṃ somapuryām uttiṣṭhati vibhāvasuḥ
mahendrasyāmarāvatyām udgacchati divākaraḥ // MatsP_124.31

ardharātraṃ saṃyamane vāruṇyāmastameti ca
sa śīghrameva paryeti bhānurālātacakravat // MatsP_124.32

bhramanvai bhramamāṇāni ṛkṣāṇi carate raviḥ
evaṃ caturṣu pārśveṣu dakṣiṇānteṣu sarpati // MatsP_124.33

udayāstamaye vāsāv uttiṣṭhati punaḥ punaḥ
pūrvāhṇe cāparāhṇe ca dvau dvau devālayau tu saḥ // MatsP_124.34

patatyekaṃ tu madhyāhne bhābhireva ca raśmibhiḥ
udito vardhamānābhir madhyāhne tapate raviḥ // MatsP_124.35

ataḥ paraṃ hrasantībhir gobhirastaṃ sa gacchati
udayāstamayābhyāṃ ca smṛte pūrvāpare tu vai // MatsP_124.36

yādṛkpurastāttapati yādṛkpṛṣṭhe tu pārśvayoḥ
yatrodayastu dṛśyeta teṣāṃ sa udayaḥ smṛtaḥ // MatsP_124.37

praṇāśaṃ gacchate yatra teṣāmastaḥ sa ucyate
sarveṣāmuttare merur lokālokasya dakṣiṇe // MatsP_124.38

vidūrabhāvādarkasya bhūmereṣā gatasya ca
śrayante raśmayo yasmāt tena rātrau na dṛśyate // MatsP_124.39

ūrdhvaṃ śatasahasrāṃśuḥ sthitastatra pradṛśyate
evaṃ puṣkaramadhye tu yadā bhavati bhāskaraḥ // MatsP_124.40

triṃśadbhāgaṃ ca medinyā muhūrtena sa gacchati
yojanānāṃ sahasrasya imāṃ saṃkhyāṃ nibodhata // MatsP_124.41

pūrṇaṃ śatasahasrāṇām ekatriṃśacca sā smṛtā
pañcāśacca sahasrāṇi tathānyānyadhikāni ca // MatsP_124.42

mauhūrtikī gatirhyeṣā sūryasya tu vidhīyate
etena kramayogeṇa yadā kāṣṭhāṃ tu dakṣiṇām // MatsP_124.43

parigacchati sūryo 'sau māsaṃ kāṣṭhāmudagdināt
madhyena puṣkarasyātha bhramate dakṣiṇāyane // MatsP_124.44

mānasottaramerostu antaraṃ triguṇaṃ smṛtam
sarvato dakṣiṇasyāṃ tu kāṣṭhāyāṃ tannibodhata // MatsP_124.45

nava koṭyaḥ prasaṃkhyātā yojanaiḥ parimaṇḍalam
tathā śatasahasrāṇi catvāriṃśacca pañca ca // MatsP_124.46

ahorātrātpataṃgasya gatireṣā vidhīyate
dakṣiṇādiṅnivṛtto 'sau viṣuvastho yadā raviḥ // MatsP_124.47

kṣīrodasya samudrasyottarato 'pi diśaṃ caran
maṇḍalaṃ viṣuvaccāpi yojanaistannibodhata // MatsP_124.48

tisraḥ koṭyastu sampūrṇā viṣuvasyāpi maṇḍalam
tathā śatasahasrāṇi viṃśatyekādhikāni tu // MatsP_124.49

śrāvaṇe cottarāṃ kāṣṭhāṃ citrabhānuryadā bhavet
gomedasya paradvīpe uttarāṃ ca diśaṃ caran // MatsP_124.50

uttarāyāḥ pramāṇaṃ tu kāṣṭhāyā maṇḍalasya tu
dakṣiṇottaramadhyāni tāni vindyād yathākramam // MatsP_124.51

sthānaṃ jaradgavaṃ madhye tathairāvatamuttamam
vaiśvānaraṃ dakṣiṇato nirdiṣṭamiha tattvataḥ // MatsP_124.52

nāgavīthyuttarā vīthī hy ajavīthis tu dakṣiṇā
ubhe āṣāḍhamūlaṃ tu ajavīthyādayas trayaḥ // MatsP_124.53

abhijitpūrvataḥ svātiṃ nāgavīthyuttarās trayaḥ
aśvinī kṛttikā yāmyā nāgavīthyas trayaḥ smṛtāḥ // MatsP_124.54

rohiṇyārdrā mṛgaśiro nāgavīthir iti smṛtā
puṣyāśleṣā punarvasvor vīthī cairāvatī smṛtā // MatsP_124.55

tisrastu vīthayo hyetā uttaro mārga ucyate
pūrvottarā ca phalgunyau maghā caivārṣabhī bhavet // MatsP_124.56

pūrvottaraproṣṭhapadau govīthī revatī smṛtā
śravaṇaṃ ca dhaniṣṭhā ca vāruṇaṃ ca jaradgavam // MatsP_124.57

etāstu vīthayas tisro madhyamo mārga ucyate
hastaścitrā tathā svātī hy ajavīthiriti smṛtā // MatsP_124.58

jyeṣṭhā viśākhā maitraṃ ca mṛgavīthī tathocyate
mūlaṃ pūrvottarāṣāḍhe vīthī vaiśvānarī bhavet // MatsP_124.59

smṛtāstisrastu vīthyastā mārge vai dakṣiṇe punaḥ
kāṣṭhayorantaraṃ caitad vakṣyate yojanaiḥ punaḥ // MatsP_124.60

etacchatasahasrāṇām ekatriṃśattu vai smṛtam
śatāni trīṇi cānyāni trayastriṃśattathaiva ca // MatsP_124.61

kāṣṭhayorantaraṃ hyetad yojanānāṃ prakīrtitam
kāṣṭhayorlekhayoścaiva ayane dakṣiṇottare // MatsP_124.62

te vakṣyāmi prasaṃkhyāya yojanaistu nibodhata
ekaikamantaraṃ tadvad yuktānyetāni saptabhiḥ // MatsP_124.63

sahasreṇātiriktā ca tato 'nyā pañcaviṃśatiḥ
lekhayoḥ kāṣṭhayoścaiva bāhyābhyantarayoścaran // MatsP_124.64

abhyantaraṃ sa paryeti maṇḍalānyuttarāyaṇe
bāhyato dakṣiṇenaiva satataṃ sūryamaṇḍalam // MatsP_124.65

carannasāvudīcyāṃ ca hy aśītyā maṇḍalāñchatam
abhyantaraṃ sa paryeti kramate maṇḍalāni tu // MatsP_124.66

pramāṇaṃ maṇḍalasyāpi yojanānāṃ nibodhata
yojanānāṃ sahasrāṇi daśa cāṣṭau tathā smṛtam // MatsP_124.67

adhikānyaṣṭapañcāśad yojanāni tu vai punaḥ
viṣkambho maṇḍalasyaiva tiryaksa tu vidhīyate // MatsP_124.68

ahastu carate nābheḥ sūryo vai maṇḍalaṃ kramāt
kulālacakraparyanto yathā candro ravistathā // MatsP_124.69

dakṣiṇe cakravatsūryas tathā śīghraṃ nivartate
tasmātprakṛṣṭāṃ bhūmiṃ tu kālenālpena gacchati // MatsP_124.70

sūryo dvādaśabhiḥ śīghraṃ muhūrtairdakṣiṇāyane
trayodaśārdhamṛkṣāṇāṃ madhye carati maṇḍalam // MatsP_124.71

muhūrtaistāni ṛkṣāṇi naktamaṣṭādaśaiścaran
kulālacakramadhyastho yathā mandaṃ prasarpati // MatsP_124.72

udagyāne tathā sūryaḥ sarpate mandavikramaḥ
tasmāddīrgheṇa kālena bhūmiṃ so 'lpāṃ prasarpati // MatsP_124.73

sūryo 'ṣṭādaśabhirahno muhūrtairudagāyane
trayodaśānāṃ madhye tu ṛkṣāṇāṃ carate raviḥ
muhūrtaistāni ṛkṣāṇi rātrau dvādaśabhiścaran // MatsP_124.74

tato mandataraṃ tābhyāṃ cakraṃ tu bhramate punaḥ
mṛtpiṇḍa iva madhyastho bhramate 'sau dhruvastathā // MatsP_124.75

muhūrtaistriṃśatā tāvad ahorātraṃ bhuvo bhraman
ubhayoḥ kāṣṭhayormadhye bhramate maṇḍalāni tu // MatsP_124.76

uttarakramaṇe 'rkasya divā mandagatiḥ smṛtā
tasyaiva tu punarnaktaṃ śīghrā sūryasya vai gatiḥ // MatsP_124.77

dakṣiṇaprakrame vāpi divā śīghraṃ vidhīyate
gatiḥ sūryasya vai naktaṃ mandā cāpi vidhīyate // MatsP_124.78

evaṃ gativiśeṣeṇa vibhajanrātryahāni tu
ajavīthyāṃ dakṣiṇāyāṃ lokālokasya cottaram // MatsP_124.79

lokasaṃtānato hyeṣa vaiśvānarapathādbahiḥ
vyuṣṭiryāvatprabhā saurī puṣkarātsampravartate // MatsP_124.80

pārśvebhyo bāhyatas tāval lokālokaśca parvataḥ
yojanānāṃ sahasrāṇi daśordhvaṃ cocchrito giriḥ // MatsP_124.81

prakāśaścāprakāśaśca parvataḥ parimaṇḍalaḥ
nakṣatracandrasūryāśca grahāstārāgaṇaiḥ saha // MatsP_124.82

abhyantare prakāśante lokālokasya vai gireḥ
etāvāneva lokastu nirālokastataḥ param // MatsP_124.83

loka ālokane dhātur nirālokastvalokatā
lokālokau tu saṃdhatte yasmātsūryaḥ paribhraman // MatsP_124.84

tasmātsaṃdhyeti tāmāhur uṣāvyuṣṭairyathāntaram
uṣā rātriḥ smṛtā viprair vyuṣṭiścāpi ahaḥ smṛtam // MatsP_124.85

triṃśatkalo muhūrtastu ahaste daśa pañca ca
hrāso vṛddhiraharbhāgair divasānāṃ yathā tu vai // MatsP_124.86

saṃdhyāmuhūrtamātrāyāṃ hrāsavṛddhī tu te ṛte
lekhāprabhṛtyathāditye trimuhūrtāgate tu vai // MatsP_124.87

prātaḥ smṛtastataḥ kālo bhāgāṃścāhuśca pañca ca
tasmātprātargatātkālān muhūrtāḥ saṃgavas trayaḥ // MatsP_124.88

madhyāhnastrimuhūrtastu tasmātkālādanantaram
tasmānmadhyaṃdinātkālād aparāhṇa iti smṛtaḥ // MatsP_124.89

traya eva muhūrtāstu kāla eṣa smṛto budhaiḥ
aparāhṇavyatītācca kālaḥ sāyaṃ sa ucyate // MatsP_124.90

daśa pañca muhūrtāhno muhūrtās traya eva ca
daśapañcamuhūrtaṃ vai ahastu viṣuve smṛtam // MatsP_124.91

vardhatyato hrasatyeva ayane dakṣiṇottare
ahastu grasate rātriṃ rātristu grasate ahaḥ // MatsP_124.92

śaradvasantayormadhyaṃ viṣuvaṃ tu vidhīyate
ālokāntaḥ smṛto loko lokāccāloka ucyate // MatsP_124.93

lokapālāḥ sthitāstatra lokālokasya madhyataḥ
catvāraste mahātmānas tiṣṭhantyābhūtasaṃplavam // MatsP_124.94

sudhāmā caiva vairājaḥ kardamaśca prajāpatiḥ
hiraṇyaromā parjanyaḥ ketumānrājasaśca saḥ // MatsP_124.95

nirdvaṃdvā nirabhīmānā nistandrā niṣparigrahāḥ
lokapālāḥ sthitāstvete lokāloke caturdiśam // MatsP_124.96

uttaraṃ yadagastyasya śṛṅgaṃ devarṣisevitam
pitṛyānaḥ smṛtaḥ panthā vaiśvānarapathādbahiḥ // MatsP_124.97

tatrāsate prajākāmā ṛṣayo ye 'gnihotriṇaḥ
lokasya saṃtānakarāḥ pitṛyāne pathi sthitāḥ // MatsP_124.98

bhūtārambhakṛtaṃ karma āśiṣaśca viśāṃ pate
prārabhante lokakāmās teṣāṃ panthāḥ sa dakṣiṇaḥ // MatsP_124.99

calitaṃ te punardharmaṃ sthāpayanti yuge yuge
saṃtaptatapasā caiva maryādābhiḥ śrutena ca // MatsP_124.100

jāyamānāstu pūrve vai paścimānāṃ gṛheṣu te
paścimāścaiva pūrveṣāṃ jāyante nidhaneṣviha // MatsP_124.101

evamāvartamānāste vartantyābhūtasaṃplavam
aṣṭāśītisahasrāṇi ṛṣīṇāṃ gṛhamedhinām // MatsP_124.102

saviturdakṣiṇaṃ mārgam āśrityābhūtasaṃplavam
kriyāvatāṃ prasaṃkhyaiṣā ye śmaśānāni bhejire // MatsP_124.103

lokasaṃvyavahārārthaṃ bhūtārambhakṛtena ca
icchādveṣaratāccaiva maithunopagamācca vai // MatsP_124.104

tathā kāmakṛteneha sevanādviṣayasya ca
ityetaiḥ kāraṇaiḥ siddhāḥ śmaśānānīha bhejire // MatsP_124.105

prajauṣaṇiḥ saptarṣayo dvāpareṣviha jajñire
saṃtatiṃ te jugupsante tasmānmṛtyurjitastu taiḥ // MatsP_124.106

aṣṭāśītisahasrāṇi teṣāmapyūrdhvaretasām
udakpanthā na paryantam āśrityābhūtasaṃplavam // MatsP_124.107

te saṃprayogāllokasya mithunasya ca varjanāt
īrṣyādveṣanivṛttyā ca bhūtārambhavivarjanāt // MatsP_124.108

tato 'nyakāmasaṃyogaśabdāder doṣadarśanāt
ityetaiḥ kāraṇaiḥ śuddhais te 'mṛtatvaṃ hi bhejire // MatsP_124.109

ābhūtasamplavasthānām amṛtatvaṃ vibhāvyate
trailokyasthitikālo hi na punarmāragāmiṇām // MatsP_124.110

bhrūṇahatyāśvamedhādipāpapuṇyanibhaiḥ param
ābhūtasamplavānte tu kṣīyante cordhvaretasaḥ // MatsP_124.111

ūrdhvottaramṛṣibhyastu dhruvo yatrānusaṃsthitaḥ
etadviṣṇupadaṃ divyaṃ tṛtīyaṃ vyomni bhāsvaram // MatsP_124.112

yatra gatvā na śocanti tadviṣṇoḥ paramaṃ padam
dharme dhruvasya tiṣṭhanti ye tu lokasya kāṅkṣiṇaḥ // MatsP_124.113

evaṃ śrutvā kathāṃ divyām abruvaṃllaumaharṣaṇim
sūryācandramasoś cāraṃ grahāṇāṃ caiva sarvaśaḥ // MatsP_125.1

bhramanti kathametāni jyotīṃṣi ravimaṇḍale
avyūhenaiva sarvāṇi tathā cāsaṃkareṇa vā // MatsP_125.2

kaśca bhrāmayate tāni bhramanti yadi vā svayam
etadveditum icchāmas tato nigada sattama // MatsP_125.3

bhūtasaṃmohanaṃ hyetad bruvato me nibodhata
pratyakṣamapi dṛśyaṃ tat saṃmohayati vai prajāḥ // MatsP_125.4

yo 'sau caturdaśarkṣeṣu śiśumāro vyavasthitaḥ
uttānapādaputro 'sau meḍhībhūto dhruvo divi // MatsP_125.5

saiṣa bhramanbhrāmayate candrādityau grahaiḥ saha
bhramantamanusarpanti nakṣatrāṇi ca cakravat // MatsP_125.6

dhruvasya manasā yo vai bhramate jyotiṣāṃ gaṇaḥ
vātānīkamayair bandhair dhruve baddhaḥ prasarpati // MatsP_125.7

teṣāṃ bhedaśca yogaśca tathā kālasya niścayaḥ
astodayāstathotpātā ayane dakṣiṇottare // MatsP_125.8

viṣuvadgrahavarṇaśca sarvametaddhruveritam
jīmūtā nāma te meghā yadebhyo jīvasambhavaḥ // MatsP_125.9

dvitīya āvahanvāyur meghāste tvabhisaṃśritāḥ
ito yojanamātrācca adhyardhavikṛtā api // MatsP_125.10

vṛṣṭisargastathā teṣāṃ dhārāsāraḥ prakīrtitaḥ
puṣkarāvartakā nāma ye meghāḥ pakṣasambhavāḥ // MatsP_125.11

śakreṇa pakṣāśchinnā vai parvatānāṃ mahaujasā
kāmagānāṃ samṛddhānāṃ bhūtānāṃ nāśamicchatām // MatsP_125.12

puṣkarā nāma te pakṣā bṛhantastoyadhāriṇaḥ
puṣkarāvartakā nāma kāraṇeneha śabditāḥ // MatsP_125.13

nānārūpadharāścaiva mahāghorasvarāśca te
kalpāntavṛṣṭikartāraḥ kalpāntāgner niyāmakāḥ // MatsP_125.14

vāyvādhārā vahante vai sāmṛtāḥ kalpasādhakāḥ
yānyasyāṇḍasya bhinnasya prākṛtānyabhavaṃstadā // MatsP_125.15

yasmin brahmā samutpannaś caturvaktraḥ svayaṃ prabhuḥ
tānyevāṇḍakapālāni sarve meghāḥ prakīrtitāḥ // MatsP_125.16

teṣāmāpyāyanaṃ dhūmaḥ sarveṣām aviśeṣataḥ
teṣāṃ śreṣṭhaśca parjanyaś catvāraścaiva diggajāḥ // MatsP_125.17

gajānāṃ parvatānāṃ ca meghānāṃ bhogibhiḥ saha
kulamekaṃ dvidhā bhūtaṃ yonirekā jalaṃ smṛtam // MatsP_125.18

parjanyo diggajāścaiva hemante śītasambhavam
tuṣāravarṣaṃ varṣanti vṛddhā hyannavivṛddhaye // MatsP_125.19

ṣaṣṭhaḥ parivaho nāma vāyusteṣāṃ parāyaṇaḥ
yau 'sau bibharti bhagavān gaṅgāmākāśagocarām // MatsP_125.20

divyāmṛtajalāṃ puṇyāṃ tripathāmiti viśrutām
tasyā vispanditaṃ toyaṃ diggajāḥ pṛthubhiḥ karaiḥ // MatsP_125.21

śīkarān sampramuñcanti nīhāra iti sa smṛtaḥ
dakṣiṇena giriryo 'sau hemakūṭa iti smṛtaḥ // MatsP_125.22

udagdhimavataḥ śailasy-ottare caiva dakṣiṇe
puṇḍraṃ nāma samākhyātaṃ samyagvṛṣṭivivṛddhaye // MatsP_125.23

tasminpravartate varṣaṃ tattuṣārasamudbhavam
tato himavato vāyur himaṃ tatra samudbhavam // MatsP_125.24

ānayatyātmavegena siñcayāno mahāgirim
himavantamatikramya vṛṣṭiśeṣaṃ tataḥ param // MatsP_125.25

ibhāsye ca tataḥ paścād idaṃ bhūtavivṛddhaye
varṣadvayaṃ samākhyātaṃ samyagvṛṣṭivivṛddhaye // MatsP_125.26

meghāścāpyāyanaṃ caiva sarvametatprakīrtitam
sūrya eva tu vṛṣṭīnāṃ sraṣṭā samupadiśyate // MatsP_125.27

varṣaṃ gharmaṃ himaṃ rātriṃ saṃdhye caiva dinaṃ tathā
śubhāśubhaphalānīha dhruvātsarvaṃ pravartate // MatsP_125.28

dhruveṇādhiṣṭhitāścāpaḥ sūryo vai gṛhya tiṣṭhati
sarvabhūtaśarīreṣu tv āpo hyanuśritāśca yāḥ // MatsP_125.29

dahyamāneṣu teṣveva jaṅgamasthāvareṣu ca
dhūmabhūtāstu tā hyāpo niṣkrāmantīha sarvaśaḥ // MatsP_125.30

tena cābhrāṇi jāyante sthānamabhramayaṃ smṛtam
tejobhiḥ sarvalokebhya ādatte raśmibhirjalam // MatsP_125.31

samudrādvāyusaṃyogād vahantyāpo gabhastayaḥ
tatastvṛtuvaśātkāle parivartandivākaraḥ // MatsP_125.32

niyacchatyāpo meghebhyaḥ śuklāḥ śuklaistu raśmibhiḥ
abhrasthāḥ prapatantyāpo vāyunā samudīritāḥ // MatsP_125.33

tato varṣati ṣaṇmāsān sarvabhūtavivṛddhaye
vāyubhiḥ stanitaṃ caiva vidyutastvagnijāḥ smṛtāḥ // MatsP_125.34

mehanācca miher dhātor meghatvaṃ vyañjayanti ca
na bhraśyante tato hyāpas tasmādabhrasya vai sthitiḥ
sraṣṭāsau vṛṣṭisargasya dhruveṇādhiṣṭhito raviḥ // MatsP_125.35

dhruveṇādhiṣṭhito vāyur vṛṣṭiṃ saṃharate punaḥ
grahannivṛttyā sūryāttu carate ṛkṣamaṇḍalam // MatsP_125.36

cārasyānte viśatyarkaṃ dhruveṇa samadhiṣṭhitam
ataḥ sūryarathasyāpi saṃniveśaṃ pracakṣate // MatsP_125.37

sthitena tvekacakreṇa pañcāreṇa triṇābhinā
hiraṇmayenāṇunā vai aṣṭacakraikaneminā
cakreṇa bhāsvatā sūryaḥ syandanena prasarpiṇā // MatsP_125.38

śatayojanasāhasro vistārāyāma ucyate
dviguṇā ca rathopasthād īṣādaṇḍaḥ pramāṇataḥ // MatsP_125.39

sa tasya brahmaṇā sṛṣṭo ratho hyarthavaśena tu
asaṅgaḥ kāñcano divyo yuktaḥ pavanagairhayaiḥ // MatsP_125.40

chandobhirvājirūpaistair yathācakraṃ samāsthitaiḥ
vāruṇasya rathasyeha lakṣaṇaiḥ sadṛśaśca saḥ // MatsP_125.41

tenāsau carati vyomni bhāsvānanudinaṃ divi
athāṅgāni tu sūryasya pratyaṅgāni rathasya ca
saṃvatsarasyāvayavaiḥ kalpitāni yathākramam // MatsP_125.42

aharnābhistu sūryasya ekacakrasya vai smṛtaḥ
arāḥ saṃvatsarāstasya nemyaḥ ṣaḍṛtavaḥ smṛtāḥ // MatsP_125.43

rātrirvarūtho dharmaśca dhvaja ūrdhvaṃ vyavasthitaḥ
akṣakoṭyoryugānyasya ārtavāhāḥ kalāḥ smṛtāḥ // MatsP_125.44

tasya kāṣṭhā smṛtā ghoṇā dantapaṅktiḥ kṣaṇāstu vai
nimeṣaścānukarṣo 'sya īṣā cāsya kalā smṛtā // MatsP_125.45

yugākṣakoṭī te tasya arthakāmāvubhau smṛtau
saptāśvarūpāśchandāṃsi vahante vāyuraṃhasā // MatsP_125.46

gāyatrī caiva triṣṭupca jagatyanuṣṭuptathaiva ca
paṅktiśca bṛhatī caiva uṣṇigeva tu saptamam // MatsP_125.47

cakramakṣe nibaddhaṃ tu dhruve cākṣaḥ samarpitaḥ
sahacakro bhramatyakṣaḥ sahākṣo bhramati dhruvaḥ // MatsP_125.48

akṣaḥ sahaiva cakreṇa bhramate 'sau dhruveritaḥ
evamarthavaśāttasya saṃniveśo rathasya tu // MatsP_125.49

tathā saṃyogabhāgena siddho vai bhāskaro rathaḥ
tenāsau taraṇirdevo nabhasaḥ sarpate divam // MatsP_125.50

yugākṣakoṭī te tasya dakṣiṇe syandanasya tu
bhramato bhramato raśmī tau cakrayugayostu vai // MatsP_125.51

maṇḍalāni bhramante 'sya khecarasya rathasya tu
kulālacakrabhramavan maṇḍalaṃ sarvatodiśam // MatsP_125.52

yugākṣakoṭī te tasya vātormī syandanasya tu
saṃkramete dhruvamaho maṇḍale sarvatodiśam // MatsP_125.53

bhramatastasya raśmī te maṇḍale tūttarāyaṇe
vardhete dakṣiṇeṣvatra bhramato maṇḍalāni tu // MatsP_125.54

yugākṣakoṭīsambaddhau dvau raśmī syandanasya tu
dhruveṇa pragṛhītau tau rathau yau vanato ravim // MatsP_125.55

ākṛṣyete yadā te tu dhruveṇa samadhiṣṭhite
tadā so 'bhyantare sūryo bhramate maṇḍalāni tu // MatsP_125.56

aśītimaṇḍalaśataṃ kāṣṭhayorubhayoścaran
dhruveṇa mucyamānena punā raśmiyugena ca // MatsP_125.57

tathaiva bāhyataḥ sūryo bhramate maṇḍalāni tu
udveṣṭayanvai vegena maṇḍalāni tu gacchati // MatsP_125.58

sa ratho 'dhiṣṭhito devair māsi māsi yathākramam
tato vahatyathādityaṃ bahubhir ṛṣibhiḥ saha // MatsP_126.1

gandharvairapsarobhiśca sarpagrāmaṇirākṣasaiḥ
ete vasanti vai sūrye māsau dvau dvau krameṇa ca // MatsP_126.2

dhātāryamā pulastyaśca pulahaśca prajāpatī
uragau vāsukiścaiva saṃkīrṇaścaiva tāvubhau // MatsP_126.3

tumburur nāradaścaiva gandharvau gāyatāṃ varau
kṛtasthalāpsarāścaiva yā ca sā puñjikasthalā // MatsP_126.4

grāmaṇyau rathakṛttasya rathaujāścaiva tāvubhau
rakṣo hetiḥ prahetiśca yātudhānāvubhau ṛtau // MatsP_126.5

madhumādhavayorhyeṣa gaṇo vasati bhāskare
vasangrīṣme tu dvau māsau mitraśca varuṇaśca vai // MatsP_126.6

ṛṣī atrirvasiṣṭhaśca nāgau takṣakarambhakau
menakā sahajanyā ca hāhā hūhūśca gāyakau // MatsP_126.7

rathaṃtaraśca grāmaṇyau rathakṛccaiva tāvubhau
puruṣādo vadhaścaiva yātudhānau tu tau smṛtau // MatsP_126.8

ete vasanti vai sūrye māsayoḥ śuciśukrayoḥ
tataḥ sūrye punaścānyā nivasanti sma devatāḥ // MatsP_126.9

indraścaiva vivasvāṃśca aṅgirā bhṛgureva ca
elāpattrastathā sarpaḥ śaṅkhapālaśca pannagaḥ // MatsP_126.10

viśvāvasusuṣeṇau ca prātaścaiva rathaśca hi
pramlocetyapsarāścaiva nimrocantī ca te ubhe // MatsP_126.11

yātudhānastathā hetir vyāghraścaiva tu tāvubhau
nabhasyanabhasoretair vasantaśca divākare // MatsP_126.12

māsau dvau devatāḥ sūrye vasanti ca śaradṛtau
parjanyaścaiva pūṣā ca bharadvājaḥ sagautamaḥ // MatsP_126.13

citrasenaśca gandharvas tathā vā suruciśca yaḥ
viśvācī ca ghṛtācī ca ubhe te puṇyalakṣaṇe // MatsP_126.14

nāgaścairāvataścaiva viśrutaśca dhanaṃjayaḥ
senajicca suṣeṇaśca senānīr grāmaṇīs tathā // MatsP_126.15

cāro vātaśca dvāvetau yātudhānāvubhau smṛtau
vasantyete ca vai sūrye māsayośca tviṣorjayoḥ // MatsP_126.16

haimantikau ca dvau māsau nivasanti divākare
aṃśo bhagaśca dvāvetau kaśyapaśca kratuśca tau // MatsP_126.17

bhujaṃgaśca mahāpadmaḥ sarpaḥ karkoṭakastathā
citrasenaśca gandharvaḥ pūrṇāyuścaiva gāyanau // MatsP_126.18

apsarāḥ pūrvacittiśca gandharvā hyurvaśī ca yā
tārkṣyaścāriṣṭanemiśca senānīr grāmaṇīś ca tau // MatsP_126.19

vidyutsūryaśca tāvugrau yātudhānau tu tau smṛtau
sahe caiva sahasye ca vasantyete divākare // MatsP_126.20

tatastu śiśire cāpi māsayornivasanti te
tvaṣṭā viṣṇurjamadagnir viśvāmitrastathaiva ca // MatsP_126.21

kādraveyau tathā nāgau kambalāśvatarāvubhau
gandharvau dhṛtarāṣṭraśca sūryavarcāśca tāvubhau // MatsP_126.22

tilottamāpsarāścaiva devī rambhā manoramā
grāmaṇīr ṛtajiccaiva satyajicca mahābalaḥ // MatsP_126.23

brahmopetaśca vai rakṣo yajñopetastathaiva ca
ityete nivasanti sma dvau dvau māsau divākare // MatsP_126.24

sthānābhimānino hyete gaṇā dvādaśa saptakāḥ
sūryamāpādayantyete tejasā teja uttamam // MatsP_126.25

grathitaistu vacobhiśca stuvanti ṛṣayo ravim
gandharvāpsarasaścaiva gītanṛtyairupāsate // MatsP_126.26

vidyāgrāmaṇino yakṣāḥ kurvantyābhīṣusaṃgraham
sarpāḥ sarpanti vai sūrye yātudhānānuyānti ca // MatsP_126.27

vālakhilyā nayantyastaṃ parivāryodayādravim
eteṣāmeva devānāṃ yathāvīryaṃ yathātapaḥ // MatsP_126.28

yathāyogaṃ yathādharmaṃ yathātattvaṃ yathābalam
tathā tapatyasau sūryas teṣāmiddhastu tejasā // MatsP_126.29

bhūtānāmaśubhaṃ sarvaṃ vyapohati svatejasā
mānavānāṃ śubhairhyetair hriyate duritaṃ tu vai // MatsP_126.30

duritaṃ śubhacārāṇāṃ vyapohanti kvacitkvacit
ete sahaiva sūryeṇa bhramanti sānugā divi // MatsP_126.31

tapantaśca japantaśca hlādayantaśca vai prajāḥ
gopāyanti sma bhūtāni īhante hyanukampayā // MatsP_126.32

sthānābhimānināṃ hyetat sthānaṃ manvantareṣu vai
atītānāgatānāṃ ca vartante sāmprataṃ ca ye // MatsP_126.33

evaṃ vasanti vai sūrye saptakāste caturdaśa
caturdaśeṣu vartante gaṇā manvantareṣu vai // MatsP_126.34

grīṣme hime ca varṣāsu muñcamānā yathākramam
dharmaṃ himaṃ ca varṣaṃ ca yathākramamaharniśam // MatsP_126.35

gacchatyasāvanudinaṃ parivṛtya raśmīn devānpitṝṃśca manujāṃśca sutarpayanvai
śukle ca kṛṣṇe tadahaḥkrameṇa kālakṣaye caiva surāḥ pibanti // MatsP_126.36

māsena taccāmṛtamasya mṛṣṭaṃ suvṛṣṭaye raśmiṣu rakṣitaṃ tu
sarve 'mṛtaṃ tatpitaraḥ pibanti devāśca saumyāśca tathaiva kāvyāḥ // MatsP_126.37

sūryeṇa gobhirhi vivardhitābhir adbhiḥ punaścaiva samucchritābhiḥ
vṛṣṭyābhivṛṣṭābhir athauṣadhībhir martyā athānnena kṣudhaṃ jayanti // MatsP_126.38

tṛptiśca tenārdhamāsaṃ surāṇāṃ māsaṃ sudhābhiḥ svadhayā pitṝṇām
annena jīvantyaniśaṃ manuṣyāḥ sūryaḥ śritaṃ taddhi bibharti gobhiḥ // MatsP_126.39

ityeṣa ekacakreṇa sūryastūrṇaṃ prasarpati
tatra tairakramairaśvaiḥ sarpate 'sau dinakṣaye // MatsP_126.40

harir haridbhir hriyate turaṃgamaiḥ pibatyathāpo haribhiḥ sahasradhā
punaḥ pramuñcatyatha tāśca yo hariḥ sa muhyamāno haribhisturaṃgamaiḥ // MatsP_126.41

ahorātraṃ rathenāsāv ekacakreṇa vai bhraman
saptadvīpasamudrāṃśca saptabhiḥ saptabhirdrutam // MatsP_126.42

chandorūpaiśca tairaśvair yutaścakraṃ tataḥ sthitiḥ
kāmarūpaiḥ sakṛdyuktaiḥ kāmagaistairmanojavaiḥ // MatsP_126.43

haritairavyathaiḥ piṅgair īśvarair brahmavādibhiḥ
bāhyato 'nantaraṃ caiva maṇḍalaṃ divasakramāt // MatsP_126.44

kalpādau samprayuktāśca vahantyābhūtasaṃplavam
āvṛto vālakhilyaiśca bhramate rātryahāni tu // MatsP_126.45

grathitaiḥ svavacobhiśca stūyamāno maharṣibhiḥ
sevyate gītanṛtyaiśca gandharvāpsarasāṃ gaṇaiḥ // MatsP_126.46

pataṃgaiḥ patagairaśvair bhrāmyamāṇo divaspatiḥ
vīthyāśrayāṇi carati nakṣatrāṇi tathā śaśī // MatsP_126.47

hrāsavṛddhī tathaivāsya raśmayaḥ sūryavatsmṛtāḥ
tricakrobhayato 'śvaśca vijñeyaḥ śaśino rathaḥ // MatsP_126.48

apāṃ garbhasamutpanno rathaḥ sāśvaḥ sasārathiḥ
sahāraistaistribhiścakrair yuktaḥ śuklairhayottamaiḥ // MatsP_126.49

daśabhisturagairdivyair asaṅgais tanmanojavaiḥ
sakṛdyukte rathe tasmin vahantastvāyugakṣayam // MatsP_126.50

saṃgṛhītā rathe tasmiñ chvetaścakṣuḥśravāśca vai
aśvāstamekavarṇāste vahante śaṅkhavarcasaḥ // MatsP_126.51

ajaśca tripathaścaiva vṛṣo vājī naro hayaḥ
aṃśumān saptadhātuśca haṃso vyomamṛgastathā // MatsP_126.52

ityete nāmabhiścaiva daśa candramaso hayāḥ
evaṃ candramasaṃ devaṃ vahanti smāyugakṣayam // MatsP_126.53

devaiḥ parivṛtaḥ somaḥ pitṛbhiḥ saha gacchati
somasya śuklapakṣādau bhāskare parataḥ sthite // MatsP_126.54

āpūryate paro bhāgaḥ somasya tu ahaḥkramāt
tataḥ pītakṣayaṃ somaṃ yupagadvyāpayan raviḥ // MatsP_126.55

pītaṃ pañcadaśāhaṃ ca raśminaikena bhāskaraḥ
āpūrayandadau tena bhāgaṃ bhāgamahaḥkramāt // MatsP_126.56

suṣumnāpyayamānasya śukle vardhanti vai kalāḥ
tasmāddhrasanti vai kṛṣṇe śukle hyāpyāyayanti ca // MatsP_126.57

ityevaṃ sūryavīryeṇa candrasyāpyāyate tanuḥ
paurṇamāsyāṃ pradṛśyeta śuklaḥ sampūrṇamaṇḍalaḥ // MatsP_126.58

evamāpyāyate somaḥ śuklapakṣeṣvahaḥkramāt
tato dvitīyāprabhṛti bahulasya caturdaśī // MatsP_126.59

apāṃ sāramayasyendo rasamātrātmakasya ca
pibantyambumayaṃ devā madhu saumyaṃ tathāmṛtam // MatsP_126.60

saṃbhṛtaṃ tvardhamāsena amṛtaṃ sūryatejasā
bhakṣārthamāgataṃ somaṃ paurṇamāsyāmupāsate // MatsP_126.61

ekarātraṃ surāḥ sārdhaṃ pitṛbhirṛṣibhiśca vai
somasya kṛṣṇapakṣādau bhāskarābhimukhasya vai // MatsP_126.62

prakṣīyate pare hyātmā pīyamānakalākramāt
trayaśca triṃśatā sārdhaṃ trayastriṃśacchatāni tu // MatsP_126.63

trayastriṃśatsahasrāṇi devāḥ somaṃ pibanti vai
ityevaṃ pīyamānasya kṛṣṇe vardhanti tāḥ kalāḥ // MatsP_126.64

kṣīyante ca tāḥ śuklāḥ kṛṣṇā hyāpyāyayanti ca
evaṃ dinakramātpīte devaiścāpi niśākare // MatsP_126.65

pītvārdhamāsaṃ gacchanti amāvāsyāṃ surāśca te
pitaraścopatiṣṭhanti amāvāsyāṃ niśākaram // MatsP_126.66

tataḥ pañcadaśe bhāge kiṃciccheṣe niśākare
tato 'parāhṇe pitaro jaghanyadivase punaḥ // MatsP_126.67

pibanti dvikalaṃ kālaṃ śiṣṭāstāstu kalāstu yāḥ
viniḥsṛṣṭaṃ tvamāvāsyāṃ gabhastibhyastadāmṛtam // MatsP_126.68

ardhamāsasamāptau tu pītvā gacchanti te 'mṛtam
saumyā barhiṣadaścaiva agniṣvāttāśca ye smṛtāḥ // MatsP_126.69

kāvyāścaiva tu ye proktāḥ pitaraḥ sarva eva te
saṃvatsarāśca ye kāvyāḥ pañcābdā vai dvijāḥ smṛtāḥ // MatsP_126.70

saumyāḥ sutapaso jñeyāḥ saumyā barhiṣadastathā
agniṣvāttās trayaścaiva pitṛsargasthitā dvijāḥ // MatsP_126.71

pitṛbhiḥ pīyamānāyāṃ pañcadaśyāṃ tu vai kalām
yāvacca kṣīyate tasmād bhāgaḥ pañcadaśastu saḥ // MatsP_126.72

amāvāsyāṃ tathā tasya antarā pūryate paraḥ
vṛddhikṣayau vai pakṣādau ṣoḍaśyāṃ śaśinaḥ mṛtau
evaṃ sūryanimitte te kṣayavṛddhī niśākare // MatsP_126.73

tārāgrahāṇāṃ vakṣyāmi svarbhānostu rathaṃ punaḥ
atha tejomayaḥ śubhraḥ somaputrasya vai rathaḥ // MatsP_127.1

yukto hayaiḥ piśaṅgastu daśabhir vātaraṃhasaiḥ
śvetaḥ piśaṅgaḥ sāraṅgo nīlaḥ śyāmo vilohitaḥ // MatsP_127.2

śvetaśca haritaścaiva pṛṣato vṛṣṇireva ca
daśabhistu mahābhāgair uttamairvātasambhavaiḥ // MatsP_127.3

tato bhaumarathaścāpi aṣṭāṅgaḥ kāñcanaḥ smṛtaḥ
aṣṭabhir lohitairaśvaiḥ sadhvajair agnisambhavaiḥ
sarpate 'sau kumāro vai ṛjuvakrānuvakragaḥ // MatsP_127.4

ataścāṅgiraso vidvān devācāryo bṛhaspatiḥ
gaurāśvena tu raukmeṇa syandanena visarpati // MatsP_127.5

yuktenāṣṭābhiraśvaiśca dhvajairagnisamudbhavaiḥ
abdaṃ vasati yo rāśau svadiśaṃ tena gacchati // MatsP_127.6

yuktenāṣṭābhir aśvaiśca sadhvajairagnisaṃnibhaiḥ
rathena kṣipravegeṇa bhārgavastena gacchati // MatsP_127.7

tataḥ śanaiścaro 'pyaśvaiḥ sabalair vātaraṃhasaiḥ
kārṣṇāyasaṃ samāruhya syandanaṃ yātyasau śaniḥ // MatsP_127.8

svarbhānostu yathāṣṭāśvāḥ kṛṣṇā vai vātaraṃhasaḥ
rathaṃ tamomayaṃ tasya vahanti sma sudaṃśitāḥ // MatsP_127.9

ādityanilayo rāhuḥ somaṃ gacchati parvasu
ādityameti somācca tamaso 'nteṣu parvasu // MatsP_127.10

tataḥ ketumatastvaśvā aṣṭau te vātaraṃhasaḥ
palāladhūmavarṇābhāḥ kṣāmadehāḥ sudāruṇāḥ // MatsP_127.11

ete vāhā grahāṇāṃ vai mayā proktā rathaiḥ saha
sarve dhruve nibaddhāste nibaddhā vātaraśmibhiḥ // MatsP_127.12

ete vai bhrāmyamāṇāste yathāyogaṃ vahanti vai
vāya yābhiradṛśyābhiḥ prabaddhā vātaraśmibhiḥ // MatsP_127.13

paribhramanti tadbaddhāś candrasūryagrahā divi
yāvattamanuparyeti dhruvaṃ ca jyotiṣāṃ gaṇaḥ // MatsP_127.14

yathā nadyudake nostu udakena sahohyate
tathā devagṛhāṇi syur uhyante vātaraṃhasā
tasmādyāni pragṛhyante vyomni devagṛhā iti // MatsP_127.15

yāvatyaścaiva tārāḥ syus tāvanto 'sya marīcayaḥ
sarvā dhruvanibaddhāstā bhramantyo bhrāmayanti ca // MatsP_127.16

tailapīḍaṃ yathā cakraṃ bhramate bhrāmayanti vai
tathā bhramanti jyotīṃṣi vātabaddhāni sarvaśaḥ // MatsP_127.17

alātacakravadyānti vātacakreritāni tu
yasmātpravahate tāni pravahastena sa smṛtaḥ // MatsP_127.18

evaṃ dhruve niyukto 'sau bhramate jyotiṣāṃ gaṇaḥ
eṣa tārāmayaḥ proktaḥ śiśumāre dhruvo divi // MatsP_127.19

yadahnā kurute pāpaṃ taṃ dṛṣṭvā niśi muñcati
śiśumāraśarīrasthā yāvatyastārakāstu tāḥ // MatsP_127.20

varṣāṇi dṛṣṭvā jīveta tāvadevādhikāni tu
śiśumārākṛtiṃ jñātvā pravibhāgena sarvaśaḥ // MatsP_127.21

uttānapādastasyātha vijñeyaḥ sottaro hanuḥ
yajño 'dharastu vijñeyo dharmo mūrdhānamāśritaḥ // MatsP_127.22

hṛdi nārāyaṇaḥ sādhyā aśvinau pūrvapādayoḥ
varuṇaścāryamā caiva paścime tasya sakthinī // MatsP_127.23

śiśne saṃvatsaro jñeyo mitraścāpānamāśritaḥ
pucche 'gniśca mahendraśca marīciḥ kaśyapo dhruvaḥ // MatsP_127.24

eṣa tārāmayaḥ stambho nāstameti na vodayam
nakṣatracandrasūryāśca grahāstārāgaṇaiḥ saha // MatsP_127.25

tanmukhābhimukhāḥ sarve cakrabhūtā divi sthitāḥ
dhruveṇādhiṣṭhitāścaiva dhruvameva pradakṣiṇam // MatsP_127.26

pariyānti suraśreṣṭhaṃ meḍhībhūtaṃ dhruvaṃ divi
āgnīdhrakāśyapānāṃ tu teṣāṃ sa paramo dhruvaḥ // MatsP_127.27

eka eva bhramatyeṣa merorantaramūrdhani
jyotiṣāṃ cakramādāya ākarṣaṃstamadhomukhaḥ
merumālokayanneva pratiyāti pradakṣiṇam // MatsP_127.28

yadetadbhavatā proktaṃ śrutaṃ sarvamaśeṣataḥ
kathaṃ devagṛhāṇi syuḥ punarjyotīṃṣi varṇaya // MatsP_128.1

etatsarvaṃ pravakṣyāmi sūryācandramasorgatim
yathā devagṛhāṇi syuḥ sūryācandramasostathā // MatsP_128.2

agnervyuṣṭau rajanyāṃ vai brahmaṇāvyaktayoninā
avyākṛtamidaṃ tvāsīn naiśena tamasā vṛtam // MatsP_128.3

caturbhūtāvaśiṣṭe 'smin brahmaṇā samadhiṣṭhite
svayambhūr bhagavāṃstatra lokatattvārthasādhakaḥ // MatsP_128.4

khadyotarūpī vicarann āvirbhāvaṃ vyacintayat
jñātvāgniṃ kalpakālādāv apaḥ pṛthvīṃ ca saṃśritā // MatsP_128.5

sa saṃbhṛtya prakāśārthaṃ tridhā tulyo 'bhavatpunaḥ
pācako yastu loke 'smin pārthivaḥ so 'gnirucyate // MatsP_128.6

yaścāsau tapate sūrye śuciragniśca sa smṛtaḥ
vaidyuto jāṭharaḥ saumyo vaidyutaścāpyabindhanaḥ // MatsP_128.7

tejobhiścāpyate kaścit kaścidevāpyanindhanaḥ
kāṣṭhendhanastu nirmathyaḥ so 'dbhiḥ śāmyati pāvakaḥ // MatsP_128.8

arciṣmānpacano 'gnistu niṣprabhaḥ saumyalakṣaṇaḥ
yaścāsau maṇḍale śukle nirūṣmā na prakāśate // MatsP_128.9

prabhā saurī tu pādena astaṃ yāti divākare
agnimāviśate rātrau tasmādagniḥ prakāśate // MatsP_128.10

udite tu punaḥ sūrye ūṣmāgnestu samāviśat
pādena tejasaścāgnes tasmāt saṃtapate divā // MatsP_128.11

prākāśyaṃ ca tathauṣṇyaṃ ca sauryāgneye tu tejasī
parasparānupraveśād āpyāyete divāniśam // MatsP_128.12

uttare caiva bhūmyardhe tathā hyasmiṃstu dakṣiṇe
uttiṣṭhati punaḥ sūrye rātrirāviśate hy apaḥ // MatsP_128.13

tasmāttāmrā bhavantyāpo divārātripraveśanāt
astaṃ gate punaḥ sūrye aharvai praviśaty apaḥ // MatsP_128.14

tasmānnaktaṃ punaḥ śuklā hy āpo dṛśyanti bhāsurāḥ
etena kramayogeṇa bhūmyardhe dakṣiṇottare // MatsP_128.15

udayāstamaye hyatra ahorātraṃ viśaty apaḥ
yaścāsau tapate sūryaḥ so 'paḥ pibati raśmibhiḥ // MatsP_128.16

sahasrapādastveṣo 'gnī raktakumbhanibhastu saḥ
ādatte sa tu nāḍīnāṃ sahasreṇa samantataḥ // MatsP_128.17

apo nadīsamudrebhyo hradakūpebhya eva ca
tasya raśmisahasreṇa śītavarṣoṣṇaniḥsravaḥ // MatsP_128.18

tāsāṃ catuḥśataṃ nāḍyo varṣante citramūrtayaḥ
candanāścaiva medhyāśca ketanāś cetanāstathā // MatsP_128.19

amṛtā jīvanāḥ sarvā raśmayo vṛṣṭisarjanāḥ
himodbhavāśca te 'nyonyaṃ raśmayastriṃśataḥ smṛtāḥ
candratārāgrahaiḥ sarvaiḥ pītā bhānorgabhastayaḥ // MatsP_128.20

etā madhyāstathānyāśca hlādinyo himasarjanāḥ
śuklāśca kakubhaścaiva gāvo viśvasṛtaśca yāḥ // MatsP_128.21

śuklāstā nāmataḥ sarvās triṃśato gharmasarjanāḥ
saṃbibhrati hi tāḥ sarvā manuṣyāndevatāḥ pitṝn // MatsP_128.22

manuṣyānoṣadhībhiśca svadhayā ca pitṝnapi
amṛtena surānsarvān saṃtataṃ paritarpayan // MatsP_128.23

vasante caiva grīṣme ca śanaiḥ saṃtapate tribhiḥ
varṣāsu ca śaradyevaṃ caturbhiḥ saṃpravarṣati // MatsP_128.24

hemante śiśire caiva himotsargas tribhiḥ punaḥ
oṣadhīṣu balaṃ dhatte sudhāṃ ca svadhayā punaḥ // MatsP_128.25

sūryo 'maratvamamṛte trayas triṣu niyacchati
evaṃ raśmisahasraṃ tu sauraṃ lokārthasādhakam // MatsP_128.26

bhidyate ṛtumāsādya sahasraṃ bahudhā punaḥ
ityevaṃ maṇḍalaṃ śuklaṃ bhāsvaraṃ lokasaṃjñitam // MatsP_128.27

nakṣatragrahasomānāṃ pratiṣṭhā yonireva ca
candra ṛkṣagrahāḥ sarve vijñeyāḥ sūryasambhavāḥ // MatsP_128.28

suṣumnā sūryaraśmiryā kṣīṇaṃ śaśinamedhate
harikeśaḥ purastāttu yo vai nakṣatrayonikṛt // MatsP_128.29

dakṣiṇe viśvakarmā tu raśmirāpyāyayadbudham
viśvāvasuśca yaḥ paścāc chukrayoniśca sa smṛtaḥ // MatsP_128.30

saṃvardhanastu yo raśmiḥ sa yonirlohitasya ca
ṣaṣṭhastu hyaśvabhū raśmir yoniḥ sa hi bṛhaspateḥ // MatsP_128.31

śanaiścaraṃ punaścāpi raśmirāpyāyate surāṭ
na kṣīyate yatastāni tasmānnakṣatratā smṛtā // MatsP_128.32

kṣetrāṇyetāni vai sūryam āpatanti gabhastibhiḥ
kṣetrāṇi teṣāmādatte sūryo nakṣatratā tataḥ // MatsP_128.33

asmāllokādamuṃ lokaṃ tīrṇānāṃ sukṛtātmanām
tāraṇāttārakā hyetāḥ śuklatvāccaiva śuklikāḥ // MatsP_128.34

divyānāṃ pārthivānāṃ ca vaṃśānāṃ caiva sarvaśaḥ
tapanastejaso yogād āditya iti gadyate // MatsP_128.35

sravatiḥ syandanārthe ca dhātureṣa nigadyate
sravaṇāttejasaścaiva tenāsau savitā smṛtaḥ // MatsP_128.36

bahvarthaścanda ityeṣa pradhāno dhāturucyate
śuklatve hyamṛtatve ca śītatve hlādane 'pi ca // MatsP_128.37

sūryācandramasordivye maṇḍale bhāsvare khage
jalatejomaye śukle vṛttakumbhanibhe śubhe // MatsP_128.38

vasanti karmadevāstu sthānānyetāni sarvaśaḥ
manvantareṣu sarveṣu ṛṣisūryagrahādayaḥ // MatsP_128.39

tāni devagṛhāṇi syuḥ sthānākhyāni bhavanti hi
sauraṃ sūryo 'viśatsthānaṃ saumyaṃ somastathaiva ca // MatsP_128.40

śaukraṃ śukro 'viśatsthānaṃ ṣoḍaśāraṃ prabhāsvaram
bṛhaspatirbṛhattvaṃ ca lohitaṃ cāpi lohitaḥ // MatsP_128.41

śanaiścaro 'viśatsthānam evaṃ śānaiścaraṃ tathā
budho 'pi vai budhasthānaṃ bhānuṃ svarbhānureva ca // MatsP_128.42

nakṣatrāṇi ca sarvāṇi nākṣatrāṇyāviśanti ca
jyotīṃṣi sukṛtām ete jñeyā devagṛhāstu vai // MatsP_128.43

sthānānyetāni tiṣṭhanti yāvadābhūtasaṃplavam
manvantareṣu sarveṣu devasthānāni tāni vai // MatsP_128.44

abhimānena tiṣṭhanti tāni devāḥ punaḥ punaḥ
atītāstu sahātītair bhāvyā bhāvyaiḥ suraiḥ saha // MatsP_128.45

vartante vartamānaiśca suraiḥ sārdhaṃ tu sthāninaḥ
sūryo devo vivasvāṃśca aṣṭamastvaditeḥ sutaḥ // MatsP_128.46

dyutimāndharmayuktaśca somo devo vasuḥ smṛtaḥ
śukro daityastu vijñeyo bhārgavo 'surayājakaḥ // MatsP_128.47

bṛhaspatir bṛhattejā devācāryo 'ṅgiraḥsutaḥ
budho manoharaścaiva śaśiputrastu sa smṛtaḥ // MatsP_128.48

śanaiścaro virūpaśca saṃjñāputro vivasvataḥ
agnirvikeśyāṃ jajñe tu yuvāsau lohitādhipaḥ // MatsP_128.49

nakṣatranāmnyaḥ kṣetreṣu dākṣāyaṇyaḥ sutāḥ smṛtāḥ
svarbhānuḥ siṃhikāputro bhūtasaṃsādhano 'suraḥ // MatsP_128.50

candrārkagrahanakṣatreṣv abhimānī prakīrtitaḥ
sthānānyetāni coktāni sthāninyaścaiva devatāḥ // MatsP_128.51

śuklamagnisamaṃ divyaṃ sahasrāṃśorvivasvataḥ
sahasrāṃśutviṣaḥ sthānam ammayaṃ taijasaṃ tathā // MatsP_128.52

āśāsthānaṃ manojñasya raviraśmigṛhe sthitam
śukraḥ ṣoḍaśaraśmistu yastu devo hyapomayaḥ // MatsP_128.53

lohito navaraśmistu sthānamāpyaṃ tu tasya vai
bṛhaddvādaśaraśmīkaṃ haridrābhaṃ tu vedhasaḥ // MatsP_128.54

aṣṭaraśmiśanestattu kṛṣṇaṃ vṛddhamayasmayam
svarbhānostvāyasaṃ sthānaṃ bhūtasaṃtāpanālayam // MatsP_128.55

sukṛtām āśrayāstārā raśmayastu hiraṇmayāḥ
tāraṇāttārakā hyetāḥ śuklatvāccaiva tārakāḥ // MatsP_128.56

navayojanasāhasro viṣkambhaḥ savituḥ smṛtaḥ
maṇḍalaṃ triguṇaṃ cāsya vistāro bhāskarasya tu // MatsP_128.57

dviguṇaḥ sūryavistārād vistāraḥ śaśinaḥ smṛtaḥ
triguṇaṃ maṇḍalaṃ cāsya vaipulyācchaśinaḥ smṛtam // MatsP_128.58

sarvopari nisṛṣṭāni maṇḍalāni tu tārakāḥ
yojanārdhapramāṇāni tābhyo 'nyāni gaṇāni tu // MatsP_128.59

tulyo bhūtvā tu svarbhānus tadadhastātprasarpati
uddhūtya pārthivīṃ chāyāṃ nirmitāṃ maṇḍalākṛtim // MatsP_128.60

brahmaṇā nirmitaṃ sthānaṃ tṛtīyaṃ tu tamomayam
ādityātsa tu niṣkramya somaṃ gacchati parvasu // MatsP_128.61

ādityameti somācca punaḥ saureṣu parvasu
svabhāsā tudate yasmāt svarbhānuriti sa smṛtaḥ // MatsP_128.62

candrataḥ ṣoḍaśo bhāgo bhārgavasya vidhīyate
viṣkambhānmaṇḍalāccaiva yojanānāṃ tu sa smṛtaḥ // MatsP_128.63

bhārgavātpādahīnaśca vijñeyo vai bṛhaspatiḥ
bṛhaspateḥ pādahīnau ketuvakrāvubhau smṛtau // MatsP_128.64

vistāramaṇḍalābhyāṃ tu pādahīnastayorbudhaḥ
tārānakṣatrarūpāṇi vapuṣmantīha yāni vai // MatsP_128.65

budhena samarūpāṇi vistārānmaṇḍalāttu vai
tārānakṣatrarūpāṇi hīnāni tu parasparam // MatsP_128.66

śatāni pañca catvāri trīṇi dve caikameva ca
sarvopari nisṛṣṭāni maṇḍalāni tu tārakāḥ // MatsP_128.67

yojanārdhapramāṇāni tebhyo hrasvaṃ na vidyate
upariṣṭāttu ye teṣāṃ grahā ye krūrasāttvikāḥ // MatsP_128.68

sauraścāṅgiraso vakro vijñeyā mandacāriṇaḥ
tebhyo 'dhastāttu catvāraḥ punaścānye mahāgrahāḥ // MatsP_128.69

somaḥ sūryo budhaścaiva bhārgavaśceti śīghragāḥ
yāvanti caiva ṛkṣāṇi koṭyastāvanti tārakāḥ // MatsP_128.70

sarveṣāṃ tu grahāṇāṃ vai sūryo 'dhastātprasarpati
vistīrṇaṃ maṇḍalaṃ kṛtvā tasyordhvaṃ carate śaśī // MatsP_128.71

nakṣatramaṇḍalaṃ cāpi somādūrdhvaṃ prasarpati
nakṣatrebhyo budhaścordhvaṃ budhāccordhvaṃ tu bhārgavaḥ // MatsP_128.72

vakrastu bhārgavādūrdhvaṃ vakrādūrdhvaṃ bṛhaspatiḥ
tasmācchanaiścaraścordhvaṃ devācāryopari sthitaḥ // MatsP_128.73

śanaiścarāttathā cordhvaṃ jñeyaṃ saptarṣimaṇḍalam
saptarṣibhyo dhruvaścordhvaṃ samastaṃ tridivaṃ dhruve // MatsP_128.74

dviguṇeṣu sahasreṣu yojanānāṃ śateṣu ca
grahāntaram athaikaikam ūrdhvaṃ nakṣatramaṇḍalāt // MatsP_128.75

tārāgrahāntarāṇi syur uparyuparyadhiṣṭhitam
grahāśca candrasūryau ca divi divyena tejasā // MatsP_128.76

nakṣatreṣu ca yujyante gacchanto niyatakramāt
candrārkagrahanakṣatrā nīcoccagṛhamāśritāḥ // MatsP_128.77

samāgame ca bhede ca paśyanti yugapatprajāḥ
parasparaṃ sthitā hyevaṃ yujyante ca parasparam // MatsP_128.78

asaṃkareṇa vijñeyas teṣāṃ yogastu vai budhaiḥ
ityevaṃ saṃniveśo vai pṛthivyā jyotiṣāṃ ca yaḥ // MatsP_128.79

dvīpānāmudadhīnāṃ ca parvatānāṃ tathaiva ca
varṣāṇāṃ ca nadīnāṃ ca ye ca teṣu vasanti vai // MatsP_128.80

ityeṣo 'rkavaśenaiva saṃniveśastu jyotiṣām
āvartaḥ sāntaro madhye saṃkṣiptaśca dhruvāttu sa // MatsP_128.81

sarvatasteṣu vistīrṇo vṛttākāra ivocchritaḥ
lokasaṃvyavahārārtham īśvareṇa vinirmitaḥ // MatsP_128.82

kalpādau buddhipūrvaṃ tu sthāpito 'sau svayambhuvā
ityeṣa saṃniveśo vai sarvasya jyotirātmakaḥ // MatsP_128.83

vaiśvarūpaṃ pradhānasya pariṇāho 'sya yaḥ smṛtaḥ
teṣāṃ śakyaṃ na saṃkhyātuṃ yāthātathyena kenacit
gatāgataṃ manuṣyeṇa jyotiṣāṃ māṃsacakṣuṣā // MatsP_128.84

matsya-purāṇa 129

kathaṃ jagāma bhagavān purāritvaṃ maheśvaraḥ
dadāha ca kathaṃ devas tanno vistarato vada // MatsP_129.1

pṛcchāmastvāṃ vayaṃ sarve bahumānātpunaḥ punaḥ
tripuraṃ tadyathā durgaṃ mayamāyāvinirmitam
devenaikeṣuṇā dagdhaṃ tathā no vada mānada // MatsP_129.2

śṛṇudhvaṃ tripuraṃ devo yathā dāritavān bhavaḥ
mayo nāma mahāmāyo māyānāṃ janako 'suraḥ // MatsP_129.3

nirjitaḥ sa tu saṃgrāme tatāpa paramaṃ tapaḥ
tapasyantaṃ tu taṃ viprā daityāvanyāvanugrahāt // MatsP_129.4

tasyaiva kṛtyamuddiśya tepatuḥ paramaṃ tapaḥ
vidyunmālī ca balavāṃs tārakākhyaśca vīryavān // MatsP_129.5

mayatejaḥsamākrāntau tepaturmayapārśvagau
lokā iva yathā mūrtās trayas traya ivāgnayaḥ // MatsP_129.6

lokatrayaṃ tāpayantas te tepurdānavāstapaḥ
hemante jalaśayyāsu grīṣme pañcatape tathā // MatsP_129.7

varṣāsu ca tathākāśe kṣapayantastanūḥ priyāḥ
sevānāḥ phalamūlāni puṣpāṇi ca jalāni ca // MatsP_129.8

anyadācaritāhārāḥ paṅkenācitavalkalāḥ
magnāḥ śaivālapaṅkeṣu vimalāvimaleṣu ca // MatsP_129.9

nirmāṃsāśca tato jātāḥ kṛśā dhamanisaṃtatāḥ
teṣāṃ tapaḥprabhāvena prabhāvavidhutaṃ yathā // MatsP_129.10

niṣprabhaṃ tu jagatsarvaṃ mandamevābhibhāṣitam
dahyamāneṣu lokeṣu taistribhirdānavāgnibhiḥ // MatsP_129.11

teṣāmagre jagadbandhuḥ prādurbhūtaḥ pitāmahaḥ
tataḥ sāhasakartāraḥ prāhuste sahasāgatam // MatsP_129.12

svakaṃ pitāmahaṃ daityās taṃ vai tuṣṭuvureva ca
atha tāndānavānbrahmā tapasā tapanaprabhān // MatsP_129.13

uvāca harṣapūrṇākṣo harṣapūrṇamukhastadā
varado 'haṃ hi vo vatsās tapastoṣita āgataḥ // MatsP_129.14

vriyatām īpsitaṃ yacca sābhilāṣaṃ taducyatām
ityevamucyamānāstu pratipannaṃ pitāmaham // MatsP_129.15

viśvakarmā mayaḥ prāha praharṣotphullalocanaḥ
deva daityāḥ purā devaiḥ saṃgrāme tārakāmaye // MatsP_129.16

nirjitāstāḍitāścaiva hatāścāpyāyudhairapi
devairvairānubandhācca dhāvanto bhayavepitāḥ // MatsP_129.17

śaraṇaṃ naiva jānīmaḥ śarma vā śaraṇārthinaḥ
so 'haṃ tapaḥprabhāvena tava bhaktyā tathaiva ca // MatsP_129.18

icchāmi kartuṃ taddurgaṃ yaddevairapi dustaram
tasmiṃśca tripure durge matkṛte kṛtināṃ vara // MatsP_129.19

bhūmyānāṃ jalajānāṃ ca śāpānāṃ munitejasām
devapraharaṇānāṃ ca devānāṃ ca prajāpateḥ // MatsP_129.20

alaṅghanīyaṃ bhavatu tripuraṃ yadi te priyam
viśvakarmā itīvoktaḥ sa tadā viśvakarmaṇā // MatsP_129.21

uvāca prahasanvākyaṃ mayaṃ daityagaṇādhipam
sarvāmaratvaṃ naivāsti asadvṛttasya dānava // MatsP_129.22

tasmāddurgavidhānaṃ hi kṣaṇādapi vidhīyatām
pitāmahavacaḥ śrutvā tadaivaṃ dānavo mayaḥ // MatsP_129.23

prāñjaliḥ punarapyāha brahmāṇaṃ padmasambhavam
yastadekeṣuṇā durgaṃ sakṛnmuktena nirdahet // MatsP_129.24

samaṃ sa saṃyuge hanyād avadhyaṃ śeṣato bhavet
evamastviti cāpyuktvā mayaṃ devaḥ pitāmahaḥ // MatsP_129.25

svapne labdho yathārtho vai tatraivādarśanaṃ yayau
gate pitāmahe daityā gatā mayaraviprabhāḥ // MatsP_129.26

varadānādvirejuste tapasā ca mahābalāḥ
sa mayastu mahābuddhir dānavo vṛṣasattamaḥ // MatsP_129.27

durgaṃ vyavasitaḥ kartum iti cācintayattadā
kathaṃ nāma bhaveddurgaṃ tanmayā tripuraṃ kṛtam // MatsP_129.28

vatsyate tatpuraṃ divyaṃ matto nānyairna saṃśayaḥ
yathācaikeṣuṇā tena tatpuraṃ na hi hanyate // MatsP_129.29

devaistathā vidhātavyaṃ mayā mativicāraṇam
vistāro yojanaśatam ekaikasya purasya tu // MatsP_129.30

kāryasteṣāṃ ca viṣkambhaś caikaikaśatayojanam
puṣyayogeṇa nirmāṇaṃ purāṇaṃ ca bhaviṣyati // MatsP_129.31

puṣyayogeṇa ca divi sameṣyanti parasparam
puṣyayogeṇa yuktāni yastānyāsādayiṣyati // MatsP_129.32

purāṇyekaprahāreṇa śatāni nihaniṣyati
āyasaṃ tu kṣititale rājataṃ tu nabhastale // MatsP_129.33

rājatasyopariṣṭāttu sauvarṇaṃ bhavitā puram
evaṃ tribhiḥ purairyuktaṃ tripuraṃ tadbhaviṣyati
śatayojanaviṣkambhair antaraistaddurāsadam // MatsP_129.34

aṭṭālakair yantraśataghnibhiśca sacakraśūlopalakampanaiśca
dvārairmahāmandaramerukalpaiḥ prākāraśṛṅgaiḥ suvirājamānam // MatsP_129.35

satārakākhyena mayena guptaṃ svasthaṃ ca guptaṃ taḍinmālināpi
ko nāma hantuṃ tripuraṃ samartho muktvā trinetraṃ bhagavantamekam // MatsP_129.36

matsya-purāṇa 130

iti cintāyuto daityo divyopāyaprabhāvajam
cakāra tripuraṃ durgaṃ manaḥsaṃcāracāritam // MatsP_130.1

prākāro 'nena mārgeṇa iha vāmutra gopuram
iha cāṭṭālakadvāram iha cāṭṭālagopuram // MatsP_130.2

rājamārga itaścāpi vipulo bhavatāmiti
rathyoparathyāḥ sattrikā iha catvara eva ca // MatsP_130.3

idamantaḥpurasthānaṃ rudrāyatanamatra ca
savaṭāni taḍāgāni hy atra vāpyaḥ sarāṃsi ca // MatsP_130.4

ārāmāśca sabhāścātra udyānānyatra vā tathā
upanirgamo dānavānāṃ bhavatyatra manoharaḥ // MatsP_130.5

ityevaṃ mānasaṃ tatrākalpayatpurakalpavit
mayena tatpuraṃ sṛṣṭaṃ tripuraṃ tviti naḥ śrutam // MatsP_130.6

kārṣṇāyasamayaṃ yattu mayena vihitaṃ puram
tārakākhyo 'dhipastatra kṛtasthānādhipo 'vasat // MatsP_130.7

yattu pūrṇendusaṃkāśaṃ rājataṃ nirmitaṃ puram
vidyunmālī prabhustatra vidyunmālī tvivāmbudaḥ // MatsP_130.8

suvarṇādhikṛtaṃ yacca mayena vihitaṃ puram
svayameva mayastatra gatastadadhipaḥ prabhuḥ // MatsP_130.9

tārakasya puraṃ tatra śatayojanamantaram
vidyunmālipuraṃ cāpi śatayojanake 'ntare // MatsP_130.10

meruparvatasaṃkāśaṃ mayasyāpi puraṃ mahat
puṣyasaṃyogamātreṇa kālena sa mayaḥ purā // MatsP_130.11

kṛtavāṃstripuraṃ daityas trinetraḥ puṣpakaṃ yathā
yena yena mayo yāti prakurvāṇaḥ puraṃ purāt // MatsP_130.12

praśastāstatra tatraiva vāruṇyāmālayāḥ svayam
rukmarūpyāyasānāṃ ca śataśo 'tha sahasraśaḥ // MatsP_130.13

ratnācitāni śobhante purāṇyamaravidviṣām
prāsādaśatajuṣṭāni kūṭāgārotkaṭāni ca // MatsP_130.14

sarveṣāṃ kāmagāni syuḥ sarvalokātigāni ca
sodyānavāpīkūpāni sapadmasaravanti ca // MatsP_130.15

aśokavanabhūtāni kokilārutavanti ca
citraśālāviśālāni catuḥśālottamāni ca // MatsP_130.16

saptāṣṭadaśabhaumāni satkṛtāni mayena ca
bahudhvajapatākāni sragdāmālaṃkṛtāni ca // MatsP_130.17

kiṅkiṇījālaśabdāni gandhavanti mahānti ca
susaṃyuktopaliptāni puṣpanaivedyavanti ca // MatsP_130.18

yajñadhūmāndhakārāṇi saṃpūrṇakalaśāni ca
gaganāvaraṇābhāni haṃsapaṅktinibhāni ca // MatsP_130.19

paṅktīkṛtāni rājante gṛhāṇi tripure pure
muktākalāpairlambadbhir hasantīva śaśiśriyam // MatsP_130.20

mallikājātipuṣpādyair gandhadhūpādhivāsitaiḥ
pañcendriyasukhairnityaṃ samaiḥ satpuruṣairiva // MatsP_130.21

hemarājatalohādyamaṇiratnāñjanāṅkitāḥ
prākārāstripure tasmin giriprākārasaṃnibhāḥ // MatsP_130.22

ekaikasminpure tasmin gopurāṇāṃ śataṃ śatam
sapatākādhvajavatāṃ dṛśyante giriśṛṅgavat // MatsP_130.23

nūpurārāvaramyāṇi tripure tatpurāṇyapi
svargātiriktaśrīkāṇi tatra kanyāpurāṇi ca // MatsP_130.24

ārāmaiśca vihāraiśca taḍāgavaṭacatvaraiḥ
sarobhiśca saridbhiśca vanaiścopavanairapi // MatsP_130.25

divyabhogopabhogāni nānāratnayutāni ca
puṣpotkaraiśca subhagās tripurasyopanirgamāḥ
parikhāśatagambhīrāḥ kṛtā māyānivāraṇaiḥ // MatsP_130.26

niśamya taddurgavidhānamuttamaṃ kṛtaṃ mayenādbhutavīryakarmaṇā
diteḥ sutā daivatarājavairiṇaḥ sahasraśaḥ prāpuranantavikramāḥ // MatsP_130.27

tadāsurairdarpitavairimardanair janārdanaiḥ śailakarīndrasaṃnibhaiḥ
babhūva pūrṇaṃ tripuraṃ tathā purā yathāmbaraṃ bhūrijalair jalapradaiḥ // MatsP_130.28

matsya-purāṇa 131

nirmite tripure durge mayenāsuraśilpinā
taddurgaṃ durgatāṃ prāpa baddhavairaiḥ surāsuraiḥ // MatsP_131.1

sakalatrāḥ saputrāśca śastravanto 'ntakopamāḥ
mayādiṣṭāni viviśur gṛhāṇi hṛṣitāśca te // MatsP_131.2

siṃhā vanamivāneke makarā iva sāgaram
roṣaiścaivātipāruṣyaiḥ śarīramiva saṃhataiḥ // MatsP_131.3

tadvadbalibhiradhyastaṃ tatpuraṃ devatāribhiḥ
tripuraṃ saṃkulaṃ jātaṃ daityakoṭiśatākulam // MatsP_131.4

sutalādapi niṣpatya pātālāddānavālayāt
upatasthuḥ payodābhā ye ca giryupajīvinaḥ // MatsP_131.5

yo yaṃ prārthayate kāmaṃ samprāptastripurāśrayāt
tasya tasya mayastatra māyayā vidadhāti saḥ // MatsP_131.6

sacandreṣu pradoṣeṣu sāmbujeṣu saraḥsu ca
ārāmeṣu sacūteṣu tapodhanavaneṣu ca // MatsP_131.7

svaṅgāścandanadigdhāṅgāṃ mātaṃgāḥ samadā iva
mṛṣṭābharaṇavastrāśca mṛṣṭasraganulepanāḥ // MatsP_131.8

priyābhiḥ priyakrāmābhir hāvabhāvaprasūtibhiḥ
nārībhiḥ satataṃ remur muditāścaiva dānavāḥ // MatsP_131.9

mayena nirmite sthāne modamānā mahāsurāḥ
arthe dharme ca kāme ca nidadhuste matīḥ svayam // MatsP_131.10

teṣāṃ tripurayuktānāṃ tripure tridaśāriṇām
vrajati sma sukhaṃ kālaḥ svargasthānāṃ yathā tathā // MatsP_131.11

śuśrūṣante pitṝnputrāḥ patnyaścāpi patīṃstathā
vimuktakalahāścāpi prītayaḥ pracurābhavan // MatsP_131.12

nādharmastripurasthānāṃ bādhate vīryavānapi
arcayanto diteḥ putrās tripurāyatane haram // MatsP_131.13

puṇyāhaśabdānuccerur āśīrvādāṃśca vedagān
svanūpuraravonmiśrān veṇuvīṇāravānapi // MatsP_131.14

hāsaśca varanārīṇāṃ cittavyākulakārakaḥ
tripure dānavendrāṇāṃ ramatāṃ śrūyate sadā // MatsP_131.15

teṣāmarcayatāṃ devān brāhmaṇāṃśca namasyatām
dharmārthakāmamantrāṇāṃ mahānkālo 'bhyavartata // MatsP_131.16

athālakṣmīrasūyā ca tṛḍbubhukṣe tathaiva ca
kaliśca kalahaścaiva tripuraṃ viviśuḥ saha // MatsP_131.17

saṃdhyākālaṃ praviṣṭāste tripuraṃ ca bhayāvahāḥ
samadhyāsuḥ samaṃ ghorāḥ śarīrāṇi yathāmayāḥ // MatsP_131.18

sarva ete viśantastu mayena tripurāntaram
svapne bhayāvahā dṛṣṭā āviśantastu dānavān // MatsP_131.19

udite ca sahasrāṃśau śubhabhāsākare ravau
mayaḥ sabhāmāviveśa bhāskarābhyāmivāmbudaḥ // MatsP_131.20

merukūṭanibhe ramya āsane svarṇamaṇḍite
āsīnāḥ kāñcanagireḥ śṛṅge toyamuco yathā // MatsP_131.21

pārśvayostārakākhyaśca vidyunmālī ca dānavaḥ
upaviṣṭau mayasyānte hastinaḥ kalabhāviva // MatsP_131.22

tataḥ surārayaḥ sarve 'śeṣakopā raṇājire
upaviṣṭā dṛḍhaṃ viddhā dānavā devaśatravaḥ // MatsP_131.23

teṣvāsīneṣu sarveṣu sukhāsanagateṣu ca
mayo māyāvijanaka ityuvāca sa dānavān // MatsP_131.24

khecarāḥ khecarārāvā bho bho dākṣāyaṇīsutāḥ
niśāmayadhvaṃ svapno 'yaṃ mayā dṛṣṭo bhayāvahaḥ // MatsP_131.25

catasraḥ pramadāstatra trayo martyā bhayāvahāḥ
kopānalādīptamukhāḥ praviṣṭās tripurārdinaḥ // MatsP_131.26

praviśya ruṣitāste ca purāṇyatulavikramāḥ
praviṣṭāḥ sma śarīrāṇi bhūtvā bahuśarīriṇaḥ // MatsP_131.27

nagaraṃ tripuraṃ cedaṃ tamasā samavasthitam
sagṛhaṃ saha yuṣmābhiḥ sāgarāmbhasi majjitam // MatsP_131.28

ulūkaṃ rucirā nārī nagnārūḍhā kharaṃ tathā
saha strībhirhasantī ca cumbane pramadā yathā
puruṣaḥ sindutilakaś caturaṅghris trilocanaḥ // MatsP_131.29

yena sā pramadā nunnā ahaṃ caiva vibodhitaḥ
īdṛśī pramadā dṛṣṭā mayā cātibhayāvahā // MatsP_131.30

eṣa īdṛśakaḥ svapno dṛṣṭo vai ditinandanāḥ
dṛṣṭaḥ kathaṃ hi kaṣṭāya asurāṇāṃ bhaviṣyati // MatsP_131.31

yadi vo 'haṃ kṣamo rājā yadidaṃ vettha ceddhitam
nibodhadhvaṃ sumanaso na cāsūyitum arhatha // MatsP_131.32

kāmaṃ cerṣyāṃ ca kopaṃ ca asūyāṃ saṃvihāya ca
satye dame ca dharme ca munivāde ca tiṣṭhata // MatsP_131.33

śāntayaśca prayujyantāṃ pūjyatāṃ ca maheśvaraḥ
yadi nāmāsya svapnasya hy evaṃ coparamo bhavet // MatsP_131.34

kupyate no dhruvaṃ rudro devadevastrilocanaḥ
bhaviṣyāṇi ca dṛśyante yato nastripure 'surāḥ // MatsP_131.35

kalahaṃ varjayantaśca arjayantas tathārjavam
svapnodayaṃ pratīkṣadhvaṃ kālodayamathāpi ca // MatsP_131.36

śrutvā dākṣāyaṇīputrā ityevaṃ mayabhāṣitam
krodherṣyāvasthayā yuktā dṛśyante ca vināśagāḥ // MatsP_131.37

vināśam upapaśyanto hy alakṣmyā vyāpitāsurāḥ
tatraiva dṛṣṭvā te 'nyonyaṃ sakrodhāpūritekṣaṇāḥ // MatsP_131.38

atha daivaparidhvastā dānavāstripurālayāḥ
hitvā satyaṃ ca dharmaṃ ca akāryāṇyupacakramuḥ // MatsP_131.39

dviṣanti brāhmaṇānpuṇyān na cārcanti hi devatāḥ
guruṃ caiva na manyante hy anyonyaṃ cāpi cukrudhuḥ // MatsP_131.40

kalaheṣu ca sajjante svadharmeṣu hasanti ca
parasparaṃ ca nindanti ahamityeva vādinaḥ // MatsP_131.41

uccairgurūnprabhāṣante nābhibhāṣanti pūjitāḥ
akasmātsāśrunayanā jāyante ca samutsukāḥ // MatsP_131.42

dadhisaktūnpayaścaiva kapitthāni ca rātriṣu
bhakṣayanti ca śeranta ucchiṣṭāḥ saṃvṛtāstathā // MatsP_131.43

mūtraṃ kṛtvopaspṛśanti cākṛtvā pādadhāvanam
saṃviśanti ca śayyāsu śaucācāravivarjitāḥ // MatsP_131.44

saṃkucanti bhayāccaiva mārjārāṇāṃ yathākhukaḥ
bhāryāṃ gatvā na śudhyanti rahovṛttiṣu nistrapāḥ // MatsP_131.45

purā suśīlā bhūtvā ca duḥśīlatvamupāgatāḥ
devāṃstapodhanāṃścaiva bādhante tripurālayāḥ // MatsP_131.46

mayena vāryamāṇā api te vināśamupasthitāḥ
vipriyāṇyeva viprāṇāṃ kurvāṇāḥ kalahaiṣiṇaḥ // MatsP_131.47

vaibhrājaṃ nandanaṃ caiva tathā caitrarathaṃ vanam
aśokaṃ ca varāśokaṃ sarvartukamathāpi ca // MatsP_131.48

svargaṃ ca devatāvāsaṃ pūrvadevavaśānugāḥ
vidhvaṃsayanti saṃkruddhās tapodhanavanāni ca // MatsP_131.49

vidhvastadevāyatanāśramaṃ ca saṃbhagnadevadvijapūjakaṃ tu
jagadbabhūvāmararājaduṣṭair abhidrutaṃ sasyamivālivṛndaiḥ // MatsP_131.50

matsya-purāṇa 132

aśīleṣu praduṣṭeṣu dānaveṣu durātmasu
lokeṣūtsādyamāneṣu tapodhanavaneṣu ca // MatsP_132.1

siṃhanāde vyomagānāṃ teṣu bhīteṣu jantuṣu
trailokye bhayasaṃmūḍhe tamondhanvam upāgate // MatsP_132.2

ādityā vasavaḥ sādhyāḥ pitaro marutāṃ gaṇāḥ
bhītāḥ śaraṇamājagmur brahmāṇāṃ prapitāmaham // MatsP_132.3

te taṃ svarṇotpalāsīnaṃ brahmāṇaṃ samupāgatāḥ
nemurūcuśca sahitāḥ pañcāsyaṃ caturānanam // MatsP_132.4

varaguptāstavaiveha dānavāstripurālayāḥ
bādhante 'smānyathā preṣyān anuśādhi tato 'nagha // MatsP_132.5

meghāgame yathā haṃsā mṛgāḥ siṃhabhayādiva
dānavānāṃ bhayāttadvad bhramāmo hi pitāmaha // MatsP_132.6

putrāṇāṃ nāmadheyāni kalatrāṇāṃ tathaiva ca
dānavairbhrāmyamāṇānāṃ vismṛtāni tato 'nagha // MatsP_132.7

devaveśmaprabhaṅgāśca āśramabhraṃśanāni ca
dānavairlomamohāndhaiḥ kriyante ca bhramanti ca // MatsP_132.8

yadi na trāyase lokaṃ dānavairvidrutaṃ drutam
dharṣaṇānena nirdevaṃ nirmanuṣyāśramaṃ jagat // MatsP_132.9

ityevaṃ tridaśairuktaḥ padmayoniḥ pitāmahaḥ
pratyāha tridaśān sendrān indutulyānanaḥ prabhuḥ // MatsP_132.10

bhayasya yo varo datto mayā matimatāṃ varāḥ
tasyānta eṣa samprāpto yaḥ purokto mayā surāḥ // MatsP_132.11

tacca teṣāmadhiṣṭhānaṃ tripuraṃ tridaśarṣabhāḥ
ekeṣupātamokṣeṇa hantavyaṃ neṣuvṛṣṭibhiḥ // MatsP_132.12

bhavatāṃ ca na paśyāmi kamapyatra surarṣabhāḥ
yastu caikaprahāreṇa puraṃ hanyāt sadānavam // MatsP_132.13

tripuraṃ nālpavīryeṇa śakyaṃ hantuṃ śareṇa tu
ekaṃ muktvā mahādevaṃ maheśānaṃ prajāpatim // MatsP_132.14

te yūyaṃ yadi anye ca kratuvidhvaṃsakaṃ haram
yācāmaḥ sahitā devaṃ tripuraṃ sa haniṣyati // MatsP_132.15

kṛtaḥ purāṇāṃ viṣkambho yojamānāṃ śataṃ śatam
yathā caikaprahāreṇa hanyate vai bhavena tu
puṣyayogeṇa yuktāni tāni caikakṣaṇena tu // MatsP_132.16

tato devaiśca samprokto yāsyāma iti duḥkhitaiḥ
pitāmahaśca taiḥ sārdhaṃ bhavasaṃsadamāgataḥ // MatsP_132.17

taṃ bhavaṃ bhūtabhavyeśaṃ giriśaṃ śūlapāṇinam
paśyanti comayā sārdhaṃ nandinā ca mahātmanā // MatsP_132.18

agnivarṇamajaṃ devam agnikuṇḍanibhekṣaṇam
agnyādityasahasrābham agnivarṇavibhūṣitam // MatsP_132.19

candrāvayavalakṣmāṇaṃ candrasaumyatarānanam
āgamya tamajaṃ devam atha taṃ nīlalohitam
astuvangopatiṃ śambhuṃ varadaṃ pārvatīpatim // MatsP_132.20

namo bhavāya śarvāya rudrāya varadāya ca
paśūnāṃ pataye nityam ugrāya ca kapardine // MatsP_132.21

mahādevāya bhīmāya tryambakāya ca śāntaye
īśānāya bhayaghnāya namastvandhakaghātine // MatsP_132.22

nīlagrīvāya bhīmāya vedhase vedhasā stute
kumāraśatrunighnāya kumārajanakāya ca // MatsP_132.23

vilohitāya dhūmrāya varāya krathanāya ca
nityaṃ nīlaśikhaṇḍāya śūline divyaśāyine // MatsP_132.24

uragāya trinetrāya hiraṇyavasuretase
acintyāyāmbikābhartre sarvadevastutāya ca // MatsP_132.25

vṛṣadhvajāya muṇḍāya jaṭine brahmacāriṇe
tapyamānāya salile brahmaṇyāyājitāya ca // MatsP_132.26

viśvātmane viśvasṛje viśvamāvṛtya tiṣṭhate
namo 'stu divyarūpāya prabhave divyaśambhave // MatsP_132.27

abhigamyāya kāmyāya stutyāyārcyāya sarvadā
bhaktānukampine nityaṃ diśate yanmanogatam // MatsP_132.28

matsya-purāṇa 133

brahmādyaiḥ stūyamānastu devairdevo maheśvaraḥ
prajāpatimuvācedaṃ devānāṃ kva bhayaṃ mahat // MatsP_133.1

bho devāḥ svāgataṃ vo 'stu brūta yadvo manogatam
tāvadeva prayacchāmi nāstyadeyaṃ mayā hi vaḥ // MatsP_133.2

yuṣmākaṃ nitarāṃ śaṃ vai kartāhaṃ vibudharṣabhāḥ
carāmi mahadatyugraṃ yaccāpi paramaṃ tapaḥ // MatsP_133.3

vidviṣṭā vo mama dviṣṭāḥ kaṣṭāḥ kaṣṭaparākramāḥ
teṣāmabhāvaḥ saṃpādyo yuṣmākaṃ bhava eva ca // MatsP_133.4

evamuktāstu devena premṇā sabrahmakāḥ surāḥ
rudramāhurmahābhāgaṃ bhāgārhāḥ sarva eva te // MatsP_133.5

bhagavaṃstaistapastaptaṃ raudraṃ raudraparākramaiḥ
asurairvadhyamānāḥ sma vayaṃ tvāṃ śaraṇaṃ gatāḥ // MatsP_133.6

mayo nāma diteḥ putras trinetra kalahapriyaḥ
tripuraṃ yena taddurgaṃ kṛtaṃ pāṇḍuragopuram // MatsP_133.7

tadāśritya puraṃ durgaṃ dānavā varanirbhayāḥ
bādhante 'smānmahādeva preṣyamasvāminaṃ yathā // MatsP_133.8

udyānāni ca bhagnāni nandanādīni yāni ca
varāścāpsarasaḥ sarvā rambhādyā danujairhṛtāḥ // MatsP_133.9

indrasya vāhyāśca gajāḥ kumudāñjanavāmanāḥ
airāvatādyā apahṛtā devatānāṃ maheśvara // MatsP_133.10

ye cendrarathamukhyāś ca harayo 'pahṛtāsuraiḥ
jātāśca dānavānāṃ te rathayogyāsturaṃgamāḥ // MatsP_133.11

ye rathā ye gajāścaiva yāḥ striyo vasu yacca naḥ
tanno vyapahṛtaṃ daityaiḥ saṃśayo jīvite punaḥ // MatsP_133.12

trinetra evamuktastu devaiḥ śakrapurogamaiḥ
uvāca devāndeveśo varado vṛṣavāhanaḥ // MatsP_133.13

vyapagacchatu vo devā mahaddānavajaṃ bhayam
tadahaṃ tripuraṃ dhakṣye kriyatāṃ yadbravīmi tat // MatsP_133.14

yadīcchata mayā dagdhuṃ tatpuraṃ sahamānavam
rathamaupayikaṃ mahyaṃ sajjayadhvaṃ kimāsyate // MatsP_133.15

digvāsasā tathoktāste sapitāmahakāḥ surāḥ
tathetyuktvā mahādevaṃ cakruste rathamuttamam // MatsP_133.16

dharāṃ kūbarakau dvau tu rudrapārśvacarāvubhau
adhiṣṭhānaṃ śiro meror akṣo mandara eva ca // MatsP_133.17

cakruścandraṃ ca sūryaṃ ca cakre kāñcanarājate
kṛṣṇapakṣaṃ śuklapakṣaṃ pakṣadvayamapīśvarāḥ // MatsP_133.18

rathanemidvayaṃ cakrur devā brahmapuraḥsarāḥ
ādidvayaṃ pakṣayantraṃ yantrametāśca devatāḥ // MatsP_133.19

kambalāśvatarābhyāṃ ca nāgābhyāṃ samaveṣṭitam
bhārgavaścāṅgirāścaiva budho 'ṅgāraka eva ca // MatsP_133.20

śanaiścarastathā cātra sarve te devasattamāḥ
varūthaṃ gaganaṃ cakruś cārurūpaṃ rathasya te // MatsP_133.21

kṛtaṃ dvijihvanayanaṃ triveṇuṃ śātakaumbhikam
maṇimuktendranīlaiśca vṛtaṃ hyaṣṭamukhaiḥ suraiḥ // MatsP_133.22

gaṅgā sindhuḥ śatadruśca candrabhāgā irāvatī
vitastā ca vipāśā ca yamunā gaṇḍakī tathā // MatsP_133.23

sarasvatī devikā ca tathā ca sarayūrapi
etāḥ saridvarāḥ sarvā veṇusaṃjñā kṛtā rathe // MatsP_133.24

dhṛtarāṣṭrāśca ye nāgās te ca veśyātmakāḥ kṛtāḥ
vāsukeḥ kulajā ye ca ye ca raivatavaṃśajāḥ // MatsP_133.25

te sarpā darpasampūrṇāś cāpatūṇeṣv anūnagāḥ
avatasthuḥ śarā bhūtvā nānājātiśubhānanāḥ // MatsP_133.26

surasā saramā kadrūr vinatā śucireva ca
tṛṣā bubhukṣā sarvogrā mṛtyuḥ sarvaśamastathā // MatsP_133.27

brahmavadhyā ca govadhyā bālavadhyā prajābhayāḥ
gadā bhūtvā śaktayaśca tadā devarathe 'bhyayuḥ // MatsP_133.28

yugaṃ kṛtayugaṃ cātra cāturhotraprayojakāḥ
caturvarṇāḥ salīlāśca babhūvuḥ svarṇakuṇḍalāḥ // MatsP_133.29

tadyugaṃ yugasaṃkāśaṃ rathaśīrṣe pratiṣṭhitam
dhṛtarāṣṭreṇa nāgena baddhaṃ balavatā mahat // MatsP_133.30

ṛgvedaḥ sāmavedaśca yajurvedastathā paraḥ
vedāś catvāra evaite catvārasturagābhavan // MatsP_133.31

annadānapurogāṇi yāni dānāni kānicit
tānyāsanvājināṃ teṣāṃ bhūṣaṇāni sahasraśaḥ // MatsP_133.32

padmadvayaṃ takṣakaśca karkoṭakadhanaṃjayau
nāgā babhūvurevaite hayānāṃ vālabandhanāḥ // MatsP_133.33

oṃkāraprabhavāstā vā mantrayajñakratukriyāḥ
upadravāḥ pratīkārāḥ paśubandheṣṭayastathā // MatsP_133.34

yajñopavāhānyetāni tasmiṃllokarathe śubhe
maṇimuktāpravālaistu bhūṣitāni sahasraśaḥ // MatsP_133.35

pratoda oṃkāra evāsīt tadagraṃ ca vaṣaṭkṛtam
sinīvālī kuhū rākā tathā cānumatiḥ śubhā
yoktrāṇyāsaṃsturaṃgāṇām apasarpaṇavigrahāḥ // MatsP_133.36

kṛṣṇānyatha ca pītāni śvetamāñjiṣṭhakāni ca
avadātāḥ patākāstu babhūvuḥ pavaneritāḥ // MatsP_133.37

ṛtubhiśca kṛtaḥ ṣaḍbhir dhanuḥ saṃvatsaro 'bhavat
ajarā jyābhavaccāpi sāmbikā dhanuṣo dṛḍhā // MatsP_133.38

kālo hi bhagavānrudras taṃ ca saṃvatsaraṃ viduḥ
tasmādumā kālarātrir dhanuṣo jyājarābhavat // MatsP_133.39

sagarbhaṃ tripuraṃ yena dagdhavānsa trilocanaḥ
sa iṣurviṣṇusomāgnitridaivatamayo 'bhavat // MatsP_133.40

ānanaṃ hyagnirabhavac chalyaṃ somastamonudaḥ
tejasaḥ samavāyo 'tha ceṣostejo rathāṅgadhṛk // MatsP_133.41

tasmiṃśca vīryavṛddhyarthaṃ vāsukirnāgapārthivaḥ
tejaḥsaṃvasanārthaṃ vai mumocātiviṣo viṣam // MatsP_133.42

kṛtvā devā rathaṃ cāpi divyaṃ divyaprabhāvataḥ
lokādhipatimabhyetya idaṃ vacanamabruvan // MatsP_133.43

saṃskṛto 'yaṃ ratho 'smābhis tava dānavaśatrujit
idamāpatparitrāṇaṃ devānsendrapurogamān // MatsP_133.44

taṃ meruśikharākāraṃ trailokyarathamuttamam
praśasya devānsādhviti rathaṃ paśyati śaṃkaraḥ // MatsP_133.45

muhurdṛṣṭvā rathaṃ sādhu sādhvityuktvā muhurmuhuḥ
uvāca sendrānamarān amarādhipatiḥ svayam // MatsP_133.46

yādṛśo 'yaṃ rathaḥ kḷpto yuṣmābhirmama sattamāḥ
īdṛśo rathasampattyā yantā śīghraṃ vidhīyatām // MatsP_133.47

ityuktvā devadevena devā viddhā iveṣubhiḥ
avāpurmahatīṃ cintāṃ kathaṃ kāryamiti bruvan // MatsP_133.48

mahādevasya devo 'nyaḥ ko nāma sadṛśo bhavet
muktvā cakrāyudhaṃ devaṃ so 'pyasyeṣuṃ samāśritaḥ // MatsP_133.49

dhuri yuktā ivokṣāṇo ghaṭanta iva parvataiḥ
niśvasantaḥ surāḥ sarve kathametaditi bruvan // MatsP_133.50

deveṣvāha devadevo lokanāthasya dhūrgatān
ahaṃ sārathirityuktvā jagrāhāśvāṃstato 'grajaḥ // MatsP_133.51

tato devaiḥ sagandharvaiḥ siṃhanādo mahānkṛtaḥ
pratodahastaṃ samprekṣya brahmāṇaṃ sūtatāṃ gatam // MatsP_133.52

bhagavānapi viśveśo rathasthe vai pitāmahe
sadṛśaḥ sūta ityuktvā cāruroha rathaṃ haraḥ // MatsP_133.53

ārohati rathaṃ deve hy aśvā harabharāturāḥ
jānubhiḥ patitā bhūmau rajogrāsaśca grāsitaḥ // MatsP_133.54

devo dṛṣṭvātha vedāṃstān abhīrugrahayān bhayāt
ujjahāra pitṝnārtān suputra iva duḥkhitān // MatsP_133.55

tataḥ siṃharavo bhūyo babhūva rathabhairavaḥ
jayaśabdaśca devānāṃ saṃbabhūvārṇavopamaḥ // MatsP_133.56

tadoṃkāramayaṃ gṛhya pratodaṃ varadaḥ prabhuḥ
svayambhūḥ prayayau vāhān anumantrya yathājavam // MatsP_133.57

grasamānā ivākāśaṃ muṣṇanta iva medinīm
mukhebhyaḥ sasṛjuḥ śvāsān ucchvasanta ivoragāḥ // MatsP_133.58

svayambhuvā codyamānāś coditena kapardinā
vrajanti te 'śvā javanāḥ kṣayakāla ivānilāḥ // MatsP_133.59

dhvajocchrayavinirmāṇe dhvajayaṣṭimanuttamām
ākramya nandī vṛṣabhas tasthau tasmiñchivecchayā // MatsP_133.60

bhārgavāṅgirasau devau daṇḍahastau raviprabhau
rathacakre tu rakṣete rudrasya priyakāṅkṣiṇau // MatsP_133.61

śeṣaśca bhagavānnāgo 'nanto 'nantakaro 'riṇām
śarahasto rathaṃ pāti śayanaṃ brahmaṇastadā // MatsP_133.62

yamastūrṇaṃ samāsthāya mahiṣaṃ cātidāruṇam
draviṇādhipatirvyālaṃ surāṇāmadhipo dvipam // MatsP_133.63

mayūraṃ śatacandraṃ ca kūjantaṃ kiṃnaraṃ yathā
guha āsthāya varado yugopamarathaṃ pituḥ // MatsP_133.64

nandīśvaraśca bhagavāñ chūlamādāya dīptimān
pṛṣṭhataścāpi pārśvābhyāṃ lokasya kṣayakṛdyathā // MatsP_133.65

pramathāścāgnivarṇābhāḥ sāgnijvālā ivācalāḥ
anujagmū rathaṃ śārvaṃ nakrā iva mahārṇavam // MatsP_133.66

bhṛgurbharadvājavasiṣṭhagautamāḥ kratuḥ pulastyaḥ pulahastapodhanāḥ
marīciratrirbhagavānathāṅgirāḥ parāśarāgastyamukhā maharṣayaḥ // MatsP_133.67

haramajitamajaṃ pratuṣṭuvur vacanaviśeṣair vicitrabhūṣaṇaiḥ
rathastripure sakāñcanācalo vrajati sapakṣa ivādrirambare // MatsP_133.68

karigiriravimeghasaṃnibhāḥ sajalapayodaninādanādinaḥ /
pramathagaṇāḥ parivārya devaguptaṃ rathamabhitaḥ prayayuḥ svadarpayuktāḥ // MatsP_133.69*

makaratimitimiṅgilāvṛtaḥ pralaya ivātisamuddhato 'rṇavaḥ
vrajati rathavaro 'tibhāsvaro hy aśaninipātapayodaniḥsvanaḥ // MatsP_133.70

matsya-purāṇa 134

pūjyamāne rathe tasmiṃl lokairdeve rathe sthite
pramatheṣu nadatsūgraṃ pravadatsu ca sādhviti // MatsP_134.1

īśvarasvaraghoṣeṇa nardamāne mahāvṛṣe
jayatsu vipreṣu tathā garjatsu turageṣu ca // MatsP_134.2

raṇāṅgaṇātsamutpatya devarṣirnāradaḥ prabhuḥ
kāntyā candropamastūrṇaṃ tripuraṃ puramāgataḥ // MatsP_134.3

autpātikaṃ tu daityānāṃ tripure vartate dhruvam
nāradaścātra bhagavān prādurbhūtastapodhanaḥ // MatsP_134.4

āgataṃ jaladābhāsaṃ sametāḥ sarvadānavāḥ
uttasthurnāradaṃ dṛṣṭvā abhivādanavādinaḥ // MatsP_134.5

tamarghyeṇa ca pādyena madhuparkeṇa ceśvarāḥ
nāradaṃ pūjayāmāsur brahmāṇamiva vāsavaḥ // MatsP_134.6

teṣāṃ sa pūjāṃ pūjārhaḥ pratigṛhya tapodhanaḥ
nāradaḥ sukhamāsīnaḥ kāñcane paramāsane // MatsP_134.7

mayastu sukhamāsīne nārade nāradodbhave
yathārhaṃ dānavaiḥ sārdham āsīno dānavādhipaḥ // MatsP_134.8

āsīnaṃ nāradaṃ prekṣya mayastvatha mahāsuraḥ
abravīdvacanaṃ tuṣṭo hṛṣṭaromānanekṣaṇaḥ // MatsP_134.9

autpātikaṃ pure 'smākaṃ yathā nānyatra kutracit
vartate vartamānajña vada tvaṃ hi ca nārada // MatsP_134.10

dṛśyante bhayadāḥ svapnā bhajyante ca dhvajāḥ param
vinā ca vāyunā ketuḥ patate ca tathā bhuvi // MatsP_134.11

aṭṭālakāśca nṛtyante sapatākāḥ sagopurāḥ
hiṃsa hiṃseti śrūyante giraśca bhayadāḥ pure // MatsP_134.12

nāhaṃ bibhemi devānāṃ sendrāṇāmapi nārada
muktvaikaṃ varadaṃ sthāṇuṃ bhaktābhayakaraṃ haram // MatsP_134.13

bhagavannāstyaviditam utpāteṣu tavānagha
anāgatamatītaṃ ca bhavāñjānāti tattvataḥ // MatsP_134.14

tadetanno bhayasthānam utpātābhiniveditam
kathayasva muniśreṣṭha prapannasya tu nārada // MatsP_134.15

ityukto nāradastena mayenāmayavarjitaḥ // MatsP_134.16

śṛṇu dānava tattvena bhavantyautpātikā yathā
dharmeti dhāraṇe dhātur māhātmye caiva paṭhyate
dhāraṇācca mahattvena dharma eṣa nirucyate // MatsP_134.17

sa iṣṭaprāpako dharma ācāryairupadiśyate
itaraścāniṣṭaphala ācāryairnopadiśyate // MatsP_134.18

utpathānmārgamāgacchen mārgācceva vimārgatām
vināśastasya nirdeśya iti vedavido viduḥ // MatsP_134.19

tvamadharmarathārūḍhaḥ sahaibhirmattadānavaiḥ
apakāriṣu devānāṃ kuruṣe tvaṃ sahāyatām // MatsP_134.20

tadetānyevamādīni utpātāveditāni ca
vaināśikāni dṛśyante dānavānāṃ tathaiva ca // MatsP_134.21

eṣa rudraḥ samāsthāya mahālokamayaṃ ratham
āyāti tripuraṃ hantuṃ maya tvāmasurānapi // MatsP_134.22

sa tvaṃ mahaujasaṃ nityaṃ prapadyasva maheśvaram
yāsyase saha putreṇa dānavaiḥ saha mānada // MatsP_134.23

ityevamāvedya bhayaṃ dānavopasthitaṃ mahat
dānavānāṃ punardevo deveśapadamāgataḥ // MatsP_134.24

nārade tu munau yāte mayo dānavanāyakaḥ
śūrasaṃmatamityevaṃ dānavānāha dānavaḥ // MatsP_134.25

śūrāḥ stha jātaputrāḥ stha kṛtakṛtyāḥ stha dānavāḥ
yudhyadhvaṃ daivataiḥ sārdhaṃ kartavyaṃ cāpi no bhayam // MatsP_134.26

jitvā vayaṃ bhaviṣyāmaḥ sarve 'marasabhāsadaḥ
devāṃśca sendrakānhatvā lokānbhokṣyāmahe 'surāḥ // MatsP_134.27

aṭṭālakeṣu ca tathā tiṣṭhadhvaṃ śastrapāṇayaḥ
daṃśitā yuddhasajjāśca tiṣṭhadhvaṃ prodyatāyudhāḥ // MatsP_134.28

purāṇi trīṇi caitāni yathāsthāneṣu dānavāḥ
tiṣṭhadhvaṃ laṅghanīyāni bhaviṣyanti purāṇi ca // MatsP_134.29

namogatāstathā śūrā devatā viditā hi vaḥ
tāḥ prayatnena vāryāśca vidāryāścaiva sāyakaiḥ // MatsP_134.30

iti danutanayānmayastathoktvā suragaṇavāraṇavāraṇe vacāṃsi
yuvatijanaviṣaṇṇamānasaṃ tat tripurapuraṃ sahasā viveśa rājā // MatsP_134.31

atha rajataviśuddhabhāvabhāvo bhavamabhipūjya digambaraṃ sugīrbhiḥ
śaraṇamupajagāma devadevaṃ madanāryandhakayajñadehaghātam // MatsP_134.32

mayamabhayapadaiṣiṇaṃ prapannaṃ na kila bubodha tṛtīyadīptanetraḥ
tadabhimatamadāttataḥ śaśāṅkī sa ca kila nirbhaya eva dānavo 'bhūt // MatsP_134.33

matsya-purāṇa 135

tato raṇe devabalaṃ nārado 'bhyagamatpunaḥ
āgatya caiva tripurāt sabhāyāmāsthitaḥ svayam // MatsP_135.1

ilāvṛtamiti khyātaṃ tadvarṣaṃ vistṛtāyatam
yatra yajño balervṛtto baliryatra ca saṃyataḥ // MatsP_135.2

devānāṃ janmabhūmiryā triṣu lokeṣu viśrutā
vivāhāḥ kratavaścaiva jātakarmādikāḥ kriyāḥ // MatsP_135.3

devānāṃ yatra vṛttāni kanyādānāni yāni ca
reme nityaṃ bhavo yatra sahāyaiḥ pārṣadairgaṇaiḥ // MatsP_135.4

lokapālāḥ sadā yatra tasthurmerugirau yathā
madhupiṅgalanetrastu candrāvayavabhūṣaṇaḥ
devānāmadhipaṃ prāha gaṇapāṃśca maheśvaraḥ // MatsP_135.5

vāsavaitad arīṇāṃ te tripuraṃ paridṛśyate
vimānaiśca patākābhir dhvajaiśca samalaṃkṛtam // MatsP_135.6

idaṃ vṛttamidaṃ khyātaṃ vahnivadbhṛśatāpanam
ete janā giriprakhyāḥ sakuṇḍalakirīṭinaḥ // MatsP_135.7

prākāragopurāṭṭeṣu kakṣānte dānavāḥ sthitāḥ
ime ca toyadābhāsā danujā vikṛtānanāḥ // MatsP_135.8

nirgacchanti puro daityāḥ sāyudhā vijayaiṣiṇaḥ // MatsP_135.9

sa tvaṃ suraśataiḥ sārdhaṃ sasahāyo varāyudhaḥ
sahadbhirmāmakairbhṛtyair vyāpādaya mahāsurān // MatsP_135.10

ahaṃ ca rathavaryeṇa niścalācalavatsthitaḥ
puraḥ purasya randhrārthī sthāsyāmi vijayāya vaḥ // MatsP_135.11

yadā tu puṣyayogeṇa ekatvaṃ sthāsyate puram
tadetannirdahiṣyāmi śareṇaikena vāsava // MatsP_135.12

ityukto vai bhagavatā rudreṇeha sureśvaraḥ
yayau tattripuraṃ jetuṃ tena sainyena saṃvṛtaḥ // MatsP_135.13

prakrāntarathabhīmaistaiḥ sadevaiḥ pārṣadāṃ gaṇaiḥ
kṛtasiṃharavopetair udgacchadbhirivāmbudaiḥ // MatsP_135.14

tena nādena tripurād dānavā yuddhalālasāḥ
utpatya dudruvuśceluḥ sāyudhāḥ khe gaṇeśvarān // MatsP_135.15

anye payodharārāvāḥ payodharasamā babhuḥ
sasiṃhanādaṃ vāditraṃ vādayāmāsuruddhatāḥ // MatsP_135.16

devānāṃ siṃhanādaśca sarvatūryaravo mahān
grasto 'bhūddaityanādaiśca candrastoyadharairiva // MatsP_135.17

candrodayātsamudbhūtaḥ paurṇamāsa ivārṇavaḥ
tripuraṃ prabhavattadvad bhīmarūpamahāsuraiḥ // MatsP_135.18

prākāreṣu pure tatra gopureṣvapi cāpare
aṭṭālakānsamāruhya kecic calitavādinaḥ // MatsP_135.19

svarṇamālādharāḥ śūrāḥ prabhāsitakarāmbarāḥ
kecin nadanti danujās toyamattā ivāmbudāḥ // MatsP_135.20

itaścetaśca dhāvantaḥ kecidudbhūtavāsasaḥ
kimetaditi papracchur anyonyaṃ gṛhamāśritāḥ // MatsP_135.21

kimetannaiva jānāmi jñānamantarhitaṃ hi me
jñāsyase 'nantareṇeti kālo vistārato mahān // MatsP_135.22

so 'pyasau pṛthvīsāraṃ ca siṃhaśca rathamāsthitaḥ
tiṣṭhate tripuraṃ pīḍya dehaṃ vyādhirivocchritaḥ // MatsP_135.23

ya eṣo 'sti sa eṣo 'stu kā cintā sambhrame sati
ehi āyudham ādāya kva me pṛcchā bhaviṣyati // MatsP_135.24

iti te 'nyonyamāviddhā uttarottarabhāṣiṇaḥ
āsādya pṛcchanti tadā dānavāstripurālayāḥ // MatsP_135.25

tārakākhyapure daityās tārakākhyapuraḥsarāḥ
nirgatāḥ kupitāstūrṇaṃ bilādiva mahoragāḥ // MatsP_135.26

nirdhāvantastu te daityāḥ pramathādhipayūthapaiḥ
niruddhā gajarājāno yathā kesariyūthapaiḥ // MatsP_135.27

darpitānāṃ tataścaiṣāṃ darpitānām ivāgnīnām
rūpāṇi jajvalusteṣām agnīnāmiva dhamyatām // MatsP_135.28

tato bṛhanti cāpāni bhīmanādāni sarvaśaḥ
nikṛṣya jaghnuranyonyam iṣubhiḥ prāṇabhojanaiḥ // MatsP_135.29

mārjāramṛgabhīmāsyān pārṣadānvikṛtānanān
dṛṣṭvā dṛṣṭvāhasannuccair dānavā rūpasampadā // MatsP_135.30

bāhubhiḥ parighākāraiḥ kṛṣyatāṃ dhanuṣāṃ śarāḥ
bhaṭavarmeṣu viviśus taḍāgānīva pakṣiṇaḥ // MatsP_135.31

mṛtāḥ stha kva nu yāsyadhvaṃ haniṣyāmo nivartatām
ityevaṃ paruṣāṇyuktvā dānavāḥ pārṣadarṣabhān // MatsP_135.32

bibhiduḥ sāyakaistīkṣṇaiḥ sūryapādā ivāmbudān
pramathā api siṃhākṣāḥ siṃhavikrāntavikramāḥ
khaṇḍaśailaśilāvṛkṣair bibhidur daityadānavān // MatsP_135.33

ambudairākulamiva haṃsākulamivāmbaram
dānavākulamatyarthaṃ tatpuraṃ sakalaṃ babhau // MatsP_135.34

vikṛṣṭacāpā daityendrāḥ sṛjanti śaradurdinam
indracāpāṅkitoraskā jaladā iva durdinam // MatsP_135.35

iṣubhistāḍyamānāste bhūyo bhūyo gaṇeśvarāḥ
cakruste dehaniryāsaṃ svarṇadhātumivācalāḥ // MatsP_135.36

tathā vṛkṣaśilāvajraśūlapaṭṭiparaśvadhaiḥ
cūrṇyante 'bhihatā daityāḥ kācāṣṭaṅkahatā iva // MatsP_135.37

candrodayātsamudbhūtaḥ paurṇamāsa ivārṇavaḥ
tripuraṃ prabhavat tadvad bhīmarūpamahāsuraiḥ // MatsP_135.38

tārakākhyo jayatyeṣa iti daityā aghoṣayan
jayatīndraśca rudraśca ityeva ca gaṇeśvarāḥ // MatsP_135.39

vāritā dāritā bāṇair yodhāstasminbalārṇave
niḥsvananto 'mbusamaye jalagarbhā ivāmbudāḥ // MatsP_135.40

karaiśchinnaiḥ śirobhiśca dhvajaiśchattraiśca pāṇḍuraiḥ
yuddhabhūmirbhayavatī māṃsaśoṇitapūritā // MatsP_135.41

vyomni cotplutya sahasā tālamātraṃ varāyudhaiḥ
dṛḍhāhatāḥ patan pūrvaṃ dānavāḥ pramathāstathā // MatsP_135.42

siddhāścāpsarasaścaiva cāraṇāśca nabhogatāḥ
dṛḍhaprahārahṛṣitāḥ sādhu sādhviti cukruśuḥ // MatsP_135.43

anāhatāśca viyati devadundubhayastathā
nadanto meghaśabdena śarabhā iva roṣitāḥ // MatsP_135.44

te tasmiṃstripure daityā nadyaḥ sindhupatāviva
viśanti kruddhavadanā valmīkamiva pannagāḥ // MatsP_135.45

tārakākhyapure tasmin surāḥ śūrāḥ samantataḥ
saśastrā nipatanti sma sapakṣā iva bhūdharāḥ // MatsP_135.46

yodhayanti tribhāgeṇa tripure tu gaṇeśvarāḥ
vidyunmālī mayaścaiva magnau ca drumavadraṇe // MatsP_135.47

vidyunmālī sa daityendro girīndrasadṛśadyutiḥ
ādāya parighaṃ ghoraṃ tāḍayāmāsa nandinam // MatsP_135.48

sa nandī dānavendreṇa parigheṇa dṛḍhāhataḥ
bhramate madhunā vyaktaḥ purā nārāyaṇo yathā // MatsP_135.49

nandīśvare gate tatra gaṇapāḥ khyātavikramāḥ
dudruvurjātasaṃrambhā vidyunmālinamāsuram // MatsP_135.50

ghaṇṭākarṇaḥ śaṅkukarṇo mahākālaśca pārṣadāḥ
tataśca sāyakaiḥ sarvān gaṇapāngaṇapākṛtīn // MatsP_135.51

bhūyo bhūyaḥ sa vivyādha gaṇeśvaramahattamān
bhittvā bhittvā rurāvoccair nabhasyambudharo yathā // MatsP_135.52

tasyārambhitaśabdena nandī dinakaraprabhaḥ
saṃjñāṃ prāpya tataḥ so 'pi vidyunmālinamādravat // MatsP_135.53

rudradattaṃ tadā dīptaṃ dīptānalasamaprabham
vajraṃ vajranibhāṅgasya dānavasya sasarja ha // MatsP_135.54

taṃ nandibhujanirmuktaṃ muktāphalavibhūṣitam
papāta vakṣasi tadā vajraṃ daityasya bhīṣaṇam // MatsP_135.55

sa vajranihato daityo vajrasaṃhananopamaḥ
papāta vajrābhihataḥ śakreṇādririvāhataḥ // MatsP_135.56

daityeśvaraṃ vinihataṃ nandinā kulanandinā
cukruśurdānavāḥ prekṣya dudruvuśca gaṇādhipāḥ // MatsP_135.57

duḥkhāmarṣitaroṣāste vidyunmālini pātite
drumaśailamahāvṛṣṭiṃ payodāḥ sasṛjuryathā // MatsP_135.58

te pīḍyamānā gurubhir giribhiśca gaṇeśvarāḥ
kartavyaṃ na viduḥ kiṃcid vandyamādhārmikā iva // MatsP_135.59

tato 'suravaraḥ śrīmāṃs tārakākhyaḥ pratāpavān
satarūṇāṃ girīṇāṃ vai tulyarūpadharo babhau // MatsP_135.60

bhinnottamāṅgā gaṇapā bhinnapādāṅkitānanāḥ
virejurbhujagā mantrair vāryamāṇā yathā tathā // MatsP_135.61

mayena māyāvīryeṇa vadhyamānā gaṇeśvarāḥ
bhramanti bahuśabdālāḥ pañjare śakunā iva // MatsP_135.62

tayāsuravaraḥ śrīmāṃs tārakākhyaḥ pratāpavān
dadāha ca balaṃ sarvaṃ śuṣkendhanamivānalaḥ // MatsP_135.63

tārakākhyena vāryante śaravarṣaistadā gaṇāḥ
mayena māyānihatās tārakākhyena ceṣubhiḥ
gaṇeśā vidhurā jātā jīrṇamūlā yathā drumāḥ // MatsP_135.64

bhūyaḥ saṃpatate cāgnir grahāngrāhānbhujaṃgamān
girīndrāṃśca harīnvyāghrān vṛkṣān sṛmaravarṇakān // MatsP_135.65

śarabhānaṣṭapādāṃśca apaḥ pavanameva ca
mayo māyābalenaiva pātayatyeva śatruṣu // MatsP_135.66

te tārakākhyena mayena māyayā saṃmuhyamānā vivaśā gaṇeśvarāḥ
nāśaknuvaṃste manasāpi ceṣṭituṃ yathendriyārthā muninābhisaṃyatāḥ // MatsP_135.67

mahājalāgnyādisakuñjaroragair harīndravyāghrarkṣatarakṣurākṣasaiḥ
vibādhyamānāstamasā vimohitāḥ samudramadhyeṣviva gādhakāṅkṣiṇaḥ // MatsP_135.68

saṃmardyamāneṣu gaṇeśvareṣu saṃnardamāneṣu suretareṣu
tataḥ surāṇāṃ pravarābhirakṣituṃ riporbalaṃ saṃviviśuḥ sahāyudhāḥ // MatsP_135.69

yamo gadāstro varuṇaśca bhāskaras tathā kumāro 'marakoṭisaṃyutaḥ
svayaṃ ca śakraḥ sitanāgavāhanaḥ kulīśapāṇiḥ suralokapuṃgavaḥ // MatsP_135.70

sa coḍunāthaḥ sasuto divākaraḥ sa sāntakastryakṣapatir mahādyutiḥ
ete ripūṇāṃ prabalābhirakṣitaṃ tadā balaṃ saṃviviśurmadoddhatāḥ // MatsP_135.71

yathā vanaṃ darpitakuñjarādhipā yathā nabhaḥ sāmbudharaṃ divākaraḥ
yathā ca siṃhairvijaneṣu gokulaṃ tathā balaṃ tattridaśair abhidrutam // MatsP_135.72

kṛtaprahārāturadīnadānavaṃ tatastvabhajyanta balaṃ hi pārṣadāḥ
svarjyotiṣāṃ jyotir ivoṣmavān harir yathā tamo ghorataraṃ narāṇām // MatsP_135.73

viśāntayāmāsa yathā sadaiva niśākaraḥ saṃcitaśārvaraṃ tamaḥ
tato 'pakṛṣṭe ca tamaḥprabhāve astraprabhāve ca vivardhamāne // MatsP_135.74

diglokapālair gaṇanāyakaiśca kṛto mahānsiṃharavo muhūrtam
saṃkhye vibhagnā vikarā vipādāś chinnottamāṅgāḥ śarapūritāṅgāḥ // MatsP_135.75

devetarā devavarairvibhinnāḥ sīdanti paṅkeṣu yathā gajendrāḥ
vajreṇa bhīmena ca vajrapāṇiḥ śaktyā ca śaktyā ca mayūraketuḥ // MatsP_135.76

daṇḍena cogreṇa ca dharmarājaḥ pāśena cogreṇa ca vārigoptā
śūlena kālena ca yakṣarājo vīryeṇa tejasvitayā sukeśaḥ // MatsP_135.77

gaṇeśvarāste surasaṃnikāśāḥ pūrṇāhutīsiktaśikhiprakāśāḥ
utsādayante danuputravṛndān yathaiva indrāśanayaḥ patantyaḥ // MatsP_135.78

mayastu devānparirakṣitāram umātmajaṃ devavaraṃ kumāram
śareṇa bhittvā sa hi tārakāsutaṃ sa tārakākhyāsuram ābabhāṣe // MatsP_135.79

kṛtvā prahāraṃ praviśāmi vīraṃ puraṃ hi daityendrabalena yuktaḥ
viśrāmamūrjaskaramapyavāpya punaḥ kariṣyāmi raṇaṃ prapannaiḥ // MatsP_135.80

vayaṃ hi śastrakṣatavikṣatāṅgā viśīrṇaśastradhvajavarmavāhāḥ
jayaiṣiṇaste jayakāśinaśca gaṇeśvarā lokavarādhipāśca // MatsP_135.81

mayasya śrutvā divi tārakākhyo vaco 'bhikāṅkṣankṣatajopamākṣaḥ
viveśa tūrṇaṃ tripuraṃ diteḥ sutaiḥ sutairadityā yudhi vṛddhaharṣaiḥ // MatsP_135.82

tataḥ saśaṅkhānakabheribhīmaṃ sasiṃhanādaṃ harasainyamābabhau /
mayānugaṃ ghoragabhīragahvaraṃ yathā siṃhanāditam // MatsP_135.83*

matsya-purāṇa 136

mayaḥ prahāraṃ kṛtvā tu māyāvī dānavarṣabhaḥ
viveśa tūrṇaṃ tripuram abhraṃ nīlamivāmbaram // MatsP_136.1

sa dīrghamuṣṇaṃ niḥśvasya dānavānvīkṣya madhyagān
dadhyau lokakṣaye prāpte kālaṃ kāla ivāparaḥ // MatsP_136.2

indro 'pi bibhyate yasya sthito yuddhepsuragrataḥ
sa cāpi nidhanaṃ prāpto vidyunmālī mahāyaśāḥ // MatsP_136.3

durgaṃ vai tripurasyāsya na samaṃ vidyate puram
tasyāpyeṣo 'nayaḥ prāpto na durgaṃ kāraṇaṃ kvacit // MatsP_136.4

kālasyaiva vaśe sarvaṃ durgaṃ durgataraṃ ca yat
kāle kruddhe kathaṃ kālāt trāṇaṃ no 'dya bhaviṣyati // MatsP_136.5

ekeṣu triṣu yatkiṃcid balaṃ vai sarvajantuṣu
kālasya tadvaśaṃ sarvam iti paitāmaho vidhiḥ // MatsP_136.6

asminkaḥ prabhavedyogo hy asaṃdhārye 'mitātmani
laṅghane kaḥ samarthaḥ syād ṛte devaṃ maheśvaram // MatsP_136.7

bibhemi nendrāddhi yamād varuṇānna ca vittapāt
svāmī caiṣāṃ tu devānāṃ durjayaḥ sa maheśvaraḥ // MatsP_136.8

aiśvaryasya phalaṃ yattat prabhutvasya ca yatphalam
tadadya darśayiṣyāmi yāvadvīrāḥ samantataḥ // MatsP_136.9

vāpīmamṛtatoyena pūrṇāṃ srakṣye varauṣadhīḥ
jīviṣyanti tadā daityāḥ saṃjīvanavarauṣadhaiḥ // MatsP_136.10

iti saṃcintya balavān mayo māyāvināṃ varaḥ
māyayā sasṛje vāpīṃ rambhāmiva pitāmahaḥ // MatsP_136.11

dviyojanāyatāṃ dīrghāṃ pūrṇayojanavistṛtām
ārohasaṃkramavatīṃ citrarūpāṃ kathāmiva // MatsP_136.12

indoḥ kiraṇakalpena mṛṣṭenāmṛtagandhinā
pūrṇāṃ paramatoyena guṇapūrṇāmivāṅganām // MatsP_136.13

utpalaiḥ kumudaiḥ padmair vṛtāṃ kādambakaistathā
candrabhāskaravarṇābhair bhīmair āvaraṇairvṛtām // MatsP_136.14

khagair madhurarāvaiśca cārucāmīkaraprabhaiḥ
kāmaiṣibhir ivākīrṇāṃ jīvānāmaraṇīm iva // MatsP_136.15

tāṃ vāpīṃ sṛjya sa mayo gaṅgāmiva maheśvaraḥ
tasyāṃ prakṣālayāmāsa vidyunmālinamāditaḥ // MatsP_136.16

sa vāpyāṃ majjito daityo devaśatrurmahābalaḥ
uttasthāvindhanairiddhaḥ sadyo huta ivānalaḥ // MatsP_136.17

mayasya cāñjaliṃ kṛtvā tārakākhyo 'bhivāditaḥ
vidyunmālīti vacanaṃ mayamutthāya cābravīt // MatsP_136.18

kva nandī saha rudreṇa vṛtaḥ pramathajambukaiḥ
yudhyāmo 'rīn viniṣpīḍya dayā deheṣu kā hi naḥ // MatsP_136.19

anvāsyaiva ca rudrasya bhavāmaḥ prabhaviṣṇavaḥ
tairvā vinihatā yuddhe bhaviṣyāmo yamāśanāḥ // MatsP_136.20

vidyunmāler niśamyaitan mayo vacanamūrjitam
taṃ pariṣvajya sārdrākṣa idamāha mahāsuraḥ // MatsP_136.21

vidyunmālinna me rājyam abhipretaṃ na jīvitam
tvayā vinā mahābāho kimanyena mahāsura // MatsP_136.22

mahāmṛtamayī vāpī hy eṣā māyābhirīśvara
sṛṣṭā dānavadaityānāṃ hatānāṃ jīvavardhinī // MatsP_136.23

diṣṭyā tvāṃ daitya paśyāmi yamalokād ihāgatam
durgatāvanayagrastaṃ bhokṣyāmo 'dya mahānidhim // MatsP_136.24

dṛṣṭvā dṛṣṭvā ca tāṃ vāpīṃ māyayā mayanirmitām
hṛṣṭānanākṣā daityendrā idaṃ vacanamabruvan // MatsP_136.25

dānavā yudhyatedānīṃ pramathaiḥ saha nirbhayāḥ
mayena nirmitā vāpī hatānsaṃjīvayiṣyati // MatsP_136.26

tataḥ kṣubdhāmbudhinibhā bherī sā tu bhayaṃkarī
vādyamānā nanādoccai rauravī sā punaḥ punaḥ // MatsP_136.27

śrutvā bherīravaṃ ghoraṃ meghārambhitasaṃnibham
nyapatannasurāstūrṇaṃ tripurādyuddhalālasāḥ // MatsP_136.28

loharājatasauvarṇaiḥ kaṭakairmaṇirājitaiḥ
āmuktaiḥ kuṇḍalairhārair mukuṭairapi cotkaṭaiḥ // MatsP_136.29

dhūmāyitā hyaviramā jvalanta iva pāvakāḥ
āyudhāni samādāya kāśino dṛḍhavikramāḥ // MatsP_136.30

nṛtyamānā iva naṭā garjanta iva toyadāḥ
karocchrayā iva gajāḥ siṃhā iva ca nirbhayāḥ // MatsP_136.31

hradā iva ca gambhīrāḥ sūryā iva pratāpitāḥ
drumā iva ca daityendrās trāsayanto balaṃ mahat // MatsP_136.32

pramathā api sotsāhā garuḍotpātapātinaḥ
yuyutsavo 'bhidhāvanti dānavāndānavārayaḥ // MatsP_136.33

nandīśvareṇa pramathās tārakākhyena dānavāḥ
cakruḥ saṃhatya saṃgrāmaṃ codyamānā balena ca // MatsP_136.34

te 'sibhiścandrasaṃkāśaiḥ śūlaiścānalapiṅgalaiḥ
bāṇaiśca dṛḍhanirmuktair abhijaghnuḥ parasparam // MatsP_136.35

śarāṇāṃ sṛjyamānānām asīnāṃ ca nipātyatām
rūpāṇyāsanmaholkānāṃ patantīnāmivāmbarāt // MatsP_136.36

śaktibhirbhinnahṛdayā nirdayā iva pātitāḥ
nirayeṣviva nirmagnāḥ kūjante pramathāsurāḥ // MatsP_136.37

hemakuṇḍalayuktāni kirīṭotkaṭavanti ca
śirāṃsyurvyāṃ patanti sma girikūṭā ivātyaye // MatsP_136.38

paraśvadhaiḥ paṭṭiśaiśca khaḍgaiśca parighaistathā
chinnāḥ karivarākārā nipetuste dharātale // MatsP_136.39

garjanti sahasā hṛṣṭāḥ pramathā bhīmagarjanāḥ
sādhayantyapare siddhā yuddhagāndharvamadbhutam // MatsP_136.40

balavānbhāsi pramatha darpito bhāsi dānava
iti coccārayanvācaṃ vāraṇā raṇadhūrgatāḥ // MatsP_136.41

parighairāhatāḥ kecid dānavaiḥ śaṃkarānugāḥ
vamante rudhiraṃ vaktraiḥ svarṇadhātumivācalāḥ // MatsP_136.42

pramathairapi nārācair asurāḥ suraśatravaḥ
drumaiśca giriśṛṅgaiśca gāḍhamevāhave hatāḥ // MatsP_136.43

sūditānatha tāndaityān anye dānavapuṃgavāḥ
utkṣipya cikṣipur vāpyāṃ mayadānavacoditāḥ // MatsP_136.44

te cāpi bhāsvarairdehaiḥ svargaloka ivāmarāḥ
uttasthurvāpīmāsādya sadrūpābharaṇāmbarāḥ // MatsP_136.45

athaike dānavāḥ prāpya vāpīprakṣepaṇād asūn
āsphoṭya siṃhanādaṃ ca kṛtvādhāvaṃstathāsurāḥ // MatsP_136.46

dānavāḥ pramathānetān prasarpata kim āsatha
hatānapi hi vo vāpī punarujjīvayiṣyati // MatsP_136.47

evaṃ śrutvā śaṅkukarṇo vaco 'gragrahasaṃnibhaḥ
drutamevaitya deveśam idaṃ vacanamabravīt // MatsP_136.48

sūditāḥ sūditā deva pramathairasurā hyamī
uttiṣṭhanti punarbhīmāḥ sasyā iva jalokṣitāḥ // MatsP_136.49

asminkila pure vāpī pūrṇāmṛtarasāmbhasā
nihatā nihatā yatra kṣiptā jīvanti dānavāḥ // MatsP_136.50

iti vijñāpayaddevaṃ śaṅkukarṇo maheśvaram
abhavandānavabala utpātā vai sudāruṇāḥ // MatsP_136.51

tārakākhyaḥ subhīmākṣo dāritāsyo hariryathā
abhyadhāvatsusaṃkruddho mahādevarathaṃ prati // MatsP_136.52

tripure tu mahānghoro bherīśaṅkharavo babhau
dānavā niḥsṛtā dṛṣṭvā devadevarathe suram // MatsP_136.53

bhūkampaścābhavattatra śatāṅgo bhūgato 'bhavat
dṛṣṭvā kṣobhamagādrudraḥ svayambhūśca pitāmahaḥ // MatsP_136.54

tābhyāṃ devavariṣṭhābhyām anvitaḥ sa rathottamaḥ
anāyatanam āsādya sīdate guṇavāniva // MatsP_136.55

dhātukṣaye deha iva grīṣme cālpamivodakam
śaithilyaṃ yāti sa rathaḥ sneho viprakṛto yathā // MatsP_136.56

rathādutpatyātmabhūr vai sīdantaṃ tu rathottamam
ujjahāra mahāprāṇo rathaṃ trailokyarūpiṇam // MatsP_136.57

tadā śarādviniṣpatya pītavāsā janārdanaḥ
vṛṣarūpaṃ mahatkṛtvā rathaṃ jagrāha durdharam // MatsP_136.58

sa viṣāṇābhyāṃ trailokyaṃ rathameva mahārathaḥ
pragṛhyodvahate sajjaṃ kulaṃ kulavaho yathā // MatsP_136.59

tārakākhyo 'pi daityendro girīndra iva pakṣavān
abhyadravattadā devaṃ brahmāṇaṃ hatavāṃśca saḥ // MatsP_136.60

sa tārakākhyābhihataḥ pratodaṃ nyasya kūbare
vijajvāla muhurbrahmā śvāsaṃ vaktrāt samudgiran // MatsP_136.61

tatra daityairmahānādo dānavairapi bhairavaḥ
tārakākhyasya pūjārthaṃ kṛto jaladharopamaḥ // MatsP_136.62

rathacaraṇakaro 'tha mahāmṛdhe vṛṣabhavapurvṛṣabhendrapūjitaḥ
dititanayabalaṃ vimardya sarvaṃ tripurapuraṃ praviveśa keśavaḥ // MatsP_136.63

sajalajaladarājitāṃ samastāṃ kumudavarotpalaphullapaṅkajāḍhyām
suragururapibatpayo 'mṛtaṃ tad raviriva saṃcitaśārvaraṃ tamo 'ndham // MatsP_136.64

vāpīṃ pītvāsurendrāṇāṃ pītavāsā janārdanaḥ
nardamāno mahābāhuḥ praviveśa śaraṃ tataḥ // MatsP_136.65

tato 'surā bhīmagaṇeśvarairhatāḥ prahārasaṃvardhitaśoṇitāpagāḥ
parāṅmukhā bhīmamukhaiḥ kṛtā raṇe yathā nayābhyudyatatatparairnaraiḥ // MatsP_136.66

sa tārakākhyas taḍinmālireva ca mayena sārdhaṃ pramathairabhidrutāḥ
puraṃ parāvṛtya nu te śarārditā yathā śarīraṃ pavanodaye gatāḥ // MatsP_136.67

gaṇeśvarābhyudyatadarpakāśino mahendranandīśvaraṣaṇmukhā yudhi
vineduruccairjahasuśca durmadā jayema candrādidigīśvaraiḥ saha // MatsP_136.68

pramathaiḥ samare bhinnās traipurāste surārayaḥ
puraṃ praviviśurbhītāḥ pramathairbhagnagopuram // MatsP_137.1

śīrṇadaṃṣṭrā yathā nāgā bhagnaśṛṅgā yathā vṛṣāḥ
yathā vipakṣāḥ śakunā nadyaḥ kṣīṇodakā yathā // MatsP_137.2

mṛtaprāyāstathā daityā daivatairvikṛtānanāḥ
babhūvuste vimanasaḥ kathaṃ kāryamiti bruvan // MatsP_137.3

atha tānmlānamanasas tadā tāmarasānanaḥ
uvāca daityo daityānāṃ paramādhipatirmayaḥ // MatsP_137.4

kṛtvā yuddhāni ghorāṇi pramathaiḥ saha sāmaraiḥ
toṣayitvā tathā yuddhe pramathānamaraiḥ saha // MatsP_137.5

yūyaṃ yatprathamaṃ daityāḥ paścācca balapīḍitāḥ
praviṣṭā nagaraṃ trāsāt pramathairbhṛśamarditāḥ // MatsP_137.6

apriyaṃ kriyate vyaktaṃ devairnāstyatra saṃśayaḥ
yatra nāma mahābhāgāḥ praviśanti girervanam // MatsP_137.7

aho hi kālasya balam aho kālo hi durjayaḥ
yatredṛśasya durgasya uparodho 'vamāgataḥ // MatsP_137.8

maye vivadamāne tu nardamāna ivāmbude
babhūvurniṣprabhā daityā grahā indūdaye yathā // MatsP_137.9

vāpīpālāstato 'bhyetya nabhaḥ kāla ivāmbudāḥ
mayamāhuryamaprakhyaṃ sāñjalipragrahāḥ sthitāḥ // MatsP_137.10

yā sāmṛtarasā gūḍhā vāpī vai nirmitā tvayā
samākulotpalavanā samīnākulapaṅkajā // MatsP_137.11

pītā sā vṛṣarūpeṇa kenaciddaityanāyaka
vāpī sā sāmprataṃ dṛṣṭā mṛtasaṃjñā ivāṅganā // MatsP_137.12

vāpīpālavacaḥ śrutvā mayo 'sau dānavaprabhuḥ
kaṣṭamityasakṛtprocya ditijānidamabravīt // MatsP_137.13

mayā māyābalakṛtā vāpī pītā tviyaṃ yadi
vinaṣṭāḥ sma na saṃdehas tripuraṃ dānavā gatam // MatsP_137.14

nihatānnihatāndaityān ājīvayati daivataiḥ
pītā vā yadi vā vāpī pītā vai pītavāsasā // MatsP_137.15

ko 'nyo manmāyayā guptāṃ vāpīm amṛtatoyinīm
pāsyate viṣṇumajitaṃ varjayitvā gadādharam // MatsP_137.16

suguhyam api daityānāṃ nāstyasyāviditaṃ bhuvi
yatra madvarakauśalyaṃ vijñātaṃ na vṛtaṃ budhaiḥ // MatsP_137.17

samo 'yaṃ ruciro deśo nirdrumo nirdrumācalaḥ
navāmbhaḥpūritaṃ kṛtvā bādhante 'smānmarudgaṇāḥ // MatsP_137.18

te yūyaṃ yadi manyadhvaṃ sāgaroparidhiṣṭhitāḥ
pramathānāṃ mahāvegaṃ sahāmaḥ śvasanopamam // MatsP_137.19

eteṣāṃ ca samārambhās tasminsāgarasamplave
nirutsāhā bhaviṣyanti etadrathapathāvṛtāḥ // MatsP_137.20

yudhyatāṃ nighnatāṃ śatrūn bhītānāṃ ca draviṣyatām
sāgaro 'mbarasaṃkāśaḥ śaraṇaṃ no bhaviṣyati // MatsP_137.21

ityuktvā sa mayo daityo daityānāmadhipastadā
tripureṇa yayau tūrṇaṃ sāgaraṃ sindhubāndhavam // MatsP_137.22

sāgare jalagambhīra utpapāta puraṃ varam
avatasthuḥ purāṇyeva gopurābharaṇāni ca // MatsP_137.23

apakrānte tu tripure tripurāristrilocanaḥ
pitāmahamuvācedaṃ vedavādaviśāradam // MatsP_137.24

pitāmaha dṛḍhaṃ bhītā bhagavandānavā hi naḥ
vipulaṃ sāgaraṃ te tu dānavāḥ samupāśritāḥ // MatsP_137.25

yata eva hi te yātās tripureṇa tu dānavāḥ
tata eva rathaṃ tūrṇaṃ prāpayasva pitāmaha // MatsP_137.26

siṃhanādaṃ tataḥ kṛtvā devā devarathaṃ ca tam
parivārya yayurhṛṣṭāḥ sāyudhāḥ paścimodadhim // MatsP_137.27

tato 'marāmaraguruṃ parivārya bhavaṃ haram
nardayanto yayustūrṇaṃ sāgaraṃ dānavālayam // MatsP_137.28

atha cārupatākabhūṣitaṃ paṭahāḍambaraśaṅkhanāditam /
tripuramabhisamīkṣya devatā vividhabalā nanaduryathā ghanāḥ // MatsP_137.29*

amaravarapure 'pi dāruṇo jaladhararāvamṛdaṅgagahvaraḥ
danutanayaninādamiśritaḥ pratinidhisaṃkṣubhitāṇavopamaḥ // MatsP_137.30

atha bhuvanapatirgatiḥ surāṇām arimṛgayām adadātsulabdhabuddhiḥ
tridaśagaṇapatirhyuvāca śakraṃ tripuragataṃ sahasā nirīkṣya śatrum // MatsP_137.31

tridaśagaṇapate niśāmayaitat tripuraniketanaṃ dānavāḥ praviṣṭāḥ
yamavaruṇakuberaṣaṇmukhaistat saha gaṇapairapi hanmi tāvadeva // MatsP_137.32

vihitaparabalābhighātabhūtaṃ vraja jaladhestu yataḥ purāṇi tasthuḥ
sa rathavaragato bhavaḥ samartho hy udadhimagāttripuraṃ punarnihantum // MatsP_137.33

iti parigaṇayanto diteḥ sutā hy avatasthurlavaṇārṇavopariṣṭāt
abhibhavatripuraṃ sadānavendraṃ śaravarṣairmusalaiśca vajramiśraiḥ // MatsP_137.34

ahamapi rathavaryamāsthitaḥ suravaravarya bhaveya pṛṣṭhataḥ
asuravaravadhārthamudyatānāṃ pratividadhāmi sukhāya te 'nagha // MatsP_137.35

iti bhavavacanapracodite daśaśatanayanavapuḥ samudyataḥ
tripurapurajighāṃsayā hariḥ pravikasitāmbujalocano yayau // MatsP_137.36

maghavā tu nihantuṃ tānasurānamareśvaraḥ
lokapālā yayuḥ sarve gaṇapālāśca sarvaśaḥ // MatsP_138.1

īśvarā moditāḥ sarva utpetuścāmbare tadā
khagatāstu virejuste pakṣavanta ivācalāḥ // MatsP_138.2

prayayustatpuraṃ hantuṃ śarīramiva vyādhayaḥ
śaṅkhāḍambaranirghoṣaiḥ paṇavānpaṭahānapi
nādayantaḥ puro devā dṛṣṭāstripuravāsibhiḥ // MatsP_138.3

haraḥ prāpta itīvoktvā balinaste mahāsurāḥ
ājagmuḥ paramaṃ kṣobham atyayeṣviva sāgarāḥ // MatsP_138.4

suratūryaravaṃ śrutvā dānavā bhīmadarśanāḥ
ninedurvādayantaśca nānāvādyānyanekaśaḥ // MatsP_138.5

bhūyodīritavīryāste parasparakṛtāgasaḥ
pūrvadevāśca devāśca sūdayantaḥ parasparam // MatsP_138.6

ākrośe 'pi samaprakhye teṣāṃ dehanikṛntanam
pravṛttaṃ yuddhamatulaṃ prahārakṛtaniḥsvanam // MatsP_138.7

niṣpatanta ivādityāḥ prajvalanta ivāgnayaḥ
śaṃsanta iva nāgendrā bhramanta eva pakṣiṇaḥ
girīndrā iva kampanto garjanta iva toyadāḥ // MatsP_138.8

jṛmbhanta iva śārdūlāḥ garjanta iva toyadāḥ
pravṛddhormitaraṃgaughāḥ kṣubhyanta iva sāgarāḥ // MatsP_138.9

pramathāśca mahāśūrā dānavāśca mahābalāḥ
yuyudhurniścalā bhūtvā vajrā iva mahācalaiḥ // MatsP_138.10

kārmukāṇāṃ vikṛṣṭānāṃ babhūvurdāruṇā ravāḥ
kālānugānāṃ meghānāṃ yathā viyati vāyunā // MatsP_138.11

āhuśca yuddhe mā bhaiṣīḥ kva yāsyasi mṛto hyasi
praharāśu sthito 'smyatra ehi darśaya pauruṣam // MatsP_138.12

gṛhāṇa chinddhi bhinddhīti khāda māraya dāraya
ityanyonyam anūccārya prayayuryamasādanam // MatsP_138.13

khaḍgāpavarjitāḥ kecit kecicchinnāḥ paraśvadhaiḥ
kecinmudgaracūrṇāśca kecidbāhubhirāhatāḥ // MatsP_138.14

paṭṭiśaiḥ sūditāḥ kecit kecicchūlavidāritāḥ
dānavāḥ śarapuṣpābhāḥ savanā iva parvatāḥ
nipatantyarṇavajale bhīmanakratimiṅgile // MatsP_138.15

vyasubhiḥ sunibaddhāṅgaiḥ patamānaiḥ suretaraiḥ
saṃbabhūvārṇave śabdaḥ sajalāmbudanisvanaḥ // MatsP_138.16

tena śabdena makarā nakrāstimitimiṅgilāḥ
mattā lohitagandhena kṣobhayanto mahārṇavam // MatsP_138.17

paraspareṇa kalahaṃ kurvāṇā bhīmamūrtayaḥ
bhramante bhakṣayantaśca dānavānāṃ ca lohitam // MatsP_138.18

sarathān sāyudhān sāśvān savastrābharaṇāvṛtān
jagrasustimayo daityān drāvayanto jalecarān // MatsP_138.19

mṛdhaṃ yathāsurāṇāṃ ca pramathānāṃ pravartate
ambare 'mbhasi ca tathā yuddhaṃ cakrurjalecarāḥ // MatsP_138.20

yathā bhramanti pramathāḥ sadaityās tathā bhramante timayaḥ sanakrāḥ
yathaiva chindanti parasparaṃ tu tathaiva krandanti vibhinnadehāḥ // MatsP_138.21

vraṇānanair aṅgarasaṃ sravadbhiḥ surāsurairnakratimiṅgilaiśca
kṛto muhūrtena samudradeśaḥ saraktatoyaḥ samudīrṇatoyaḥ // MatsP_138.22

pūrvaṃ mahāmbhodharaparvatābhaṃ dvāraṃ mahāntaṃ tripurasya śakraḥ
nipīḍya tasthau mahatā balena yukto 'marāṇāṃ mahatā balena // MatsP_138.23

tathottaraṃ so 'ntarajo harasya bālārkajāmbūnadatulyavarṇaḥ
skandaḥ puradvāramathāruroha vṛddho 'staśṛṅgaṃ prapatannivārkaḥ // MatsP_138.24

yamaśca vittādhipatiśca devo daṇḍānvitaḥ pāśavarāyudhaśca
devāriṇastasya purasya dvāraṃ tābhyāṃ tu tatpaścimato niruddham // MatsP_138.25

dakṣārirudrastapanāyutābhaḥ sa bhāsvatā devarathena devaḥ
taddakṣiṇadvāramareḥ purasya ruddhvāvatasthau bhagavāṃstrinetraḥ // MatsP_138.26

tuṅgāni veśmāni sagopurāṇi svarṇāni kailāsaśaśiprabhāṇi
prahlādarūpāḥ pramathāvaruddhā jyotīṃṣi meghā iva cāśmavarṣāḥ // MatsP_138.27

utpātya cotpāṭya gṛhāṇi teṣāṃ saśailamālāsamavedikāni
prakṣipya prakṣipya samudramadhye kālāmbudābhāḥ pramathā vineduḥ // MatsP_138.28

raktāni cāśeṣavanairyutāni sāśokakhaṇḍāni sakokilāni
gṛhāṇi he nātha pitaḥ suteti bhrāteti kānteti priyeti cāpi
utpāṭyamāneṣu gṛheṣu nāryas tv anāryaśabdānvividhānpracakruḥ // MatsP_138.29

kalatraputrakṣayaprāṇanāśe tasminpure yuddhamatipravṛtte
mahāsurāḥ sāgaratulyavegā gaṇeśvarāḥ kopavṛtāḥ pratīyuḥ // MatsP_138.30

paraśvadhaistatra śilopalaiśca triśūlavajrottamakampanaiśca
śarīrasadmakṣapaṇaṃ sughoraṃ yuddhaṃ pravṛttaṃ dṛḍhavairabaddham // MatsP_138.31

anyonyamuddiśya vimardatāṃ ca pradhāvatāṃ caiva vinighnatāṃ ca
śabdo babhūvāmaradānavānāṃ yugāntakāleṣviva sāgarāṇām // MatsP_138.32

vraṇairajasraṃ kṣatajaṃ vamantaḥ kopoparaktā bahudhā nadantaḥ
gaṇeśvarāste 'surapuṃgavāśca yudhyanti śabdaṃ ca mahadudgirantaḥ // MatsP_138.33

mārgāḥ pure lohitakardamālāḥ svarṇeṣṭakāsphāṭikabhinnacitrāḥ
kṛtā muhūrtena sukhena gantuṃ chinnottamāṅgāṅghrikarāḥ karālāḥ // MatsP_138.34

kopāvṛtākṣaḥ sa tu tārakākhyaḥ saṃkhye savṛkṣaḥ sagirirnilīnaḥ
tasminkṣaṇe dvāravaraṃ rirakṣo ruddhaṃ bhavenādbhutavikrameṇa // MatsP_138.35

sa tatra prākārāgatāṃśca bhūtāñ chātan mahānadbhutavīryasattvaḥ
cacāra cāptendriyagarvadṛptaḥ purādviniṣkramya rarāsa ghoram // MatsP_138.36

tataḥ sa daityottamaparvatābho yathāñjasā nāga ivābhimattaḥ
nivārito rudrarathaṃ jighṛkṣur yathārṇavaḥ sarpati cātivelaḥ // MatsP_138.37

śeṣaḥ sudhanvā giriśaśca devaś caturmukho yaḥ sa trilocanaśca
te tārakākhyābhigatā gatājau kṣobhaṃ yathā vāyuvaśātsamudrāḥ // MatsP_138.38

śeṣo girīśaḥ sapitāmaheśaś cotkṣubhyamāṇaḥ sa rathe 'mbarasthaḥ
bibheda saṃdhīṣu balābhipannaḥ kūjanninādāṃśca karoti ghorān // MatsP_138.39

ekaṃ tu ṛgvedaturaṃgamasya pṛṣṭhe padaṃ nyasya vṛṣasya caikam
tasthau bhavaḥ sodyatabāṇacāpaḥ purasya tatsaṅgasamīkṣamāṇaḥ // MatsP_138.40

tadā bhavapadanyāsād dhayasya vṛṣabhasya ca
petuḥ stanāśca dantāśca pīḍitābhyāṃ triśūlinā // MatsP_138.41

tataḥprabhṛti cāśvānāṃ stanā dantā gavāṃ tathā
mūḍhāḥ samabhavaṃstena cādṛśyatvamupāgatāḥ // MatsP_138.42

tārakākhyastu bhīmākṣo raudraraktāntarekṣaṇaḥ
rudrāntike susaṃruddho nandinā kulanandinā // MatsP_138.43

paraśvadhena tīkṣṇena sa nandī dānaveśvaram
takṣayāmāsa vai takṣā candanaṃ gandhado yathā // MatsP_138.44

paraśvadhahataḥ śūraḥ śailādiḥ śarabho yathā
dudrāva khaḍgaṃ niṣkṛṣya tārakākhyo gaṇeśvaram // MatsP_138.45

yajñopavītam ādāya cicheda ca nanāda ca
tataḥ siṃharavo ghoraḥ śaṅkhaśabdaśca bhairavaḥ
gaṇeśvaraiḥ kṛtastatra tārakākhye niṣūdite // MatsP_138.46

pramathārasitaṃ śrutvā vāditrasvanameva ca
pārśvasthaḥ sumahāpārśvaṃ vidyunmāliṃ mayo 'bravīt // MatsP_138.47

bahuvadanavatāṃ kimeṣa śabdo nadatāṃ śrūyate bhinnasāgarābhaḥ
vada vacanaṃ taḍinmālin kiṃ kim etadgaṇapālā yuyudhuryayurgajendrāḥ // MatsP_138.48

iti mayavacanāṅkuśārditastaṃ taḍinmālī ravirivāṃśumālī
raṇaśirasi samāgataḥ surāṇāṃ nijagādedam ariṃdamo 'tiharṣāt // MatsP_138.49

yamavaruṇamahendrarudravīryas tava yaśaso nidhirdhīra tārakākhyaḥ
sakalasamaraśīrṣaparvatendro yuddhvā yastapati hi tārako gaṇendraiḥ // MatsP_138.50

mṛditam upaniśamya tārakākhyaṃ ravidīptānalabhīṣaṇāyatākṣam
hṛṣitasakalanetralomasattvāḥ pramathāstoyamuco yathā nadanti // MatsP_138.51

iti suhṛdo vacanaṃ niśamya tat tvaṃ taḍimāleḥ sa mayaḥ suvarṇamālī
raṇaśirasy asitāñjanācalābho jagade vākyamidaṃ navendumālim // MatsP_138.52

vidyunmālinna naḥ kālaḥ sādhituṃ hyavahelayā
karomi vikrameṇaitat puraṃ vyasanavarjitam // MatsP_138.53

vidyunmālī tataḥ kruddho mayaśca tripureśvaraḥ
gaṇāñjaghnustu drāghiṣṭhāḥ sahitāstairmahāsuraiḥ // MatsP_138.54

yena yena tato vidyun mālī yāti mayaśca saḥ
tena tena puraṃ śūnyaṃ pramathaiḥ prahṛtaiḥ kṛtam // MatsP_138.55

atha yamavaruṇamṛdaṅgaghoṣaiḥ paṇavaḍiṇḍimajyāsvanapraghoṣaiḥ
sakaratalapuṭaiśca siṃhanādair bhavamabhipūjya tadā surā avatasthuḥ // MatsP_138.56

sampūjyamāno ditijairmahātmabhiḥ sahasraraśmipratimaujasair vibhuḥ
abhiṣṭutaḥ satyaratais tapodhanair yathāstaśṛṅgābhigato divākaraḥ // MatsP_138.57

matsya-purāṇa 139

tārakākhye hate yuddhe utsārya pramathānmayaḥ
uvāca dānavānbhūyo bhūyaḥ sa tu bhayāvṛtān // MatsP_139.1

bho 'surendrādhunā sarve nibodhadhvaṃ prabhāṣitam
yatkartavyaṃ mayā caiva yuṣmābhiśca mahābalaiḥ // MatsP_139.2

puṣyaṃ sameṣyate kāle candraścandranibhānanāḥ
yadaikaṃ tripuraṃ sarvaṃ kṣaṇamekaṃ bhaviṣyati // MatsP_139.3

kurudhvaṃ nirbhayāḥ kāle kokilāśaṃsitena ca
sa kālaḥ puṣyayogasya purasya ca mayā kṛtaḥ // MatsP_139.4

kāle tasminpure yastu saṃbhāvayati saṃhatim
sa enaṃ kārayeccūrṇaṃ balinaikaiṣuṇā suraḥ // MatsP_139.5

yo vaḥ prāṇo balaṃ yacca yā ca vo vairitāsurāḥ
tatkṛtvā hṛdaye caiva pālayadhvamidaṃ puram // MatsP_139.6

maheśvararathaṃ hyekaṃ sarvaprāṇena bhīṣaṇam
vimukhīkurutātyarthaṃ yathā notsṛjate śaram // MatsP_139.7

tata evaṃ kṛte 'smābhis tripurasyāpi rakṣaṇe
pratīkṣiṣyanti vivaśāḥ puṣyayogaṃ divaukasaḥ // MatsP_139.8

niśamya tanmayasyaivaṃ dānavāstripurālayāḥ
muhuḥ siṃharutaṃ kṛtvā mayamūcuryamopamāḥ // MatsP_139.9

prayatnena vayaṃ sarve kurmastava prabhāṣitam
tathā kurmo yathā rudro na mokṣyati pure śaram // MatsP_139.10

adya yāsyāmaḥ saṃgrāmaṃ tadrudrasya jighāṃsavaḥ
kathayanti diteḥ putrā hṛṣṭā bhinnatanūruhāḥ // MatsP_139.11

kalpaṃ sthāsyati vā khasthaṃ tripuraṃ śāśvataṃ dhruvam
adānavaṃ vā bhavitā nārāyaṇapadatrayam // MatsP_139.12

vayaṃ na dharmaṃ hāsyāmo yasminyokṣyasi no bhavān
adaivatam adaityaṃ vā lokaṃ drakṣyanti mānavāḥ // MatsP_139.13

iti saṃmantrya hṛṣṭāste purāntarvibudhārayaḥ
pradoṣe muditā bhūtvā cerurmanmathacāratām // MatsP_139.14

muhurmuktodayo bhrānta udayāgraṃ mahāmaṇiḥ
tamāṃsyutsārya bhagavāṃś candro jṛmbhati so 'mbaram // MatsP_139.15

kumudālaṃkṛte haṃso yathā sarasi vistṛte
siṃho yathā copaviṣṭo vaiḍūryaśikhare mahān // MatsP_139.16

viṣṇoryathā ca vistīrṇe hāraścorasi saṃsthitaḥ
tathāvagāḍhe nabhasi candro 'trinayanodbhavaḥ
bhrājate bhrājayaṃl lokān sṛjañjyotsnārasaṃ balāt // MatsP_139.17

śītāṃśāvudite candre jyotsnāpūrṇe pure 'surāḥ
pradoṣe lalitaṃ cakrur gṛhamātmānameva ca // MatsP_139.18

rathyāsu rājamārgeṣu prāsādeṣu gṛheṣu ca
dīpāścampakapuṣpābhā nālpasnehapradīpitāḥ // MatsP_139.19

tadā maṭheṣu te dīpāḥ snehapūrṇāḥ pradīpitāḥ
gṛhāṇi vasumantyeṣāṃ sarvaratnamayāni ca
jvalato 'dīpayandīpāṃś candrodaya iva grahāḥ // MatsP_139.20

candrāṃśubhirbhāsamānam antardīpaiḥ sudīpitam
upadravaiḥ kulamiva pīyate tripure tamaḥ // MatsP_139.21

tasminpure vai taruṇapradoṣe candrāṭṭahāse taruṇapradoṣe
ratyarthino vai danujā gṛheṣu sahāṅganābhiḥ suciraṃ viremuḥ // MatsP_139.22

vinoditā ye tu vṛṣadhvajasya pañceṣavaste makaradhvajena
tatrāsureṣvāsurapuṃgaveṣu svāṅgāṅganāḥ svedayutā babhūvuḥ // MatsP_139.23

kalapralāpeṣu ca dānavīnāṃ vīṇāpralāpeṣu ca mūrchiteṣu
mattapralāpeṣu ca kokilānāṃ sacāpabāṇo madano mamantha // MatsP_139.24

tamāṃsi naiśāni drutaṃ nihatya jyotsnāvitānena jagadvitatya
khe rohiṇīṃ tāṃ ca priyāṃ sametya candraḥ prabhābhiḥ kurute 'dhirājyam // MatsP_139.25

sthitvaiva kāntasya tu pādamūle kācidvarastrī svakapolamūle
viśeṣakaṃ cārutaraṃ karoti tenānanaṃ svaṃ samalaṃkaroti // MatsP_139.26

dṛṣṭvānanaṃ maṇḍaladarpaṇasthaṃ mahāprabhā me mukhajeti japtvā
smṛtvā varāṅgī ramaṇeritāni tenaiva bhāvena ratīmavāpa // MatsP_139.27

romāñcitairgātravarairyuvabhyo ratānurāgād ramaṇena cānyāḥ
svayaṃ drutaṃ yānti madābhibhūtāḥ kṣapā yathā cārkadināvasāne // MatsP_139.28

pepīyate cātirasānuviddhā vimārgitānyā ca priyaṃ prasannā
kācitpriyasyāticirātprasannā āsītpralāpeṣu ca samprasannā // MatsP_139.29

gośīrṣayuktairharicandanaiśca paṅkāṅkitākṣī ca varāsurīṇām
manojñarūpā rucirā babhūvuḥ pūrṇāmṛtasyeva suvarṇakumbhāḥ // MatsP_139.30

kṣatādharoṣṭhā drutadoṣaraktā lalanti daityā dayitāsu raktāḥ
tantrīpralāpāstripureṣu raktāḥ strīṇāṃ pralāpeṣu punarviraktāḥ // MatsP_139.31

kvacitpravṛttaṃ madhurābhigānaṃ kāmasya bāṇaiḥ sukṛtaṃ nidhānam
āpānabhūmīṣu sukhaprameyaṃ geyaṃ pravṛttaṃ tvatha sādhayanti // MatsP_139.32

geyaṃ pravṛttaṃ tvatha śodhayanti kecitpriyāṃ tatra ca sādhayanti
kecitpriyāṃ samprati bodhayanti saṃbudhya saṃbudhya ca rāmayanti // MatsP_139.33

dhūtaprasūnaprabhavaḥ subandhaḥ sūrye gate vai tripure babhūva
samarmaro nūpuramekhalānāṃ śabdaśca saṃbādhati kokilānām // MatsP_139.34

priyāvagūḍhā dayitopagūḍhā kācitprarūḍhāṅgaruhāpi nārī
sucārubāṣpāṅkurapallavānāṃ navāmbusiktā iva bhūmirāsīt // MatsP_139.35

śaśāṅkapādairupaśobhiteṣu prāsādavaryeṣu varāṅganānām
mādhuryabhūtābharaṇā mahāntaḥ svanā babhūvurmadaneṣu tulyāḥ // MatsP_139.36

pānena khinnā dayitātivelaṃ kapolamājighrasi kiṃ mamedam
āroha me śroṇimimāṃ viśālāṃ pīnonnatāṃ kāñcanamekhalāḍhyām // MatsP_139.37

rathyāsu candrodayabhāsitāsu surendramārgeṣu ca vistṛteṣu
daityāṅganā yūthagatā vibhānti tārā yathā candramaso divānte // MatsP_139.38

aṭṭāṭṭahāseṣu ca cāmareṣu preṅkhāsu cānyā madalolabhāvāt
saṃdolayante kalasamprahāsāḥ provāca kāñcī guṇasūkṣmanādā // MatsP_139.39

amlānamālānvitasundarīṇāṃ paryāya eṣo 'sti ca harṣitānām
śrūyanti vācaḥ kaladhautakalpā vāpīṣu cānye kalahaṃsaśabdāḥ // MatsP_139.40

kāñcīkalāpaśca sahāṅgarāgaḥ preṅkhāsu tadrāgakṛtāśca bhāvāḥ
chindanti tāsāmasurāṅganānāṃ priyālayān manmathamārgaṇānām // MatsP_139.41

citrāmbaraścoddhṛtakeśapāśaḥ saṃdolyamānaḥ śuśubhe 'surīṇām
sucāruveśābharaṇairupetas tārāgaṇair jyotirivāsa candraḥ // MatsP_139.42

saṃdolanād ucchvasitaiśchinnasūtraiḥ kāñcībhraṣṭairmaṇibhirviprakīrṇaiḥ
dolābhūmistairvicitrā vibhāti candrasya pārśvopagatair vicitrā // MatsP_139.43

sacandrike sopavane pradoṣe ruteṣu vṛndeṣu ca kokilānām
śaravyayaṃ prāpya pure 'surāṇāṃ prakṣīṇabāṇo madanaścacāra // MatsP_139.44

iti tatra pure 'maradviṣāṇāṃ sapadi hi paścimakaumudī tadāsīt /
raṇaśirasi parābhaviṣyatāṃ vai bhavaturagaiḥ kṛtasaṃkṣayā arīṇām // MatsP_139.45*

candro 'tha kundakusumākarahāravarṇo jyotsnāvitānarahito 'bhrasamānavarṇaḥ
vichāyatāṃ hi samupetya na bhāti tadvad bhāgyakṣaye dhanapatiśca naro vivarṇaḥ // MatsP_139.46

candraprabhāmaruṇasārathinābhibhūya saṃtaptakāñcanarathāṅgasamānabimbaḥ
sthitvodayāgramukuṭe bahureva sūryo bhātyambare timiratoyavahāṃ tariṣyan // MatsP_139.47

matsya-purāṇa 140

udite tu sahasrāṃśau merau bhāsākare ravau
nadaddevabalaṃ kṛtsnaṃ yugānta iva sāgaraḥ // MatsP_140.1

sahasranayano devas tataḥ śakraḥ puraṃdaraḥ
savittadaḥ savaruṇas tripuraṃ prayayau haraḥ // MatsP_140.2

te nānāvidharūpāśca pramathātipramāthinaḥ
yayuḥ siṃharavair ghorair vāditraninadairapi // MatsP_140.3

tato vāditavāditraiś cātapatrairmahādrumaiḥ
babhūva tadbalaṃ divyaṃ vanaṃ pracalitaṃ yathā // MatsP_140.4

tadāpatantaṃ samprekṣya raudraṃ rudrabalaṃ mahat
saṃkṣobho dānavendrāṇāṃ samudrapratimo babhau // MatsP_140.5

te cāsīnpaṭṭiśāñśaktīḥ śūladaṇḍaparaśvadhān
śarāsanāni vajrāṇi gurūṇi musalāni ca // MatsP_140.6

pragṛhya koparaktākṣāḥ sapakṣā iva parvatāḥ
nijaghnuḥ parvataghnāya ghanā iva tapātyaye // MatsP_140.7

savidyunmālinaste vai samayā ditinandanāḥ
modamānāḥ samāsedur devadevaiḥ surārayaḥ // MatsP_140.8

martavyakṛtabuddhīnāṃ jaye cāniścitātmanām
abalānāṃ camūrhyāsīd abalāvayavā iva // MatsP_140.9

vigarjanta ivāmbhodā ambhodasadṛśatviṣaḥ
prayudhya yuddhakuśalāḥ parasparakṛtāgasaḥ // MatsP_140.10

dhūmāyanto jvaladbhiśca āyudhaiścandravarcasaiḥ
kopādvā yuddhalubdhāśca kuṭṭayante parasparam // MatsP_140.11

vajrāhatāḥ patantyanye bāṇairanye vidāritāḥ
anye vidāritāścakraiḥ patanti hyudadherjale // MatsP_140.12

chinnasragdāmahārāśca pramṛṣṭāmbarabhūṣaṇāḥ
timinakragaṇe caiva patanti pramathāḥ surāḥ // MatsP_140.13

gadānāṃ musalānāṃ ca tomarāṇāṃ paraśvadhām
vajraśūlarṣṭipātānāṃ paṭṭiśānāṃ ca sarvataḥ // MatsP_140.14

giriśṛṅgopalānāṃ ca preritānāṃ pramanyubhiḥ
sajavānāṃ dānavānāṃ sadhūmānāṃ ravitviṣām
āyudhānāṃ mahānoghaḥ sāgaraughe patatyapi // MatsP_140.15

pravṛddhavegaistaistatra surāsurakareritaiḥ
āyudhaistrastanakṣatraḥ kriyate saṃkṣayo mahān // MatsP_140.16

kṣudrāṇāṃ gajayoryuddhe yathā bhavati saṃkṣayaḥ
devāsuragaṇais tadvat timinakrakṣayo 'bhavat // MatsP_140.17

vidyunmālī ca vegena vidyunmālī ivāmbudaḥ
vidyurmālaghanonnādo nandīśvaramabhidrutaḥ // MatsP_140.18

sa taṃ tamorivadanaṃ praṇadanvadatāṃ varaḥ
uvāca yudhi śailādiṃ dānavo 'mbudhiniḥsvanaḥ // MatsP_140.19

yuddhākāṅkṣī tu balavān vidyunmālyahamāgataḥ
yadi tvidānīṃ me jīvan mucyase nandikeśvara
na vidyunmālihananaṃ vacobhiryudhi dānava // MatsP_140.20

tam evaṃvādinaṃ daityaṃ nandīśastapatāṃ varaḥ
uvāca praharaṃstatra vākyālaṃkārakovidaḥ // MatsP_140.21

dānavā dharmakāmāṇāṃ naiṣo 'vasara ityuta
śakto hantuṃ kimātmānaṃ jātidoṣād vibṛṃhasi // MatsP_140.22

yadi tāvanmayā pūrvaṃ hato 'si paśuvadyathā
idānīṃ vā kathaṃ nāma na hiṃsye kratudūṣaṇam // MatsP_140.23

sāgaraṃ tarate dorbhyāṃ pātayedyo divākaram
so 'pi māṃ śaknuyānnaiva cakṣurbhyāṃ samavekṣitum // MatsP_140.24

ityevaṃvādinaṃ tatra nandinaṃ tannibho bale
bibhedaikeṣuṇā daityaḥ kareṇārka ivāmbudam // MatsP_140.25

vakṣasaḥ sa śarastasya papau rudhiramuttamam
sūryastvātmaprabhāveṇa nadyarṇavajalaṃ yathā // MatsP_140.26

sa tena suprahāreṇa prathamaṃ cātiropitaḥ
hastena vṛkṣamutpāṭya cikṣepa gajarāḍiva // MatsP_140.27

vāyununnaḥ sa ca taruḥ śīrṇapuṣpo mahāravaḥ
vidyunmāliśaraiśchinnaḥ papāta patageśavat // MatsP_140.28

vṛkṣamālokya taṃ chinnaṃ dānavena vareṣubhiḥ
roṣamāhārayattīvraṃ nandīśvaraḥ suvigrahaḥ // MatsP_140.29

sodyamya karamārāve raviśakrakaraprabham
dudrāva hantuṃ sa krūraṃ mahiṣaṃ gajarāḍiva // MatsP_140.30

tamāpatantaṃ vegena vegavānprasabhaṃ balāt
vidyunmālī śaraśataiḥ pūrayāmāsa nandinam // MatsP_140.31

śarakaṇṭakitāṅgo vai śailādiḥ so 'bhavatpunaḥ
arergṛhya rathaṃ tasya mahataḥ prayayau javāt // MatsP_140.32

vilambitāśvo viśiro bhramitaśca raṇe rathaḥ
papāta muniśāpena sādityo 'rkaratho yathā // MatsP_140.33

antarānnirgataścaiva māyayā sa diteḥ sutaḥ
ājaghāna tadā śaktyā śailādiṃ samavasthitam // MatsP_140.34

tāmeva tu viniṣkramya śaktiṃ śoṇitabhūṣitām
vidyunmālinamuddiśya cikṣepa pramathāgraṇīr // MatsP_140.35

tayā bhinnatanutrāṇo vibhinnahṛdayastvapi
vidyunmālyapatadbhūmau vajrāhata ivācalaḥ // MatsP_140.36

vidyunmālini nihate siddhacāraṇakiṃnarāḥ
sādhu sādhviti coktvā te pūjayanta umāpatim // MatsP_140.37

nandinā sādite daitye vidyunmālau hate mayaḥ
dadāha pramathānīkaṃ vanamagnirivoddhataḥ // MatsP_140.38

śūlanirdāritoraskā gadācūrṇitamastakāḥ
iṣubhirgāḍhaviddhāśca patanti pramathārṇave // MatsP_140.39

atha vajradharo yamo 'rthadaḥ sa ca nandī sa ca ṣaṇmukho guhaḥ /
mayam asuravīrasampravṛttaṃ vividhuḥ śastravarairhatārayaḥ // MatsP_140.40*

nāgaṃ tu nāgādhipateḥ śatākṣaṃ mayo vidāryeṣuvareṇa tūrṇam
yamaṃ ca vittādhipatiṃ ca viddhvā rarāsa mattāmbudavattadānīm // MatsP_140.41

tataḥ śaraiḥ pramathagaṇaiśca dānavā dṛḍhāhatāścottamavegavikramāḥ
bhṛśānuviddhāstripuraṃ praveśitā yathā śivaścakradhareṇa saṃyuge // MatsP_140.42

tatastu śaṅkhānakabherimardalāḥ sasiṃhanādā danuputrabhaṅgadāḥ
kapardisainye prababhuḥ samantato nipātyamānā yudhi vajrasaṃnibhāḥ // MatsP_140.43

atha daityapurābhāve puṣyayogo babhūva ha
babhūva cāpi saṃyuktaṃ tadyogena puratrayam // MatsP_140.44

tato bāṇaṃ tridhā devas tridaivatamayaṃ haraḥ
mumoca tripure tūrṇaṃ trinetrastripathādhipaḥ // MatsP_140.45

tena muktena bāṇena bāṇapuṣpasamaprabham
ākāśaṃ svarṇasaṃkāśaṃ kṛtaṃ sūryeṇa rañjitam // MatsP_140.46

muktvā tridaivatamayaṃ tripure tridaśaḥ śaram
dhigdhiṅ māmiti cakranda kaṣṭaṃ kaṣṭamiti bruvan // MatsP_140.47

vaidhuryaṃ daivataṃ dṛṣṭvā śailādirgajavadgataḥ
kimidaṃ tviti papraccha śūlapāṇiṃ maheśvaram // MatsP_140.48

tataḥ śaśāṅkatilakaḥ kapardī paramārtavat
uvāca nandinaṃ bhaktaḥ sa mayo 'dya vinaṅkṣyati // MatsP_140.49

atha nandīśvarastūrṇaṃ manomārutavadbalī
śare tripuramāyāti tripuraṃ praviveśa saḥ // MatsP_140.50

sa mayaṃ prekṣya gaṇapaḥ prāha kāñcanasaṃnibhaḥ
vināśastripurasyāsya prāpto maya sudāruṇaḥ
anenaiva gṛheṇa tvam apakrāma bravīmyaham // MatsP_140.51

śrutvā tannandivacanaṃ dṛḍhabhakto maheśvare
tenaiva gṛhamukhyeṇa tripurād apasarpitaḥ // MatsP_140.52

so 'pīṣuḥ pattrapuṭavad dagdhvā tannagaratrayam
tridhā iva hutāśaśca somo nārāyaṇastathā // MatsP_140.53

śaratejaḥparītāni purāṇi dvijapuṃgavāḥ
duṣputradoṣāddahyante kulānyūrdhvaṃ yathā tathā // MatsP_140.54

merukailāsakalpāni mandarāgranibhāni ca
sakapāṭagavākṣāṇi balibhiḥ śobhitāni ca // MatsP_140.55

saprāsādāni ramyāṇi kūṭāgārotkaṭāni ca
sajalāni samākhyāni sāvalokanakāni ca // MatsP_140.56

baddhadhvajapatākāni svarṇaraupyamayāni ca
gṛhāṇi tasmiṃstripure dānavānāmupadrave
dahyante dahanābhāni dahanena sahasraśaḥ // MatsP_140.57

prāsādāgreṣu ramyeṣu vaneṣūpavaneṣu ca
vātāyanagatāścānyāś cākāśasya taleṣu ca // MatsP_140.58

ramaṇairupagūḍhāśca ramantyo ramaṇaiḥ saha
dahyante dānavendrāṇām agninā hyapi tāḥ striyaḥ // MatsP_140.59

kācitpriyaṃ parityajya aśaktā gantumanyataḥ
puraḥ priyasya pañcatvaṃ gatāgnivadane kṣayam // MatsP_140.60

uvāca śatapattrākṣī sāsrākṣīva kṛtāñjaliḥ
havyavāhana bhāryāhaṃ parasya paratāpana
dharmasākṣī trilokasya na māṃ spraṣṭumihārhasi // MatsP_140.61

śāyitaṃ ca mayā deva śivayā ca śivaprabha
pareṇa praihi muktvedaṃ gṛhaṃ ca dayitaṃ hi me // MatsP_140.62

ekā putramupādāya bālakaṃ dānavāṅganā
hutāśanasamīpasthā ityuvāca hutāśanam // MatsP_140.63

bālo 'yaṃ duḥkhalabdhaśca mayā pāvaka putrakaḥ
nārhasyenamupādātuṃ dayitaṃ ṣaṇmukhapriya // MatsP_140.64

kāścitpriyānparityajya pīḍitā dānavāṅganāḥ
nipatantyarṇavajale siñjamānavibhūṣaṇāḥ // MatsP_140.65

tāta putreti māteti mātuleti ca vihvalam
cakrandustripure nāryaḥ pāvakajvālavepitāḥ // MatsP_140.66

yathā dahati śailāgniḥ sāmbujaṃ jalajākaram
tathā strīvaktrapadmāni cādahattripure 'nalaḥ // MatsP_140.67

tuṣārarāśiḥ kamalākarāṇāṃ yathā dahatyambujakāni śīte
tathaiva so 'gnistripurāṅganānāṃ dadāha vaktrekṣaṇapaṅkajāni // MatsP_140.68

śarāgnipātāt samabhidrutānāṃ tatrāṅganānām atikomalānām
babhūva kāñcīguṇanūpurāṇām ākranditānāṃ ca ravo 'timiśraḥ // MatsP_140.69

dagdhārdhacandrāṇi savedikāni viśīrṇaharmyāṇi satoraṇāni
dagdhāni dagdhāni gṛhāṇi tatra patanti rakṣārthamivārṇavaughe // MatsP_140.70

gṛhaiḥ patadbhirjvalanāvalīḍhair āsītsamudre salilaṃ prataptam
kuputradoṣaiḥ prahatānuviddhaṃ yathā kulaṃ yāti dhanānvitasya // MatsP_140.71

gṛhapratāpaiḥ kvathitaṃ samantāt tadārṇave toyamudīrṇavegam
vitrāsayāmāsa timīnsanakrāṃs timiṅgilāṃstatkvathitāṃstathānyān // MatsP_140.72

sagopuro mandarapādakalpaḥ prākāravaryastripure ca so 'tha
taireva sārdhaṃ bhavanaiḥ papāta śabdaṃ mahāntaṃ janayansamudre // MatsP_140.73

sahasraśṛṅgair bhavanair yadāsīt sahasraśṛṅgaḥ sa ivācaleśaḥ
nāmāvaśeṣaṃ tripuraṃ prajajñe hutāśanāhārabaliprayuktam // MatsP_140.74

pradahyamānena pureṇa tena jagat sapātāladivaṃ prataptam
duḥkhaṃ mahatprāpya jalāvamagnaṃ yasminmahānsaudhavaro mayasya // MatsP_140.75

taddeveśo vacaḥ śrutvā indro vajradharastadā
śaśāpa tadgṛhaṃ cāpi mayasyāditinandanaḥ // MatsP_140.76

asevyamapratiṣṭhaṃ ca bhayena ca samāvṛtam
bhaviṣyati mayagṛhaṃ nityameva yathānalaḥ // MatsP_140.77

yasya yasya tu deśasya bhaviṣyati parābhavaḥ
drakṣyanti tripuraṃ khaṇḍaṃ tatredaṃ nāśagā janāḥ
tadetadadyāpi gṛhaṃ mayasyāmayavarjitam // MatsP_140.78

bhagavansa mayo yena gṛheṇa prapalāyitaḥ
tasya no gatimākhyāhi mayasya camasodbhava // MatsP_140.79

dṛśyate dṛśyate yatra dhruvastatra mayāspadam
devadviṭ tu mayaścātaḥ sa tadā khinnamānasaḥ
tataścyuto 'nyaloke 'smiṃs trāṇārthaṃ vai cakāra saḥ // MatsP_140.80

tatrāpi devatāḥ santi āptoryāmāḥ surottamāḥ
tatrāśaktaṃ tato gantuṃ taṃ caikaṃ puramuttamam // MatsP_140.81

śivaḥ sṛṣṭvā gṛhaṃ prādān mayāyaiva gṛhārthine
virarāma sahasrākṣaḥ pūjayāmāsa ceśvaram
pūjyamānaṃ ca bhūteśaṃ sarve tuṣṭuvurīśvaram // MatsP_140.82

sampūjyamānaṃ tridaśaiḥ samīkṣya gaṇairgaṇeśādhipatiṃ tu mukhyam
harṣād vavalgur jahasuśca devā jagmurnanardustu viṣaktahastāḥ // MatsP_140.83

pitāmahaṃ vandya tato maheśaṃ pragṛhya cāpaṃ pravimṛjya bhūtān
rathācca saṃpatya hareṣudagdhaṃ kṣiptaṃ puraṃ tanmakarālaye ca // MatsP_140.84

ya imaṃ rudravijayaṃ paṭhate vijayāvaham
vijayaṃ tasya kṛtyeṣu dadāti vṛṣabhadhvajaḥ // MatsP_140.85

pitṝṇāṃ vāpi śrāddheṣu ya imaṃ śrāvayiṣyati
anantaṃ tasya puṇyaṃ syāt sarvayajñaphalapradam // MatsP_140.86

idaṃ svastyayanaṃ puṇyam idaṃ puṃsavanaṃ mahat
idaṃ śrutvā paṭhitvā ca yānti rudrasalokatām // MatsP_140.87

matsya-purāṇa 141

kathaṃ gacchatyamāvāsyāṃ māsi māsi divaṃ nṛpaḥ
ailaḥ purūravāḥ sūta tarpayeta kathaṃ pitṝn
etadicchāmahe śrotuṃ prabhāvaṃ tasya dhīmataḥ // MatsP_141.1

etadeva tu papraccha manuḥ sa madhusūdanam
sūryaputrāya covāca yathā tanme nibodhata // MatsP_141.2

tasya cāhaṃ pravakṣyāmi prabhāvaṃ vistareṇa tu
ailasya divi saṃyogaṃ somena saha dhīmatā // MatsP_141.3

somāccaivāmṛtaprāptiḥ pitṝṇāṃ tarpaṇaṃ tathā
saumyā barhiṣadaḥ kāvyā agniṣvāttāstathaiva ca // MatsP_141.4

yadā candraśca sūryaśca nakṣatrāṇāṃ samāgatau
amāvāsyāṃ nivasata ekasminnatha maṇḍale // MatsP_141.5

tadā sa gacchati draṣṭuṃ divākaraniśākarau
amāvāsyāmamāvāsyāṃ mātāmahapitāmahau // MatsP_141.6

abhivādya tu tau tatra kālāpekṣaḥ sa tiṣṭhati
pracaskanda tataḥ somam arcayitvā pariśramāt // MatsP_141.7

ailaḥ purūravā vidvān māsi śrāddhacikīrṣayā
tataḥ sa divi somaṃ vai hy upatasthe pitṝnapi // MatsP_141.8

dvilavaṃ kuhūmātraṃ ca tāvubhau tu nidhāya saḥ
sinīvālīpramāṇālpakuhūmātravratodaye // MatsP_141.9

kuhūmātraṃ pitruddeśaṃ jñātvā kuhūmupāsāte
tamupāsya tataḥ somaṃ kalāpekṣī pratīkṣate // MatsP_141.10

svadhāmṛtaṃ tu somādvai vasaṃsteṣāṃ ca tṛptaye
daśabhiḥ pañcabhiścaiva svadhāmṛtaparisravaiḥ
kṛṣṇapakṣabhujāṃ prītir druhyate paramāṃśubhiḥ // MatsP_141.11

sadyo 'bhikṣaratā tena saumyena madhunā ca saḥ
nivāpeṣvatha datteṣu pitryeṇa vidhinā tu vai // MatsP_141.12

svadhāmṛtena saumyena tarpayāmāsa vai pitṝn
saumyā barhiṣadaḥ kāvyā agniṣvāttāstathaiva ca // MatsP_141.13

ṛturagniḥ smṛto viprair ṛtuṃ saṃvatsaraṃ viduḥ
jajñire ṛtavastasmād ṛtubhyo hyārtavā abhavan // MatsP_141.14

pitara ṛtavo 'rdhamāsā vijñeyā ṛtusūnavaḥ
pitāmahāstu ṛtavo hy amāvāsyābdasūnavaḥ
prapitāmahāḥ smṛtā devāḥ pañcābdā brahmaṇaḥ sutāḥ // MatsP_141.15

saumyā barhiṣadaḥ kāvyā agniṣvāttā iti tridhā
gṛhasthā ye tu yajvāno haviryajñārtavāśca ye
smṛtā barhiṣadaste vai purāṇe niścayaṃ gatāḥ // MatsP_141.16

gṛhamedhinaśca yajvāno hy agniṣvāttārtavāḥ smṛtāḥ
aṣṭakāpatayaḥ kāvyāḥ pañcābdāṃstu nibodhata // MatsP_141.17

teṣu saṃvatsaro hyagniḥ sūryastu parivatsaraḥ
somas tviḍvatsaraś caiva vāyuścaivānuvatsaraḥ // MatsP_141.18

rudrastu vatsarasteṣāṃ pañcābdā ye yugātmakāḥ
kālenādhiṣṭhitasteṣu candramāḥ sravate sudhām // MatsP_141.19

ete smṛtā devakṛtyāḥ somapāścoṣmapāśca ye
tāṃstena tarpayāmāsa yāvadāsītpurūravāḥ // MatsP_141.20

yasmātprasūyate somo māsi māsi viśeṣataḥ
tataḥ svadhābhṛtaṃ tadvai pitṝṇāṃ somapāyinām
etattadamṛtaṃ somam avāpa madhu caiva hi // MatsP_141.21

tataḥ pītasudhaṃ somaṃ sūryo 'sāvekaraśminā
āpyāyate suṣumnena somaṃ tu somapāyinam // MatsP_141.22

niḥśeṣā vai kalāḥ pūrvā yugapad vyāpayan purā
suṣumnāpyāyamānasya bhāgaṃ bhāgamahaḥkramāt // MatsP_141.23

kalāḥ kṣīyanti kṛṣṇāstāḥ śuklā hyāpyāyayanti ca
evaṃ sā sūryavīryeṇa candrasyāpyāyitā tanuḥ // MatsP_141.24

paurṇamāsyāṃ sa dṛśyeta śuklaḥ sampūrṇamaṇḍalaḥ
evamāpyāyitaḥ somaḥ śuklapakṣe 'pyahaḥkramāt
devaiḥ pītasudhaṃ somaṃ purā paścātpibedraviḥ // MatsP_141.25

pītaṃ pañcadaśāhaṃ tu raśminaikena bhāskaraḥ
āpyāyayatsuṣumnena bhāgaṃ bhāgamahaḥkramāt // MatsP_141.26

suṣumnāpyāyamānasya śuklā vardhanti vai kalāḥ
tasmāddhrasanti vai kṛṣṇāḥ śuklā hyāpyāyayanti ca // MatsP_141.27

evamāpyāyate somaḥ kṣayite ca punaḥ punaḥ
samṛddhirevaṃ somasya pakṣayoḥ śuklakṛṣṇayoḥ // MatsP_141.28

ityeṣa pitṛmānsomaḥ smṛtastadvasudhātmakaḥ
kāntaḥ pañcadaśaiḥ sārdhaṃ sudhābhṛtaparisravaiḥ // MatsP_141.29

ataḥ paraṃ pravakṣyāmi parvaṇāṃ saṃdhayaśca yāḥ
yathā grathnanti parvāṇi āvṛttādikṣuveṇuvat // MatsP_141.30

tathābdamāsāḥ pakṣāśca śuklāḥ kṛṣṇāstu vai smṛtāḥ
paurṇamāsyāstu yo bhedo granthayaḥ saṃdhayastathā // MatsP_141.31

ardhamāsasya parvāṇi dvitīyāprabhṛtīni ca
agnyādhānakriyā yasmān nīyante parvasaṃdhiṣu // MatsP_141.32

tasmāttu parvaṇo hyādau pratipadyādisaṃdhiṣu
sāyāhne anumatyāśca dvau lavau kāla ucyate
lavau dvāveva rākāyāḥ kālo jñeyo 'parāhṇikaḥ // MatsP_141.33

prakṛtiḥ kṛṣṇapakṣasya kāle 'tīte 'parāhṇike
sāyāhne pratipadyeṣa sa kālaḥ paurṇamāsikaḥ // MatsP_141.34

vyatīpāte sthite sūrye lekhādūrdhvaṃ yugāntaram
yugāntarodite caiva candre lekhopari sthite // MatsP_141.35

pūrṇamāsavyatīpātau yadā paśyetparasparam
tau tu vai pratipadyāvat tasminkāle vyavasthitau // MatsP_141.36

tatkālaṃ sūryamuddiśya dṛṣṭvā saṃkhyātumarhasi
sa caiva satkriyākālaḥ ṣaṣṭhaḥ kālo 'bhidhīyate // MatsP_141.37

pūrṇenduḥ pūrṇapakṣe tu rātrisaṃdhiṣu pūrṇimā
tasmādāpyāyate naktaṃ paurṇamāsyāṃ niśākaraḥ // MatsP_141.38

yadānyonyavatīṃ pāte pūrṇimāṃ prekṣate divā
candrādityo 'parāhṇe tu pūrṇatvātpūrṇimā smṛtā // MatsP_141.39

yasmāttāmanumanyante pitaro daivataiḥ saha
tasmādanumatirnāma pūrṇatvātpūrṇimā smṛtā // MatsP_141.40

atyarthaṃ rājate yasmāt paurṇamāsyāṃ niśākaraḥ
rañjanāccaiva candrasya rāketi kavayo viduḥ // MatsP_141.41

amā vasetāmṛkṣe tu yadā candradivākarau
ekā pañcadaśī rātrir amāvāsyā tataḥ smṛtā // MatsP_141.42

uddiśya tāmamāvāsyāṃ yadā darśaṃ samāgatau
anyonyaṃ candrasūryau tu darśanāddarśa ucyate // MatsP_141.43

dvau dvau lavāvamāvāsyāṃ sa kālaḥ parvasaṃdhiṣu
dvyakṣaraḥ kuhūmātraśca parvakālastu sa smṛtaḥ // MatsP_141.44

dṛṣṭacandrā tvamāvāsyā madhyāhnaprabhṛtīha vai
divā tadūrdhvaṃ rātryāṃ tu sūrye prāpte tu candramāḥ
sūryeṇa sahasodgacchet tataḥ prātastanāttu vai // MatsP_141.45

samāgamya lavau dvau tu madhyāhnānnipatanraviḥ
pratipacchuklapakṣasya candramāḥ sūryamaṇḍalāt // MatsP_141.46

nirmucyamānayormadhye tayormaṇḍalayostu vai
sa tadānvāhuteḥ kālo darśasya ca vaṣaṭkriyāḥ
etadṛtumukhaṃ jñeyam amāvāsyāṃ tu pārvaṇam // MatsP_141.47

divā parva tvamāvāsyāṃ kṣīṇendau dhavale tu vai
tasmāddivā tvamāvāsyāṃ gṛhyate yo divākaraḥ // MatsP_141.48

kuheti kokilenoktaṃ yasmātkālātsamāpyate
tatkālasaṃjñitā hyeṣā amāvāsyā kuhūḥ smṛtā // MatsP_141.49

sinīvālīpramāṇaṃ tu kṣīṇaśeṣo niśākaraḥ
amāvāsyā viśatyarkaṃ sinīvālī tadā smṛtā // MatsP_141.50

anumatiśca rākā ca sinīvālī kuhūstathā
etāsāṃ dvilavaḥ kālaḥ kuhūmātrā kuhūḥ smṛtā // MatsP_141.51

ityeṣa parvasaṃdhīnāṃ kālo vai dvilavaḥ smṛtaḥ
parvaṇāṃ tulyakālastu tulyāhutivaṣaṭkriyāḥ // MatsP_141.52

candrabhūryavyatīpāte same vai pūrṇime ubhe
pratipatpratipannastu parvakālo dvimātrakaḥ // MatsP_141.53

kālaḥ kuhūsinīvālyoḥ samuddho dvilavaḥ smṛtaḥ
arkanirmaṇḍale some parvakālaḥ kalāḥ smṛtāḥ // MatsP_141.54

yasmād āpūryate somaḥ pañcadaśyāṃ tu pūrṇimā
daśabhiḥ pañcabhiścaiva kalābhirdivasakramāt // MatsP_141.55

tasmātpañcadaśe some kalā vai nāsti ṣoḍaśī
tasmātsomasya viproktaḥ pañcadaśyāṃ mayā kṣayaḥ // MatsP_141.56

ityete pitaro devāḥ somapāḥ somavardhanāḥ
ārtavā ṛtavo 'thābdā devāstānbhāvayanti hi // MatsP_141.57

ataḥ paraṃ pravakṣyāmi pitṝñchrāddhabhujastu ye
teṣāṃ gatiṃ ca sattatvaṃ prāptiṃ śrāddhasya caiva hi // MatsP_141.58

na mṛtānāṃ gatiḥ śakyā jñātuṃ vā punarāgatiḥ
tapasā hi prasiddhena kiṃ punarmāṃsacakṣuṣā // MatsP_141.59

atra devānpitṝṃścaite pitaro laukikāḥ smṛtāḥ
teṣāṃ te dharmasāmarthyāt smṛtāḥ sāyujyagā dvijaiḥ // MatsP_141.60

yadi vāśramadharmeṇa prajñāneṣu vyavasthitān
anye cātra prasīdanti śraddhāyukteṣu karmasu // MatsP_141.61

brahmacaryeṇa tapasā yajñena prajayā bhuvi
śrāddhena vidyayā caiva cānnadānena saptadhā // MatsP_141.62

karmasveteṣu ye saktā vartanty ā dehapātanāt
devaiste pitṛbhiḥ sārdham ūṣmapaiḥ somapaistathā
svargatā divi modante pitṛmanta upāsate // MatsP_141.63

prajāvatāṃ prasiddhaiṣā uktā śrāddhakṛtāṃ ca vai
teṣāṃ nivāpe dattaṃ hi tatkulīnaistu bāndhavaiḥ // MatsP_141.64

māsaśrāddhaṃ hi bhuñjānās te'tyete somalaukikāḥ
ete manuṣyāḥ pitaro māsaśrāddhabhujastu vai // MatsP_141.65

tebhyo 'pare tu ye tvanye saṃkīrṇāḥ karmayoniṣu
bhraṣṭāścāśramadharmeṣu svadhāsvāhāvivarjitāḥ // MatsP_141.66

bhinne dehe durāpannāḥ pretabhūtā yamakṣaye
svakarmāṇyanuśocanto yātanāsthānamāgatāḥ // MatsP_141.67

dīrghāścaivātiśuṣkāśca śmaśrulāśca vivāsasaḥ
kṣutpipāsābhibhūtāste vidravanti tvitastataḥ // MatsP_141.68

saritsarastaḍāgāni puṣkariṇyaśca sarvaśaḥ
parānnānyabhikāṅkṣantaḥ kālyamānā itastataḥ // MatsP_141.69

sthāneṣu pātyamānā ye yātanāstheṣu teṣu vai
śālmalyāṃ vaitaraṇyāṃ ca kumbhīpākeddhavāluke // MatsP_141.70

asipattravane caiva pātyamānāḥ svakarmabhiḥ
tatrasthānāṃ tu teṣāṃ vai duḥkhitānām aśāyinām // MatsP_141.71

teṣāṃ lokāntarasthānāṃ bāndhavairnāmagotrataḥ
bhūmāvasavyaṃ darbheṣu dattāḥ piṇḍāstrayastu vai
prāptāṃstu tarpayantyeva pretasthāneṣvadhiṣṭhitān // MatsP_141.72

aprāptā yātanāsthānaṃ prabhraṣṭā ye ca pañcadhā
paścādye sthāvarānte vai bhūtānīke svakarmabhiḥ // MatsP_141.73

nānārūpāsu jātīnāṃ tiryagyoniṣu mūrtiṣu
yadāhārā bhavantyete tāsu tāsviha yoniṣu // MatsP_141.74

tasmiṃs tasmiṃs tadāhāre śrāddhaṃ dattaṃ tu prīṇayet
kāle nyāyāgataṃ pātre vidhinā pratipāditam
prāpnuvantyannamādattaṃ yatra yatrāvatiṣṭhate // MatsP_141.75

yathā goṣu pranaṣṭāsu vatso vindati mātaram
tathā śrāddheṣu dṛṣṭānto mantraḥ prāpayate tu tam // MatsP_141.76

evaṃ hyavikalaṃ śrāddhaṃ śraddhādattaṃ manurbravīt
sanatkumāraḥ provāca paśyandivyena cakṣuṣā // MatsP_141.77

gatāgatajñaḥ pretānāṃ prāptiṃ śrāddhasya caiva hi
kṛṣṇapakṣastvahasteṣāṃ śuklaḥ svapnāya śarvarī // MatsP_141.78

ityete pitaro devā devāśca pitaraśca vai
anyonyapitaro hyete devāśca pitaro divi // MatsP_141.79

ete tu pitaro devā manuṣyāḥ pitaraśca ye
pitā pitāmahaścaiva tathaiva prapitāmahaḥ // MatsP_141.80

ityeṣa viṣayaḥ proktaḥ pitṝṇāṃ somapāyinām
etatpitṛmahattvaṃ hi purāṇe niścayaṃ gatam // MatsP_141.81

ityeṣa somasūryābhyām ailasya ca samāgamaḥ
avāptiṃ śraddhayā caiva pitṝṇāṃ caiva tarpaṇam // MatsP_141.82

parvaṇāṃ caiva yaḥ kālo yātanāsthānameva ca
samāsātkīrtitastubhyaṃ sarga eṣa sanātanaḥ // MatsP_141.83

vairūpyaṃ yena tatsarvaṃ kathitaṃ tvekadeśikam
aśakyaṃ parisaṃkhyātuṃ śraddheyaṃ bhūtimicchatā // MatsP_141.84

svāyambhuvasya devasya eṣa sargo mayeritaḥ
vistareṇānupūrvyācca bhūyaḥ kiṃ kathayāmi vaḥ // MatsP_141.85

matsya-purāṇa 142

caturyugāṇi yāni syuḥ pūrve svāyambhuve 'ntare
eṣāṃ nisargasaṃkhyāṃ ca śrotumicchāma vistarāt // MatsP_142.1

pṛthivīdyuprasaṅgena mayā tu prāgudāhṛtam
etaccaturyugaṃ tvevaṃ tadvakṣyāmi nibodhata
tatpramāṇaṃ prasaṃkhyāya vistarāccaiva kṛtsnaśaḥ // MatsP_142.2

laukikena pramāṇena niṣpādyābdaṃ tu mānuṣam
tenāpīha prasaṃkhyāya vakṣyāmi tu caturyugam
nimeṣatulyakālāni mātrālabdhekṣarāṇi ca // MatsP_142.3

kāṣṭhā nimeṣā daśa pañca caiva triṃśacca kāṣṭhāṃ gaṇayetkalāṃ tu
triṃśatkalāścaiva bhavenmuhūrtas taistriṃśatā rātryahanī samete // MatsP_142.4

ahorātre vibhajate sūryo mānuṣalaukike
rātriḥ svapnāya bhūtānāṃ ceṣṭāyai karmaṇāmahaḥ // MatsP_142.5

pitrye rātryahanī māsaḥ pravibhāgas tayoḥ punaḥ
kṛṣṇapakṣas tvahasteṣāṃ śuklaḥ svapnāya śarvarī // MatsP_142.6

triṃśadye mānuṣā māsāḥ pitryo māsaḥ sa ucyate
śatāni trīṇi māsānāṃ ṣaṣṭyā cābhyadhikāni tu
pitryaḥ saṃvatsaro hyeṣa mānuṣeṇa vibhāvyate // MatsP_142.7

mānuṣeṇaiva mānena varṣāṇāṃ yacchataṃ bhavet
pitṝṇāṃ tāni varṣāṇi saṃkhyātāni tu trīṇi vai
daśa ca dvyadhikā māsāḥ pitṛsaṃkhyeha kīrtitā // MatsP_142.8

laukikena pramāṇena abdo yo mānuṣaḥ smṛtaḥ
etaddivyamahorātram ityeṣā vaidikī śrutiḥ // MatsP_142.9

divye rātryahanī varṣaṃ pravibhāgastayoḥ punaḥ
ahastu yadudakcaiva rātriryā dakṣiṇāyanam
ete rātryahanī divye prasaṃkhyāte tayoḥ punaḥ // MatsP_142.10

triṃśadyāni tu varṣāṇi divyo māsastu sa smṛtaḥ
mānuṣāṇāṃ śataṃ yacca divyā māsāstrayastu vai
tathaiva saha saṃkhyāto divya eṣa vidhiḥ smṛtaḥ // MatsP_142.11

trīṇi varṣaśatānyevaṃ ṣaṣṭirvarṣāstathaiva ca
divyaḥ saṃvatsaro hyeṣa mānuṣeṇa prakīrtitaḥ // MatsP_142.12

trīṇi varṣasahasrāṇi mānuṣeṇa pramāṇataḥ
triṃśadanyāni varṣāṇi smṛtaḥ saptarṣivatsaraḥ // MatsP_142.13

nava yāni sahasrāṇi varṣāṇāṃ mānuṣāṇi ca
varṣāṇi navatiścaiva dhruvasaṃvatsaraḥ smṛtaḥ // MatsP_142.14

ṣaṭtriṃśattu sahasrāṇi varṣāṇāṃ mānuṣāṇi ca
ṣaṣṭiścaiva sahasrāṇi saṃkhyātāni tu saṃkhyayā
divyaṃ varṣasahasraṃ tu prāhuḥ saṃkhyāvido janāḥ // MatsP_142.15

ityetadṛṣibhirgītaṃ divyayā saṃkhyayā dvijāḥ
divyenaiva pramāṇena yugasaṃkhyā prakalpitā // MatsP_142.16

catvāri bhārate varṣe yugāni ṛṣayo 'bruvan
kṛtaṃ tretā dvāparaṃ ca kaliścaivaṃ caturyugam // MatsP_142.17

pūrvaṃ kṛtayugaṃ nāma tatastretābhidhīyate
dvāparaṃ ca kaliścaiva yugāni parikalpayet // MatsP_142.18

catvāryāhuḥ sahasrāṇi varṣāṇāṃ tatkṛtaṃ yugam
tasya tāv acchatī saṃdhyā saṃdhyāṃśaśca tathāvidhaḥ // MatsP_142.19

itareṣu sasaṃdhyeṣu sasaṃdhyāṃśeṣu ca triṣu
ekapāde nivartante sahasrāṇi śatāni ca // MatsP_142.20

tretā trīṇi sahasrāṇi yugasaṃkhyāvido viduḥ
tasyāpi triśatī saṃdhyā saṃdhyāṃśaḥ saṃdhyayā samaḥ // MatsP_142.21

dve sahasre dvāparaṃ tu saṃdhyāṃśau tu catuḥśatam
sahasramekaṃ varṣāṇāṃ kalireva prakīrtitaḥ
dve śate ca tathānye ca saṃdhyāsaṃdhyāṃśayoḥ smṛte // MatsP_142.22

eṣā dvādaśasāhasrī yugasaṃkhyā tu saṃjñitā
kṛtaṃ tretā dvāparaṃ ca kaliśceti catuṣṭayam // MatsP_142.23

tatra saṃvatsarāḥ sṛṣṭā mānuṣāstānnibodhata
niyutāni daśa dve ca pañca caivātra saṃkhyayā
aṣṭāviṃśatsahasrāṇi kṛtaṃ yugamathocyate // MatsP_142.24

prayutaṃ tu tathā pūrṇaṃ dve cānye niyute punaḥ
ṣaṇṇavatisahasrāṇi saṃkhyātāni ca saṃkhyayā
tretāyugasya saṃkhyaiṣā mānuṣeṇa tu saṃjñitā // MatsP_142.25

aṣṭau śatasahasrāṇi varṣāṇāṃ mānuṣāṇi tu
catuḥṣaṣṭisahasrāṇi varṣāṇāṃ dvāparaṃ yugam // MatsP_142.26

catvāri niyutāni syur varṣāṇi tu kaliryugam
dvātriṃśacca tathānyāni sahasrāṇi tu saṃkhyayā
etatkaliyugaṃ proktaṃ mānuṣeṇa pramāṇataḥ // MatsP_142.27

eṣā caturyugāvasthā mānuṣeṇa prakīrtitā
caturyugasya saṃkhyātā saṃdhyā saṃdhyāṃśakaiḥ saha // MatsP_142.28

eṣā caturyugākhyā tu sādhikā tvekasaptatiḥ
kṛtatretādiyuktā sā manorantaramucyate // MatsP_142.29

manvantarasya saṃkhyā tu mānuṣeṇa nibodhata
ekatriṃśattathā koṭyaḥ saṃkhyātāḥ saṃkhyayā dvijaiḥ // MatsP_142.30

tathā śatasahasrāṇi daśa cānyāni bhāgaśaḥ
sahasrāṇi tu dvātriṃśac chatānyaṣṭādhikāni ca // MatsP_142.31

aśītiścaiva varṣāṇi māsāścaivādhikāstu ṣaṭ
manvantarasya saṃkhyaiṣā mānuṣeṇa prakīrtitā // MatsP_142.32

divyena ca pramāṇena pravakṣyāmyantaraṃ manoḥ
sahasrāṇāṃ śatānyāhuḥ sa ca vai parisaṃkhyayā // MatsP_142.33

catvāriṃśatsahasrāṇi manorantaramucyate
manvantarasya kālastu yugaiḥ saha prakīrtitaḥ // MatsP_142.34

eṣā caturyugākhyā tu sādhikā hyekasaptatiḥ
krameṇa parivṛttā sā manorantaramucyate // MatsP_142.35

etaccaturdaśaguṇaṃ kalpamāhustu tadvidaḥ
tatastu pralayaḥ kṛtsnaḥ sa tu saṃpralayo mahān // MatsP_142.36

kalpapramāṇo dviguṇo yathā bhavati saṃkhyayā
caturyugākhyā vyākhyātā kṛtaṃ tretāyugaṃ ca vai // MatsP_142.37

tretāsṛṣṭaṃ pravakṣyāmi dvāparaṃ kalimeva ca
yugapatsamavetau dvau dvidhā vaktuṃ na śakyate // MatsP_142.38

kramāgataṃ mayāpyetat tubhyaṃ noktaṃ yugadvayam
ṛṣivaṃśaprasaṅgena vyākulatvāttathā kramāt // MatsP_142.39

noktaṃ tretāyuge śeṣaṃ tadvakṣyāmi nibodhata
atha tretāyugasyādau manuḥ saptarṣayaśca ye
śrautasmārtaṃ bruvandharmaṃ brahmaṇā tu pracoditāḥ // MatsP_142.40

dārāgnihotrasambandham ṛgyajuḥsāmasaṃhitāḥ
ityādibahulaṃ śrautaṃ dharmaṃ saptarṣayo 'bruvan // MatsP_142.41

paramparāgataṃ dharmaṃ smārtaṃ tvācāralakṣaṇam
varṇāśramācārayutaṃ manuḥ svāyambhuvo 'bravīt // MatsP_142.42

satyena brahmacaryeṇa śrutena tapasā tathā
teṣāṃ sutaptatapasām ārṣeṇānukrameṇa ha // MatsP_142.43

saptarṣīṇāṃ manoścaiva ādau tretāyuge tataḥ
abuddhipūrvakaṃ tena sakṛtpūrvakameva ca // MatsP_142.44

abhivṛttāstu te mantrā darśanaistārakādibhiḥ
ādikalpe tu devānāṃ prādurbhūtāstu te svayam // MatsP_142.45

pramāṇeṣvatha siddhānām anyeṣāṃ ca pravartate
mantrayogo vyatīteṣu kalpeṣvatha sahasraśaḥ
te mantrā vai punasteṣāṃ pratimāyāmupasthitāḥ // MatsP_142.46

ṛco yajūṃṣi sāmāni mantrāścātharvaṇāstu ye
saptarṣibhiśca ye proktāḥ smārtaṃ tu manurabravīt // MatsP_142.47

tretādau saṃhatā vedāḥ kevalaṃ dharmasetavaḥ
saṃrodhādāyuṣaścaiva vyasyante dvāpare ca te
ṛṣayastapasā vedān ahorātramadhīyate // MatsP_142.48

anādinidhanā divyāḥ pūrvaṃ proktāḥ svayambhuvā
svadharmasaṃvṛtāḥ sāṅgā yathādharmaṃ yuge yuge
vikriyante svadharmaṃ tu vedavādādyathāyugam // MatsP_142.49

ārambhayajñaḥ kṣatrasya haviryajñā viśaḥ smṛtāḥ
paricārayajñāḥ śūdrāśca japayajñāśca brāhmaṇāḥ // MatsP_142.50

tataḥ samuditā varṇās tretāyāṃ dharmaśālinaḥ
kriyāvantaḥ prajāvantaḥ samṛddhāḥ sukhinaśca vai // MatsP_142.51

brāhmaṇaiśca vidhīyante kṣatriyāḥ kṣatriyairviśaḥ
vaiśyāñchūdrā anuvartante parasparamanugrahāt // MatsP_142.52

śubhāḥ prakṛtayasteṣāṃ dharmā varṇāśramāśrayāḥ
saṃkalpitena manasā vācā vā hastakarmaṇā
tretāyuge hyavikale karmārambhaḥ prasidhyati // MatsP_142.53

āyūrūpaṃ balaṃ medhā ārogyaṃ dharmaśīlatā
sarvasādhāraṇaṃ hyetad āsīttretāyuge tu vai // MatsP_142.54

varṇāśramavyavasthānam eṣāṃ brahmā tathākarot
saṃhitāśca tathā mantrā ārogyaṃ dharmaśīlatā // MatsP_142.55

saṃhitāśca tathā mantrā ṛṣibhir brahmaṇaḥ sutaiḥ
yajñaḥ pravartitaścaiva tadā hyeva tu daivataiḥ // MatsP_142.56

yāmaiḥ śuklairjayaiścaiva sarvasādhanasaṃbhṛtaiḥ
viśvasṛḍbhis tathā sārdhaṃ devendreṇa mahaujasā
svāyambhuve 'ntare devais te yajñāḥ prākpravartitāḥ // MatsP_142.57

satyaṃ japastapo dānaṃ pūrvadharmo ya ucyate
yadā dharmasya hrasate śākhādharmasya vardhate // MatsP_142.58

jāyante ca tadā śūrā āyuṣmanto mahābalāḥ
nyastadaṇḍā mahāyogā yajvāno brahmavādinaḥ // MatsP_142.59

padmapattrāyatākṣāśca pṛthuvaktrāḥ susaṃhatāḥ
siṃhoraskā mahāsattvā mattamātaṃgagāminaḥ // MatsP_142.60

mahādhanurdharāścaiva tretāyāṃ cakravartinaḥ
sarvalakṣaṇapūrṇāste nyagrodhaparimaṇḍalāḥ // MatsP_142.61

nyagrodhau tu smṛtau bāhū vyāmo nyagrodha ucyate
vyāmena sūcchrayo yasya ata ūrdhvaṃ tu dehinaḥ
samucchrayaḥ parīṇāho nyagrodhaparimaṇḍalaḥ // MatsP_142.62

cakraṃ ratho maṇirbhāryā nidhiraśvo gajastathā
proktāni sapta ratnāni pūrvaṃ svāyambhuve 'ntare // MatsP_142.63

viṣṇoraṃśena jāyante pṛthivyāṃ cakravartinaḥ
manvantareṣu sarveṣu hy atītānāgateṣu vai // MatsP_142.64

bhūtabhavyāni yānīha vartamānāni yāni ca
tretāyugāni teṣvatra jāyante cakravartinaḥ // MatsP_142.65

bhadrāṇīmāni teṣāṃ ca vibhāvyante mahīkṣitām
atyadbhutāni catvāri balaṃ dharmaṃ sukhaṃ dhanam // MatsP_142.66

anyonyasyāvirodhena prāpyante nṛpateḥ samam
artho dharmaśca kāmaśca yaśo vijaya eva ca // MatsP_142.67

aiśvaryeṇāṇimādyena prabhuśaktibalānvitāḥ
śrutena tapasā caiva ṛṣīṃste 'bhibhavanti hi // MatsP_142.68

balenābhibhavantyete tena dānavamānavān
lakṣaṇaiścaiva jāyante śarīrasthairamānuṣaiḥ // MatsP_142.69

keśāḥ sthitā lalāṭena jihvā ca parimārjanī
śyāmaprabhāścaturdaṃṣṭrāḥ suvaṃśāścordhvaretasaḥ // MatsP_142.70

ājānubāhavaścaiva tālahastau vṛṣākṛtī
pariṇāhapramāṇābhyāṃ siṃhaskandhāśca medhinaḥ // MatsP_142.71

pādayoścakramatsyau tu śaṅkhapadme ca hastayoḥ
pañcāśītisahasrāṇi jīvanti hyajarāmayāḥ // MatsP_142.72

asaṅgā gatayasteṣāṃ catasraścakravartinām
antarikṣe samudreṣu pātāle parvateṣu ca // MatsP_142.73

ijyā dānaṃ tapaḥ satyaṃ tretādharmāstu vai smṛtāḥ
tadā pravartate dharmo varṇāśramavibhāgaśaḥ
maryādāsthāpanārthaṃ ca daṇḍanītiḥ pravartate // MatsP_142.74

hṛṣṭapuṣṭā janāḥ sarve arogāḥ pūrṇamānasāḥ
eko vedaścatuṣpādas tretāyāṃ tu vidhiḥ smṛtaḥ
trīṇi varṣasahasrāṇi jīvante tatra tāḥ prajāḥ // MatsP_142.75

putrapautrasamākīrṇā mriyante ca krameṇa tāḥ
eṣa tretāyuge bhāvas tretāsaṃkhyāṃ nibodhata // MatsP_142.76

tretāyugasvabhāvena saṃdhyāpādena vartate
saṃdhyāpādaḥ svabhāvācca yo 'ṃśaḥ pādena tiṣṭhati // MatsP_142.77

matsya-purāṇa 143

kathaṃ tretāyugamukhe yajñasyāsītpravartanam
pūrve svāyambhuve sarge yathāvatprabravīhi naḥ // MatsP_143.1

antarhitāyāṃ saṃdhyāyāṃ sārdhaṃ kṛtayugena hi
kālākhyāyāṃ pravṛttāyāṃ prāpte tretāyuge tadā // MatsP_143.2

oṣadhīṣu ca jātāsu pravṛtte vṛṣṭisarjane
pratiṣṭhitāyāṃ vārttāyāṃ grāmeṣu ca pureṣu ca // MatsP_143.3

varṇāśramapratiṣṭhānaṃ kṛtvā mantraiśca taiḥ punaḥ
saṃhitāstu susaṃhṛtya kathaṃ yajñaḥ pravartitaḥ
etacchrutvābravītsūtaḥ śrūyatāṃ tatpracoditam // MatsP_143.4

mantrānvai yojayitvā tu ihāmutra ca karmasu
tathā viśvabhugindrastu yajñaṃ prāvartayatprabhuḥ // MatsP_143.5

daivataiḥ saha saṃhṛtya sarvasādhanasaṃvṛtaḥ
tasyāśvamedhe vitate samājagmurmaharṣayaḥ // MatsP_143.6

yajñakarmaṇyavartanta karmaṇyagre tathartvijaḥ
hūyamāne devahotre agnau bahuvidhaṃ haviḥ // MatsP_143.7

sampratīteṣu deveṣu sāmageṣu ca susvaram
parikrānteṣu laghuṣu adhvaryupuruṣeṣu ca // MatsP_143.8

ālabdheṣu ca madhye tu tathā paśugaṇeṣu vai
āhūteṣu ca deveṣu yajñabhukṣu tatastadā // MatsP_143.9

ya indriyātmakā devā yajñabhāgabhujastu te
tānyajanti tadā devāḥ kalyādiṣu bhavanti ye // MatsP_143.10

adhvaryupraiṣakāle tu vyutthitā ṛṣayastathā
maharṣayaśca tāndṛṣṭvā dīnānpaśugaṇāṃstadā
viśvabhujaṃ te tvapṛcchan kathaṃ yajñavidhistava // MatsP_143.11

adharmo balavāneṣa hiṃsā dharmepsayā tava
navaḥ paśuvidhistviṣṭas tava yajñe surottama // MatsP_143.12

adharmo dharmaghātāya prārabdhaḥ paśubhistvayā
nāyaṃ dharmo hyadharmo 'yaṃ na hiṃsā dharma ucyate
āgamena bhavāndharmaṃ prakarotu yadīcchati // MatsP_143.13

vidhidṛṣṭena yajñena dharmeṇāvyasanena tu
yajñabījaiḥ suraśreṣṭha trivargaparimoṣitaiḥ // MatsP_143.14

eṣa yajño mahānindraḥ svayambhuvihitaḥ purā
evaṃ viśvabhugindrastu ṛṣibhistattvadarśibhiḥ
ukto na pratijagrāha mānamohasamanvitaḥ // MatsP_143.15

teṣāṃ vivādaḥ sumahāñ jajñe indramaharṣīṇām
jaṅgamaiḥ sthāvaraiḥ kena yaṣṭavyamiti cocyate // MatsP_143.16

te tu khinnā vivādena śaktyā yuktā maharṣayaḥ
saṃdhāya samamindreṇa papracchuḥ khacaraṃ vasum // MatsP_143.17

mahāprājña tvayā dṛṣṭaḥ kathaṃ yajñavidhirnṛpa
auttānapāde prabrūhi saṃśayaṃ nastuda prabho // MatsP_143.18

śrutvā vākyaṃ vasusteṣām avicārya balābalam
vedaśāstramanusmṛtya yajñatattvamuvāca ha // MatsP_143.19

yathopanītairyaṣṭavyam iti hovāca pārthivaḥ
yaṣṭavyaṃ paśubhirmedhyair atha mūlaphalairapi // MatsP_143.20

hiṃsā svabhāvo yajñasya iti me darśanāgamaḥ
tathaite bhāvitā mantrā hiṃsāliṅgā maharṣibhiḥ // MatsP_143.21

dīrgheṇa tapasā yuktais tārakādinidarśibhiḥ
tatpramāṇaṃ mayā coktaṃ tasmācchamitum arhatha // MatsP_143.22

yadi pramāṇaṃ svānyeva mantravākyāṇi vo dvijāḥ
tathā pravartatāṃ yajño hy anyathā mānṛtaṃ vacaḥ // MatsP_143.23

evaṃ kṛtottarāste tu yujyātmānaṃ tato dhiyā
avaśyambhāvinaṃ dṛṣṭvā tamadho hyaśapaṃstadā // MatsP_143.24

ityuktamātro nṛpatiḥ praviveśa rasātalam
ūrdhvacārī nṛpo bhūtvā rasātalacaro 'bhavat // MatsP_143.25

vasudhātalacārī tu tena vākyena so 'bhavat
dharmāṇāṃ saṃśayachettā rājā vasuradhogataḥ // MatsP_143.26

tasmānna vācyo hyekena bahujñenāpi saṃśayaḥ
bahudhārasya dharmasya sūkṣmā duranugā gatiḥ // MatsP_143.27

tasmānna niścayādvaktuṃ dharmaḥ śakyo hi kenacit
devānṛṣīnupādāya svāyambhuvamṛte manum // MatsP_143.28

tasmānna hiṃsā yajñe syād yaduktamṛṣibhiḥ purā
ṛṣikoṭisahasrāṇi svaistapobhirdivaṃ gatāḥ // MatsP_143.29

tasmānna hiṃsāyajñaṃ ca praśaṃsanti maharṣayaḥ
uñchaṃ mūlaṃ phalaṃ śākam udapātraṃ tapodhanāḥ // MatsP_143.30

etaddattvā vibhavataḥ svargaloke pratiṣṭhitāḥ
adrohaścāpyalobhaśca damo bhūtadayā śamaḥ // MatsP_143.31

brahmacaryaṃ tapaḥ śaucam anukrośaṃ kṣamā dhṛtiḥ
sanātanasya dharmasya mūlameva durāsadam // MatsP_143.32

dravyamantrātmako yajñas tapaśca samatātmakam
yajñaiśca devānāpnoti vairājaṃ tapasā punaḥ // MatsP_143.33

brahmaṇaḥ karmasaṃnyāsād vairāgyātprakṛterlayam
jñānātprāpnoti kaivalyaṃ pañcaitā gatayaḥ smṛtāḥ // MatsP_143.34

evaṃ vivādaḥ sumahān yajñasyāsītpravartane
ṛṣīṇāṃ devatānāṃ ca pūrve svāyambhuve 'ntare // MatsP_143.35

tataste ṛṣayo dṛṣṭvā hṛtaṃ dharmaṃ balena tu
vasorvākyamanādṛtya jagmuste vai yathāgatam // MatsP_143.36

gateṣu ṛṣisaṃgheṣu devā yajñamavāpnuyuḥ
śrūyante hi tapaḥsiddhā brahmakṣatrādayo nṛpāḥ // MatsP_143.37

priyavratottānapādau dhruvo medhātithirvasuḥ
sudhāmā virajāścaiva śaṅkhapādrājasastathā // MatsP_143.38

prācīnabarhiḥ parjanyo havirdhānādayo nṛpāḥ
ete cānye ca bahavas te tapobhirdivaṃ gatāḥ // MatsP_143.39

rājarṣayo mahātmāno yeṣāṃ kīrtiḥ pratiṣṭhitā
tasmādviśiṣyate yajñāt tapaḥ sarvaistu kāraṇaiḥ // MatsP_143.40

brahmaṇā tapasā sṛṣṭaṃ jagadviśvamidaṃ purā
tasmānnāpnoti tadyajñāt tapomūlamidaṃ smṛtam // MatsP_143.41

yajñapravartanaṃ hyevam āsītsvāyambhuve 'ntare
tadāprabhṛti yajño 'yaṃ yugaiḥ sārdhaṃ pravartitaḥ // MatsP_143.42

matsya-purāṇa 144

ata ūrdhvaṃ pravakṣyāmi dvāparasya vidhiṃ punaḥ
tatra tretāyuge kṣīṇe dvāparaṃ pratipadyate // MatsP_144.1

dvāparādau prajānāṃ tu siddhistretāyuge tu yā
parivṛtte yuge tasmiṃs tataḥ sā vai praṇaśyati // MatsP_144.2

tataḥ pravartite tāsāṃ prajānāṃ dvāpare punaḥ
lobho dhṛtirvaṇigyuddhaṃ tattvānām aviniścayaḥ // MatsP_144.3

pradhvaṃsaścaiva varṇānāṃ karmaṇāṃ tu viparyayaḥ
yātrā vadhaḥ paro daṇḍo māno darpo 'kṣamā balam // MatsP_144.4

tathā rajastamo bhūyaḥ pravṛtte dvāpare punaḥ
ādye kṛte nādharmo 'sti sa tretāyāṃ pravartitaḥ // MatsP_144.5

dvāpare vyākulo bhūtvā praṇaśyati kalau punaḥ
varṇānāṃ dvāpare dharmāḥ saṃkīryante tathāśramāḥ // MatsP_144.6

dvaidhamutpadyate caiva yuge tasmiñśrutismṛtau
dvidhā śrutiḥ smṛtiścaiva niścayo nādhigamyate // MatsP_144.7

aniścayāvagamanād dharmatattvaṃ na vidyate
dharmatattve hyavijñāte matibhedastu jāyate // MatsP_144.8

parasparaṃ vibhinnāste dṛṣṭīnāṃ vibhrameṇa tu
ato dṛṣṭivibhinnaistaiḥ kṛtamatyākulaṃ tvidam // MatsP_144.9

eko vedaścatuṣpādaḥ saṃhṛtya tu punaḥ punaḥ
saṃkṣepādāyuṣaścaiva vyasyate dvāpareṣviha // MatsP_144.10

vedaścaikaścaturdhā tu vyasyate dvāparādiṣu
ṛṣiputraiḥ punarvedā bhidyante dṛṣṭivibhramaiḥ // MatsP_144.11

te tu brāhmaṇavinyāsaiḥ svarakramaviparyayaiḥ
saṃhṛtā ṛgyajuḥsāmnāṃ saṃhitāstairmaharṣibhiḥ // MatsP_144.12

sāmānyādvaikṛtāccaiva dṛṣṭibhinnaiḥ kvacitkvacit
brāhmaṇaṃ kalpasūtrāṇi bhāṣyavidyāstathaiva ca // MatsP_144.13

anye tu prasthitāstānvai kecit tān pratyavasthitāḥ
dvāpareṣu pravartante bhinnārthaistaiḥ svadarśanaiḥ // MatsP_144.14

ekamādhvaryavaṃ pūrvam āsīddvaidhaṃ tu tatpunaḥ
sāmānyaviparītārthaiḥ kṛtaṃ śāstrākulaṃ tvidam // MatsP_144.15

ādhvaryavaṃ ca prasthānair bahudhā vyākulīkṛtam
tathaivātharvaṇāṃ sāmnāṃ vikalpaiḥ svasya saṃkṣayaiḥ // MatsP_144.16

vyākulo dvāpareṣvarthaḥ kriyate bhinnadarśanaiḥ
dvāpare saṃnivṛtte te vedā naśyanti vai kalau // MatsP_144.17

teṣāṃ viparyayotpannā bhavanti dvāpare punaḥ
adṛṣṭirmaraṇaṃ caiva tathaiva vyādhyupadravāḥ // MatsP_144.18

vāṅmanaḥkarmabhirduḥkhair nirvedo jāyate tataḥ
nirvedājjāyate teṣāṃ duḥkhamokṣavicāraṇā // MatsP_144.19

vicāraṇāyāṃ vairāgyaṃ vairāgyāddoṣadarśanam
doṣāṇāṃ darśanāccaiva jñānotpattistu jāyate // MatsP_144.20

teṣāṃ medhāvināṃ pūrvaṃ martye svāyambhuve 'ntare
utpasyantīha śāstrāṇāṃ dvāpare paripanthinaḥ // MatsP_144.21

āyurvedavikalpāśca aṅgānāṃ jyotiṣasya ca
arthaśāstravikalpāśca hetuśāstravikalpanam // MatsP_144.22

prakriyā kalpasūtrāṇāṃ bhāṣyavidyāvikalpanam
smṛtiśāstraprabhedāśca prasthānāni pṛthak pṛthak // MatsP_144.23

dvāpareṣvabhivartante matibhedāstathā nṛṇām
manasā karmaṇā vācā kṛcchrādvārttā prasidhyati // MatsP_144.24

dvāpare sarvabhūtānāṃ kālaḥ kleśaparaḥ smṛtaḥ
lobho 'dhṛtirvaṇigyuddhaṃ tattvānāmaviniścayaḥ // MatsP_144.25

vedaśāstrapraṇayanaṃ dharmāṇāṃ saṃkarastathā
varṇāśramaparidhvaṃsaḥ kāmadveṣau tathaiva ca // MatsP_144.26

pūrṇe varṣasahasre dve paramāyustadā nṛṇām
niḥśeṣe dvāpare tasmiṃs tasya saṃdhyā tu pādataḥ // MatsP_144.27

guṇahīnāstu tiṣṭhanti dharmasya dvāparasya tu
tathaiva saṃdhyā pādena aṃśastasyāṃ pratiṣṭhitaḥ // MatsP_144.28

dvāparasya tu paryāye puṣyasya ca nibodhata
dvāparasyāṃśaśeṣe tu pratipattiḥ kaleratha // MatsP_144.29

hiṃsā steyānṛtaṃ māyā dambhaścaiva tapasvinām
ete svabhāvāḥ puṣyasya sādhayanti ca tāḥ prajāḥ // MatsP_144.30

eṣa dharmaḥ smṛtaḥ kṛtsno dharmaśca parihīyate
manasā karmaṇā vācā vārttāḥ sidhyanti vā na vā // MatsP_144.31

kaliḥ pramārako rogaḥ satataṃ cāpi kṣudbhayam
anāvṛṣṭibhayaṃ caiva deśānāṃ ca viparyayaḥ // MatsP_144.32

na pramāṇe sthitirhyasti puṣye ghore yuge kalau
garbhastho mriyate kaścid yauvanasthastathā paraḥ // MatsP_144.33

sthāvirye madhyakaumāre mriyante ca kalau prajāḥ
alpatejobalāḥ pāpā mahākopā hyadhārmikāḥ // MatsP_144.34

anṛtavratalubdhāśca puṣye caiva prajāḥ sthitāḥ
duriṣṭairduradhītaiśca durācārairdurāgamaiḥ // MatsP_144.35

viprāṇāṃ karmadoṣaistaiḥ prajānāṃ jāyate bhayam
hiṃsā mānastatherṣyā ca krodho 'sūyākṣamādhṛtiḥ // MatsP_144.36

puṣye bhavanti jantūnāṃ lobho mohaśca sarvaśaḥ
saṃkṣobho jāyate 'tyarthaṃ kalimāsādya vai yugam // MatsP_144.37

nādhīyate tathā vedān na yajante dvijātayaḥ
utsīdanti tathā caiva vaiśyaiḥ sārdhaṃ tu kṣatriyāḥ // MatsP_144.38

śūdrāṇāṃ mantrayonistu sambandho brāhmaṇaiḥ saha
bhavatīha kalau tasmiñ chayanāsanabhojanaiḥ // MatsP_144.39

rājānaḥ śūdrabhūyiṣṭhāḥ pāṣaṇḍānāṃ pravṛttayaḥ
kāṣāyiṇaśca niṣkacchās tathā kāpālinaśca ha // MatsP_144.40

ye cānye devavratinas tathā ye dharmadūṣakāḥ
divyavṛttāśca ye kecid vṛttyarthaṃ śrutiliṅginaḥ // MatsP_144.41

evaṃvidhāśca ye kecid bhavantīha kalau yuge
adhīyate tadā vedāñ chūdrā dharmārthakovidāḥ // MatsP_144.42

yajante hyaśvamedhaistu rājānaḥ śūdrayonayaḥ
strībālagovadhaṃ kṛtvā hatvā caiva parasparam // MatsP_144.43

upahatya tathānyonyaṃ sādhayanti tadā prajāḥ
duḥkhapracuratālpāyur deśotsādaḥ sarogatā // MatsP_144.44

adharmābhiniveśitvaṃ tamovṛttaṃ kalau smṛtam
bhrūṇahatyā prajānāṃ na tathā hyevaṃ pravartate // MatsP_144.45

tasmādāyurbalaṃ rūpaṃ prahīyante kalau yuge
duḥkhenābhiplutānāṃ ca paramāyuḥ śataṃ nṛṇām // MatsP_144.46

bhūtvā ca na bhavantīha vedāḥ kaliyuge 'khilāḥ
utsīdante tathā yajñāḥ kevalaṃ dharmahetavaḥ // MatsP_144.47

eṣā kaliyugāvasthā saṃdhyāṃśau tu nibodhata
yuge yuge tu hīyante trīṃstrīnpādāṃśca siddhayaḥ // MatsP_144.48

yugasvabhāvāḥ saṃdhyāsu avatiṣṭhanti pādataḥ
saṃdhyāsvabhāvāḥ svāṃśeṣu pādenaivāvatasthire // MatsP_144.49

evaṃ saṃdhyāṃśake kāle samprāpte tu yugāntike
teṣāmadharmiṇāṃ śāstā bhṛgūṇāṃ ca kule sthitaḥ // MatsP_144.50

gotreṇa vai candramaso nāmnā pramatirucyate
kalisaṃdhyāṃśabhāgeṣu manoḥ svāyambhuve 'ntare // MatsP_144.51

samāstriṃśattu sampūrṇāḥ paryaṭanvai vasuṃdharām
aśvakarmā sa vai senāṃ hastyaśvarathasaṃkulām // MatsP_144.52

pragṛhītāyudhairvipraiḥ śataśo 'tha sahasraśaḥ
sa tadā taiḥ parivṛto mlecchānsarvān nijaghnivān // MatsP_144.53

sa hatvā sarvaśaścaiva rājānaḥ śūdrayonayaḥ
pāṣaṇḍānsa sadā sarvān niḥśeṣānakarotprabhuḥ // MatsP_144.54

adhārmikāśca ye kecit tānsarvānhanti sarvaśaḥ
udīcyānmadhyadeśāṃśca pārvatīyāṃstathaiva ca // MatsP_144.55

prācyānpratīcyāṃśca tathā vindhyapṛṣṭhāparāntikān
tathaiva dākṣiṇātyāṃśca draviḍānsiṃhalaiḥ saha // MatsP_144.56

gāndhārānpāradāṃścaiva pahlavānyavanāñchakān
tuṣārānbarbarāñchvetān halikāndaradānkhasān // MatsP_144.57

lampakān āndhrakāṃścāpi corajātīṃstathaiva ca
pravṛttacakro balavāñ chūdrāṇāmantakṛdbabhau // MatsP_144.58

vidrāvya sarvabhūtāni cacāra vasudhāmimām
mānavasya tu vaṃśe tu nṛdevasyeha jajñivān // MatsP_144.59

pūrvajanmani viṣṇuśca pramatirnāma vīryavān
sutaḥ sa vai candramasaḥ pūrve kaliyuge prabhuḥ // MatsP_144.60

dvātriṃśe 'bhyudite varṣe prakrānto viṃśatiṃ samāḥ
nijaghne sarvabhūtāni mānuṣāṇyeva sarvaśaḥ // MatsP_144.61

kṛtvā bījāvaśiṣṭāṃ tāṃ pṛthvīṃ krūreṇa karmaṇā
parasparanimittena kālenākasmikena ca // MatsP_144.62

saṃsthitā sahasā yā tu senā pramatinā saha
gaṅgāyamunayormadhye siddhiṃ prāptā samādhinā // MatsP_144.63

tatasteṣu pranaṣṭeṣu saṃdhyāṃśe kūrakarmasu
utsādya pārthivānsarvāṃs teṣvatīteṣu vai tadā // MatsP_144.64

tataḥ saṃdhyāṃśake kāle samprāpte ca yugāntike
sthitāsvalpāvaśiṣṭāsu prajāsviha kvacit kvacit // MatsP_144.65

svāpradānās tadā te vai lobhāviṣṭāstu vṛndaśaḥ
upahiṃsanti cānyonyaṃ pralumpanti parasparam // MatsP_144.66

arājake yugāṃśe tu saṃkṣaye samupasthite
prajāstā vai tadā sarvāḥ parasparabhayārditāḥ // MatsP_144.67

vyākulāstāḥ parāvṛttās tyaktvā devaṃ gṛhāṇi tu
svānsvānprāṇānavekṣanto niṣkāruṇyāt suduḥkhitāḥ // MatsP_144.68

naṣṭe śrautasmṛte dharme kāmakrodhavaśānugāḥ
nirmaryādā nirānandā niḥsnehā nirapatrapāḥ // MatsP_144.69

naṣṭe dharme pratihatā hrasvakāḥ pañcaviṃśakāḥ
hitvā dārāṃśca putrāṃśca viṣādavyākulaprajāḥ // MatsP_144.70

anāvṛṣṭihatāste vai vārttāmutsṛjya duḥkhitāḥ
āśrayanti sma pratyantān hitvā janapadānsvakān // MatsP_144.71

saritaḥ sāgarānūpān sevante parvatānapi
cīrakṛṣṇājinadharā niṣkriyā niṣparigrahāḥ // MatsP_144.72

varṇāśramaparibhraṣṭāḥ saṃkaraṃ ghoramāsthitāḥ
evaṃ kaṣṭamanuprāptā hy alpaśeṣāḥ prajāstataḥ // MatsP_144.73

jantavaśca kṣudhāviṣṭā duḥkhānnirvedamāgaman
saṃśrayanti ca deśāṃstāṃś cakravatparivartanāḥ // MatsP_144.74

tataḥ prajāstu tāḥ sarvā māṃsāhārā bhavanti hi
mṛgānvarāhānvṛṣabhān ye cānye vanacāriṇaḥ // MatsP_144.75

bhakṣyāṃścaivāpyabhakṣyāṃśca sarvāṃstānbhakṣayanti tāḥ
samudraṃ saṃśritā yāstu nadīścaiva prajāstu tāḥ // MatsP_144.76

te 'pi matsyānharantīha āhārārthaṃ ca sarvaśaḥ
abhakṣyāhāradoṣeṇa ekavarṇagatāḥ prajāḥ // MatsP_144.77

yathā kṛtayuge pūrvam ekavarṇamabhūtkila
tathā kaliyugasyānte śūdrībhūtāḥ prajāstathā // MatsP_144.78

evaṃ varṣaśataṃ pūrṇaṃ divyaṃ teṣāṃ nyavartata
ṣaṭtriṃśacca sahasrāṇi mānuṣāṇi tu tāni vai // MatsP_144.79

atha dīrgheṇa kālena pakṣiṇaḥ paśavastathā
matsyāścaiva hatāḥ sarvaiḥ kṣudhāviṣṭaiśca sarvaśaḥ // MatsP_144.80

niḥśeṣeṣvatha sarveṣu matsyapakṣipaśuṣvatha
saṃdhyāṃśe pratipanne tu niḥśeṣāstu tadā kṛtāḥ // MatsP_144.81

tataḥ prajāstu sambhūya kandamūlamatho 'khanan
phalamūlāśanāḥ sarve aniketāstathaiva ca // MatsP_144.82

valkalānyatha vāsāṃsi adhaḥśayyāśca sarvaśaḥ
parigraho na teṣvasti dhanaśuddhimavāpnuyuḥ // MatsP_144.83

evaṃ kṣayaṃ gamiṣyanti hy alpaśiṣṭāḥ prajāstadā
tāsāmalpāvaśiṣṭānām āhārādṛddhiriṣyate // MatsP_144.84

evaṃ varṣaśataṃ divyaṃ saṃdhyāṃśastasya vartate
tato varṣaśatasyānte alpaśiṣṭāḥ striyaḥ sutāḥ // MatsP_144.85

mithunāni tu tāḥ sarvā hy anyonyaṃ samprajajñire
tatastāstu mriyante vai pūrvotpannāḥ prajāstu yāḥ // MatsP_144.86

jātamātreṣvapatyeṣu tataḥ kṛtamavartata
yathā svarge śarīrāṇi narake caiva dehinām // MatsP_144.87

upabhogasamarthāni evaṃ kṛtayugādiṣu
evaṃ kṛtasya saṃtānaḥ kaleścaiva kṣayastathā // MatsP_144.88

vicāraṇāttu nirvedaḥ sāmyāvasthātmanā tathā
tataścaivātmasambodhaḥ sambodhāddharmaśīlatā // MatsP_144.89

kaliśiṣṭeṣu teṣvevaṃ jāyante pūrvavatprajāḥ
bhāvino 'rthasya ca balāt tataḥ kṛtamavartata // MatsP_144.90

atītānāgatāni syur yāni manvantareṣviha
ete yugasvabhāvāstu mayoktāstu samāsataḥ // MatsP_144.91

vistareṇānupūrvyācca namaskṛtya svayambhuve
pravṛtte tu tatastasmin punaḥ kṛtayuge tu vai // MatsP_144.92

utpannāḥ kaliśiṣṭeṣu prajāḥ kārtayugāstathā
tiṣṭhanti ceha ye siddhā adṛṣṭā viharanti ca // MatsP_144.93

saha saptarṣibhirye tu tatra ye ca vyavasthitāḥ
brahmakṣatraviśaḥ śūdrā bījārthe ya iha smṛtāḥ
kārtayugabhavaiḥ sārdhaṃ nirviśeṣāstadābhavan // MatsP_144.94

teṣāṃ saptarṣayo dharmaṃ kathayantīha teṣu ca // MatsP_144.95

varṇāśramācārayutaṃ śrautasmārtavidhānataḥ
evaṃ teṣu kriyāvatsu pravartantīha vai kṛte // MatsP_144.96

śrautasmārtasthitānāṃ tu dharme saptarṣidarśite
te tu dharmavyavasthārthaṃ tiṣṭhantīha kṛte yuge // MatsP_144.97

manvantarādhikāreṣu tiṣṭhanti ṛṣayastu te
yathā dāvapradagdheṣu tṛṇeṣvevāparaṃ tṛṇam // MatsP_144.98

vanānāṃ prathamaṃ vṛṣṭyā teṣāṃ mūleṣu sambhavaḥ
evaṃ yugādyugānāṃ vai saṃtānastu parasparam // MatsP_144.99

pravartate hyavicchedād yāvanmanvantarakṣayaḥ
sukhamāyurbalaṃ rūpaṃ dharmārthau kāma eva ca // MatsP_144.100

yugeṣvetāni hīyante trayaḥ pādāḥ krameṇa tu
ityeṣa pratisaṃdhirvaḥ kīrtitastu mayā dvijāḥ // MatsP_144.101

caturyugāṇāṃ sarveṣām etadeva prasādhanam
eṣāṃ caturyugāṇāṃ tu gaṇitā hyekasaptatiḥ // MatsP_144.102

krameṇa parivṛttāstā manorantaramucyate
yugākhyāsu tu sarvāsu bhavatīha yadā ca yat // MatsP_144.103

tadeva ca tadanyāsu punastadvai yathākramam
sarge sarge yathā bhedā hy utpadyante tathaiva ca // MatsP_144.104

caturdaśasu tāvanto jñeyā manvantareṣviha
āsurī yātudhānī ca paiśācī yakṣarākṣasī // MatsP_144.105

yuge yuge tadā kāle prajā jāyanti tāḥ śṛṇu
yathākalpaṃ yugaiḥ sārdhaṃ bhavante tulyalakṣaṇāḥ
ityetallakṣaṇaṃ proktaṃ yugānāṃ vai yathākramam // MatsP_144.106

manvantarāṇāṃ parivartanāni cirapravṛttāni yugasvabhāvāt
kṣaṇaṃ na saṃtiṣṭhati jīvalokaḥ kṣayodayābhyāṃ parivartamānaḥ // MatsP_144.107

ete yugasvabhāvā vaḥ parikrāntā yathākramam
manvantarāṇi yānyasmin kalpe vakṣyāmi tāni ca // MatsP_144.108

matsya-purāṇa 145

manvantarāṇi yāni syuḥ kalpe kalpe caturdaśa
vyatītānāgatāni syur yāni manvantareṣviha // MatsP_145.1

vistareṇānupūrvyācca sthitiṃ vakṣye yuge yuge
tasminyuge ca sambhūtir yāsāṃ yāvacca jīvitam // MatsP_145.2

yugamātraṃ tu jīvanti nyūnaṃ tatsyāddvayena ca
caturdaśasu tāvanto jñeyā manvantareṣviha // MatsP_145.3

manuṣyāṇāṃ paśūnāṃ ca pakṣiṇāṃ sthāvaraiḥ saha
teṣāmāyurupakrāntaṃ yugadharmeṣu sarvaśaḥ // MatsP_145.4

tathaivāyuḥ parikrāntaṃ yugadharmeṣu sarvaśaḥ
asthitiṃ ca kalau dṛṣṭvā bhūtānāmāyuṣaśca vai // MatsP_145.5

paramāyuḥ śataṃ tvetan mānuṣāṇāṃ kalau smṛtam
devāsuramanuṣyāśca yakṣagandharvarākṣasāḥ // MatsP_145.6

pariṇāhocchraye tulyā jāyante ha kṛte yuge
ṣaṇṇavatyaṅgulotsedho hy aṣṭānāṃ devayoninām // MatsP_145.7

navāṅgulapramāṇena niṣpannena tathāṣṭakam
etatsvābhāvikaṃ teṣāṃ pramāṇamadhikurvatām // MatsP_145.8

manuṣyā vartamānāstu yugasaṃdhyāṃśakeṣviha
devāsurapramāṇaṃ tu saptasaptāṅgulaṃ kramāt // MatsP_145.9

caturaśītikaiścaiva kalijairaṅgulaiḥ smṛtam
ā pādatalamastako navatālo bhavettu yaḥ // MatsP_145.10

saṃhṛtyājānubāhuśca daivatairabhipūjyate
gavāṃ ca hastināṃ caiva mahiṣasthāvarātmanām // MatsP_145.11

krameṇaitena vijñeye hrāsavṛddhī yuge yuge
ṣaṭsaptatyaṅgulotsedhaḥ paśur ākakudo bhavet // MatsP_145.12

aṅgulānāmaṣṭaśatam utsedho hastināṃ smṛtaḥ
aṅgulānāṃ sahasraṃ tu dvicatvāriṃśadaṅgulam // MatsP_145.13

śatārdhamaṅgulānāṃ tu hy utsedhaḥ śākhināṃ paraḥ
mānuṣasya śarīrasya saṃniveśastu yādṛśaḥ // MatsP_145.14

tallakṣaṇaṃ tu devānāṃ dṛśyate 'nvayadarśanāt
buddhyātiśayasaṃyukto devānāṃ kāya ucyate // MatsP_145.15

tathā nātiśayaścaiva mānuṣaḥ kāya ucyate
ityeva hi parikrāntā bhāvā ye divyamānuṣāḥ // MatsP_145.16

paśūnāṃ pakṣiṇāṃ caiva sthāvarāṇāṃ ca sarvaśaḥ
gāvo 'jāśvāśca vijñeyā hastinaḥ pakṣiṇo mṛgāḥ // MatsP_145.17

upayuktāḥ kriyāsvete yajñiyāstviha sarvaśaḥ
yathākramopabhogāśca devānāṃ paśumūrtayaḥ // MatsP_145.18

teṣāṃ rūpānurūpaiśca pramāṇaiḥ sthirajaṅgamāḥ
manojñaistatra tairbhogaiḥ sukhino hyupapedire // MatsP_145.19

atha śiṣṭānpravakṣyāmi sādhūnatha tataśca vai
brāhmaṇāḥ śrutiśabdāśca devānāṃ paśumūrtayaḥ
saṃyujya brahmaṇā hyantas tena santaḥ pracakṣate // MatsP_145.20

sāmānyeṣu ca dharmeṣu tathā vaiśiṣikeṣu ca
brahmakṣatraviśo yuktāḥ śrautasmārtena karmaṇā // MatsP_145.21

varṇāśrameṣu yuktasya sukhodarkasya svargatau
śrautasmārto hi yo dharmo jñānadharmaḥ sa ucyate // MatsP_145.22

divyānāṃ sādhanātsādhur brahmacārī gurorhitaḥ
kāraṇātsādhanāccaiva gṛhasthaḥ sādhurucyate // MatsP_145.23

tapasaśca tathāraṇye sādhurvaikhānasaḥ smṛtaḥ
yatamāno yatiḥ sādhuḥ smṛto yogasya sādhanāt // MatsP_145.24

dharmo dharmagatiḥ proktaḥ śabdo hyeṣa kriyātmakaḥ
kuśalākuśalau caiva dharmādharmau bravītprabhuḥ // MatsP_145.25

atha devāśca pitara ṛṣayaścaiva mānuṣāḥ
ayaṃ dharmo hyayaṃ neti bruvate maunamūrtinā // MatsP_145.26

dharmeti dhāraṇe dhātur mahattve caiva ucyate
ādhāraṇe mahattve vā dharmaḥ sa tu nirucyate // MatsP_145.27

tatreṣṭaprāpako dharma ācāryairupadiśyate
adharmaścāniṣṭaphala ācāryairnopadiśyate // MatsP_145.28

vṛddhāścālolupāścaiva ātmavanto hyadāmbhikāḥ
samyagvinītā mṛdavas tānācāryānpracakṣate // MatsP_145.29

dharmajñairvihito dharmaḥ śrautasmārto dvijātibhiḥ
dārāgnihotrasambandham ijyā śrautasya lakṣaṇam // MatsP_145.30

smārto varṇāśramācāro yamaiśca niyamairyutaḥ
pūrvebhyo vedayitveha śrautaṃ saptarṣayo 'bruvan // MatsP_145.31

ṛco yajūṃṣi sāmāni brahmaṇo 'ṅgāni vai śrutiḥ
manvantarasyātītasya smṛtvā tanmanurabravīt // MatsP_145.32

tasmātsmārtaḥ sūto dharmo varṇāśramavibhāgaśaḥ
evaṃ vai dvividho dharmaḥ śiṣṭācāraḥ sa ucyate // MatsP_145.33

śiṣer dhātośca niṣṭhāntāc chiṣṭaśabdaṃ pracakṣate
manvantareṣu ye śiṣṭā iha tiṣṭhanti dhārmikāḥ // MatsP_145.34

manuḥ saptarṣayaścaiva lokasaṃtānakāriṇaḥ
tiṣṭhantīha ca dharmārthaṃ tāñchiṣṭānsampracakṣate // MatsP_145.35

taiḥ śiṣṭaiścalito dharmaḥ sthāpyate vai yuge yuge
trayī vārttā daṇḍanītiḥ prajāvarṇāśramepsayā // MatsP_145.36

śiṣṭairācaryate yasmāt punaścaiva manukṣaye
pūrvaiḥpūrvairmatatvācca śiṣṭācāraḥ sa śāśvataḥ // MatsP_145.37

dānaṃ satyaṃ tapo loko vidyejyā pūjanaṃ damaḥ
aṣṭau tāni caritrāṇi śiṣṭācārasya lakṣaṇam // MatsP_145.38

śiṣṭā yasmāccarantyenaṃ manuḥ saptarṣayaśca ha
manvantareṣu sarveṣu śiṣṭācārastataḥ smṛtaḥ // MatsP_145.39

vijñeyaḥ śravaṇācchrautaḥ smaraṇātsmārta ucyate
ijyāvedātmakaḥ śrautaḥ smārto varṇāśramātmakaḥ
pratyaṅgāni pravakṣyāmi dharmasyeha tu lakṣaṇam // MatsP_145.40

dṛṣṭānubhūtamarthaṃ ca yaḥ pṛṣṭo na vigūhate
yathābhūtapravādastu ityetatsatyalakṣaṇam // MatsP_145.41

brahmacaryaṃ tapo maunaṃ nirāhāratvameva ca
ityetattapaso rūpaṃ sughoraṃ tu durāsadam // MatsP_145.42

paśūnāṃ dravyahaviṣām ṛksāmayajuṣāṃ tathā
ṛtvijāṃ dakṣiṇāyāśca saṃyogo yajña ucyate // MatsP_145.43

ātmavatsarvabhūteṣu yo hitāya śubhāya ca
vartate satataṃ hṛṣṭaḥ kriyā śreṣṭhā dayā smṛtā // MatsP_145.44

ākruṣṭo 'bhihato yastu nākrośetpraharedapi
aduṣṭo vāṅmanaḥkāyais titikṣuḥ sā kṣamā smṛtā // MatsP_145.45

svāminā rakṣyamāṇānām utsṛṣṭānāṃ ca sambhrame
parasvānām anādānam alobha iti saṃjñitam // MatsP_145.46

maithunasyāsamācāro jalpanāccintanāttathā
nivṛttirbrahmacaryaṃ ca tadetacchamalakṣaṇam // MatsP_145.47

ātmārthe vā parārthe vā indriyāṇīha yasya vai
viṣaye na pravartante damasyaitattu lakṣaṇam // MatsP_145.48

pañcātmake yo viṣaye kāraṇe cāṣṭalakṣaṇe
na krudhyeta pratihataḥ sa jitātmā bhaviṣyati // MatsP_145.49

yadyadiṣṭatamaṃ dravyaṃ nyāyenaivāgataṃ ca yat
tattadguṇavate deyam ityetaddānalakṣaṇam // MatsP_145.50

śrutismṛtibhyāṃ vihito dharmo varṇāśramātmakaḥ
śiṣṭācārapravṛddhaśca dharmo 'yaṃ sādhusaṃmataḥ // MatsP_145.51

apradveṣo hyaniṣṭeṣu iṣṭaṃ vai nābhinandati
prītitāpaviṣādānāṃ vinivṛttir viraktatā // MatsP_145.52

saṃnyāsaḥ karmaṇāṃ nyāsaḥ kṛtānāmakṛtaiḥ saha
kuśalākuśalābhyāṃ tu prahāṇaṃ nyāsa ucyate // MatsP_145.53

avyaktādiviśeṣāntav ikāre 'sminnivartate
cetanācetanaṃ jñātvā jñāne jñānī sa ucyate // MatsP_145.54

pratyaṅgāni tu dharmasya cetyetallakṣaṇaṃ smṛtam
ṛṣibhirdharmatattvajñaiḥ pūrvaiḥ svāyambhuve 'ntare // MatsP_145.55

atra vo varṇayiṣyāmi vidhiṃ manvantarasya tu
tathaiva cāturhotrasya cāturvarṇyasya caiva hi // MatsP_145.56

pratimanvantaraṃ caiva śrutiranyā vidhīyate
ṛco yajūṃṣi sāmāni yathāvatpratidaivatam // MatsP_145.57

vidhistotraṃ tathā hautraṃ pūrvavatsampravartate
dravyastotraṃ guṇastotraṃ karmastotraṃ tathaiva ca // MatsP_145.58

tathaivābhijanastotraṃ stotramevaṃ caturvidham
manvantareṣu sarveṣu yathā bhedā bhavanti hi // MatsP_145.59

pravartayanti teṣāṃ vai brahmastotraṃ punaḥ punaḥ
evaṃ mantraguṇānāṃ tu samutpattiścaturvidhā // MatsP_145.60

atharvaṛgyajuḥsāmnāṃ vedeṣviha pṛthakpṛthak
ṛṣīṇāṃ tapyatāṃ teṣāṃ tapaḥ paramaduścaram // MatsP_145.61

mantrāḥ prādurbhavantyādau pūrvamanvantarasya ha
asaṃtoṣādbhayādduḥkhān mohācchokācca pañcadhā // MatsP_145.62

ṛṣīṇāṃ tārakā yena lakṣaṇena yadṛcchayā
ṛṣīṇāṃ yādṛśatvaṃ hi tadvakṣyāmīha lakṣaṇam // MatsP_145.63

atītānāgatānāṃ ca pañcadhā hyārṣakaṃ smṛtam
tathā ṛṣīṇāṃ vakṣyāmi ārṣasyeha samudbhavam // MatsP_145.64

guṇasāmyena vartante sarvasaṃpralaye tadā
avibhāgena devānām anirdeśye tamomaye // MatsP_145.65

abuddhipūrvakaṃ tadvai cetanārthaṃ pravartate
tenārṣaṃ buddhipūrvaṃ tu cetanenāpyadhiṣṭhitam // MatsP_145.66

pravartate tathā te tu yathā matsyodakāvubhau
cetanādhikṛtaṃ sarvaṃ prāvartata guṇātmakam
kāryakāraṇabhāvena tathā tasya pravartate // MatsP_145.67

viṣayo viṣayitvaṃ ca tadā hyarthapadātmakau
kālena prāpaṇīyena bhedāśca kāraṇātmakāḥ // MatsP_145.68

sāṃsiddhikāstadā vṛttāḥ krameṇa mahadādayaḥ
mahato 'sāvahaṃkāras tasmādbhūtendriyāṇi ca // MatsP_145.69

bhūtabhedāśca bhūtebhyo jajñire tu parasparam
saṃsiddhikāraṇaṃ kāryaṃ sadya eva vivartate // MatsP_145.70

yatholmukāttu viṭapā ekakālādbhavanti hi
tathā pravṛttāḥ kṣetrajñāḥ kālenaikena kāraṇāt // MatsP_145.71

yathāndhakāre khadyotaḥ sahasā sampradṛśyate
tathā nivṛtto hyavyaktaḥ khadyota iva saṃjvalan // MatsP_145.72

sa mahātmā śarīrasthas tatraiveha pravartate
mahatastamasaḥ pāre vailakṣaṇyādvibhāvyate // MatsP_145.73

tatraiva saṃsthito vidvāṃs tapaso 'nta iti śrutam
buddhirvivardhatastasya prādurbhūtā caturvidhā // MatsP_145.74

jñānaṃ vairāgyamaiśvaryaṃ dharmaśceti catuṣṭayam
sāṃsiddhikānyathaitāni apratītāni tasya vai // MatsP_145.75

mahātmanaḥ śarīrasya caitanyātsiddhirucyate
puri śete yataḥ pūrvaṃ kṣetrajñānaṃ tathāpi ca // MatsP_145.76

pure śayanātpuruṣo jñānātkṣetrajña ucyate
yasmāddharmātprasūte hi tasmādvai dhārmikastu saḥ // MatsP_145.77

sāṃsiddhike śarīre ca buddhyāvyaktastu cetanaḥ
evaṃ vivṛttaḥ kṣetrajñaḥ kṣetraṃ hyanabhisaṃdhitaḥ // MatsP_145.78

nivṛttisamakāle tu purāṇaṃ tadacetanam
kṣetrajñena parijñātaṃ bhogyo 'yaṃ viṣayo mama // MatsP_145.79

ṛṣirhiṃsāgatau dhātur vidyā satyaṃ tapaḥ śrutam
eṣa sannilayo yasmād brāhmaṇastutatas tv ṛṣiḥ // MatsP_145.80

nivṛttisamakālācca buddhyāvyakta ṛṣistvayam
ṛṣate paramaṃ yasmāt paramarṣistataḥ smṛtaḥ // MatsP_145.81

gatyarthād ṛṣater dhātor nāmanirvṛttikāraṇam
yasmādeṣa svayaṃbhūtas tasmācca ṛṣitā matā // MatsP_145.82

seśvarāḥ svayamudbhūtā brahmaṇo mānasāḥ sutāḥ
nivartamānaistairbuddhyā mahānparigataḥ paraḥ // MatsP_145.83

yasmād dṛśaparatvena saha tasmānmaharṣayaḥ
īśvarāṇāṃ sutāsteṣāṃ mānasāścaurasāśca vai // MatsP_145.84

ṛṣistasmātparatvena bhūtādirṛṣayastataḥ
ṛṣiputrā ṛṣīkāstu maithunādgarbhasambhavāḥ // MatsP_145.85

paratvena ṛṣante vai bhūtādīnṛṣikāstataḥ
ṛṣikāṇāṃ sutā ye tu vijñeyā ṛṣiputrakāḥ // MatsP_145.86

śrutvā ṛṣaṃ paratvena śrutāstasmācchrutarṣayaḥ
avyaktātmā mahātmā vā-haṃkārātmā tathaiva ca // MatsP_145.87

bhūtātmā cendriyātmā ca teṣāṃ tajjñānamucyate
ityevamṛṣijātistu pañcadhā nāmaviśrutā // MatsP_145.88

bhṛgurmarīciratriśca aṅgirāḥ pulahaḥ kratuḥ
manurdakṣo vasiṣṭhaśca pulastyaścāpi te daśa // MatsP_145.89

brahmaṇo mānasā hyete utpannāḥ svayamīśvarāḥ
paratvenarṣayo yasmān matāstasmānmaharṣayaḥ // MatsP_145.90

īśvarāṇāṃ sutāstveṣām ṛṣayastānnibodhata
kāvyo bṛhaspatiścaiva kaśyapaścyavanastathā // MatsP_145.91

utathyo vāmadevaśca agastyaḥ kauśikastathā
kardamo vālakhilyāśca viśravāḥ śaktivardhanaḥ // MatsP_145.92

ityete ṛṣayaḥ proktās tapasā ṛṣitāṃ gatāḥ
teṣāṃ putrānṛṣīkāṃstu garbhotpannānnibodhata // MatsP_145.93

vatsaro nagnahūś caiva bharadvājaśca vīryavān
ṛṣirdīrghatamāścaiva bṛhadvakṣāḥ śaradvataḥ // MatsP_145.94

vājiśravāḥ sucintaśca śāvaśca saparāśaraḥ
śṛṅgī ca śaṅkhapāc caiva rājā vaiśravaṇastathā // MatsP_145.95

ityete ṛṣikāḥ sarve satyena ṛṣitāṃ gatāḥ
īśvarā ṛṣayaścaiva ṛṣīkā ye ca viśrutāḥ // MatsP_145.96

evaṃ mantrakṛtaḥ sarve kṛtsnaśaśca nibodhata
bhṛguḥ kāśyapaḥ pracetā dadhīco hyātmavānapi // MatsP_145.97

ūrṣo 'tha jamadagniśca vedaḥ sārasvatastathā
ārṣṭiṣeṇaścyavanaśca vītahavyaḥ savedhasaḥ // MatsP_145.98

vainyaḥ pṛthurdivodāso brahmavāngṛtsaśaunakau
ekonaviṃśatirhyete bhṛgavo mantrakṛttamāḥ // MatsP_145.99

aṅgirāścaiva tritaśca bharadvājo 'tha lakṣmaṇaḥ
kṛtavācastathā gargaḥ smṛtisaṃkṛtireva ca // MatsP_145.100

guruvītaśca māndhātā ambarīṣastathaiva ca
yuvanāśvaḥ purukutsaḥ svaśravastu sadasyavān // MatsP_145.101

ajamīḍho 'svahāryaśca hy utkalaḥ kavireva ca
pṛṣadaśvo virūpaśca kāvyaścaivātha mudgalaḥ // MatsP_145.102

utathyaśca śaradvāṃśca tathā vājiśravā api
apasyauṣaḥ sucittiśca vāmadevastathaiva ca // MatsP_145.103

ṛṣijo bṛhacchuklaśca ṛṣirdīrghatamā api
kakṣīvāṃśca trayastriṃśat smṛtā hyaṅgirasāṃ varāḥ // MatsP_145.104

ete mantrakṛtaḥ sarve kāśyapāṃstu nibodhata
kāśyapaḥ sahavatsāro naidhruvo nitya eva ca // MatsP_145.105

asito devalaścaiva ṣaḍete brahmavādinaḥ
atrir ardhasvanaścaiva śāvāsyo 'tha gaviṣṭhiraḥ // MatsP_145.106

karṇakaśca ṛṣiḥ siddhas tathā pūrvātithiśca yaḥ // MatsP_145.107

ityete tvatrayaḥ proktā mantrakṛtṣaṇmaharṣayaḥ
vasiṣṭhaścaiva śaktiśca tṛtīyaśca parāśaraḥ // MatsP_145.108

tatastu indrapratimaḥ pañcamastu bharadvasuḥ
ṣaṣṭhastu mitrāvaruṇaḥ sattamaḥ kuṇḍinastathā // MatsP_145.109

ityete sapta vijñeyā vāsiṣṭhā brahmavādinaḥ
viśvāmitraśca gādheyo devarātastathā balaḥ // MatsP_145.110

tathā vidvānmadhucchandā ṛṣiścānyo 'ghamarṣaṇaḥ
aṣṭako lohitaścaiva bhṛtakīlaśca māmbudhiḥ // MatsP_145.111

devaśravā devarātaḥ purāṇaśca dhanaṃjayaḥ
śiśiraśca mahātejāḥ śālaṅkāyana eva ca // MatsP_145.112

trayodaśaite vijñeyā brahmiṣṭhāḥ kauśikā varāḥ
agastyo 'tha dṛḍhadyumna indrabāhustathaiva ca // MatsP_145.113

brahmiṣṭhāgastayo hyete trayaḥ paramakīrtayaḥ
manurvaivasvataścaiva ailo rājā purūravāḥ // MatsP_145.114

kṣatriyāṇāṃ varā hyete vijñeyā mantravādinaḥ
bhalandakaśca vāsāśvaḥ saṃkīlaścaiva te trayaḥ // MatsP_145.115

ete mantrakṛto jñeyā vaiśyānāṃ pravarāḥ sadā
iti dvinavatiḥ proktā mantrāyaiśca bahiṣkṛtāḥ // MatsP_145.116

brāhmaṇāḥ kṣatriyā vaiśyā ṛṣiputrānnibodhata
ṛṣīkāṇāṃ sutā hyete ṛṣiputrāḥ śrutarṣayaḥ // MatsP_145.117

matsya-purāṇa 146

kathaṃ matsyena kathitas tārakasya vadho mahān
kasminkāle vinirvṛttā katheyaṃ sūtanandana // MatsP_146.1

tvanmukhakṣīrasindhūtthā katheyamamṛtātmikā
karṇābhyāṃ pibatāṃ tṛptir asmākaṃ na prajāyate
idaṃ mune samākhyāhi mahābuddhe manogatam // MatsP_146.2

pṛṣṭastu manunā devo matsyarūpī janārdanaḥ
kathaṃ śaravaṇe jāto devaḥ ṣaḍvadano vibho // MatsP_146.3

etattu vacanaṃ śrutvā pārthivasyāmitaujasaḥ
uvāca bhagavānprīto brahmasūnurmahāmatim // MatsP_146.4

vajrāṅgo nāma daityo 'bhūt tasya putrastu tārakaḥ
surānudvāsayāmāsa purebhyaḥ sa mahābalaḥ // MatsP_146.5

tataste brahmaṇo 'bhyāśaṃ jagmurbhayanipīḍitāḥ
bhītāṃśca tridaśāndṛṣṭvā brahmā teṣāmuvāca ha // MatsP_146.6

saṃtyajadhvaṃ bhayaṃ devāḥ śaṃkarasyātmajaḥ śiśuḥ
tuhinācaladauhitras taṃ haniṣyati dānavam // MatsP_146.7

tataḥ kāle tu kasmiṃścid dṛṣṭvā vai śailajāṃ śivaḥ
svareto vahnivadane vyasṛjatkāraṇāntare // MatsP_146.8

tatprāptaṃ vahnivadane reto devānatarpayat
vidārya jaṭharāṇyeṣām ajīrṇaṃ nirgataṃ mune // MatsP_146.9

patitaṃ tatsaridvarāṃ tatastu śarakānane
tasmāttu sa samudbhūto guho dinakaraprabhaḥ // MatsP_146.10

sa saptadivaso bālo nijaghne tārakāsuram
evaṃ śrutvā tato vākyaṃ tam ūcur ṛṣisattamāḥ // MatsP_146.11

atyāścaryavatī ramyā katheyaṃ pāpanāśinī
vistareṇa hi no brūhi yāthātathyena śṛṇvatām // MatsP_146.12

vajrāṅgo nāma daityendraḥ kasya vaṃśodbhavaḥ purā
yasyābhūttārakaḥ putraḥ surapramathano balī // MatsP_146.13

nirmitaḥ ko vadhe cābhūt tasya daityeśvarasya tu
guhajanma tu kārtsnyena asmākaṃ brūhi mānada // MatsP_146.14

mānaso brahmaṇaḥ putro dakṣo nāma prajāpatiḥ
ṣaṣṭiṃ so 'janayatkanyā vairiṇyāmeva naḥ śrutam // MatsP_146.15

dadau sa daśa dharmāya kaśyapāya trayodaśa
saptaviṃśatiṃ somāya catasro 'riṣṭanemaye // MatsP_146.16

dve vai bāhukaputrāya dve vai cāṅgirase tathā
dve kṛśāśvāya viduṣe prajāpatisutaḥ prabhuḥ // MatsP_146.17

aditirditirdanurviśvā hy ariṣṭā surasā tathā
surabhirvinatā caiva tāmrā krodhavaśā irā // MatsP_146.18

kadrūrmuniśca lokasya mātaro goṣu mātaraḥ
tāsāṃ sakāśāllokānāṃ jaṅgamasthāvarātmanām // MatsP_146.19

janma nānāprakārāṇāṃ tābhyo 'nye dehinaḥ smṛtāḥ
devendropendrapūṣādyāḥ sarve te ditijā matāḥ // MatsP_146.20

diteḥ sakāśāllokāstu hiraṇyakaśipādayaḥ
dānavāśca danoḥ putrā gāvaśca surabhīsutāḥ // MatsP_146.21

pakṣiṇo vinatāputrā garuḍapramukhāḥ smṛtāḥ
nāgāḥ kadrūsutā jñeyāḥ śeṣāścānye 'pi jantavaḥ // MatsP_146.22

trailokyanāthaṃ śakraṃ tu sarvāmaragaṇaprabhum
hiraṇyakaśipuścakre jitvā rājyaṃ mahābalaḥ // MatsP_146.23

tataḥ kenāpi kālena hiraṇyakaśipādayaḥ
nihatā viṣṇunā saṃkhye śeṣāścendreṇa dānavāḥ // MatsP_146.24

tato nihataputrābhūd ditir varamayācata
bhartāraṃ kaśyapaṃ devaṃ putramanyaṃ mahābalam // MatsP_146.25

samare śakrahantāraṃ sa tasyā adadātprabhuḥ // MatsP_146.26

niyame varta he devi sahasraṃ śucimānasā
varṣāṇāṃ lapsyase putram ityuktā sā tathākarot // MatsP_146.27

vartantyā niyame tasyāḥ sahasrākṣaḥ samāhitaḥ
upāsāmācarattasyāḥ sā cainamanvamanyata // MatsP_146.28

daśavatsaraśeṣasya sahasrasya tadā ditiḥ
uvāca śakraṃ suprītā varadā tapasi sthitā // MatsP_146.29

putrottīrṇavratāṃ prāyo viddhi māṃ pākaśāsana
bhaviṣyati ca te bhrātā tena sārdhamimāṃ śriyam // MatsP_146.30

bhuṅkṣva vatsa yathākāmaṃ trailokyaṃ hatakaṇṭakam
ityuktvā nidrayāviṣṭā caraṇākrāntamūrdhajā // MatsP_146.31

svayaṃ suṣvāpāniyatā bhāvino 'rthasya gauravāt
tattu randhraṃ samāsādya jaṭharaṃ pākaśāsanaḥ // MatsP_146.32

cakāra saptadhā garbhaṃ kuliśena tu devarāṭ
ekaikaṃ tu punaḥ khaṇḍaṃ cakāra maghavā tataḥ // MatsP_146.33

saptadhā saptadhā kopāt prābudhyata tato ditiḥ
vibudhyovāca mā śakra ghātayethāḥ prajāṃ mama // MatsP_146.34

tacchrutvā nirgataḥ śakraḥ sthitvā prāñjaliragrataḥ
uvāca vākyaṃ saṃtrasto māturvai vadaneritam // MatsP_146.35

divāsvapnaparā mātaḥ pādākrāntaśiroruhā
saptasaptabhirevātas tava garbhaḥ kṛto mayā // MatsP_146.36

ekonapañcāśatkṛtā bhāgā vajreṇa te sutāḥ
dāsyāmi teṣāṃ sthānāni divi daivatapūjite // MatsP_146.37

ityuktā sā tadā devī saivamastvityabhāṣata
punaśca devī bhartāram uvācāsitalocanā // MatsP_146.38

putraṃ prajāpate dehi śakrajetāramūrjitam
yo nāstraśastrairvadhyatvaṃ gacchettridivavāsinām // MatsP_146.39

ityuktaḥ sa tathovāca tāṃ patnīmatiduḥkhitām
daśa varṣasahasrāṇi tapaḥ kṛtvā tu lapsyase // MatsP_146.40

vajrāsāramayair aṅgair achedyairāyasair dṛḍhaiḥ
vajrāṅgo nāma putraste bhavitā putravatsale // MatsP_146.41

sā tu labdhavarā devī jagāma tapase vanam
daśa varṣasahasrāṇi sā tapo ghoramācarat // MatsP_146.42

tapaso 'nte bhagavatī janayāmāsa durjayam
putramapratikarmāṇam ajeyaṃ vajraduśchidam // MatsP_146.43

sa jātamātra evābhūt sarvaśastrāstrapāragaḥ
uvāca mātaraṃ bhaktyā mātaḥ kiṃ karavāṇyaham // MatsP_146.44

tamuvāca tato hṛṣṭā ditirdaityādhipaṃ ca sā
bahavo me hatāḥ putrāḥ sahasrākṣeṇa putraka // MatsP_146.45

teṣāṃ tvaṃ pratikartuṃ vai gaccha śakravadhāya ca
bāḍhamityeva tāmuktvā jagāma tridivaṃ balī // MatsP_146.46

baddhvā tataḥ sahasrākṣaṃ pāśenāmoghavarcasā
māturantikamāgacchad vyāghraḥ kṣudramṛgaṃ yathā // MatsP_146.47

etasminnantare brahmā kaśyapaśca mahātapāḥ
āgatau tatra yatrāstāṃ mātāputrāvabhītakau // MatsP_146.48

dṛṣṭvā tu tāvuvācedaṃ brahmā kaśyapa eva ca
muñcainaṃ putra devendraṃ kimanena prayojanam // MatsP_146.49

apamāno vadhaḥ proktaḥ putra saṃbhāvitasya ca
asmadvākyena yo mukto viddhi taṃ mṛtameva ca // MatsP_146.50

parasya gauravānmuktaḥ śatrūṇāṃ bhāramāvahet
jīvanneva mṛto vatsa divase divase sa tu // MatsP_146.51

mahatāṃ vaśamāyāte vairaṃ naivāsti vairiṇi
etacchrutvā tu vajrāṅgaḥ praṇato vākyamabravīt // MatsP_146.52

na me kṛtyamanenāsti māturājñā kṛtā mayā
tvaṃ surāsuranātho 'si mama ca prapitāmahaḥ // MatsP_146.53

kariṣye tvadvaco deva eṣa muktaḥ śatakratuḥ
tapase me ratirdeva nirvighnaṃ caiva me bhavet // MatsP_146.54

tvatprasādena bhagavann ityuktvā virarāma saḥ
tasmiṃstūṣṇīṃ sthite daitye provācedaṃ pitāmahaḥ // MatsP_146.55

tapastvaṃ krūramāpanno hy asmacchāsanasaṃsthitaḥ
anayā cittaśuddhyā te paryāptaṃ janmanaḥ phalam // MatsP_146.56

ityuktvā padmajaḥ kanyāṃ sasarjāyatalocanām
tāmasmai pradadau devaḥ patnyarthaṃ padmasambhavaḥ // MatsP_146.57

varāṅgīti ca nāmāsyāḥ kṛtvā yātaḥ pitāmahaḥ
vajrāṅgo 'pi tayā sārdhaṃ jagāma tapase vanam // MatsP_146.58

ūrdhvabāhuḥ sa daityendro 'caradabdasahasrakam
kālaṃ kamalapattrākṣaḥ śuddhabuddhir mahātapāḥ // MatsP_146.59

tāvaccāvāṅmukhaḥ kālaṃ tāvatpañcāgnimadhyagaḥ
nirāhāro ghoratapās taporāśirajāyata // MatsP_146.60

tataḥ so 'ntarjale cakre kālaṃ varṣasahasrakam
jalāntaraṃ praviṣṭasya tasya patnī mahāvratā // MatsP_146.61

tasyaiva tīre sarasas tatprītyā maunamāsthitā
nirāhārā tapo ghoraṃ praviveśa mahādyutiḥ // MatsP_146.62

tasyāṃ tapasi vartantyām indraścakre vibhīṣikām
bhūtvā tu markaṭastatra tadāśramapadaṃ mahān // MatsP_146.63

cakre vilolaṃ niḥśeṣaṃ tumbīghaṭakaraṇḍakam
tatastu megharūṣeṇa kampaṃ tasyākaronmahān // MatsP_146.64

tato bhujaṃgarūpeṇa baddhvā ca caraṇadvayam
apākarṣattato dūraṃ bhramaṃstasyā mahīmimām // MatsP_146.65

tapobalāḍhyā sā tasya na vadhyatvaṃ jagāma ha
tato gomāyurūpeṇa tasyādūṣayadāśramam // MatsP_146.66

tatastu megharūpeṇa tasyāḥ kledayadāśramam
bhīṣikābhir anekābhis tāṃ kliśyanpākaśāsanaḥ // MatsP_146.67

virarāma yadā naivaṃ vajrāṅgamahiṣī tadā
śailasya duṣṭatāṃ matvā śāpaṃ dātuṃ vyavasthitā // MatsP_146.68

sa śāpābhimukhāṃ dṛṣṭvā śailaḥ puruṣavigrahaḥ
uvāca tāṃ varārohāṃ varāṅgīṃ bhīrucetanaḥ // MatsP_146.69

nāhaṃ varāṅgane duṣṭaḥ sevyo 'haṃ sarvadehinām
vibhramaṃ tu karotyeṣa ruṣitaḥ pākaśāsanaḥ // MatsP_146.70

etasminnantare jātaḥ kālo varṣasahasrikaḥ
tasmingate tu bhagavān kāle kamalasaṃbhavaḥ
tuṣṭaḥ provāca vajrāṅgaṃ tamāgamya jalāśrayam // MatsP_146.71

dadāmi sarvakāmāṃste uttiṣṭha ditinandana
evamuktastadotthāya daityendrastapasāṃ nidhiḥ
uvāca prāñjalirvākyaṃ sarvalokapitāmaham // MatsP_146.72

āsuro māstu me bhāvaḥ santu lokā mamākṣayāḥ
tapasyeva ratir me'stu śarīrasyāstu vartanam // MatsP_146.73

evamastviti taṃ devo jagāma svakamālayam
vajrāṅgo 'pi samāpte tu tapasi sthirasaṃyamaḥ // MatsP_146.74

āhāramicchanbhāryāṃ svāṃ na dadarśāśrame svake
kṣudhāviṣṭaḥ sa śailasya gahanaṃ praviveśa ha // MatsP_146.75

ādātuṃ phalamūlāni sa ca tasminvyalokayat
rudatīṃ tāṃ priyāṃ dīnāṃ tanupracchāditānanām
tāṃ vilokya sa daityendraḥ provāca parisāntvayan // MatsP_146.76

kena te 'pakṛtaṃ bhīru yamalokaṃ yiyāsunā
kaṃ vā kāmaṃ prayacchāmi śīghraṃ me brūhi bhāmini // MatsP_146.77

matsya-purāṇa 147

trāsitāsmyapaviddhāsmi tāḍitā pīḍitāpi ca
raudreṇa devarājena naṣṭanātheva bhūriśaḥ // MatsP_147.1

duḥkhapāramapaśyantī prāṇāṃstyaktuṃ vyavasthitā
putraṃ me tārakaṃ dehi duḥkhaśokamahārṇavāt // MatsP_147.2

evamuktaḥ sa daityendraḥ kopavyākulalocanaḥ
śakto 'pi devarājasya pratikartuṃ mahāsuraḥ // MatsP_147.3

tapaḥ kartuṃ punardaityo vyavasveta mahābalaḥ
jñātvā tu tasya saṃkalpaṃ brahmā krūrataraṃ punaḥ // MatsP_147.4

ājagāma tadā tatra yatrāsau ditinandanaḥ
uvāca tasmai bhagavān prabhurmadhurayā girā // MatsP_147.5

kimarthaṃ putraṃ bhūyastvaṃ niyamaṃ krūramicchasi
āhārābhimukho daitya tanno brūhi mahāvrata // MatsP_147.6

yāvadabdasahasreṇa nirāhārasya yatphalam
kṣaṇenaikena tallabhyaṃ tyaktvāhāramupasthitam // MatsP_147.7

tyāgo hyaprāptakāmānāṃ kāmebhyo na tathā guruḥ
yathā prāptaṃ parityajya kāmaṃ kamalalocana // MatsP_147.8

śrutvaitadbrahmaṇo vākyaṃ daityaḥ prāñjalirabravīt
cintayaṃstapasā yukto hṛdi brahmamukheritam // MatsP_147.9

utthitena mayā dṛṣṭā samādhānāttvadājñayā
mahiṣī bhīṣitā dīnā rudatī śākhinastale // MatsP_147.10

sā mayoktā tu tanvaṅgī dūyamānena cetasā
kimevaṃ vartase bhīru vada tvaṃ kiṃ cikīrṣasi // MatsP_147.11

ityuktā sā mayā deva provāca skhalitākṣaram
vākyaṃ covāca tanvaṅgī bhītā sā hetusaṃhitam // MatsP_147.12

trāsitāsmyapaviddhāsmi karṣitā pīḍitāsmi ca
raudreṇa devarājena naṣṭanātheva bhūriśaḥ // MatsP_147.13

duḥkhasyāntamapaśyantī prāṇāṃstyaktuṃ vyavasthitā
putraṃ me tārakaṃ dehi hy asmādduḥkhamahārṇavāt // MatsP_147.14

evamuktastu saṃkṣubdhas tasyāḥ putrārthamudyataḥ
tapo ghoraṃ kariṣyāmi jayāya tridivaukasām // MatsP_147.15

etacchrutvā vaco devaḥ padmagarbhodbhavastadā
uvāca daityarājānaṃ prasannaścaturānanaḥ // MatsP_147.16

alaṃ te tapasā vatsa mā kleśe dustare viśa
putraste tārako nāma bhaviṣyati mahābalaḥ // MatsP_147.17

devasīmantinīnāṃ tu dhammillasya vimokṣaṇaḥ
ityukto daityanāthastu praṇipatya pitāmaham // MatsP_147.18

āgatyānandayāmāsa mahiṣīṃ harṣitānanaḥ
tau dampatī kṛtārthau tu jagmatuḥ svāśramaṃ mudā // MatsP_147.19

vajrāṅgeṇāhitaṃ garbhaṃ varāṅgī varavarṇinī
pūrṇaṃ varṣasahasraṃ ca dadhārodara eva hi // MatsP_147.20

tato varṣasahasrānte varāṅgī suṣuve sutam
jāyamāne tu daityendre tasmiṃllokabhayaṃkare // MatsP_147.21

cacāla sakalā pṛthvī samudrāśca cakampire
celurmahīdharāḥ sarve vavurvātāśca bhīṣaṇāḥ // MatsP_147.22

jepurjapyaṃ munivarā nedurvyālamṛgā api
candrasūryau jahuḥ kāntiṃ sanīhārā diśo 'bhavan // MatsP_147.23

jāte mahāsure tasmin sarve cāpi mahāsurāḥ
ājagmurhṛṣitāstatra tathā cāsurayoṣitaḥ // MatsP_147.24

jagurharṣasamāviṣṭā nanṛtuścāsurāṅganāḥ
tato mahotsavo jāto dānavānāṃ dvijottamāḥ // MatsP_147.25

viṣaṇṇamanaso devāḥ samahendrāstadābhavan
varāṅgī svasutaṃ dṛṣṭvā harṣeṇāpūritā tadā // MatsP_147.26

bahu mene na devendravijayaṃ tu tadeva sā
jātamātrastu daityendras tārakaścaṇḍavikramaḥ // MatsP_147.27

abhiṣikto 'suraiḥ sarvaiḥ kujambhamahiṣādibhiḥ
sarvāsuramahārājye pṛthivītulanakṣamaiḥ // MatsP_147.28

sa tu prāpya mahārājyaṃ tārako munisattamāḥ
uvāca dānavaśreṣṭhān yuktiyuktamidaṃ vacaḥ // MatsP_147.29

matsya-purāṇa 148

śṛṇudhvamasurāḥ sarve vākyaṃ mama mahābalāḥ
śreyase kriyatāṃ buddhiḥ sarvaiḥ kṛtyasya saṃvidhau // MatsP_148.1

vaṃśakṣayakarā devāḥ sarveṣāmeva dānavāḥ
asmākaṃ jātidharmo vai virūḍhaṃ vairamakṣayam // MatsP_148.2

vayamadya gamiṣyāmaḥ surāṇāṃ nigrahāya tu
svabāhubalamāśritya sarva eva na saṃśayaḥ // MatsP_148.3

kiṃtu nātapasā yukto manye 'haṃ surasaṃgamam
ahamādau kariṣyāmi tato ghoraṃ diteḥ sutāḥ // MatsP_148.4

tataḥ surānvijeṣyāmo bhokṣyāmo 'tha jagattrayam
sthiropāyo hi puruṣaḥ sthiraśrīrapi jāyate // MatsP_148.5

rakṣituṃ naiva śaknoti capalaścapalāḥ śriyaḥ
tacchrutvā dānavāḥ sarve vākyaṃ tasyāsurasya tu // MatsP_148.6

sādhu sādhvityavocaṃste tatra daityāḥ savismayāḥ
so 'gacchatpāriyātrasya gireḥ kandaramuttamam // MatsP_148.7

sarvartukusumākīrṇaṃ nānauṣadhividīpitam
nānādhāturasasrāvacitraṃ nānāguhāgṛham // MatsP_148.8

gahanaiḥ sarvato gūḍhaṃ citrakalpadrumāśrayam
anekākārabahulaṃ pṛthakpakṣikulākulam // MatsP_148.9

nānāprasravaṇopetaṃ nānāvidhajalāśayam
prāpya tatkandaraṃ daityaś cacāra vipulaṃ tapaḥ // MatsP_148.10

nirāhāraḥ pañcatapāḥ pattrabhugvāribhojanaḥ
śataṃ śataṃ samānāṃ tu tapāṃsyetāni so 'karot // MatsP_148.11

tataḥ svadehādutkṛtya karṣaṃ karṣaṃ dine dine
māṃsasyāgnau juhāvāsau tato nirmāṃsatāṃ gataḥ // MatsP_148.12

tasminnirmāṃsatāṃ yāte taporāśitvamāgate
jajvaluḥ sarvabhūtāni tejasā tasya sarvataḥ // MatsP_148.13

udvignāśca surāḥ sarve tapasā tasya bhīṣitāḥ
etasminnantare brahmā paramaṃ toṣamāgataḥ // MatsP_148.14

tārakasya varaṃ dātuṃ jagāma tridaśālayāt
prāpya taṃ śailarājānaṃ sa gireḥ kandarasthitam
uvāca tārakaṃ devo girā madhurayā yutaḥ // MatsP_148.15

putrālaṃ tapasā te 'stu nāstyasādhyaṃ tavādhunā
varaṃ vṛṇīṣva ruciraṃ yatte manasi vartate // MatsP_148.16

ityuktastārako daityaḥ praṇamyātmabhuvaṃ vibhum
uvāca prāñjalirbhūtvā praṇataḥ pṛthuvikramaḥ // MatsP_148.17

devabhūtamanovāsa vetsi jantuviceṣṭitam
kṛtapratikṛtākāṅkṣī jigīṣuḥ prāyaśo janaḥ // MatsP_148.18

vayaṃ ca jātidharmeṇa kṛtavairāḥ sahāmaraiḥ
taiśca niḥśeṣitā daityāḥ krūraiḥ saṃtyajya dharmitām
teṣāmahaṃ samuddhartā bhaveyamiti me matiḥ // MatsP_148.19

avadhyaḥ sarvabhūtānām astrāṇāṃ ca mahaujasām
syāmahaṃ paramo hyeṣa varo mama hṛdi sthitaḥ // MatsP_148.20

etanme dehi deveśa nānyo me rocate varaḥ
tamuvāca tato daityaṃ viriñciḥ suranāyakaḥ // MatsP_148.21

na yujyante vinā mṛtyuṃ dehino daityasattama
yatastato 'pi varaya mṛtyuṃ yasmānna śaṅkase // MatsP_148.22

tataḥ saṃcintya daityendraḥ śiśorvai saptavāsarāt
vavre mahāsuro mṛtyum avalepena mohitaḥ // MatsP_148.23

brahmā cāsmai varaṃ dattvā yatkiṃcinmanasepsitam
jagāma tridivaṃ devo daityo 'pi svakamālayam // MatsP_148.24

uttīrṇaṃ tapasastaṃ tu daityaṃ daityeśvarāstathā
parivavruḥ sahasrākṣaṃ divi devagaṇā yathā // MatsP_148.25

tasminmahati rājyasthe tārake daityanandane
ṛtavo mūrtimantaśca svakālaguṇabṛṃhitāḥ // MatsP_148.26

abhavankiṃkarāstasya lokapālāśca sarvaśaḥ
kāntirdyutirdhṛtirmedhā śrīravekṣya ca dānavam // MatsP_148.27

parivavrurguṇākīrṇā niśchidrāḥ sarva eva hi
kālāguruviliptāṅgaṃ mahāmukuṭabhūṣaṇam // MatsP_148.28

rucirāṅgadanaddhāṅgaṃ mahāsiṃhāsane sthitam
vījayantyapsaraḥśreṣṭhā bhṛśaṃ muñcanti naiva tāḥ // MatsP_148.29

candrārkau dīpamārgeṣu vyajaneṣu ca mārutaḥ
kṛtānto 'gresarastasya babhūvurmunisattamāḥ // MatsP_148.30

evaṃ prayāti kāle tu vitate tārakāsuraḥ
babhāṣe sacivāndaityaḥ prabhūtavaradarpitaḥ // MatsP_148.31

rājyena kāraṇaṃ kiṃ me tv anākramya triviṣṭapam
aniryāpya surairvairaṃ kā śāntirhṛdaye mama // MatsP_148.32

bhuñjate 'dyāpi yajñāṃśān amarā nāka eva hi
viṣṇuḥ śriyaṃ na jahati tiṣṭhate ca gatabhramaḥ // MatsP_148.33

svasthābhiḥ svarganārībhiḥ pīḍyante 'maravallabhāḥ
sotpalā madirāmodā divi krīḍāyaneṣu ca // MatsP_148.34

labdhvā janma na yaḥ kaścid ghaṭayetpauruṣaṃ naraḥ
janma tasya vṛthā bhūtam ajanmā tu viśiṣyate // MatsP_148.35

mātāpitṛbhyāṃ na karoti kāmān bandhūnaśokānna karoti yo vā
kīrtiṃ hi vā nārjayate himābhāṃ pumānsa jāto 'pi mṛto mataṃ me // MatsP_148.36

tasmājjayāyāmarapuṃgavānāṃ trailokyalakṣmīharaṇāya śīghram
saṃyojyatāṃ me rathamaṣṭacakraṃ balaṃ ca me durjayadaityacakram
dhvajaṃ ca me kāñcanapaṭṭanaddhaṃ chattraṃ ca me mauktikajālabaddham // MatsP_148.37

tārakasya vacaḥ śrutvā grasano nāma dānavaḥ
senānīr daityarājasya tathā cakre balānvitaḥ // MatsP_148.38

āhatya bherīṃ gambhīrāṃ daityānāhūya satvaraḥ
turagāṇāṃ sahasreṇa cakrāṣṭakavibhūṣitam // MatsP_148.39

śuklāmbarapariṣkāraṃ caturyojanavistṛtam
nānākrīḍāgṛhayutaṃ gītavādyamanoharam // MatsP_148.40

vimānamiva devasya surabhartuḥ śatakratoḥ
daśakoṭīśvarā daityā daityānāṃ caṇḍavikramāḥ // MatsP_148.41

teṣāmagresaro jambhaḥ kujambho 'nantarastataḥ
mahiṣaḥ kuñjaro meghaḥ kālanemirnimistathā // MatsP_148.42

mathano jambhakaḥ śumbho daityendrā daśa nāyakāḥ
anye 'pi śataśastasya pṛthivīdalanakṣamāḥ // MatsP_148.43

daityendrā girivarṣmāṇaḥ santi caṇḍaparākramāḥ
nānāyudhapraharaṇā nānāśastrāstrapāragāḥ // MatsP_148.44

tārakasyābhavatketū raudraḥ kanakabhūṣaṇaḥ
ketunā makareṇāpi senānīr grasano 'rihā // MatsP_148.45

paiśācaṃ yasya vadanaṃ jambhasyāsīdayomayam
kharavidhūtalāṅgūlaṃ kujambhasyābhavaddhvaje // MatsP_148.46

mahiṣasya tu gomāyuḥ ketorhaimastadābhavat
dhvāṅkṣo dhvaje tu śumbhasya kṛṣṇāyomayamucchritam // MatsP_148.47

anekākāravinyāsāś cānyeṣāṃ tu dhvajāstathā
śatena śīghravegāṇāṃ vyāghrāṇāṃ hemamālinām // MatsP_148.48

grasanasya ratho yuktāṃ kiṅkiṇījālamālinām
śatenāpi ca siṃhānāṃ ratho jambhasya durjayaḥ // MatsP_148.49

kujambhasya ratho yuktaḥ piśācavadanaiḥ kharaiḥ
rathastu mahiṣasyoṣṭrair gajasya tu turaṃgamaiḥ // MatsP_148.50

meṣasya dvīpibhirbhīmaiḥ kuñjaraiḥ kālaneminaḥ
parvatābhaiḥ samārūḍho nimirmattairmahāgajaiḥ // MatsP_148.51

caturdantairgandhavadbhiḥ śikṣitairmeghabhairavaiḥ
śatahastāyataiḥ kṛṣṇais turaṃgairhemabhūṣaṇaiḥ // MatsP_148.52

sitacāmarajālena śobhite dakṣiṇāṃ diśam
sitacandanacārvaṅgo nānāpuṣpasrajojjvalaḥ // MatsP_148.53

mathano nāma daityendraḥ pāśahasto vyarājata
jambhakaḥ kiṅkiṇījālamālamuṣṭraṃ samāsthitaḥ // MatsP_148.54

kālaśuklamahāmeṣam ārūḍhaḥ śumbhadānavaḥ
anye 'pi dānavā vīrā nānāvāhanagāminaḥ // MatsP_148.55

pracaṇḍacitrakarmāṇaḥ kuṇḍaloṣṇīṣabhūṣaṇāḥ
nānāvidhottarāsaṅgā nānāmālyavibhūṣaṇāḥ // MatsP_148.56

nānāsugandhigandhāḍhyā nānābandijanastutāḥ
nānāvādyaparispandāś cāgresaramahārathāḥ // MatsP_148.57

nānāśauryakathāsaktās tasminsainye mahāsurāḥ
tadbalaṃ daityasiṃhasya bhīmarūpaṃ vyajāyata // MatsP_148.58

pramattacaṇḍamātaṃgaturaṃgarathasaṃkulam
pratasthe 'marayuddhāya bahupattipatāki tat // MatsP_148.59

etasminnantare vāyur devadūto 'mbarālaye
dṛṣṭvā sa dānavabalaṃ jagāmendrasya śaṃsitum // MatsP_148.60

sa gatvā tu sabhāṃ divyāṃ mahendrasya mahātmanaḥ
śaśaṃsa madhye devānāṃ tatkāryaṃ samupasthitam // MatsP_148.61

tacchrutvā devarājastu nimīlitavilocanaḥ
bṛhaspatimuvācedaṃ vākyaṃ kāle mahābhujaḥ // MatsP_148.62

samprāpto 'ti vimardo 'yaṃ devānāṃ dānavaiḥ saha
kāryaṃ kimatra tadbrūhi nītyupāyasamanvitam // MatsP_148.63

etacchrutvā tu vacanaṃ mahendrasya girāṃpatiḥ
ityuvāca mahābhāgo bṛhaspatirudāradhīḥ // MatsP_148.64

sāmapūrvā smṛtā nītiś caturaṅgā patākinī
jigīṣatāṃ suraśreṣṭha sthitireṣā sanātanī // MatsP_148.65

sāma bhedastathā dānaṃ daṇḍaścāṅgacatuṣṭayam
nītau kramāddeśakālaripuyogyakramādidam // MatsP_148.66

na śāntigocare lubdhaḥ krūro labdhasamāśrayaḥ
saṃtāpitaḥ khalo yāti sādhyatāṃ bhraṣṭasaṃśayaḥ // MatsP_148.67

sāma daityeṣu naivāsti yataste labdhasaṃśrayāḥ
jātidharmeṇa vā bhedyā dānaṃ prāptaśriye ca kim // MatsP_148.68

eko 'bhyupāyo daṇḍo 'tra bhavatāṃ yadi rocate
durjaneṣu kṛtaṃ sāma mahadyāti ca vandhyatām // MatsP_148.69

bhavāditi vyavasyanti krūrāḥ sāma mahātmanām
ṛjutāmāryabuddhitvaṃ dayānītivyatikramam // MatsP_148.70

manyante durjanā nityaṃ sāma cāpi bhayodayāt
tasmād durjanam ākrāntuṃ śreyānpauruṣasaṃśrayaḥ // MatsP_148.71

ākrānte tu kriyā yuktā satāmetanmahāvratam
durjanaḥ sujanatvāya kalpate na kadācana // MatsP_148.72

sujano 'pi svabhāvasya tyāgaṃ vāñchetkadācana
evaṃ me budhyate buddhir yūyamatra vyavasyata // MatsP_148.73

evamuktaḥ sahasrākṣa evamevetyuvāca tam
kartavyatāṃ sa saṃcintya provācāmarasaṃsadi // MatsP_148.74

sāvadhānena me vācaṃ śṛṇudhvaṃ nākavāsinaḥ
bhavanto yajñabhoktāras tuṣṭātmāno 'tisāttvikāḥ // MatsP_148.75

sve mahimni sthitā nityaṃ jagataḥ paripālakāḥ
bhavataścānimittena bādhane dānaveśvarāḥ // MatsP_148.76

teṣāṃ sāmādi naivāsti daṇḍa eva vidhīyatām
kriyatāṃ samarodyogaḥ sainyaṃ saṃyojyatāṃ mama // MatsP_148.77

ādriyantāṃ ca śastrāṇi pūjyantāmastradevatāḥ
vāhanāni ca yānāni yojayantu mamāmarāḥ // MatsP_148.78

yamaṃ senāpatiṃ kṛtvā śīghramevaṃ divaukasaḥ
ityuktāḥ samanahyanta devānāṃ ye pradhānataḥ // MatsP_148.79

vājināmayutenājau hemaghaṇṭāpariṣkṛtam
nānāścaryaguṇopetaṃ samprāptaṃ sarvadaivataiḥ // MatsP_148.80

rathaṃ mātalinā kḷptaṃ devarājasya durjayam
yamo mahiṣamāsthāya senāgre samavartata // MatsP_148.81

caṇḍakiṃkaravṛndena sarvataḥ parivāritaḥ
kalpakāloddhatajvālāpūritāmbaralocanaḥ // MatsP_148.82

hutāśanaśchāgarūḍhaḥ śaktihasto vyavasthitaḥ
pavano 'ṅkuśapāṇistu vistāritamahājavaḥ // MatsP_148.83

bhujagendrasamārūḍho jaleśo bhagavānsvayam
narayuktarathe devo rākṣaseśo viyaccaraḥ // MatsP_148.84

tīkṣṇakhaḍgayuto bhīmaḥ samare samavasthitaḥ
mahāsiṃharavo devo dhanādhyakṣo gadāyudhaḥ // MatsP_148.85

candrādityāvaśvinau ca caturaṅgabalānvitau
rājabhiḥ sahitāstasthur gandharvā hemabhūṣaṇāḥ // MatsP_148.86

hemapītottarāsaṅgāś citravarmarathāyudhāḥ
nākapṛṣṭhaśikhaṇḍāstu vaiḍūryamakaradhvajāḥ // MatsP_148.87

japāraktottarāsaṅgā rākṣasā raktamūrdhajāḥ
gṛdhradhvajā mahāvīryā nirmalāyovibhūṣaṇāḥ // MatsP_148.88

musalāsigadāhastā rathe coṣṇīṣadaṃśitāḥ
mahāmegharavā nāgā bhīmolkāśanihetayaḥ // MatsP_148.89

yakṣāḥ kṛṣṇāmbarabhṛto bhīmabāṇadhanurdharāḥ
tāmrolūkadhvajā raudrā hemaratnavibhūṣaṇāḥ // MatsP_148.90

dvīpicarmottarāsaṅgaṃ niśācarabalaṃ babhau
gārdhrapattradhvajaprāyam asthibhūṣaṇabhūṣitam // MatsP_148.91

musalāyudhaduṣprekṣyaṃ nānāprāṇimahāravam
kiṃnarāḥ śvetavasanāḥ sitapattripatākinaḥ // MatsP_148.92

mattebhavāhanaprāyās tīkṣṇatomarahetayaḥ
muktājālapariṣkāro haṃso rajatanirmitaḥ // MatsP_148.93

keturjalādhināthasya bhīmadhūmadhvajānalaḥ
padmarāgamahāratnaviṭapaṃ dhanadasya tu // MatsP_148.94

dhvajaṃ samucchritaṃ bhāti gantukāmamivāmbaram
vṛkeṇa kāṣṭhalohena yamasyāsīnmahādhvajaḥ // MatsP_148.95

rākṣaseśasya ketorvai pretasya mukhamābabhau
hemasiṃhadhvajau devau candrārkāvamitadyutī // MatsP_148.96

kumbhena ratnacitreṇa ketur aśvinayor abhūt
hemamātaṃgaracitaṃ citraratnapariṣkṛtam // MatsP_148.97

dhvajaṃ śatakratorāsīt sitacāmaramaṇḍitam
sanāgayakṣagandharvam ahoraganiśācarā // MatsP_148.98

senā sā devarājasya durjayā bhuvanatraye
koṭayastās trayastriṃśad devadevanikāyinām // MatsP_148.99

himācalābhe sitakarṇacāmare suvarṇapadmāmalasundarasraji
kṛtābhirāgojjvalakuṅkumāṅkure kapolalīlālikadambasaṃkule // MatsP_148.100

sthitastadairāvatanāmakuñjare mahābalaścitravibhūṣaṇāmbaraḥ
viśālavastrāṃśuvitānabhūṣitaḥ prakīrṇakeyūrabhujāgramaṇḍalaḥ
sahasradṛgbandisahasrasaṃstutas triviṣṭape 'śobhata pākaśāsanaḥ // MatsP_148.101

turaṃgamātaṃgabalaughasaṃkulā sitātapatradhvajarājiśālinī
camūśca sā durjayapattrisaṃtatā vibhāti nānāyudhayodhadustarā // MatsP_148.102

matsya-purāṇa 149

surāsurāṇāṃ sammardas tasminnatyantadāruṇe
tumulo 'timahānāsīt senayorubhayorapi // MatsP_149.1

garjatāṃ devadaityānāṃ śaṅkhabherīraveṇa ca
tūryāṇāṃ caiva nirghoṣair mātaṃgānāṃ ca bṛṃhitaiḥ // MatsP_149.2

hveṣatāṃ hayavṛndānāṃ rathanemisvanena ca
jyāghoṣeṇa ca śūrāṇāṃ tumulo 'timahānabhūt // MatsP_149.3

samāsādyobhaye sene parasparajayaiṣiṇām
roṣeṇātiparītānāṃ tyaktajīvitacetasām // MatsP_149.4

samāsādya tu te 'nyonyaṃ prakrameṇa vilomataḥ
rathenāsaktapādāto rathena ca turaṃgamaḥ // MatsP_149.5

hastī padātisaṃyukto rathinā ca kvacidrathī
mātaṃgenāparo hastī turaṃgairbahubhirgajaḥ // MatsP_149.6

padātireko bahubhir gajairmattaiśca yujyate
tataḥ prāsāśanigadābhindipālaparaśvadhaiḥ // MatsP_149.7

śaktibhiḥ paṭṭiśaiḥ śūlair mudgaraiḥ kuṇapairgaḍaiḥ
cakraiśca śaṅkubhiścaiva tomarairaṅkuśaiḥ sitaiḥ // MatsP_149.8

karṇinālīkanārācavatsadantārdhacandrakaiḥ
bhallaiśca śatapattraiśca śukatuṇḍaiśca nirmalaiḥ // MatsP_149.9

vṛṣṭiratyadbhutākārā gagane samadṛśyata
saṃpracchādya diśaḥ sarvās tamomayamivākarot // MatsP_149.10

na prājñāyata te 'nyonyaṃ tasmiṃstamasi saṃkule
alakṣyaṃ visṛjantaste hetisaṃghātamuddhatam // MatsP_149.11

patitaṃ senayormadhye nirīkṣante parasparam
tato dhvajairbhujaiśchattraiḥ śirobhiśca sakuṇḍalaiḥ // MatsP_149.12

gajaisturaṃgaiḥ pādātaiḥ patadbhiḥ patitairapi
ākāśasaraso bhraṣṭaiḥ paṅkajairiva bhūḥ stṛtā // MatsP_149.13

bhagnadantā bhinnakumbhāś chinnadīrghamahākarāḥ
gajāḥ śalanibhāḥ petur dharaṇyāṃ rudhirasravāḥ // MatsP_149.14

bhagneṣādaṇḍacakrākṣā rathāśca śakalīkṛtāḥ
petuḥ śakalatāṃ yātās turaṃgāśca sahasraśaḥ // MatsP_149.15

tato 'sṛghradadustārā pṛthivī samajāyata
nadyaśca rudhirāvartā harṣadāḥ piśitāśinām
vetālākrīḍamabhavat tatsaṃkularaṇājiram // MatsP_149.16

matsya-purāṇa 150

atha grasanamālokya yamaḥ krodhavimūrchitaḥ
vavarṣa śaravarṣeṇa viśeṣeṇāgnivarcasā // MatsP_150.1

sa viddho bahubhirbāṇair grasano 'tiparākramaḥ
kṛtapratikṛtākāṅkṣī dhanurānamya bhairavam // MatsP_150.2

śataiḥ pañcabhiratyugraiḥ śarāṇāṃ yamamardayat
sa vicintya yamo bāṇān grasanasyātipauruṣam // MatsP_150.3

bāṇavṛṣṭibhirugrābhir yamo grasanamardayat
kṛtāntaśaravṛṣṭiṃ tāṃ viyati pratisarpiṇīm // MatsP_150.4

cicheda śaravarṣeṇa grasano dānaveśvaraḥ
viphalāṃ tāṃ samālokya yamastāṃ śarasaṃtatim // MatsP_150.5

sa vicintya śaravrātaṃ grasanasya rathaṃ prati
cikṣepa mudgaraṃ ghoraṃ tarasā tasya cāntakaḥ // MatsP_150.6

sa taṃ mudgaram āyāntam utplutya gaganasthitam
jagrāha vāmahastena yāmyaṃ dānavanandanaḥ // MatsP_150.7

tameva mudgaraṃ gṛhya yamasya mahiṣaṃ ruṣā
pātayāmāsa vegena sa papāta mahītale // MatsP_150.8

utplutyātha yamastasmān mahiṣānniṣpatiṣyataḥ
prāsena tāḍayāmāsa grasanaṃ vadane dṛḍham // MatsP_150.9

sa tu prāsaprahāreṇa mūrchito nyapatadbhuvi
grasanaṃ patitaṃ dṛṣṭvā jambho bhīmaparākramaḥ // MatsP_150.10

yamasya bhindipālena prahāramakaroddhṛdi
yamastena prahāreṇa susrāva rudhiraṃ mukhāt // MatsP_150.11

kṛtāntaṃ marditaṃ dṛṣṭvā gadāpāṇirdhanādhipaḥ
vṛto yakṣāyutaśatair jambhaṃ pratyudyayau ruṣā // MatsP_150.12

jambho ruṣā tam āyāntaṃ dānavānīkasaṃvṛtaḥ
uvāca prājño vākyaṃ tu yathā snigdhena bhāṣitam // MatsP_150.13

grasano labdhasaṃjño 'tha yamasya prāhiṇodgadām
maṇihemapariṣkārāṃ gurvīm arivimardinīm // MatsP_150.14

tāmapratarkyāṃ samprekṣya gadāṃ mahiṣavāhanaḥ
gadāyāḥ pratighātārthaṃ jagaddalanabhairavam // MatsP_150.15

daṇḍaṃ mumoca kopena jvālāmālāsamākulam
sa gadāṃ viyati prāpya rarāsāmbudharo yathā // MatsP_150.16

saṃghaṭṭamabhavattābhyāṃ śailābhyāmiva duḥsaham
tābhyāṃ niṣpeṣanirhrādajaḍīkṛtadigantaram // MatsP_150.17

jagad vyākulatāṃ yātaṃ pralayāgamaśaṅkayā
kṣaṇātpraśāntanirhrādaṃ jvaladulkāsamācitam // MatsP_150.18

niṣpeṣaṇe tayorbhīmam abhūdgaganagocaram
nihatyātha gadāṃ daṇḍas tato grasanamūrdhani // MatsP_150.19

hṛtvā śriyamivānartho durvṛttasyāpataddṛḍhaḥ
sa tu tena prahāreṇa dṛṣṭvā satimirā diśaḥ // MatsP_150.20

papāta bhūmau niḥsaṃjño bhūmireṇuvibhūṣitaḥ
tato hāhāravo ghoraḥ senayorubhayorabhūt // MatsP_150.21

tato muhūrtamātreṇa grasanaḥ prāpya cetanām
apaśyatsvāṃ tanuṃ dhvastāṃ vilolābharaṇāmbarām // MatsP_150.22

sa cāpi cintayāmāsa kṛte pratikṛtikriyām
madvidhe vastuni puṃsi prabhoḥ paribhavodayāt // MatsP_150.23

mayyāśritāni sainyāni jite mayi vināśitā
asaṃbhāvita evāstu janaḥ svacchandaceṣṭitaḥ // MatsP_150.24

na tu vyarthaśatodghuṣṭasaṃbhāvitadhano naraḥ
evaṃ saṃcintya vegena samuttasthau mahābalaḥ // MatsP_150.25

mudgaraṃ kāladaṇḍābhaṃ gṛhītvā girisaṃnibhaḥ
grasano ghorasaṃkalpaḥ saṃdaṣṭauṣṭhapuṭacchadaḥ // MatsP_150.26

rathena tvarito gacchan nāsasādāntakaṃ raṇe
samāsādya yamaṃ yuddhe grasano bhrāmya mudgaram // MatsP_150.27

vegena mahatā raudraṃ cikṣepa yamamūrdhani
vilokya mudgaraṃ dīptaṃ yamaḥ saṃbhrāntalocanaḥ // MatsP_150.28

vañcayāmāsa durdharṣaṃ mudgaraṃ sa mahābalaḥ
tasminnapasṛte dūraṃ caṇḍānāṃ bhīmakarmaṇām // MatsP_150.29

yāmyānāṃ kiṃkarāṇāṃ tu sahasraṃ niṣpipeṣa ha
tatastāṃ nihatāṃ dṛṣṭvā ghorāṃ kiṃkaravāhinīm // MatsP_150.30

agamatparamaṃ kṣobhaṃ nānāpraharaṇodyataḥ
grasanastu samālokya tāṃ kiṃkaramayīṃ camūm // MatsP_150.31

mene yamasahasrāṇi sṛṣṭāni yamamāyayā
nigrāhya grasanaḥ senāṃ visṛjannastravṛṣṭayaḥ // MatsP_150.32

kalpāntaghorasaṃkāśo babhūva krodhamūrchitaḥ
kāṃścidbibheda śūlena kāṃścidbāṇairajihmagaiḥ // MatsP_150.33

kāṃścit pipeṣa gadayā kāṃśca mudgaravṛṣṭibhiḥ
kecitprāsaprahāraiśca dāruṇaistāḍitāstadā // MatsP_150.34

apare bahuśastasya lalamburbāhumaṇḍale
śilābhirapare jaghnur drumairanyairmahocchrayaiḥ // MatsP_150.35

tasyāpare tu gātreṣu daśanairapyadaṃśayan
apare muṣṭibhiḥ pṛṣṭhaṃ kiṃkarāḥ praharanti ca // MatsP_150.36

abhidrutastathā ghorair grasanaḥ krodhamūrchitaḥ
utsṛjya gātraṃ bhūpṛṣṭhe niṣpipeṣa sahasraśaḥ // MatsP_150.37

kāṃścidutthāya muṣṭibhir jaghne kiṃkarasaṃśrayān
sa tu kiṃkarayuddhena grasanaḥ śramamāptavān // MatsP_150.38

tamālokya yamaḥ śrāntaṃ nihatāṃ ca svavāhinīm
ājagāma samudyamya daṇḍaṃ mahiṣavāhanaḥ // MatsP_150.39

grasanastu samāyāntam ājaghne gadayorasi
acintayitvā tatkarma grasanasyāntako 'rihā // MatsP_150.40

jaghne rathasya mūrdhanyān vyāghrāndaṇḍena kopanaḥ
sa ratho daṇḍamathitair vyāghrairardhair vikṛṣyate // MatsP_150.41

saṃśayaḥ puruṣasyeva cittaṃ daityasya tadratham
samutsṛjya rathaṃ daityaḥ padātirdharaṇīṃ gataḥ // MatsP_150.42

yamaṃ bhujābhyāmādāya yodhayāmāsa dānavaḥ
yamo 'pi śastrāṇyutsṛjya bāhuyuddheṣvavartata // MatsP_150.43

grasanaḥ kaṭivastraistu yamaṃ guhya baloddhataḥ
bhrāmayāmāsa vegena pracittamiva sambhramaḥ // MatsP_150.44

yamo 'pi kaṇṭhe 'vaṣṭabhya daityaṃ bāhuyugena tu
vegena bhrāmayāmāsa samutkṛṣya mahītalāt // MatsP_150.45

tato muṣṭibhiranyonyaṃ nirdayau tau nijaghnatuḥ
daityendrasyātikāyatvāt tataḥ śrāntabhujo yamaḥ // MatsP_150.46

skandhe nidhāya daityasya mukhaṃ viśrāntimaicchata
tamālakṣya tato daityaḥ śrāntamantakamojasā // MatsP_150.47

niṣpipeṣa mahīpṛṣṭhe bahuśaḥ pārṣṇipāṇibhiḥ
yāvadyamasya vadanāt susrāva rudhiraṃ bahu // MatsP_150.48

nirjīvitaṃ yamaṃ dṛṣṭvā tataḥ saṃtyajya dānavaḥ
jayaṃ prāpyoddhataṃ daityo nādaṃ muktvā mahāsvanaḥ // MatsP_150.49

svayaṃ sainyaṃ samāsādya tasthau giririvācalaḥ
dhanādhipasya jambhena sāyakairmarmabhedibhiḥ // MatsP_150.50

diśo 'varuddhāḥ kruddhena sainyaṃ cāsya nikṛntitam
tataḥ krodhaparītastu dhaneśo jambhadānavam // MatsP_150.51

hṛdi vivyādha bāṇānāṃ sahasreṇāgnivarcasām
sārathiṃ ca śatenājau dhvajaṃ daśabhireva ca // MatsP_150.52

hastau ca pañcasaptatyā mārgaṇairdaśabhirdhanuḥ
mārgaṇair barhipattrāṅgais tailadhautairajihmagaiḥ // MatsP_150.53

siṃhamekena taṃ tīkṣṇair vivyādha daśabhiḥ śaraiḥ
jambhastu karma taddṛṣṭvā dhaneśasyātiduṣkaram // MatsP_150.54

hṛdi dhairyaṃ samālambya kiṃcitsaṃtrastamānasaḥ
jagrāha niśitānbāṇāñ chatrumarmavibhedinaḥ // MatsP_150.55

ākarṇākṛṣṭacāpastu jambhaḥ krodhapariplutaḥ
vivyādha dhanadaṃ tīkṣṇaiḥ śarairvakṣasi dānavaḥ // MatsP_150.56

sārathiṃ cāsya bāṇena dṛḍhenābhyahanaddhṛdi
cicheda jyāmathaikena tailadhautena dānavaḥ // MatsP_150.57

tatastu niśitairbāṇair dāruṇair marmabhedibhiḥ
vivyādhorasi vitteśaṃ daśabhiḥ krūrakarmakṛt // MatsP_150.58

mohaṃ paramato gacchan dṛḍhaviddho hi vittapaḥ
sa kṣaṇāddhairyamālambya dhanurākṛṣya bhairavam // MatsP_150.59

kiranbāṇasahasrāṇi niśitāni dhanādhipaḥ
diśaḥ khaṃ vidiśo bhūmīr anīkānyasurasya ca // MatsP_150.60

pūrayāmāsa vegena saṃchādya ravimaṇḍalam
jambho 'pi paramekaikaṃ śarairbahubhirāhave // MatsP_150.61

cicheda laghusaṃdhāno dhaneśasyātipauruṣāt
tato dhaneśaḥ saṃkruddho dānavendrasya karmaṇā // MatsP_150.62

vyadhamattasya sainyāni nānāsāyakavṛṣṭibhiḥ
taddṛṣṭvā duṣkṛtaṃ karma dhanādhyakṣasya dānavaḥ // MatsP_150.63

gṛhītvā mudgaraṃ bhīmam āyasaṃ hemabhūṣitam
dhanadānucarānyakṣān niṣpipeṣa sahasraśaḥ // MatsP_150.64

te vadhyamānā daityena muñcanto bhairavānravān
rathaṃ dhanapateḥ sarve parivārya vyavasthitāḥ // MatsP_150.65

dṛṣṭvā tānarditāndevaḥ śūlaṃ jagrāha dāruṇam
tena daityasahasrāṇi sūdayāmāsa satvaraḥ // MatsP_150.66

kṣīyamāṇeṣu daityeṣu dānavaḥ krodhamūrchitaḥ
jagrāha paraśuṃ daityo mardanaṃ daityavidviṣām // MatsP_150.67

sa tena śitadhāreṇa dhanabhartur mahāratham
cicheda śataśo daityo hy ākhuḥ snigdhamivāmbaram // MatsP_150.68

padātiratha vitteśo gadāmādāya bhairavīm
mahāhavavimardeṣu dṛptaśatruvināśinīm // MatsP_150.69

adhṛṣyāṃ sarvabhūtānāṃ bahuvarṣagaṇārcitām
nānācandanadigdhāṅgāṃ divyapuṣpavivāsitām // MatsP_150.70

nirmalāyomayīṃ gurvīm amoghāṃ hemabhūṣaṇām
cikṣepa mūrdhni saṃkruddho jambhasya tu dhanādhipaḥ // MatsP_150.71

āyāntīṃ tāṃ samālokya taḍitsaṃghātamaṇḍitām
daityo gadābhighātārthaṃ śastravṛṣṭiṃ mumoca ha // MatsP_150.72

cakrāṇi kuṇapānprāsān bhuśuṇḍīḥ paṭṭiśānapi
hemakeyūranaddhābhyāṃ bāhubhyāṃ caṇḍavikramaḥ // MatsP_150.73

vyarthīkṛtya tu tānsarvān āyudhāndaityavakṣasi
prasphurantī papātogrā maholkevādrikandare // MatsP_150.74

sa tayābhihato gāḍhaṃ papāta rathakūbare
srotobhiścāsya rudhiraṃ susrāva gatacetasaḥ // MatsP_150.75

jambhaṃ tu nihataṃ matvā kujambho bhairavasvanaḥ
dhanādhipasya saṃkruddho vākyenātīva kopitaḥ // MatsP_150.76

cakre bāṇamayaṃ jālaṃ dikṣu yakṣādhipasya tu
cicheda bāṇajālaṃ tad ardhacandraiḥ śitaistataḥ // MatsP_150.77

mumoca śaravṛṣṭiṃ tu tasmai yakṣādhipo balī
sa taṃ daityaḥ śaravrātaṃ cicheda niśitaiḥ śaraiḥ // MatsP_150.78

vyarthīkṛtāṃ tu tāṃ dṛṣṭvā śaravṛṣṭiṃ dhanādhipaḥ
śaktiṃ jagrāha durdharṣāṃ hemaghaṇṭāṭṭahāsinīm // MatsP_150.79

bāhunā ratnakeyūrakāntisaṃtānahāsinā
sa tāṃ nirūpya vegena kujambhāya mumoca ha // MatsP_150.80

sā kujambhasya hṛdayaṃ dārayāmāsa dāruṇam
vittehā svalpasattvasya puruṣasyeva bhāvitā // MatsP_150.81

athāsya hṛdayaṃ bhittvā jagāma dharaṇītalam
tato muhūrtādasvastho dānavo dāruṇākṛtiḥ // MatsP_150.82

jagrāha paṭṭiśaṃ daityaḥ prāṃśuṃ śitaśilāmukham
sa tena paṭṭiśenājau dhanadasya stanāntaram // MatsP_150.83

vākyena tīkṣṇarūpeṇa marmāntaravisarpiṇā
nirbibhedābhijātasya hṛdayaṃ durjano yathā // MatsP_150.84

tena paṭṭiśaghātena dhaneśaḥ parimūrchitaḥ
nipapāta rathopasthe jarjaro dhūrvaho yathā // MatsP_150.85

tathāgataṃ tu taṃ dṛṣṭvā dhaneśaṃ naravāhanam
khaḍgāstro nirṛtirdevo niśācarabalānugaḥ // MatsP_150.86

abhidudrāva vegena kujambhaṃ bhīmavikramam
atha dṛṣṭvā tu durdharṣaṃ kujambho rākṣaseśvaram // MatsP_150.87

codayāmāsa sainyāni rākṣasendravadhaṃ prati
sa dṛṣṭvā coditāṃ senāṃ bhallanānāstrabhīṣaṇām // MatsP_150.88

rathādāplutya vegena bhūṣaṇadyutibhāsvaraḥ
khaḍgena kamalānīva vikośenāmbaratviṣā // MatsP_150.89

cicheda ripuvaktrāṇi vicitrāṇi samantataḥ
tiryakpṛṣṭhamadhaścordhvaṃ dīrghabāhurmahāsinā // MatsP_150.90

saṃdaṣṭauṣṭhapuṭāṭopabhrukuṭīvikaṭānanaḥ
pracaṇḍakoparaktākṣo nyakṛntaddānavānraṇe // MatsP_150.91

tato niḥśeṣitaprāyāṃ vilokya svāmanīkinīm
muktvā kujambho dhanadaṃ rākṣasendramabhidravan // MatsP_150.92

labdhasaṃjño 'tha jambhastu dhanādhyakṣapadānugān
jīvagrāhānsa jagrāha baddhvā pāśaiḥ sahasraśaḥ // MatsP_150.93

mūrtimanti tu ratnāni vividhāni ca dānavāḥ
vāhanāni ca divyāni vimānāni sahasraśaḥ // MatsP_150.94

dhaneśo labdhasaṃjño 'tha tāmavasthāṃ vilokya tu
niḥśvasandīrghamuṣṇaṃ ca roṣāttāmravilocanaḥ // MatsP_150.95

dhyātvāstraṃ gāruḍaṃ divyaṃ bāṇaṃ saṃdhāya kārmuke
mumoca dānavānīke taṃ bāṇaṃ śatrudāraṇam // MatsP_150.96

prathamaṃ kārmukāttasya niścerurdhūmarājayaḥ
anantaraṃ sphuliṅgānāṃ koṭayo dīptavarcasām // MatsP_150.97

tato jvālākulaṃ vyoma cakārāstraṃ samantataḥ
tataḥ krameṇa durvāraṃ nānārūpaṃ tadābhavat // MatsP_150.98

amūrtaścābhavalloko hy andhakārasamāvṛtaḥ
tato 'ntarikṣe śaṃsanti tejaste tu pariṣkṛtam // MatsP_150.99

kujambhastatsamālocya dānavo 'tiparākramaḥ
abhidudrāva vegena padātirdhanadaṃ nadan // MatsP_150.100

athābhimukham āyāntaṃ daityaṃ dṛṣṭvā dhanādhipaḥ
babhūva sambhramāviṣṭaḥ palāyanaparāyaṇaḥ // MatsP_150.101

tataḥ palāyatastasya mukuṭaṃ ratnamaṇḍitam
papāta bhūtale dīptaṃ ravibimbamivāmbarāt // MatsP_150.102

śūrāṇāmabhijātānāṃ bhartaryapasṛte raṇāt
martuṃ saṃgrāmaśirasi yuktaṃ tadbhūṣaṇāgrataḥ // MatsP_150.103

iti vyavasya durdharṣā nānāśastrāstrapāṇayaḥ
yuyutsavaḥ sthitā yakṣā mukuṭaṃ parivārya tam // MatsP_150.104

abhimānadhanā vīrā dhanadasya padānugāḥ
tānamarṣācca samprekṣya dānavaścaṇḍapauruṣaḥ // MatsP_150.105

bhuśuṇḍīṃ bhairavākārāṃ gṛhītvā śailagauravām
rakṣiṇo mukuṭasyātha niṣpipeṣa niśācarān // MatsP_150.106

tānpramathyātha danujo mukuṭaṃ tatsvake rathe
samāropyāmararipur jitvā dhanadamāhave // MatsP_150.107

dhanāni ratnāni ca mūrtimanti tathā nidhānāni śarīriṇaśca
ādāya sarvāṇi jagāma daityo jambhaḥ svasainyaṃ danujendrasiṃhaḥ
dhanādhipo vai vinikīrṇamūrdhajo jagāma dīnaḥ surabharturantikam // MatsP_150.108

kujambhenātha saṃsakto rajanīcaranandanaḥ
māyāmamoghāmāśritya tāmasīṃ rākṣaseśvaraḥ // MatsP_150.109

mohayāmāsa daityendraṃ jagatkṛtvā tamomayam
tato viphalanetrāṇi dānavānāṃ balāni tu // MatsP_150.110

na śekuścalitaṃ tatra padādapi padaṃ tadā
tato nānāstravarṣeṇa dānavānāṃ mahācamūm // MatsP_150.111

jaghāna ghananīhāratimirāturavāhanām
vadhyamāneṣu daityeṣu kujambhe mūḍhacetasi // MatsP_150.112

mahiṣo dānavendrastu kalpāntāmbhodasaṃnibhaḥ
astraṃ cakāra sāvitram ulkāsaṃghātamaṇḍitam // MatsP_150.113

vijṛmbhatyatha sāvitre paramāstre pratāpini
praṇāśamagamattīvraṃ tamo ghoramanantaram // MatsP_150.114

tato 'straṃ visphuliṅgāṅkaṃ tamaḥ kṛtsnaṃ vyanāśayat
praphullāruṇapadmaughaṃ śaradīvāmalaṃ saraḥ // MatsP_150.115

tatastamasi saṃśānte daityendrāḥ prāptacakṣuṣaḥ
cakruḥ krūreṇa manasā devānīkaiḥ sahādbhutam // MatsP_150.116

śastrairamarṣānnirmuktair bhujaṃgāstraṃ vinoditam
athādāya dhanurghoram iṣūṃścāśīviṣopamān // MatsP_150.117

kujambho 'dhāvata kṣiptaṃ rakṣorājabalaṃ prati
rākṣasendrastam āyāntaṃ vilokya sapadānugaḥ // MatsP_150.118

vivyādha niśitairbāṇaiḥ krūrāśīviṣabhīṣaṇaiḥ
tadādānaṃ ca saṃdhānaṃ na mokṣaścāpi lakṣyate // MatsP_150.119

cichedāsya śaravrātān svaśarair atilāghavāt
dhvajaṃ paramatīkṣṇena citrakarmāmaradviṣaḥ // MatsP_150.120

sārathiṃ cāsya bhallena rathanīḍādapātayat
kujambhaḥ karma taddṛṣṭvā rākṣasendrasya saṃyuge // MatsP_150.121

roṣaraktekṣaṇayuto rathādāplutya dānavaḥ
khaḍgaṃ jagrāha vegena śaradambaranirmalam // MatsP_150.122

carma codayakhaṇḍendudaśakena vibhūṣitam
abhyadravadraṇe daityo rakṣo 'dhipatimojasā // MatsP_150.123

taṃ rakṣo 'dhipatiḥ prāptaṃ mudgareṇāhanaddhṛdi
sa tu tena prahāreṇa kṣīṇaḥ saṃbhrāntamānasaḥ // MatsP_150.124

tasthāvaceṣṭo danujo yathā dhīro dharādharaḥ
sa muhūrtaṃ samāśvasto dānavendro 'tidurjayaḥ // MatsP_150.125

rathamāruhya jagrāha rakṣo vāmakareṇa tu
keśeṣu nirṛtiṃ daityo jānunākramya dhiṣṭhitam // MatsP_150.126

tataḥ khaḍgena ca śiraś chettumaicchadamarṣaṇaḥ
tasmiṃstadantare devo varuṇo 'pāṃpatirdrutam // MatsP_150.127

pāśena dānavendrasya babandha ca bhujadvayam
tato baddhabhujaṃ daityaṃ viphalīkṛtapauruṣam // MatsP_150.128

tāḍayāmāsa gadayā dayāmutsṛjya pāśabhṛt
sa tu tena prahāreṇa srotobhiḥ kṣatajaṃ vaman // MatsP_150.129

dadhāra rūpaṃ meghasya vidyunmālālatāvṛtam
tadavasthāgataṃ dṛṣṭvā kujambhaṃ mahiṣāsuraḥ // MatsP_150.130

vyāvṛttavadane 'gādhe grastumaicchat surāvubhau
nirṛtiṃ varuṇaṃ caiva tīkṣṇadaṃṣṭrotkaṭānanaḥ // MatsP_150.131

tāvabhiprāyamālakṣya tasya daityasya dūṣitam
tyaktvā rathapathaṃ bhītau mahiṣasyātiraṃhasā // MatsP_150.132

bhṛśaṃ drutau javād digbhyām ubhābhyāṃ bhayavihvalau
jagāma nirṛtiḥ kṣipraṃ śaraṇaṃ pākaśāsanam // MatsP_150.133

kruddhastu mahiṣo daityo varuṇaṃ samabhidrutaḥ
tamantakamukhāsaktam ālokya himavaddyutiḥ // MatsP_150.134

cakre somāstraniḥsṛṣṭaṃ himasaṃghātakaṇṭakam
vāyavyaṃ cāstramatulaṃ candraścakre dvitīyakam // MatsP_150.135

vāyunā tena candreṇa saṃśuṣkeṇa himena ca
vyathitā dānavāḥ sarve śītocchinnā vipauruṣāḥ // MatsP_150.136

na śekuścalituṃ padbhyāṃ nāstrāṇyādātumeva ca
mahāhimanipātena śastraiścandrapracoditaiḥ // MatsP_150.137

gātrāṇyasurasainyānām adahyanta samantataḥ
mahiṣo niṣprayatnastu śītenākampitānanaḥ // MatsP_150.138

kakṣāvālambya pāṇibhyām upaviṣṭo hyadhomukhaḥ
sarve te niṣpratīkārā daityāścandramasā jitāḥ // MatsP_150.139

raṇecchāṃ dūratastyaktvā tasthuste jīvitārthinaḥ
tatrābravītkālanemir daityānkopena dīpitaḥ // MatsP_150.140

bho bhoḥ śṛṅgāriṇaḥ śarāḥ sarve śastrāstrapāragāḥ
ekaiko 'pi jagatsarvaṃ śaktastulayituṃ bhujaiḥ // MatsP_150.141

ekaiko 'pi kṣamo grastuṃ jagatsarvaṃ carācaram
ekaikasyāpi paryāptā na sarve 'pi divaukasaḥ // MatsP_150.142

kalāṃ pūrayituṃ yatnāt ṣoḍaśīmativikramāḥ
kiṃ prayātāśca tiṣṭhadhvaṃ samare 'maranirjitāḥ // MatsP_150.143

na yuktametacchūrāṇāṃ viśeṣāddaityajanmanām
rājā cāntarito 'smākaṃ tārako lokamārakaḥ // MatsP_150.144

viratānāṃ raṇādasmāt kruddhaḥ prāṇānhariṣyati
śītena naṣṭaśrutayo bhraṣṭavākpāṭavāstathā // MatsP_150.145

mūkāstadābhavandaityā raṇaddaśanapaṅktayaḥ
tāndṛṣṭvā naṣṭacetaskān daityāñchītena sāditān // MatsP_150.146

matvā kālakṣamaṃ kāryaṃ kālanemirmahāsuraḥ
āśritya dānavīṃ māyāṃ vitatya svaṃ mahāvapuḥ // MatsP_150.147

pūrayāmāsa gaganaṃ diśo vidiśa eva ca
nirmame dānavendreśaḥ śarīre bhāskarāyutam // MatsP_150.148

diśaśca māyayā caṇḍaiḥ pūrayāmāsa pāvakaiḥ
tato jvālākulaṃ sarvaṃ trailokyamabhavatkṣaṇāt // MatsP_150.149

tena jvālāsamūhena himāṃśuragamacchamam
tataḥ krameṇa vibhraṣṭaṃ śītadurdinam ābabhau // MatsP_150.150

tadbalaṃ dānavendrāṇāṃ māyayā kālaneminaḥ
taddṛṣṭvā dānavānīkaṃ labdhasaṃjñaṃ divākaraḥ
uvācāruṇamudbhrāntaḥ kopāllokaikalocanaḥ // MatsP_150.151

nayāruṇa rathaṃ śīghraṃ kālanemiratho yataḥ
vimardastatra viṣamo bhavitā śūrasaṃkṣayaḥ // MatsP_150.152

jita eṣa śaśāṅko 'tra yadbalaṃ vayamāśritāḥ
ityuktaścodayāmāsa rathaṃ garuḍapūrvajaḥ // MatsP_150.153

prayatnavidhṛtairaśvaiḥ sitacāmaramālibhiḥ
jagaddīpo 'tha bhagavāñ jagrāha vitataṃ dhanuḥ // MatsP_150.154

śarau ca dvau mahābhāgo divyāvāśīviṣadyutī
saṃcārāstreṇa saṃdhāya bāṇamekaṃ sasarja saḥ // MatsP_150.155

dvitīyamindrajālena yojitaṃ pramumoca ha
saṃcārāstreṇa rūpāṇāṃ kṣaṇāccakre viparyayam // MatsP_150.156

devānāṃ dānavaṃ rūpaṃ dānavānāṃ ca daivikam
matvā surānsvakāneva jaghne ghorāstralāghavāt // MatsP_150.157

kālanemī ruṣāviṣṭaḥ kṛtānta iva saṃkṣaye
kāṃścitkhaḍgena tīkṣṇena kāṃścin nārācavṛṣṭibhiḥ
kāṃścidgadābhirghorābhiḥ kāṃścidghoraiḥ paraśvadhaiḥ // MatsP_150.158

śirāṃsi keṣāṃcidapātayacca bhujānrathānsārathīṃścogravegaḥ
kāṃścit pipeṣātha rathasya vegāt kāṃścitkrudhā coddhatamuṣṭipātaiḥ // MatsP_150.159

raṇe vinihatāndṛṣṭvā nemiḥ svāndānavādhipaḥ
rūpaṃ svaṃ tu prapadyanta hy asurāḥ suradharṣitāḥ // MatsP_150.160

kālanemī ruṣāviṣṭas teṣāṃ rūpaṃ na buddhavān
nemidaityastu tāndṛṣṭvā kālanemimuvāca ha // MatsP_150.161

ahaṃ nemiḥ suro naiva kālaneme vidasva mām
bhavatā mohitenājau nihatā bhūrivikramāḥ // MatsP_150.162

daityānāṃ daśalakṣāṇi durjayānāṃ surairiha
sarvāstravāraṇaṃ muñca brāhmamastraṃ tvarānvitaḥ // MatsP_150.163

sa tena bodhito daityaḥ sambhramākulacetanaḥ
yojayāmāsa bāṇaṃ hi brahmāstravihitena tu // MatsP_150.164

mumoca cāpi daityendraḥ sa svayaṃ surakaṇṭakaḥ
tato 'stratejasā vyāptaṃ trailokyaṃ sacarācaram // MatsP_150.165

devānāṃ cābhavatsainyaṃ sarvameva bhayānvitam
saṃcarāstraṃ ca saṃśāntaṃ svayamāyodhane babhau // MatsP_150.166

tasminpratihate hyastre bhraṣṭatejā divākaraḥ
mahendrajālamāśritya cakre svāṃ koṭiśastanum // MatsP_150.167

visphūrjatkarasampātasamākrāntajagattrayam
tatāpa dānavānīkaṃ gatamajjaughaśoṇitam // MatsP_150.168

tataścāvarṣadanalaṃ samantād atisaṃhatam
cakṣūṃṣi dānavendrāṇāṃ cakārāndhāni ca prabhuḥ // MatsP_150.169

gajānāmagalanmedaḥ petuścāpyaravā bhuvi
turagā niḥśvasantaśca gharmārtā rathino 'pi ca // MatsP_150.170

itaścetaśca salilaṃ prārthayantastṛṣāturāḥ
pracchāyaviṭapāṃścaiva girīṇāṃ gahvarāṇi ca // MatsP_150.171

teṣāṃ prārthayatāṃ śītaṃ drumāntaravisarpiṇām
dāvāgniḥ prajvalaṃścaiva ghorārcirdagdhapādapaḥ
toyārthinaḥ puro dṛṣṭvā toyaṃ kallolamālinam // MatsP_150.172

puraḥsthitamapi prāptuṃ na śekuravamarditāḥ
aprāpya salilaṃ bhūmau vyāttāsyā gatacetasaḥ // MatsP_150.173

tatra tatra vyadṛśyanta mṛtā daityeśvarā bhuvi
rathā gajāśca patitās turagāśca samāpitāḥ // MatsP_150.174

sthitā vamanto dhāvanto galadraktavasāsṛjaḥ
dānavānāṃ sahasrāṇi vyadṛśyanta mṛtāni tu // MatsP_150.175

saṃkṣaye dānavendrāṇāṃ tasminmahati vartite
prakopodbhūtatāmrākṣaḥ kālanemī ruṣāturaḥ // MatsP_150.176

abhavatkalpameghābhaḥ sphuradbhūriśatahradaḥ
gambhīrāsphoṭanirhrādajagaddhṛdayaghaṭṭakaḥ // MatsP_150.177

pracchādya gaganābhogaṃ ravimāyāṃ vyanāśayat
śītaṃ vavarṣa salilaṃ dānavendrabalaṃ prati // MatsP_150.178

daityāstāṃ vṛṣṭimāsādya samāśvastāstataḥ kramāt
bījāṅkurā ivāmlānāḥ prāpya vṛṣṭiṃ dharātale // MatsP_150.179

tataḥ sa megharūpī tu kālanemirmahāsuraḥ
śastravṛṣṭiṃ vavarṣogrāṃ devānīkeṣu durjayām // MatsP_150.180

tayā vṛṣṭyā bādhyamānā daityendrāṇāṃ mahaujasām
gatiṃ kāṃ ca na paśyanto gāvaḥ śītārditā iva // MatsP_150.181

parasparaṃ vyalīyanta pṛṣṭheṣu vyastrapāṇayaḥ
sveṣu bādhe vyalīyanta gajeṣu turageṣu ca // MatsP_150.182

ratheṣu tvamarāstrastās tatra tatra nililyire
apare kuñcitairgātraiḥ svahastapihitānanāḥ // MatsP_150.183

itaścetaśca saṃbhrāntā babhramurvai diśo daśa
evaṃvidhe tu saṃgrāme tumule devasaṃkṣaye // MatsP_150.184

dṛśyante patitā bhūmau śastrabhinnāṅgasaṃdhayaḥ
vibhujā bhinnamūrdhānas tathā chinnorujānavaḥ // MatsP_150.185

viparyastarathāsaṅgā niṣpiṣṭadhvajapaṅktayaḥ
nirbhinnāṅgaisturaṃgaistu gajaiścācalasaṃnibhaiḥ // MatsP_150.186

srutaraktahradairbhūmir vikṛtāvikṛtā babhau
evamājau balī daityaḥ kālanemirmahāsuraḥ // MatsP_150.187

jaghne muhūrtamātreṇa gandharvāṇāṃ daśāyutam
yakṣāṇāṃ pañca lakṣāṇi rakṣasāmayutāni ṣaṭ // MatsP_150.188

trīṇi lakṣāṇi jaghne sa kiṃnarāṇāṃ tarasvinām
jaghne piśācamukhyānāṃ sapta lakṣāṇi nirbhayaḥ // MatsP_150.189

itareṣāmasaṃkhyātāḥ surajātinikāyinām
jaghne sa koṭīḥ saṃkruddhaś citrāstrairastrakovidaḥ // MatsP_150.190

evaṃ paribhave bhīme tadā tvamarasaṃkṣaye
saṃkruddhāvaśvinau devau citrāstrakavacojjvalau // MatsP_150.191

jaghnatuḥ samare daityaṃ kṛtāntānalasaṃnibham
tamāsādya raṇe ghoram ekaikaḥ ṣaṣṭibhiḥ śaraiḥ // MatsP_150.192

jaghne marmasu tīkṣṇāgrair asuraṃ bhīmadarśanam
tābhyāṃ bāṇaprahāraiḥ sa kiṃcidāyastacetanaḥ // MatsP_150.193

jagrāha cakramaṣṭāraṃ tailadhautaṃ raṇāntakam
tena cakreṇa so 'śvibhyāṃ cicheda rathakūbaram // MatsP_150.194

jagrāhātha dhanurdaityaḥ śarāṃścāśīviṣopamān
vavarṣa bhiṣajo mūrdhni saṃchādyākāśagocaram // MatsP_150.195

tāvapyastraiścichidatuḥ śitaistairdaityasāyakān
tacca karma tayordṛṣṭvā vismitaḥ kopamāviśat // MatsP_150.196

mahatā sa tu kopena sarvāyomayasādanam
jagrāha mudgaraṃ bhīmaṃ kāladaṇḍavibhīṣaṇam // MatsP_150.197

sa tato bhrāmya vegena cikṣepāśvirathaṃ prati
taṃ tu mudgaram āyāntam ālokyāmbaragocaram // MatsP_150.198

tyaktvā rathau tu tau vegād āplutau tarasāśvinau
tau rathau sa tu niṣpiṣya mudgaro 'calasaṃnibhaḥ // MatsP_150.199

dārayāmāsa dharaṇīṃ hemajālapariṣkṛtaḥ
tasya karmāśvinau dṛṣṭvā bhiṣajau citrayodhinau // MatsP_150.200

vajrāstraṃ tu prakurvāte dānavendranivāraṇam
tato vajramayaṃ varṣaṃ prāvartad atidāruṇam // MatsP_150.201

ghoravajraprahāraistu daityendraḥ sa pariṣkṛtaḥ
ratho dhvajo dhanuścakraṃ kavacaṃ cāpi kāñcanam // MatsP_150.202

kṣaṇena tilaśo jātaṃ sarvasainyasya paśyataḥ
taddṛṣṭvā duṣkaraṃ karma so 'śvibhyāṃ bhīmavikramaḥ // MatsP_150.203

nārāyaṇāstraṃ balavān mumoca raṇamūrdhani
vajrāstraṃ śamayāmāsa dānavendro 'stratejasā // MatsP_150.204

tasminpraśānte vajrāstre kālanemiranantaram
jīvagrāhaṃ grāhayitum aśvinau tu pracakrame // MatsP_150.205

tāvaśvinau raṇādbhītau sahasrākṣarathaṃ prati
prayātau vepamānau tu padā śastravivarjitau // MatsP_150.206

tayoranugato daityaḥ kālanemirmahābalaḥ
prāpyendrasya rathaṃ krūro daityānīkapadānugaḥ // MatsP_150.207

taṃ dṛṣṭvā sarvabhūtāni vitresurvihvalāni tu
dṛṣṭvā daityasya tatkrauryaṃ sarvabhūtāni menire // MatsP_150.208

parājayaṃ mahendrasya sarvalokakṣayāvaham
celuḥ śikhariṇo mukhyāḥ peturulkā nabhastalāt // MatsP_150.209

jagarjurjaladā dikṣu hy udbhūtāśca mahārṇavāḥ
tāṃ bhūtavikṛtiṃ dṛṣṭvā bhagavāngaruḍadhvajaḥ // MatsP_150.210

vyabudhyatāhiparyaṅke yoganidrāṃ vihāya tu
lakṣmīkarayugājasralālitāṅghrisaroruhaḥ // MatsP_150.211

śaradambaranīlābjakāntadehachavirvibhuḥ
kaustubhodbhāsitoraskaḥ kāntakeyūrabhāsvaraḥ // MatsP_150.212

vimṛśya surasaṃkṣobhaṃ vainateyaṃ samāhvayat
āhūte 'vasthite tasmin nāgāvasthitavarṣmaṇi // MatsP_150.213

divyanānāstratīkṣṇārcir āruhyāgāt surānsvayam
tatrāpaśyata devendram abhidrutamabhiplutaiḥ // MatsP_150.214

dānavendrairnavāmbhodasacchāyaiḥ pauruṣotkaṭaiḥ
yathā hi puruṣaṃ ghorair abhāgyairvaṃśaśālibhiḥ // MatsP_150.215

paritrāṇāyāśu kṛtaṃ sukṣetre karma nirmalam
athāpaśyanta daiteyā viyati jyotirmaṇḍalam // MatsP_150.216

sphurantamudayādristhaṃ sūryamuṣṇatviṣā iva
prabhāvaṃ jñātumicchanto dānavāstasya tejasaḥ // MatsP_150.217

garutmantamapaśyantaḥ kalpāntānalasaṃnibham
tamāsthitaṃ ca meghaughadyutimakṣayamacyutam // MatsP_150.218

tam ālokyāsurendrāstu harṣasampūrṇamānasāḥ
ayaṃ vai devasarvasvaṃ jite 'sminnirjitāḥ surāḥ // MatsP_150.219

ayaṃ sa daityacakrāṇāṃ kṛtāntaḥ keśavo 'rihā
enamāśritya lokeṣu yajñabhāgabhujo 'marāḥ // MatsP_150.220

ityuktvā dānavāḥ sarve parivārya samantataḥ
nijaghnurvividhairastrais te tam āyāntam āhave // MatsP_150.221

kālanemiprabhṛtayo daśa daityā mahārathāḥ
ṣaṣṭyā vivyādha bāṇānāṃ kālanemirjanārdanam // MatsP_150.222

nimiḥ śatena bāṇānāṃ mathano 'śītibhiḥ śaraiḥ
jambhakaścaiva saptatyā śumbho daśabhireva ca // MatsP_150.223

śeṣā daityeśvarāḥ sarve viṣṇumekaikaśaḥ śaraiḥ
daśabhiścaiva yattāste jaghnuḥ sagaruḍaṃ raṇe // MatsP_150.224

teṣām amṛṣya tatkarma viṣṇurdānavasūdanaḥ
ekaikaṃ dānavaṃ jaghne ṣaḍbhiḥ ṣaḍbhirajihmagaiḥ // MatsP_150.225

ākarṇakṛṣṭairbhūyaśca kālanemis tribhiḥ śaraiḥ
viṣṇuṃ vivyādha hṛdaye krodhādraktavilocanaḥ // MatsP_150.226

tasyāśobhanta te bāṇā hṛdaye taptakāñcanāḥ
mayūkhānīva dīptāni kaustubhasya sphuṭatviṣaḥ // MatsP_150.227

tairbāṇaiḥ kiṃcidāyasto harirjagrāha mudgaram
satataṃ bhrāmya vegena dānavāya vyasarjayat // MatsP_150.228

dānavendrastamaprāptaṃ viyatyeva śataiḥ śaraiḥ
cicheda tilaśaḥ kruddho darśayanpāṇilāghavam // MatsP_150.229

tato viṣṇuḥ prakupitaḥ prāsaṃ jagrāha bhairavam
tena daityasya hṛdayaṃ tāḍayāmāsa gāḍhataḥ // MatsP_150.230

kṣaṇena labdhasaṃjñastu kālanemirmahāsuraḥ
śaktiṃ jagrāha tīkṣṇāgrāṃ hemaghaṇṭāṭṭahāsinīm // MatsP_150.231

tayā vāmabhujaṃ viṣṇor bibheda ditinandanaḥ
bhinnaḥ śaktyā bhujastasya srutaśoṇita ābabhau // MatsP_150.232

padmarāgamayeneva keyūreṇa vibhūṣitaḥ
tato viṣṇuḥ prakupito jagrāha vipulaṃ dhanuḥ // MatsP_150.233

saptadaśa ca nārācāṃs tīkṣṇānmarmavibhedinaḥ
daityasya hṛdayaṃ ṣaḍbhir vivyādha ca tribhiḥ śaraiḥ // MatsP_150.234

caturbhiḥ sārathiṃ cāsya dhvajaṃ caikena pattriṇā
dvābhyāṃ jyādhanuṣī cāpi bhujaṃ savyaṃ ca pattriṇā // MatsP_150.235

sa viddho hṛdaye gāḍhaṃ daityo hariśilīmukhaiḥ
srutaraktāruṇaprāṃśuḥ pīḍākulitamānasaḥ // MatsP_150.236

cakampe māruteneva noditaḥ kiṃśukadrumaḥ
tamākampitamālakṣya gadāṃ jagrāha keśavaḥ // MatsP_150.237

tāṃ ca vegena cikṣepa kālanemirathaṃ prati
sā papāta śirasyugrā vipulā kālaneminaḥ // MatsP_150.238

saṃcūrṇitottamāṅgastu niṣpiṣṭamukuṭo 'suraḥ
srutaraktaugharandhrastu srutadhāturivācalaḥ // MatsP_150.239

prāpatatsve rathe bhagne visaṃjñaḥ śiṣṭajīvitaḥ
patitasya rathopasthe dānavasyācyuto 'rihā // MatsP_150.240

smitapūrvamuvācedaṃ vākyaṃ cakrāyudhaḥ prabhuḥ
gacchāsura vimukto 'si sāmprataṃ jīva nirbhayaḥ // MatsP_150.241

tataḥ svalpena kālena ahameva tavāntakaḥ
etacchrutvā vacastasya sārathiḥ kālaneminaḥ
apavāhya rathaṃ dūram anayatkālaneminaḥ // MatsP_150.242

matsya-purāṇa 151

taṃ dṛṣṭvā dānavāḥ kruddhāśceruḥ svaiḥ svairbalairvṛtāḥ /
saraghā iva mākṣīkaharaṇe sarvatodiśam // MatsP_151.1*

kṛṣṇacāmarajālāḍhye sudhāviracitāṅkure
citrapañcapatāke tu prabhinnakaraṭāmukhe // MatsP_151.2

parvatābhe gaje bhīme madasrāviṇi durdhare
āruhyājau nimirdaityo hariṃ pratyudyayau balī // MatsP_151.3

tasyāsandānavā raudrā gajasya padarakṣiṇaḥ
saptaviṃśatisāhasrāḥ kirīṭakavacojjvalāḥ // MatsP_151.4

aśvārūḍhaśca mathano jambhakaścoṣṭravāhanaḥ
śumbho 'pi vipulaṃ meṣaṃ samāruhyāvrajadraṇam // MatsP_151.5

apare dānavendrāstu yattā nānāstrapāṇayaḥ
ājaghnuḥ samare kruddhā viṣṇumakliṣṭakāriṇam // MatsP_151.6

parigheṇa nimirdaityo mathano mudgareṇa tu
śumbhaḥ śūlena tīkṣṇena prāsena grasanastathā // MatsP_151.7

cakreṇa mahiṣaḥ kruddho jambhaḥ śaktyā mahāraṇe
jaghnurnārāyaṇaṃ sarve śeṣāstīkṣṇaiśca mārgaṇaiḥ // MatsP_151.8

tānyastrāṇi prayuktāni śarīraṃ viviśurhareḥ
gurūktānyupadiṣṭāni sacchiṣyasya śrutāviva // MatsP_151.9

asambhrānto raṇe viṣṇur atha jagrāha kārmukam
śarāṃścāśīviṣākārāṃs tailadhautānajihmagān // MatsP_151.10

tato 'bhisaṃdhya daityāṃstān ākarṇākṛṣṭakārmukaḥ
abhyadravadraṇe kruddho daityānīke tu pauruṣāt // MatsP_151.11

nimiṃ vivyādha viṃśatyā bāṇānāmagnivarcasām
mathanaṃ daśabhirbāṇaiḥ śumbhaṃ pañcabhireva ca // MatsP_151.12

ekena mahiṣaṃ kruddho vivyādhorasi pattriṇā
jambhaṃ dvādaśabhistīkṣṇaiḥ sarvāṃścaikaikaśo 'ṣṭabhiḥ // MatsP_151.13

tasya tallāghavaṃ dṛṣṭvā dānavāḥ krodhamūrchitāḥ
nardamānāḥ prayatnena cakruratyadbhutaṃ raṇam // MatsP_151.14

cichedātha dhanurviṣṇor nimirbhallena dānavaḥ
saṃdhyamānaṃ śaraṃ haste cicheda mahiṣāsuraḥ // MatsP_151.15

pīḍayāmāsa garuḍaṃ jambhastīkṣṇaistu sāyakaiḥ
bhujaṃ tasyāhanadgāḍhaṃ śumbho bhūdharasaṃnibhaḥ // MatsP_151.16

chinne dhanuṣi govindo gadāṃ jagrāha bhīṣaṇām
tāṃ prāhiṇotsa vegena mathanāya mahāhave // MatsP_151.17

tāmaprāptāṃ nimirbāṇaiś cicheda tilaśo raṇe
tāṃ nāśamāgatāṃ dṛṣṭvā hīnāgre prārthanāmiva // MatsP_151.18

jagrāha mudgaraṃ ghoraṃ divyaratnapariṣkṛtam
taṃ mumocātha vegena nimimuddiśya dānavam // MatsP_151.19

tam āyāntaṃ viyatyeva trayo daityā nyavārayan
gadayā jambhadaityastu grasanaḥ paṭṭiśena tu // MatsP_151.20

śaktyā ca mahiṣo daityaḥ svapakṣajayakāṅkṣayā
nirākṛtaṃ tamālokya durjane praṇayaṃ yathā // MatsP_151.21

jagrāha śaktimugrāgrām aṣṭaghaṇṭotkaṭasvanām
jambhāya tāṃ samuddiśya prāhiṇodraṇabhīṣaṇaḥ // MatsP_151.22

tāmambarasthāṃ jagrāha gajo dānavanandanaḥ
gṛhītāṃ tāṃ samālokya śikṣāmiva vivekibhiḥ // MatsP_151.23

dṛḍhaṃ bhārasahaṃ sāram anyadādāya kārmukam
raudrāstramabhisaṃdhāya tasminbāṇaṃ mumoca ha // MatsP_151.24

tato 'stratejasā sarvaṃ vyāptaṃ lokaṃ carācaram
tato bāṇamayaṃ sarvam ākāśaṃ samadṛśyata // MatsP_151.25

bhūrdiśo vidiśaścaiva bāṇajālamayā babhuḥ
dṛṣṭvā tadastramāhātmyaṃ senanīr grasano 'suraḥ // MatsP_151.26

brāhmamastraṃ cakārāsau sarvāstravinivāraṇam
tena tatpraśamaṃ yātaṃ raudrāstraṃ lokaghasmaram // MatsP_151.27

astre pratihate tasmin viṣṇurdānavasūdanaḥ
kāladaṇḍāstramakarot sarvalokabhayaṃkaram // MatsP_151.28

saṃdhīyamāne tasmiṃstu mārutaḥ paruṣo vavau
cakampe ca mahī devī daityā bhinnadhiyo 'bhavan // MatsP_151.29

tadastramugraṃ dṛṣṭvā tu dānavā yuddhadurmadāḥ
cakrurastrāṇi divyāni nānārūpāṇi saṃyuge // MatsP_151.30

nārāyaṇāstraṃ grasano gṛhītvā cakraṃ nimiḥ svāstravaraṃ mumoca
aiṣīkamastraṃ ca cakāra jambhas tatkāladaṇḍāstranivāraṇāya // MatsP_151.31

yāvanna saṃdhyā na daśāṃ prayānti daityeśvarāścāstranivāraṇāya
tāvatkṣaṇenaiva jaghāna koṭīr daityeśvarāṇāṃ sagajānsahāśvān // MatsP_151.32

anantaraṃ śāntamabhūttadastraṃ daityāstrayogeṇa tu kāladaṇḍam
śāntaṃ tadālokya hariḥ svaśastraṃ svavikrame manyuparītamūrtiḥ // MatsP_151.33

jagrāha cakraṃ tapanāyutābham ugrāramātmānamiva dvitīyam
cikṣepa senāpataye 'bhisaṃdhya kaṇṭhasthalaṃ vajrakaṭhoramugram // MatsP_151.34

cakraṃ tadākāśagataṃ vilokya sarvātmanā daityavarāḥ svavīryaiḥ
nāśaknuvanvārayituṃ pracaṇḍaṃ daivaṃ yathā karma mudhā prapannam // MatsP_151.35

tamapratarkyaṃ janayannajayyaṃ cakraṃ papāta grasanasya kaṇṭhe
dvidhā tu kṛtvā grasanasya kaṇṭhaṃ tadraktadhārāruṇaghoranābhi
jagāma bhūyo 'pi janārdanasya pāṇiṃ pravṛddhānalatulyadīpti // MatsP_151.36

matsya-purāṇa 152

tasminvinihate daitye grasane lokanāyake
nirmaryādamayudhyanta hariṇā saha dānavāḥ // MatsP_152.1

paṭṭiśairmuśalaiḥ pāśair gadābhiḥ kuṇapairapi
tīkṣṇānanaiśca nārācaiś cakraiḥ śaktibhireva ca // MatsP_152.2

tānastrāndānavairmuktāṃś citrayodhī janārdanaḥ
ekaikaṃ śataśaścakre bāṇairagniśikhopamaiḥ // MatsP_152.3

tataḥ kṣīṇāyudhaprāṇā dānavā bhrāntacetasaḥ
astrāṇyādātumabhavann asamarthā yadā raṇe // MatsP_152.4

tadā mṛtairgajairaśvair janārdanamayodhayan
samantātkoṭiśo daityāḥ sarvataḥ pratyayodhayan // MatsP_152.5

bahu kṛtvā vapurviṣṇuḥ kiṃcicchāntabhujo 'bhavat
uvāca ca garutmantaṃ tasminsutumule raṇe // MatsP_152.6

garutmankaccidaśrāntas tvamasminnapi sāmpratam
yadyaśrānto 'si tadyāhi mathanasya rathaṃ prati // MatsP_152.7

śrānto 'syatha muhūrtaṃ tvaṃ raṇādapasṛto bhava
ityukto garuḍastena viṣṇunā prabhaviṣṇunā // MatsP_152.8

āsasāda raṇe daityaṃ mathanaṃ ghoradarśanam
daityastvabhimukhaṃ dṛṣṭvā śaṅkhacakragadādharam // MatsP_152.9

jaghāna bhindipālena śitabāṇena vakṣasi
tatprahāramacintyaiva viṣṇustasminmahāhave // MatsP_152.10

jaghāna pañcabhirbāṇair mārjitaiśca śilāśitaiḥ
punardaśabhir ākṛṣṭais taṃ tatāḍa stanāntare // MatsP_152.11

viddho marmasu daityendro haribāṇairakampata
sa muhūrtaṃ samāśvāsya jagrāha parighaṃ tadā // MatsP_152.12

jaghne janārdanaṃ cāpi parigheṇāgnivarcasā
viṣṇustena prahāreṇa kiṃcidāghūrṇito 'bhavat // MatsP_152.13

tataḥ krodhavivṛttākṣo gadāṃ jagrāha mādhavaḥ
mathanaṃ sarathaṃ roṣān niṣpipeṣātha roṣataḥ // MatsP_152.14

sa papātātha daityendraḥ kṣayakāle 'calo yathā
tasminnipatite bhūmau dānave vīryaśālini // MatsP_152.15

avasādaṃ yayurdaityāḥ kardame kariṇo yathā
tatasteṣu vipanneṣu dānaveṣvatimāniṣu // MatsP_152.16

prakopādraktanayano mahiṣo dānaveśvaraḥ
pratyudyayau hariṃ raudraḥ svabāhubalamāsthitaḥ // MatsP_152.17

tīkṣṇadhāreṇa śūlena mahiṣo harimardayan
śaktyā ca garuḍaṃ vīro mahiṣo 'bhyahanaddhṛdi // MatsP_152.18

tato vyāvṛtya vadanaṃ mahācalaguhānibham
grastumaicchadraṇe daityaḥ sa garutmantamacyutam // MatsP_152.19

athācyuto 'pi vijñāya dānavasya cikīrṣitam
vadanaṃ pūrayāmāsa divyairastrairmahābalaḥ // MatsP_152.20

mahiṣasyātha sasṛje bāṇaughaṃ garuḍadhvajaḥ
pidhāya vadanaṃ divyair divyāstraparimantritaiḥ // MatsP_152.21

sa tairbāṇairabhihato mahiṣo 'calasaṃnibhaḥ
parivartitakāyo 'dhaḥ papāta na mamāra ca // MatsP_152.22

mahiṣaṃ patitaṃ dṛṣṭvā bhūmau provāca keśavaḥ
mahiṣāsura mattastvaṃ vadhaṃ nāstrairihārhasi // MatsP_152.23

yoṣidvadhyaḥ purokto 'si sākṣātkamalayoninā
uttiṣṭha jīvitaṃ rakṣa gacchāsmātsaṃgarāddrutam // MatsP_152.24

tasminparāṅmukhe daitye mahiṣe śumbhadānavaḥ
saṃdaṣṭauṣṭhapuṭaḥ kopād bhrukuṭīkuṭilānanaḥ // MatsP_152.25

nirmathya pāṇinā pāṇiṃ dhanurādāya bhairavam
sajyaṃ cakāra sa dhanuḥ śarāṃścāśīviṣopamān // MatsP_152.26

sa citrayodhī dṛḍhamuṣṭipātas tatastu viṣṇuṃ garuḍaṃ ca daityaḥ
bāṇairjvaladvahniśikhānikāśaiḥ kṣiptairasaṃkhyaiḥ parighātahīnaiḥ // MatsP_152.27

viṣṇuśca daityendraśarāhato 'pi bhuśuṇḍimādāya kṛtāntatulyām
tayā bhuśuṇḍyā ca pipeṣa meṣaṃ śumbhasya pattraṃ dharaṇīdharābham // MatsP_152.28

tasmādavaplutya hatācca meṣād bhūbhau padātiḥ sa tu daityanāthaḥ
tato mahīsthasya hariḥ śaraughān mumoca kālānalatulyabhāsaḥ // MatsP_152.29

śaraistribhistasya bhujaṃ bibheda ṣaḍbhiśca śīrṣaṃ daśabhiśca ketum
viṣṇurvikṛṣṭaiḥ śravaṇāvasānaṃ daityasya vivyādha vivṛttanetraḥ // MatsP_152.30

sa tena viddho vyathito babhūva daityeśvaro visrutaśoṇitaughaḥ
tato 'sya kiṃcic calitasya dhairyād uvāca śaṅkhāmbujaśārṅgapāṇiḥ // MatsP_152.31

kumārivadhyo 'si raṇaṃ vimuñca śumbhāsura svalpatarairahobhiḥ
vadhaṃ na matto 'rhasi ceha mūḍha vṛthaiva kiṃ yuddhasamutsuko 'si // MatsP_152.32

jambho vaco viṣṇumukhānniśamya nimiśca niṣpeṣṭumiyeṣa viṣṇum
gadāmathodyamya nimiḥ pracaṇḍāṃ jaghāna gāḍhāṃ garuḍaṃ śirastaḥ // MatsP_152.33

śumbho 'pi viṣṇuṃ parigheṇa mūrdhni pramṛṣṭaratnaughavicitrabhāsā
tau dānavābhyāṃ viṣamaiḥ prahārair nipetururvyāṃ ghanapāvakābhau // MatsP_152.34

tatkarma dṛṣṭvā ditijāstu sarve jagarjuruccaiḥ kṛtasiṃhanādāḥ
dhanūṃṣi cāsphoṭya surābhighātair vyadārayanbhūmimapi pracaṇḍāḥ
vāsāṃsi caivādudhuvuḥ pare tu dadhmuśca śaṅkhānakagomukhaughān // MatsP_152.35

atha saṃjñāmavāpyāśu garuḍo 'pi sakeśavaḥ
parāṅmukho raṇāttasmāt palāyata mahājavaḥ // MatsP_152.36

matsya-purāṇa 153

tamālokya palāyantaṃ vibhraṣṭadhvajakārmukam
hariṃ devaḥ sahasrākṣo mene bhagnaṃ durāhave // MatsP_153.1

daityāṃśca muditāndṛṣṭvā kartavyaṃ nādhyagacchata
athāyānnikaṭe viṣṇoḥ sureśaḥ pākaśāsanaḥ // MatsP_153.2

uvāca cainaṃ madhuraṃ protsāhaparibṛṃhakam
kimebhiḥ krīḍase deva dānavairduṣṭamānasaiḥ // MatsP_153.3

durjanairlabdharandhrasya puruṣasya kutaḥ kriyāḥ
śaktenopekṣito nīco manyate balamātmanaḥ // MatsP_153.4

tasmānna nīcaṃ matimān durgahīnaṃ hi saṃtyajet
athāgresarasaṃpattyā rathino jayamāpnuyuḥ // MatsP_153.5

kaste sakhābhavaccāgre hiraṇyākṣavadhe vibho
hiraṇyakaśipurdaityo vīryaśālī madoddhataḥ // MatsP_153.6

tvāṃ prāpyāpaśyadasuro viṣamaṃ smṛtivibhramam
pūrve 'pyatibalā ye ca daityendrāḥ suravidviṣaḥ // MatsP_153.7

vināśamāgatāḥ prāpya śalabhā iva pāvakam
yuge yuge ca daityānāṃ tvamevāntakaro hare // MatsP_153.8

tathaivādyeha magnānāṃ bhava viṣṇo surāśrayaḥ
evamuktastato viṣṇur vyavardhata mahābhujaḥ // MatsP_153.9

ṛddhyā paramayā yuktaḥ sarvabhūtāśrayo 'rihā
athovāca sahasrākṣaṃ kālakṣamam adhokṣajaḥ // MatsP_153.10

daityendrāḥ svairvadhopāyaiḥ śakyā hantuṃ hi nānyataḥ
durjayastārako daityo muktvā saptadinaṃ śiśum // MatsP_153.11

kaścitstrīvadhyatāṃ prāpto vadhe 'nyasya kumārikā
jambhastu vadhyatāṃ prāpto dānavaḥ krūravikramaḥ // MatsP_153.12

tasmādvīryeṇa divyena jahi jambhaṃ jagadvaram
avadhyaḥ sarvabhūtānāṃ tvāṃ vinā sa tu dānavaḥ // MatsP_153.13

mayā gupto raṇe jambhaṃ jagatkaṇṭakamuddhara
tadvaikuṇṭhavacaḥ śrutvā sahasrākṣo 'marārihā // MatsP_153.14

samādiśatsurānsarvān sainyasya racanāṃ prati
yatsāraṃ sarvalokeṣu vīryasya tapaso 'pi ca // MatsP_153.15

tadekādaśa rudrāṃstu cakārāgresarānhariḥ
vyālabhogāṅgasaṃnaddhā balino nīlakaṃdharāḥ // MatsP_153.16

candrakhaṇḍanṛmuṇḍālīmaṇḍitoruśikhaṇḍinaḥ
śūlajvālāvaliptāṅgā bhujamaṇḍalabhairavāḥ // MatsP_153.17

piṅgottuṅgajaṭājūṭāḥ siṃhacarmānuṣaṅgiṇaḥ
kapālīśādayo rudrā vidrāvitamahāsurāḥ // MatsP_153.18

kapālī piṅgalo bhīmo virūpākṣo vilohitaḥ
ajeśaḥ śāsanaḥ śāstā śaṃbhuścaṇḍo dhruvastathā // MatsP_153.19

eta ekādaśānantabalā rudrāḥ prabhāviṇaḥ
pālayanto balasyāgre dārayantaśca dānavān // MatsP_153.20

āpyāyayantastridaśān garjanta iva cāmbudāḥ
himācalābhe mahati kāñcanāmburuhasraji // MatsP_153.21

pracalaccāmare hemaghaṇṭāsaṃghātamaṇḍite
airāvate caturdante mātaṅge 'calasaṃsthite // MatsP_153.22

mahāmadajalasrāve kāmarūpe śatakratuḥ
tasthau himagireḥ śṛṅge bhānumāniva dīptimān // MatsP_153.23

tasyārakṣatpadaṃ savyaṃ māruto 'mitavikramaḥ
jugopāparamagnistu jvālāpūritadiṅmukhaḥ // MatsP_153.24

pṛṣṭharakṣo 'bhavadviṣṇuḥ sasainyasya śatakratoḥ
ādityā vasavo viśve marutaścāśvināvapi // MatsP_153.25

gandharvā rākṣasā yakṣāḥ sakiṃnaramahoragāḥ
nānāvidhāyudhāścitrā dadhānā hemabhūṣaṇāḥ // MatsP_153.26

koṭiśaḥ koṭiśaḥ kṛtvā vṛndaṃ cihnopalakṣitam
viśrāmayantaḥ svāṃ kīrtiṃ bandivṛndapuraḥsarāḥ
cerurdaityavadhe hṛṣṭāḥ sahendrāḥ surajātayaḥ // MatsP_153.27

śatakratoramaranikāyapālitā patākinī gajaśatavājināditā
sitonnatadhvajapaṭakoṭimaṇḍitā babhūva sā ditisutaśokavardhinī // MatsP_153.28

āyāntīm avalokyātha surasenāṃ gajāsuraḥ
gajarūpī mahāmbhodasaṃghāto bhāti bhairavaḥ // MatsP_153.29

paraśvadhāyudho daityo daṃśitoṣṭhakasaṃpuṭaḥ
mamarda ca raṇe devāṃś cikṣepānyānkareṇa tu // MatsP_153.30

parānparaśunā jaghne daityendro raudravikramaḥ
tasya pātayataḥ senāṃ yakṣagandharvakiṃnarāḥ // MatsP_153.31

mumucuḥ saṃhatāḥ sarve citraśastrāstrasaṃhatim
pāśān paraśvadhāṃścakrān bhindipālān samudgarān // MatsP_153.32

kuntānprāsān asīṃstīkṣṇān mudgarāṃścāpi duḥsahān
tānsarvānso 'grasaddaityaḥ kavalāniva yūthapaḥ // MatsP_153.33

kopāsphālitadīrghāgrakarāsphoṭena pātayan
vicacāra raṇe devān duṣprekṣye gajadānavaḥ // MatsP_153.34

yasminyasminnipatati suravṛnde gajāsuraḥ
tasmiṃstasminmahāśabdo hāhākārakṛto 'bhavat // MatsP_153.35

atha vidravamāṇaṃ tad balaṃ prekṣya samantataḥ
rudrāḥ parasparaṃ procur ahaṃkārotthitārciṣaḥ // MatsP_153.36

bho bho gṛhṇīta daityendraṃ mardatainaṃ hatāśrayam
karṣatainaṃ śitaiḥ śūlair bhañjatainaṃ ca marmasu // MatsP_153.37

kapālī vākyamākarṇya śūlaṃ śitaśikhāmukham
saṃmārjya vāmahastena saṃrambhavivṛtekṣaṇaḥ // MatsP_153.38

adhāvadbhṛkuṭīvakro daityendrābhimukho raṇe
dṛḍhena muṣṭibandhena śūlaṃ viṣṭabhya nirmalam // MatsP_153.39

jaghāna kumbhadeśe tu kapālī gajadānavam
tato daśāpi te rudrā nirmalāyomayai raṇe // MatsP_153.40

jaghnuḥ śūlaiśca daityendraṃ śailavarṣmāṇamāhave
srutaśoṇitarandhrastu śitaśūlamukhārditaḥ // MatsP_153.41

babhau kṛṣṇacchavir daityaḥ śaradīvāmalaṃ saraḥ
protphullāruṇanīlābjasaṃghātaḥ sarvatodiśam // MatsP_153.42

bhasmaśubhratanuchāyai rudrairhaṃsairivāvṛtaḥ
upasthitārtirdaityo 'tha pracalatkarṇapallavaḥ // MatsP_153.43

śaṃbhuṃ bibheda daśanair nābhideśe gajāsuraḥ
dṛṣṭvā saktaṃ tu rudrābhyāṃ nava rudrāstato 'dbhutam // MatsP_153.44

tatakṣurvividhaiḥ śastraiḥ śarīramamaradviṣaḥ
nirbhayā balino yuddhe raṇabhūmau vyavasthitāḥ // MatsP_153.45

mṛtaṃ mahiṣamāsādya vane gomāyavo yathā
kapālinaṃ parityajya gataścāsurapuṃgavaḥ // MatsP_153.46

vegena kupito daityo nava rudrānupādravat
mamarda caraṇāghātair dantaiścāpi kareṇa ca // MatsP_153.47

sa taistumulayuddhena śramamāsādito yadā
tadā kapālī jagrāha karaṃ tasyāmaradviṣaḥ // MatsP_153.48

bhrāmayāmāsa vegena hy atīva ca gajāsuram
dṛṣṭvā śramāturaṃ daityaṃ kiṃcitsphuritajīvitam // MatsP_153.49

nirutsāhaṃ raṇe tasmin gatayuddhotsavodyamam
tataḥ patata evāsya carma cotkṛtya bhairavam // MatsP_153.50

sravatsarvāṅgaraktaughaṃ cakārāmbaramātmanaḥ
dṛṣṭvā vinihataṃ daityaṃ dānavendrā mahābalāḥ // MatsP_153.51

vitresurdudruvurjagmur nipetuśca sahasraśaḥ
dṛṣṭvā kapālino rūpaṃ gajacarmāmbarāvṛtam // MatsP_153.52

dikṣu bhūmau tamevograṃ rudraṃ daityā vyalokayan
evaṃ vilulite tasmin dānavendre mahābale // MatsP_153.53

dvipādhirūḍho daityendro hatadundubhinā tataḥ
kalpāntāmbudharābheṇa durdhareṇāpi dānavaḥ // MatsP_153.54

nimirabhyapatattūrṇaṃ surasainyāni loḍayan // MatsP_153.55

yāṃ yāṃ nimigajo yāti diśaṃ tāṃ tāṃ savāhanā
saṃtyajya dudruvurdevā bhayārtāstyaktahetayaḥ
gandhena suramātaṅgā dudruvustasya hastinaḥ // MatsP_153.56

palāyiteṣu sainyeṣu surāṇāṃ pākaśāsanaḥ
tasthau dikpālakaiḥ sārdham aṣṭabhiḥ keśavena ca // MatsP_153.57

samprāpto nimimātaṅgo yāvacchakragajaṃ prati
tāvacchakragajo yāto muktvā nādaṃ sa bhairavam // MatsP_153.58

dhriyamāṇo 'pi yatnena sa raṇe naiva tiṣṭhati
palāyite gaje tasminn ārūḍhaḥ pākaśāsanaḥ // MatsP_153.59

viparītamukho 'yudhyad dānavendrabalaṃ prati
śatakratustu vajreṇa nimiṃ vakṣasyatāḍayat // MatsP_153.60

gadayā dantinaścāsya gaṇḍadeśe 'hanaddṛḍham
tatprahāramacintyaiva nimirnirbhayapauruṣaḥ // MatsP_153.61

airāvaṇaṃ kaṭīdeśe mudgareṇābhyatāḍayat
sa hato mudgareṇātha śakrakuñjara āhave // MatsP_153.62

jagāma paścāccaraṇair dharaṇīṃ bhūdharākṛtiḥ
lāghavātkṣipramutthāya tato 'maramahāgajaḥ // MatsP_153.63

raṇādapasasarpāśu bhīṣito nimihastinā
tato vāyurvavau rūkṣo bahuśarkarapāṃsulaḥ // MatsP_153.64

saṃmukho nimimātaṅgo javanācalakampanaḥ
srutarakto babhau śailo ghanadhātuhrado yathā // MatsP_153.65

dhaneśo 'pi gadāṃ gurvīṃ tasya dānavahastinaḥ
cikṣepa vegāddaityendro nipapātāsya mūrdhani // MatsP_153.66

gajo gadānipātena sa tena parimūrchitaḥ
dantairbhittvā dharāṃ vegāt papātācalasaṃnibhaḥ // MatsP_153.67

patite tu gaje tasmin siṃhanādo mahānabhūt
sarvataḥ surasainyānāṃ gajabṛṃhitabṛṃhitaiḥ // MatsP_153.68

hreṣāraveṇa cāśvānāṃ guṇāsphoṭaiśca dhanvinām
gajaṃ taṃ nihataṃ dṛṣṭvā nimiṃ cāpi parāṅmukham // MatsP_153.69

śrutvā ca siṃhanādaṃ ca surāṇāmatikopanaḥ
jambho jajvāla kopena pītājya iva pāvakaḥ // MatsP_153.70

sa surānkoparaktākṣo dhanuṣyāropya sāyakam
tiṣṭhatetyabravīttāvat sārathiṃ cāpyacodayat // MatsP_153.71

vegena calatastasya tadrathasyābhavaddyutiḥ
yathādityasahasrasyābhuditasyodayācale // MatsP_153.72

patākinā rathenājau kiṅkiṇījālamālinā
śaśiśubhrātapatreṇa sa tena syandanena tu // MatsP_153.73

ghaṭṭayansurasainyānāṃ hṛdayaṃ samadṛśyata
tam āyāntam abhiprekṣya dhanuṣyāhitasāyakaḥ // MatsP_153.74

śatakraturadīnātmā dṛḍhamādhatta kārmukam
bāṇaṃ ca tailadhautāgram ardhacandramajihmagam // MatsP_153.75

tenāsya saśaraṃ cāpaṃ raṇe cicheda vṛtrahā
kṣipraṃ saṃtyajya taccāpaṃ jambho dānavanandanaḥ // MatsP_153.76

anyatkārmukamādāya vegavadbhārasādhanam
śarāṃścāśīviṣākārāṃs tailadhautānajihmagān // MatsP_153.77

śakraṃ vivyādha daśabhir jatrudeśe tu pattribhiḥ
hṛdaye ca tribhiścāpi dvābhyāṃ ca skandhayor dvayoḥ // MatsP_153.78

śakro 'pi dānavendrāya bāṇajālamapīdṛśam
aprāptāndānavendrastu śarāñchakrabhujeritān // MatsP_153.79

cicheda daśadhākāśe śarairagniśikhopamaiḥ
tatastu śarajālena devendro dānaveśvaram // MatsP_153.80

ācchādayata yatnena varṣāsviva ghanairnabhaḥ
daityo 'pi bāṇajālaṃ tad vyadhamatsāyakaiḥ śitaiḥ // MatsP_153.81

yathā vāyurghanāṭopaṃ parivārya diśo mukhe
śakro 'tha krodhasaṃrambhān na viśeṣayate yadā // MatsP_153.82

dānavendraṃ tadā cakre gandharvāstraṃ mahādbhutam
tadutthatejasā vyāptam abhūdgamanagocaram // MatsP_153.83

gandharvanagaraiś cāpi nānāprākāratoraṇaiḥ
muñcadbhiradbhutākārair astravṛṣṭiṃ samantataḥ // MatsP_153.84

athāstravṛṣṭyā daityānāṃ hanyamānā mahācamūḥ
jambhaṃ śaraṇamāgacchad aprameyaparākramam // MatsP_153.85

vyākulo 'pi svayaṃ daityaḥ sahasrākṣāstrapīḍitaḥ
smaransādhusamācāraṃ bhītatrāṇaparo 'bhavat // MatsP_153.86

athāstraṃ mausalaṃ nāma mumoca ditinandanaḥ
tato 'yomusalaiḥ sarvam abhavatpūritaṃ jagat // MatsP_153.87

ekaprahārakaraṇair apradhṛṣyaiḥ samantataḥ
gandharvanagaraṃ teṣu gandharvāstravinirmitam // MatsP_153.88

gāndharvamastraṃ saṃdhāya surasainyeṣu cāparam
ekaikena prahāreṇa gajānaśvānmahārathān // MatsP_153.89

rathāśvānso 'hanatkṣipraṃ śataśo 'tha sahasraśaḥ
tataḥ surādhipastvāṣṭram astraṃ ca samudīrayat // MatsP_153.90

saṃdhyamāne tatastvāṣṭre niśceruḥ pāvakārciṣaḥ
tato yantramayān divyān āyudhānduṣpradharṣiṇaḥ // MatsP_153.91

tairyantrairabhavadbaddham antarikṣe vitānakam
vitānakena tenātha praśamaṃ mausale gate // MatsP_153.92

śailāstraṃ mumuce jambho yantrasaṃghātatāḍanam
vyāmapramāṇairupalais tato varṣamavartata // MatsP_153.93

tvāṣṭrasya nirmitānyāśu yantrāṇi tadanantaram
tenopalanipātena gatāni tilaśastataḥ // MatsP_153.94

yantrāṇi tilaśaḥ kṛtvā śailāstraṃ paramūrdhasu
nipapātātivegenā-dārayatpṛthivīṃ tataḥ // MatsP_153.95

tato vajrāstram akarot sahasrākṣaḥ puraṃdaraḥ
tadopalamahāvarṣaṃ vyaśīryata samantataḥ // MatsP_153.96

tataḥ praśānte śailāstre jambho bhūdharasaṃnibhaḥ
aiṣīkamastramakarod abhīto 'tiparākramaḥ // MatsP_153.97

aiṣīkeṇāgamannāśaṃ vajrāstraṃ śakravallabham
vijṛmbhatyatha caiṣīke paramāstre 'tidurdhare // MatsP_153.98

jajvalurdevasainyāni sasyandanagajāni tu
dahyamāneṣvanīkeṣu tejasā surasattamaḥ // MatsP_153.99

āgneyamastramakarod balavānpākaśāsanaḥ
tenāstreṇa tadastraṃ ca babhraṃśe tadanantaram // MatsP_153.100

tasminpratihate cāstre pāvakāstraṃ vyajṛmbhata
jajvāla kāyaṃ jambhasya sarathaṃ ca sasārathim // MatsP_153.101

tataḥ pratihataḥ so 'tha daityendraḥ pratibhānavān
vāruṇāstraṃ mumocātha śamanaṃ pāvakārciṣām // MatsP_153.102

tato jaladharairvyoma sphuradvidyullatākulaiḥ
gambhīramurajadhvānair āpūritam ivāmbaram // MatsP_153.103

karīndrakaratulyābhir jaladhārābhir ambarāt
patantībhirjagatsarvaṃ kṣaṇenāpūritaṃ babhau // MatsP_153.104

śāntamāgneyamastraṃ tat pravilokya surādhipaḥ
vāyavyam astram akaron meghasaṃghātanāśanam // MatsP_153.105

vāyavyāstrabalenātha nirdhūte meghamaṇḍale
babhūva vimalaṃ vyoma nīlotpaladalaprabham // MatsP_153.106

vāyunā cātighoreṇa kampitāste tu dānavāḥ
na śekustatra te sthātuṃ raṇe 'tibalino 'pi ye // MatsP_153.107

tadā jambho 'bhavacchailo daśayojanavistṛtaḥ
mārutapratighātārthaṃ dānavānāṃ bhayāpahaḥ // MatsP_153.108

muktanānāyudhodagratejo 'bhijvalitadrumaḥ
tataḥ praśamite vāyau daityendre parvatākṛtau // MatsP_153.109

mahāśanīṃ vajramayīṃ mumocāśu śatakratuḥ
tayāśanyā patitayā daityasyācalarūpiṇaḥ // MatsP_153.110

kandarāṇi vyaśīryanta samantānnirjharāṇi tu
tataḥ sā dānavendrasya śailamāyā nyavartata // MatsP_153.111

nivṛttaśailamāyo 'tha dānavendro madotkaṭaḥ
babhūva kuñjaro bhīmo mahāśailasamākṛtiḥ // MatsP_153.112

sa mamarda surānīkaṃ dantaiścāpyahanatsurān
babhañja pṛṣṭhataḥ kāṃścit kareṇāveṣṭya dānavaḥ // MatsP_153.113

tataḥ kṣapayatastasya surasainyāni vṛtrahā
astraṃ trailokyadurdharṣaṃ nārasiṃhaṃ mumoca ha // MatsP_153.114

tataḥ siṃhasahasrāṇi niścerurmantratejasā
kṛṣṇadaṃṣṭrāṭṭahāsāni krakacābhanakhāni ca // MatsP_153.115

tairvipāṭitagātro 'sau gajamāyāṃ vyapothayat
tataścāśīviṣo ghoro 'bhavatphaṇaśatākulaḥ // MatsP_153.116

viṣaniḥśvāsanirdagdhaṃ surasainyaṃ mahārathaḥ
tato 'straṃ gāruḍaṃ cakre śakraścārubhujastadā // MatsP_153.117

tato garutmatastasmāt sahasrāṇi viniryayuḥ
tairgarutmadbhirāsādya jambho bhujagarūpavān
kṛtastu khaṇḍaśo daityaḥ sāsya māyā vyanaśyata // MatsP_153.118

pranaṣṭāyāṃ tu māyāyāṃ tato jambho mahāsuraḥ
cakāra rūpamatulaṃ candrādityapathānugam
vivṛttavadano grastum iyeṣa surapuṃgavān // MatsP_153.119

tato 'sya viviśurvaktraṃ samahārathakuñjarā
surasenāviśadbhīmaṃ pātālottānatālukam // MatsP_153.120

sainyeṣu grasyamāneṣu dānavena balīyasā
śakro dainyaṃ samāpannaḥ śrāntabāhuḥ savāhanaḥ // MatsP_153.121

kartavyatāṃ nādhyagacchat provācedaṃ janārdanam
kimanantaramatrāsti kartavyasyāvaśeṣitam // MatsP_153.122

yadāśritya ghaṭāmo 'sya dānavasya yuyutsavaḥ
tato hariruvācedaṃ vajrāyudhamudāradhīḥ // MatsP_153.123

na sāṃprataṃ raṇastyājyas tvayā kātarabhairavaḥ
vardhasvāśu mahāmāyāṃ puraṃdara ripuṃ prati // MatsP_153.124

mayaiṣa lakṣito daityo 'dhiṣṭhitaḥ prāptapauruṣaḥ
mā śakra mohamāgaccha kṣipramastraṃ smara prabho // MatsP_153.125

tataḥ śakraḥ prakupito dānavaṃ prati devarāṭ
nārāyaṇāstraṃ prayato mumocāsuravakṣasi // MatsP_153.126

etasminnantare daityo vivṛtāsyo 'grasatkṣaṇāt
trīṇi lakṣāṇi gandharvīkiṃnaroragarākṣasān // MatsP_153.126*

tato nārāyaṇāstraṃ tat papātāsuravakṣasi
mahāstrabhinnahṛdayaḥ susrāva rudhiraṃ ca saḥ // MatsP_153.127

raṇāgāramivodgāraṃ tatyājāsuranandanaḥ
tadastratejasā tasya rūpaṃ daityasya nāśitam // MatsP_153.128

tataścāntardadhe daityo viyatyanupalakṣitaḥ
gaganasthaḥ sa daityendraḥ śastrāsanamatīndriyam // MatsP_153.129

mumoca surasainyānāṃ saṃhāre kāraṇaṃ param
prāsānparaśvadhāṃścakrān bāṇānvajrānsamudgarān // MatsP_153.130

kuṭhārānsaha khaḍgaiśca bhindipālānayoguḍān
vavarṣa dānavo raudro hy abandhyānakṣayānapi // MatsP_153.131

tairastrairdānavairmuktair devānīkeṣu bhīṣaṇaiḥ
bāhubhirdharaṇiḥ pūrṇā śirobhiśca sakuṇḍalaiḥ // MatsP_153.132

ūrubhir gajahastābhaiḥ karīndrairvācalopamaiḥ
bhagneṣādaṇḍacakrākṣai rathaiḥ sārathibhiḥ saha // MatsP_153.133

duḥsaṃcārābhavatpṛthvī māṃsaśoṇitakardamā
rudhiraughahradāvartā śavarāśiśiloccayaiḥ // MatsP_153.134

kabandhanṛtyasaṃkule sravadvasāsrakardame jagattrayopasaṃhṛtau same samastadehinām
śṛgālagṛdhravāyasāḥ paraṃ pramodamādadhuḥ kvacidvikṛṣṭalocanaḥ śavasya rauti vāyasaḥ // MatsP_153.135

vikṛṣṭapīvarāntrakāḥ prayānti jambukāḥ kvacit kvacitsthito 'tibhīṣaṇaḥ śvacañcucarvito bakaḥ
mṛtasya māṃsamāharañchvajātayaśca saṃsthitāḥ kvacidvṛko gajāsṛjaṃ papau nilīyatāntrataḥ // MatsP_153.136

kvacit turaṃgamaṇḍalī vikṛṣyate śvajātibhiḥ kvacitpiśācajātakaiḥ prapītaśoṇitāsavaiḥ
svakāminīyutairdrutaṃ pramodamattasaṃbhramair mamaitadānayānanaṃ khuro 'yamastu me priyaḥ // MatsP_153.137

karo 'yamabjasaṃnibho mamāstu karṇapūrakaḥ saroṣamīkṣate 'parā vapāṃ vinā priyaṃ tadā
parā priyā hyavāpa yadbhṛtoṣṇaśoṇitāsavaṃ vikṛṣya śavacarma tatprabaddhasāndrapallavam // MatsP_153.138

cakāra yakṣakāminī taruṃ kuṭhārapāṭitaṃ gajasya dantamātmajaṃ pragṛhya kumbhasaṃpuṭam
vipāṭya mauktikaṃ paraṃ priyaprasādamicchate samāṃsaśoṇitāsavaṃ papuśca yakṣarākṣasāḥ // MatsP_153.139

mṛtāśvakeśavāsitaṃ rasaṃ pragṛhya pāṇinā priyāvimuktajīvitaṃ samānayāsṛgāsavam
na pathyatāṃ prayāti me gataṃ śmaśānagocaraṃ narasya tajjahātyasau praśasya kiṃnarānanam // MatsP_153.140

sa nāga eṣa no bhayaṃ dadhāti muktajīvito na dānavasya śakyate mayā tadekayānanam
iti priyāya vallabhā vadanti yakṣayoṣitaḥ pare kapālapāṇayaḥ piśācayakṣarākṣasāḥ // MatsP_153.141

vadanti dehi dehi me mamātibhakṣyacāriṇaḥ pare 'vatīrya śoṇitāpagāsu dhautamūrtayā
pitṝn pratarpya devatāḥ samarcayanti cāmiṣair gajoḍupe susaṃsthitāstaranti śoṇitaṃ hradam // MatsP_153.142

iti pragāḍhasaṃkaṭe surāsure susaṃgare bhayaṃ samujhya durjayā bhaṭāḥ sphuṭanti māninaḥ // MatsP_153.143

tata śakro dhaneśaśca varuṇaḥ pavano 'nalaḥ
yamo 'pi nirṛtiścāpi divyāstrāṇi mahābalāḥ // MatsP_153.144

ākāśe mumucuḥ sarve dānavānabhisaṃdhya te
astrāṇi vyarthatāṃ jagmur devānāṃ dānavānprati // MatsP_153.145

saṃrambheṇāpyayudhyanta saṃhatāstumulena ca
gatiṃ na vividuścāpi śrāntā daityasya devatāḥ // MatsP_153.146

daityāstrabhinnasarvāṅgā hy akiṃcitkaratāṃ gatāḥ
parasparaṃ vyalīyanta gāvaḥ śītārditā iva // MatsP_153.147

tadavasthānharirdṛṣṭvā devāñchakramuvāca ha
brahmāstraṃ smara devendra yasyāvadhyo na vidyate
viṣṇunā coditaḥ śakraḥ sasmārāstraṃ mahaujasam // MatsP_153.148

sampūjitaṃ nityamarātināśanaṃ samāhitaṃ bāṇamamitraghātane
dhanuṣyajayye viniyojya buddhimān abhūttato mantrasamādhimānasaḥ // MatsP_153.149

sa mantramuccārya yatāntarāśayo vadhāya daityasya dhiyābhisaṃdhya tu
vikṛṣya karṇāntam akuṇṭhadīdhitiṃ mumoca vīkṣyāmbaramārgamunmukhaḥ // MatsP_153.150

athāsuraḥ prekṣya mahāstramāhitaṃ vihāya māyāmavanau vyatiṣṭhata
pravepamānena mukhena śuṣyatā balena gātreṇa ca saṃbhramākulaḥ // MatsP_153.151

tatastu tasyāstravarābhimantritaḥ śaro 'rdhacandrapratimo mahāraṇe
puraṃdarasyāsanabandhutāṃ gato navārkabimbaṃ vapuṣā viḍambayan // MatsP_153.152

kirīṭakoṭisphuṭakāntisaṃkaṭaṃ sugandhinānākusumādhivāsitam
prakīrṇadhūmajvalanābhamūrdhajaṃ papāta jambhasya śiraḥ sakuṇḍalam // MatsP_153.153

tasminvinihate jambhe dānavendrāḥ parāṅmukhāḥ
tataste bhagnasaṃkalpāḥ prayayuryatra tārakaḥ // MatsP_153.154

tāṃstu trastānsamālokya śrutvāroṣamagātparam
sa jambhadānavendraṃ tu surai raṇamukhe hatam // MatsP_153.155

sāvalepaṃ sasaṃrambhaṃ sagarvaṃ saparākramam
sāviṣkāramanākāraṃ tārako bhāvamāviśat // MatsP_153.156

sa jaitraṃ rathamāsthāya sahasreṇa garutmatām
saṃrambhāddānavendrastu surai raṇamukhe gataḥ // MatsP_153.157

sarvāyudhapariṣkāraḥ sarvāstraparirakṣitaḥ
trailokyaṛddhisampannaḥ suvistṛtamahānanaḥ // MatsP_153.158

raṇāyābhyapatattūrṇaṃ sainyena mahatā vṛtaḥ
jambhāstrakṣatasarvāṅgaṃ tyaktvairāvatadantinam // MatsP_153.159

sajjaṃ mātalinā guptaṃ rathamindrasya tejasā
taptahemapariṣkāraṃ mahāratnasamanvitam // MatsP_153.160

caturyojanavistīrṇaṃ siddhasaṃghapariṣkṛtam
gandharvakiṃnarodgītam apsaronṛtyasaṃkulam // MatsP_153.161

sarvāyudham asaṃbādhaṃ vicitraracanojjvalam
taṃ rathaṃ devarājasya parivārya samantataḥ // MatsP_153.162

daṃśitā lokapālāstu tasthuḥ sagaruḍadhvajāḥ
tataścacāla vasudhā tato rūkṣo marudvavau // MatsP_153.163

tato 'mbudhaya udbhūtās tato naṣṭā raviprabhā
tatastamaḥ samudbhūtaṃ nāto 'dṛśyanta tārakāḥ // MatsP_153.164

tato jajvalurastrāṇi tato 'kampata vāhinī
ekatastārako daityaḥ surasaṃghastu caikataḥ // MatsP_153.165

lokāvasādamekatra jagatpālanamekataḥ
carācarāṇi bhūtāni surāsuravibhedataḥ // MatsP_153.166

taddvidhāpyekatāṃ yātaṃ dadṛśuḥ prekṣakā iva
yadvastu kiṃcil lokeṣu triṣu sattāsvarūpakam
tat tatrādṛśyad akhilaṃ khilībhūtavibhūtikam // MatsP_153.167

astrāṇi tejāṃsi dhanāni dhairyaṃ senābalaṃ vīryaparākramau ca
sattvaujasāṃ tannikaraṃ babhūva surāsurāṇāṃ tapaso balena // MatsP_153.168

athābhimukham āyāntaṃ navabhirnataparvabhiḥ
bāṇairanalakalpāgrair bibhidustārakaṃ hṛdi // MatsP_153.169

sa tānacintya daityendraḥ surabāṇāngatānhṛdi
navabhirnavabhirbāṇaiḥ surānvivyādha dānavaḥ // MatsP_153.170

jagaddharaṇasambhūtaiḥ śalyairiva puraḥsaraiḥ
tato 'cchinnaṃ śaravrātaṃ saṃgrāme mumucuḥ surāḥ // MatsP_153.171

anantaraṃ ca kāntānām aśrupātamivāniśam
tadaprāptaṃ viyatyeva nāśayāmāsa dānavaḥ // MatsP_153.172

śarairyathā kucaritaiḥ prakhyātaṃ paramāgatam
sunirmalaṃ kramāyātaṃ kuputraḥ svaṃ mahākulam // MatsP_153.173

tato nivārya tadbāṇajālaṃ surabhujeritam
bāṇairvyoma diśaḥ pṛthvīṃ pūrayāmāsa dānavaḥ // MatsP_153.174

cicheda puṅkhadeśeṣu svake sthāne ca lāghavāt
bāṇajālaiḥ sutīkṣṇāgraiḥ kaṅkabarhiṇavājitaiḥ // MatsP_153.175

karṇāntakṛṣṭairvimalaiḥ suvarṇarajatojjvalaiḥ
śāstrārthaiḥ saṃśayaprāptān yathārthānvai vikalpitaiḥ // MatsP_153.176

tataḥ śatena bāṇānāṃ śakraṃ vivyādha dānavaḥ
nārāyaṇaṃ ca saptatyā navatyā ca hutāśanam // MatsP_153.177

daśabhirmārutaṃ mūrdhni yamaṃ daśabhireva ca
dhanadaṃ caiva saptatyā varuṇaṃ ca tathāṣṭabhiḥ // MatsP_153.178

viṃśatyā nirṛtiṃ daityaḥ punaścāṣṭābhireva ca
vivyādha punarekaikaṃ daśabhirdaśabhiḥ śaraiḥ // MatsP_153.179

tathā ca mātaliṃ daityo vivyādha tribhirāśugaiḥ
garuḍaṃ daśabhiścaiva sa vivyādha patatribhiḥ // MatsP_153.180

punaśca daityo devānāṃ tilaśo nataparvabhiḥ
cakāra varmajātāni cicheda ca dhanūṃṣi tu
tato vikavacā devā vidhanuṣkāḥ śaraiḥ kṛtāḥ // MatsP_153.181

athānyāni cāpāni tasminsaroṣā raṇe lokapālā gṛhītvā samantāt
śarairakṣayairdānavendraṃ tatakṣus tadā dānavo 'marṣasaṃraktanetraḥ // MatsP_153.182

śarānagnikalpānvavarṣāmarāṇāṃ tato bāṇamādāya kalpānalābham
jaghānorasi kṣipramindraṃ subāhuṃ mahendro vyakampadrathopastha eva // MatsP_153.183

vilokyāntarikṣe sahasrārkabimbaṃ punardānavo viṣṇumudbhūtavīryam
śarābhyāṃ jaghānāṃsamūle salīlaṃ tataḥ keśavasyāpatacchārṅgamagre // MatsP_153.184

tatastārakaḥ pretanāthaṃ pṛṣatkair vasuṃ tasya savye smarankṣudrabhāvam
śarairagnikalpairjaleśasya kāyaṃ raṇe 'śoṣayaddurjayo daityarājaḥ // MatsP_153.185

śarairagnikalpaiścakārāśu daityas tathā rākṣasānbhītabhītāndiśāsu
pṛṣatkaiśca rūkṣairvikāraprayuktaṃ cakārānilaṃ līlayaivāsureśaḥ // MatsP_153.186

kṣaṇāllabdhacittāḥ svayaṃ viṣṇuśakrānalādyāḥ susaṃhatya tīkṣṇaiḥ pṛṣatkaiḥ /
pracakruḥ pracaṇḍena daityena sārdhaṃ mahāsaṃgaraṃ saṃgaragrāsakalpam // MatsP_153.187*

athānamya cāpaṃ haristīkṣṇabāṇair hanatsārathiṃ daityarājasya hṛdyam
dhvajaṃ dhūmaketuḥ kirīṭaṃ mahendro dhaneśo dhanuḥ kāñcanānaddhapṛṣṭham
yamo bāhudaṇḍaṃ rathāṅgāni vāyur niśācāriṇām īśvarasyāpi varma // MatsP_153.188

dṛṣṭvā tadyuddhamamarair akṛtrimaparākramam
daityanāthaḥ kṛtaṃ saṃkhye svabāhuyugabāndhavaḥ // MatsP_153.189

mumoca mudgaraṃ bhīmaṃ sahasrākṣāya saṃgare
dṛṣṭvā mudgaram āyāntam anivāryamathāmbare // MatsP_153.190

rathādāplutya dharaṇīm agamatpākaśāsanaḥ
mudgaro 'pi rathopasthe papāta paruṣasvanaḥ // MatsP_153.191

sa rathaṃ cūrṇayāmāsa na mamāra ca mātaliḥ
gṛhītvā paṭṭiśaṃ daityo jaghānorasi keśavam // MatsP_153.192

skandhe garutmataḥ so 'pi niṣasāda vicetanaḥ
khaḍgena rākṣasendrasya nicakarta ca vāhanam // MatsP_153.193

yamaṃ ca pātayāmāsa bhūmau daityo bhuśuṇḍinā
vahniṃ ca bhindipālena tāḍayāmāsa mūrdhani // MatsP_153.194

vāyuṃ ca dorbhyāmutkṣipya pātayāmāsa bhūtale
dhaneśaṃ ca dhanuṣkoṭyā kuṭṭayāmāsa kopanaḥ // MatsP_153.195

tato devanikāyānām ekaikaṃ samare tataḥ
jaghānāstrairasaṃkhyeyair daityendro 'mitavikramaḥ // MatsP_153.196

labdhasaṃjñaḥ kṣaṇādviṣṇuś cakraṃ jagrāha durdharam
dānavendravasāsiktaṃ piśitāśanakonmukham // MatsP_153.197

mumoca dānavendrasya dṛḍhaṃ vakṣasi keśavaḥ
papāta cakraṃ daityasya hṛdaye bhāskaradyuti // MatsP_153.198

vyaśīryata tataḥ kāye nīlotpalamivāśmani
tato vajraṃ mahendrastu pramumocārcitaṃ ciram // MatsP_153.199

yasmiñjayāśā śakrasya dānavendraraṇe tvabhūt
tārakasya susaṃprāpya śarīraṃ śauryaśālinaḥ // MatsP_153.200

vyaśīryata vikīrṇārciḥ śatadhā khaṇḍatāṃ gatam
vināśamagamanmuktaṃ vāyunāsuravakṣasi // MatsP_153.201

jvalitaṃ jvalanābhāsam aṅkuśaṃ kuliśaṃ yathā
vināśamāgataṃ dṛṣṭvā vāyuścāṅkuśamāhave // MatsP_153.202

ruṣṭaḥ śailendramutpāṭya puṣpitadrumakandaram
cikṣepa dānavendrāya pañcayojanavistṛtam // MatsP_153.203

mahīdharaṃ tam āyāntaṃ daityaḥ smitamukhastadā
jagrāha vāmahastena bālakandukalīlayā // MatsP_153.204

tato daṇḍaṃ samudyamya kṛtāntaḥ krodhamūrchitaḥ
daityendraṃ mūrdhni cikṣepa bhrāmya vegena durjayaḥ // MatsP_153.205

so 'surasyāpatanmūrdhni daityastaṃ ca na buddhavān
kalpāntadahanālokām ajayyāṃ jvalanastataḥ // MatsP_153.206

śaktiṃ cikṣepa durdharṣāṃ dānavendrāya saṃyuge
navā śirīṣamāleva sāsya vakṣasyarājata // MatsP_153.207

tataḥ khaḍgaṃ samākṛṣya kośād ākāśanirmalam
bhāsitāsitadigbhāgaṃ lokapālo 'pi nirṛtiḥ // MatsP_153.208

cikṣepa dānavendrāya tasya mūrdhni papāta ca
patitaścāgamatkhaḍgaḥ sa śīghraṃ śatakhaṇḍatām // MatsP_153.209

jaleśastūgradurdharṣaṃ viṣapāvakabhairavam
mumoca pāśaṃ daityasya bhujabandhābhilāṣukaḥ // MatsP_153.210

sa daityabhujamāsādya sarpaḥ sadyo vyapadyata
sphuṭitakrakacakrūradaśanālir mahāhanuḥ // MatsP_153.211

tato 'śvinau samarutaḥ sasādhyāḥ samahoragāḥ
yakṣarākṣasagandharvā divyanānāstrapāṇayaḥ // MatsP_153.212

jaghnurdaityeśvaraṃ sarve sambhūya sumahābalāḥ
na cāstrāṇyasya sajanti gātre vajrācalopame // MatsP_153.213

tato rathādavaplutya tārako dānavādhipaḥ
jaghāna koṭiśo devān karapārṣṇibhireva ca // MatsP_153.214

hataśeṣāṇi sainyāni devānāṃ vipradudruvuḥ
diśo bhītāni saṃtyajya raṇopakaraṇāni tu // MatsP_153.215

lokapālāṃstato daityo babandhendramukhānraṇe
sakeśavāndṛḍhaiḥ pāśaiḥ paśumāraḥ paśūniva // MatsP_153.216

sa bhūyo rathamāsthāya jagāma svakamālayam
siddhagandharvasaṃghuṣṭavipulācalamastakam // MatsP_153.217

stūyamāno ditisutair apsarobhirvinoditaḥ
trailokyalakṣmīstaddeśe prāviśatsvapuraṃ yathā // MatsP_153.218

niṣasādāsane padmarāgaratnavinirmite
tataḥ kiṃnaragandharvanāganārīvinoditaiḥ
kṣaṇaṃ vinodyamānastu pracalanmaṇikuṇḍalaḥ // MatsP_153.219

matsya-purāṇa 154

prādurāsītpratīhāraḥ śubhranīlāmbujāmbaraḥ
sa jānubhyāṃ mahīṃ gatvā pihitāsyaḥ svapāṇinā // MatsP_154.1

uvācānāvilaṃ vākyam alpākṣaraparisphuṭam
daityendramarkavṛndānāṃ bibhrataṃ bhāsvaraṃ vapuḥ // MatsP_154.2

kālanemiḥ surānbaddhāṃś cādāya dvāri tiṣṭhati
sa vijñāpayati stheyaṃ kva bandibhiriti prabho // MatsP_154.3

tanniśamyābravīddaityaḥ pratīhārasya bhāṣitam
yatheṣṭaṃ sthīyatāmebhir gṛhaṃ me bhuvanatrayam // MatsP_154.4

kevalaṃ pāśabandhena vimuktairavilambitam
evaṃ kṛte tato devā dūyamānena cetasā // MatsP_154.5

jagmurjagadguruṃ draṣṭuṃ śaraṇaṃ kamalodbhavam
niveditāste śakrādyāḥ śirobhirdharaṇiṃ gatāḥ
tuṣṭuvuḥ spaṣṭavarṇārthair vacobhiḥ kamalāsanam // MatsP_154.6

tvamoṃkāro 'syaṅkurāya prasūto viśvasyātmānantabhedasya pūrvam
sambhūtasyānantaraṃ sattvamūrte saṃhārecchoste namo rudramūrte // MatsP_154.7

vyaktiṃ nītvā tvaṃ vapuḥ svaṃ mahimnā tasmādaṇḍāt sābhidhānādacintyaḥ
dyāvāpṛthvyor ūrdhvakhaṇḍāvarāmyāṃ hy aṇḍādasmāttvaṃ vibhāgaṃ karoṣi // MatsP_154.8

vyaktaṃ merau yajjanāyustavābhūd evaṃ vidmastvatpraṇītaścakāsti
vyaktaṃ devā janmanaḥ śāśvatasya dyauste mūrdhā locane candrasūryau // MatsP_154.9

vyālāḥ keśāḥ śrotrarandhrā diśaste pādau bhūmirnābhirandhre samudrāḥ
māyākāraḥ kāraṇaṃ tvaṃ prasiddho vedaiḥ śānto jyotiṣā tvaṃ vimuktaḥ // MatsP_154.10

vedārtheṣu tvāṃ vivṛṇvanti buddhvā hṛtpadmāntaḥsaṃniviṣṭaṃ purāṇam
tvāmātmānaṃ labdhayogā gṛṇanti sāṃkhyairyāstāḥ sapta sūkṣmāḥ praṇītāḥ // MatsP_154.11

tāsāṃ heturyāṣṭamī cāpi gītā tasyāṃ tasyāṃ gīyase vai tvamantam
dṛṣṭvā mūrtiṃ sthūlasūkṣmāṃ cakāra devairbhāvāḥ kāraṇaiḥ kaiściduktāḥ // MatsP_154.12

sambhūtāste tvatta evādisarge bhūyastāṃ tāṃ vāsanāṃ te 'bhyupeyuḥ
tvatsaṃkalpenāntamāyāptigūḍhaḥ kālo meyo dhvastasaṃkhyāvikalpaḥ // MatsP_154.13

bhāvābhāvavyaktisaṃhārahetus tvaṃ so 'nantastasya kartāsi cātman
ye 'nye sūkṣmāḥ santi tebhyo 'bhigītaḥ sthūlā bhāvāścāvṛtāraśca teṣām // MatsP_154.14

tebhyaḥ sthūlaistaiḥ purāṇaiḥ pratīto bhūtaṃ bhavyaṃ caivamudbhūtibhājām
bhāve bhāve bhāvitaṃ tvā yunakti yuktaṃ yuktaṃ vyaktibhāvānnirasya
itthaṃ devo bhaktibhājāṃ śaraṇyas trātā goptā no bhavānantamūrtiḥ // MatsP_154.15

viremuramarāḥ stutvā brahmāṇamavikāriṇam
tasthurmanobhir iṣṭārthasamprāptiprārthanāstataḥ // MatsP_154.16

evaṃ stuto viriñcistu prasādaṃ paramaṃ gataḥ
amarānvaradenāha vāmahastena nirdiśan // MatsP_154.17

nārī yābhartṛkākasmāt tanuste tyaktabhūṣaṇā
na rājate tathā śakra mlānavaktraśiroruhā // MatsP_154.18

hutāśanavimukto 'pi na dhūmena virājase
bhasmaneva praticchanno dagdhadāvaściroṣitaḥ // MatsP_154.19

yamāmayamaye naiva śarīre tvaṃ virājase
daṇḍasyālambaneneva hy akṛcchrastu pade pade // MatsP_154.20

rajanīcaranātho 'pi kiṃ bhīta iva bhāṣase
rākṣasendra kṣatārāte tvamarātikṣato yathā // MatsP_154.21

tanuste varuṇocchuṣkā parītasyeva vahninā
vimuktarudhiraṃ pāśaṃ phaṇibhiḥ pravilokayan // MatsP_154.22

vāyo bhavān vicetaskas tvaṃ snigdhairiva nirjitaḥ
kiṃ tvaṃ bibheṣi dhanada saṃnyasyaiva kuberatām // MatsP_154.23

rudrāstriśūlinaḥ santo vadadhvaṃ bahuśūlatām
bhavantaḥ kena tatkṣiptaṃ tejastu bhavatāmapi // MatsP_154.24

akiṃcitkaratāṃ yātaḥ karaste na vibhāsate
alaṃ nīlotpalābhena cakreṇa madhusūdana // MatsP_154.25

kiṃ tvayānudarālīnabhuvanapravilokanam
kriyate stimitākṣeṇa bhavatā viśvatomukha // MatsP_154.26

evamuktāḥ surāstena brahmaṇā brahmamūrtinā
vācāṃ pradhānabhūtatvān mārutaṃ tamacodayan // MatsP_154.27

atha viṣṇumukhairdevaiḥ śvasanaḥ pratibodhitaḥ
caturmukhaṃ tadā prāha carācaraguruṃ vibhum // MatsP_154.28

na tu vetsi carācarabhūtagataṃ bhavabhāvamatīva mahānucchritaḥ prabhavaḥ /
punararthivaco 'bhivistṛtaśravaṇopamakautukabhāvakṛtaḥ // MatsP_154.29*

tvamananta karoṣi jagadbhavatāṃ sacarācaragarbhavibhinnaguṇām
amarāsurametadaśeṣamapi tvayi tulyamaho janako 'si yataḥ // MatsP_154.30

piturasti tathāpi manovikṛtiḥ saguṇo viguṇo balavānabalaḥ
bhavato varalābhanivṛttabhayaḥ kuliśāṅgasuto ditijo 'tibalaḥ // MatsP_154.31

sacarācaranirmathane kimiti kitavastu kṛto vihito bhavatā
kila deva tvayā sthitaye jagatāṃ mahadadbhutacitraviciguṇāḥ // MatsP_154.32

api tuṣṭikṛtaḥ śrutakāmaphalā vihitā dvijanāyaka devagaṇāḥ
api nākamabhūtkila yajñabhujāṃ bhavato viniyogavaśātsatatam // MatsP_154.33

apahṛtya vimānagaṇaṃ sa kṛto ditijena mahāmarubhūmisamaḥ
kṛtavānasi sarvaguṇātiśayaṃ yamaśeṣamahīdhararājatayā // MatsP_154.34

samamiṅgitabhāvavidhiḥ sa girir gaganena sadocchrayatāṃ hi gataḥ
adhivāsavihāravidhāvucito ditijane pavikṣataśṛṅgataṭaḥ // MatsP_154.35

pariluṇṭhitaratnaguhānivaho bahudaityasabhāśrayatāṃ gamitaḥ
surarāja sa tasya bhayena gataṃ vyadadhādaśarīra ito 'pi vṛthā // MatsP_154.36

upayogyatayā vivṛtaṃ suciraṃ vimaladyutipūritadigvadanam
bhavataiva vinirmitamādiyuge surahetisamūham anutthamidam // MatsP_154.37

ditijasya śarīramavāpya gataṃ śatadhā matibhedamivālpamanāḥ
āsāradhūlidhvastāṅgā dvārasthāḥ smaḥ kadarthinaḥ
labdhapraveśāḥ kṛcchreṇa vayaṃ tasyāmaradviṣaḥ // MatsP_154.38

sabhāyāmamarā deva nikṛṣṭe 'pyupaveśitāḥ
vetrahastair ajalpantas tato 'pahasitāstu taiḥ // MatsP_154.39

mahārthāḥ siddhasarvārthā bhavantaḥ svalpabhāṣiṇaḥ
cāṭuyuktamatho karma hy amarā bahu bhāṣata // MatsP_154.40

samayaṃ daityasiṃhasya saśakrasya nu saṃsthitāḥ
vadateti ca daityasya preṣyairvihasitā bahu // MatsP_154.41

ṛtavo mūrtimantastam upāsante hyaharniśam
kṛtāparādhasaṃtrāsaṃ na tyajanti kadācana // MatsP_154.42

tantrītrayalayopetaṃ siddhagandharvakiṃnaraiḥ
surāgam upadhā nityaṃ gīyate tasya veśmasu // MatsP_154.43

hantākṛtopakaraṇair mitrāṇi gurulāghavaiḥ
śaraṇāgatasaṃtyāgī tyaktasatyapariśrayaḥ // MatsP_154.44

iti niḥśeṣamathavā niḥśeṣaṃ vai na śakyate
tasyāvinayamākhyātuṃ sraṣṭā tatra parāyaṇam // MatsP_154.45

ityuktaḥ svātmabhūrdevaḥ surairdaityaviceṣṭitam
surānuvāca bhagavāṃs tataḥ smitamukhāmbujaḥ // MatsP_154.46

avadhyastārako daityaḥ sarvairapi surāsuraiḥ
yasya vadhyaḥ sa nādyāpi jātastribhuvane pumān // MatsP_154.47

mayā sa varadānena chandayitvā nivāritaḥ
tapasaḥ sāṃprataṃ rājā trailokyadahanātmakāt // MatsP_154.48

sa ca vavre vadhaṃ daityaḥ śiśutaḥ saptavāsarāt
sa saptadivaso bālaḥ śaṃkarādyo bhaviṣyati // MatsP_154.49

tārakasya nihantā sa bhāskarābho bhaviṣyati
sāṃprataṃ cāpyapatnīkaḥ śaṃkaro bhagavānprabhuḥ // MatsP_154.50

yaccāhamuktavānyasyā hy uttānakaratā sadā
uttāno varadaḥ pāṇir eṣa devyāḥ sadaiva tu // MatsP_154.51

himācalasya duhitā sā tu devī bhaviṣyati
tasyāḥ sakāśādyaḥ śarvas tv araṇyāṃ pāvako yathā // MatsP_154.52

janayiṣyati taṃ prāpya tārako 'bhibhaviṣyati
mayāpyupāyaḥ sa kṛto yathaivaṃ hi bhaviṣyati // MatsP_154.53

śeṣaścāpyasya vibhavo vinaśyettadanantaram
stokakālaṃ pratīkṣadhvaṃ nirviśaṅkena cetasā // MatsP_154.54

ityuktāstridaśāstena sākṣātkamalajanmanā
jagmustaṃ praṇipatyeśaṃ yathāyogaṃ divaukasaḥ // MatsP_154.55

tato gateṣu deveṣu brahmā lokapitāmahaḥ
niśāṃ sasmāra bhagavān svatanoḥ pūrvasaṃbhavām // MatsP_154.56

tato bhagavatī rātrir upatasthe pitāmaham
tāṃ vivikte samālokya brahmovāca vibhāvarīm // MatsP_154.57

vibhāvari mahatkāyaṃ vibudhānāmupasthitam
tatkartavyaṃ tvayā devi śṛṇu kāryasya niścayam // MatsP_154.58

tārako nāma daityendraḥ suraketuranirjitaḥ
tasyābhāvāya bhagavāñ janayiṣyati ceśvaraḥ // MatsP_154.59

sutaṃ sa bhavitā tasya tārakasyāntakārakaḥ
śaṃkarasyābhavatpatnī satī dakṣasutā tu yā // MatsP_154.60

sā mṛtā kupitā devī kasmiṃścitkāraṇāntare
bhavitā himaśailasya duhitā lokabhāvinī // MatsP_154.61

viraheṇa harastasyā matvā śūnyaṃ jagattrayam
tapasyanhimaśailasya kandare siddhasevite // MatsP_154.62

pratīkṣamāṇastajjanma kaṃcitkālaṃ nivatsyati
tayoḥ sutaptatapasor bhavitā yo mahābalaḥ // MatsP_154.63

sa bhaviṣyati daityasya tārakasya vināśakaḥ
jātamātrā tu sā devī svalpasaṃjñā ca bhāminī // MatsP_154.64

virahotkaṇṭhitā gāḍhaṃ harasaṃgamalālasā
tayoḥ sutaptatapasoḥ saṃyogaḥ syācchubhānane // MatsP_154.65

tatastābhyāṃ tu janitaḥ svalpo vākkalaho bhavet
tato 'pi saṃśayo bhūyas tārakaṃ prati dṛśyate // MatsP_154.66

tayoḥ saṃyuktayostasmāt suratāsaktikāraṇe
vighnastvayā vidhātavyo yathā tābhyāṃ tathā śṛṇu // MatsP_154.67

garbhasthāne ca tanmātuḥ svena rūpeṇa rañjaya
tato vihāya śarvastāṃ viśrānto narmapūrvakam // MatsP_154.68

bhartsayiṣyati tāṃ devīṃ tataḥ sā kupitā satī
prayāsyati tapaścartuṃ tattasmāttapase punaḥ // MatsP_154.69

janayiṣyati yaṃ śarvā dayitadyutimaṇḍitam
sa bhaviṣyati hantā vai surārīṇāmasaṃśayam // MatsP_154.70

tvayāpi dānavā devi hantavyā lokadurjayāḥ
yāvacca na satī dehasaṃkrāntaguṇasaṃcayā // MatsP_154.71

tatsaṃgamena tāvattvaṃ daityānhantuṃ na śakṣyase
evaṃ kṛte tapastaptvā sṛṣṭisaṃhārakāriṇī // MatsP_154.72

samāptaniyamā devī yadā comā bhaviṣyati
tadā svameva tadrūpaṃ śailajā pratipatsyate // MatsP_154.73

tanustavāpi sahajā saikānaṃśā bhaviṣyati
rūpāṃśena tu saṃyuktā tvamumāyāṃ bhaviṣyasi // MatsP_154.74

ekānaṃśeti lokastvāṃ varade pūjayiṣyati
bhedairbahuvidhākāraiḥ sarvagā kāmasādhinī // MatsP_154.75

oṃkāravaktrā gāyatrī tvamiti brahmavādibhiḥ
ākrāntirūrjitākārā rājabhiśca mahābhujaiḥ // MatsP_154.76

tvaṃ bhūriti viśāṃ mātā śūdraiḥ śaivīti pūjitā
kṣāntirmunīnāmakṣobhyā dayā niyamināmiti // MatsP_154.77

tvaṃ mahopāyasaṃdohā nītirnayavisarpiṇām
paricchittistvamarthānāṃ tvamīhā prāṇihṛcchayā // MatsP_154.78

tvaṃ muktiḥ sarvabhūtānāṃ tvaṃ gatiḥ sarvadehinām
tvaṃ ca kīrtimatāṃ kīrtis tvaṃ mūrtiḥ sarvadehinām // MatsP_154.79

ratistvaṃ raktacittānāṃ prītistvaṃ hṛṣṭadarśinām
tvaṃ kāntiḥ kṛtabhūṣāṇāṃ tvaṃ śāntirduḥkhakarmaṇām // MatsP_154.80

tvaṃ bhrāntiḥ sarvabodhānāṃ tvaṃ gatiḥ kratuyājinām
jaladhīnāṃ mahāvelā tvaṃ ca līlā vilāsinām // MatsP_154.81

saṃbhūtistvaṃ padārthānāṃ sthitistvaṃ lokapālinī
tvaṃ kālarātrirniḥśeṣabhuvanāvalināśinī // MatsP_154.82

priyakaṇṭhagrahānandadāyinī tvaṃ vibhāvarī
ityanekavidhairdevi rūpairloke tvamarcitā // MatsP_154.83

ye tvāṃ stoṣyanti varade pūjayiṣyanti vāpi ye
te sarvakāmānāpsyanti niyatā nātra saṃśayaḥ // MatsP_154.84

ityuktā tu niśā devī tathetyuktvā kṛtāñjaliḥ
jagāma tvaritā tūrṇaṃ gṛhaṃ himagireḥ param // MatsP_154.85

tatrāsīnāṃ mahāharmye ratnabhittisamāśrayām
dadarśa menāmāpāṇḍucchavivaktrasaroruhām // MatsP_154.86

kiṃcic chyāmamukhodagrastanabhārāvanāmitām
mahauṣadhigaṇābaddhamantrarājaniṣevitām // MatsP_154.87

udvahatkanakonnaddhajīvarakṣāmahoragām
maṇidīpagaṇajyotir mahālokaprakāśite // MatsP_154.88

prakīrṇabahusiddhārthe manojaparivārake
śucinyaṃśukasaṃchannabhūśayyāstaraṇojjvale // MatsP_154.89

dhūpāmodamanoramye sarjagandhopayogike
tataḥ krameṇa divase gate dūraṃ vibhāvarī // MatsP_154.90

vyajṛmbhata sukhodarke tato menā mahāgṛhe
prasuptaprāyapuruṣe nidrābhūtopacārike // MatsP_154.91

sphuṭāloke śaśabhṛti bhrāntirātrivihaṃgame
rajanīcarabhūtānāṃ saṃghairāvṛtacatvare // MatsP_154.92

gāḍhakaṇṭhagrahālagnasubhageṣṭajane tataḥ
kiṃcidākulatāṃ prāpte menānetrāmbujadvaye // MatsP_154.93

āviveśa mukhe rātriḥ sucirasphuṭasaṃgamā
janmadāyā jaganmātuḥ krameṇa jaṭharāntare // MatsP_154.94

āviveśāntaraṃ janma manyamānā kṣapā tu vai
arañjayacchaviṃ devyā guhāraṇye vibhāvarī // MatsP_154.95

tato jagatpatiprāṇaheturhimagiripriyā
brāhme muhūrte subhage vyasūyata guhāraṇim // MatsP_154.96

tasyāṃ tu jāyamānāyāṃ jantavaḥ sthāṇujaṅgamāḥ
abhavansukhinaḥ sarve sarvalokanivāsinaḥ // MatsP_154.97

nārakāṇāmapi tadā sukhaṃ svargasamaṃ mahat
abhavatkrūrasattvānāṃ cetaḥ śāntaṃ ca dehinām // MatsP_154.98

jyotiṣāmapi tejastvam abhavatsuratonnatā
vanāśritāścauṣadhayaḥ svāduvanti phalāni ca // MatsP_154.99

gandhavanti ca mālyāni vimalaṃ ca nabho 'bhavat
mārutaśca sukhasparśo diśaśca sumanoharā // MatsP_154.100

tena codbhūtaphalitaparipākaguṇojjvalāḥ
abhavatpṛthivī devī śālimālākulāpi ca // MatsP_154.101

tapāṃsi dīrghacīrṇāni munīnāṃ bhāvitātmanām
tasmingatāni sāphalyaṃ kāle nirmalacetasām // MatsP_154.102

vismṛtāni ca śastrāṇi prādurbhāvaṃ prapedire
prabhāvastīrthamukhyānāṃ tadā puṇyatamo 'bhavat // MatsP_154.103

antarikṣe surāścāsan vimāneṣu sahasraśaḥ
samahendraharibrahmavāyuvahnipurogamāḥ // MatsP_154.104

puṣpavṛṣṭiṃ pramumucus tasmiṃstu himabhūdhare
jagurgandharvamukhyāśca nanṛtuścāpsarogaṇāḥ // MatsP_154.105

meruprabhṛtayaścāpi mūrtimanto mahābalāḥ
tasminmahotsave prāpte divyaprabhṛtapāṇayaḥ // MatsP_154.106

saritaḥ sāgarāścaiva samājagmuśca sarvaśaḥ
himaśailo 'bhavalloke tathā sarvaiścarācaraiḥ // MatsP_154.107

sevyaścāpyabhigamyaśca sa śreyāṃścācalottamaḥ
anubhūyotsavaṃ devā jagmuḥ svānālayānmudā // MatsP_154.108

devagandharvanāgendraśailaśīlāvanīguṇaiḥ
himaśailasutā devī svayaṃpūrvikayā tataḥ // MatsP_154.109

krameṇa vṛddhimānītā lakṣmīvānalasairbudhaiḥ
krameṇa rūpasaubhāgyaprabodhairbhuvanatrayam // MatsP_154.110

ajayadbhūṣayaccāpi niḥsādhārairnagātmajā
etasminnantare śakro nāradaṃ devasaṃmatam // MatsP_154.111

devarṣimatha sasmāra kāryasādhanasatvaram
smṛtiṃ śakrasya vijñāya jātāṃ tu bhagavāṃstadā // MatsP_154.112

ājagāma mudā yukto mahendrasya niveśanam
taṃ sa dṛṣṭvā sahasrākṣaḥ samutthāya mahāsanāt // MatsP_154.113

yathārheṇa tu pādyena pūjayāmāsa vāsavaḥ
śakrapraṇītāṃ tāṃ pūjāṃ pratigṛhya yathāvidhi // MatsP_154.114

nāradaḥ kuśalaṃ devam apṛcchatpākaśāsanam
pṛṣṭe ca kuśale śakraḥ provāca vacanaṃ prabhuḥ // MatsP_154.115

kuśalasyāṅkure tāvat sambhūte bhuvanatraye
tatphalodbhavasaṃpattau tvaṃ bhavātandrito mune // MatsP_154.116

vetsi caitatsamastaṃ tvaṃ tathāpi paricodakaḥ
nirvṛtiṃ paramāṃ yāti nivedyārthaṃ suhṛjjane // MatsP_154.117

tadyathā śailajā devī yogaṃ yāyātpinākinā
śīghraṃ tadudyamaḥ sarvair asmatpakṣairvidhīyatām // MatsP_154.118

avagamyārthamakhilaṃ tata āmantrya nāradaḥ
śakraṃ jagāma bhagavān himaśailaniveśanam // MatsP_154.119

tatra dvāre sa viprendraś citravetralatākule
vandito himaśailena nirgatena puro muniḥ // MatsP_154.120

saha praviśya bhavanaṃ bhuvo bhūṣaṇatāṃ gatam
nivedite svayaṃ haime himaśaile na vistṛte // MatsP_154.121

mahāsane munivaro niṣasādātuladyutiḥ
yathārhaṃ cārghyapādyaṃ ca śailastasmai nyavedayat // MatsP_154.122

munistu pratijagrāha tamarghaṃ vidhivattadā
gṛhītārghaṃ munivaram apṛcchacchlakṣṇayā girā // MatsP_154.123

kuśalaṃ tapasaḥ śailaḥ śanaiḥ phullānanāmbujaḥ
munirapyadrirājānam apṛcchatkuśalaṃ tadā // MatsP_154.124

aho 'vatāritāḥ sarve saṃniveśe mahāgire
pṛthutvaṃ manasā tulyaṃ kandarāṇāṃ tathācala // MatsP_154.125

gurutvaṃ te guṇaughānāṃ sthāvarādatiricyate
prasannatā ca toyasya manaso 'pyadhikā ca te // MatsP_154.126

na lakṣayāmaḥ śailendra śiṣyate kandarodarāt
na ca lakṣmīstathā svarge kutrādhikatayā sthitā // MatsP_154.127

nānātapobhirmunibhir jvalanārkasamaprabhaiḥ
pāvanaiḥ pāvito nityaṃ tvatkandarasamāśritaiḥ // MatsP_154.128

avamatya vimānāni svargavāsavirāgiṇaḥ
piturgṛha ivāsannā devagandharvakiṃnarāḥ // MatsP_154.129

aho dhanyo 'si śailendra yasya te kandaraṃ haraḥ
adhyāste lokanātho 'pi samādhānaparāyaṇaḥ // MatsP_154.130

ityuktavati devarṣau nārade sādaraṃ girā
himaśailasya mahiṣī menā munididṛkṣayā // MatsP_154.131

anuyātā duhitrā tu svalpāliparicārikā
lajjāpraṇayanamrāṅgī praviveśa niveśanam // MatsP_154.132

tatra sthito munivaraḥ śailena sahito vaśī
dṛṣṭvā tu tejaso rāśiṃ muniṃ śailapriyā tadā // MatsP_154.133

vavande gūḍhavadanā pāṇipadmakṛtāñjaliḥ
tāṃ vilokya mahābhāgo maharṣir amitadyutiḥ // MatsP_154.134

āśīrbhir amṛtodgārarūpābhistāṃ vyavardhayat
tato vismitacittā tu himavadgiriputrikā // MatsP_154.135

udaikṣannāradaṃ devī munimadbhutarūpiṇam
ehi vatseti cāpyuktā ṛṣiṇā snigdhayā girā // MatsP_154.136

kaṇṭhe gṛhītvā pitaram utsaṅge samupāviśat
uvāca mātā tāṃ devīm abhivandaya putrike // MatsP_154.137

bhagavantaṃ tato dhanyaṃ patimāpsyasi saṃmatam
ityuktā tu tato mātrā vastrāntapihitānanā // MatsP_154.138

kiṃcitkampitamūrdhā tu vākyaṃ novāca kiṃcana
tataḥ punaruvācedaṃ vākyaṃ mātā sutāṃ tadā // MatsP_154.139

vatse vandaya devarṣiṃ tato dāsyāmi te śubham
ratnakrīḍanakaṃ ramyaṃ sthāpitaṃ yacciraṃ mayā // MatsP_154.140

ityuktā tu tato vegād uddhṛtya caraṇau tadā
vavande mūrdhni saṃdhāya karapaṅkajakuḍmalam // MatsP_154.141

kṛte tu vandane tasyā mātā sakhīmukhena tu
codayāmāsa śanakais tasyāḥ saubhāgyaśaṃsinām // MatsP_154.142

śarīralakṣaṇānāṃ tu vijñānāya tu kautukāt
strīsvabhāvādyadduhituś cintāṃ hṛdi samudvahan // MatsP_154.143

jñātvā tadiṅgitaṃ śailo mahiṣyā hṛdayena tu
anudgīrṇo 'kṣatirmene ramyametadupasthitam // MatsP_154.144

coditaḥ śailamahiṣīsakhyā munivarastadā
smitānano mahābhāgo vākyaṃ provāca nāradaḥ // MatsP_154.145

na jāto 'syāḥ patirbhadre lakṣaṇaiśca vivarjitā
uttānahastā satataṃ caraṇairvyabhicāribhiḥ
svachāyayā bhaviṣyeyaṃ kimanyadbahu bhāṣyate // MatsP_154.146

śrutvaitatsaṃbhramāviṣṭo dhvastadhairyo mahābalaḥ
nāradaṃ pratyuvācātha sāśrukaṇṭho mahāgiriḥ // MatsP_154.147

saṃsārasyātidoṣasya durvijñeyā gatiryataḥ
sṛṣṭyāṃ cāvaśyabhāvinyāṃ kenāpyatiśayātmanā // MatsP_154.148

kartrā praṇītā maryādā sthitā saṃsāriṇāmiyam
yo jāyate hi yadbījo janituḥ sa hyasārthakaḥ // MatsP_154.149

janitā cāpi jātasya na kaściditi yatsphuṭam
svakarmaṇaiva jāyante vividhā bhūtajātayaḥ // MatsP_154.150

aṇḍajo hyaṇḍajājjātaḥ punarjāyeta mānavaḥ
mānuṣācca sarīsṛpyāṃ manuṣyatvena jāyate // MatsP_154.151

tatrāpi jātau śreṣṭhāyāṃ dharmasyotkarṣaṇena tu
aputrajanminaḥ śeṣāḥ prāṇinaḥ samavasthitāḥ // MatsP_154.152

manujāstatra jāyante yato na gṛhadharmiṇaḥ
krameṇāśramasaṃprāptir brahmacārivratādanu // MatsP_154.153

tasya karturniyogena saṃsāro yena vardhitaḥ
saṃsārasya kuto vṛddhiḥ sarve syuryadatigrahāḥ // MatsP_154.154

ataḥ kartrā tu śāstreṣu sutalābhaḥ praśaṃsitaḥ
prāṇināṃ mohanārthāya narakatrāṇasaṃśrayāt // MatsP_154.155

striyā virahitā sṛṣṭir jantūnāṃ nopapadyate
strījātistu prakṛtyaiva kṛpaṇā dainyabhāṣiṇī
śāstrālocanasāmarthyam ujjhitaṃ tāsu vedhasā // MatsP_154.156

śāstreṣūktamasaṃdigdhaṃ bahuvāraṃ mahāphalam
daśaputrasamā kanyā yā na syācchīlavarjitā // MatsP_154.157

vākyametatphalabhraṣṭaṃ puṃsi glānikaraṃ param
kanyā hi kṛpaṇā śocyā piturduḥkhavivardhinī // MatsP_154.158

yāpi syātpūrṇasarvāḍhyā patiputradhanādibhiḥ
kiṃ punardurbhagā hīnā patiputradhanādibhiḥ // MatsP_154.159

tvaṃ coktavānsutāyā me śarīre doṣasaṃgraham
aho muhyāmi śuṣyāmi glāmi sīdāmi nārada // MatsP_154.160

ayuktamatha vaktavyam aprāpyamapi sāṃpratam
anugraheṇa me chinddhi duḥkhaṃ kanyāśrayaṃ mune // MatsP_154.161

paricchinne 'pyasaṃdigdhe manaḥ paribhavāśrayam
tṛṣṇā muṣṇāti niṣṇātā phalalobhāśrayāśubhā // MatsP_154.162

strīṇāṃ hi paramaṃ janma kulānāmubhayātmanām
ihāmutra sukhāyoktaṃ satpatiprāptisaṃjñitam // MatsP_154.163

durlabhaḥ satpatiḥ strīṇāṃ viguṇo 'pi patiḥ kila
na prāpyate vinā puṇyaiḥ patirnāryā kadācana // MatsP_154.164

yato niḥsādhano dharmaḥ parimāṇojjhitā ratiḥ
dhanaṃ jīvitaparyāptaṃ patyau nāryāḥ pratiṣṭhitam // MatsP_154.165

nirdhano durbhago mūrkhaḥ sarvalakṣaṇavarjitaḥ
daivataṃ paramaṃ nāryāḥ patiruktaḥ sadaiva hi // MatsP_154.166

tvayā coktaṃ hi devarṣe na jāto 'syāḥ patiḥ kila
etaddaurbhāgyamatulam asaṃkhyaṃ guru duḥsaham // MatsP_154.167

carācare bhūtasarge yadadyāpi ca no mune
na sa jāta iti brūṣe tena me vyākulaṃ manaḥ // MatsP_154.168

manuṣyadevajātīnāṃ śubhāśubhanivedakam
lakṣaṇaṃ hastapādādau vihitairlakṣaṇaiḥ kila // MatsP_154.169

seyam uttānahasteti tvayoktā munipuṃgava
uttānahastatā proktā yācatāmeva nityadā // MatsP_154.170

śubhodayānāṃ dhanyānāṃ na kadācitprayacchatām
svachāyayāsyāścaraṇau tvayoktau vyabhicāriṇau // MatsP_154.171

tatrāpi śreyasāṃ hyāśā mune na pratibhāti naḥ
śarīralakṣaṇāścānye pṛthakphalanivedinaḥ // MatsP_154.172

saubhāgyadhanaputrāyuḥ patilābhānuśaṃsanam
taiśca sarvairvihīneyaṃ tvamāttha munipuṃgava // MatsP_154.173

tvaṃ me sarvaṃ vijānāsi satyavāgasi cāpyataḥ
muhyāmi muniśārdūla hṛdayaṃ dīryatīva me // MatsP_154.174

ityuktvā virataḥ śailo mahāduḥkhavicāraṇāt
śrutvaitadakhilaṃ tasmāc chailarājamukhāmbujāt
smitapūrvamuvācedaṃ nārado devacoditaḥ // MatsP_154.175

harṣasthāne 'pi mahati tvayā duḥkhaṃ nirūpyate
aparicchinnavākyārthe mohaṃ yāsi mahāgire // MatsP_154.176

imāṃ śṛṇu giraṃ matto rahasyapariniṣṭhitām
samāhito mahāśaila mayoktasya vicāraṇe // MatsP_154.177

na jāto 'syāḥ patirdevyā yanmayoktaṃ himācala
na sa jāto mahādevo bhūtabhavyabhavodbhavaḥ
śaraṇyaḥ śāśvataḥ śāstā śaṃkaraḥ parameśvaraḥ // MatsP_154.178

brahmaviṣṇvindramunayo janmamṛtyujarārditāḥ
tasyaite parameśasya sarve krīḍanakā gire // MatsP_154.179

āste brahmā tadicchātaḥ sambhūto bhuvanaprabhuḥ
viṣṇuryuge yuge jāto nānājātirmahātanuḥ // MatsP_154.180

manyase māyayā jātaṃ viṣṇuṃ cāpi yuge yuge
ātmano na vināśo 'sti sthāvarānte 'pi bhūdhara // MatsP_154.181

saṃsāre jāyamānasya bhriyamāṇasya dehinaḥ
naśyate deha evātra nātmano nāśa ucyate // MatsP_154.182

brahmādisthāvarānto 'yaṃ saṃsāro yaḥ prakīrtitaḥ
sa janmamṛtyuduḥkhārto hy avaśaḥ parivartate // MatsP_154.183

mahādevo 'calaḥ sthāṇur na jāto janako 'jaraḥ
bhaviṣyati patiḥ so 'syā jagannātho nirāmayaḥ // MatsP_154.184

yaduktaṃ ca mayā devī lakṣaṇairvarjitā tava
śṛṇu tasyāpi vākyasya samyaktvena vicāraṇam // MatsP_154.185

lakṣaṇaṃ daiviko hyaṅkaḥ śarīrāvayavāśrayaḥ
sarvāyurdhanasaubhāgyaparimāṇaprakāśakaḥ // MatsP_154.186

anantasyāprameyasya saubhāgyasyāsya bhūdhara
naivāṅko lakṣaṇākāraḥ śarīre saṃvidhīyate // MatsP_154.187

ato 'syā lakṣaṇaṃ gātre śaila nāsti mahāmate
yathāhamuktavānasyā hy uttānakaratāṃ sadā // MatsP_154.188

uttāno varadaḥ pāṇir eṣa devyāḥ sadaiva tu
surāsuramunivrātavaradeyaṃ bhaviṣyati // MatsP_154.189

yathā proktaṃ tadā pādau svacchāyāvyabhicāriṇau
asyāḥ śṛṇu mamātrāpi vāgyuktiṃ śailasattama // MatsP_154.190

caraṇau padmasaṃkāśāv asyāḥ svacchanakhojjvalau
surāsurāṇāṃ namatāṃ kirīṭamaṇikāntibhiḥ // MatsP_154.191

vicitravarṇairbhāsantau svacchāyāpratibimbitau
bhāryā jagadgurorhyeṣā vṛṣāṅkasya mahīdhara // MatsP_154.192

jananī lokadharmasya sambhūtā bhūtabhāvanī
śiveyaṃ pāvanāyaiva tvatkṣetre pāvakadyutiḥ // MatsP_154.193

tadyathā śīghramevaiṣāṃ yogaṃ yāyātpinākinā
tathā vidheyaṃ vidhivat tvayā śailendrasattama
atyantaṃ hi mahatkāryaṃ devānāṃ himabhūdhara // MatsP_154.194

evaṃ śrutvā tu śailendro nāradātsarvameva hi
ātmānaṃ sa punarjātaṃ mene menāpatistadā // MatsP_154.195

namaskṛtya vṛṣāṅkāya tadā devāya dhīmate
uvāca so 'pi saṃhṛṣṭo nāradaṃ tu himācalaḥ // MatsP_154.196

dustarānnarakādghorād uddhṛto 'smi tvayā mune
pātālādahamuddhṛtya saptalokādhipaḥ kṛtaḥ // MatsP_154.197

himācalo 'smi vikhyātas tvayā munivarādhunā
himācale 'calaguṇāṃ prāpito 'smi samunnatim // MatsP_154.198

ānandadivasāhāri hṛdayaṃ me 'dhunā mune
nādhyavasyati kṛtyānāṃ pravibhāgavicāraṇam
yadi vācāmadhīśaḥ syāṃ tvadguṇānāṃ vicāraṇe // MatsP_154.199

bhavadvidhānāṃ niyatam amoghaṃ darśanaṃ mune
tavāsmānprati cāpalyaṃ vyaktaṃ mama mahāmune // MatsP_154.200

bhavadbhireva kṛtyo 'haṃ nivāsāyātmarūpiṇām
munīnāṃ devatānāṃ ca svayaṃkartāpi kalmaṣam // MatsP_154.201

tathāpi vastunyekasminn ājñā me sampradīyatām
ityuktavati śailendre sa tadā harṣanirbhare // MatsP_154.202

tathā ca nārado vākyaṃ kṛtaṃ sarvamiti prabho
surakārye ya evārthas tavāpi sumahattaraḥ // MatsP_154.203

ityuktvā nāradaḥ śīghraṃ jagāma tridivaṃ prati
sa gatvā śakrabhavanam amareśaṃ dadarśa ha // MatsP_154.204

tato 'bhirūpe sa munir upaviṣṭo mahāsane
pṛṣṭaḥ śakreṇa provāca himajāsaṃśrayāṃ kathām // MatsP_154.205

samūhya yattu kartavyaṃ tanmayā kṛtameva hi
kiṃ tu pañcaśarasyaiva samayo 'yamupasthitaḥ // MatsP_154.206

ityukto devarājastu muninā kāryadarśinā
cūtāṅkurāstraṃ sasmāra bhagavānpākaśāsanaḥ // MatsP_154.207

saṃsmṛtastu tadā kṣipraṃ sahasrākṣeṇa dhīmatā
upatasthe ratiyutaḥ savilāso jhaṣadhvajaḥ
prādurbhūtaṃ tu taṃ dṛṣṭvā śakraḥ provāca sādaram // MatsP_154.208

upadeśena bahunā kiṃ tvāṃ prati vade priyam
manobhavo 'si tena tvaṃ vetsi bhūtamanogatam // MatsP_154.209

tadyathārthakameva tvaṃ kuru nākasadāṃ priyam
śaṃkaraṃ yojaya kṣipraṃ giriputryā manobhava
saṃyuto madhunā caiva ṛturājena durjaya // MatsP_154.210

ityukto madanastena śakreṇa svārthasiddhaye
provāca pañcabāṇo 'tha vākyaṃ bhītaḥ śatakratum // MatsP_154.211

anayā devasāmagryā munidānavabhīmayā
duḥsādhyaḥ śaṃkaro devaḥ kiṃ na vetsi jagatprabho // MatsP_154.212

tasya devasya vettha tvaṃ kāraṇaṃ tu yadavyayam
prāyaḥ prasādaḥ kopo 'pi sarvo hi mahatāṃ mahān // MatsP_154.213

sarvopabhogasārā hi sundaryaḥ svargasaṃbhavāḥ
adhyāśritaṃ ca yatsaukhyaṃ bhavatā naṣṭaceṣṭitam // MatsP_154.214

pramādādatha vibhraśyed īśaṃ prati vicintyatām
prāgeva ceha dṛśyante bhūtānāṃ kāryasaṃbhavāḥ // MatsP_154.215

viśeṣaṃ kāṅkṣatāṃ śakra sāmānyādbhraṃśanaṃ phalam
śrutvaitadvacanaṃ śakras tamuvācāmarairyutaḥ // MatsP_154.216

vayaṃ pramāṇāste hyatra ratikānta na saṃśayaḥ
saṃdeśena vinā śaktir apakārasya neṣyate
kasyacic ca kvaciddṛṣṭaṃ sāmarthyaṃ na tu sarvataḥ // MatsP_154.217

ityuktaḥ prayayau kāmaḥ sakhāyaṃ madhumāśritaḥ
ratiyukto jagāmāśu prasthaṃ tu himabhūbhṛtaḥ // MatsP_154.218

sa tu tatrākaroccintāṃ kāryasyopāyapūrvikām
mahārthā ye hi niṣkampā manasteṣāṃ sudurjayam // MatsP_154.219

tadādāveva saṃkṣobhya niyataṃ sujayo bhavet
saṃsiddhiṃ prāpnuyuścaiva pūrvaṃ saṃśodhya mānasam // MatsP_154.220

kathaṃ ca vividhairbhāvair dveṣānugamanaṃ vinā
krodhaḥ krūratarāsaṅgād bhīṣaṇerṣyāṃ mahāsakhīm // MatsP_154.221

cāpalyamūrdhni vidhvastadhairyādhārāṃ mahābalām
tāmasya viniyokṣyāmi manaso vikṛtiṃ parām // MatsP_154.222

pidhāya dhairyadvārāṇi saṃtoṣamapakṛṣya ca
avagantuṃ hi māṃ tatra na kaścidatipaṇḍitaḥ // MatsP_154.223

vikalpamātrāvasthāne vairūpyaṃ manaso bhavet
paścānmūlakriyārambhagambhīrāvartadustaraḥ // MatsP_154.224

hariṣyāmi harasyāhaṃ tapastasya sthirātmanaḥ
indriyagrāmamāvṛtya ramyasādhanasaṃvidhiḥ // MatsP_154.225

cintayitveti madano bhūtabhartustadāśramam
jagāma jagatīsāraṃ saraladrumavedikam // MatsP_154.226

śāntasattvasamākīrṇam acalaprāṇisaṃkulam
nānāpuṣpalatājālaṃ gaganasthagaṇeśvaram // MatsP_154.227

nirvyagravṛṣabhādhyuṣṭanīlaśādvalasānukam
tatrāpaśyattrinetrasya ramyaṃ kaṃciddvitīyakam // MatsP_154.228

vīrakaṃ lokavīreśam īśānasadṛśadyutim
yakṣakuṅkumakiñjalkapuñjapiṅgajaṭāsaṭam // MatsP_154.229

vetrapāṇinam avyagram ugrabhogīndrabhūṣaṇam
tato nimīlitonnidrapadmapatrābhalocanam // MatsP_154.230

prekṣamāṇamṛjusthānaṃ nāsikāgraṃ sulocanaiḥ
śravastarasasiṃhendracarmalambottarīyakam // MatsP_154.231

śravaṇāhiphalanmuktaniḥśvāsānalapiṅgalam
preṅkhatkapālaparyantatumbilambijaṭācayam // MatsP_154.232

kṛtavāsukiparyaṅkanābhimūlaniveśitam
brahmāñjalisthapucchāgranibaddhoragabhūṣaṇam // MatsP_154.233

dadarśa śaṃkaraṃ kāmaḥ kramaprāptāntikaṃ śanaiḥ
tato bhramarajhaṅkāramālambidrumasānukam // MatsP_154.234

praviṣṭaḥ karṇarandhreṇa bhavasya madano manaḥ
śaṃkarastamathākarṇya madhuraṃ madanāśrayam // MatsP_154.235

sasmāra dakṣaduhitāraṃ dayitāṃ raktamānasaḥ
tataḥ sā tasya śanakais tirobhūyātinirmalā // MatsP_154.236

samādhibhāvanā tasthau lakṣyapratyakṣarūpiṇī
tatastanmayatāṃ yātaḥ pratyūhāpihitāśayaḥ // MatsP_154.237

vaśitvena bubodheśo vikṛtiṃ madanātmikām
īṣatkopasamāviṣṭo dhairyamālambya dhūrjaṭiḥ // MatsP_154.238

nirāse madanasthityā yogamāyāsamāvrataḥ
sa tayā māyayāviṣṭo jajvāla madanastataḥ // MatsP_154.239

icchāśarīro durjeyo roṣadoṣamahāśrayaḥ
hṛdayānnirgataḥ so 'tha vāsanāvyasanātmakaḥ // MatsP_154.240

bahiḥsthalaṃ samālambya hy upatasthau jhaṣadhvajaḥ
anuyāto 'tha hṛdyena mitreṇa madhunā saha // MatsP_154.241

sahakāratarau dṛṣṭvā mṛdumārutanirdhutam
stabakaṃ madano ramyaṃ haravakṣasi satvaram // MatsP_154.242

mumoca mohanaṃ nāma mārgaṇaṃ makaradhvajaḥ
śivasya hṛdaye śuddhe nāśaśālī mahāśaraḥ // MatsP_154.243

papāta paruṣaprāṃśuḥ puṣpabāṇo vimohanaḥ
tataḥ karaṇasaṃdeho viddhastu hṛdaye bhavaḥ // MatsP_154.244

babhūva bhūdharaupamyadhairyo 'pi madanonmukhaḥ
tataḥ prabhutvādbhāvānāṃ nāveśaṃ samapadyata // MatsP_154.245

bāhyaṃ bahu samāsādya pratyūhaprasavātmakam
tataḥ kopānalodbhūtaghorahuṅkārabhīṣaṇe // MatsP_154.246

babhūva vadane netraṃ tṛtīyamanalākulam
rudrasya raudravapuṣo jagatsaṃhārabhairavam // MatsP_154.247

tadantikasthe madane vyasphārayata dhūrjaṭiḥ
tannetravisphuliṅgena krośatāṃ nākavāsinām // MatsP_154.248

gamito bhasmasāttūrṇaṃ kandarpaḥ kāmidarpakaḥ
sa tu taṃ bhasmasātkṛtvā haranetrodbhavo 'nalaḥ // MatsP_154.249

vyajṛmbhata jagaddagdhuṃ jvālāhuṅkāraghasmaraḥ
tato bhavo jagaddhetor vyabhavajjātavedasam // MatsP_154.250

sahakāre madhau candre sumanaḥsu pareṣvapi
bhṛṅgeṣu kokilāsyeṣu vibhāgena smarānalam // MatsP_154.251

sa bāhyāntaraviddhena hareṇa smaramārgaṇaḥ
rāgasnehasamiddhāntardhāvaṃstīvrahutāśanaḥ // MatsP_154.252

vibhaktalokasaṃkṣobhakaro durvārajṛmbhitaḥ
samprāpya snehasaṃpṛktaṃ kāmināṃ hṛdayaṃ kila // MatsP_154.253

jvalatyaharniśaṃ bhīmo duścikitsyamukhātmakaḥ
vilokya harahuṅkārajvālābhasmakṛtaṃ smaram // MatsP_154.254

vilalāpa ratiḥ krūraṃ bandhunā madhunā saha
tato vilapya bahuśo madhunā parisāntvitā // MatsP_154.255

jagāma śaraṇaṃ devam indumauliṃ trilocanam
bhṛṅgānuyātāṃ saṃgṛhya puṣpitāṃ sahakārajām // MatsP_154.256

latāṃ pavitrakasthāne pāṇau parabhṛtāṃ sakhīm
nirbadhya tu jaṭājūṭaṃ kuṭilair alakai ratiḥ // MatsP_154.257

uddhvalya gātraṃ śubhreṇa hṛdyena smarabhasmanā
jānubhyāmavanīṃ gatvā provācenduvibhūṣaṇam // MatsP_154.258

namaḥ śivāyāstu nirāmayāya namaḥ śivāyāstu manomayāya
namaḥ śivāyāstu surārcitāya tubhyaṃ sadā bhaktakṛpāparāya // MatsP_154.259

namo bhavāyāstu bhavodbhavāya namo 'stu te dhvastamanobhavāya
namo 'stu te gūḍhamahāvratāya namo 'stu māyāgahanāśrayāya // MatsP_154.260

namo 'stu śarvāya namaḥ śivāya namo 'stu siddhāya purātanāya
namo 'stu kālāya namaḥ kalāya namo 'stu te jñānavarapradāya // MatsP_154.261

namo 'stu te kālakalātigāya namo nisargāmalabhūṣaṇāya
namo 'stvameyāndhakamardakāya namaḥ śaraṇyāya namo 'guṇāya // MatsP_154.262

namo 'stu te bhīmagaṇānugāya namo 'stu nānābhuvanādikartre
namo 'stu nānājagatāṃ vidhātre namo 'stu te citraphalaprayoktre // MatsP_154.263

sarvāvasāne hyavināśanetre namo 'stu citrādhvarabhāgabhoktre
namo 'stu bhaktābhimatapradātre namaḥ sadā te bhavasaṅgahartre // MatsP_154.264

anantarūpāya sadaiva tubhyam asahyakopāya namo 'stu tubhyam
śaśāṅkacihnāya sadaiva tubhyam ameyamānāya namaḥ stutāya // MatsP_154.265

vṛṣendrayānāya purāntakāya namaḥ prasiddhāya mahauṣadhāya
namo 'stu bhaktyābhimatapradāya namo 'stu sarvārtiharāya tubhyam // MatsP_154.266

carācarācāravicāravaryam ācāryam utprekṣitabhūtasargam
tvāmindumauliṃ śaraṇaṃ prapannā priyāprameyaṃ mahatāṃ maheśam // MatsP_154.267

prayaccha me kāmayaśaḥsamṛddhiṃ punaḥ prabho jīvatu kāmadevaḥ
priyaṃ vinā tvāṃ priyajīviteṣu tvatto 'paraḥ ko bhuvaneṣvihāsti // MatsP_154.268

prabhuḥ priyāyāḥ prasavaḥ priyāṇāṃ praṇītaparyāyaparāparārthaḥ
tvamevameko bhuvanasya nātho dayālurunmūlitabhaktabhītiḥ // MatsP_154.269

itthaṃ stutaḥ śaṃkara īḍya īśo vṛṣākapirmanmathakāntayā tu
tutoṣa doṣākarakhaṇḍadhārī uvāca caināṃ madhuraṃ nirīkṣya // MatsP_154.270

bhaviteti ca kāmo 'yaṃ kālātkānto 'cirādapi
anaṅga iti lokeṣu sa vikhyātiṃ gamiṣyati // MatsP_154.271

ityuktā śirasāvandya giriśaṃ kāmavallabhā
jagāmopavanaṃ ramyaṃ ratistu himabhūbhṛtaḥ // MatsP_154.272

ruroda cāpi bahuśo dīnā ramye sthale tu sā
maraṇavyavasāyāttu nivṛttā sā harājñayā // MatsP_154.273

atha nāradavākyena codito himabhūdharaḥ
kṛtābharaṇasaṃskārāṃ kṛtakautukamaṅgalām // MatsP_154.274

svargapuṣpakṛtāpīḍāṃ śubhracīnāṃśukāmbarām
śarābhyāṃ saṃyutāṃ śailo gṛhītvā svasutāṃ tataḥ // MatsP_154.275

jagāma śubhayogena tadā sampūrṇamānasaḥ
sakānanānyupākramya vanānyupavanāni ca // MatsP_154.276

dadarśa rudatīṃ nārīm apratarkyamahaujasam
rūpeṇāsadṛśīṃ loke ramyeṣu vanasānuṣu // MatsP_154.277

kautukena parāmṛśya tāṃ dṛṣṭvā rudatīṃ giriḥ
upasarpya tatastasyā nikaṭe so 'bhyapṛcchata // MatsP_154.278

kāsi kasyāsi kalyāṇi kimarthaṃ cāpi rodiṣi
naitadalpamahaṃ manye kāraṇaṃ lokasundari // MatsP_154.279

sā tasya vacanaṃ śrutvā uvāca madhunā saha
rudatī śokajananaṃ śvasatī dainyavardhanam // MatsP_154.280

kāmasya dayitāṃ bhāryāṃ ratiṃ māṃ viddhi suvrata
girāvasminmahābhāga giriśastapasi sthitaḥ // MatsP_154.281

tena pratyūharuṣṭena visphāryālokya locanam
dagdho 'sau jhaṣaketustu mama kānto 'tivallabhaḥ // MatsP_154.282

ahaṃ tu śaraṇaṃ yātā taṃ devaṃ bhayavihvalā
stutavatyatha saṃstutyā tato māṃ giriśo 'bravīt // MatsP_154.283

tuṣṭo 'haṃ kāmadayite kāmo 'yaṃ te bhaviṣyati
tvatstutiṃ cāpyadhīyāno naro bhaktyā madāśrayaḥ
lapsyate kāṅkṣitaṃ kāmaṃ nivartya maraṇāditaḥ // MatsP_154.284

pratīkṣantī ca tadvākyam āśāveśādibhirhyaham
śarīraṃ parirakṣiṣye kaṃcitkālaṃ mahādyute // MatsP_154.285

ityuktastu tadā ratyā śailaḥ saṃbhramabhīṣitaḥ
pāṇāvādāya hi sutāṃ gantumaicchatsvakaṃ puram // MatsP_154.286

bhāvino 'vaśyabhāvitvād bhavitrī bhūtabhāvinī
lajjamānā sakhimukhair uvāca pitaraṃ girim // MatsP_154.287

durbhāgyeṇa śarīreṇa kiṃ mamānena kāraṇam
kathaṃ ca tādṛśaṃ prāptaṃ sukhaṃ me sa patirbhavet // MatsP_154.288

tapobhiḥ prāpyate 'bhīṣṭaṃ nāsādhyaṃ hi tapasyataḥ
durbhagatvaṃ vṛthā loko vahate sati sādhane // MatsP_154.289

jīvitāddurbhagācchreyo maraṇaṃ hyatapasyataḥ
bhaviṣyāmi na saṃdeho niyamaiḥ śoṣaye tanum // MatsP_154.290

tapasi bhraṣṭasaṃdeha udyamo 'rthajigīṣayā
sāhaṃ tapaḥ kariṣyāmi yadahaṃ prāpya durlabhā // MatsP_154.291

ityuktaḥ śailarājastu duhitrā snehaviklavaḥ
uvāca vācā śailendraḥ snehagadgadavarṇayā // MatsP_154.292

umeti capale putri na kṣamaṃ tāvakaṃ vapuḥ
soḍhuṃ kleśasvarūpasya tapasaḥ saumyadarśane // MatsP_154.293

bhāvīnyabhivicāryāṇi padārthāni sadaiva tu
bhāvino 'rthā bhavantyeva haṭhenānicchato 'pi vā // MatsP_154.294

tasmānna tapasā te 'sti bāle kiṃcitprayojanam
bhavanāyaiva gacchāmaś cintayiṣyāmi tatra vai // MatsP_154.295

ityuktā tu yadā naiva guhāyābhyeti śailajā
tataḥ sa cintayāviṣṭo duhitāṃ praśaśaṃsa ca // MatsP_154.296

tato 'ntarikṣe divyā vāg abhūdbhuvanabhūtale
umeti capale putri tvayoktā tanayā tataḥ // MatsP_154.297

umeti nāma tenāsyā bhuvaneṣu bhaviṣyati
siddhiṃ ca mūrtimatyeṣā sādhayiṣyati cintitām // MatsP_154.298

iti śrutvā tu vacanam ākāśātkāśapāṇḍuraḥ
anujñāya sutāṃ śailo jagāmāśu svamandiram // MatsP_154.299

śailajāpi yayau śailam agamyamapi daivataiḥ
sakhībhyāmanuyātā tu niyatā nagarājajā // MatsP_154.300

śṛṅgaṃ himavataḥ puṇyaṃ nānādhātuvibhūṣitam
divyapuṣpalatākīrṇaṃ siddhagandharvasevitam // MatsP_154.301

nānāmṛgagaṇākīrṇaṃ bhramarodghuṣṭapādapam
divyaprasravaṇopetaṃ dīrghikābhiralaṃkṛtam // MatsP_154.302

nānāpakṣigaṇākīrṇaṃ cakravākopaśobhitam
jalajasthalajaiḥ puṣpaiḥ protphullairupaśobhitam // MatsP_154.303

citrakandarasaṃsthānaṃ guhāgṛhamanoharam
vihaṅgasaṃghasaṃjuṣṭaṃ kalpapādapasaṃkaṭam // MatsP_154.304

tatrāpaśyanmahāśākhaṃ śākhinaṃ haritacchadam
sarvartukusumopetaṃ manorathaśatojjvalam // MatsP_154.305

nānāpuṣpasamākīrṇaṃ nānāvidhaphalānvitam
nataṃ sūryasya rucibhir bhinnasaṃhṛtapallavam // MatsP_154.306

tatrāmbarāṇi saṃtyajya bhūṣaṇāni ca śailajā
saṃvītā valkalairdivyair darbhanirmitamekhalā // MatsP_154.307

triḥsnātā pāṭalāhārā babhūva śaradāṃ śatam
śatamekena śīrṇena parṇenāvartayattadā // MatsP_154.308

nirāhārā śataṃ sābhūt samānāṃ tapasāṃ nidhiḥ
tata udvejitāḥ sarve prāṇinastattapo 'gninā // MatsP_154.309

tataḥ sasmāra bhagavān munīnsapta śatakratuḥ
te samāgamya munayaḥ sarve samuditāstataḥ // MatsP_154.310

pūjitāśca mahendreṇa papracchustaṃ prayojanam
kimarthaṃ tu suraśreṣṭha saṃsmṛtāstu vayaṃ tvayā // MatsP_154.311

śakraḥ provāca śṛṇvantu bhagavantaḥ prayojanam
himācale tapo ghoraṃ tapyate bhūdharātmajā
tasyā hyabhimataṃ kāmaṃ bhavantaḥ kartumarhatha // MatsP_154.312

tataḥ samāpatandevyā jagadarthaṃ tvarānvitāḥ
tathetyuktvā tu śailendraṃ siddhasaṃghātasevitam // MatsP_154.313

ūcurāgatya munayas tāmatho madhurākṣaram
putri kiṃ te vyavasitaḥ kāmaḥ kamalalocane // MatsP_154.314

tānuvāca tato devī salajjā gauravānmunīn
tapasyato mahābhāgāḥ prāpya maune bhavādṛśān // MatsP_154.315

vandanāya niyuktā dhīḥ pāvayatyavikalpitam
praśnonmukhatvādbhavatāṃ yuktamāsanamāditaḥ // MatsP_154.316

upaviṣṭāḥ śramonmuktās tataḥ prakṣyatha māmataḥ
ityuktvā sā tataścakre kṛtāsanaparigrahān // MatsP_154.317

sā tu tānvidhivatpūjyān pūjayitvā vidhānataḥ
uvācādityasaṃkāśān munīnsapta satī śanaiḥ // MatsP_154.318

tyaktvā vratātmakaṃ maunaṃ maunaṃ jagrāha hrīmayam
bhāvaṃ tasyāstu maunāntaṃ tasyāḥ saptarṣayo yathā // MatsP_154.319

gauravādhīnatāṃ prāptāḥ papracchustāṃ punastathā
sāpi gauravagarbheṇa manasā cāruhāsinī // MatsP_154.320

munīñśāntakathālāpān prekṣya provāca vāgyamam
bhagavanto vijānanti prāṇināṃ mānasaṃ hitam // MatsP_154.321

manogatībhiratyarthaṃ kadarthante hi dehinaḥ
kecit tu nipuṇāstatra ghaṭante vibudhodyamaiḥ // MatsP_154.322

upāyairdurlabhānbhāvān prāpnuvanti hyatandritāḥ
apare tu paricchinnā nānākārābhyupakramāḥ // MatsP_154.323

dehāntarārthamārambham āśrayanti hitapradam
mama tvākāśasambhūtapuṣpadāmā vibhūṣitam // MatsP_154.324

vandhyā sutaṃ prāptukāmā manaḥ prasarate muhuḥ
ahaṃ kila bhavaṃ devaṃ patiṃ prāptuṃ samudyatā // MatsP_154.325

prakṛtyaiva durādharṣaṃ tapasyantaṃ tu saṃprati
surāsurairanirṇītaṃ paramārthakriyāśrayam // MatsP_154.326

sāṃprataṃ cāpi nirdagdhamadanaṃ vītarāgiṇam
kathamārādhayedīśaṃ mādṛśī tādṛśaṃ śivam // MatsP_154.327

ityuktā munayaste tu sthiratāṃ manasastataḥ
jñātumasyā vacaḥ procuḥ prakramātprakṛtārthakam // MatsP_154.328

dvividhaṃ tu sukhaṃ tāvat putri lokeṣu bhāvyate
śarīrasyāsya saṃbhogaiś cetasaścāpi nirvṛtiḥ // MatsP_154.329

prakṛtyā sa tu digvāsā bhīmaḥ pitṛvaṇeśayaḥ
kapālī bhikṣuko nagno virūpākṣaḥ sthirakriyaḥ // MatsP_154.330

pramattonmattakākāro bībhatsakṛtasaṃgrahaḥ
yatinā tena kaste 'rtho mūrtānarthena kāṅkṣitaḥ // MatsP_154.331

yadi hyasya śarīrasya bhogamicchasi sāṃpratam
tatkathaṃ te mahādevād bhayabhājo jugupsitāt // MatsP_154.332

sravadraktavasābhyaktakapālakṛtabhūṣaṇāt
śvasadugrabhujaṃgendrakṛtabhūṣaṇabhīṣaṇāt // MatsP_154.333

śmaśānavāsino raudrapramathānugatāt sati
surendramukuṭavrātanighṛṣṭacaraṇo 'rihā // MatsP_154.334

harirasti jagaddhātā śrīkānto 'nantamūrtimān
nātho yajñabhujāmasti tathendraḥ pākaśāsanaḥ // MatsP_154.335

devatānāṃ nidhiścāsti jvalanaḥ sarvakāmakṛt
vāyurasti jagaddhātā yaḥ prāṇaḥ sarvadehinām // MatsP_154.336

tathā vaiśravaṇo rājā sarvārthamatimānvibhuḥ
ebhya ekatamaṃ kasmān na tvaṃ samprāptumicchasi // MatsP_154.337

utānyadehasaṃprāptyā sukhaṃ te manasepsitam
evametattavāpyatra prabhavo nākasaṃpadām
asminneva parāḥ sarvāḥ kalyāṇaprāptayastava // MatsP_154.338

piturevāsti tatsarvaṃ surebhyo yanna vidyate
atastatprāptaye kleśaḥ sa vāpyatrāphalastava // MatsP_154.339

prāyeṇa prārthito bhadre susvalpo hyatidurlabhaḥ
asya te vidhiyogasya dhātā kartātra caiva hi // MatsP_154.340

ityuktā sā tu kupitā munivaryeṣu śailajā
uvāca koparaktākṣī sphuradbhirdaśanacchadaiḥ // MatsP_154.341

asadgrahasya kā prītir vyasanasya kva yantraṇā
viparītārthaboddhāraḥ satpathe kena yojitāḥ // MatsP_154.342

evaṃ māṃ vettha duṣprajñāṃ hy asthānāsadgrahapriyām
na māṃ prativicāro 'sti yatrehāsadgrahāvitau // MatsP_154.343

prajāpatisamāḥ sarve bhavantaḥ sarvadarśinaḥ
nūnaṃ na vettha taṃ devaṃ śāśvataṃ jagataḥ prabhum // MatsP_154.344

ajamīśānamavyaktam ameyamahimodayam // MatsP_154.345

āstāṃ taddharmasadbhāvasaṃbodhastāvadadbhutaḥ
viduryaṃ na haribrahmapramukhā hi sureśvarāḥ // MatsP_154.346

yattasya vibhavātsvotthaṃ bhuvaneṣu vijṛmbhitam
prakaṭaṃ sarvabhūtānāṃ tadapyatra na vettha kim // MatsP_154.347

kasyaitadgaganaṃ bhūritaḥ kasyāgniḥ kasya mārutaḥ
kasya bhūḥ kasya varuṇaḥ kaścandrārkavilocanaḥ // MatsP_154.348

kasyārcayanti lokeṣu liṅgaṃ bhaktyā surāsurāḥ
yaṃ bruvantīśvaraṃ devā vidhīndrādyā maharṣayaḥ // MatsP_154.349

prabhāvaṃ prabhavaṃ caiṣa teṣāmapi na vettha kim
aditiḥ kasya māteyaṃ kasmājjāto janārdanaḥ // MatsP_154.350

aditeḥ kaśyapājjātā devā nārāyaṇādayaḥ
marīceḥ kaśyapaḥ putro hy aditirdakṣaputrikā // MatsP_154.351

marīciścāpi dakṣaśca putrau tau brahmaṇaḥ kila
brahmā hiraṇmayāttvaṇḍād divyasiddhivibhūtikam // MatsP_154.352

kasya prādurabhūddhyānāt prakṣubdhāḥ prākṛtāṃśakāḥ
prakṛtau tu tṛtīyāyāṃ madhudviḍjananakriyā // MatsP_154.353

jātā sasarja ṣaḍvargān buddhipūrvān svakarmajān
ajātako 'bhavadvedhā brahmaṇo 'vyaktajanmanaḥ // MatsP_154.354

yaḥ svayogena saṃkṣobhya prakṛtiṃ kṛtavānidam
brahmaṇaḥ siddhasarvārtham aiśvaryaṃ lokakartṛtām // MatsP_154.355

vidurviṣṇvādayo yacca svamahimnā sadaiva hi
kṛtvānyaṃ deham anyā dṛk tādṛk kṛtvā punarhariḥ // MatsP_154.356

kurute jagataḥ kṛtyam uttamādhamamadhyamam
evameva hi saṃsāro yo janmamaraṇātmakaḥ // MatsP_154.357

karmaṇaśca phalaṃ hyetan nānārūpasamudbhavam
atha nārāyaṇo devaḥ svakāṃ chāyāṃ samāśrayat // MatsP_154.358

tatpreritaḥ prakurute janma nānāprakārakam
sāpi karmaṇa evoktā preraṇā vivaśātmanām // MatsP_154.359

yathonmādādijuṣṭasya matireva hi sā bhavet
iṣṭānyeva yathārthāni viparītāni manyate // MatsP_154.360

lokasya vyavahāreṣu sṛṣṭeṣu sahate sadā
dharmādharmaphalāvāptau viṣṇureva nibodhitaḥ // MatsP_154.361

athānāditvamasyāsti sāmānyāttu tadātmanā
na hyasya jīvitaṃ dīrghaṃ dṛṣṭaṃ dehe tu kutracit // MatsP_154.362

bhavadbhiryasya no dṛṣṭam antaragramathāpi vā
dehināṃ dharma evaiṣa kvacijjāyetkacinmriyet // MatsP_154.363

kvacidgarbhagato naśyet kvacij jīvejjarāmayaḥ
kvacitsamāḥ śataṃ jīvet kvacidbālye vipadyate // MatsP_154.364

śatāyuḥ puruṣo yastu so 'nantaḥ svalpajanmanaḥ
jīvito na mriyatyagre tasmātso 'mara ucyate // MatsP_154.365

adṛṣṭajanmanidhanā hy evaṃ viṣṇvādayo matāḥ
etatsaṃśuddhamaiśvaryaṃ saṃsāre ko labhediha // MatsP_154.366

tatra kṣayādiyogāttu nānāścaryasvarūpiṇi
tasmāddivaścarānsarvān malinānsvalpabhūtikān // MatsP_154.367

nāhaṃ bhadrāḥ kilecchāmi ṛte śarvātpinākinaḥ
sthitaṃ ca tāratamyena prāṇināṃ paramaṃ tvidam // MatsP_154.368

dhībalaiśvaryakāryādipramāṇaṃ mahatāṃ mahat
yasmānna kiṃcidaparaṃ sarvaṃ yasmātpravartate // MatsP_154.369

yasyaiśvaryamanādyantaṃ tamahaṃ śaraṇaṃ gatā
eṣa me vyavasāyaśca dīrgho 'tiviparītakaḥ // MatsP_154.370

yāta vā tiṣṭhataivātha munayo madvidhāyakāḥ
evaṃ niśamya vacanaṃ devyā munivarāstadā // MatsP_154.371

ānandāśruparītākṣāḥ sasvajustāṃ tapasvinīm
ūcuśca paramaprītāḥ śailajāṃ madhuraṃ vacaḥ // MatsP_154.372

atyadbhutāsyaho putri jñānamūrtirivāmalā
prasādayati no bhāvaṃ bhavabhāvapratiśrayāt // MatsP_154.373

nanu vidmo vayaṃ tasya devasyaiśvaryamadbhutam
tvanniścayasya dṛḍhatāṃ vettuṃ vayamihāgatāḥ // MatsP_154.374

acirādeva tanvaṅgi kāmaste 'yaṃ bhaviṣyati
kvādityasya prabhā yāti ratnebhyaḥ kva dyutiḥ pṛthak // MatsP_154.375

ko 'rtho varṇālikāvyaktaḥ kathaṃ tvaṃ giriśaṃ vinā
yāmo naikābhyupāyane tamabhyarthayituṃ vayam // MatsP_154.376

asmākamapi vai so 'rthaḥ sutarāṃ hṛdi vartate
atastvameva sā buddhir yato nītistvameva hi // MatsP_154.377

ato niḥsaṃśayaṃ kāyaṃ śaṃkaro 'pi vidhāsyati
ityuktvā pūjitā yātā munayo girikanyayā // MatsP_154.378

prayayurgiriśaṃ draṣṭuṃ prasthaṃ himavato mahat
gaṅgāmbuplāvitātmānaṃ piṅgabaddhajaṭāsaṭam // MatsP_154.379

bhṛṅgānuyātapāṇisthamandārakusumasrajam
gireḥ samprāpya te prasthaṃ dadṛśuḥ śaṃkarāśramam // MatsP_154.380

praśāntāśeṣasattvaughaṃ navastimitakānanam
niḥśabdākṣobhasalilaprapātaṃ sarvatodiśam // MatsP_154.381

tatrāpaśyaṃstato dvāri vīrakaṃ vetrapāṇinam
sapta te munayaḥ pūjyā vinītāḥ kāryagauravāt // MatsP_154.382

ūcurmadhurabhāṣiṇyā vācā te vāgmināṃ varāḥ
draṣṭuṃ vayamihāyātāḥ śaraṇyaṃ gaṇanāyakam // MatsP_154.383

trilocanaṃ vijānīhi surakāryapracoditāḥ
tvameva no gatistattvaṃ yathā kālānatikramaḥ // MatsP_154.384

sā prārthanaiṣā prāyeṇa pratīhāramayaḥ prabhuḥ
ityukto munibhiḥ so 'tha gauravāttānuvāca saḥ // MatsP_154.385

savanasyāparāṃ saṃdhyāṃ snātuṃ mandākinījale
kṣaṇena bhavitā viprās tatra drakṣyatha śūlinam // MatsP_154.386

ityuktā munayastasthus te tatkālapratīkṣiṇaḥ
gambhīrāmbudharaṃ prāvṛṭtṛṣitāścātakā yathā // MatsP_154.387

tataḥ kṣaṇena niṣpannasamādhānakriyāvidhiḥ
vīrāsanaṃ bibhedeśo mṛgacarmanivāsitam // MatsP_154.388

tato vinīto jānubhyām avalambya mahīsthitim
uvāca vīrako devaṃ praṇāmaikasamāśrayaḥ // MatsP_154.389

samprāptā munayaḥ sapta tvāṃ draṣṭuṃ dīptatejasaḥ
vibho samādiśa draṣṭum avagantum ihārhasi
te 'bruvandevakāryeṇa tava darśanalālasāḥ // MatsP_154.390

ityukto dhūrjaṭistena vīrakeṇa mahātmanā
bhūbhaṅgasaṃjñayā teṣāṃ praveśājñāṃ dadau tadā // MatsP_154.391

mūrdhnaḥ kampena tānsarvān vīrako 'pi mahāmunīn
ājuhāvāvidūrasthān darśanāya pinākinaḥ // MatsP_154.392

tvarābaddhārdhacūḍāste lambamānājināmbarāḥ
viviśurvedikāṃ siddhāṃ giriśasya vibhūtibhiḥ // MatsP_154.393

baddhapāṇipuṭākṣiptanākapuṣpotkarāstataḥ
pinākipādayugalaṃ vandyaṃ nākanivāsinām // MatsP_154.394

tataḥ snigdhekṣitāḥ śāntā munayaḥ śūlapāṇinā
manmathāriṃ tato hṛṣṭāḥ samaṃ tuṣṭuvurādṛtāḥ // MatsP_154.395

aho kṛtārthā vayameva sāṃprataṃ sureśvaro 'pyatra varo bhaviṣyati
bhavatprasādāmalavārisekataḥ phalena kācit tapasā niyujyate // MatsP_154.396

jayatyasau dhanyataro himācalas tadāśrayaṃ yasya sutā tapasyati
sa daityarājo 'pi mahāphalodayo vimūlitāśeṣasuro hi tārakaḥ // MatsP_154.397

tvadīyamaṃśaṃ pravilokya kalmaṣāt svakaṃ śarīraṃ parimokṣyate hi yaḥ
sa dhanyadhīrlokapitā caturmukho hariśca yatsaṃbhramavahnidīpitaḥ // MatsP_154.398

tvadaṅghriyugmaṃ hṛdayena bibhrato mahābhitāpapraśamaikahetukam
tvameva caiko vividhākṛtakriyaḥ kileti vācā vidhurair vibhāṣyate // MatsP_154.399

athādya ekastvamavādi nānyathā jagattathā nirghṛṇatāṃ tava spṛśet
na vetsi vā duḥkhamidaṃ prajātmakaṃ vihanyate te khalu sarvataḥ kriyā // MatsP_154.400

upekṣase cej jagatāmupadravaṃ dayāmayatvaṃ tava kena kathyate
svayogamāyāmahimāguhāśrayaṃ na vidyate nirmalabhūtigauravam // MatsP_154.401

vayaṃ ca te dhanyatarāḥ śarīriṇāṃ yadīdṛśaṃ tvāṃ pravilokayāmahe
adarśanaṃ tena manoratho yathā prayāti sāphalyatayā manogatam // MatsP_154.402

jagadvidhānaikavidhau jaganmukhe kariṣyase 'to balabhiccarā vayam
vinemuritthaṃ munayo visṛjya tāṃ giraṃ girīśaśrutibhūmisaṃnidhau // MatsP_154.403

utkṛṣṭakedāra ivāvanītale subījamuṣṭiṃ suphalāya karṣakāḥ // MatsP_154.404

teṣāṃ śrutvā tu tāṃ ramyāṃ prakramopakramakriyām
vācaṃ vācaspatistuṣṭaḥ provāca smitasundarīm // MatsP_154.405

jāne lokavidhānasya kanyā satkāryamuttamam
jātā prāleyaśailasya saṃketakanirūpaṇāḥ // MatsP_154.406

satyamutkaṇṭhitāḥ sarve devakāryārthamudyatāḥ
teṣāṃ tvaranti cetāṃsi kiṃtu kāryaṃ vivakṣitam // MatsP_154.407

lokayātrānugantavyā viśeṣeṇa vicakṣaṇaiḥ
sevante te yato dharmaṃ tatprāmāṇyātpare sthitāḥ // MatsP_154.408

ityuktā munayo jagmus tvaritāstu himācalam
tatra te pūjitāstena himaśailena sādaram
ūcurmunivarāḥ prītāḥ svalpavarṇaṃ tvarānvitāḥ // MatsP_154.409

devo duhitaraṃ sākṣāt pinākī tava mārgate
tacchīghraṃ pāvayātmānam āhutyevānalārpaṇāt // MatsP_154.410

kāryametacca devānāṃ suciraṃ parivartate
jagaduddharaṇāyaiṣa kriyatāṃ vai samudyamaḥ // MatsP_154.411

ityuktastaistadā śailo harṣāviṣṭo 'vadanmunīn
asamartho 'bhavadvaktum uttaraṃ prārthayañchivam // MatsP_154.412

tato menā munīnvīkṣya provāca snehaviklavā
duhitustānmunīṃścaiva caraṇāśrayam arthavit // MatsP_154.413

yadarthaṃ duhiturjanma necchantyapi mahāphalam
tadevopasthitaṃ sarvaṃ prakrameṇaiva sāṃpratam // MatsP_154.414

kulajanmavayorūpavibhūtyṛddhiyuto 'pi yaḥ
varastasyāpi cāhūya sutā deyā hyayācataḥ // MatsP_154.415

tatsamastatapoghoraṃ kathaṃ putrī prayāsyati
putrīvākyādyadatrāsti vidheyaṃ tadvidhīyatām // MatsP_154.416

ityuktā munayaste tu priyayā himabhūbhṛtaḥ
ūcuḥ punarudārārthaṃ nārīcittaprasādakam // MatsP_154.417

aiśvaryamavagacchasva śaṃkarasya surāsuraiḥ
ārādhyamānapādābjayugalatvātsunirvṛtaiḥ // MatsP_154.418

yasyopayogi yadrūpaṃ sā ca tatprāptaye ciram
ghoraṃ tapasyate bālā tena rūpeṇa nirvṛtiḥ // MatsP_154.419

yastadvratāni divyāni nayiṣyati samāpanam
tatra sāvahitā tāvat tasmāt saiva bhaviṣyati // MatsP_154.420

ityuktvā giriṇā sārdhaṃ te yayuryatra śailajā
jitārkajvalanajvālā tapastejomayī hyumā // MatsP_154.421

procustāṃ munayaḥ snigdhaṃ saṃmānya pathamāgatam
ramyaṃ priyaṃ manohāri mā rūpaṃ tapasā daha // MatsP_154.422

prātaste śaṃkaraḥ pāṇim eṣa putri grahīṣyati
vayamarthitavantaste pitaraṃ pūrvamāgatāḥ // MatsP_154.423

pitrā saha gṛhaṃ gaccha vayaṃ yāmaḥ svamandiram // MatsP_154.424

ityuktā tapasaḥ satyaṃ phalamastīti cintya sā
tvaramāṇā yayau veśma piturdivyārthaśobhitam // MatsP_154.425

sā tatra rajanīṃ mene varṣāyutasamāṃ satī
haradarśanasaṃjātamahotkaṇṭhā himādrijā // MatsP_154.426

tato muhūrte brāhme tu tasyāścakruḥ surastriyaḥ
nānāmaṅgalasaṃdohān yathāvatkramapūrvakam // MatsP_154.427

divyamaṇḍanamaṅgānāṃ mandire bahumaṅgale
upāsata giriṃ mūrtā ṛtavaḥ sārvakāmikāḥ // MatsP_154.428

vāyavo vāridāścāsan saṃmārjanavidhau gireḥ
harmyeṣu śrīḥ svayaṃ devī kṛtanānāprasādhanā // MatsP_154.429

kāntiḥ sarveṣu bhāveṣu ṛddhiścābhavadākulā
cintāmaṇiprabhṛtayo ratnāḥ śailaṃ samantataḥ // MatsP_154.430

upatasthurnagāścāpi kalpakāmamahādrumāḥ
oṣadhyo mūrtimatyaśca divyauṣadhisamanvitāḥ // MatsP_154.431

rasāśca dhātavaścaiva sarve śailasya kiṃkarāḥ
kiṃkarāstasya śailasya vyagrāścājñānuvartinaḥ // MatsP_154.432

nadyaḥ samudrā nikhilāḥ sthāvaraṃ jaṅgamaṃ ca yat
tatsarvaṃ himaśailasya mahimānamavardhayat // MatsP_154.433

abhavanmunayo nāgā yakṣagandharvakiṃnarāḥ
śaṃkarasyāpi vibudhā gandhamādanaparvate // MatsP_154.434

sarve maṇḍanasaṃbhārās tasthurnirmalamūrtayaḥ
śarvasyāpi jaṭājūṭe candrakhaṇḍaṃ pitāmahaḥ // MatsP_154.435

babandha praṇayodāravisphāritavilocanaḥ
kapālamālāṃ vipulāṃ cāmuṇḍā mūrdhnyabandhayat // MatsP_154.436

uvāca cāpi vacanaṃ putraṃ janaya śaṃkara
yo daityendrakulaṃ hatvā māṃ raktaistarpayiṣyati // MatsP_154.437

saurir jvalacchiroratnamukuṭaṃ cānalolbaṇam
bhujagābharaṇaṃ gṛhya sajjaṃ śaṃbhoḥ puro 'bhavat // MatsP_154.438

śakro gajājinaṃ tasya vasābhyaktāgrapallavam
dadhre sarabhasaṃ svidyad vistīrṇamukhapaṅkajam // MatsP_154.439

vāyuśca vipulaṃ tīkṣṇaśṛṅgaṃ himagiriprabham
vṛṣaṃ vibhūṣayāmāsa harayānaṃ mahaujasam // MatsP_154.440

vitenurnayanāntaḥsthāḥ śambhoḥ sūryānalendavaḥ
svāṃ dyutiṃ lokanāthasya jagataḥ karmasākṣiṇaḥ // MatsP_154.441

citābhasma samādhāya kapāle rajataprabham
manujāsthimayīṃ mālām ābabandha ca pāṇinā // MatsP_154.442

pretādhipaḥ puro dvāre sagadaḥ samavartata
nānākāramahāratnabhūṣaṇaṃ dhanadāhṛtam // MatsP_154.443

vihāyodagrasarpendrakaṭakena svapāṇinā
karṇottaṃsaṃ cakāreśo vāsukiṃ takṣakaṃ svayam // MatsP_154.444

jalādhīśāhṛtāṃ sthāsnuprasūnāveṣṭitāṃ pṛthak
tatastu te gaṇādhīśā vinayāttatra vīrakam // MatsP_154.445

procurvyagrākṛte tvaṃ gāṃ samāvedaya śūline
niṣpannābharaṇaṃ devaṃ prasādhyeśaṃ prasādhanaiḥ // MatsP_154.446

sapta vāridhayastasthuḥ kartuṃ darpaṇavibhramam
tato vilokitātmānaṃ mahāmbudhijalodare // MatsP_154.447

dharāmāliṅgya jānubhyāṃ sthāṇuṃ provāca keśavaḥ
śobhase deva rūpeṇa jagadānandadāyinā // MatsP_154.448

mātaraḥ prerayan kāmavadhūṃ vaidhavyacihnitām
kālo 'yamiti cālakṣya prakāreṅgitasaṃjñayā // MatsP_154.449

tatastāścoditā devam ūcuḥ prahasitānanāḥ
ratiḥ purastava prāptā nābhāti madanojjhitā // MatsP_154.450

tatastāṃ saṃnirvāyāha vāmahastāgrasaṃjñayā
prayāṇaṃ girijāvaktradarśanotsukamānasaḥ // MatsP_154.451

tato haro himagirikandarākṛtiṃ sitaṃ kaśāmṛduhatibhiḥ pracodayat
mahāvṛṣaṃ gaṇatumulāhitekṣaṇaṃ sa bhūdharānaśaniriva prakampayan // MatsP_154.452

tato harirdrutapadapaddhatiḥ puraḥ puraḥsarāndrumanikareṣu saṃśritān
dharārajaḥśabalitabhūṣaṇo 'bravīt prayāta mā kuruta patho 'sya saṃkaṭam // MatsP_154.453

prabhoḥ punaḥ prathamaniyogamūrjayan suto 'bravīd bhrukuṭimukho 'pi vīrakaḥ
viyaccarā viyati kimasti kāntakaṃ prayāta no dharaṇidharāvidūrataḥ // MatsP_154.454

mahārṇavāḥ kuruta śilopamaṃ payaḥ suradviṣāgamanamahātikardamam
gaṇeśvarāś capalatayā na gamyatāṃ sureśvaraiḥ sthiramatibhir nirīkṣyate // MatsP_154.455

na bhṛṅgiṇā svatanumavekṣya nīyate pinākinaḥ pṛthumukhamaṇḍam agrataḥ
vṛthā yamaḥ prakaṭitadantakoṭaraṃ tvamāyudhaṃ vahasi vihāya saṃbhramam // MatsP_154.456

padaṃ na yadrathaturagaiḥ puradviṣaḥ pramucyate bahutaramātṛsaṃkulam
amī surāḥ pṛthaganuyāyibhirvṛtāḥ padātayo dviguṇapathān harapriyāḥ // MatsP_154.457

svavāhanaiḥ pavanavidhūtacāmaraiś caladhvajairvrajata vihāraśālibhiḥ
surāḥ svakaṃ kimiti sarāgamūrjitaṃ vicāryate niyatalayatrayānugam // MatsP_154.458

na kiṃnarair abhibhavituṃ hi śakyate vibhūṣaṇacayasamudbhavo dhvaniḥ
ajātijāḥ kimiti na ṣaḍjamadhyam apṛthusvaraṃ bahutaramatra vakṣyate // MatsP_154.459

natānatānatanatatānatāṃ gatāḥ pṛthaktayā samayakṛtā vibhinnatām
viśaṅkitā bhavadatibhedaśīlinaḥ prayāntyamī drutapadameva gauḍakāḥ // MatsP_154.460

visaṃhatāḥ kimiti na ṣāḍgavādayaḥ svagītakair lalitapadaprayogajaiḥ
prabhoḥ puro bhavati hi yasya cākṣataṃ samudgatārthakamiti tatpratīyate // MatsP_154.461

amī pṛthagviracitaramyarāsakaṃ vilāsino bahugamakasvabhāvakam
prayuñjate giriśayaśovisāriṇaṃ prakīrṇakaṃ bahutaranāgajātayaḥ // MatsP_154.462

amī kathaṃ kakubhi kathāḥ pratikṣaṇaṃ dhvananti te vividhavadhūvimiśritāḥ
na jātayo dhvanimurajāsamīritā na mūrchitāḥ kimiti ca mūrchanātmakāḥ // MatsP_154.463

śrutipriyakramagatibhedasādhanaṃ tatādikaṃ kimiti na tumbareritam /
na hanyate bahuvidhavādyaḍambaraṃ prakīrṇavīṇāmurajādi nāma yat // MatsP_154.464*

itīrate girimavadhānaśālinaḥ surāsurāḥ sapadi tu vīrakājñayā
niyāmitāḥ prayayuratīva harṣitāś carācaraṃ jagadakhilaṃ hyapūrayan // MatsP_154.465

iti stanatkakubhi rasanmahārṇave stanadghane vidalitaśailakaṃdare
jagatyabhūttumula ivākulīkṛtaḥ pinākinā tvaritagatena bhūdharaḥ // MatsP_154.466

parijvalatkanakasahasratoraṇaṃ kvacinmilanmarakataveśmavedikam
kvacit kvacid vimalavidūravedikaṃ kvacid galajjaladhararamyanirjharam // MatsP_154.467

caladdhvajapravarasahasramaṇḍitaṃ suradrumastabakavikīrṇacatvaram
sitāsitāruṇarucidhātuvarṇikaṃ śriyojjvalaṃ pravitatamārgagopuram // MatsP_154.468

vijṛmbhitāpratimadhvanivāridaṃ sugandhibhiḥ purapavanairmanoharam /
haro mahāgirinagaraṃ samāsadatkṣaṇādiva pravarasurāsurastutaḥ // MatsP_154.469*

taṃ praviśantamagātpravilokya vyākulatāṃ nagaraṃ giribhartuḥ
vyagrapurandhrijanaṃ jayayuktaṃ dhāvitamārgajanākularathyam // MatsP_154.470

harmyagavākṣagatāmaranārīlocananīlasaroruhamālam
suprakaṭā samadṛśyata kācit svābharaṇāṃśuvitānavigūḍhā // MatsP_154.471

kāpyakhilīkṛtamaṇḍanabhūṣā tyaktasakhīpraṇayā haram aikṣat
kāciduvāca kalaṃ gatamānā kātaratāṃ sakhi mā kuru mūḍhe // MatsP_154.472

dagdhamanobhava eva pinākī kāmayate svayameva vihartum
kācidapi svayameva patantī prāha parāṃ virahaskhalitāṅgīm // MatsP_154.473

mā capale madanavyatiṣaṅgaṃ śaṃkarajaṃ skhalanena vada tvam
kāpi kṛtavyavadhānamadṛṣṭvā yuktivaśādgiriśo hyayamūce // MatsP_154.474

eṣa sa yatra sahasramakhādyā nākasadāmadhipāḥ svayamuktaiḥ
nāmabhir indujaṭaṃ nijasevāprāptaphalāya natāstu ghaṭante // MatsP_154.475

eṣa na caiṣa sa eṣa yadagre carmaparītatanuḥ śaśimaulī
dhāvati vajradharo 'mararājo mārgamamuṃ vivṛtīkaraṇāya // MatsP_154.476

eṣa sa padmabhavo 'yamupetya prāṃśujaṭāmṛgacarmanigūḍhaḥ
sapraṇayaṃ karaghaṭṭitavaktraḥ kiṃciduvāca mitaṃ śrutimūle // MatsP_154.477

evamabhūtsuranārikulānāṃ cittavisaṃṣṭhulatā gururāgāt
śaṃkarasaṃśrayaṇād girijāyājanmaphalaṃ paramaṃ tviti cocuḥ // MatsP_154.478

tato himagirerveśma viśvakarmaniveditam
mahānīlamayastambhaṃ jvalatkāñcanakuṭṭimam // MatsP_154.479

muktājālapariṣkāraṃ jvalitauṣadhidīpitam
krīḍodyānasahasrāḍhyaṃ kāñcanāmbujadīrghikam // MatsP_154.480

mahendrapramukhāḥ sarve surā dṛṣṭvā tadadbhutam
netrāṇi saphalānyadya manobhiriti te dadhuḥ // MatsP_154.481

vimardakṣīṇakeyūrā hariṇā dvāri rodhitāḥ
kathaṃcitpramukhāstatra viviśurnākavāsinaḥ // MatsP_154.482

praṇatenācalendreṇa pūjito 'tha caturmukhaḥ
cakāra vidhinā sarvaṃ vidhimantrapuraḥsaram // MatsP_154.483

śarvasya pāṇigrahaṇam agnisākṣikamakṣatam
dātā mahībhṛtāṃ nātho hotā devaścaturmukhaḥ // MatsP_154.484

varaḥ paśupatiḥ sākṣāt kanyā viśvāraṇistathā
carācarāṇi bhūtāni surāsuravarāṇi ca // MatsP_154.485

tatrāpyete niyamato hy abhavanvyagramūrtayaḥ
mumocābhinavānsarvān sasyaśālīnrasauṣadhīḥ // MatsP_154.486

vyagrā tu pṛthivī devī sarvabhāvamanoramā
gṛhītvā varuṇaḥ sarvaratnānyābharaṇāni ca // MatsP_154.487

puṇyāni ca pavitrāṇi nānāratnamayāni tu
tasthau sābharaṇo devo harṣadaḥ sarvadehinām // MatsP_154.488

dhanadaścāpi divyāni haimānyābharaṇāni ca
jātarūpavicitrāṇi prayataḥ samupasthitaḥ // MatsP_154.489

vāyurvavau susurabhiḥ sukhasaṃsparśano vibhuḥ
chatramindukarodbhāsi susitaṃ ca śatakratuḥ // MatsP_154.490

jagrāha muditaḥ sragvī bāhubhirbahubhūṣaṇaiḥ
jagurgandharvamukhyāśca nanṛtuścāpsarogaṇāḥ // MatsP_154.491

vādayanto 'timadhuraṃ jagur gandharvakiṃnarāḥ
mūrtāśca ṛtavastatra jaguśca nanṛtuśca vai // MatsP_154.492

capalāśca gaṇāstasthur lolayanto himācalam
uttiṣṭhankramaśaścātra viśvabhugbhaganetrahā // MatsP_154.493

cakāraudvāhikaṃ kṛtyaṃ patnyā saha yathocitam
dattārgho girirājena suravṛndair vinoditaḥ // MatsP_154.494

avasattāṃ kṣapāṃ tatra patnyā saha purāntakaḥ
tato gandharvagītena nṛtyenāpsarasāmapi // MatsP_154.495

stutibhir devadaityānāṃ vibuddho vibudhādhipaḥ
āmantrya himaśailendraṃ prabhāte comayā saha
jagāma mandaragiriṃ vāyuvegena śṛṅgiṇā // MatsP_154.496

tato gate bhagavati nīlalohite sahomayā ratimalabhanna bhūdharaḥ
sabāndhavo bhavati ca kasya no mano vihvalaṃ ca jagati hi kanyakāpituḥ // MatsP_154.497

jvalanmaṇisphaṭikahāṭakotkaṭaṃ sphuṭadyuti sphaṭikagopuraṃ puram
haro girau ciramanukalpitaṃ tadā visarjitāmaranivaho 'viśatsvakam // MatsP_154.498

tadomāsahito devo vijahāra bhagākṣihā
purodyāneṣu ramyeṣu vivikteṣu vaneṣu ca // MatsP_154.499

suraktahṛdayo devyā makarāṅkapuraḥsaraḥ
tato bahutithe kāle sutakāmā gireḥ sutā // MatsP_154.500

sakhībhiḥ sahitā krīḍāṃ cakre kṛtrimaputrakaiḥ
kadācidgandhatailena gātramabhyajya śailajā // MatsP_154.501

cūrṇairudvartayāmāsa malināntaritāṃ tanum
tadudvartanakaṃ gṛhya naraṃ cakre gajānanam // MatsP_154.502

putrakaṃ krīḍatī devī taṃ cāpyarpayadambhasi
jāhnavyāstu śivāsakhyās tataḥ so 'bhūdbṛhadvapuḥ // MatsP_154.503

kāyenātiviśālena jagadāpūrayattadā
putretyuvāca te devī putretyūce ca jāhnavī // MatsP_154.504

gāṅgeya iti devaistu pūjito 'bhūdgajānanaḥ
vināyakādhipatyaṃ ca dadāvasya pitāmahaḥ // MatsP_154.505

punaḥ sā krīḍanaṃ cakre putrārthaṃ varavarṇinī
manojñamaṅkuraṃ rūḍham aśokasya śubhānanā // MatsP_154.506

vardhayāmāsa taṃ cāpi kṛtasaṃskāramaṅgalā
bṛhaspatimukhairviprair divaspatipurogamaiḥ // MatsP_154.507

tato devaiśca munibhiḥ proktā devī tvidaṃ vacaḥ
bhavāni bhavatī bhavyā sambhūtā lokabhūtaye // MatsP_154.508

prāyaḥ sutaphalo lokaḥ putrapautraiśca labhyate
aputrāśca prajāḥ prāyo dṛśyante daivahetavaḥ // MatsP_154.509

adhunā darśite mārge maryādāṃ kartumarhasi
phalaṃ kiṃ bhavitā devi kalpitaistaruputrakaiḥ
ityuktā harṣapūrṇāṅgī provācomā śubhāṃ giram // MatsP_154.510

evaṃ nirudake deśe yaḥ kūpaṃ kārayedbudhaḥ
bindau bindau ca toyasya vasetsaṃvatsaraṃ divi // MatsP_154.511

daśakūpasamā vāpī daśavāpīsamo hradaḥ
daśahradasamaḥ putro daśaputrasamo drumaḥ
eṣaiva mama maryādā niyatā lokabhāvinī // MatsP_154.512

ityuktāstu tato viprā bṛhaspatipurogamāḥ
jagmuḥ svamandirāṇyeva bhavānīṃ vandya sādaram // MatsP_154.513

gateṣu teṣu devo 'pi śaṃkaraḥ parvatātmajām
pāṇinālambya vāmena śanaiḥ prāveśayacchubhām // MatsP_154.514

cittaprasādajananaṃ prāsādamanugopuram
lambamauktikadāmānaṃ mālikākulavedikam // MatsP_154.515

nirdhautakaladhautaṃ ca krīḍāguhamanoramam
prakīrṇakusumāmodamattālikulakūjitam // MatsP_154.516

kiṃnarodgītasaṃgītagṛhāntaritabhittikam
sugandhidhūpasaṃghātamanaḥprārthyamalakṣitam // MatsP_154.517

krīḍanmayūranārībhir vṛtaṃ vai tatavādibhiḥ
haṃsasaṃghātasaṃghuṣṭaṃ sphaṭikastambhavedikam // MatsP_154.518

anāvilamasaṃbhrāntyā bahuśaḥ kiṃnarākulam
śukairyatrābhihanyante padmarāgavinirmitāḥ // MatsP_154.519

bhittayo dāḍimabhrāntyā pratibimbitamauktikāḥ
tatrākṣakrīḍayā devī vihartumupacakrame // MatsP_154.520

svacchendranīlabhūbhāge krīḍane yatra dhiṣṭhitau
vapuḥsahāyatāṃ prāptau vinodarasanirvṛtau // MatsP_154.521

evaṃ prakrīḍatostatra devīśaṃkarayostadā
prādurbhavanmahāśabdas tadgṛhodaragocaraḥ // MatsP_154.522

tacchrutvā kautukāddevī kimetaditi śaṃkaram
papraccha taṃ śubhatanur haraṃ vismayapūrvakam // MatsP_154.523

uvāca devīṃ naitatte dṛṣṭapūrvaṃ suvismite
ete gaṇeśāḥ krīḍante śaile 'sminmatpriyāḥ sadā // MatsP_154.524

tapasā brahmacaryeṇa niyamaiḥ kṣetrasevanaiḥ
yairahaṃ toṣitaḥ pūrvaṃ ta ete manujottamāḥ // MatsP_154.525

matsamīpamanuprāptā mama hṛdyāḥ śubhānane
kāmarūpā mahotsāhā mahārūpaguṇānvitāḥ // MatsP_154.526

karmabhirvismayaṃ teṣāṃ prayāmi balaśālinām
carācarasya jagataḥ sṛṣṭisaṃharaṇakṣamāḥ // MatsP_154.527

brahmaviṣṇvindragandharvaiḥ sakiṃnaramahoragaiḥ
samāvṛto 'pyahaṃ nityaṃ naibhirvirahito rame // MatsP_154.528

hṛdyā me cārusarvāṅgi ta ete krīḍitā girau
ityuktā tu tato devī tyaktvā tadvismayākulā // MatsP_154.529

gavākṣāntaramāsādya prekṣate vismitānanā
yāvantaste kṛśā dīrghā hrasvāḥ sthūlā mahodarāḥ // MatsP_154.530

vyāghrebhavadanāḥ kecit kecinmeṣājarūpiṇaḥ
anekaprāṇirūpāśca jvālāsyāḥ kṛṣṇapiṅgalāḥ // MatsP_154.531

saumyā bhīmāḥ smitamukhāḥ kṛṣṇapiṅgajaṭāsaṭāḥ
nānāvihaṅgavadanā nānāvidhamṛgānanāḥ // MatsP_154.532

kauśeyacarmavasanā nagnāścānye virūpiṇaḥ
gokarṇā gajakarṇāśca bahuvaktrekṣaṇodarāḥ // MatsP_154.533

bahupādā bahubhujā divyanānāstrapāṇayaḥ
anekakusumāpīḍā nānāvyālavibhūṣaṇāḥ // MatsP_154.534

vṛkānanāyudhadharā nānākavacabhūṣaṇāḥ
vicitravāhanārūḍhā divyarūpā viyaccarāḥ // MatsP_154.535

vīṇāvādyamukhodghuṣṭā nānāsthānakanartakāḥ
gaṇeśāṃstāṃstathā dṛṣṭvā devī provāca śaṃkaram // MatsP_154.536

gaṇeśāḥ katisaṃkhyātāḥ kiṃnāmānaḥ kimātmakāḥ
ekaikaśo mama brūhi dhiṣṭhitā ye pṛthakpṛthak // MatsP_154.537

koṭisaṃkhyā hyasaṃkhyātā nānāvikhyātapauruṣāḥ
jagadāpūritaṃ sarvair ebhirbhīmairmahābalaiḥ // MatsP_154.538

siddhakṣetreṣu rathyāsu jīrṇodyāneṣu veśmasu
dānavānāṃ śarīreṣu bāleṣūnmattakeṣu ca
ete viśanti muditā nānāhāravihāriṇaḥ // MatsP_154.539

ūṣmapāḥ phenapāścaiva dhūmapā madhupāyinaḥ
raktapāḥ sarvabhakṣāśca vāyupā hyambubhojanāḥ // MatsP_154.540

geyanṛtyopahārāśca nānāvādyaravapriyāḥ
na hyeṣāṃ vai anantatvād guṇānvaktuṃ hi śakyate // MatsP_154.541

mārgatvaguttarāsaṅgaśuddhāṅgo muñjamekhalī
mānaśilena kalkena capalo rañjitānanaḥ // MatsP_154.542

pinaddhotpalasragdāmā sukānto madhurākṛtiḥ
pāṣāṇaśakalottānakāṃsyatālapravartakaḥ // MatsP_154.543

asau gaṇeśvaro devaḥ kiṃnāmā kiṃnarānugaḥ
ya eṣa gaṇagīteṣu dattakarṇo muhurmuhuḥ // MatsP_154.544

sa eṣa vīrako devi sadā maddhṛdayapriyaḥ
nānāścaryaguṇādhāro gaṇeśvaragaṇārcitaḥ // MatsP_154.545

īdṛśasya sutasyāsti mamotkaṇṭhā purāntaka
kadāham īdṛśaṃ putraṃ drakṣyāmyānandadāyinam // MatsP_154.546

eṣa eva sutaste 'stu nayanānandahetukaḥ
tvayā mātrā kṛtārtho 'stu vīrako 'pi sumadhyame // MatsP_154.547

ityuktā preṣayāmāsa vijayāṃ harṣaṇotsukā
vīrakānayanāyāśu duhitā himabhūbhṛtaḥ // MatsP_154.548

sāvaruhya tvarāyuktā prāsādādambaraspṛśaḥ
vijayovāca gaṇapaṃ gaṇamadhye pravartitā // MatsP_154.549

ehi vīraka cāpalyāt tvayā devaḥ prakopitaḥ
kimuttaraṃ vadatyarthe nṛtyaraṅge tu śailajā // MatsP_154.550

ityuktastyaktapāṣāṇaśakalo mārjitānanaḥ
āhūtastu tayodbhūtamūlaprastāvaśaṃsakaḥ // MatsP_154.551

devyāḥ samīpamāgacchad vijayānuguptaḥ śanaiḥ
prāsādaśikharātphullaraktāmbujanibhadyutiḥ // MatsP_154.552

taṃ dṛṣṭvā prasrutānalpasvādukṣīrapayodharā
girijovāca sasnehaṃ girā madhuravarṇayā // MatsP_154.553

ehyehi yāto 'si me putratāṃ devadevena datto 'dhunā vīraka || MatsP_154.554

ityevamaṅke nidhāyātha taṃ paryacumbatkapole kalavādinam || MatsP_154.555

mūrdhnyupāghrāya saṃmārjya gātrāṇi bhūṣayāmāsa divyaiḥ svayaṃ bhūṣaṇaiḥ kiṅkiṇīmekhalānūpurair māṇikyakeyūrahārorumūlaguṇaiḥ || MatsP_154.556

komalaiḥ pallavaiścitritaiścārubhir divyamantrodbhavais tasya śubhaistato bhūribhiścākaronmiśrasiddhārthakair aṅgarakṣāvidhim || MatsP_154.557

evamādāya covāca kṛtvā srajaṃ mūrdhni gorocanāpatrabhaṅgojjvalam || MatsP_154.558

gaccha gacchādhunā krīḍa sārdhaṃ gaṇairapramatto nage śvabhravarja śanairvyālamālākulāḥ śailasānudrumadantibhir bhinnasārāḥ pare saṅginaḥ || MatsP_154.559

jāhnavīyaṃ jalaṃ kṣubdhatoyākulaṃ kūlaṃ mā viśethā bahuvyāghraduṣṭe vane || MatsP_154.560

vatsāsaṃkhyeṣu durgā gaṇeśeṣvetasminvīrake putrabhāvopatuṣṭāntaḥkaraṇā tiṣṭhatu || MatsP_154.561

svasya pitṛjanaprārthitaṃ bhavyamāyātibhāvinyasau bhavyatā || MatsP_154.562

so 'pi nirvartya sarvān gaṇān sasmayamāha bālatvalīlārasāviṣṭadhīḥ || MatsP_154.563

eṣa mātrā svayaṃ me kṛtabhūṣaṇo 'tra eṣa paṭaḥ pāṭalairbindubhiḥ sinduvārasya puṣpairiyaṃ mālatīmiśritā mālikā me śirasyāhitā || MatsP_154.564

ko 'yamātodyadhārī gaṇastasya dāsyāmi hastādidaṃ krīḍanam || MatsP_154.565

dakṣiṇātpaścimaṃ paścimāduttaramuttarātpūrvamabhyetya sakhyā yutā prekṣatī taṃ gavākṣāntarādvīrakaṃ śailaputrī bahiḥ krīḍanaṃ yajjaganmāturapyeṣa cittabhramaḥ || MatsP_154.566

putralubdho janastatra ko mohamāyāti na svalpacetā jaḍo māṃsaviṇmūtrasaṃghātadehaḥ || MatsP_154.567

draṣṭumabhyantare nākavāseśvarair indumauliṃ praviṣṭeṣu kakṣāntaram || MatsP_154.568

vāhanātyāvarohā gaṇāstairyuto lokapālāstramūrto hyayaṃ khaḍgo vikhaḍgakaro nirmamaḥ kṛtāntaḥ kasya kenāhato brūta maune bhavanto 'stradaṇḍena kiṃ duḥspṛhāḥ || MatsP_154.569

bhīmamūrtyānanenāsti kṛtyaṃ girau ya eṣo 'strajñena kiṃ vadhyate || MatsP_154.570

mā vṛthā lokapālānugacittatā evam evaitad ityūcurasmai tadā devatāḥ || MatsP_154.571

devadevānugaṃ vīrakaṃ lakṣaṇā prāha devī vanaṃ parvatā nirjharāṇyagnidevyānyatho bhūtapā nirjharāmbhonipāteṣu nimajjata || MatsP_154.572

puṣpajālāvanaddheṣu dhāmasvapi prottuṅganānādrikuñjeṣvanugarjantu hemārutāsphoṭasaṃkṣepaṇāt kāmataḥ || MatsP_154.573

kāñcanottuṅgaśṛṅgāvarohakṣitau hemareṇūtkarāsaṅgadyutiṃ khecarāṇāṃ vanādhāyini ramye bahurūpasaṃpatprakare gaṇānvāsitaṃ mandarakandare sundaramandārapuṣpapravālāmbuje siddhanārībhir āpītarūpāmṛtaṃ vistṛtair netrapātrair anunmeṣibhir vīrake śailaputrī nimeṣāntarād asmaratputragṛdhrī vinodārthinī || MatsP_154.574

so 'pi tādṛkkṣaṇāvāptapuṇyodayo yo 'pi janmāntarasyātmajatvaṃ gataḥ krīḍatastasya tṛptiḥ kathaṃ jāyate yo 'pi bhāvijagadvedhasā tejasaḥ kalpitaḥ pratikṣaṇaṃ divyagītakṣaṇo nṛtyalolo gaṇeśaiḥ praṇataḥ || MatsP_154.575

kṣaṇaṃ siṃhanādākule gaṇḍaśaile sṛjadratnajāle bṛhatsālatāle
kṣaṇaṃ phullanānātamālālikāle kṣaṇaṃ vṛkṣamūle vilolo marāle // MatsP_154.576

kṣaṇe svalpapaṅke jale paṅkajāḍhye kṣaṇaṃ māturaṅke śubhe niṣkalaṅke
parikrīḍate bālalīlāvihārī gaṇeśādhipo devatānandakārī
nikuñjeṣu vidyādharairgītaśīlaḥ pinākīva līlāvilāsaiḥ salīlaḥ // MatsP_154.577

prakāśya bhuvanābhogī tato dinakare gate
deśāntaraṃ tadā paścād dūramastāvanīdharam // MatsP_154.578

udayāste purobhāvī yo hi cāste 'vanīdharaḥ
mitratvamasya sudṛḍhaṃ hṛdaye paricintyatām // MatsP_154.579

nityamārādhitaḥ śrīmān pṛthumūlaḥ samunnataḥ
nākarotsevituṃ merur upahāraṃ patiṣyataḥ // MatsP_154.580

jale 'pyeṣā vyavastheti saṃśayetākhilaṃ budhaḥ
dināntānugato bhānuḥ svajanatvamapūrayat // MatsP_154.581

saṃdhyābaddhāñjalipuṭā munayo 'bhimukhā ravim
yācantyāgamanaṃ śīghraṃ nivāryātmani bhāvitām // MatsP_154.582

vyajṛmbhata tathā loke kramādvaibhāvaraṃ tamaḥ
kuṭilasyeva hṛdaye kāluṣyaṃ dūṣayanmanaḥ // MatsP_154.583

jvalatphaṇiphaṇāratnadīpoddyotitabhittike
śayanaṃ śaśisaṃghātaśubhravastrottaracchadam // MatsP_154.584

nānāratnadyutilasacchakracāpaviḍambakam
ratnakiṅkiṇikājālaṃ lambamuktākalāpakam // MatsP_154.585

kamanīyacalallolavitānācchāditāmbaram
mandire mandasaṃcāraḥ śanairgirisutāyutaḥ // MatsP_154.586

tasthau girisutābāhulatāmīlitakaṃdharaḥ
śaśimaulisitajyotsnā śucipūritagocaraḥ // MatsP_154.587

girijāpyasitāpaṅgī nīlotpaladalacchaviḥ
vibhāvaryā ca saṃpṛktā babhūvātitamomayī
tamuvāca tato devaḥ krīḍākelikalāyutam // MatsP_154.588

matsya-purāṇa 155

śarīre mama tanvaṅgi site bhāsyasitadyutiḥ
bhujaṃgīvāsitā śuddhā saṃśliṣṭā candane tarau // MatsP_155.1

candrātapena saṃpṛktā rucirāmbarayā tathā
rajanīvāsite pakṣe dṛṣṭidoṣaṃ dadāsi me // MatsP_155.2

ityuktā girijā tena muktakaṇṭhā pinākinā
uvāca koparaktākṣī bhrukuṭīkuṭilānanā // MatsP_155.3

svakṛtena janaḥ sarvo jāḍyena paribhūyate
avaśyamarthī prāpnoti khaṇḍanāṃ janamaṇḍale // MatsP_155.4

tapobhirdīrghacaritair yacca prārthitavatyaham
tasyā me niyatastveṣa hy avamānaḥ pade pade // MatsP_155.5

naivāsmi kuṭilā śarva viṣamā naiva dhūrjaṭe
saviṣayastvaṃ gataḥ khyātiṃ vyaktadoṣākarāśrayaḥ // MatsP_155.6

nāhaṃ pūṣṇo 'pi daśanā netre cāsmi bhagasya hi
ādityaśca vijānāti bhagavāndvādaśātmakaḥ // MatsP_155.7

mūrdhni śūlaṃ janayasi svairdoṣairmāmadhikṣipan
yastvaṃ māmāha kṛṣṇeti mahākāleti viśrutaḥ // MatsP_155.8

yāsyāmyahaṃ parityaktvā cātmānaṃ tapasā girim
jīvantyā nāsti me kṛtyaṃ dhūrtena paribhūtayā // MatsP_155.9

niśamya tasyā vacanaṃ kopatīkṣṇākṣaraṃ bhavaḥ
uvācāviṣṭasaṃbhrāntipraṇayonmiśrayā girā // MatsP_155.10

anātmajñāsi girije nāhaṃ nindāparastava
tvadbhaktibuddhyā kṛtavāṃs tavāhaṃ nāmasaṃśrayam // MatsP_155.11

vikalpaḥ svasthacitte 'pi girije naiva kalpanā
yadyevaṃ kupitā bhīru tvaṃ tavāhaṃ na vai punaḥ // MatsP_155.12

narmavādī bhaviṣyāmi jahi kopaṃ śucismite
śirasā praṇataścāhaṃ racitaste mayāñjaliḥ // MatsP_155.13

snehenāpyavamānena ninditenaiti vikriyām
tasmānna jātu ruṣṭasya narmaspṛṣṭo janaḥ kila // MatsP_155.14

anekaiścāṭubhirdevī devena pratibodhitā
kopaṃ tīvraṃ na tatyāja satī marmaṇi ghaṭṭitā // MatsP_155.15

avaṣṭabdham athāsphālya vāsaḥ śaṃkarapāṇinā
viparyastālakā vegād yātumaicchata śailajā // MatsP_155.16

tasyā vrajantyāḥ kopena punarāha purāntakaḥ
satyaṃ sarvairavayavaiḥ sutāsi sadṛśī pituḥ // MatsP_155.17

himācalasya śṛṅgaistair meghajālākulairnabhaḥ
tathā duravagāhyebhyo hṛdayebhyastavāśayaḥ // MatsP_155.18

kāṭhinyāṅkastvamasmabhyaṃ vanebhyo bahudhā gatā
kuṭilatvaṃ ca vartmabhyo duḥsevyatvaṃ himādapi
saṃkrāntiṃ sarvadaiveti tanvaṅgi himaśailarāṭ // MatsP_155.19

ityuktā sā punaḥ prāha giriśaṃ śailajā tadā
kopakampitamūrdhā ca prasphuraddaśanacchadā // MatsP_155.20

mā sarvāndoṣadānena nindānyānguṇino janān
tavāpi duṣṭasaṃparkāt saṃkrāntaṃ sarvameva hi // MatsP_155.21

vyālebhyo 'nekajihvatvaṃ bhasmanā snehabandhanam
hṛtkāluṣyaṃ śaśāṅkāttu durbodhitvaṃ vṛṣādapi // MatsP_155.22

tathā bahu kimuktena alaṃ vācā śrameṇa te
śmaśānavāsān nirbhīs tvaṃ nagnatvānna tava trapā
nirghṛṇatvaṃ kapālitvād dayā te vigatā ciram // MatsP_155.23

ityuktvā mandirāttasmān nirjagāma himādrijā // MatsP_155.24

tasyāṃ vrajantyāṃ deveśagaṇaiḥ kilakilo dhvaniḥ
kva mātargacchasi tyaktvā rudanto dhāvitāḥ punaḥ // MatsP_155.25

viṣṭabhya caraṇau devyā vīrako bāṣpagadgadam
provāca mātaḥ kiṃtvetat kva yāsi kupitāntarā // MatsP_155.26

ahaṃ tvāmanuyāsyāmi vrajantīṃ snehavarjitām
no cetpatiṣye śikharāt taponiṣṭhe tvayojjhitaḥ // MatsP_155.27

unnāmya vadanaṃ devī dakṣiṇena tu pāṇinā
uvāca vīrakaṃ mātā śokaṃ putraka mā kṛthāḥ // MatsP_155.28

śailāgrātpatituṃ naiva na cāgantuṃ mayā saha
yuktaṃ te putra vakṣyāmi yena kāryeṇa tacchṛṇu // MatsP_155.29

kṛṣṇetyuktvā hareṇāhaṃ ninditā cāpyaninditā
sārhaṃ tapaḥ kariṣyāmi yena gaurītvamāpnuyām // MatsP_155.30

eṣa strīlampaṭo devo yātāyāṃ mayyanantaram
dvārarakṣā tvayā kāryā nityaṃ randhrānvavekṣiṇā // MatsP_155.31

yathā na kācit praviśed yoṣidatra harāntikam
dṛṣṭvā parāṃstriyaṃ cātra vadethā mama putraka // MatsP_155.32

śīghram eva kariṣyāmi yathāyuktam anantaram
evamastviti devīṃ sa vīrakaḥ prāha sāṃpratam // MatsP_155.33

māturājñāmṛtāhlādaplāvitāṅgo gatajvaraḥ
jagāma kakṣāṃ saṃdraṣṭuṃ praṇipatya ca mātaram // MatsP_155.34

matsya-purāṇa 156

devīṃ sāpaśyad āyāntīṃ sakhīṃ māturvibhūṣitām
kusumamodinīṃ nāma tasya śailasya devatām // MatsP_156.1

sāpi dṛṣṭvā girisutāṃ snehaviklavamānasā
kva putri gacchasītyuccair āliṅgyovāca devatā // MatsP_156.2

sā cāsyai sarvamācakhyau śaṃkarātkopakāraṇam
punaścovāca girijā devatāṃ mātṛsaṃmatām // MatsP_156.3

nityaṃ śailādhirājasya devatā tvamanindite
sarvataḥ saṃnidhānaṃ te mama cātīva vatsalā // MatsP_156.4

atastute pravakṣyāmi yadvidheyaṃ tadā dhiyā
anyastrīsaṃpraveśastu tvayā rakṣyaḥ prayatnataḥ // MatsP_156.5

rahasyatra prayatnena cetasā satataṃ girau
pinākinaḥ praviṣṭāyāṃ vaktavyaṃ me tvayānaghe // MatsP_156.6

tato 'haṃ saṃvidhāsyāmi yatkṛtyaṃ tadanantaram
ityuktā sā tathetyuktvā jagāma svagiriṃ śubham // MatsP_156.7

umāpi piturudyānaṃ jagāmādrisutā drutam
antarikṣaṃ samāviśya meghamālāmiva prabhā // MatsP_156.8

tato vibhūṣaṇānyasya vṛkṣavalkaladhāriṇī
grīṣme pañcāgnisaṃtaptā varṣāsu ca jaloṣitā // MatsP_156.9

śaiśirāsu ca rātrīṣu śuṣkasthaṇḍilaśāyinī
evaṃ sādhayatī tatra tapasā saṃvyavasthitā // MatsP_156.10

jñātvā tu tāṃ girisutāṃ daityastatrāntare vaśī
andhakasya suto dṛptaḥ piturvadhamanusmaran // MatsP_156.11

devānsarvānvijityājau bakabhrātā raṇotkaṭaḥ
āḍirnāmāntaraprekṣī satataṃ candramaulinaḥ // MatsP_156.12

ājagāmāmararipuḥ puraṃ tripuraghātinaḥ
sa tatrāgatya dadṛśe vīrakaṃ dvāryavasthitam // MatsP_156.13

vicintyāsīdvaraṃ dattaṃ sa purā padmajanmanā
hate tadāndhake daitye giriśenāmaradviṣi // MatsP_156.14

āḍiścakāra vipulaṃ tapaḥ paramadāruṇam
tamāgatyābravīdbrahmā tapasā paritoṣitaḥ // MatsP_156.15

kimāḍe dānavaśreṣṭha tapasā prāptumicchasi
brahmāṇamāha daityastu nirmṛtyutvamahaṃ vṛṇe // MatsP_156.16

na kaścic ca vinā mṛtyuṃ naro dānava vidyate
yatastato 'pi daityendra mṛtyuḥ prāpyaḥ śarīriṇā // MatsP_156.17

ityukto daityasiṃhastu provācāmbujasaṃbhavam
rūpasya parivarto me yadā syātpadmasaṃbhava // MatsP_156.18

tadā mṛtyurmama bhaved anyathā tvamaro hyaham
ityuktastu tadovāca tuṣṭaḥ kamalasaṃbhavaḥ // MatsP_156.19

yadā dvitīyo rūpasya vivartaste bhaviṣyati
tadā te bhavitā mṛtyur anyathā na bhaviṣyati // MatsP_156.20

ityukto 'maratāṃ mene daityasūnur mahābalaḥ
tasminkāle tu saṃsmṛtya tadvadhopāyamātmanaḥ // MatsP_156.21

parihartuṃ dṛṣṭipathaṃ vīrakasyābhavattadā
bhujaṃgarūpī randhreṇa praviveśa dṛśaḥ patham // MatsP_156.22

parihṛtya gaṇeśasya dānavo 'sau sudurjayaḥ
alakṣito gaṇeśena praviṣṭo 'tha purāntakam // MatsP_156.23

bhujagarūpaṃ saṃtyajya babhūvātha mahāsuraḥ
umārūpī chalayituṃ giriśaṃ mūḍhacetanaḥ // MatsP_156.24

kṛtvā māyāṃ tato rūpam apratarkyamanoharam
sarvāvayavasampūrṇaṃ sarvābhijñānasaṃvṛtam // MatsP_156.25

kṛtvā mukhāntare dantān daityo vajropamāndṛḍhān
tīkṣṇāgrān buddhimohena giriśaṃ hantumudyataḥ // MatsP_156.26

kṛtvomārūpasaṃsthānaṃ gato daityo harāntikam
pāpo ramyākṛtiścitrabhūṣaṇāmbarabhūṣitaḥ // MatsP_156.27

taṃ dṛṣṭvā giriśastuṣṭas tadāliṅgya mahāsuram
manyamāno girisutāṃ sarvairavayavāntaraiḥ // MatsP_156.28

apṛcchatsādhu te bhāvo giriputri na kṛtrimaḥ
yā tvaṃ madāśayaṃ jñātvā prāpteha varavarṇinī // MatsP_156.29

tvayā virahitaṃ śūnyaṃ manyamāno jagattrayam
prāptā prasannavadanā yuktamevaṃvidhaṃ tvayi // MatsP_156.30

ityukto dānavendrastu tadābhāṣatsmayañchanaiḥ
na cābudhyadabhijñānaṃ prāyastripuraghātinaḥ // MatsP_156.31

yātāsmyahaṃ tapaścartuṃ vāllabhyāya tavātulam
ratiśca tatra me nābhūt tataḥ prāptā tvadantikam // MatsP_156.32

ityuktaḥ śaṃkaraḥ śaṅkāṃ kāṃcitprāpyāvadhārayat
hṛdayena samādhāya devaḥ prahasitānanaḥ // MatsP_156.33

kupitā mayi tanvaṅgī prakṛtyā ca dṛḍhavratā
aprāptakāmā samprāptā kimetatsaṃśayo mama // MatsP_156.34

iti cintya harastasyā abhijñānaṃ vidhārayan
nāpaśyadvāmapārśve tu tadaṅge padmalakṣaṇam // MatsP_156.35

lomāvartaṃ tu racitaṃ tato devaḥ pinākadhṛk
abudhyaddānavīṃ māyām ākāraṃ gūhayaṃstataḥ // MatsP_156.36

meḍhre vajrāstramādāya dānavaṃ tamasūdayat
abudhyadvīrako naiva dānavendraṃ niṣūditam // MatsP_156.37

hareṇa sūditaṃ dṛṣṭvā strīrūpaṃ dānaveśvaram
aparicchinnatattvārthā śailaputryai nyavedayat // MatsP_156.38

dūtena mārutenāśugāminā nagadevatā
śrutvā vāyumukhāddevī krodharaktavilocanā
aśapadvīrakaṃ putraṃ hṛdayena vidūyatā // MatsP_156.39

matsya-purāṇa 157

mātaraṃ mā parityajya yasmāttvaṃ snehaviklavām
vihitāvasaraḥ strīṇāṃ śaṃkarasya rahovidhau // MatsP_157.1

tasmātte paruṣā rūkṣā jaḍā hṛdayavarjitā
gaṇeśa kṣārasadṛśī śilā mātā bhaviṣyati // MatsP_157.2

nimittametadvikhyātaṃ vīrakasya śilodaye
so 'bhavatprakrameṇaiva vicitrākhyānasaṃśrayaḥ // MatsP_157.3

evamutsṛṣṭaśapāyā giriputryāstvanantaram
nirjagāma mukhātkrodhaḥ siṃharūpī mahābalaḥ // MatsP_157.4

sa tu siṃhaḥ karālāsyo jaṭājaṭilakaṃdharaḥ
proddhūtalambalāṅgūlo daṃṣṭrotkaṭamukhātaṭaḥ // MatsP_157.5

vyāditāsyo lalajjihvaḥ kṣāmakukṣiścikhādiṣuḥ
tasyāśu vartituṃ devī vyavasyata satī tadā // MatsP_157.6

jñātvā manogataṃ tasyā bhagavāṃścaturānanaḥ
ājagāmāśramapadaṃ saṃpadāmāśrayaṃ tadā
āgamyovāca deveśo girijāṃ spaṣṭayā girā // MatsP_157.7

kiṃ putri prāptukāmāsi kimalabhyaṃ dadāmi te
viramyatām atikleśāt tapaso 'smānmadājñayā // MatsP_157.8

tacchrutvovāca girijā gurorgauratvagarbhitam
vākyaṃ vācā cirodgīrṇavarṇanirṇītavāñchitam // MatsP_157.9

tapasā duṣkareṇāptaḥ patitve śaṃkaro mayā
sa māṃ śyāmalavarṇeti bahuśaḥ proktavānbhavaḥ // MatsP_157.10

syāmahaṃ kāñcanākārā vāllabhyena ca saṃyutā
bharturbhūtapateraṅgam ekato nirviśe 'ṅgavat // MatsP_157.11

tasyāstadbhāṣitaṃ śrutvā provāca kamalāsanaḥ
evaṃ bhava tvaṃ bhūyaśca bhartṛdehārdhadhāriṇī // MatsP_157.12

tatastatyāja bhṛṅgāṅgaṃ phullanīlotpalatvacam // MatsP_157.13

tvacā sā cābhavaddīptā ghaṇṭāhastā trilocanā
nānābharaṇapūrṇāṅgī pītakauśeyadhāriṇī // MatsP_157.14

tāmabravīttato brahmā devīṃ nīlāmbujatviṣam
niśe bhūdharajādehasamparkāt tvaṃ mamājñayā // MatsP_157.15

samprāptā kṛtakṛtyatvam ekānaṃśā purā hyasi
ya eṣa siṃhaḥ prodbhūto devyāḥ krodhādvarānane // MatsP_157.16

sa te 'stu vāhanaṃ devi ketau cāstu mahābalaḥ
gaccha vindhyācalaṃ tatra surakāryaṃ kariṣyasi // MatsP_157.17

pañcālo nāma yakṣo 'yaṃ yakṣalakṣapadānugaḥ
dattaste kiṃkaro devi mayā māyāśatairyutaḥ // MatsP_157.18

ityuktā kauśikī devī vindhyaśailaṃ jagāma ha
umāpi prāptasaṃkalpā jagāma giriśāntikam // MatsP_157.19

praviśantīṃ tu tāṃ dvārād apakṛṣya samāhitaḥ
rurodha vīrako devīṃ hemavetralatādharaḥ // MatsP_157.20

tāmuvāca sa kopena rūpāttu vyabhicāriṇīm
prayojanaṃ na te 'stīha gaccha yāvanna bhetsyase // MatsP_157.21

devyā rūpadharo daityo devaṃ vañcayituṃ tviha
praviṣṭo na ca dṛṣṭo 'sau sa vai devena ghātitaḥ // MatsP_157.22

ghātite cāhamājñapto nīlakaṇṭhena kopinā
dvāreṣu nāvadhānaṃ te yasmātpaśyāmi vai tataḥ // MatsP_157.23

bhaviṣyasi na maddvāḥstho varṣapūgānyanekaśaḥ
ataste 'tra na dāsyāmi praveśaṃ gamyatāṃ drutam // MatsP_157.24

matsya-purāṇa 158

evamuktvā girisutā mātā me snehavatsalā
praveśaṃ labhate nānyā nārī kamalalocane // MatsP_158.1

ityuktā tu tadā devī cintayāmāsa cetasā
na sā nārīti daityo 'sau vāyurme yāmabhāṣata // MatsP_158.2

vṛthaiva vīrakaḥ śapto mayā krodhaparītayā
akāryaṃ kriyate mūḍhaiḥ prāyaḥ krodhasamīritaiḥ // MatsP_158.3

krodhena naśyate kīrtiḥ krodho hanti sthirāṃ śriyam
aparicchinnatattvārthā putraṃ śāpitavatyaham
viparītārthabuddhīnāṃ sulabho vipadodayaḥ // MatsP_158.4

saṃcintyaivamuvācedaṃ vīrakaṃ prati śailajā
lajjāsajjavikāreṇa vadanenāmbujatviṣā // MatsP_158.5

ahaṃ vīraka te mātā mā te 'stu manaso bhramaḥ
śaṃkarasyāsmi dayitā sutā tuhinabhūbhṛtaḥ // MatsP_158.6

mama gātracchavibhrāntyā mā śaṅkāṃ putra bhāvaya
tuṣṭena gauratā dattā mameyaṃ padmajanmanā // MatsP_158.7

mayā śapto 'syavidite vṛttānte daityanirmite
jñātvā nārīpraveśaṃ tu śaṃkare rahasi sthite // MatsP_158.8

na nivartayituṃ śakyaḥ śāpaḥ kiṃ tu bravīmi te
śīghrameṣyasi mānuṣyāt sa tvaṃ kāmasamanvitaḥ // MatsP_158.9

śirasā tu tato vandya mātaraṃ pūrṇamānasaḥ
uvācoditapūrṇendudyutiṃ ca himaśailajām // MatsP_158.10

natasurāsuramaulimilanmaṇipracayakāntikarālanakhāṅkite
nagasute śaraṇāgatavatsale tava nato 'smi natārtivināśini // MatsP_158.11

tapanamaṇḍalamaṇḍitakaṃdhare pṛthusuvarṇasuvarṇanagadyute
viṣabhujaṃganiṣaṅgavibhūṣite girisute bhavatīmahamāśraye // MatsP_158.12

jagati kaḥ praṇatābhimataṃ dadau jhaṭiti siddhanute bhavatī yathā
jagati kāṃ ca na vāñchati śaṃkaro bhuvanadhṛttanaye bhavatīṃ yathā // MatsP_158.13

vimalayogavinirmitadurjayasvatanutulyamaheśvaramaṇḍale
vidalitāndhakabāndhavasaṃhatiḥ suravaraiḥ prathamaṃ tvamabhiṣṭutā // MatsP_158.14

sitasaṭāpaṭaloddhatakaṃdharābharamahāmṛgarājarathasthitā
vimalaśaktimukhānalapiṅgalāyatabhujaughavipiṣṭamahāsurā // MatsP_158.15

nigaditā bhuvanairiti caṇḍikā janani śumbhaniśumbhaniṣūdanī
praṇatacintitadānavadānavapramathanaikaratistarasā bhuvi // MatsP_158.16

viyati vāyupathe jvalanojjvale 'vanitale tava devi ca yadvapuḥ
tadajite 'pratime praṇamāmyahaṃ bhuvanabhāvini te bhavavallabhe // MatsP_158.17

jaladhayo lalitoddhatavīcayo hutavahadyutayaśca carācaram
phaṇasahasrabhṛtaśca bhujaṃgamās tvadabhidhāsyati mayyabhayaṃkarāḥ // MatsP_158.18

bhagavati sthirabhaktajanāśraye pratigato bhavatīcaraṇāśrayam
karaṇajātamihāstu mamācalaṃ nutilavāptiphalāśayahetutaḥ // MatsP_158.19

praśamamehi mamātmajavatsale tava namo 'stu jagattrayasaṃśraye
tvayi mamāstu matiḥ satataṃ śive śaraṇago 'smi nato 'smi namo 'stu te // MatsP_158.19*

prasannā tu tato devī vīrakasyeti saṃstutā
praviveśa śubhaṃ bhartur bhavanaṃ bhūdharātmajā // MatsP_158.20

atha rudro mahāgaurīṃ gaurīṃ dṛṣṭvā tu sundarīm
cittavyāmohanākārāṃ karīndronmattagāminīm // MatsP_158.21

pūrṇacandrānanāṃ tanvīṃ nitamborughanastanīm
madhye kṣāmāṃ tathākṣīṇalāvaṇyāmṛtavarṣiṇīm // MatsP_158.22

sarvābharaṇapūrvāṅgīṃ mado mandena kāriṇīm
sakāmaḥ śaṅkito dīno raudro vīro bhayānakaḥ // MatsP_158.23

karuṇāhāsyabībhatsakiṃcitkiṃciddharo 'bhavat
jighāṃsurdevavākyena bhairavaṃ kṛtavānvapuḥ // MatsP_158.24

sā cāpi bhairavī jātā devasya pratirūpiṇī
tasyā rūpasahasrāṇi dadarśa girigocaraḥ // MatsP_158.25

graste sahasrarūpāṇāṃ tārārūpe pradarśite
pārvatyā cātha niḥśaṅkaḥ śaṃkaro vābhavattataḥ // MatsP_158.26

dṛṣṭvā jaganmayīṃ tāṃ tu rarāma suratapriyaḥ
virahotkaṇṭhitāṃ bhāryāṃ prāpya bhūyo himātmajām // MatsP_158.27

yāvadvarṣasahasrāntam ubhayo rahasisthayoḥ
nānākaraṇabaddhotthā krīḍāsīt saṃtatā tayoḥ // MatsP_158.28

dvārastho vīrako devān haradarśanakāṅkṣiṇaḥ
vyasarjayat svakānyeva gṛhāṇyādarapūrvakam // MatsP_158.29

nāstyatrāvasaro devā devyā saha vṛṣākapiḥ
nibhṛtaḥ krīḍatītyuktā yayuste ca yathāgatam // MatsP_158.30

gate varṣasahasre tu devāstvaritamānasāḥ
jvalanaṃ codayāmāsur jñātuṃ śaṃkaraceṣṭitam // MatsP_158.31

praviśya jālarandhreṇa śukarūpī hutāśanaḥ
dadṛśe śayane śarvaṃ rataṃ girijayā saha // MatsP_158.32

dadṛśe taṃ ca deveśo hutāśaṃ śukarūpiṇam
tamuvāca mahādevaḥ kiṃcitkopasamanvitaḥ // MatsP_158.33

niṣiktamardhaṃ devyāṃ me śukrasya śukavigraha
lajjayā viratisthāyāṃ tvamardhaṃ piba pāvaka // MatsP_158.34

yasmāttu tvatkṛto vighnas tasmāttvayyupapadyate
ityuktaḥ prāñjalirvahnir apibadvīryamāhitam // MatsP_158.35

tenāpūryata tāndevāṃs tattatkāyavibhedataḥ
vipāṭya jaṭharaṃ teṣāṃ vīryaṃ māheśvaraṃ tataḥ // MatsP_158.36

niṣkrānte taptahemābhaṃ vitataṃ śaṃkarāśrame
tasminsaro mahajjātaṃ vimalaṃ bahuyojanam // MatsP_158.37

protphullahemakamalaṃ nānāvihaganāditam
tacchrutvā tu tato devī hemadrumamahājalam // MatsP_158.38

jagāma kautukāviṣṭā tatsaraḥ kanakāmbujam
tatra kṛtvā jalakrīḍāṃ tadabjakṛtaśekharā // MatsP_158.39

upaviṣṭā tatastasya tīre devī sakhīyutā
pātukāmā ca tattoyaṃ svādu nirmalapaṅkajam // MatsP_158.40

apaśyatkṛttikāḥ snātāḥ ṣaḍarkadyutisaṃnibhāḥ
padmapatre tu tadvāri gṛhītvopasthitā gṛham // MatsP_158.41

harṣāduvāca paśyāmi padmapatre sthitaṃ payaḥ
tatastā ūcurakhilaṃ kṛttikā himaśailajām // MatsP_158.42

dāsyāmo yadi te garbhaḥ sambhūto yo bhaviṣyati
so 'smākamapi putraḥ syād asmannāmnā ca vartatām
bhavellokeṣu vikhyātaḥ sarveṣvapi śubhānane // MatsP_158.43

ityuktovāca girijā kathaṃ madgātrasaṃbhavaḥ
sarvairavayavairyukto bhavatībhyaḥ suto bhavet // MatsP_158.44

tatastāṃ kṛttikā ūcur vidhāsyāmo 'sya vai vayam
uttamānyuttamāṅgāni yadyevaṃ tu bhaviṣyati // MatsP_158.45

uktā vai śailajā prāha bhavatvevamaninditāḥ
tatastā harṣasampūrṇāḥ padmapatrasthitaṃ payaḥ // MatsP_158.46

tasyai dadustayā cāpi tatpītaṃ kramaśo jalam
pīte tu salile tasmiṃs tatastasminsarovare // MatsP_158.47

vipāṭya devyāśca tato dakṣiṇāṃ kukṣimudgataḥ
niścakrāmādbhuto bālaḥ sarvalokavibhāsakaḥ // MatsP_158.48

prabhākaraprabhākāraḥ prakāśakanakaprabhaḥ
gṛhītanirmalodagraśaktiśūlaḥ ṣaḍānanaḥ // MatsP_158.49

dīpto mārayituṃ daityān kutsitānkanakacchaviḥ
etasmātkāraṇāddaivaḥ kumāraścāpi so 'bhavat // MatsP_158.50

matsya-purāṇa 159

vāmaṃ vidārya niṣkrāntaḥ suto devyāḥ punaḥ śiśuḥ
skandācca vadane vahneḥ śukrātsuvadano 'rihā // MatsP_159.1

kṛttikāmelanādeva śākhābhiḥ saviśeṣataḥ
śākhābhidhāḥ samākhyātāḥ ṣaṭsu vaktreṣu vistṛtāḥ // MatsP_159.2

yatastato viśākho 'sau khyāto lokeṣu ṣaṇmukhaḥ
skando viśākhaḥ ṣaḍvaktraḥ kārtikeyaśca viśrutaḥ // MatsP_159.3

caitrasya bahule pakṣe pañcadaśyāṃ mahābalau
sambhūtāvarkasadṛśau viśāle śarakānane // MatsP_159.4

caitrasyaiva site pakṣe pañcamyāṃ pākaśāsanaḥ
bālakābhyāṃ cakāraikaṃ matvā cāmarabhūtaye // MatsP_159.5

tasyāmeva tataḥ ṣaṣṭhyām abhiṣikto guhaḥ prabhuḥ
sarvairamarasaṃghātair brahmendropendrabhāskaraiḥ // MatsP_159.6

gandhamālyaiḥ śubhairdhūpais tathā krīḍanakairapi
chatraiścāmarajālaiśca bhūṣaṇaiśca vilepanaiḥ // MatsP_159.7

abhiṣikto vidhānena yathāvatṣaṇmukhaḥ prabhuḥ
sutāmasmai dadau śakro devaseneti viśrutām // MatsP_159.8

patnyarthaṃ devadevasya dadau viṣṇustadāyudham
yakṣāṇāṃ daśalakṣāṇi dadāvasmai dhanādhipaḥ // MatsP_159.9

dadau hutāśanastejo dadau vāyuśca vāhanam
dadau krīḍanakaṃ tvaṣṭā kukkuṭaṃ kāmarūpiṇam
evaṃ surāstu te sarve parivāramanuttamam // MatsP_159.10

dadurmuditacetaskāḥ skandāyādityavarcase // MatsP_159.11

jānubhyāmavanau sthitvā surasaṃghāstamastuvan
stotreṇānena varadaṃ ṣaṇmukhaṃ mukhyaśaḥ surāḥ // MatsP_159.12

namaḥ kumārāya mahāprabhāya skandāya ca skanditadānavāya
navārkavidyuddyutaye namo 'stute namo 'stu te ṣaṇmukha kāmarūpa // MatsP_159.13

pinaddhanānābharaṇāya bhartre namo raṇe dānavadāraṇāya
namo 'stu te 'rkapratimaprabhāya namo 'stu guhyāya guhāya tubhyam // MatsP_159.14

namo 'stu trailokyabhayāpahāya namo 'stu te bāla kṛpāparāya
namo viśālāmalalocanāya namo viśākhāya mahāvratāya // MatsP_159.15

namo namaste 'stu manoharāya namo namaste 'stu raṇotkaṭāya
namo mayūrojjvalavāhanāya namo 'stu keyūradharāya tubhyam // MatsP_159.16

namo dhṛtodagrapatākine namaste namaḥ prabhāvapraṇatāya te 'stu
namaste namaste varavīryaśāline kṛpāparo no bhava bhavyamūrte // MatsP_159.17

kriyāparā yajñapatiṃ ca stutvā vinemurevaṃ tvamarādhipādyāḥ
evaṃ tadā ṣaḍvadanastu sendrān uvāca tuṣṭaśca guhastatastān
nirīkṣya netrairamalaiḥ sureśāñ śatrūnhaniṣyāmi gatajvarāḥ stha // MatsP_159.18

kaṃ vaḥ kāmaṃ prayacchāmi devatā brūta nirvṛtāḥ
yadyapyasādhyaṃ hṛdyaṃ vo hṛdaye cintitaṃ param // MatsP_159.19

ityuktāstu surāstena procuḥ praṇatamaulayaḥ
sarva eva mahātmānaṃ guhaṃ tadgatamānasāḥ // MatsP_159.20

daityendrastārako nāma sarvāmarakulāntakṛt
balavāndurjayo duṣṭo durācāro 'tikopanaḥ
tameva jahi hṛdyo 'rtha eṣo 'smākaṃ bhayāpaha // MatsP_159.21

evamuktastathetyuktvā sarvāmarapadānugaḥ
jagāma jagatāṃ nāthaḥ stūyamāno 'mareśvaraiḥ // MatsP_159.22

tārakasya vadhārthāya jagataḥ kaṇṭakasya vai
tataśca preṣayāmāsa śakro labdhasamāśrayaḥ // MatsP_159.23

dūtaṃ dānavasiṃhasya paruṣākṣaravādinam
sa tu gatvābravīddaityaṃ nirbhayo bhīmadarśanaḥ // MatsP_159.24

śakrastvāmāha deveśo daityaketo divaspatiḥ
tārakāsura tacchrutvā ghaṭaśaktyā yathecchayā // MatsP_159.25

yajjagaddalanādāptaṃ kilbiṣaṃ dānava tvayā
tasyāhaṃ śāsakaste 'dya rājāsmi bhuvanatraye // MatsP_159.26

śrutvaitaddūtavacanaṃ kopasaṃraktalocanaḥ
uvāca dūtaṃ duṣṭātmā naṣṭaprāyavibhūtikaḥ // MatsP_159.27

dṛṣṭaṃ te pauruṣaṃ śakra raṇeṣu śataśo mayā
nistrapatvānna te lajjā vidyate śakra durmate // MatsP_159.28

evamukte gate dūte cintayāmāsa dānavaḥ
nālabdhasaṃśrayaḥ śakro vaktumevaṃ hi cārhati // MatsP_159.29

jitaḥ sa śakro nākasmāj jāyate saṃśrayāśrayaḥ
nimittāni ca duṣṭāni so 'paśyadduṣṭaceṣṭitaḥ // MatsP_159.30

pāṃśuvarṣamasṛkpātaṃ gaganādavanītale
bhujanetraprakampaṃ ca vaktraśoṣamanobhramam // MatsP_159.31

svakāntāvaktrapadmānāṃ mlānatāṃ ca vyalokayat
duṣṭāṃśca prāṇino raudrān so 'paśyadduṣṭavedinaḥ // MatsP_159.32

tadacintvaiva ditijo nyastacinto 'bhavatkṣaṇāt
yāvadgajaghaṭāghaṇṭāraṇatkāraravotkaṭām // MatsP_159.33

tadvatturagasaṃghātakṣuṇṇabhūreṇupiñjarām
cañcalasyandanodagradhvajarājivirājitām // MatsP_159.34

vimānaiścādbhutākāraiś calitāmaracāmaraiḥ
tāṃ bhūṣaṇanibaddhāṃ ca kiṃnarodgatināditām // MatsP_159.35

nānānākatarūtphullakusumāpīḍadhāriṇīm
vikośāstrapariṣkārāṃ varmanirmaladarśanām // MatsP_159.36

bandyudghuṣṭastutiravāṃ nānāvādyanināditām
senāṃ nākasadāṃ daityaḥ prāsādastho vyalokayat // MatsP_159.37

cintayāmāsa sa tadā kiṃcidudbhrāntamānasaḥ
apūrvaḥ ko bhavedyoddhā yo mayā na vinirjitaḥ // MatsP_159.38

tataścintākulo daityaḥ śuśrāva kaṭukākṣaram
siddhabandibhirudghuṣṭam idaṃ hṛdayadāraṇam // MatsP_159.39
 atha gāthā
jayātulaśaktidīdhitipiñjara bhujadaṇḍacaṇḍaraṇarabhasa |
suravadana kumudakānana-vikāsanendo kumāra jaya ditijakulamahodadhivaḍavānala || MatsP_159.40

ṣaṇmukha madhuraravamayūraratha suramukuṭakoṭighaṭṭitacaraṇanakhāṅkuramahāsana |
jaya lalitacūḍākalāpanavavimaladalakamalakānta daityavaṃśaduḥsahadāvānala || MatsP_159.41

jaya viśākha vibho jaya sakalalokatāraka jaya devasenānāyaka |
skanda jaya gaurīnandana ghaṇṭāpriya priya viśākha vibho dhṛtapatākaprakīrṇapaṭala |
kanakabhūṣaṇa bhāsuradinakaracchāya || MatsP_159.42

jaya janitasaṃbhrama līlālūnākhilārāte jaya sakalalokatāraka ditijāsuravaratārakāntaka |
skanda jaya bāla saptavāsara jaya bhuvanāvaliśokavināśana || MatsP_159.43

matsya-purāṇa 160

śrutvaitattārakaḥ sarvam udghuṣṭaṃ devabandibhiḥ
sasmāra brahmaṇo vākyaṃ vadhaṃ bālādupasthitam // MatsP_160.1

smṛtvā gharmārdrasarvāṅgaḥ padātirapadānugaḥ
mandirānnirjagāmāśu śokagrastena cetasā // MatsP_160.2

kālanemimukhā daityāḥ saṃrambhādbhrāntacetasaḥ
sve sve svanīkeṣu tadā tvarāvismitacetasaḥ
yodhā dhāvata gṛhīta yojayadhvaṃ varūthinīm // MatsP_160.3

kumāraṃ tārako dṛṣṭvā babhāṣe bhīṣaṇākṛtiḥ
kiṃ bāla yoddhukāmo 'si krīḍa kandukalīlayā // MatsP_160.4

tvayā na dānavā dṛṣṭā yatsaṅgaravibhīṣakāḥ
bālatvādatha te buddhir evaṃ svalpārthadarśinī // MatsP_160.5

kumāro 'pi tamagrasthaṃ babhāṣe harṣayansurān
śṛṇu tāraka śāstrārthas tava caiva nirūpyate // MatsP_160.6

śāstrairarthā na dṛśyante samare nirbhayairbhaṭaiḥ
śiśutvaṃ māvamaṃsthā me śiśuḥ kālabhujaṃgamaḥ // MatsP_160.7

duṣprekṣyo bhāskaro bālas tathāhaṃ durjayaḥ śiśuḥ
alpākṣaro na mantraḥ kiṃ susphuro daitya dṛśyate // MatsP_160.8

kumāre proktavatyevaṃ daityaścikṣepa mudgaram
kumārastaṃ nirasyātha vajreṇāmoghavarcasā // MatsP_160.9

tataścikṣepa daityendro bhindipālamayomayam
kareṇa tacca jagrāha kārtikeyo 'marārihā // MatsP_160.10

gadāṃ mumoca daityāya ṣaṇmukhaḥ paramasvanām
tayā hatastato daityaś cakampe 'calarāḍiva // MatsP_160.11

mene ca durjayaṃ daityas tadā ṣaḍvadanaṃ raṇe
cintayāmāsa buddhyā vai prāptaḥ kālo na saṃśayaḥ // MatsP_160.12

kupitaṃ tu tamālokya kālanemipurogamāḥ
sarve daityeśvarā jaghnuḥ kumāraṃ raṇadāruṇam // MatsP_160.13

sa taiḥ prahārairaspṛṣṭo vṛthākleśairmahādyutiḥ
raṇaśauṇḍāstu daityendrāḥ punaḥ prāsaiḥ śilīmukhaiḥ // MatsP_160.14

kumāraṃ sāmaraṃ jaghnur balino devakaṇṭakāḥ
kumārasya vyathā nābhūd daityāstranihatasya tu // MatsP_160.15

prāṇāntakaraṇo jāto devānāṃ dānavāhavaḥ
devānnipīḍitāndṛṣṭvā kumāraḥ kopamāviśat // MatsP_160.16

tato 'strairvārayāmāsa dānavānāmanīkinīm
tatastair niṣpratīkarais tāḍitāḥ surakaṇṭakāḥ // MatsP_160.17

kālanemimukhāḥ sarve raṇādāsanparāṅmukhāḥ
vidruteṣvatha daityeṣu hateṣu ca samantataḥ // MatsP_160.18

tataḥ kruddho mahādaityas tārako 'suranāyakaḥ
jagrāha ca gadāṃ divyāṃ hemajālapariṣkṛtām // MatsP_160.19

jaghne kumāraṃ gadayā niṣṭaptakanakāṅgadaḥ
śarairmayūrapatraiśca cakāra vimukhānsurān // MatsP_160.20

tathā parairmahābhallair mayūraṃ guhavāhanam
bibheda tārakaḥ kruddhaḥ sa sainye 'suranāyakaḥ // MatsP_160.21

dṛṣṭvā parāṅmukhāndevān muktaraktaṃ svavāhanam
jagrāha śaktiṃ vimalāṃ raṇe kanakabhūṣaṇām // MatsP_160.22

bāhunā hemakeyūrarucireṇa ṣaḍānanaḥ
tato javānmahāsenas tārakaṃ dānavādhipam // MatsP_160.23

tiṣṭha tiṣṭha sudurbuddhe jīvalokaṃ vilokaya
hato 'syadya mayā śaktyā smara śastraṃ suśikṣitam // MatsP_160.24

ityuktvā ca tataḥ śaktiṃ mumoca ditijaṃ prati
sā kumārabhujotsṛṣṭā tatkeyūraravānugā
bibheda daityahṛdayaṃ vajraśailendrakarkaśam // MatsP_160.25

gatāsuḥ sa papātorvyāṃ pralaye bhūdharo yathā
vikīrṇamukuṭoṣṇīṣo visrastākhilabhūṣaṇaḥ // MatsP_160.26

tasminvinihate daitye tridaśānāṃ mahotsave
nābhūt kaścit tadā duḥkhī narakeṣvapi pāpakṛt // MatsP_160.27

stuvantaḥ ṣaṇmukhaṃ devāḥ krīḍantaścāṅganāyutāḥ
jagmuḥ svāneva bhavanān bhūridhāmāna utsukāḥ // MatsP_160.28

daduścāpi varaṃ sarve devāḥ skandamukhaṃ prati
tuṣṭāḥ samprāptasarvecchāḥ saha siddhaistapodhanaiḥ // MatsP_160.29

yaḥ paṭhetskandasambaddhāṃ kathāṃ martyo mahāmatiḥ
śṛṇuyācchrāvayedvāpi sa bhavetkīrtimānnaraḥ // MatsP_160.30

bahvāyuḥ subhagaḥ śrīmān kāntimāñchubhadarśanaḥ
bhūtebhyo nirbhayaścāpi sarvaduḥkhavivarjitaḥ // MatsP_160.31

saṃdhyāmupāsya yaḥ pūrvāṃ skandasya caritaṃ paṭhet
sa muktaḥ kilbiṣaiḥ sarvair mahādhanapatirbhavet // MatsP_160.32

bālānāṃ vyādhijuṣṭānāṃ rājadvāraṃ ca sevatām
idaṃ tatparamaṃ divyaṃ sarvadā sarvakāmadam
tanukṣaye ca sāyujyaṃ ṣaṇmukhasya vrajennaraḥ // MatsP_160.33

matsya-purāṇa 161

idānīṃ śrotumicchāmo hiraṇyakaśiporvadham
narasiṃhasya māhātmyaṃ tathā pāpavināśanam // MatsP_161.1

purā kṛtayuge viprā hiraṇyakaśipuḥ prabhuḥ
daityānāmādipuruṣaś cakāra sa mahattapaḥ // MatsP_161.2

daśa varṣasahasrāṇi daśa varṣaśatāni ca
jalavāsī samabhavat snānamaunadhṛtavrataḥ // MatsP_161.3

tataḥ śamadamābhyāṃ ca brahmacaryeṇa caiva hi
brahmā prīto 'bhavattasya tapasā niyamena ca // MatsP_161.4

tataḥ svayaṃbhūrbhagavān svayamāgamya tatra ha
vimānenārkavarṇena haṃsayuktena bhāsvatā // MatsP_161.5

ādityairvasubhiḥ sādhyair marudbhirdaivataistathā
rudrairviśvasahāyaiśca yakṣarākṣasapannagaiḥ // MatsP_161.6

digbhiś caiva vidigbhiś ca nadībhiḥ sāgaraistathā
nakṣatraiśca muhūrtaiśca khecaraiśca mahāgrahaiḥ // MatsP_161.7

devairbrahmarṣibhiḥ sārdhaṃ siddhaiḥ saptarṣibhistathā
rājarṣibhiḥ puṇyakṛdbhir gandharvāpsarasāṃ gaṇaiḥ // MatsP_161.8

carācaraguruḥ śrīmān vṛtaḥ sarvairdivaukasaiḥ
brahmā brahmavidāṃ śreṣṭho daityaṃ vacanamabravīt // MatsP_161.9

prīto 'smi tava bhaktasya tapasānena suvrata
varaṃ varaya bhadraṃ te yatheṣṭaṃ kāmamāpnuhi // MatsP_161.10

na devāsuragandharvā na yakṣoragarākṣasāḥ
na mānuṣāḥ piśācā vā hanyurmāṃ devasattama // MatsP_161.11

ṛṣayo vā na māṃ śāpaiḥ śapeyuḥ prapitāmaha
yadi me bhagavānprīto vara eṣa vṛto mayā // MatsP_161.12

na cāstreṇa na śastreṇa giriṇā pādapena ca
na śuṣkeṇa na cārdreṇa na divā na niśātha vā // MatsP_161.13

bhaveyamahamevārkaḥ somo vāyurhutāśanaḥ
salilaṃ cāntarikṣaṃ ca nakṣatrāṇi diśo daśa // MatsP_161.14

ahaṃ krodhaśca kāmaśca varuṇo vāsavo yamaḥ
dhanadaśca dhanādhyakṣo yakṣaḥ kiṃpuruṣādhipaḥ // MatsP_161.15

ete divyā varāstāta mayā dattāstavādbhutāḥ
sarvānkāmānsadā vatsa prāpsyasi tvaṃ na saṃśayaḥ // MatsP_161.16

evamuktvā sa bhagavāñ jagāmākāśa eva hi
vairājaṃ brahmasadanaṃ brahmarṣigaṇasevitam // MatsP_161.17

tato devāśca nāgāśca gandharvā ṛṣibhiḥ saha
varapradānaṃ śrutvaiva pitāmahamupasthitāḥ // MatsP_161.18

varapradānādbhagavan vadhiṣyati sa no 'suraḥ
tatprasīdāśu bhagavan vadho 'pyasya vicintyatām // MatsP_161.19

bhagavansarvabhūtānām ādikartā svayaṃ prabhuḥ
sraṣṭā tvaṃ havyakavyānām avyaktaprakṛtir budhaḥ // MatsP_161.20

sarvalokahitaṃ vākyaṃ śrutvā devaḥ prajāpatiḥ
āśvāsayāmāsa surān suśītairvacanāmbubhiḥ // MatsP_161.21

avaśyaṃ tridaśāstena prāptavyaṃ tapasaḥ phalam
tapaso 'nte 'sya bhagavān vadhaṃ viṣṇuḥ kariṣyati // MatsP_161.22

tacchrutvā vibudhā vākyaṃ sarve paṅkajajanmanaḥ
svāni sthānāni divyāni viprajagmurmudānvitāḥ // MatsP_161.23

labdhamātre vare cātha sarvāḥ so 'bādhata prajāḥ
hiraṇyakaśipurdaityo varadānena darpitaḥ // MatsP_161.24

āśrameṣu mahābhāgān sa munīñchaṃsitavratān
satyadharmaparāndāntān dharṣayāmāsa dānavaḥ // MatsP_161.25

devāṃstribhuvanasthāṃśca parājitya mahāsuraḥ
trailokyaṃ vaśamānīya svarge vasati dānavaḥ // MatsP_161.26

yadā varamadotsiktaś coditaḥ kāladharmataḥ
yajñiyānakaroddaityān ayajñiyāśca devatāḥ // MatsP_161.27

tadādityāśca sādhyāśca viśve ca vasavastathā
sendrā devagaṇā yakṣāḥ siddhadvijamaharṣayaḥ // MatsP_161.28

śaraṇyaṃ śaraṇaṃ viṣṇum upatasthurmahābalam
devadevaṃ yajñamayaṃ vāsudevaṃ sanātanam // MatsP_161.29

nārāyaṇa mahābhāga devāstvāṃ śaraṇaṃ gatāḥ
trāyasva jahi daityendraṃ hiraṇyakaśipuṃ prabho // MatsP_161.30

tvaṃ hi naḥ paramo dhātā tvaṃ hi naḥ paramo guruḥ
tvaṃ hi naḥ paramo devo brahmādīnāṃ surottama // MatsP_161.31

bhayaṃ tyajadhvamamarā abhayaṃ vo dadāmyaham
tathaiva tridivaṃ devāḥ pratipadyata mā ciram // MatsP_161.32

eṣo 'haṃ sagaṇaṃ daityaṃ varadānena darpitam
avadhyamamarendrāṇāṃ dānavendraṃ nihanmyaham // MatsP_161.33

evamuktvā tu bhagavān visṛjya tridaśeśvarān
vadhaṃ saṃkalpayāmāsa hiraṇyakaśipoḥ prabhuḥ // MatsP_161.34

sāhāyyaṃ ca mahābāhur oṃkāraṃ gṛhya satvaram
athauṃkārasahāyastu bhagavānviṣṇuravyayaḥ // MatsP_161.35

hiraṇyakaśipusthānaṃ jagāma harirīśvaraḥ
tejasā bhāskarākāraḥ śaśī kāntyeva cāparaḥ // MatsP_161.36

narasya kṛtvārdhatanuṃ siṃhasyārdhatanuṃ tathā
nārasiṃhena vapuṣā pāṇiṃ saṃspṛśya pāṇinā // MatsP_161.37

tato 'paśyata vistīrṇāṃ divyāṃ ramyāṃ manoramām
sarvakāmayutāṃ śubhrāṃ hiraṇyakaśipoḥ sabhām // MatsP_161.38

vistīrṇāṃ yojanaśataṃ śatamadhyardhamāyatām
vaihāyasīṃ kāmagamāṃ pañcayojanavistṛtām // MatsP_161.39

jarāśokaklamāpetāṃ niṣprakampāṃ śivāṃ sukhām
veśmaharmyavatīṃ ramyāṃ jvalantīmiva tejasā // MatsP_161.40

antaḥsalilasaṃyuktāṃ vihitāṃ viśvakarmaṇā
divyaratnamayairvṛkṣaiḥ phalapuṣpapradairyutām // MatsP_161.41

nīlapītasitaśyāmaiḥ kṛṣṇairlohitakairapi
avatānaistathā gulmair mañjarīśatadhāribhiḥ // MatsP_161.42

sitābhraghanasaṃkāśā plavantīva vyadṛśyata
raśmivatī bhāsvarā ca divyagandhamanoramā // MatsP_161.43

susukhā na ca duḥkhā sā na śītā na ca gharmadā
na kṣutpipāse glāniṃ vā prāpya tāṃ prāpnuvanti te // MatsP_161.44

nānārūpairupakṛtāṃ vicitrairatibhāsvaraiḥ
stambhairna vibhṛtā sā vai śāśvatī cākṣapā sadā // MatsP_161.45

ati candraṃ ca sūryaṃ ca śikhinaṃ ca svayaṃprabhā
dīpyate nākapṛṣṭhasthā bhāsayantīva bhāskaram // MatsP_161.46

sarve ca kāmāḥ pracurā ye divyā ye ca mānuṣāḥ
rasayuktaṃ prabhūtaṃ ca bhakṣyabhojyamanantakam // MatsP_161.47

puṇyagandhasrajaścātra nityapuṣpaphaladrumāḥ
uṣṇe śītāni toyāni śīte coṣṇāni santi ca // MatsP_161.48

puṣpitāgrā mahāśākhāḥ pravālāṅkuradhāriṇaḥ
latāvitānasaṃchannā nadīṣu ca saraḥsu ca // MatsP_161.49

vṛkṣānbahuvidhāṃstatra mṛgendro dadṛśe prabhuḥ
gandhavanti ca puṣpāṇi rasavanti phalāni ca // MatsP_161.50

nātiśītāni noṣṇāni tatra tatra sarāṃsi ca
apaśyatsarvatīrthāni sabhāyāṃ tasya sa prabhuḥ // MatsP_161.51

nalinaiḥ puṇḍarīkaiśca śatapattraiḥ sugandhibhiḥ
raktaiḥ kuvalayairnīlaiḥ kumudaiḥ saṃvṛtāni ca // MatsP_161.52

sukāntairdhārtarāṣṭraiśca rājahaṃsaiśca supriyaiḥ
kāraṇḍavaiścakravākaiḥ sārasaiḥ kurarairapi // MatsP_161.53

vimalaiḥ sphāṭikābhaiśca pāṇḍuracchadanairdvijaiḥ
bahuhaṃsopagītāni sārasābhirutāni ca // MatsP_161.54

gandhavatyaḥ śubhāstatra puṣṭamañjaridhāriṇīḥ
dṛṣṭavānparvatāgreṣu nānāpuṣpadharā latāḥ // MatsP_161.55

ketakyaśokasaralāḥ puṃnāgatilakārjunāḥ
cūtā nīpāḥ prasthapuṣpāḥ kadambā bakulā dhavāḥ // MatsP_161.56

priyaṅgupāṭalāvṛkṣāḥ śālmalyaḥ saharidrakāḥ
sālāstālāstamālāśca campakāśca manoramāḥ // MatsP_161.57

tathaivānye vyarājanta sabhāyāṃ puṣpitā drumāḥ
vidrumāśca drumāścaiva jvalitāgnisamaprabhāḥ // MatsP_161.58

skandhavantaḥ suśākhāśca bahutālasamucchrayāḥ
añjanāśokavarṇāśca bahavaścitrakā drumāḥ // MatsP_161.59

varuṇo vatsanābhaśca panasāḥ saha candanaiḥ
nīpāḥ sumanasaścaiva nimbā aśvatthatindukāḥ // MatsP_161.60

pārijātāśca lodhrāśca mallikā bhadradāravaḥ
āmalakyastathā jambūlakucāḥ śailavālukāḥ // MatsP_161.61

kharjūryo nārikelāśca harītakavibhītakāḥ
kālīyakā drukālāśca hiṅgavaḥ pāriyātrakāḥ // MatsP_161.62

mandārakundalaktāśca pataṅgāḥ kuṭajāstathā
raktāḥ kuraṇṭakāścaiva nīlāścāgarubhiḥ saha // MatsP_161.63

kadambāścaiva bhavyāśca dāḍimā bījapūrakāḥ
saptaparṇāśca bilvāśca madhupairāvṛtāstathā // MatsP_161.64

aśokāśca tamālāśca nānāgulmalatāvṛtāḥ
madhūkāḥ saptaparṇāśca bahavaḥ kṣīrakā drumāḥ // MatsP_161.65

latāśca vividhākārāḥ patrapuṣpaphalopagāḥ
ete cānye ca bahavas tatra kānanajā drumāḥ // MatsP_161.66

nānāpuṣpaphalopetā vyarājanta samantataḥ
cakorāḥ śatapatrāśca mattakokilasārikāḥ // MatsP_161.67

puṣpitāḥ puṣpitāgraiśca saṃpatanti mahādrumāḥ
raktapītāruṇāstatra pādapāgragatāḥ khagāḥ // MatsP_161.68

parasparamavekṣante prahṛṣṭā jīvajīvakāḥ
tasyāṃ sabhāyāṃ daityendro hiraṇyakaśipustadā // MatsP_161.69

strīsahasraiḥ parivṛto vicitrābharaṇāmbaraḥ
anarghyamaṇivajrārciḥ śikhājvalitakuṇḍalaḥ // MatsP_161.70

āsīnaścāsane citre daśanalvapramāṇataḥ
divākaranibhe divye divyāstaraṇasaṃstṛte // MatsP_161.71

divyagandhavahastatra mārutaḥ susukho vavau
hiraṇyakaśipurdaitya āste jvalitakuṇḍalaḥ // MatsP_161.72

upacerurmahādaityaṃ hiraṇyakaśipuṃ tadā
divyatānena gītāni jagur gandharvasattamāḥ // MatsP_161.73

viśvācī sahajanyā ca pramlocetyabhiviśrutā
divyātha saurabheyī ca samīcī puñjikasthalī // MatsP_161.74

miśrakeśī ca rambhā ca citralekhā śucismitā
cārukeśī ghṛtācī ca menakā corvaśī tathā // MatsP_161.75

etāḥ sahasraśaścānyā nṛtyagītaviśāradāḥ
upatiṣṭhanti rājānaṃ hiraṇyakaśipuṃ prabhum // MatsP_161.76

tatrāsīnaṃ mahābāhuṃ hiraṇyakaśipuṃ prabhum
upāsate diteḥ putrāḥ sarve labdhavarāstathā // MatsP_161.77

tamapratimakarmāṇaṃ śataśo 'tha sahasraśaḥ
balirvirocanastatra narakaḥ pṛthivīsutaḥ // MatsP_161.78

prahlādo vipracittiśca gaviṣṭhaśca mahāsuraḥ
surahantā sunāmā ca pramatiḥ sumatirvaraḥ // MatsP_161.79

ghaṭodaro mahāpārśvaḥ krathanaḥ piṭharastathā
viśvarūpaḥ surūpaśca svabalaśca mahābalaḥ // MatsP_161.80

daśagrīvaśca vālī ca meghavāsā mahāsuraḥ
ghaṭāsyo 'kampanaścaiva prajanaścendratāpanaḥ // MatsP_161.81

daityadānavasaṃghāste sarve jvalitakuṇḍalāḥ
sragviṇo vāgminaḥ sarve sadaiva caritavratāḥ // MatsP_161.82

sarve labdhavarāḥ śūrāḥ sarve vigatamṛtyavaḥ
ete cānye ca bahavo hiraṇyakaśipuṃ prabhum // MatsP_161.83

upāsanti mahātmānaṃ sarve divyaparicchadāḥ
vimānairvividhākārair bhrājamānairivāgnibhiḥ // MatsP_161.84

mahendravapuṣaḥ sarve vicitrāṅgadabāhavaḥ
bhūṣitāṅgā diteḥ putrās tamupāsanta sarvaśaḥ // MatsP_161.85

tasyāṃ sabhāyāṃ divyāyām asurāḥ parvatopamāḥ
hiraṇyavapuṣaḥ sarve divākarasamaprabhāḥ // MatsP_161.86

na śrutaṃ naiva dṛṣṭaṃ hi hiraṇyakaśiporyathā
aiśvaryaṃ daityasiṃhasya yathā tasya mahātmanaḥ // MatsP_161.87

kanakarajatacitravedikāyāṃ parihṛtaratnavicitravīthikāyām
sa dadarśa mṛgādhipaḥ sabhāyāṃ suracitaratnagavākṣaśobhitāyām // MatsP_161.88

kanakavimalahārabhūṣitāṅgaṃ dititanayaṃ sa mṛgādhipo dadarśa
divasakaramahāprabhājvalantaṃ ditijasahasraśatairniṣevyamāṇam // MatsP_161.89

matsya-purāṇa 162

tato dṛṣṭvā mahātmānaṃ kālacakramivāgatam
narasiṃhavapuśchannaṃ bhasmacchannamivānalam // MatsP_162.1

hiraṇyakaśipoḥ putraḥ prahlādo nāma vīryavān
divyena cakṣuṣā siṃham apaśyaddevamāgatam // MatsP_162.2

te dṛṣṭvā rukmaśailābham apūrvāṃ tanumāśritam
vismitā dānavāḥ sarve hiraṇyakaśipuśca saḥ // MatsP_162.3

mahābāho mahārāja daityānāmādisaṃbhava
na śrutaṃ na ca no dṛṣṭaṃ nārasiṃhamidaṃ vapuḥ // MatsP_162.4

avyaktaprabhavaṃ divyaṃ kimidaṃ rūpamāgatam
daityāntakaraṇaṃ ghoraṃ saṃśatīva mano mama // MatsP_162.5

asya devāḥ śarīrasthāḥ sāgarāḥ saritaśca yāḥ
himavānpāriyātraśca ye cānye kulaparvatāḥ // MatsP_162.6

candramāśca sanakṣatrair ādityair vasubhiḥ saha
dhanado varuṇaścaiva yamaḥ śakraḥ śacīpatiḥ // MatsP_162.7

maruto devagandharvā ṛṣayaśca tapodhanāḥ
nāgā yakṣāḥ piśācāśca rākṣasā bhīmavikramāḥ // MatsP_162.8

brahmā devaḥ paśupatir lalāṭasthā bhramanti vai
sthāvarāṇi ca sarvāṇi jaṅgamāni tathaiva ca // MatsP_162.9

bhavāṃśca sahito 'smābhiḥ sarvairdaityagaṇairvṛtaḥ
vimānaśatasaṃkīrṇā tathaiva bhavataḥ sabhā // MatsP_162.10

sarvaṃ tribhuvanaṃ rājaṃl lokadharmāśca śāśvatāḥ
dṛśyante nārasiṃhe 'smiṃs tathedamakhilaṃ jagat // MatsP_162.11

prajāpatiścātra manur mahātmā grahāśca yogāśca mahīruhāśca
utpātakālaśca dhṛtirmatiśca ratiśca satyaṃ ca tapo damaśca // MatsP_162.12

sanatkumāraśca mahānubhāvo viśve ca devā ṛṣayaśca sarve
krodhaśca kāmaśca tathaiva harṣo dharmaśca mohaḥ pitaraśca sarve // MatsP_162.13

prahlādasya vacaḥ śrutvā hiraṇyakaśipuḥ prabhuḥ
uvāca dānavānsarvān gaṇāṃśca sa gaṇādhipaḥ // MatsP_162.14

mṛgendro gṛhyatāmeṣa apūrvāṃ tanumāsthitaḥ
yadi vā saṃśayaḥ kaścid vadhyatāṃ vanagocaraḥ // MatsP_162.15

te dānavagaṇā sarve mṛgendraṃ bhīmavikramam
parikṣipanto muditās trāsayāmāsurojasā // MatsP_162.16

siṃhanādaṃ vimucyātha narasiṃho mahābalaḥ
babhañja tāṃ sabhāṃ divyāṃ vyāditāsya ivāntakaḥ // MatsP_162.17

sabhāyāṃ bhajyamānāyāṃ hiraṇyakaśipuḥ svayam
cikṣepāstrāṇi siṃhasya roṣādvyākulalocanaḥ // MatsP_162.18

sarvāstrāṇāmatha jyeṣṭhaṃ daṇḍamantraṃ sudāruṇam
kālacakraṃ tathāghoraṃ viṣṇucakraṃ tathā param // MatsP_162.19

paitāmahaṃ tathātyugraṃ trailokyadahanaṃ mahat
vicitrāmaśanīṃ caiva śuṣkārdraṃ cāśanidvayam // MatsP_162.20

raudraṃ tathograṃ śūlaṃ ca kaṅkālaṃ musalaṃ tathā
mohanaṃ śoṣaṇaṃ caiva saṃtāpanavilāpanam // MatsP_162.21

vāyavyaṃ mathanaṃ caiva kāpālamatha kaiṅkaram
tathāpratihatāṃ śaktiṃ krauñcamastraṃ tathaiva ca // MatsP_162.22

astraṃ brahmaśiraścaiva somāstraṃ śiśiraṃ tathā
kampanaṃ śātanaṃ caiva tvāṣṭraṃ caiva subhairavam // MatsP_162.23

kālamudgaramakṣobhyaṃ tapanaṃ ca mahābalam
saṃvartanaṃ mohanaṃ ca tathā māyādharaṃ param // MatsP_162.24

gāndharvamastraṃ dayitam asiratnaṃ ca nandakam
prasvāpanaṃ pramathanaṃ vāruṇaṃ cāstramuttamam
astraṃ pāśupataṃ caiva yasyāpratihatā gatiḥ // MatsP_162.25

astraṃ hayaśiraścaiva brāhmamastraṃ tathaiva ca
nārāyaṇāstramaindraṃ ca sārpamastraṃ tathādbhutam // MatsP_162.26

paiśācamastramajitaṃ śoṣadaṃ śāmanaṃ tathā
mahābalaṃ bhāvanaṃ ca prasthāpanavikampane // MatsP_162.27

etānyastrāṇi divyāni hiraṇyakaśipustadā
asṛjannarasiṃhasya dīptasyāgnerivāhutim // MatsP_162.28

astraiḥ prajvalitaiḥ siṃham āvṛṇodasurottamaḥ
vivasvān gharmasamaye himavantamivāṃśubhiḥ // MatsP_162.29

sa hyamarṣānilodbhūto daityānāṃ sainyasāgaraḥ
kṣaṇena plāvayāmāsa mainākamiva sāgaraḥ // MatsP_162.30

prāsaiḥ pāśaiśca khaḍgaiśca gadābhirmusalaistathā
vajrairaśanibhiścaiva sāgnibhiśca mahādrumaiḥ // MatsP_162.31

mudgarairbhindipālaiśca śilolūkhalaparvataiḥ
śataghnībhiśca dīptābhir daṇḍairapi sudāruṇaiḥ // MatsP_162.32

te dānavāḥ pāśagṛhītahastā mahendratulyāśanivajravegāḥ
samantato 'bhyudyatabāhukāyāḥ sthitāstriśīrṣā iva nāgapāśāḥ // MatsP_162.33

suvarṇamālākulabhūṣitāṅgāḥ pītāṃśukābhogavibhāvitāṅgāḥ
muktāvalīdāmasanāthakakṣā haṃsā ivābhānti viśālapakṣāḥ // MatsP_162.34

teṣāṃ tu vāyupratimaujasāṃ vai keyūramaulīvalayotkaṭānām
tānyuttamāṅgānyabhito vibhānti prabhātasūryāṃśusamaprabhāṇi // MatsP_162.35

kṣipadbhir ugrair jvalitair mahābalair mahāstrapūgaiḥ susamāvṛto babhau /
giriryathā saṃtatavarṣibhir ghanaiḥ kṛtāndhakārāntarakaṃdaro drumaiḥ // MatsP_162.36*

tairhanyamāno 'pi mahāstrajālair mahābalair daityagaṇaiḥ sametaiḥ /
nākampatājau bhagavānpratāpasthitaḥ prakṛtyā himavānivācalaḥ // MatsP_162.37*

saṃtrāsitāstena nṛsiṃharūpiṇā diteḥ sutāḥ pāvakatulyatejasā /
bhayādviceluḥ pavanoddhutāṅgā yathormayaḥ sāgaravārisaṃbhavāḥ // MatsP_162.38*

matsya-purāṇa 163

kharāḥ kharamukhāścaiva makarāśīviṣānanāḥ
īhāmṛgamukhāścānye varāhamukhasaṃsthitāḥ // MatsP_163.1

bālasūryamukhāścānye dhūmaketumukhāstathā
ardhacandrārdhavaktrāśca agnidīptamukhāstathā // MatsP_163.2

haṃsakukkuṭavaktrāśca vyāditāsyā bhayāvahāḥ
siṃhāsyā lelihānāśca kākagṛdhramukhāstathā // MatsP_163.3

dvijihvakā vakraśīrṣās tatholkāmukhasaṃsthitāḥ
mahāgrāhamukhāścānye dānavā baladarpitāḥ // MatsP_163.4

śailasaṃvarṣmaṇas tasya śarīre śaravṛṣṭibhiḥ
avadhyasya mṛgendrasya na vyathāṃ cakrurāhave // MatsP_163.5

evaṃ bhūyo 'parānghorān asṛjandānaveśvarāḥ
mṛgendrasyopari kruddhā niḥśvasanta ivoragāḥ // MatsP_163.6

te dānavaśarā ghorā dānavendrasamīritāḥ
vilayaṃ jagmurākāśe khadyotā iva parvate // MatsP_163.7

tataścakrāṇi divyāni daityāḥ krodhasamanvitāḥ
mṛgendrāyāsṛjannāśu jvalitāni samantataḥ // MatsP_163.8

tairāsīdgaganaṃ cakraiḥ saṃpatadbhiritastataḥ
yugānte saṃprakāśadbhiś candrādityagrahairiva // MatsP_163.9

tāni sarvāṇi cakrāṇi mṛgendreṇa mahātmanā
grastānyudīrṇāni tadā pāvakārciḥsamāni vai // MatsP_163.10

tāni cakrāṇi vadane viśamānāni bhānti vai
meghodaradarīṣveva candrasūryagrahā iva // MatsP_163.11

hiraṇyakaśipurdaityo bhūyaḥ prāsṛjadūrjitām
śaktiṃ prajvalitāṃ ghorāṃ dhautaśastrataḍitprabhām // MatsP_163.12

tāmāpatantīṃ samprekṣya mṛgendraḥ śaktimujjvalām
huṃkāreṇaiva raudreṇa babhañja bhagavāṃstadā // MatsP_163.13

rarāja bhagnā sā śaktir mṛgendreṇa mahītale
savisphuliṅgā jvalitā maholkeva divaścyutā // MatsP_163.14

nārācapaṅktiḥ siṃhasya prāptā reje 'vidūrataḥ
nīlotpalapalāśānāṃ mālevojjvaladarśanā // MatsP_163.15

sa garjitvā yathānyāyaṃ vikramya ca yathāsukham
tatsainyam utsāritavāṃs tṛṇāgrāṇīva mārutaḥ // MatsP_163.16

tato 'śmavarṣaṃ daityendrā vyamṛjanta nabhogatāḥ
nagamātraiḥ śilākhaṇḍair giriśṛṅgairmahāprabhaiḥ // MatsP_163.17

tadaśmavarṣaṃ siṃhasya mahanmūrdhani pātitam
diśo daśa vikīrṇā vai khadyotaprakarā iva // MatsP_163.18

tadāśmaughair daityagaṇāḥ punaḥ siṃhamariṃdamam
chādayāṃcakrire meghā dhārābhiriva parvatam // MatsP_163.19

na ca taṃ cālayāmāsur daityaughā devasattamam
bhīmavego 'calaśreṣṭhaṃ samudra iva mandaram // MatsP_163.20

tato 'śmavarṣe vihate jalavarṣamanantaram
dhārābhirakṣamātrābhiḥ prādurāsītsamantataḥ // MatsP_163.21

nabhasaḥ pracyutā dhārās tigmavegāḥ samantataḥ
āvṛtya sarvato vyoma diśaścopadiśastathā // MatsP_163.22

dhārā divi ca sarvatra vasudhāyāṃ ca sarvaśaḥ
na spṛśanti ca tā devaṃ nipatantyo 'niśaṃ bhuvi // MatsP_163.23

bāhyato vavṛṣurvarṣaṃ nopariṣṭācca vavṛṣuḥ
mṛgendrapratirūpasya sthitasya yudhi māyayā // MatsP_163.24

hate 'śmavarṣe tumule jalavarṣe ca śoṣite
so 'sṛjaddānavo māyām agnivāyusamīritām // MatsP_163.25

mahendrastoyadaiḥ sārdhaṃ sahasrākṣo mahādyutiḥ
mahatā toyavarṣeṇa śamayāmāsa pāvakam // MatsP_163.26

tasyāṃ pratihatāyāṃ tu māyāyāṃ yudhi dānavaḥ
asṛjadghorasaṃkāśaṃ tamastīvraṃ samantataḥ // MatsP_163.27

tamasā saṃvṛte loke daityeṣvāttāyudheṣu ca
svatejasā parivṛto divākara ivābabhau // MatsP_163.28

triśikhāṃ bhrukuṭīṃ cāsya dadṛśurdānavā raṇe
lalāṭasthāṃ triśūlāṅkāṃ gaṅgāṃ tripathagāmiva // MatsP_163.29

tataḥ sarvāsu māyāsu hatāsu ditinandanāḥ
hiraṇyakaśipuṃ daityaṃ vivarṇāḥ śaraṇaṃ yayuḥ // MatsP_163.30

tataḥ prajvalitaḥ krodhāt pradahanniva tejasā
tasminkruddhe tu daityendre tamobhūtamabhūjjagat // MatsP_163.31

āvahaḥ pravahaścaiva vivaho 'tha hyudāvahaḥ
parāvahaḥ saṃvahaśca mahābalaparākramāḥ // MatsP_163.32

tathā parivahaḥ śrīmān utpātabhayaśaṃsinaḥ
ityevaṃ kṣubhitāḥ sapta maruto gaganecarāḥ // MatsP_163.33

ye grahāḥ sarvalokasya kṣaye prādurbhavanti vai
te sarve gagane dṛṣṭā vyacaranta yathāsukham // MatsP_163.34

ayogataścāpyacaran mārgaṃ niśi niśācaraḥ
sagrahaḥ saha nakṣatrair ākāpatirariṃdamaḥ // MatsP_163.35

vivarṇatāṃ ca bhagavān gato divi divākaraḥ
kṛṣṇaṃ kabandhaṃ ca tathā lakṣyate sumahaddivi // MatsP_163.36

amuñcaccārciṣāṃ vṛndaṃ bhūmivṛttir vibhāvasuḥ
gaganasthaśca bhagavān abhīkṣṇaṃ paridṛśyate // MatsP_163.37

sapta dhūmranibhā ghorāḥ sūryā divi samutthitāḥ
somasya gaganasthasya grahāstiṣṭhanti śṛṅgagāḥ // MatsP_163.38

vāme tu dakṣiṇe caiva sthitau śukrabṛhaspatī
śanaiścaro lohitāṅgo jvalanāṅgasamadyutiḥ // MatsP_163.39

samaṃ samadhirohantaḥ sarve te gaganecarāḥ
śṛṅgāṇi śanakairghorā yugāntāvartino grahāḥ // MatsP_163.40

candramāśca sanakṣatrair grahaiḥ saha tamonudaḥ
carācaravināśāya rohiṇīṃ nābhyanandata // MatsP_163.41

gṛhīto rāhuṇā candra ulkābhirabhihanyate
ulkāḥ prajvalitāścandre vicaranti yathāsukham // MatsP_163.42

devānāmapi yo devaḥ so 'pyavarṣata śoṇitam
apatangaganādulkā vidyudrūpā mahāsvanāḥ // MatsP_163.43

akāle ca drumāḥ sarve puṣpanti ca phalanti ca
latāśca saphalāḥ sarvā ye cāhurdaityanāśanam // MatsP_163.44

phalaiḥ phalānyajāyanta puṣpaiḥ puṣpaṃ tathaiva ca
unmīlanti nimīlanti hasanti ca rudanti ca // MatsP_163.45

vikrośanti ca gambhīrā dhūmayanti jvalanti ca
pratimāḥ sarvadevānāṃ vedayanti mahadbhayam // MatsP_163.46

āraṇyaiḥ saha saṃsṛṣṭā grāmyāśca mṛgapakṣiṇaḥ
cakruḥ subhairavaṃ tatra mahāyuddhamupasthitam // MatsP_163.47

nadyaśca pratikūlāni vahanti kaluṣodakāḥ
na prakāśanti ca diśo raktareṇusamākulāḥ // MatsP_163.48

vānaspatyo na pūjyante pūjanārhāḥ kathaṃcana
vāyuvegena hanyante bhajyante praṇamanti ca // MatsP_163.49

yadā ca sarvabhūtānāṃ chāyā na parivartate
aparāhṇagate sūrye lokānāṃ yugasaṃkṣaye // MatsP_163.50

tadā hiraṇyakaśipor daityasyopari veśmanaḥ
bhāṇḍāgārāyudhāgāre niviṣṭamabhavanmadhu // MatsP_163.51

asurāṇāṃ vināśāya surāṇāṃ vijayāya ca
dṛśyante vividhotpātā ghorā ghoranidarśanāḥ // MatsP_163.52

ete cānye ca bahavo ghorotpātāḥ samutthitāḥ
daityendrasya vināśāya dṛśyante kālanirmitāḥ // MatsP_163.53

medinyāṃ kampamānāyāṃ daityendreṇa mahātmanā
mahīdharā nāgagaṇā nipeturamitaujasaḥ // MatsP_163.54

viṣajvālākulairvaktrair vimuñcanto hutāśanam
catuḥśīrṣāḥ pañcaśīrṣāḥ saptaśīrṣāśca pannagāḥ // MatsP_163.55

vāsukistakṣakaścaiva karkoṭakadhanaṃjayau
elāmukhaḥ kāliyaśca mahāpadmaśca vīryavān // MatsP_163.56

sahasraśīrṣā nāgo vai hematāladhvajaḥ prabhuḥ
śeṣo 'nanto mahābhāgo duṣprakampyaḥ prakampitaḥ // MatsP_163.57

dīptānyantarjalasthāni pṛthivīdharaṇāni ca
tadā kruddhena mahatā kampitāni samantataḥ // MatsP_163.58

nāgāstejodharāścāpi pātālatalacāriṇaḥ
hiraṇyakaśipurdaityas tadā saṃspṛṣṭavānmahīm // MatsP_163.59

saṃdaṣṭauṣṭhapuṭaḥ krodhād vārāha iva pūrvajaḥ
nadī bhāgīrathī caiva sarayūḥ kauśikī tathā // MatsP_163.60

yamunā tvatha kāverī kṛṣṇaveṇā ca nimnagā
suveṇā ca mahābhāgā nadī godāvarī tathā // MatsP_163.61

carmaṇvatī ca sindhuśca tathā nadanadīpatiḥ
kamalaprabhavaścaiva śoṇo maṇinibhodakaḥ // MatsP_163.62

narmadā śubhatoyā ca tathā vetravatī nadī
gomatī gokulākīrṇā tathā pūrvasarasvatī // MatsP_163.63

mahī kālamahī caiva tamasā puṣpavāhinī
jambūdvīpaṃ ratnavaṭaṃ sarvaratnopaśobhitam // MatsP_163.64

suvarṇaprakaṭaṃ caiva suvarṇākaramaṇḍitam
mahānadaṃ ca lauhityaṃ śailakānanaśobhitam // MatsP_163.65

pattanaṃ kośakaraṇam ṛṣivīrajanākaram
māgadhāśca mahāgrāmā muṇḍāḥ śuṅgāstathaiva ca // MatsP_163.66

suhmā mallā videhāśca mālavāḥ kāśikosalāḥ
bhavanaṃ vainateyasya daityendreṇābhikampitam // MatsP_163.67

kailāsaśikharākāraṃ yatkṛtaṃ viśvakarmaṇā
raktatoyo mahābhīmo lauhityo nāma sāgaraḥ // MatsP_163.68

udayaśca mahāśaila ucchritaḥ śatayojanam
suvarṇavedikaḥ śrīmān meghapaṅktiniṣevitaḥ // MatsP_163.69

bhrājamāno 'rkasadṛśair jātarūpamayairdrumaiḥ
śālaistālaistamālaiśca karṇikāraiśca puṣpitaiḥ // MatsP_163.70

ayomukhaśca vikhyātaḥ parvato dhātumaṇḍitaḥ
tamālavanagandhaśca parvato malayaḥ śubhaḥ // MatsP_163.71

surāṣṭrāśca sabāhlīkāḥ śūrābhīrāstathaiva ca
bhojāḥ pāṇḍyāśca vaṅgāśca kaliṅgāstāmraliptakāḥ // MatsP_163.72

tathaivauṇḍrāśca pauṇḍrāśca vāmacūḍāḥ sakeralāḥ
kṣobhitāstena daityena sadevāścāpsarogaṇāḥ // MatsP_163.73

agastyabhavanaṃ caiva yadagamyaṃ kṛtaṃ purā
siddhacāraṇasaṃghaśca viprakīrṇaṃ manoharam // MatsP_163.74

vicitranānāvihagaṃ supuṣpitamahādrumam
jātarūpamayaiḥ śṛṅgair apsarogaṇanāditam // MatsP_163.75

giripuṣpitakaścaiva lakṣmīvānpriyadarśanaḥ
utthitaḥ sāgaraṃ bhittvā viśrāmaścandrasūryayoḥ
rarāja sumahāśṛṅgair gaganaṃ vilikhanniva // MatsP_163.76

candrasūryāṃśusaṃkāśaiḥ sāgarāmbusamāvṛtaiḥ
vidyutvānsarvataḥ śrīmān āyataḥ śatayojanam // MatsP_163.77

vidyutāṃ yatra saṃpātā nipātyante nagottame
ṛṣabhaḥ parvataścaiva śrīmānvṛṣabhasaṃjñitaḥ // MatsP_163.78

kuñjaraḥ parvataḥ śrīmān yatrāgastyagṛhaṃ śubham
viśālākṣaśca durdharṣaḥ sarpāṇāmālayaḥ purī // MatsP_163.79

tathā bhogavatī cāpi daityendreṇābhikampitā
mahāseno giriścaiva pāriyātraśca parvataḥ // MatsP_163.80

cakravāṃśca giriśreṣṭho vārāhaścaiva parvataḥ
prāgjyautiṣapuraṃ cāpi jātarūpamayaṃ śubham // MatsP_163.81

yasminvasati duṣṭātmā narako nāma dānavaḥ
meghaśca parvataśreṣṭho meghagambhīraniḥsvanaḥ // MatsP_163.82

ṣaṣṭistatra sahasrāṇi parvatānāṃ dvijottamāḥ
taruṇādityasaṃkāśo merustatra mahāgiriḥ // MatsP_163.83

yakṣarākṣasagandharvair nityaṃ sevitakaṃdaraḥ
hemagarbho mahāśailas tathā hemasakho giriḥ // MatsP_163.84

kailāsaścaiva śailendro dānavendreṇa kampitaḥ
hemapuṣkarasaṃchannaṃ tena vaikhānasaṃ saraḥ // MatsP_163.85

kampitaṃ mānasaṃ caiva haṃsakāraṇḍavākulam
triśṛṅgaparvataścaiva kumārī ca saridvarā // MatsP_163.86

tuṣāracayasaṃchanno mandaraścāpi parvataḥ
uśīrabinduśca giriś candraprasthastathādrirāṭ // MatsP_163.87

prajāpatigiriścaiva tathā puṣkaraparvataḥ
devābhraparvataścaiva tathā vai reṇuko giriḥ // MatsP_163.88

krauñcaḥ saptarṣiśailaśca dhūmravarṇaśca parvataḥ
ete cānye ca girayo deśā janapadāstathā // MatsP_163.89

nadyaḥ sasāgarāḥ sarvāḥ so 'kampayata dānavaḥ
kapilaśca mahīputro vyāghravāṃścaiva kampitaḥ // MatsP_163.90

khecarāśca satīputrāḥ pātālatalavāsinaḥ
gaṇastathā paro raudro meghanāmāṅkuśāyudhaḥ // MatsP_163.91

ūrdhvago bhīmavegaśca sarva evābhikampitāḥ
gadī śūlī karālaśca hiraṇyakaśipustadā // MatsP_163.92

jīmūtaghanasaṃkāśo jīmūtaghananiḥsvanaḥ
jīmūtaghananirghoṣo jīmūta iva vegavān // MatsP_163.93

devārirditijo vīro nṛsiṃhaṃ samupādravat
samutpatya tatastīkṣṇair mṛgendreṇa mahānakhaiḥ
tadoṃkārasahāyena vidārya nihato yudhi // MatsP_163.94

mahī ca kālaśca śaśī nabhaśca grahāśca sūryaśca diśaśca sarvāḥ
nadyaśca śailāśca mahārṇavāśca gatāḥ prasādaṃ ditiputranāśāt // MatsP_163.95

tataḥ pramuditā devā ṛṣayaśca tapodhanāḥ
tuṣṭuvurnāmabhirdivyair ādidevaṃ sanātanam // MatsP_163.96

yattvayā vihitaṃ deva nārasiṃhamidaṃ vapuḥ
etadevārcayiṣyanti parāvaravido janāḥ // MatsP_163.97

bhavānbrahmā ca rudraśca mahendro devasattamaḥ
bhavānkartā vikartā ca lokānāṃ prabhavo 'vyayaḥ // MatsP_163.98

parāṃ ca siddhiṃ ca paraṃ ca devaṃ paraṃ ca mantraṃ paramaṃ haviśca
paraṃ ca dharmaṃ paramaṃ ca viśvaṃ tvāmāhuragryaṃ puruṣaṃ purāṇam // MatsP_163.99

paraṃ śarīraṃ paramaṃ ca brahma paraṃ ca yogaṃ paramāṃ ca vāṇīm
paraṃ rahasyaṃ paramāṃ gatiṃ ca tvāmāhuragryaṃ puruṣaṃ purāṇam // MatsP_163.100

evaṃ parasyāpi paraṃ padaṃ yat paraṃ parasyāpi paraṃ ca devam
paraṃ parasyāpi paraṃ ca bhūtaṃ tvāmāhuragryaṃ puruṣaṃ purāṇam // MatsP_163.101

paraṃ parasyāpi paraṃ rahasyaṃ paraṃ parasyāpi paraṃ mahattvam
paraṃ parasyāpi paraṃ mahadyat tvāmāhuragryaṃ puruṣaṃ purāṇam // MatsP_163.102

paraṃ parasyāpi paraṃ nidhānaṃ paraṃ parasyāpi paraṃ pavitram
paraṃ parasyāpi paraṃ ca dāntaṃ tvāmāhuragryaṃ puruṣaṃ purāṇam // MatsP_163.103

evamuktvā tu bhagavān sarvalokapitāmahaḥ
stutvā nārāyaṇaṃ devaṃ brahmalokaṃ gataḥ prabhuḥ // MatsP_163.104

tato nadatsu tūryeṣu nṛtyantīṣvapsaraḥsu ca
kṣīrodasyottaraṃ kūlaṃ jagāma harirīśvaraḥ // MatsP_163.105

nārasiṃhaṃ vapurdevaḥ sthāpayitvā sudīptimat
paurāṇaṃ rūpamāsthāya prayayau garuḍadhvajaḥ // MatsP_163.106

aṣṭacakreṇa yānena bhūtayutena bhāsvatā
avyaktaprakṛtirdevaḥ svasthānaṃ gatavānprabhuḥ // MatsP_163.107

matsya-purāṇa 164

kathitaṃ narasiṃhasya māhātmyaṃ vistareṇa ca
punastasyaiva māhātmyam anyadvistarato vada // MatsP_164.1

padmarūpamabhūdetat kathaṃ hemamayaṃ jagat
kathaṃ ca vaiṣṇavī sṛṣṭiḥ padmamadhye 'bhavatpurā // MatsP_164.2

śrutvā ca narasiṃhasya māhātmyaṃ ravinandanaḥ
vismayotphullanayanaḥ punaḥ papraccha keśavam // MatsP_164.3

kathaṃ pādme mahākalpe tava padmamayaṃ jagat
jalārṇavagatasyeha nābhau jātaṃ janārdana // MatsP_164.4

prabhāvātpadmanābhasya svapataḥ sāgarāmbhasi
puṣkare ca kathaṃ bhūtā devāḥ sarṣigaṇāḥ purā // MatsP_164.5

etadākhyāhi nikhilaṃ yogaṃ yogavidāṃ pate
śṛṇvatastasya me kīrtiṃ na tṛptirupajāyate // MatsP_164.6

kiyatā caiva kālena śete vai puruṣottamaḥ
kiyantaṃ vā svapiti ca ko 'sya kālasya saṃbhavaḥ // MatsP_164.7

kiyatā vātha kālena hy uttiṣṭhati mahāyaśāḥ
kathaṃ cotthāya bhagavān sṛjate nikhilaṃ jagat // MatsP_164.8

ke prajāpatayastāvad āsanpūrvaṃ mahāmune
kathaṃ nirmitavāṃścaiva citraṃ lokaṃ sanātanam // MatsP_164.9

kathamekārṇave śūnye naṣṭasthāvarajaṅgame
dagdhe devāsuranare pranaṣṭoragarākṣase // MatsP_164.10

naṣṭānilānale loke naṣṭākāśamahītale
kevalaṃ gahvarībhūte mahābhūtaviparyaye // MatsP_164.11

vibhurmahābhūtapatir mahātejā mahākṛtiḥ
āste suravaraśreṣṭho vidhimāsthāya yogavit // MatsP_164.12

śṛṇuyāṃ parayā bhaktyā brahmannetadaśeṣataḥ
vaktumarhasi dharmiṣṭha yaśo nārāyaṇātmakam // MatsP_164.13

śraddhayā copaviṣṭānāṃ bhagavanvaktumarhasi // MatsP_164.14

nārāyaṇasya yaśasaḥ śravaṇe yā tava spṛhā
tadvaṃśyānvayabhūtasya nyāyyaṃ ravikularṣabha // MatsP_164.15

śṛṇuṣvādipurāṇeṣu vedebhyaśca yathā śrutam
brāhmaṇānāṃ ca vadatāṃ śrutvā vai sumahātmanām // MatsP_164.16

yathā ca tapasā dṛṣṭvā bṛhaspatisamadyutiḥ
parāśarasutaḥ śrīmān gururdvaipāyano 'bravīt // MatsP_164.17

tatte 'haṃ kathayiṣyāmi yathāśakti yathāśruti
yadvijñātuṃ mayā śakyam ṛṣimātreṇa sattamāḥ // MatsP_164.18

kaḥ samutsahate jñātuṃ paraṃ nārāyaṇātmakam
viśvāyanaśca yadbrahmā na vedayati tattvataḥ // MatsP_164.19

tatkarma viśvavedānāṃ tadrahasyaṃ maharṣīṇām
tamīśaṃ sarvayajñānāṃ tattattvaṃ sarvadarśinām
tadadhyātmavidāṃ cintyaṃ narakaṃ ca vikarmiṇām // MatsP_164.20

adhidaivaṃ ca yaddaivam adhiyajñaṃ susaṃjñitam
tadbhūtamadhibhūtaṃ ca tatparaṃ paramarṣīṇām // MatsP_164.21

sa yajño vedanirdiṣṭas tattapaḥ kavayo viduḥ
yaḥ kartā kārako buddhir manaḥ kṣetrajña eva ca // MatsP_164.22

praṇavaḥ puruṣaḥ śāstā ekaśceti vibhāvyate
prāṇaḥ pañcavidhaścaiva dhruva akṣara eva ca // MatsP_164.23

kālaḥ pākaśca paktā ca draṣṭā svādhyāya eva ca
ucyate vividhairdevaiḥ sa evāyaṃ na tatparam // MatsP_164.24

sa eva bhagavānsarvaṃ karoti vikaroti ca
so 'smānkārayate sarvān so 'tyeti vyākulīkṛtān // MatsP_164.25

yajāmahe tamevādyaṃ tamevecchāma nirvṛtāḥ
yo vaktā yacca vaktavyaṃ yaccāhaṃ tadbravīmi vaḥ // MatsP_164.26

śrūyate yacca vai śrāvyaṃ yaccānyatparijalpyate
yāḥ kathāścaiva vartante śrutayo vātha tatparāḥ
viśvaṃ viśvapatiryaśca sa tu nārāyaṇaḥ smṛtaḥ // MatsP_164.27

yatsatyaṃ yadamṛtamakṣaraṃ paraṃ yad yadbhūtaṃ paramamidaṃ ca yadbhaviṣyat
yatkiṃcic caramacaraṃ yadasti cānyat tatsarvaṃ puruṣavaraḥ prabhuḥ purāṇaḥ // MatsP_164.28

matsya-purāṇa 165

catvāryāhuḥ sahasrāṇi varṣāṇāṃ tu kṛtaṃ yugam
tasya tāvacchatī saṃdhyā dviguṇā ravinandana // MatsP_165.1

yatra dharmaścatuṣpādas tv adharmaḥ pādavigrahaḥ
svadharmaniratāḥ santo jāyante yatra mānavāḥ // MatsP_165.2

viprāḥ sthitā dharmaparā rājavṛttau sthitā nṛpāḥ
kṛṣyāmabhiratā vaiśyāḥ śūdrāḥ śuśrūṣavaḥ sthitāḥ // MatsP_165.3

tadā satyaṃ ca śaucaṃ ca dharmaścaiva vivardhate
sadbhirācaritaṃ karma kriyate khyāyate ca vai // MatsP_165.4

etatkārtayugaṃ vṛttaṃ sarveṣāmapi pārthiva
prāṇināṃ dharmasaṅgānām api vai nīcajanmanām // MatsP_165.5

trīṇi varṣasahasrāṇi tretāyugamihocyate
tasya tāvacchatī saṃdhyā dviguṇā parikīrtyate // MatsP_165.6

dvābhyāmadharmaḥ pādābhyāṃ tribhirdharmo vyavasthitaḥ
yatra satyaṃ ca sattvaṃ ca tretādharmo vidhīyate // MatsP_165.7

tretāyāṃ vikṛtiṃ yānti varṇāstvete na saṃśayaḥ
cāturvarṇyasya vaikṛtyād yānti daurbalyamāśramāḥ // MatsP_165.8

eṣā tretāyugagatir vicitrā devanirmitā
dvāparasya tu yā ceṣṭā tāmapi śrotumarhasi // MatsP_165.9

dvāparaṃ dve sahasre tu varṣāṇāṃ ravinandana
tasya tāvacchatī saṃdhyā dviguṇā yugamucyate // MatsP_165.10

tatra cārthaparāḥ sarve prāṇino rajasā hatāḥ
sarve naiṣkṛtikāḥ kṣudrā jāyante ravinandana // MatsP_165.11

dvābhyāṃ dharmaḥ sthitaḥ padbhyām adharmastribhirutthitaḥ
viparyayācchanairdharmaḥ kṣayameti kalau yuge // MatsP_165.12

brāhmaṇyabhāvasya tatas tathautsukyaṃ viśīryate
vratopavāsāstyajyante dvāpare yugaparyaye // MatsP_165.13

tathā varṣasahasraṃ tu varṣāṇāṃ dve śate api
saṃdhyayā saha saṃkhyātaṃ krūraṃ kaliyugaṃ smṛtam // MatsP_165.14

yatrādharmaścatuṣpādaḥ syāddharmaḥ pādavigrahaḥ
kāminastapasā hīnā jāyante tatra mānavāḥ // MatsP_165.15

naivātisāttvikaḥ kaścin na sādhurna ca satyavāk
nāstikā brahmabhaktā vā jāyante tatra mānavāḥ // MatsP_165.16

ahaṃkāragṛhītāśca prakṣīṇasnehabandhanāḥ
viprāḥ śūdrasamācārāḥ santi sarve kalau yuge // MatsP_165.17

āśramāṇāṃ viparyāsaḥ kalau samparivartate
varṇānāṃ caiva saṃdeho yugānte ravinandana // MatsP_165.18

vidyāddvādaśasāhasrīṃ yugākhyāṃ pūrvanirmitām
evaṃ sahasraparyantaṃ tadaharbrāhmamucyate // MatsP_165.19

tato 'hani gate tasmin sarveṣāmeva jīvinām
śarīranirvṛtiṃ dṛṣṭvā lokasaṃhārabuddhitaḥ // MatsP_165.20

devatānāṃ ca sarvāsāṃ brahmādīnāṃ mahīpate
daityānāṃ dānavānāṃ ca yakṣarākṣasapakṣiṇām // MatsP_165.21

gandharvāṇāmapsarasāṃ bhujaṃgānāṃ ca pārthiva
parvatānāṃ nadīnāṃ ca paśūnāṃ caiva sattama
tiryagyonigatānāṃ ca sattvānāṃ kṛmiṇāṃ tathā // MatsP_165.22

mahābhūtapatiḥ pañca hṛtvā bhūtāni bhūtakṛt
jagatsaṃharaṇārthāya kurute vaiśasaṃ mahat // MatsP_165.23

bhūtvā sūryaścakṣuṣī cādadāno bhūtvā vāyuḥ prāṇināṃ prāṇajālam
bhūtvā vahnirnirdahansarvalokān bhūtvā megho bhūya ugro 'pyavarṣat // MatsP_165.24

matsya-purāṇa 166

bhūtvā nārāyaṇo yogī sattvamūrtirvibhāvasuḥ
gabhastibhiḥ pradīptābhiḥ saṃśoṣayati sāgarān // MatsP_166.1

tataḥ pītvārṇavān sarvān nadīḥ kūpāṃśca sarvaśaḥ
parvatānāṃ ca salilaṃ sarvamādāya raśmibhiḥ // MatsP_166.2

bhittvā gabhastibhiścaiva mahīṃ gatvā rasātalāt
pātālajalamādāya pibate rasamuttamam // MatsP_166.3

mūtrāsṛkkledam anyacca yadasti prāṇiṣu dhruvam
tatsarvamaravindākṣa ādatte puruṣottamaḥ // MatsP_166.4

vāyuśca balavānbhūtvā vidhunvāno 'khilaṃ jagat
prāṇāpānasamānādyān vāyūn ākarṣate hariḥ // MatsP_166.5

tato devagaṇāḥ sarve bhūtānyeva ca yāni tu
gandho ghrāṇaṃ śarīraṃ ca pṛthivīṃ saṃśritā guṇāḥ // MatsP_166.6

jihvā rasaśca snehaśca saṃśritāḥ salile guṇāḥ
rūpaṃ cakṣurvipākaśca jyotirevāśritā guṇāḥ // MatsP_166.7

sparśaḥ prāṇaśca ceṣṭā ca pavane saṃśritā guṇāḥ
śabdaḥ śrotraṃ ca khānyeva gagane saṃśritā guṇāḥ // MatsP_166.8

lokamāyā bhagavatā muhūrtena vināśitā
mano buddhiśca sarveṣāṃ kṣetrajñaśceti yaḥ śrutaḥ // MatsP_166.9

taṃ vareṇyaṃ parameṣṭhī hṛṣīkeśamupāśritaḥ
tato bhagavatastasya raśmibhiḥ parivāritaḥ // MatsP_166.10

vāyunākramyamāṇāsu drumaśākhāsu cāśritaḥ
teṣāṃ saṃgharṣaṇodbhūtaḥ pāvakaḥ śatadhā jvalan // MatsP_166.11

adahacca tadā sarvaṃ vṛtaḥ saṃvartako 'nalaḥ
saparvatadrumāngulmāṃl latāvallīstṛṇāni ca // MatsP_166.12

vimānāni ca divyāni purāṇi vividhāni ca
yāni cāśrayaṇīyāni tāni sarvāṇi so 'dahat // MatsP_166.12*

bhasmīkṛtya tataḥ sarvāṃl lokāṃllokagururhariḥ
bhūyo nirvāpayāmāsa yugāntena ca karmaṇā // MatsP_166.13

sahasravṛṣṭiḥ śatadhā bhūtvā kṛṣṇo mahābalaḥ
divyatoyena haviṣā tarpayāmāsa medinīm // MatsP_166.14

tataḥ kṣīranikāyena svādunā paramāmbhasā
śivena puṇyena mahī nirvāṇamagamatparam // MatsP_166.15

tena rodhena saṃchannā payasāṃ varṣato dharā
ekārṇavajalībhūtā sarvasattvavivarjitā // MatsP_166.16

mahāsattvānyapi vibhuṃ praviṣṭānyamitaujasam
naṣṭārkapavanākāśe sūkṣme jagati saṃvṛte // MatsP_166.17

saṃśoṣamātmanā kṛtvā samudrānapi dehinaḥ
dagdhvā saṃplāvya ca tathā svapityekaḥ sanātanaḥ // MatsP_166.18

paurāṇaṃ rūpamāsthāya svapityamitavikramaḥ
ekārṇavajalavyāpī yogī yogamupāśritaḥ // MatsP_166.19

anekāni sahasrāṇi yugānyekārṇavāmbhasi
na cainaṃ kaścidavyaktaṃ vyaktaṃ veditumarhati // MatsP_166.20

kaścaiva puruṣo nāma kiṃyogaḥ kaśca yogavān
asau kiyantaṃ kālaṃ ca ekārṇavavidhiṃ prabhuḥ // MatsP_166.21

kariṣyatīti bhagavān iti kaścin na budhyate // MatsP_166.22

na draṣṭā naiva gamitā na jñātā naiva pārśvagaḥ
tasya na jñāyate kiṃcit tamṛte devasattamam // MatsP_166.23

nabhaḥ kṣitiṃ pavanam apaḥ prakāśakaṃ prajāpatiṃ bhuvanadharaṃ sureśvaram
pitāmahaṃ śrutinilayaṃ mahāmuniṃ praśāmya bhūyaḥ śayanaṃ hyarocayat // MatsP_166.24

matsya-purāṇa 167

evamekārṇavībhūte śete lokemahādyutiḥ
pracchādya salilenorvīṃ haṃso nārāyaṇastadā // MatsP_167.1

mahato rajaso madhye mahārṇavasaraḥsu vai
virajaskaṃ mahābāhum akṣayaṃ brahma yadviduḥ // MatsP_167.2

ātmarūpaprakāśena tamasā saṃvṛtaḥ prabhuḥ
manaḥ sāttvikamādhāya yatra tatsatyamāsata // MatsP_167.3

yāthātathyaṃ paraṃ jñānaṃ bhūtaṃ tadbrahmaṇā purā
rahasyāraṇyakoddiṣṭaṃ yaccaupaniṣadaṃ smṛtam // MatsP_167.4

puruṣo yajña ityetad yatparaṃ parikīrtitam
yaścānyaḥ puruṣākhyaḥ syāt sa eṣa puruṣottamaḥ // MatsP_167.5

ye ca yajñakarā viprā ye cartvija iti smṛtāḥ
asmādeva purā bhūtā yajñebhyaḥ śrūyatāṃ tathā // MatsP_167.6

brahmāṇaṃ prathamaṃ vaktrād udgātāraṃ ca sāmagam
hotāramapi cādhvaryuṃ bāhubhyāmasṛjatprabhuḥ // MatsP_167.7

brahmaṇo brāhmaṇācchaṃsi prastotāraṃ ca sarvaśaḥ
tau mitrāvaruṇau pṛṣṭhāt pratiprastārameva ca // MatsP_167.8

udarātpratihartāraṃ potāraṃ caiva pārthiva
acchāvākamathorubhyāṃ neṣṭāraṃ caiva pārthiva // MatsP_167.9

pāṇibhyāmatha cāgnīdhraṃ subrahmaṇyaṃ ca jānutaḥ
grāvastutaṃ tu pādābhyām unnetāraṃ ca yājuṣam // MatsP_167.10

evamevaiṣa bhagavān ṣoḍaśaiva jagatpatiḥ
pravaktṝnsarvayajñānām ṛtvijo 'sṛjaduttamān // MatsP_167.11

tadeṣa vai vedamayaḥ puruṣo yajñasaṃjñitaḥ
vedāścaitanmayāḥ sarve sāṅgopaniṣadakriyāḥ // MatsP_167.12

svapityekārṇave caiva yadāścaryamabhūtpurā
śrūyatāṃ tadyathā viprā mārkaṇḍeyakutūhalam // MatsP_167.13

gīrṇo bhagavatastasya kukṣāveva mahāmuniḥ
bahuvarṣasahasrāyus tasyaiva varatejasā // MatsP_167.14

aṭaṃstīrthaprasaṅgena pṛthivīṃ tīrthagocarām
āśramāṇi ca puṇyāni devatāyatanāni ca // MatsP_167.15

deśānrāṣṭrāṇi citrāṇi purāṇi vividhāni ca
japahomaparaḥ śāntas tapo ghoraṃ samāsthitaḥ // MatsP_167.16

mārkaṇḍeyastatastasya śanairvaktrādviniḥsṛtaḥ
sa niṣkrāmanna cātmānaṃ jānīte devamāyayā // MatsP_167.17

niṣkramyāpyasya vadanād ekārṇavamatho jagat
sarvatastamasācchannaṃ mārkaṇḍeyo 'nvavaikṣata // MatsP_167.18

tasyotpannaṃ bhayaṃ tīvraṃ saṃśayaścātmajīvite
devadarśanasaṃhṛṣṭo vismayaṃ paramaṃ gataḥ // MatsP_167.19

cintayañjalamadhyastho mārkaṇḍeyo viśaṅkitaḥ
kiṃ nu syānmama cinteyaṃ mohaḥ svapno 'nubhūyate // MatsP_167.20

vyaktamanyatamo bhāvas teṣāṃ saṃbhāvito mama
na hīdṛśaṃ jagatkleśam ayuktaṃ satyamarhati // MatsP_167.21

naṣṭacandrārkapavane naṣṭaparvatabhūtale
katamaḥ syādayaṃ loka iti cintāmavasthitaḥ // MatsP_167.22

dadarśa cāpi puruṣaṃ svapantaṃ parvatopamam
salile 'rdhamatho magnaṃ jīmūtamiva sāgare // MatsP_167.23

jvalantamiva tejobhir goyuktamiva bhāskaram
śarvaryāṃ jāgratamiva bhāsantaṃ svena tejasā // MatsP_167.24

devaṃ draṣṭumihāyātaḥ ko bhavāniti vismayāt
tathaiva sa muniḥ kukṣiṃ punareva praveśitaḥ // MatsP_167.25

sampraviṣṭaḥ punaḥ kukṣiṃ mārkaṇḍeyo 'tivismayaḥ
tathaiva tu punarbhūyo vijānansvapnadarśanam // MatsP_167.26

sa tathaiva yathāpūrvaṃ yo dharāmaṭate purā
puṇyatīrthajalopetāṃ vividhānyāśramāṇi ca // MatsP_167.27

kratubhiryajamānāśca samāptavaradakṣiṇān
apaśyaddevakukṣisthān yājakāñchataśo dvijān // MatsP_167.28

sadvṛttamāsthitāḥ sarve varṇā brāhmaṇapūrvakāḥ
catvāraścāśramāḥ samyag yathoddiṣṭā mayā tava // MatsP_167.29

evaṃ varṣaśataṃ sāgraṃ mārkaṇḍeyasya dhīmataḥ
carataḥ pṛthivīṃ sarvāṃ na kukṣyantaḥ samīkṣitaḥ // MatsP_167.30

tataḥ kadācidatha vai punarvaktrādviniḥsṛtaḥ
suptaṃ nyagrodhaśākhāyāṃ bālamekaṃ niraikṣata // MatsP_167.31

tathaivaikārṇavajale nīhāreṇāvṛtāmbare
avyagraḥ krīḍate loke sarvabhūtavivarjite // MatsP_167.32

sa munirvismayāviṣṭaḥ kautūhalasamanvitaḥ
bālamādityasaṃkāśaṃ nāśaknodabhivīkṣitum // MatsP_167.33

sa cintayaṃstathaikānte sthitvā salilasaṃnidhau
pūrvadṛṣṭamidaṃ mene śaṅkito devamāyayā // MatsP_167.34

agādhasalile tasmin mārkaṇḍeyaḥ savismayaḥ
plavaṃstathārtim agamad bhayātsaṃtrastalocanaḥ // MatsP_167.35

sa tasmai bhagavānāha svāgataṃ bālayogavān
babhāṣe meghatulyena svareṇa puruṣottamaḥ // MatsP_167.36

mā bhairvatsa na bhetavyam ihaivāyāhi me 'ntikam
mārkaṇḍeyo munistvāha bālaṃ taṃ śramapīḍitaḥ // MatsP_167.37

ko māṃ nāmnā kīrtayati tapaḥ paribhavanmama
divyaṃ varṣasahasrākhyaṃ dharṣayanniva me vayaḥ // MatsP_167.38

na hyeṣa vaḥ samācāro deveṣvapi mamocitaḥ
māṃ brahmāpi hi deveśo dīrghāyuriti bhāṣate // MatsP_167.39

kastamo ghoramāsādya māmadya tyaktajīvitaḥ
mārkaṇḍeyeti māmuktvā mṛtyumīkṣitumarhati // MatsP_167.40

evamābhāṣya taṃ krodhān mārkaṇḍeyo mahāmuniḥ
tathaiva bhagavānbhūyo babhāṣe madhusūdanaḥ // MatsP_167.41

ahaṃ te janako vatsa hṛṣīkeśaḥ pitā guruḥ
āyuṣpradātā paurāṇaḥ kiṃ māṃ tvaṃ nopasarpasi // MatsP_167.42

māṃ putrakāmaḥ prathamaṃ pitā te 'ṅgiraso muniḥ
pūrvamārādhayāmāsa tapastīvraṃ samāśritaḥ // MatsP_167.43

tatastvāṃ ghoratapasā prāvṛṇodamitaujasam
uktavānahamātmasthaṃ maharṣim amitaujasam // MatsP_167.44

kaḥ samutsahate cānyo yo na bhūtātmakātmajaḥ
draṣṭumekārṇavagataṃ krīḍantaṃ yogavartmanā // MatsP_167.45

tataḥ prahṛṣṭavadano vismayotphullalocanaḥ
mūrdhni baddhāñjalipuṭo mārkaṇḍeyo mahātapāḥ // MatsP_167.46

nāmagotre tataḥ procya dīrghāyurlokapūjitaḥ
tasmai bhagavate bhaktyā namaskāramathākarot // MatsP_167.47

iccheyaṃ tattvato māyām imāṃ jñātuṃ tavānagha
yadekārṇavamadhyasthaḥ śeṣe tvaṃ bālarūpavān // MatsP_167.48

kiṃsaṃjñaścaiva bhagavāṃl loke vijñāyase prabho
tarkaye tvāṃ mahātmānaṃ ko hyanyaḥ sthātumarhati // MatsP_167.49

ahaṃ nārāyaṇo brahman sarvabhūtavināśanaḥ
ahaṃ sahasraśīrṣākhyo yaḥ padairabhisaṃjñitaḥ // MatsP_167.50

ādityavarṇaḥ puruṣo makhe brahmamayo makhaḥ
ahamagnirhavyavāho yādasāṃ patiravyayaḥ // MatsP_167.51

ahamindrapade śakro varṣāṇāṃ parivatsaraḥ
ahaṃ yogī yugākhyasya yugāntāvarta eva ca // MatsP_167.52

ahaṃ sarvāṇi sattvāni daivatānyakhilāni tu
bhujaṃgānāmahaṃ śeṣas tārkṣyo vai sarvapakṣiṇām // MatsP_167.53

kṛtāntaḥ sarvabhūtānāṃ viśveṣāṃ kālasaṃjñitaḥ
ahaṃ dharmastapaścāhaṃ sarvāśramanivāsinām // MatsP_167.54

ahaṃ caiva sariddivyā kṣīrodaśca mahārṇavaḥ
yattatsatyaṃ ca paramam ahamekaḥ prajāpatiḥ // MatsP_167.55

ahaṃ sāṃkhyamahaṃ yogo 'pyahaṃ tatparamaṃ padam
ahamijyā kriyā cāham ahaṃ vidyādhipaḥ smṛtaḥ // MatsP_167.56

ahaṃ jyotirahaṃ vāyur ahaṃ bhūmirahaṃ nabhaḥ
ahamāpaḥ samudrāśca nakṣatrāṇi diśo daśa // MatsP_167.57

ahaṃ varṣamahaṃ somaḥ parjanyo 'hamahaṃ raviḥ
kṣīrodasāgare cāhaṃ samudre vaḍavāmukhaḥ // MatsP_167.58

vahniḥ saṃvartako bhūtvā pibaṃstoyamayaṃ haviḥ
ahaṃ purāṇaḥ paramaṃ tathaivāhaṃ parāyaṇam // MatsP_167.59

ahaṃ bhūtasya bhavyasya vartamānasya saṃbhavaḥ
yatkiṃcitpaśyase vipra yacchṛṇoṣi ca kiṃcana // MatsP_167.60

yalloke cānubhavasi tatsarvaṃ māmanusmara
viśvaṃ sṛṣṭaṃ mayā pūrvaṃ sṛjyaṃ cādyāpi paśya mām // MatsP_167.61

yuge yuge ca srakṣyāmi mārkaṇḍeyākhilaṃ jagat
tadetadakhilaṃ sarvaṃ mārkaṇḍeyāvadhāraya // MatsP_167.62

śuśrūṣurmama dharmāṃśca kukṣau cara sukhaṃ mama
mama brahmā śarīrastho devaiśca ṛṣibhiḥ saha // MatsP_167.63

vyaktamavyaktayogaṃ mām avagacchāsuradviṣam
ahamekākṣaro mantras tryakṣaraścaiva tārakaḥ // MatsP_167.64

parastrivargād oṃkāras trivargārthanidarśanaḥ
evamādipurāṇeśo vadanneva mahāmatiḥ // MatsP_167.65

vaktramāhṛtavānāśu mārkaṇḍeyaṃ mahāmunim
tato bhagavataḥ kukṣiṃ praviṣṭo munisattamaḥ // MatsP_167.66

sa tasminsukhamekānte śuśrūṣurhaṃsamavyayam
yo 'hameva vividhatanuṃ pariśrito mahārṇave vyapagatacandrabhāskare
śanaiścaranprabhurapi haṃsasaṃjñito 'sṛjajjagadviharati kālaparyaye // MatsP_167.67

matsya-purāṇa 168

āpavaḥ sa vibhurbhūtvā cārayāmāsa vai tapaḥ
chādayitvātmano dehaṃ yādasāṃ kulasaṃbhavam // MatsP_168.1

tato mahātmātibalo matiṃ lokasya sarjane
mahatāṃ pañcabhūtānāṃ viśvo viśvamacintayat // MatsP_168.2

tasya cintayamānasya nirvāte saṃsthite 'rṇave
nirākāśe toyamaye sūkṣme jagati gahvare // MatsP_168.3

īṣatsaṃkṣobhayāmāsa so 'rṇavaṃ salilāśrayaḥ
anantarormibhiḥ sūkṣmam atha chidramabhūtpurā // MatsP_168.4

śabdaṃ prati tadodbhūto mārutaśchidrasaṃbhavaḥ
sa labdhvāntaramakṣobhyo vyavardhata samīraṇaḥ // MatsP_168.5

vivardhatā balavatā vegādvikṣobhito 'rṇavaḥ
tasyārṇavasya kṣubdhasya tasminnambhasi manthite
kṛṣṇavartmā samabhavat prabhurvaiśvānaro mahān // MatsP_168.6

tataḥ saṃśoṣayāmāsa pāvakaḥ salilaṃ bahu
kṣayājjalanidheśchidram abhavadvistṛtaṃ nabhaḥ // MatsP_168.7

ātmatejodbhavāḥ puṇyā āpo 'mṛtarasopamāḥ
ākāśaṃ chidrasambhūtaṃ vāyurākāśasaṃbhavaḥ // MatsP_168.8

ābhyāṃ saṃgharṣaṇodbhūtaṃ pāvakaṃ vāyusaṃbhavam
dṛṣṭvā prīto mahādevo mahābhūtavibhāvanaḥ // MatsP_168.9

dṛṣṭvā bhūtāni bhagavāṃl lokasṛṣṭyarthamuttamam
brahmaṇo janmasahitaṃ bahurūpo vyacintayat // MatsP_168.10

caturyugābhisaṃkhyāte sahasrayugaparyaye
bahujanmā hi viśvātmā brahmaṇo havirucyate // MatsP_168.11

yatpṛthivyāṃ dvijendrāṇāṃ tapasā bhāvitātmanām
jñānaṃ vṛṣṭaṃ tu viśvārthe yogināṃ yāti mukhyatām // MatsP_168.12

taṃ yogavantaṃ vijñāya sampūrṇaiśvaryamuttamam
pade brahmaṇi viśveśaṃ nyayojayata yogavit // MatsP_168.13

tatastasminmahātoye mahīśo hariracyutaḥ
jale krīḍaṃśca vidhivan modate sarvalokakṛt // MatsP_168.14

padmaṃ nābhyudbhavaṃ caikaṃ samutpāditavāṃstadā
sahasraparṇaṃ virajaṃ bhāskarābhaṃ hiraṇmayam // MatsP_168.15

hutāśanajvalitaśikhojjvalatprabham upasthitaṃ śaradamalārkatejasam
virājate kamalamudāravarcasaṃ mahātmanastanuruhacārudarśanam // MatsP_168.16

matsya-purāṇa 169

atha yogavatāṃ śreṣṭham asṛjadbhūritejasam
sraṣṭāraṃ sarvalokānāṃ brahmāṇaṃ sarvatomukham // MatsP_169.1

yasminhiraṇmaye padme bahuyojanavistṛtam
sarvatejoguṇamayaṃ pārthivairlakṣaṇairvṛtam // MatsP_169.2

tacca padmaṃ purāṇajñāḥ pṛthivīrūpamuttamam
nārāyaṇasamudbhūtaṃ pravadanti maharṣayaḥ // MatsP_169.3

yā padmā sā rasā devī pṛthivī paricakṣyate
ye padmasāraguravas tāndivyān parvatānviduḥ // MatsP_169.4

himavantaṃ ca meruṃ ca nīlaṃ niṣadhameva ca
kailāsaṃ muñjavantaṃ ca tathānyaṃ gandhamādanam // MatsP_169.5

puṇyaṃ triśikharaṃ caiva kāntaṃ mandarameva ca
udayaṃ piñjaraṃ caiva vindhyavantaṃ ca parvatam // MatsP_169.6

ete devagaṇānāṃ ca siddhānāṃ ca mahātmanām
āśrayāḥ puṇyaśīlānāṃ sarvakāmaphalapradāḥ // MatsP_169.7

eteṣāmantare deśo jambūdvīpa iti smṛtaḥ
jambūdvīpasya saṃsthānaṃ yajñiyā yatra vai kriyāḥ // MatsP_169.8

ebhyo yatsravate toyaṃ divyāmṛtarasopamam
divyāstīrthaśatādhārāḥ suramyāḥ saritaḥ smṛtāḥ // MatsP_169.9

smṛtāni yāni padmasya kesarāṇi samantataḥ
asaṃkhyeyāḥ pṛthivyāste viśve vai dhātuparvatāḥ // MatsP_169.10

yāni padmasya parṇāni bhūrīṇi tu narādhipa
te durgamāḥ śailacitā mlecchadeśā vikalpitāḥ // MatsP_169.11

yānyadhobhāgaparṇāni te nivāsāstu bhāgaśaḥ
daityānāmuragāṇāṃ ca pataṅgānāṃ ca pārthiva // MatsP_169.12

teṣāṃ mahārṇavo yatra tadrasetyabhisaṃjñitam
mahāpātakakarmāṇo majjante yatra mānavāḥ // MatsP_169.13

padmasyāntarato yattad ekārṇavagatā mahī
proktātha dikṣu sarvāsu catvāraḥ salilākarāḥ // MatsP_169.14

evaṃ nārāyaṇasyārthe mahī puṣkarasaṃbhavā
prādurbhāvo 'pyayaṃ tasmān nāmnā puṣkarasaṃjñitaḥ // MatsP_169.15

etasmātkāraṇāttajjñaiḥ purāṇaiḥ paramarṣibhiḥ
yājñikairvedadṛṣṭāntair yajñe padmavidhiḥ smṛtaḥ // MatsP_169.16

evaṃ bhagavatā tena viśveṣāṃ dhāraṇāvidhiḥ
parvatānāṃ nadīnāṃ ca hradānāṃ caiva nirmitaḥ // MatsP_169.17

vibhustathaivāpratimaprabhāvaḥ prabhākarābho varuṇaḥ sitadyutiḥ
śanaiḥ svayaṃbhūḥ śayanaṃ sṛjattadā jaganmayaṃ padmavidhiṃ mahārṇave // MatsP_169.18

matsya-purāṇa 170

vighnastapasi sambhūto madhurnāma mahāsuraḥ
tenaiva ca sahodbhūto hy asuro nāma kaiṭabhaḥ // MatsP_170.1

tau rajastamasau viṣṇoḥ sambhūtau tāmasau gaṇau
ekārṇave jagatsarvaṃ kṣobhayantau mahābalau // MatsP_170.2

divyaraktāmbaradharau śvetadīptogradaṃṣṭriṇau
kirīṭakuṇḍalodagrau keyūravalayojjvalau // MatsP_170.3

mahāvivṛtatāmrākṣau pīnoraskau mahābhujau
mahāgireḥ saṃhananau jaṅgamāviva parvatau // MatsP_170.4

navameghapratīkāśāv ādityasadṛśānanau
vidyudābhau gadāgrābhyāṃ karābhyāmatibhīṣaṇau // MatsP_170.5

tau pādayostu vinyāsād utkṣipantāvivārṇavam
kampayantāviva hariṃ śayānaṃ madhusūdanam // MatsP_170.6

tau tatra vicarantau sma puṣkare viśvatomukham
yogināṃ śreṣṭhamāsādya dīptaṃ dadṛśatustadā // MatsP_170.7

nārāyaṇasamājñātaṃ sṛjantamakhilāḥ prajāḥ
daivatāni ca viśvāni mānasānasurānṛṣīn // MatsP_170.8

tatastāvūcatustatra brahmāṇamasurottamau
dīptau mumūrṣū saṃkruddhau roṣavyākulitekṣaṇau // MatsP_170.9

kastvaṃ puṣkaramadhyasthaḥ sitoṣṇīṣaścaturbhujaḥ
ādhāya niyamaṃ mohād āste tvaṃ vigatajvaraḥ // MatsP_170.10

ehyāgacchāvayor yuddhaṃ dehi tvaṃ kamalodbhava
āvābhyāṃ paramīśābhyām aśaktastvamihārṇave // MatsP_170.11

tatra kaścodbhavastubhyaṃ kena vāsi na yojitaḥ
kaḥ sraṣṭā kaśca te goptā kena nāmnā vidhīyase // MatsP_170.12

eka ityucyate lokair avicintyaḥ sahasradṛk
tatsaṃyogena bhavatoḥ karma nāmāvagacchatām // MatsP_170.13

nāvayoḥ paramaṃ loke kiṃcidasti mahāmate
āvābhyāṃ chādyate viśvaṃ tamasā rajasātha vai // MatsP_170.14

rajastamomayāvāvām ṛṣīṇām avalaṅghitau
chādyamānau dharmaśīlau dustarau sarvadehinām // MatsP_170.15

āvābhyāmuhyate loko duṣkarābhyāṃ yuge yuge
āvāmarthaśca kāmaśca yajñaḥ svargaparigrahaḥ // MatsP_170.16

sukhaṃ yatra mudā yuktaṃ yatra śrīḥ kīrtireva ca
yeṣāṃ yatkāṅkṣitaṃ caiva tattadāvāṃ vicintaya // MatsP_170.17

yatnād yogavato dṛṣṭyā yogaḥ pūrvaṃ mayārjitaḥ
taṃ samādhāya guṇavat sattvaṃ cāsmi samāśritaḥ // MatsP_170.18

yaḥ paro yogamatimān yogākhyaḥ sattvameva ca
rajasastamasaścaiva yaḥ sraṣṭā viśvasaṃbhavaḥ // MatsP_170.19

tato bhūtāni jāyante sāttvikānītarāṇi ca
sa eva hi yuvāṃ nāṃśe vaśī devo haniṣyati // MatsP_170.20

svapanneva tataḥ śrīmān bahuyojanavistṛtam
bāhuṃ nārāyaṇo brahmā kṛtavānātmamāyayā // MatsP_170.21

kṛṣyamāṇau tatastasya bāhunā bāhuśālinaḥ
ceratustau vigalitau śakunāviva pīvarau // MatsP_170.22

tatastāvāhaturgatvā tadā devaṃ sanātanam
padmanābhaṃ hṛṣīkeśaṃ praṇipatya sthitāvubhau // MatsP_170.23

jānīvastvāṃ viśvayoniṃ tvāmekaṃ puruṣottamam
tvamāvāṃ pāhi hetvartham idaṃ nau buddhikāraṇam // MatsP_170.24

amoghadarśanaḥ sa tvaṃ yatastvāṃ vidvaḥ śāśvatam
tatastvāmāgatāvāvām abhitaḥ prasamīkṣitum // MatsP_170.25

tadicchāmo varaṃ deva tvatto 'dbhutam ariṃdama
amoghadarśano 'si tvaṃ namaste samitiṃjaya // MatsP_170.26

kimarthaṃ hi drutaṃ brūtaṃ varaṃ hyasurasattamau
dattāyuṣkau punarbhūyo raho jīvitum icchathaḥ // MatsP_170.27

yasminna kaścinmṛtavān deva tasminprabho vadham
tamicchāvo vadhaścaiva tvatto no 'stu mahāvrata // MatsP_170.28

bāḍhaṃ yuvāṃ tu pravarau bhaviṣyatkālasaṃbhave
bhaviṣyato na saṃdehaḥ satyametadbravīmi vām // MatsP_170.29

varaṃ pradāyātha mahāsurābhyāṃ sanātano viśvavaraḥ surottamaḥ
rajastamovargabhavāyanau yamau mamantha tāvūrutalena vai prabhuḥ // MatsP_170.30

matsya-purāṇa 171

sthitvā ca tasminkamale brahmā brahmavidāṃ varaḥ
ūrdhvabāhurmahātejās tapo ghoraṃ samāśritaḥ // MatsP_171.1

prajvalanniva tejobhir bhābhiḥ svābhistamonudaḥ
babhāse sarvadharmasthaḥ sahasrāṃśurivāṃśubhiḥ // MatsP_171.2

athānyadrūpamāsthāya śaṃbhurnārāyaṇo 'vyayaḥ
ājagāma mahātejā yogācāryo mahāyaśāḥ // MatsP_171.3

sāṃkhyācāryo hi matimān kapilo brāhmaṇo varaḥ
ubhāvapi mahātmānau stuvantau kṣetratatparau // MatsP_171.4

tau prāptāvūcatustatra brahmāṇamamitaujasam
parāvaraviśeṣajñau pūjitau ca maharṣibhiḥ // MatsP_171.5

brahmātmadṛḍhabandhaśca viśālo jagadāsthitaḥ
grāmaṇīḥ sarvabhūtānāṃ brahmā trailokyapūjitaḥ // MatsP_171.6

tayostadvacanaṃ śrutvā brahmābhyāhṛtayogavit
trīnimān kṛtavāṃllokān yatheyaṃ brahmaṇaḥ śrutiḥ // MatsP_171.7

putraṃ ca śaṃbhave caikaṃ samutpāditavānṛṣiḥ
tasyāgre vāgyatastasthau brahmā tāmasamavyayam // MatsP_171.8

sotpannamātro brahmāṇam uktavānmānasaḥ sutaḥ
kiṃ kurmastava sāhāyyaṃ bravītu bhagavānṛṣiḥ // MatsP_171.9

ya eṣa kapilo brahma nārāyaṇamayastathā
vadate bhavatastattvaṃ tatkuruṣva mahāmate // MatsP_171.10

brahmaṇastu tadarthaṃ tu tadā bhūyaḥ samutthitaḥ
śuśrūṣurasmi yuvayoḥ kiṃ karomi kṛtāñjaliḥ // MatsP_171.11

yatsatyamakṣaraṃ brahma hy aṣṭādaśavidhaṃ tu tat
yatsatyaṃ yadṛtaṃ tattu paraṃ padamanusmara // MatsP_171.12

etadvaco niśamyaiva yayau sa diśamuttarām
gatvā ca tatra brahmatvam agamajjñānatejasā // MatsP_171.13

tato brahmā bhuvaṃ nāma dvitīyamasṛjatprabhuḥ
saṃkalpayitvā manasā tameva ca mahāmanāḥ // MatsP_171.14

tataḥ so 'thābravīdvākyaṃ kiṃ karomi pitāmaha
pitāmahasamājñāto brahmāṇaṃ samupasthitaḥ // MatsP_171.15

brahmābhyāsaṃ tu kṛtavān bhuvaśca pṛthivīṃ gataḥ
prāptaśca paramaṃ sthānaṃ sa tayoḥ pārśvamāgataḥ // MatsP_171.16

tasminnapi gate putre tṛtīyamasṛjatprabhuḥ
mokṣapravṛttikuśalaṃ bhūrbhuvaṃ nāmato vibhum // MatsP_171.17

gopatitvaṃ samāsādya tayorevāgamadgatim
evaṃ putrāstrayo 'pyeta uktāḥ śaṃbhormahātmanaḥ // MatsP_171.18

tāngṛhītvā sutāṃstasya prayātaḥ svārjitāṃ gatim
nārāyaṇaśca bhagavān kapilaśca yatīśvaraḥ // MatsP_171.19

yaṃ kālaṃ tau gatau muktau brahmā taṃ kālameva hi
tato ghoratamaṃ bhūyaḥ saṃśritaḥ paramaṃ vratam // MatsP_171.20

na reme 'tha tato brahmā prabhurekastapaścaran
śarīrārdhāttato bhāryāṃ samutpāditavāñchubhām // MatsP_171.21

tapasā tejasā caiva varcasā niyamena ca
sadṛśīmātmano devīṃ samarthāṃ lokasarjane // MatsP_171.22

tayā samāhitastatra reme brahmā tapaścaran
tato jagāda tripadāṃ gāyatrīṃ vedapūjitām // MatsP_171.23

sṛjanprajānāṃ patayaḥ sāgarāṃścāsṛjadvibhuḥ
aparāṃścaiva caturo vedāngāyatrisaṃbhavān // MatsP_171.24

ātmanaḥ sadṛśānputrān asṛjadvai pitāmahaḥ
viśve prajānāṃ patayo yebhyo lokā viniḥsṛtāḥ // MatsP_171.25

viśveśaṃ prathamaṃ tāvan mahātāpasamātmajam
sarvamantrahitaṃ puṇyaṃ nāmnā dharmaṃ sa sṛṣṭavān // MatsP_171.26

dakṣaṃ marīcimatriṃ ca pulastyaṃ pulahaṃ kratum
vasiṣṭhaṃ gautamaṃ caiva bhṛgumaṅgirasaṃ manum // MatsP_171.27

athaivādbhutamityete jñeyāḥ paitāmaharṣayaḥ
trayodaśaguṇaṃ dharmam ālabhanta maharṣayaḥ // MatsP_171.28

aditirditirdanuḥ kālā anāyuḥ siṃhikā muniḥ
tāmrā krodhātha suratā vinatā kadrureva ca // MatsP_171.29

dakṣasyāpatyametā vai kanyā dvādaśa pārthiva
marīceḥ kaśyapaḥ putras tapasā nirmitaḥ kila // MatsP_171.30

tasmai kanyā dvādaśānyā dakṣastāḥ pradadau tadā
nakṣatrāṇi ca somāya tadā vai dattavānṛṣiḥ // MatsP_171.31

rohiṇyādīni sarvāṇi puṇyāni ravinandana
lakṣmīrmarutvatī sādhyā viśveśā ca matā śubhā // MatsP_171.32

devī sarasvatī caiva brahmaṇā nirmitāḥ purā
etāḥ pañca variṣṭhā vai suraśreṣṭhāya pārthiva // MatsP_171.33

dattā bhadrāya dharmāya brahmaṇā dṛṣṭakarmaṇā
yā tu rūpavatī patnī brahmaṇaḥ kāmarūpiṇī // MatsP_171.34

surabhiḥ sā hitā bhūtvā brahmāṇaṃ samupasthitā
tatastāmagamadbrahmā maithunaṃ lokapūjitaḥ // MatsP_171.35

lokasarjanahetujño gavāmarthāya sattamaḥ
jajñire ca sutāstasyāṃ vipulā dhūmasaṃnibhāḥ // MatsP_171.36

naktasaṃdhyābhrasaṃkāśāḥ prādahaṃstigmatejasaḥ
te rudanto dravantaśca garhayantaḥ pitāmaham // MatsP_171.37

rodanādravaṇāccaiva rudrā iti tataḥ smṛtāḥ
nirṛtiścaiva śaṃbhurvai tṛtīyaścāparājitaḥ // MatsP_171.38

mṛgavyādhaḥ kapardī ca dahano 'theśvaraśca vai
ahirbudhnyaśca bhagavān kapālī cāpi piṅgalaḥ // MatsP_171.39

senānīśca mahātejā rudrāstvekādaśa smṛtāḥ
tasyāmeva surabhyāṃ ca gāvo yajñeśvarāśca vai // MatsP_171.40

prakṛṣṭāśca tathā māyāḥ surabhyāḥ paśavo 'kṣarāḥ
ajāścaiva tu haṃsāśca tathaivāmṛtamuttamam // MatsP_171.41

oṣadhyaḥ pravarāyāśca surasyāstāḥ samutthitāḥ
dharmāllakṣmīstathā kāmaṃ sādhyā sādhyānvyajāyata // MatsP_171.42

bhavaṃ ca prabhavaṃ caiva hīśaṃ cāsurahaṃ tathā
aruṇaṃ cāruṇiṃ caiva viśvāvasubaladhruvau // MatsP_171.43

haviṣyaṃ ca vitānaṃ ca vidhānaśamitāvapi
vatsaraṃ caiva bhūtiṃ ca sarvāsuraniṣūdanam // MatsP_171.44

suparvāṇaṃ bṛhatkāntiḥ sādhyā lokanamaskṛtāḥ
vāsavānugatā devī janayāmāsa vai surān // MatsP_171.45

varaṃ vai prathamaṃ devaṃ dvitīyaṃ dhruvamavyayam
viśvāvasuṃ tṛtīyaṃ ca caturthaṃ somamīśvaram // MatsP_171.46

tato 'nurūpamāyaṃ ca yamastasmādanantaram
saptamaṃ ca tathā vāyum aṣṭamaṃ nirṛtiṃ vasum // MatsP_171.47

dharmasyāpatyam etadvai sudevyāṃ samajāyata
viśve devāśca viśvāyāṃ dharmājjātā iti śrutiḥ // MatsP_171.48

dakṣaścaiva mahābāhuḥ puṣkarasvana eva ca
cākṣuṣastu manuścaiva tathā madhumahoragau // MatsP_171.49

viśrāntakavapurbālo viṣkambhaśca mahāyaśāḥ
garuḍaścātisattvaujā bhāskarapratimadyutiḥ // MatsP_171.50

viśvāndevāndevamātā viśveśājanayat sutān
marutvatī marutvato devānajanayatsutān // MatsP_171.51

agniṃ cakṣuṃ ravirjyotiḥ sāvitraṃ mitrameva ca
amaraṃ śaravṛṣṭiṃ ca sukarṣaṃ ca mahābhujam // MatsP_171.52

virājaṃ caiva vācaṃ ca viśvāvasumatiṃ tathā
aśvamitraṃ citraraśmiṃ tathā niṣadhanaṃ nṛpa // MatsP_171.53

hūyantaṃ vāḍavaṃ caiva cāritraṃ mandapannagam
bṛhantaṃ vai bṛhadrūpaṃ tathā vai pūtanānugam // MatsP_171.54

marutvatī purā jajña etānvai marutāṃ gaṇān
aditiḥ kaśyapājjajña ādityāndvādaśaiva hi // MatsP_171.55

indro viṣṇurbhagastvaṣṭā varuṇo hyaryamā raviḥ
pūṣā mitraśca dhanado dhātā parjanya eva ca // MatsP_171.56

ityete dvādaśādityā variṣṭhāstridivaukasaḥ
ādityasya sarasvatyāṃ jajñāte dvau sutau varau // MatsP_171.57

tapaḥśreṣṭhau guṇaśreṣṭhau tridivasyāpi saṃmatau
danustu dānavāñjajñe ditirdaityānvyajāyata // MatsP_171.58

kālā tu vai kālakeyān asurānsurasā tu vai
anāyuṣāyāstanayā vyādhayaḥ sumahābalāḥ // MatsP_171.59

siṃhikā grahamātā vai gandharvajananī muniḥ
tāmrā tvapsarasāṃ mātā puṇyānāṃ bhāratodbhava // MatsP_171.60

krodhāyāḥ sarvabhūtāni piśācāścaiva pārthiva
jajñe yakṣagaṇāṃścaiva rākṣasāṃśca viśāṃpate // MatsP_171.61

catuṣpadāni sattvāni tathā gāvastu saurabhāḥ
suparṇānpakṣiṇaścaiva vinatā ca vyajāyata // MatsP_171.62

mahīdharānsarvanāgān devī kadrūrvyajāyata
evaṃ vṛddhiṃ samagaman viśve lokāḥ paraṃtapa // MatsP_171.63

tadā vai pauṣkaro rājan prādurbhāvo mahātmanaḥ
prādurbhāvaḥ pauṣkaraste mayā dvaipāyaneritaḥ // MatsP_171.64

purāṇaḥ puruṣaścaiva mayā viṣṇurhariḥ prabhuḥ
kathitaste 'nupūrveṇa saṃstutaḥ paramarṣibhiḥ // MatsP_171.65

yaścedamagryaṃ śṛṇuyāt purāṇaṃ sadā naraḥ parvasu gauraveṇa
avāpya lokānsa hi vītarāgaḥ paratra ca svargaphalāni bhuṅkte // MatsP_171.66

cakṣuṣā manasā vācā karmaṇā ca caturvidham
prasādayati yaḥ kṛṣṇaṃ taṃ kṛṣṇo 'nuprasīdati // MatsP_171.67

rājā ca labhate rājyam adhanaścottamaṃ dhanam
kṣīṇāyurlabhate cāyuḥ putrakāmaḥ sutaṃ tathā // MatsP_171.68

yajñā vedāstathā kāmās tapāṃsi vividhāni ca
prāpnoti vividhaṃ puṇyaṃ viṣṇubhakto dhanāni ca // MatsP_171.69

yadyatkāmayate kiṃcit tattallokeśvarād bhavet
sarvaṃ vihāya ya imaṃ paṭhetpauṣkarakaṃ hareḥ // MatsP_171.70

prādurbhāvaṃ nṛpaśreṣṭha na tasya hyaśubhaṃ bhavet
eṣa pauṣkarako nāma prādurbhāvo mahātmanaḥ
kīrtitaste mahābhāga vyāsaśrutinidarśanāt // MatsP_171.71

matsya-purāṇa 172

viṣṇutvaṃ śṛṇu viṣṇośca haritvaṃ ca kṛte yuge
vaikuṇṭhatvaṃ ca deveṣu kṛṣṇatvaṃ mānuṣeṣu ca // MatsP_172.1

īśvarasya hi tasyaiṣā karmaṇāṃ gahanā gatiḥ
saṃpratyatītānbhavyāṃśca śṛṇu rājanyathātatham // MatsP_172.2

avyakto vyaktaliṅgastho ya eṣa bhagavānprabhuḥ
nārāyaṇo hyanantātmā prabhavo 'vyaya eva ca // MatsP_172.3

eṣa nārāyaṇo bhūtvā harirāsītsanātanaḥ
brahmā vāyuśca somaśca dharmaḥ śakro bṛhaspatiḥ // MatsP_172.4

aditerapi putratvam eva yāti yuge yuge
eṣa viṣṇuriti khyāta indrasyāvarajo vibhuḥ // MatsP_172.5

prasādajaṃ hyasya vibhor adityāḥ putrakāraṇam
vadhārthaṃ suraśatrūṇāṃ daityadānavarakṣasām // MatsP_172.6

pradhānātmā purā hyeṣa brahmāṇamasṛjatprabhuḥ
so 'sṛjatpūrvapuruṣaḥ purākalpe prajāpatīn // MatsP_172.7

asṛjanmānavāṃstatra brahmavaṃśānanuttamān
tebhyo 'bhavanmahātmabhyo bahudhā brahma śāśvatam // MatsP_172.8

etadāścaryabhūtasya viṣṇoḥ karmānukīrtanam
kīrtanīyasya lokeṣu kīrtyamānaṃ nibodha me // MatsP_172.9

vṛte vṛtravadhe tatra vartamāne kṛte yuge
āsīttrailokyavikhyātaḥ saṅgrāmastārakāmayaḥ // MatsP_172.10

yatra te dānavā ghorāḥ sarve saṅgrāmadurjayāḥ
ghnanti devagaṇānsarvān sayakṣoragarākṣasān // MatsP_172.11

te vadhyamānā vimukhāḥ kṣīṇapraharaṇā raṇe
trātāraṃ manasā jagmur devaṃ nārāyaṇaṃ prabhum // MatsP_172.12

etasminnantare meghā nirvāṇāṅgāravarcasaḥ
sārkacandragrahagaṇaṃ chādayanto nabhastalam // MatsP_172.13

caṇḍā vidyudgaṇopetā ghoranirhrādakāriṇaḥ
anyonyavegābhihatāḥ pravavuḥ saha mārutāḥ // MatsP_172.14

dīptatoyāśanipanair vajravegānalānilaiḥ
ravaiḥ sughorairutpātair dahyamānam ivāmbaram // MatsP_172.15

tata ulkāsahasrāṇi nipetuḥ khagatānyapi
divyāni ca vimānāni prapatantyutpatanti ca // MatsP_172.16

caturyugāntaparyāye lokānāṃ yadbhayaṃ bhavet
arūpavanti rūpāṇi tasminnutpātalakṣaṇe // MatsP_172.17

jātaṃ ca niṣprabhaṃ sarvaṃ na prājñāyata kiṃcana
timiraughaparikṣiptā na rejuśca diśo daśa // MatsP_172.18

viveśa rūpiṇī kālī kālameghāvaguṇṭhitā
dyaurna bhātyabhibhūtārkā ghoreṇa tamasāvṛtā // MatsP_172.19

tānghanaughānsa timirān dorbhyāmākṣipya sa prabhuḥ
vapuḥ saṃdarśayāmāsa divyaṃ kṛṣṇavapurhariḥ // MatsP_172.20

balāhakāñjananibhaṃ balāhakatanūruham
tejasā vapuṣā caiva kṛṣṇaṃ kṛṣṇamivācalam // MatsP_172.21

dīptapītāmbaradharaṃ taptakāñcanabhūṣaṇam
dhūmāndhakāravapuṣaṃ yugāntāgnimivotthitam // MatsP_172.22

caturdviguṇapīnāṃsaṃ kirīṭacchannamūrdhajam
babhau cāmīkaraprakhyair āyudhairupaśobhitam // MatsP_172.23

candrārkakiraṇoddyotaṃ girikūṭamivocchritam
nandakānanditakaraṃ śarāśīviṣadhāriṇam // MatsP_172.24

śakticitrabalodagraṃ śaṅkhacakragadādharam
viṣṇuśailaṃ kṣamāmūlaṃ śrīvṛkṣaṃ śārṅgaśṛṅgiṇam // MatsP_172.25

tridaśodāraphaladaṃ svargastrīcārupallavam
sarvalokamanaḥkāntaṃ sarvasattvamanoharam // MatsP_172.26

nānavimānaviṭapaṃ toyadāmbumadhusravam
vidyāhaṃkārasārāḍhyaṃ mahābhūtaprarohaṇam // MatsP_172.27

viśeṣapatrairnicitaṃ grahanakṣatrapuṣpitam
daityalokamahāskandhaṃ martyalokaprakāśitam // MatsP_172.28

sāgarākāranirhrādaṃ rasātalamahāśrayam
mṛgendrapāśairvitataṃ pakṣajantuniṣevitam // MatsP_172.29

śīlārthacārugandhāḍhyaṃ sarvalokamahādrumam
avyaktānantasalilaṃ vyaktāhaṃkāraphenilam // MatsP_172.30

mahābhūtataraṅgaughaṃ grahanakṣatrabudbudam
vimānavihagavyātaṃ toyadāḍambarākulam // MatsP_172.31

jantumatsyagaṇākīrṇaṃ śailaśaṅkhakulairyutam
traiguṇyaviṣayāvartaṃ sarvalokatimiṅgilam // MatsP_172.32

vīravṛkṣalatāgulmaṃ bhujagotkṛṣṭaśaivalam
dvādaśārkamahādvīpaṃ rudraikādaśapattanam // MatsP_172.33

vasvaṣṭaparvatopetaṃ trailokyāmbhomahodadhim
saṃdhyāsaṃkhyormisalilaṃ suparṇānilasevitam // MatsP_172.34

daityarakṣogaṇagrāhaṃ yakṣoragajhaṣākulam
pitāmahamahāvīryaṃ sarvastrīratnaśobhitam // MatsP_172.35

śrīkīrtikāntilakṣmībhir nadībhir upaśobhitam
kālayogimahāparvapralayotpattiveginam // MatsP_172.36

taṃ tu yogamahāpāraṃ nārāyaṇamahārṇavam
devādhidevaṃ varadaṃ bhaktānāṃ bhaktivatsalam // MatsP_172.37

anugrahakaraṃ devaṃ praśāntikaraṇaṃ śubham
haryaśvarathasaṃyukte suparṇadhvajasevite // MatsP_172.38

grahacandrārkaracite mandarākṣavarāvṛte
anantaraśmibhiryukte vistīrṇe merugahvare // MatsP_172.39

tārakācitrakusume grahanakṣatrabandhure
bhayeṣvabhayadaṃ vyomni devā daityaparājitāḥ // MatsP_172.40

dadṛśuste sthitaṃ devaṃ divye lokamaye rathe
te kṛtāñjalayaḥ sarve devāḥ śakrapurogamāḥ // MatsP_172.41

jayaśabdaṃ puraskṛtya śaraṇyaṃ śaraṇaṃ gatāḥ
sa teṣāṃ tāṃ giraṃ śrutvā viṣṇurdaivatadaivatam // MatsP_172.42

manaścakre vināśāya dānavānāṃ mahāmṛdhe
ākāśe tu sthito viṣṇur uttamaṃ vapurāsthitaḥ // MatsP_172.43

uvāca devatāḥ sarvāḥ sapratijñamidaṃ vacaḥ
śāntiṃ vrajata bhadraṃ vo mā bhaiṣṭa marutāṃ gaṇāḥ // MatsP_172.44

jitā me dānavāḥ sarve trailokyaṃ parigṛhyatām
te tasya satyasaṃdhasya viṣṇorvākyena toṣitāḥ // MatsP_172.45

devāḥ prītiṃ samājagmuḥ prāśyāmṛtamivottamam
tatastamaḥ saṃhṛtaṃ tad vineśuśca balāhakāḥ // MatsP_172.46

pravavuśca śivā vātāḥ praśāntāśca diśo daśa
śuddhaprabhāṇi jyotīṃṣi somaścakruḥ pradakṣiṇām // MatsP_172.47

na vigrahaṃ grahāścakruḥ praśāntāścāpi sindhavaḥ
virajaskābhavanmārgā nākavargādayastrayaḥ // MatsP_172.48

yathārthamūhuḥ sarito nāpi cukṣubhire 'rṇavāḥ
āsañchubhānīndriyāṇi narāṇāmantarātmasu // MatsP_172.49

maharṣayo vītaśokā vedān uccairadhīyata
yajñeṣu ca haviḥ pākaṃ śivamāpa ca pāvakaḥ // MatsP_172.50

pravṛttadharmāḥ saṃvṛttā lokā muditamānasāḥ
viṣṇordattapratijñasya śrutvārinidhane giram // MatsP_172.51

matsya-purāṇa 173

tato 'bhayaṃ viṣṇuvacaḥ śrutvā daityāśca dānavāḥ
udyogaṃ vipulaṃ cakrur yuddhāya vijayāya ca // MatsP_173.1

mayastu kāñcanamayaṃ trinalvāyatamakṣayam
catuścakraṃ suvipulaṃ sukalpitamahāyugam // MatsP_173.2

kiṅkiṇījālanirghoṣaṃ dvīpicarmapariṣkṛtam
ruciraṃ ratnajālaiśca hemajālaiśca śobhitam // MatsP_173.3

īhāmṛgagaṇākīrṇaṃ pakṣipaṅktivirājitam
divyāstratūṇīradharaṃ payodharavināditam // MatsP_173.4

svakṣaṃ rathavarodāraṃ sūpasthaṃ gaganopamam
gadāparighasampūrṇaṃ mūrtimantamivārṇavam // MatsP_173.5

hemakeyūravalayaṃ svarṇamaṇḍalakūbaram
sapatākadhvajopetaṃ sādityamiva mandaram // MatsP_173.6

gajendrābhogavapuṣaṃ kvacitkesarivarcasam
yuktamṛkṣasahasreṇa samṛddhāmbudanāditam // MatsP_173.7

dīptamākāśagaṃ divyaṃ rathaṃ pararathārujam
adhyatiṣṭhadraṇākāṅkṣī meruṃ dīpta ivāṃśumān // MatsP_173.8

tāramutkrośavistāraṃ sarvaṃ hemamayaṃ ratham
śailākāramasaṃbādhaṃ nīlāñjanacayopamam // MatsP_173.9

kārṣṇāyasamayaṃ divyaṃ loheṣābaddhakūbaram
timirodgārikiraṇaṃ garjantamiva toyadam // MatsP_173.10

lohajālena mahatā sagavākṣeṇa daṃśitam
āyasaiḥ parighaiḥ pūrṇaṃ kṣepaṇīyaiśca mudgaraiḥ // MatsP_173.11

prāsaiḥ pāśaiśca vitatair asaṃyuktaiśca kaṇṭakaiḥ
śobhitaṃ trāsayānaiśca tomaraiśca paraśvadhaiḥ // MatsP_173.12

udyantaṃ dviṣatāṃ hetor dvitīyamiva mandaram
yuktaṃ kharasahasreṇa so 'dhyārohadrathottamam // MatsP_173.13

virocanastu saṃkruddho gadāpāṇiravasthitaḥ
pramukhe tasya sainyasya dīptaśṛṅga ivācalaḥ // MatsP_173.14

yuktaṃ rathasahasreṇa hayagrīvastu dānavaḥ
syandanaṃ vāhayāmāsa sapatnānīkamardanaḥ // MatsP_173.15

vyāyataṃ kiṣkusāhasraṃ dhanurvisphārayanmahat
varāhaḥ pramukhe tasthau sapraroha ivācalaḥ // MatsP_173.16

kharastu vikṣarandarpān netrābhyāṃ roṣajaṃ jalam
sphuraddantoṣṭhanayanaḥ saṅgrāmaṃ so 'bhyakāṅkṣata // MatsP_173.17

tvaṣṭā tvaṣṭagajaṃ ghoraṃ yānamāsthāya dānavaḥ
vyūhituṃ dānavavyūhaṃ paricakrāma vīryavān // MatsP_173.18

vipracittisutaḥ śvetaḥ śvetakuṇḍalabhūṣaṇaḥ
śvetaśailapratīkāśo yuddhāyābhimukhe sthitaḥ // MatsP_173.19

ariṣṭo baliputraśca variṣṭho 'driśilāyudhaḥ
yuddhāyābhimukhastasthau dharādharavikampanaḥ // MatsP_173.20

kiśorastvatisaṃharṣāt kiśora iti coditaḥ
sabalā dānavāścaiva saṃnahyante yathākramam // MatsP_173.21

abhavaddaityasainyasya madhye ravirivoditaḥ
lambastu navameghābhaḥ pralambāmbarabhūṣaṇaḥ // MatsP_173.22

daityavyūhagato bhāti sanīhāra ivāṃśumān
svarbhānurāsyayodhī tu daśanoṣṭhekṣaṇāyudhaḥ // MatsP_173.23

hasaṃstiṣṭhati daityānāṃ pramukhe sa mahāgrahaḥ
anye hayagatāstatra gajaskandhagatāḥ pare // MatsP_173.24

siṃhavyāghragatāścānye varāharkṣeṣu cāpare
kecitkharoṣṭrayātāraḥ kecicchvāpadavāhanāḥ // MatsP_173.25

pattinastvapare daityā bhīṣaṇā vikṛtānanāḥ
ekapādārdhapādāśca nanṛturyuddhakāṅkṣiṇaḥ // MatsP_173.26

āsphoṭayanto bahavaḥ kṣveḍantaśca tathā pare
hṛṣṭaśārdūlanirghoṣā nedurdānavapuṃgavāḥ // MatsP_173.27

te gadāparighairugraiḥ śilāmusalapāṇayaḥ
bāhubhiḥ parighākārais tarjayanti sma devatāḥ // MatsP_173.28

pāśaiḥ prāsaiśca parighais tomarāṅkuśapaṭṭiśaiḥ
cikrīḍuste śataghnībhiḥ śatadhāraiśca mudgaraiḥ // MatsP_173.29

gaṇḍaśailaiśca śailaiśca parighaiścottamāyasaiḥ
cakraiśca daityapravarāś cakrur ānanditaṃ balam // MatsP_173.30

etaddānavasainyaṃ tat sarvaṃ yuddhamadotkaṭam
devānabhimukhe tasthau meghānīkamivoddhatam // MatsP_173.31

tadadbhutaṃ daityasahasragāḍhaṃ vāyvagniśailāmbudatoyakalpam
balaṃ raṇaughābhyudaye 'bhyudīrṇaṃ yuyutsayonmattam ivābabhāse // MatsP_173.32

matsya-purāṇa 174

śrutaste daityasainyasya vistāro ravinandana
surāṇāmapi sainyasya vistāraṃ vaiṣṇavaṃ śṛṇu // MatsP_174.1

ādityā vasavo rudrā aśvinau ca mahābalau
sabalāḥ sānugāścaiva saṃnahyanta yathākramam // MatsP_174.2

puruhūtastu purato lokapālaḥ sahasradṛk
grāmaṇīḥ sarvadevānām āruroha suradvipam // MatsP_174.3

madhye cāsya rathaḥ sarvapakṣipravarahaṃsaḥ
sucārucakracaraṇo hemavajrapariṣkṛtaḥ // MatsP_174.4

devagandharvayakṣaughair anuyātaḥ sahasraśaḥ
dīptimadbhiḥ sadasyaiśca brahmarṣibhirabhiṣṭutaḥ // MatsP_174.5

vajravisphūrjitodbhūtair vidyudindrāyudhoditaiḥ
yukto balāhakagaṇaiḥ parvatairiva kāmagaiḥ // MatsP_174.6

yamārūḍhaḥ sa bhagavān paryeti sakalaṃ jagat
havirdhāneṣu gāyanti viprā makhamukhe sthitāḥ // MatsP_174.7

svarge śakrānuyāteṣu devatūryaninādiṣu
sundaryaḥ parinṛtyanti śataśo 'psarasāṃ gaṇāḥ // MatsP_174.8

ketunā nāgarājena rājamāno yathā raviḥ
yukto hayasahasreṇa manomārutaraṃhasā // MatsP_174.9

sa syandanavaro bhāti gupto mātalinā tadā
kṛtsnaḥ parivṛto merur bhāskarasyeva tejasā // MatsP_174.10

yamastu daṇḍamudyamya kālayuktaśca mudgaram
tasthau suragaṇānīke daityānnādena bhīṣayan // MatsP_174.11

caturbhiḥ sāgarairyukto lelihānaiśca pannagaiḥ
śaṅkhamuktāṅgadadharo bibhrattoyamayaṃ vapuḥ // MatsP_174.12

kālapāśānsamāvidhyan hayaiḥ śaśikaropamaiḥ
vāyvīritair jalākāraiḥ kurvaṃllīlāḥ sahasraśaḥ // MatsP_174.13

pāṇḍuroddhūtavasanaḥ pravālarucirāṅgadaḥ
maṇiśyāmottamavapur haribhārārpito varaḥ // MatsP_174.14

varuṇaḥ pāśadhṛṅ madhye devānīkasya tasthivān
yuddhavelāmabhilaṣan bhinnavela ivārṇavaḥ // MatsP_174.15

yakṣarākṣasasainyena guhyakānāṃ gaṇairapi
yuktaśca śaṅkhapadmābhyāṃ nidhīnāmadhipaḥ prabhuḥ // MatsP_174.16

rājarājeśvaraḥ śrīmān gadāpāṇiradṛśyata
vimānayodhī dhanado vimāne puṣpake sthitaḥ // MatsP_174.17

sa rājarājaḥ śuśubhe yuddhārthī naravāhanaḥ
ukṣāṇamāsthitaḥ saṃkhye sākṣādiva śivaḥ svayam // MatsP_174.18

pūrvapakṣaḥ sahasrākṣaḥ pitṛrājastu dakṣiṇaḥ
varuṇaḥ paścimaṃ pakṣam uttaraṃ naravāhanaḥ // MatsP_174.19

caturṣu yuktāścatvāro lokapālā mahābalāḥ
svāsu dikṣu svarakṣanta tasya devabalasya te // MatsP_174.20

sūryaḥ saptāśvayuktena rathenāmitagāminā
śriyā jājvalyamānena dīpyamānaiśca raśmibhiḥ // MatsP_174.21

udayāstagacakreṇa meruparvatagāminā
tridivadvāracakreṇa tapatā lokamavyayam // MatsP_174.22

sahasraraśmiyuktena bhrājamānena tejasā
cacāra madhye lokānāṃ dvādaśātmā dineśvaraḥ // MatsP_174.23

somaḥ śvetahaye bhāti syandane śītaraśmivān
himavattoyapūrṇābhir bhābhirāhlādayañjagat // MatsP_174.24

tamṛkṣapūgānugataṃ śiśirāṃśuṃ dvijeśvaram
śaśacchāyāṅkitatanuṃ naiśasya tamasaḥ kṣayam // MatsP_174.25

jyotiṣāmīśvaraṃ vyomni rasānāṃ rasadaṃ prabhum
oṣadhīnāṃ sahasrāṇāṃ nidhānamamṛtasya ca // MatsP_174.26

jagataḥ prathamaṃ bhāgaṃ saumyaṃ satyamayaṃ ratham
dadṛśurdānavāḥ somaṃ himapraharaṇaṃ sthitam // MatsP_174.27

yaḥ prāṇaḥ sarvabhūtānāṃ pañcadhā bhidyate nṛṣu
saptadhātugato lokāṃs trīndadhāra cacāra ca // MatsP_174.28

yamāhuragnikartāraṃ sarvaprabhavamīśvaram
saptasvaragato yaśca nityaṃ gīrbhirudīryate // MatsP_174.29

yaṃ vadantyuttamaṃ bhūtaṃ yaṃ vadantyaśarīriṇam
yamāhurākāśagamaṃ śīghragaṃ śabdayoginam // MatsP_174.30

sa vāyuḥ sarvabhūtāyur udbhūtaḥ svena tejasā
vavau pravyathayandaityān pratilomaṃ satoyadaḥ // MatsP_174.31

maruto divyagandharvair vidyādharagaṇaiḥ saha
cikrīḍurasibhiḥ śubhrair nirmuktairiva pannagaiḥ // MatsP_174.32

sṛjantaḥ sarpapatayas tīvratoyamayaṃ viṣam
śarabhūtā divīndrāṇāṃ cerurvyāttānanā divi // MatsP_174.33

parvataiśca śilāśṛṅgaiḥ śataśaścaiva pādapaiḥ
upatasthuḥ suragaṇāḥ prahartuṃ dānavaṃ balam // MatsP_174.34

yaḥ sa devo hṛṣīkeśaḥ padmanābhastrivikramaḥ
yugāntakṛṣṇavartmābho viśvasya jagataḥ prabhuḥ // MatsP_174.35

sarvayoniḥ sa madhuhā havyabhukkratusaṃsthitaḥ
bhūmyāpovyomabhūtātmā śyāmaḥ śāntikaro 'rihā // MatsP_174.36

arighnamamarādīnāṃ cakraṃ gṛhya gadādharaḥ
arkaṃ nāgādivodyantam udyamyottamatejasā // MatsP_174.37

savyenālambya mahatīṃ sarvāsuravināśinīm
kareṇa kālīṃ vapuṣā śatrukālapradāṃ gadām // MatsP_174.38

anyairbhujaiḥ pradīptāni bhujagāridhvajaḥ prabhuḥ
dadhārāyudhajātāni śārṅgādīni mahābalaḥ // MatsP_174.39

sa kaśyapasyātmabhuvaṃ dvijaṃ bhujagabhojanam
pavanādhikasaṃpātaṃ gaganakṣobhaṇaṃ khagam // MatsP_174.40

bhujagendreṇa vadane niviṣṭena virājitam
amṛtārambhanirmuktaṃ mandarādrim ivocchritam // MatsP_174.41

devāsuravimardeṣu bahuśo dṛṣṭavikramam
mahendreṇāmṛtasyārthe vajreṇa kṛtalakṣaṇam // MatsP_174.42

śikhinaṃ balinaṃ caiva taptakuṇḍalabhūṣaṇam
vicitrapatravasanaṃ dhātumantamivācalam // MatsP_174.43

sphītakroḍāvalambena śītāṃśusamatejasā
bhogibhogāvasaktena maṇiratnena bhāsvatā // MatsP_174.44

pakṣābhyāṃ cārupatrābhyām āvṛtya divi līlayā
yugānte sendracāpābhyāṃ toyadābhyāmivāmbaram // MatsP_174.45

nīlalohitapītābhiḥ patākābhiralaṃkṛtam
ketuveṣapraticchannaṃ mahākāyaniketanam // MatsP_174.46

aruṇāvarajaṃ śrīmān āruhya samare vibhuḥ
suvarṇavarṇavapuṣā suparṇaṃ khecarottamam // MatsP_174.47

tamanvayurdevagaṇā munayaśca samāhitāḥ
gīrbhiḥ paramamantrābhis tuṣṭuvuśca janārdanam // MatsP_174.48

tadvaiśravaṇasaṃśliṣṭaṃ vaivasvatapuraḥsaram
dvijarājaparikṣiptaṃ devarājavirājitam // MatsP_174.49

candraprabhābhirvipulaṃ yuddhāya samavartata
pavanāviddhanirghoṣaṃ saṃpradīptahutāśanam // MatsP_174.50

viṣṇorjiṣṇośca bhrājiṣṇos tejasā tamasāvṛtam
balaṃ balavadudvṛttaṃ yuddhāya samavartata // MatsP_174.51

svastyastu devebhya iti bṛhaspatirabhāṣata
svastyastu dānavānīka uśanā vākyamādade // MatsP_174.52

matsya-purāṇa 175

tābhyāṃ balābhyāṃ saṃjajñe tumulo vigrahastadā
surāṇāmasurāṇāṃ ca parasparajayaiṣiṇām // MatsP_175.1

dānavā daivataiḥ sārdhaṃ nānāpraharaṇodyatāḥ
samīyuryudhyamānā vai parvatā iva parvataiḥ // MatsP_175.2

tatsurāsurasaṃyuktaṃ yuddhamatyadbhutaṃ babhau
dharmādharmasamāyuktaṃ darpeṇa vinayena ca // MatsP_175.3

tato rathairviprayuktair vāraṇaiśca pracoditaiḥ
utpatadbhiśca gaganam asihastaiḥ samantataḥ // MatsP_175.4

kṣipyamāṇaiśca musalaiḥ saṃpatadbhiśca sāyakaiḥ
cāpairvisphāryamāṇaiśca pātyamānaiśca mudgaraiḥ // MatsP_175.5

tadyuddhamabhavadghoraṃ devadānavasaṃkulam
jagatastrāsajananaṃ yugasaṃvartakopamam // MatsP_175.6

hastamuktaiśca parighair viprayuktaiśca parvataiḥ
dānavāḥ samare jaghnur devānindrapurogamān // MatsP_175.7

te vadhyamānā balibhir dānavairjitakāśibhiḥ
viṣaṇṇavadanā devā jagmurārtiṃ parāṃ mṛdhe // MatsP_175.8

te 'straśūlapramathitāḥ parighairbhinnamastakāḥ
bhinnoraskā ditisutair vemū raktaṃ vraṇairbahu // MatsP_175.9

veṣṭitāḥ śarajālaiśca niryatnāścāsuraiḥ kṛtāḥ
praviṣṭā dānavīṃ māyāṃ na śekuste viceṣṭitum // MatsP_175.10

astaṃ gatamivābhāti niṣprāṇasadṛśākṛti
balaṃ surāṇāmasurair niṣprayatnāyudhaṃ kṛtam // MatsP_175.11

daityacāpacyutān ghorāṃś chittvā vajreṇa tāñcharān
śakro daityabalaṃ ghoraṃ viveśa bahulocanaḥ // MatsP_175.12

sa daityapramukhānhatvā taddānavabalaṃ mahat
tāmasenāstrajālena tamobhūtamathākarot // MatsP_175.13

te 'nyonyaṃ nāvabudhyanta devānāṃ vāhanāni ca
ghoreṇa tamasāviṣṭāḥ puruhūtasya tejasā // MatsP_175.14

māyāpāśairvimuktāstu yatnavantaḥ surottamāḥ
vapūṃṣi daityasiṃhānāṃ tamobhūtānyapātayan // MatsP_175.15

apadhvastā visaṃjñāśca tamasā nīlavarcasā
petuste dānavagaṇāś chinnapakṣā ivādrayaḥ // MatsP_175.16

tadghanībhūtadaityendram andhakāra ivārṇave
dānavaṃ devakadanaṃ tamobhūtamivābhavat // MatsP_175.17

tadāsṛjanmahāmāyāṃ mayastāṃ tāmasīṃ dahan
yugāntodyotajananīṃ sṛṣṭāmaurveṇa vahninā // MatsP_175.18

sā dadāha tataḥ sarvān māyā mayavikalpitā
daityāścādityavapuṣaḥ sadya uttasthurāhave // MatsP_175.19

māyāmaurvīṃ samāsādya dahyamānā divaukasaḥ
bhejire candraviṣayaṃ śītāṃśusalilapradam // MatsP_175.20

te dahyamānā hyaurveṇa vahninā naṣṭacetasaḥ
śaśaṃsurvajriṇaṃ devāḥ saṃtaptāḥ śaraṇaiṣiṇaḥ // MatsP_175.21

saṃtate māyayā sainye hanyamāne ca dānavaiḥ
codito devarājena varuṇo vākyamabravīt // MatsP_175.22

purā brahmarṣijaḥ śakra tapastepe sudāruṇam
ūrvaḥ sapūrvatejasvī sadṛśo brahmaṇo guṇaiḥ // MatsP_175.23

taṃ tapantamivādityaṃ tapasā jagadavyayam
upatasthurmunigaṇā divyā devarṣibhiḥ saha // MatsP_175.24

hiraṇyakaśipuścaiva dānavo dānaveśvaraḥ
ṛṣiṃ vijñāpayāmāsuḥ purā paramatejasam // MatsP_175.25

ūcurbrahmarṣayastaṃ tu vacanaṃ dharmasaṃhitam
ṛṣivaṃśeṣu bhagavaṃś chinnamūlamidaṃ padam // MatsP_175.26

ekastvamanapatyaśca gotrajo 'nyo na vartate
kaumāraṃ vratamāsthāya kleśamevānuvartase // MatsP_175.27

bahūni vipra gotrāṇi munīnāṃ bhāvitātmanām
ekadehāni tiṣṭhanti viviktāni vinā prajāḥ // MatsP_175.28

evamucchinnamūlaiśca putrairno nāsti kāraṇam
bhavāṃstu tapasā śreṣṭho prajāpātasamadyutiḥ // MatsP_175.29

tatra vartasva vaṃśāya vardhayātmānam ātmanā
tvayā dharmo 'rjitastena dvitīyāṃ kuru vai tanum // MatsP_175.30

sa evamukto munibhir munir marmasu tāḍitaḥ
jagarhe tānṛṣigaṇān vacanaṃ cedamabravīt // MatsP_175.31

yathāyaṃ vihito dharo munīnāṃ śāśvataḥ purā
ārṣaṃ vai sevataḥ karma vanyamūlaphalāśinaḥ // MatsP_175.32

brahmayonau prasūtasya brāhmaṇasyātmadarśinaḥ
brahmacaryaṃ sucaritaṃ brahmāṇamapi cālayet // MatsP_175.33

janānāṃ vṛttayastisro ye gṛhāśramavāsinaḥ
asmākaṃ tu varaṃ vṛttir vanāśramanivāsinām // MatsP_175.34

abbhakṣā vāyubhakṣāśca dantolūkhalinastathā
aśmakuṭṭā hyaśanakāḥ pañcātapasahāśca ye // MatsP_175.35

ete tapasi tiṣṭhanti vratairapi suduṣkaraiḥ
brahmacaryaṃ puraskṛtya prārthayanti parāṃ gatim // MatsP_175.36

brahyacaryādbrāhmaṇasya brāhmaṇatvaṃ vidhīyate
evamāhuḥ pare loke brahmacaryavido janāḥ // MatsP_175.37

brahmacarye sthitaṃ satyaṃ brahmacarye sthitaṃ tapaḥ
ye sthitā brahmacarye tu brāhmaṇā divi saṃsthitāḥ // MatsP_175.38

nāsti yogaṃ vinā siddhir na vā siddhiṃ vinā yaśaḥ
nāsti loke yaśomūlaṃ brahmacaryātparaṃ tapaḥ // MatsP_175.39

yo nigṛhyendriyagrāmaṃ bhūtagrāmaṃ ca pañcakam
brahmacaryaṃ samādhatte kimataḥ paramaṃ tapaḥ // MatsP_175.40

ayoge keśadharaṇam asaṃkalpavratakriyāṃ
abrahmacarye caryā ca trayaṃ syād dambhasaṃjñakam // MatsP_175.41

kva dārāḥ kva ca saṃyogaḥ kva ca bhāvaviparyayaḥ
nanviyaṃ brahmaṇā sṛṣṭā manasā mānasī prajā // MatsP_175.42

yadyasti tapaso vīryaṃ yuṣmākaṃ viditātmanām
sṛjadhvaṃ mānasānputrān prājāpatyena karmaṇā // MatsP_175.43

manasā nirmitā yonir ādhātavyā tapasvibhiḥ
na dārayogo bījaṃ vā vratamuktaṃ tapasvinām // MatsP_175.44

yadidaṃ luptadharmārthaṃ yuṣmābhiriha nirbhayaiḥ
vyāhṛtaṃ sadbhiratyartham asadbhiriva me matam // MatsP_175.45

vapurdīptāntarātmānam etatkṛtvā manomayam
dārayogaṃ vinā srakṣye putram ātmatanūruham // MatsP_175.46

evamātmānamātmā me dvitīyaṃ janayiṣyati
vanyenānena vidhinā didhakṣantamiva prajāḥ // MatsP_175.47

ūrvastu tapasāviṣṭo niveśyoruṃ hutāśane
mamanthaikena darbheṇa sutasya prabhavāraṇim // MatsP_175.48

tasyoruṃ sahasā bhittvā jvālāmālī hyanindhanaḥ
jagato dahanākāṅkṣī putro 'gniḥ samapadyata // MatsP_175.49

ūrvasyoruṃ vinirbhidya aurvo nāmāntako 'nalaḥ
didhakṣanniva lokāṃstrīñ jajñe paramakopanaḥ // MatsP_175.50

utpannamātraścovāca pitaraṃ kṣīṇayā girā
kṣudhā me bādhate tāta jagadbhakṣye tyajasva mām // MatsP_175.51

tridivārohibhirjvālair jṛmbhamāṇo diśo daśa
nirdahansarvabhūtāni vavṛdhe so 'ntako 'nalaḥ // MatsP_175.52

etasminnantare brahmā munimūrvaṃ sabhājayan
uvāca vāryatāṃ putro jagataśca dayāṃ kuru // MatsP_175.53

asyāpatyasya te vipra kariṣye sthānamuttamam
tathyametadvacaḥ putra śṛṇu tvaṃ vadatāṃ vara // MatsP_175.54

dhanyo 'smyanugṛhīto 'smi yanme 'dya bhagavāñchiśoḥ
matimetāṃ dadātīha paramānugrahāya vai // MatsP_175.55

prabhātakāle samprāpte kāṅkṣitavye samāgame
bhagavaṃstarpitaḥ putraḥ kairhavyaiḥ prāpsyate sukham // MatsP_175.56

kutra cāsya nivāsaḥ syād bhojanaṃ vā kimātmakam
vidhāsyatīha bhagavān vīryatulyaṃ mahaujasaḥ // MatsP_175.57

vaḍavāmukhe 'sya vasatiḥ samudre vai bhaviṣyati
mama yonirjalaṃ vipra tasya pītavataḥ sukham // MatsP_175.58

yatrāhamāsa niyataṃ pibanvārimayaṃ haviḥ
taddhavistava putrasya visṛjāmyālayaṃ ca tat // MatsP_175.59

tato yugānte bhūtānām eṣa cāhaṃ ca putraka
sahitau vicariṣyāvo niṣputrāṇāmṛṇāpahaḥ // MatsP_175.60

eṣo 'gnir antakāle tu salilāśī mayā kṛtaḥ
dahanaḥ sarvabhūtānāṃ sadevāsurarakṣasām // MatsP_175.61

evamastviti taṃ so 'gniḥ saṃvṛtajvālamaṇḍalaḥ
praviveśārṇavamukhaṃ prakṣipya pitari prabhām // MatsP_175.62

pratiyātastato brahmā ye ca sarve maharṣayaḥ
aurvasyāgneḥ prabhāṃ jñātvā svāṃ svāṃ gatimupāśritāḥ // MatsP_175.63

hiraṇyakaśipurdṛṣṭvā tadā tanmahadadbhutam
uccaiḥ praṇatasarvāṅgo vākyametaduvāca ha // MatsP_175.64

bhagavannadbhutamidaṃ saṃvṛttaṃ lokasākṣikam
tapasā te muniśreṣṭha parituṣṭaḥ pitāmahaḥ // MatsP_175.65

ahaṃ tu tava putrasya tava caiva mahāvrata
bhṛtya ityavagantavyaḥ sādhyo yadiha karmaṇā // MatsP_175.66

tanmāṃ paśya samāpannaṃ tavaivārādhane ratam
yadi sīdenmuniśreṣṭha tavaiva syātparājayaḥ // MatsP_175.67

dhanyo 'smyanugṛhīto 'smi yasya te 'haṃ guruḥ sthitaḥ
nāsti me tapasānena bhayamadyeha suvrata // MatsP_175.68

tāmeva māyāṃ gṛhṇīṣva mama putreṇa nirmitām
nirindhanāmagnimayīṃ durdharṣāṃ pāvakairapi // MatsP_175.69

eṣā te svasya vaṃśasya vaśagārivinigrahe
saṃrakṣatyātmapakṣaṃ ca vipakṣaṃ ca pradhakṣyati // MatsP_175.70

evamastviti tāṃ gṛhya praṇamya munipuṃgavam
jagāma tridivaṃ hṛṣṭaḥ kṛtārtho dānaveśvaraḥ // MatsP_175.71

eṣā durviṣahā māyā devairapi durāsadā
aurveṇa nirmitā pūrvaṃ pāvakenorvasūnunā // MatsP_175.72

tasmiṃstu vyutthite daitye nirvīryaiṣā na saṃśayaḥ
śāpo hyasyāḥ purā dattaḥ sṛṣṭā yenaiva tejasā // MatsP_175.73

yadyeṣā pratihantavyā kartavyo bhagavānsukhī
dīyatāṃ me sakhā śakra toyayonirniśākaraḥ // MatsP_175.74

tenāhaṃ saha saṃgamya yādobhiśca samāvṛtaḥ
māyāmetāṃ haniṣyāmi tvatprasādānna saṃśayaḥ // MatsP_175.75

matsya-purāṇa 176

evamastviti saṃhṛṣṭaḥ śakrastridaśavardhanaḥ
saṃdideśāgrataḥ somaṃ yuddhāya śiśirāyudham // MatsP_176.1

gaccha soma sahāyatvaṃ kuru pāśadharasya vai
asurāṇāṃ vināśāya jayārthaṃ ca divaukasām // MatsP_176.2

tvaṃ mattaḥ prativīryaśca jyotiṣāṃ ceśvareśvaraḥ
tvanmayaṃ sarvalokeṣu rasaṃ rasavido viduḥ // MatsP_176.3

kṣayavṛddhī tava vyakte sāgarasyeva maṇḍale
parivartasyahorātraṃ kālaṃ jagati yojayan // MatsP_176.4

lokacchāyāmayaṃ lakṣma tavāṅkaḥ śaśasaṃnibhaḥ
na viduḥ soma devāpi ye ca nakṣatrayonayaḥ // MatsP_176.5

tvamādityapathādūrdhvaṃ jyotiṣāṃ copari sthitaḥ
tamaḥ protsārya mahasā bhāsayasyakhilaṃ jagat // MatsP_176.6

śvetabhānur himatanur jyotiṣām adhipaḥ śaśī
adhikṛt kālayogātmā iṣṭo yajñaraso 'vyayaḥ // MatsP_176.7

oṣadhīśaḥ kriyāyonir haraśekharabhāktathā
śītāṃśuramṛtādhāraś capalaḥ śvetavāhanaḥ // MatsP_176.8

tvaṃ kāntiḥ kāntivapuṣāṃ tvaṃ somaḥ somapāyinām
saumyastvaṃ sarvabhūtānāṃ timiraghnastvam ṛkṣarāṭ // MatsP_176.9

tadgaccha tvaṃ mahāsena varuṇena varūthinā
śamaya tvāsurīṃ māyāṃ yayā dahyāma saṃyuge // MatsP_176.10

yanmāṃ vadasi yuddhārthe devarāja varaprada
eṣa varṣāmi śiśiraṃ daityamāyāpakarṣaṇam // MatsP_176.11

etānmacchītanirdagdhān paśya tvaṃ himaveṣṭitān
vimāyānvimadāṃścaiva daityasiṃhānmahāhave // MatsP_176.12

ityuktvā tārakādhīśaḥ sajaleśaḥ śivodakaiḥ
plāvayāmāsa sainyāni surāṇāṃ śāntivṛddhaye // MatsP_176.13

teṣāṃ himakarotsṛṣṭāḥ sapāśā himavṛṣṭayaḥ
veṣṭayanti sma tānghorān daityānmeghagaṇā iva // MatsP_176.14
— Matsyapurāṇa, 1-176 (Academic edition — see source file header)

